
Cititorule, 

dacă am trudit la evocarea aceasta istorică mai mulţi 
ani, am făcut-o numai din dorinţa de a-ţi prilejui bucuria 
întâlnirii cu oameni, fapte şi întâmplări petrecute aievea. O 
întâlnire prietenească şi întăritoare cu oameni cunoscuţi, cu 
rude trăitoare de mult. Cu unele fapte ştiute. Dar şi cu unii 
necunoscuţi şi cu fapte nebănuite şi tocmai de aceea mai 
ispititoare. 

Mărturisesc cu mâna pe inimă, iubite cititorule, că m- 
am străduit, din răsputeri, să respect adevărul istoric şi să-l 
înfăţişez în straiul povestirii simple, directe, fără înflorituri. 
Din marea dorinţă de a-ţi aduce acest adevăr cât mai 
aproape de inimă şi a-l face cât mai viu, vrednic a-ţi intra în 
conştiinţă ca un balsam înţelept ! 

Drept aceea, te invit, dragă cititorule, să străbaţi 
desişul acestor pagini, cu interesul, curiozitatea, dragostea, 
plăcerea, pasiunea şi bucuria cu care le-am scris. Adică le- 
am izvodit din documente. Dacă, uneori, te vei indigna, 
întrista sau chiar vei lăcrăma, nu-i nimic; aşa se cuvine. Că 
istoria, ca şi viaţa, amestecă siropul de miere şi apa de 
trandafir cu veninul de scorpion şi cu duhoarea de pucioasă 
şi smoală arzândă. 

Am credinţa că, citind, cu luare aminte, cele 
petrecute ieri, înţelegem mai uşor ceea ce se 
întâmplă azi şi urmează a se înfiripa şi desfăşura 
mâine. 


SOSIREA OASPEŢILOR ŞI PREGĂTIREA 
PRIVEGHIULUI 


Senin era cerul în ziua aceea de toamnă moldoveană, 
în septembrie 1723, deasupra Prigorenilor, sat în ţinutul 
Cârligăturii, aproape de Târgul Frumos, adăpostit între 
dealuri, oleacă mai ferit de zvânturările năvălirilor şi dis- 
trugerile războaielor. Pe la ceasurile zece dimineaţa, 
stăpânul conacului din Prigoreni ieşi în întâmpinarea unui 
oaspete aşteptat. Coboră cele şapte trepte sure, din stejar 
gros, şi-i întinse braţele, cu dragoste şi prietenie: 

- Fii bine venit în casa mea, dascăle leremia! 

- Bine te-am găsit, hatmane Neculce, răspunse 
oaspetele , primind îmbrăţişarea, cu aceeaşi dragoste şi 
prietenie. Am venit să văd lucru neobişnuit: un vel hatman 
care va să scrie un letopiseţ. 

- ŢI-i de-a mirare, dascăle? 

- Ştiu că pana şi spada n-au dus nicicând casă bună. 
Aşa că mă mir. 

- Te înşeli, prietene, se împotrivi gazda, ajutându-l să 
urce scara. Au nu ştii că generalul râmlean, Caesar numit, a 
scris cronica războaielor sale şi cu aceea cronică mare 
faimă şi-a făcut ? 

- Cu o rândunică nu se face primăvară, vel hatmane. 

- Aşa-i, dascăle, surâse lon Neculce, îmbiindu-şi 
musafirul spre odaia sortită lui, în conacul înalt, cu ziduri 
groase din cărămidă, cu cerdac, pridvor sau pălimar larg, 
pe stâlpi din lemn cioplit cu meşteşugite înflorituri. Ci eu aş 
fi cam al şaselea cocor care voiesc a vesti primăvara 
scrisorii în grai românesc. Asta fără a-i mai număra pe 
Varlaam şi Dosoftei şi chiar pe Dimitrie Cantemir, cu al său 
„Divanul sau gâlceava înţeleptului cu lumea”. Toţi mi-au 
luat-o înainte. Deci să le mulţumesc că merg pe cale 
bătătorită. 

- Mada... cumpăni dascălul leremia. Şi numărătoarea 
asta nu-i cuprinde pe munteni, care sârguiesc şi ei întru 
scris. 


- Ei, vezi ? Am cu cine vesti primăvara... 

După ce un slujitor i-a adus cufărul cu lucrurile de 
schimb, dascălul leremia se scutură de colbul drumului, îşi 
spălă faţa, îşi pieptănă pletele şi barba, albe colilie, îşi 
schimbă straiele şi ieşi în lumina pălimarului. Neculce îl 
pofti în jilţul adânc de nuiele şi-i grăi: 

- lertare cer, dascăle leremia, că te-am poftit la mine 
şi n-am venit eu la domnia ta, fiind mai tânăr. Dar nişte 
pârdalnice de pâri la domnie nu mă lasă a mă îndepărta 
prea mult de laşi. 

- Ei, vel hatmane Neculce, eu nu-s boier de rang înalt 
şi nici conac mare şi bogat ca domnia ta nu am, unde să te 
primesc. Sunt un biet călugăr şi dascăl rătăcitor. Mănânc 
unde mi se întinde un blid cu bucate şi dorm unde mă 
prinde noaptea. 

- Nu te înveli în umilinţă, dascăle. Ştie ţara toată că 
eşti cărturar mare şi ai cap împodobit cu multă ştiinţă. Că ai 
învăţat şi la şcolile din ţara nemţească şi multe cărţi ai 
tălmăcit la curtea lui Şerban vodă Cantacuzino şi dascăl ai 
fost şi îndemnător lui Dimitrie Cantemir întru scrierea unor 
cărţi. 

- Adevărat: eu i-am insuflat a scrie „Divanul” şi 
„Metafizica”. 

- Şi tocmai pentru că rătăceşti, de patruzeci de ani, 
între Țarigrad, Bucureşti şi laşi, cunoşti adânc ţările române 
şi împărăţia otomană, cunoşti mulţi oameni, iar mie de mult 
ajutor îmi poţi fi şi de folos în ticluirea letopiseţului, aşa 
precum ţi-am scris, când te-am poftit aici. 

- Bucuros vel hatmane, a clipit des dascălul leremia. 
Dar cum? La ce? Cu ce? Şi când? 

- Acum, rogu-te, gustă cafeaua pe care, iată, ţi-o 
aduce Maria, surâse Neculce, arătând spre soţia sa, care 
intra în cerdac cu tava de aramă, cu o chisea de dulceaţă 
de cireşe amare şi două ceşcuţe de cafea. 

Dascălul se ridică în picioare şi se înclină în faţa 
jupânesei Maria, poftindu-i sănătate şi voie bună. Gazda îi 
sărută mâna şi-l îndemnă să-i cinstească, precum se cu- 


vine, bunătăţile gospodăriei: dulceaţa şi cafeaua. Pe când 
sorbea cu zgomot din ceşcuţa cu gingaşe înflorituri roşii, 
galbene şi verzi, dascălul leremia se înfunda în jilţ, spre mai 
deplină hodină. Jupâneasa Maria lăuda, în gând, înfăţişarea 
sănătoasă, zdravănă, rotofee a călugărului, la cei aproape 
şaptezeci de ani câţi îi număra; apoi gândi cam ce soi de 
bucate ar trebui să poruncească la cuhnie, ca să-l 
îndestuleze şi să-i priască. 

După ce, o vreme, sporovăiră despre lucruri 
obişnuielnice, despre holde şi cârduri de vite, despre 
podgorii şi prisăci, despre ce se mai întâmplă prin laşi, 
Neculce vru să afle dacă dascălul îşi amintea bine faptele 
petrecute mai de mult, şi aduse vorba despre Şerban vodă 
Cantacuzino şi încercarea lui de a împăca tagmele boiereşti 
din Ţara Românească. Ştia că, pe atunci, acest dascăl grec, 
pe numele lui întreg leremia Cacavelas, se afla în Bucureşti, 
proaspăt sosit din Țarigrad. Stârnit, cu dibăcie, la vorbă, 
dascălul leremia nu bănuia pe ce cale îl îndemna gazda să 
umble. Puse pe măsuţă ceaşca de cafea, din care sorbise, 
cu şuier subţire, şi grăi : 

- Eram tânăr când am venit la Bucureşti şi multă 
veselie am văzut la Curtea domnească: măria sa Şerban 
vodă Cantacuzino îşi mărita fiica, domniţa Smaranda, după 
Gligorie postelnicul Băleanul. Frumoasă şi înţeleaptă dom- 
niţa, şi foarte o iubea voievodul. Se nevoise vodă prin multe 
vremi să-i găsească soţ asemenea ei: de neam bun, 
înţelept, învăţat şi mândru. Şi n-a aflat alt cocon pe plac, 
făr' numai pe Gligorie, pribeag în Transilvania, la curtea 
craiului de acolo, tocmai de frica lui Şerban vodă. A trimis 
sol pe Constantin căpitanul Filipescu la curtea lui Apaffy 
Mihai, craiul, să-l aducă pe Gligorie la Bucureşti. Văzindu-l 
aşa de înţelept, cu creştere aleasă, cu iscusită voroavă 
dăruit, i-a dat domniţa de nevastă, din inimă urându-i 
numai noroc ŞI fericire. l-am văzut şi eu: minune, nu miri! 
Într-atâta se potriveau amândoi, în toate, cât mintea abia 
cutează a-şi închipui iar gura nu poate spune. Toţi îi 
fericeau, uimiţi de frumuseţea, înţelepciunea şi asemănarea 
lor întru toate. Zămisliţi erau unul pentru altul, pereche 


desăvârşită şi anume închegată ca să împace şi să stingă, 
cu marea lor dragoste, sălbateca ură dintre Băleni şi 
Cantacuzini. Ziceam: „Asta-i nunta păcii între neamuri; 
nunta Ilenei Cosânzeana cu Făt Frumos.” 

Dascălul opri povestirea şi mai sorbi o dată din ceaşca 
de cafea, parcă ar fi vrut să înghită un astupuş de tristeţe 
furişat în gât tocmai când se rostea despre un fapt aşa de 
minunat. Apoi, trăgând mult aer în piept, urmă cu mâhnire: 

- Dar scurtă le-a fost viaţa şi bucuria: doar cinci luni 
trăit-au împreună binele cel de după cununie. Că Smaranda 
s-a bolnăvit de' boală grea şi fără leac. A murit, iute şi 
degrabă, abia în zorile fericirii. lar Gligorie a rămas, întristat 
şi cernit, să plângă pe mormântul ei în biserica de la 
Cotroceni. Întristat şi cernit, ca şi tot neamul Cantacuzino. 
Mai ales că, dacă dragostea celor doi minunati tineri ar fi 
putut ţese împăcarea dintre neamuri, moartea a stârnit iar 
furtuna urii, nepotolită ură dintre Băleni şi Cantacuzini, 
pornită tocmai de la moartea, cu urgie, a lui Constantin 
Cantacuzino, postelnicul. 

- Bine-ai făcut, dascăle leremia, că mi-ai amintit de 
această întâmplare dureroasă. Şi te întreb: nu cumva vreun 
doritor de zavistie şi ură între neamuri a umblat cu ceva 
mişelnică otravă ? 

- S-a bănuit, dar de ştiut, nimeni nu ştie ce şi cum. Să 
fi fost otravă?, blăstăm?, întâmplare? Numai bănuieli. Pot 
spune că, la oarecare vreme după nenorocirea asta, a ieşit 
Şerban vodă la vânătoare, la Fântâna Rece. Însoţitorii au 
prins câţiva iepuri şi i-au adus la cortul măriei sale să-i 
împartă. Între cei trimişi la cuhnia domnească s-a nimerit şi 
o iepuroaică gata a făta. Ci, spintecând-o, i-au găsit în 
pântece un pui cu două capete şi şase picioare. Trupurile 
erau îmbinate într-unul singur, dar un cap cu două picioare: 
unul trăgea într-o parte, iar altul, cu două dintre cele patru 
picioare de dinainte, trăgea în cealaltă parte. 

- Hăis şi cea! râse Noculce de asemenea minunăţie. 

- Da, dar ciudăţenia asta a uimit pe toţi. Uimit? Nu, 
speriat. „Un semn!” au zis. Şi domnitorul însuşi a vrut să-i 
ştie tâlcul. Fiecare a tâlcuit cum prin cap i-a trecut; însă 


nimeni n-a nimerit adevărul. Atunci, deşi tinerel eram, în 
vorbă m-am amestecat şi am zis: „Doamne, tâlcul este aşa: 
din neamul măriei tale se vor ridica două capete ce vor sta 
unul împotriva celuilalt. Şi trăgând unul într-o parte, altul 
într-alta, cu ambiţie, nemilă şi ură, mare stricăciune vor 
face ţării şi pământului românesc.” Însumi m-am temut de 
proorocirea-mi, rostită fără a mă gândi. 

- Da, ai avut dreptate, vorbi Neculce. Chiar aşa s-a 
întâmplat; după moartea neaşteptată a lui Şerban vodă 
s-au ridicat Constantin vodă Brâncoveanu despre turci, şi 
Grigore Bălăceanu despre nemți, şi, cu zâzanie şi vrăjmăşie 
multă, s-au împoncişat unul cu altul. 

- Şi-au viscolit troiene de nenorociri şi râuri de sânge 
au curs în ţara asta din pricina urii între rubedenii şi fraţi, 
pină la descăpăţânarea celor cinci Brâncoveni şi trei 
Cantacuzini... lar de atunci mie mi-a rămas numele de 
ghicitorul lui Şerban vodă. 

- Ştiam, dascăle. Deci să spun acum de ce te-am poftit 
la conacul meu de-aici, din Prigoreni: l-ai avut ucenic la laşi 
pe Dimitrie Cantemir. L-ai întâlnit, adesea, la Țarigrad şi aşa 
l-ai văzut crescând şi îndeaproape l-ai cunoscut. Rogu-te să- 
mi povesteşti tot ce-ţi aminteşti despre dânsul. De ce? 
Pentru că, voind a scrie letopiseţul Moldovei, cum am zis, 
râvnesc să adun ştiri cât mai bogate despre voievodul 
acesta cărturar, care s-a stins din viaţă în luna lui august, 
21 zile, leat 1723, acolo, în pământ străin, unde s-ar fi putut 
să mă sting şi eu, dacă nu mă îndărătniceam să mă întorc 
la vatra străbună. 

- Am auzit c-a murit, după ce s-a întors, bolnav, din 
Caucaz. Odihnească-l Domnul, că mult s-a mai zbuciumat. 
Deci pentru povestit ne vor trebui multe ceasuri, dacă nu 
chiar zile, vel hatmane. 

- Prea bine; aşa şi doresc. Am poftit şi pe maica Daria 
şi pe căpitanul Silion la un fel de priveghi, în aist pălimar, să 
depănăm amintiri despre cel care ne-a fost, acum 
doisprezece ani, voievod. 

La două ceasuri după dascălul leremia a sosit şi maica 
Daria, călugăriţă în chinovia Agapiei. L-a cunoscut pe 


Dimitrie Cantemir în tinereţe, când toţi îi spuneau beizadea 
Dumitraşcu. Obârşelnică din Silişteni, de unde se trag şi 
Cantemireştii, era şi acum minunată întru frumuseţe şi 
cumsecădenie, cuminţenie şi blândeţe. 

- L-a iubit mult pe Dumitraşcu, lămurea jupâneasa 
Maria. Şi-l cunoaşte dintr-o latură necunoscută nouă. 

Al treilea musafir, căpitanul Silion, a intrat în conacul 
hatmanului lon Neculce pe la prânz. Şi-a adăpostit calul în 
grajd şi-a urcat în pridvor. Fusese, din 1691, slujitorul lui 
Dimitrie Cantemir fără întrerupere şi ajunsese a-i cunoaşte 
toate însuşirile, metehnele şi tainele. Voinic, liniştit, 
înţelept, de mare credinţă, un răzeş din Silişteni, văr cu 
Daria, învățase a se purta ca un boier de rang. Ar fi putut să 
rămână în Rusia: feciorii lui Dimitrie Cantemir, şi mai cu 
seamă domniţa Maria, l-au rugat să nu plece. Dar el a 
suspinat: „Pământul ţării nu-l iei pe talpa ciubotelor... Mă 
usucă dorul de ţară”... El a adus în Moldova ştirea morţii lui 
Dimitrie Cantemir. Avea cincizeci şi doi de ani, cât şi lon 
Neculce, şi visa o gospodărie mică şi liniştită în satul lui 
răzeşesc, din ţinutul Fălciului. 

Îndată după sosirea oaspeţilor, o slujnică, sub 
privegherea jupânesei Maria, a aşezat masa în cerdac şi au 
ospătat toţi cinci: Neculce, soţia, Daria, leremia şi Silion. 

- După ce vă veţi hodini bine, în amurg, vă voi pofti 
aici, în pălimar, la priveghi: să ne amintim de cele trecute 
vremi şi să le povestim, să prefirăm cu de-amănuntul, fir cu 
fir şi bob cu bob. 

- Prea bine, vel hatmane! „A povesti nu mă voi lenevi”, 
precum scrie Dimitrie Cantemir într-o carte. 

Cât s-au odihnit oaspeţii, jupâneasa Maria, cu ajutorul 
slujnicelor, a aşezat în cerdac cinci jilţuri din nuiele 
împletite, le-a acoperit cu macaturi, iar la mijloc, pe o masă 
rotundă, a pus, în oală roşie, un buchet de dumitriţe şi 
crăiţe, ulcele pentru vin şi cinci talere smălţuite. In dreptul 
fiecărui jilţ a întins câte o blană de lup mare, sur, să stea 
picioarele musafirilor pe moale şi cald să le fie. Pe fiecare 
jilţ a pus câte o perniţă umplută cu puf de gâscă şi câte un 
lăicer pentru acoperit genunchii ori câte un şal de lână 


tigaie pentru învelit umerii, la nevoie. Că nopţile de 
septembrie prind a se răcori sub brume. Pe masă au rânduit 
coşuri cu mere aurii, pere dulci, perje brumării, struguri cu 
boabă albă şi roşie, nuci abia dejghiocate şi alune cu miez 
gustos. La beci aşteptau un ulcior cu vin bătrân şi unul cu 
must stors în ajun; aşteptau să fie aduse când povestitorii 
nevoie vor avea glasurile să-şi dreagă. 

Bucuroşi că se văd, după doisprezece ani de surghiun, 
Daria şi Silion au povestit de-ale lor, multe, fără şir 
mergând după potriveala memoriei. Daria ştia că hatmanul 
lon Neculce s-a întors din pribegie la sfârşitul anului 1719, 
după ce rătăcise doi ani în Rusia, lângă Dimitrie Cantemir, 
şi şapte prin Polonia. A învăţat multe, dar a şi îndurat multe 
valuri, supărări şi nenorociri. 

- Vezi? S-a întors la căminul său. Că aşa i-i dat omului 
să tânjească după locul de obârşie; şi ţara să-i fie cu atât 
mai dragă, cu cât e mai departe şi intrarea în ea mai oprită. 
A ştiut că are aici simpatrioţi care i-au răşluit din moşia 
Prigorenilor şi i-au smuls Boianul, moştenire de la bunică- 
sa, Alexandrina Cantacuzino, lordachioaia cea bătrână, dar 
tot a venit. 

- A ştiut, vere, că, pentru a-şi scăpa pielea, boierii au 
aruncat în spinarea lui Neculce toată vina înfrângerii de la 
Stălineşti, în 1711, fiind el sfetnicul cel mai de credinţă şi 
de cel mai mare ajutor la trebile domniei, ca vel spătar şi 
vel hatman. Fără hodină s-a zbuciumat şi nu s-a lăsat până 
n-a dobândit de la marele vizir şi de la Mihai vodă Racoviţă 
dezlegarea de a se întoarce acasă. Şi, de cum a sosit, s-a şi 
înfăţişat la divanul domnesc, în multe judecăţi, spre a 
dovedi că vinovat de cele petrecute în 1711 nu-i nici numai 
Dimitrie Cantemir, nici numai el, Neculce, ci, dacă-i vorba 
de acea înfrângere, toţi românii pot fi vinovaţi, că întru acel 
ceas au... greşit faţă de sultan, care ţinea ţara în robie şi au 
fost bucuroşi ţarului care făgăduia slobozenia. Românii, în 
acele împrejurări grele, au făcut, cu toţii, aşa cum au crezut 
că le va fi mai bine. Ar fi fost bucuria tuturor dacă biruiau; 
este greşeala tuturor acum, după înfrângere. Aşa-i drept să 
fie. 


- Văd că pricepi adânc treburile politiceşti, Daria. 

- Nu ştiu cât le pricep, dar spre a se alege această 
dreptate şi ca să ajungă toţi dregătorii, cu vodă în frunte, la 
asemenea înţeleaptă înţelegere, a trebuit să treacă zece 
ani de suferinţe, umiliri şi necazuri prin neagra străinătate. 
Nu ştiu dacă ai auzit, dar a trebuit chiar, sub satârul călăilor 
lui Gin Ali, marele vizir, să piară Lupu Costache vornicul, cel 
mai înverşunat învinuitor de trădare şi împotrivitor al 
întoarcerii acasă a hatmanului Neculce. Ci acum, mi-a spus 
jupâneasa Maria, dacă s-a întors sănătos, dacă şi-a 
dobândit averile, dacă vodă Racoviţă i-a făgăduit să-l pună 
vornic în Ţara de sus, socoteşte că va avea linişte şi răgaz 
să povestească, într-un letopiseţ, cele trăite şi pătimite de 
ţara noastră, de la Dabija vodă, de acolo unde a oprit Miron 
logofătul cronica sa, şi până în zilele acestea de azi. 

- Nespus mă bucur, Daria, că ne-am întâlnit iar, surâse 
căpitanul Silion. De aici plecăm la Silişteni şi ţinem sfat în 
satul nostru, cu răzeşii noştri. 

- Da, Silioane. Pe urmă vii la mine, la Agapia, să-mi 
vezi chilia. Şi poate rămâi călugăr. 

- Numai dacă n-oi găsi printre răzăşoaice vreo vădană 
mai tinerea. S-o iau şi să-mi facă vreo doi-trei prunci. 


SEARA ÎNTÂI sau: 
_ ÎNSÂNGERATA PREDOSLOVIE LA UN SUFLET 
TÂNĂR 


Apunea soarele când jupâneasa Maria pofti oaspeţii în 
pălimar. Arătă fiecăruia jilţul în care trebuia să se aşeze: 
dascălul leremia, la mijloc, cu ochii spre grădina de meri, în 
dreapta, Daria, în stânga, Silion, iar în faţa lor Neculce, şi 
ea, în stânga soţului. După ce toţi se cuibăriră în jilţuri şi 
gustară cozonac, must, mere, struguri, Neculce vel 
hatmanul cuvântă: 

- Pornim priveghiul, cinstiţi şi dragi oaspeţi. Ca să scriu 
cât mai mult adevăr în letopiseţul pe care l-am început, am 
nevoie de povaţa cât mai multora din trăitorii acestor 
vremi. Că, precum se ştie, cronicarul este însuşi om cu 
păcate, supus greşelilor şi uitării. 

- Aşa-i. Ci dacă Dumnezeu ar fi năzuit să facă din noi 
sfinţi, ne-ar fi plămădit oasele din marmoră şi pielea de aur 
Dar iată, ne-a dăruit cu ciolane din piatră de var, cu găuri, 
ca sita, anume parcă să se strecoare prin ele şi duhul cel 
diavolesc al păcatelor, şi mireasma cea sfântă a credinţei în 
dreptate, ca şi adierea primenitoare a uitării. 

- Aşa-i, Daria. Deci, vrând eu să scriu despre Dimitrie 
Cantemir, de care despărţitu-m-am acum zece ani, mai 
mult sfădiţi decât prieteni, voiesc să ascult şi părerile 
voastre: ale celui care i-a fost dascăl în tinereţe şi i-a 
cunoscut firea şi mintea, ale celui care l-a sfătuit aproape 
treizeci de ani... 

- Inima i-am cunoscut-o eu, se lăudă Daria. 

- De aceea te-am şi poftit la acest priveghi, maică 
Daria, o încredinţă jupâneasa Maria, turnând must şi vin în 
ulcele. 

- Fost-am eu, vel hatmanul lon Neculce, printre cei 
douăzeci şi trei de boieri care l-au întovărăşit, în 1711, în 
pribegie şi l-am urmat până la Harcov. La început ne-am 
împăcat. Dar, cu vremea, i s-a schimbat firea: aspru şi iute 
la mânie, nu blând şi înţelegător ca-n timpul domniei. Se 


temea să nu ne hainim şi ne ţinea din scurt, cu strajă. Ţarul 
îl iubea şi i-a dat rang şi nume mai înalt ca oricui dintre noi. 
Dar cu noi se purta oropsitor şi trufaş. Arăta tot mai trist şi 
mai îndurerat, ţinea uşa mai mult închisă şi ne vorbea tot 
mai rar. Nu ne lăsa a ieşi în târg fără ucazul lui. Asta ne 
mâhnea şi ne învrăjbea. După doi ani de lâncezire la Azac, 
primit-am învoire să plec la Moldova: „Vezi să nu pieri de 
turci şi de prieteni”, mi-a zis la plecare. 

- Şi n-a avut dreptate ? întrebă Silion 

- Ba da, căpitane, din păcate; dar mie foarte-mi era 
dor de ţară, de laşi, de Prigoreni. Între străini, ca pe ghimpi 
stam şi-ntre spini. 

- Asemeni sunt şi eu, călugăr rătăcitor: măcar din când 
în când umblu să calc pe pământul sfânt al patriei mele, 
Grecia, ca să-mi întăresc cugetul. 

- Sunt cu un an mai mare decât Dimitrie vodă 
Cantemir, urmă Neculce. lar când eram flăcăi şi s-a întors 
de la Țarigrad, unde a stat zălog pentru domnia tătine-su, 
Constantin vodă Cantemir, am fost prieteni şi multe 
năzbâtii săvârşit-am împreună... 

- Constantin vodă Cantemir a fost răzeş de neam, de la 
noi din Sălişteni, se mândri Daria. 

- În tinereţe a fost om viteaz, vel hatmane. Semne 
multe de rană avea scrise pe trup, în războaie. Ştiinţă de 
carte n-avea; doar iscălitura ştia a o face. Dar era bărbat cu 
sfat bun, cumpănit de felul lui şi drept, gospodar şi prielnic 
mai ales răzeşilor. 

- Da, Silioane; din coapsa lui născutu-s-au două fete: 
Safta şi Ruxandra. 

- Şi doi coconi, Daria: Antioh şi Dimitrie. 

- Amândoi fostu-mi-au ucenici: Dumitraşcu, deştept şi 
silitor foc, harnic, neastâmpărat, cu multă râvnă spre fapte 
mari. Antioh era cam lasă-mă să te las: încet la treabă şi 
pizmătareţ. 

- Aşa-i, dascăle leremia. Doresc şi vă rog să povestiţi 
tot ce ştiţi, au bun, au rău, de laudă sau de hulă. Şi 
povestirea poftesc să curgă aşa ca şi cum cei despre care 
povestim ar fi de faţă şi ar vorbi ei înşişi. Încep eu: După ce 


riga leah lan Sobieski s-a retras din Moldova, domnia lui 
Constantin vodă se scurgea tihnită, cu bună orânduire şi 
spre oarecare belşug. Dar iată că se izvodesc niscaiva 
urzituri şi intrigi şi semne de hiclenie. Văd parcă şi acum, 
dragi oaspeţi, noaptea, colţul Curţii domneşti, lângă 
fântână: doi masalagii cu facle de răşină luminau pe vodă 
Cantemir şi pe un om voinic şi frumos. Soseam de la o 
petrecere, împreună cu beizade Dumitraşcu, la acel ceas 
târziu. Petrecuserăm bine, în zburdăciuni, cu lăutari, cu fete 
şi cu Cotnar, veselii de-acelea de care tinerii nu se mai 
satură nicicând. Petrecuserăm bine şi multe fete 
sărutaserăm şi în braţe le strânseserăm, cum strâng toţi 
tinerii din lumea asta păcătoasă, dar negrăit de frumoasă. 
Plănuiam, în şoaptă, ca în seara ce avea să vină să alergăm 
spre Galaţi s-o vedem pe Ana Dediului, despre a cărei 
frumuseţe începea a se zvoni. Dar, deodată, mişcarea din 
Curtea domnească ne alungă şoapta şi gândurile. Ce să fie? 
Măria sa, în puterea nopţii, aici între făclii? De ce? Judecată 
ori primejdie de tătari? Îmi amintesc şi parcă văd şi mă mir 
şi mă înspăimânt: voievodul, scurt şi îndesat, cu chica şi 
barba ca omătul, cu braţe vânjoase înşfăcase buzduganul şi 
izbea cu mare mânie într-un bărbat care sta dârz şi 
mândru, grăind tare: „Nu da, măria ta! Că-s boier, nu rob. Și 
om, nu vită!”; „Cutezi a mă înfrunta?” răcni Costantin vodă, 
cu înspumare. „Da, cutez, pentru că voiesc a şti de ce m-ai 
legat, măria ta, şi mă baţi ca pe tâlhari” întrebă cu glas 
înalt, ridicând fruntea şi obrazul cruntat de izbiri de 
buzdugan. „Spune, boier Ilie Ţifescu!” porunci vodă răguşit, 
tremurând de mânie. Din umbră se ivi Ilie Ţifescu, cel 
poreclit Frigevacă. „Jur... Jur că la nunta lui Pălade din 
Băcani, dumnealui Velicico Costin vornic, împreună cu fraţii 
Gavriliţă...” „Amuţeşte, caraghiosule!” i-o tăie, furios foarte 
cel pe care şi eu îl cunoşteam acum a fi Velicico Costin, 
fratele lui Miron logofătul. „Vai de mi’ şi de mi'..., prinse a 
se crămălui pârâtorul. Mi-i frică, măria ta... Dacă rupe 
cătuşa?” „Destăinuie tot! se oţări vodă. Altminteri te leg şi 
pe tine în obezi, ca tăinuitor.”; „Vai de mi’... şi de mi’... 
Spun. Tot! Au jurat... Eu nu!”; „Nepricopsite! Coadă de 


topor! Nelegiuită căţuie de minciuni!...” „Au plănuit să fugă 
în Ţara Românească şi, cu ajutorul lui vodă Brâncoveanu, 
să te scoată din... vai-de-mi... şi-de-mi... Să te scoată din 
domnie şi să se facă el domn.”; „Care el?”; „Dumnealui... 
vai de mi’... şi de mi’... Velicico vel hatmanul!”; „Slugoi 
nemernic! Ticăloase!” îl sudui Costin; „Nu ocări un boier 
care-şi slujeşte domnitorul!” „E-un mişel, măria ta! Nu 
merită crezare. Scorneşte! Minte! Jură că n-ai spus despre 
măria sa c-ar fi obârşelnic din răzeşi mojici, codreni, iar nu 
din os domnesc!” „Aista-i adevărul! ŞI-I ştii foarte bine şi 
măria ta. De multe ori te-am auzit lăudându-te c-ai fost 
herghelegiu şi lefegiu la leşi. Numai linguşitorii cei greţoşi 
cată să-ţi urzească o mincinoasă obârşie domnească.”; „Şi- 
ai zis ori nu, că la Curte nu mai au loc boierii cei mari din 
pricina boiernaşilor codreni şi gălăţeni?”; „Ce, nu-i aşa, 
măria ta?” Vodă s-a descumpănit câteva clipe. S-a uitat 
însă spre noi şi văzându-l pe Dumitraşcu beizade şi-a găsit 
stăpânirea de sine şi a dat răspuns: „Domnul face 
neamurile, domnul le stinge! De ce unelteşti, Costin?” 
Velicico a răspuns cu demnitate, întrebând, batjocoritor: 
„Crezi pâra istui spurcat? Nu-l vezi? Gras şi umflat cu seu 
de berbec şi cu borhot de Berheci! Om de nimic!” „ŞI 
lordache Ruset vistierul adevereşte că unelteşti, mişelule”, 
zise vodă. „Vezi, doamne, că-ţi pune lordache Ruset belciug 
în nas şi mi te joacă precum ursariul pre urs îl joacă.”; 
„Obrăznicie!... Nu îngădui...” şi se răcădui iară vodă cu 
buzduganul; dar boierul îi încremeni mâna, aţintindu-l cu o 
privire de flacără. Rosti vorbe grele, cu buze sângerânde: 
„Velicio hatmanul Costin ţi-a spus şi-ţi spune şi acum, făţiş: 
mai des cu paharele şi mai rar cu birurile, măria ta! Că-i 
vrea să-ţi dai sama şi n-ăi putea c-o fi prea târziu. Asta mi-i 
povaţa cu care, ca sfetnic, dator îţi sunt. Şi o povaţă făţişă 
nu-i uneltire.”; „Nu primesc povaţă de la un trădător!”; 
„Da? Nici eu nu îngădui unui fost herghelegiu ajuns unealta 
Cupăreştilor să...” La asemenea vorbire suduitoare, vodă şi- 
a ieşit cu totul din fire şi-a urlat ca ars cu flacăra: „Armaş, 
pocneşte-l cu buzduganul în numele Tatălui!” Drept să vă 
spun, dragi oaspeţi, n-am mai putut privi asemenea 


nelegiuire şi-am întors capul. Dar urechile nu mi le-am 
putut înfunda. Am auzit icnet, urlet de mânie şi durere. În 
noaptea din mine scăpărau parcă flăcări roşii de spaimă şi 
vinete de mâhnire. Când am deschis ochii, l-am zărit pe 
tânărul meu prieten, beizade Dumitraşcu, în lucirea 
pâlpâitoare a făciliilor. Arăta îngrijorat şi speriat, dar şi 
foarte dornic să vadă, să afle, să nu piardă nici o mişcare, 
nici o clipire, nici un cuvânt. Armaşul izbise fioros. Velicico 
s-a clătinat, a cercat de câteva ori să se îndrepte, dar 
puterile l-au părăsit şi s-a prăbuşit gemând, în tăcerea de 
gheaţă care a cuprins toată Curtea domnească. După lungi 
clipe de încremenire se stârni glasul subţiratec al lui 
lordache Ruset, zis Cupariul, ivit ca o stafie din întuneric: 
„Acu, de vreme ce te-ai grăbit de l-ai bătut, măria ta, nu-l 
lăsa viu. Omoară-l! Că de scapă nevătămat, mâine ne ucide 
el, pe toţi! Pe toţi!...” L-am văzut pe Constantin vodă 
clătinându-se într-un fel de şovăire neputincioasă, de 
bătrân ajuns la marginea cea de pe urmă a puterilor. 
Porunca însă i-a ţâşnit aspră şi hotărâtă, parc-ar fi fost pe 
câmp de bătălie, în faţa hoardei tătare: „Călău, fă-ţi 
datoria! Acum! Aici!”; „Măria ta, nu-i bine...”, a rostit 
beizade Dumitraşcu, vorbă care mie îmi ardea în cuget, dar 
nu cutezam a o rosti. Ci ruga beizadelei s-a pierdut în 
huietul securii în oase şi în urletul lui Velicico ucis, credeam 
eu, pe nedrept. Voiam să-i sar într-ajutor, dar picioarele şi 
mâinile îmi înţepeniseră de spaimă. Îl vedeam pe Ilie 
Ţifescu furişându-se spre colţurile cele mai întunecoase ale 
Curţii. Părea un cotei izbit peste bot pentru că a furat un os 
ce nu i se cuvenea. În toată acea întâmplare fioroasă, 
Frigevacă putea izvodi râsul. Dar asta numai eu o vedeam. 
Beizade Dumitraşcu, abia de câteva luni întors de la 
Țarigrad, nu înţelegea ce se petrece. Şi deci nu ştia ce să 
facă. Zise doar, cu oftare adâncă: „Ei, Doamne, ce bărbat 
piere!... apoi, repede, a căutat a se mângâia: Zilele omului, 
ca floarea câmpului... sub coasa cosaşului orb; l-a osândit 
în neştire după miezul nopţii, când şi cugetele şi florile 
dorm...”. Da: era al treilea ceas al nopţii şi capul cel 
mândru al lui Velicico vel hatmanul Costin căzuse sub 


secure. Fără judecată. Din pâra unui mişel. Cu povaţa unui 
suflet hain. Şi din hotărârea pripită a unui domnitor bătrân, 
speriat că i s-ar putea fura scaunul măririi, pe care voia 
nespus să-l lase moştenire drag fiului său Dimitrie. Slujitorii 
au luat trupul celui ucis şi l-au vârât într-o chilie, la straja 
Curţii. Vodă, urmat de lordache Ruset, s-a tras, cu pas 
ostenit, frânt, spre spătăria mică. Eu, cu beizadea 
Dumitraşcu, ne-am ţinut după dânşii. Mă temeam ca vodă 
să nu cadă răpus de arşiţa mâniei şi de slăbiciunea 
bătrâneţelor. S-a aşezat în jilţ şi-a grăit cu mare părere de 
rău şi înfricoşare multă, cu glas de om sfârşit: „Ce-am 
făcut?... Ce-am făcut, vistiere?”. „Tocmai ce se cuvine a 
face un domnitor: ai tăiat firul hiclenirii, căută lordache să-i 
întărească inima şi cugetul. De mult, Costinii se poartă 
neîngăduit de trufaşi, de neruşinaţi, ca nişte hicleni ce 
sunt”; „M-am pripit, vistiere...”; se tângui vodă, cu mare 
strângere de inimă; suferea parc-ar fi avut un junghier în 
inimă. 

Ci vistierul lordache îl sprijini, linguşindu-se cu 
făţarnice vorbe: 

„Costinii, măria ta, au fost oameni de preţ: boieri mari, 
sfetnici pricepuţi şi cărturari. Ales Miron, cum n-am avut ca 
el. Şi deşi Velicico, vornic fiind, a pierdut toate bătăliile, iar 
Miron se gudură pe lângă riga Poloniei, mie tot mi-s dragi şi 
le cunosc meritele. Ştie o lume că, atunci când Şerban vodă 
Cantacuzino ţi-a cerut să mă pierzi, iar măria ta m-ai 
întemnițat şi cu fier roşu mi-ai cetluit capul... Uite, ici, 
semn, măria ta!”; „Şi tu mă mustri, vistiere? Au nu mă vezi 
intrat în chin şi amar?”; „Ferit-a sfântul, măria ta! Nu cutez 
mustrare a-ţi face...”; „Mă urăşti, grecoteiule! Vrei să mă 
nimiceşti?!”; „Vai, măria ta: jur că nu! Deşi ist semn de pe 
frunte în veci nu se mai şterge: a ars fierul înroşit, îndrăcit a 
mai ars!”; „Şi-acum vrei să-ţi arzi şi domnia ta prietenii?” 
cercă beizadea Dimitrie să curme dojana vicleană, fariseică. 
lordache surâse rău, cum numai el surâdea: „Ştie oricine că 
şi vinul cel mai dulce se oţeteşte şi orice prietenie, oricât de 
bună, se poate preschimba în duşmănia cea mai rea. Şi-am 
plătit atunci, la acea judecată, cu osânda cetluirii şi 


patruzeci de pungi; bani, nu şagă!” Dimitrie Cantemir nu-l 
cruţă, ci îl lovi crunt, să-l doboare: „Atunci, după câte am 
auzit, tocmai Velicico şi Miron Costin s-au pus chezaşi 
pentru domnia ta, vistiere şi ţi-au salvat viaţa. Datorită lor, 
Costinilor, trăieşti.”; „Da, aşa-i: m-au ajutat să fug şi să mă 
adăpostesc în Transilvania”, grăi ca un milog spăsit. „Dacă 
de la dânşii cu atâta prietenie te-ai îndulcit, de ce acum...” 
lordache Ruset l-a întrerupt cu o vioiciune şi o tărie care pe 
mine m-au ameţit ca o lovitură de măciucă în tâmplă: „Jur 
că numai de dragul măriei sale, cu care am legat frăţie, îmi 
calc pe inimă şi uit binele ce mi-au făcut Costinii! Jur! Asta 
mi-i crucea! Nu pot să mai aud pe aceşti trufaşi luându-l pe 
măria sa peste picior. Zic povaţă: „Mai des cu paharele şi 
mai rar cu orânduielile”... Asta pe faţă, că pe ascuns numai 
herghelegiu şi lefegiu îi zic. Ce? Ştii oare, domnia ta, 
beizade Dimitrie, care stai zălog la Stambul de atâţia ani, 
cât mi-a trebuit ca să-i dovedesc măriei sale că uneltesc 
amândoi, şi Velicico şi Miron, să ia domnia şi să treacă ţara 
la leşi? Noroc că, la nunta de la Băcani, după ce s-au 
îmbătat... lar Ilie Ţifescu, credincios foarte domniei, a venit 
cu mărturia pe tavă.”; „Cu pâra...”; am mormăit eu, iar 
Dimitrie a stăruit: „Dar Miron Costin, bivel logofătul, va să 
răzbune moartea silnică a fratelui său. Nu poate sta, aşa, cu 
mâinile-n sân.”; „Beizadea Dumitraşcu, s-a îndulcit glasul 
vistierului, ai înţeles şi ai rostit un lucru de căpătâi, ca un 
mare înţelept. Dovadă că şcolile Ţarigradului, cu folos le-ai 
cercetat.” Vodă Constantin, auzind, a tresărit cu un adaos 
de spaimă: „Cu Miron Costin nu am nimic! Am primit să mă 
încuscrez cu el: o mărit pe Safta eu fecioru-su, Pătraşcu. Și 
fiind el mai om decât toţi, va înţelege că, dacă frate-su s-a 
hiclenit, drept era să-l dau călăului.”; „Ce bun şi blând eşti, 
măria ta..., se gudură Iordache. Mărinimos! Ci eu dator sunt 
să-ţi aduc aminte că ăst boier mult rău ţi-a făcut. El l-a 
chemat pe regele Sobieski să se bată cu sultanul în ţara 
asta, mult stricând-o. El este vinovat că leahul a ţinut sub 
stăpânire jumătate din Moldova, iar măria ta fost-ai silit să 
te-ascunzi în miazăzi, pe la Tecuci şi Galaţi. Eu cred că şi 
Miron Costin se afla prin laşi, pe la cele petreceri cu vin 


mult, cum le place leşilor, iar riga ţi-a izvodit cântec de 
batjocoră, de-l zicea pe româneşte, cu scripca şi cu glasul, 
spre hazul tuturor: 

„Constantine fugi bine, n-ai nici casă, n-ai nici masă şi 
nici dulce jupâneasa”... lar Ilie Ţifescu poate adeveri că 
Miron Costin a ticluit asemenea stihuri ocărâtoare şi le-a 
spus regelui, că-s prieteni, măria ta, de la Daşov, unde 
făceau vânători împreună.”; „Şi a scris o cronică a 
românilor în versuri polone”, zise Dumitraşcu, vrând să-i 
ridice meritele. „Lăsaţi astea! s-a rugat măria sa. Ce fac 
acum?”; „Ştiu eu? s-a răsucit lordache. Îţi amintesc doar că 
Neculai, celălalt fecior al lui Miron, se însoară cu o fată de a 
lui Duca vodă, neam potrivnic măriei tale”; „Asta aşa este”, 
a încuviinţat vodă. „Şi-apoi Miron logofătul, spun fără ocol, 
are prea mare trecere între boieri. Stăpâneşte prea multe 
sate. Averea i-i neîngăduit de mare şi...”; „Ei, lasă că nici 
domnia ta nu eşti mai prejos”, îl opri beizade Dumitraşcu. 
„Ba, sărac sunt pe lângă... Voiam să cumpăr şi eu câteva 
sate în Putna, dar parcă s-a putut? De sub nas mi le-au 
şterpelit Costinii. Au peste o sută.”; „.Aşa- ! a pocnit 
Dimitrie din degete; cu cât boierii sunt mai puternici, cu 
atât domnul e mai slab.”; „Întocmai! s-a bucurat Iordache. 
O, ce cap şi ce şcoală înaltă ai, beizadea Dumitraşcu! Dar 
acum, acum vine socoteala cea mai grea. Şi trebuie 
împlinită repede. Repede!” „Ce mai vrei?” s-a tulburat 
foarte măria sa vodă. „Cutez a veni cu o povaţă şi a zice 
aşa: de vreme ce l-ai ucis pe Velicico, trimite de-l omoară 
grabnic şi pe Miron.”; ..Dar ce vină are?” se răsti Dimitrie cu 
întrebarea „Ori vinovat ori nevinovat, să nu scape! stărui cu 
drăcească nelinişte şi putere. C-apoi a hi mai rău de tine, 
măria ta, şi de noi, toţi”; „Omor nelegiuit!” se temu 
Dimitrie. „Vai, rău îmi pare, beizadea şi măria ta... Inima mi 
se sfâşie. Dar Miron Costin ridică pe Gavrileşti împotriva 
măriei tale. Şi, deşi poate nici nu s-a gândit până acum, 
iată, acum se face domn şi ne căsăpeşte pe toţi. Pe toţi, 
măria ta! Şi pe acest tânăr învăţat şi prea frumos beizadea 
Dimitrie, cum altul nu-i.” Frământat întru sine, îndurerat şi 
spăimântat, vodă porunci, cu glas obosit, fără vlagă: 


„Armaşul Macrei să-l aducă pe Miron logofătul în faţa 
scaunului meu, la judecată.” După glas se vedea că i se 
urâse de multa stăruinţă a vistierului şi se lehemetuise de 
toate. Căci adaugă, cu suspin: „Şi mult aş vrea să-l aflu fără 
vină, curat, credincios mie.” „Dar e vreme de iarnă, măria 
ta, zise beizade Dumitraşcu. Auzi cum vâjâie viscolul... Şi- 
apoi se spune că jupâneasa i-i bolnavă.”; „lertare, beizadea 
Dumitraşcu, se îndârji lordache, dar mila-i pentru popi şi 
muieri. Domnitorii trebuie să fie hotărâți şi de cuget tari. Să 
nu cuteze nimeni nici a sufla împotrivă-le.” Dimitrie 
Cantemir i-a întors vorba: „Văd că domnia ta, vistiere, nu 
numai că sufli şi răsufli în faţa măriei sale, dar cutezi să-ţi 
impui chiar voinţa.”; „Când e vorba de viaţa voievodului te 
poţi abate de la legea asta. Doborând pe Costini, nimicim 
potrivnicii puterii domneşti. În două luni, fraţii mei, 
Scarlatache şi Manolache, pun şi capul lui Constantin vodă 
Brâncoveanu şi te facem pe măria ta domn şi în Ţara 
Românească, aşa cum ştiu că râvneşti de mult...” 

Neculce tăcu un minut, iar jupâneasa Maria îndemnă 
oaspeţii să guste cozonac, must şi să mai ronţăie mere. 

- Văd că le ţii minte aidoma, parcă acum s-ar întâmpla, 
se miră dascălul leremia, aşezând pe taler ulcica din care 
sorbise vinul. 

- Da, le ţin minte, dascăle, că încrustatu-s-au adânc în 
mintea şi inima mea... Deci, Constantin vodă Cantemir a 
ascultat povata lui lordache Ruset vistierul. Macrei armaşul 
a galopat, cu slujitori douăzeci, până la casa lui Miron 
Costin din Bărboşi. Nu i-a fost milă că sufletul logofătului 
era cernit cu amar; l-a smuls de lângă sicriul soaţei, 
jupâneasa llina; n-a aşteptat s-o pună în mormânt. Împlinea 
porunca. Pentru că lordache vistierul, ca un lup flămând de 
sânge cum era, a răpezit în urma lui Macrei zapciu după 
zapciu: „Să piară!... „Să piară!” Văzându-l în acea mare 
primejdie în care se afla, lui Macrei i s-a făcut totuşi milă şi, 
în drum spre Roman, l-a sfătuit pe Miron să fugă la Neamţ, 
că acolo erau joimiri leşi şi l-ar fi apărat. Dar logofătul n-a 
vrut: „Mă ştiu nevinovat şi cred în dreapta judecată a 
voievodului. Fugind, mă învinovăţesc singur”... Ci zapciii lui 


lordache Ruset strigau, cela după cela: „De nu-l omori, te 
ucide vodă pe tine!”... Spriat şi slab de cuget, armaşul a 
împlinit necugetată, păgână şi ticăloasă poruncă: l-a 
omorât pe Miron logofătul Costin lângă Roman. L-a ucis şi i- 
a lepădat leşul în nămeţi... Eram în spătărie, împreună cu 
beizadea Dimitrie, când lordache Ruset a adus vestea că 
Miron Costin... „Gata! Scăpat-am de ei, surâse fioros de 
mulţumit de sine şi bucuros. Am ucis hiclenirea în faşă. De- 
acum înainte nimeni nu mai tulbură stăpânirea măriei 
sale.”; „Jupân vistiere, întrebă Dimitrie, ştii că Miron Costin 
şi-a început scrierea letopiseţului cu: Biruit-au gândul?” Se 
vedea că era tulburat, dar nu ştia ce să spună altceva, în 
afară de cuvântul scos din cartea logofătului. „Nu cetesc 
letopiseţe, cinstite beizadea. Săvârşesc doar fapte pentru 
scris în ele.”; „Păcat, îl dojeni cu glas aspru, pentru că, după 
fapta asta ar trebui să se scrie: Biruit-au răutatea, ticăloşia, 
omuciderea.”; „Cum adică? Măria sa e rău, ticălos, ucigaş? 
..”; „Ei,drăceşte îmi răstălmăceşti vorba... Mai scrie Miron 
logofătul în letopiseţ că Ştefan vodă Tomşa avea călău un 
ţigan, negricios, gros şi mare la trup, care arăta lui vodă pre 
boieri şi hââia tare, răguşit: „S-au îngrăşat, doamne, 
berbecii, buni sunt de giunghiat”... Domnia ta, vistiere, îl 
întruchipezi pre acel călău, măcar că eşti slab şi deşirat. Şi 
măcar că Velicico şi Miron Costin nu erau berbeci graşi, ci 
sfetnici buni.” „Sunt, întru totul, de părerea măriei tale, 
beizadea, se umili lordache Ruset. Miron era mai om decât 
toţi, mai învăţat şi mai iscusit la minte şi din toţi boierii ţării 
mai de treabă la voroavă.”; „Atunci... de ce?”; „Tocmai 
pentru că ajunsese la atâta cinste în faţa domnilor şi a ţării, 
pentru că avea bun prieteşug cu alte neamuri. Şi-apoi 
pentru că stăpânea atâtea sate, încât nimeni nu se măsura 
cu dânsul. Nici vodă! Acum crezi că dacă mai trăiau 
Costinii, măria ta, beizadea Dumitraşcu, mai puteai râvni 
domnia? După omor, vine răzbunarea, cu alte omoruri şi 
mai şi...”. 

Eu atunci m-am apropiat de beizadea Dimitrie şi am 
căinat amar moartea Costinilor : „Cată de-acum înainte să 
vezi ce-au să lucreze Cupăreştii, din zavistie şi răutate, în 


Moldova şi în Ţara Muntenească.” Dar se vede că 
proorocirea mea şi a vistierului îl descumpănise aşa de tare, 
încât nu 

m-a auzit. 

- Ca să scape, să scuture simţămintele împoncişate 
care-l usturau în inimă, aruncă poruncă pe mine, intră în 
povestire căpitanul Silion, amintindu-şi acea clipă. „Caii, 
Silioane! Hai să gonim cerbi în poienele Bârnovei!”; „E 
viscol mare afară, măria ta”..., m-am codit eu. „Vreau să 
mă bat cu furtuna, cu urgia firii! mi-a răspuns. Mai ales că, 
iată, mişelia mă înfrânge şi mă otrăveşte. Dar, mai întâi să 
ne îmbătăm la crâşmele din piaţă, să aflăm câtu-s de 
inimoase ieşencele şi ce jăratec au în trup... Hai, loane, să 
dăm uitării nelegiuirea şi omorul.”; „Măria ta, ai spus că azi 
e zi de...”, am îngăimat eu împotrivire. „Zi de-nvăţătură! 
Dar ştii şi tu că în nopţile astea unul din cele mai luminate 
capete de români a căzut din vrerea unei frunţi însemnate 
cu cercul înroşit în foc. Şi, iaca, nici un câine n-a lătrat. A 
fost de-ajuns să mârâie un şacal ca să cadă un cap înţelept 


cum rar se află...” Îl mustra rău cugetul: „Poate dacă-ţi 
porunceam să-l răpui pe Macrei...”; „Cu neputinţă, măria ta: 
eram unul, ei douăzeci şi unul.”; „Pe măria sa îl 


înduplecasem, dar zapciii vistierului au fost mai harnici... Şi- 
apoi nici n-am crezut că-l vor ucide...” Aşa a zis măria sa, 
vel hatmane Neculce. 

- Da? Mă bucur, Silioane, aflând că în noaptea aceea 
beizadea Dumitraşcu, cu de la sine putere, cerea să-l scape 
pe Miron de primejdie... 

- Da, vel hatmane, şi eu l-am povăţuit, în numele lui 
Dimitrie, stăpânul meu, să fugă la Neamţ. Dar se ştia 
nevinovat, drept, cinstit în purtările lui, încât nu se temea 
de nimic. 

- Mie de ce nu mi-o fi spus Dimitrie despre astfel de 
încercare? se întrebă Neculce. 

- Era o înfrângere şi, în mândria lui rănită, prefera să 
tacă. Dealtfel a şi cârmit vorba, zicând: „Dar... dracul ştie? 
Poate aşa trebuie să fie... Că acum, dacă zic că logofătul i 


vornicul Costin au pierit nevinovaţi, de râs şi de ocară îmi 
fac părintele şi neamul Cantemir.” 

- Da, da... Aşa l-am auzit şi eu, de mai multe ori, 
spunând. 

- In Rusia a scris chiar o carte, în latineşte, despre 
Viaţa lui Constantin Cantemir, unde cată a-l dezvinovăţi de 
acea cruntă întâmplare, căreia el avea să-i zică „însîngerată 
predoslavie la un suflet tânăr”. 

- Bine-i s-o ştiu şi pe asta, Silioane, a zâmbit Neculce. 
Mai ales că, întâlnindu-ne a doua zi spre seară, a tot stăruit 
să pornim la petrecere, zicând: „Hai, loane, nu te mai 
îngăima! Ticăloasa şi minunata viaţă ne aşteaptă cu 
nesătula-i ispită şi poftă de trăire între mişelie şi măreție, 
între păcat şi sfinţenie...” Şi trebuie să vă spun că nu i-a 
ajuns tovărăşia mea, ci a trimis şi la prietenul său bun, 
Scarlatache Ruset, fratele lui lordache, cel mai tânăr dintre 
Cupăreşti. 

- Cu el a fost coleg la şcoala de aici, sub povaţa mea, a 
amintit, dascălul leremia; apoi la Țarigrad sub dăscălia lui 
Alexandru Mavrocordat Exaporitul. Deşi foarte diferiţi la 
firea lor, se împrieteniseră totuşi; mai ales la pozne. 

- lar de când se întorseseră în Moldova erau mereu 
împreună la petreceri, la vânătoare, la întreceri de călărie. 
Ci, atunci ne-am dus la comisul Morona şi-am cerut cai, vin 
şi fete şi ne-am desfătat nebuneşte. 

În pălimarul casei din Prigoreni se făcu linişte. 
Hatmanul Neculce privea spre jupâneasa Maria, care-i 
cunoştea bine viaţa; dar el, soţul, tot se temea să n-o 
supere dezvăluirea unor atari zburdalnicii şi isprăvi în 
tovărăşia unui beizadea năzbâtios şi mult desfătarnic. Ci a 
întrebat jupâneasa, clipind a mirare: 

- Şi Constantin vodă nu vă dojenea ? 

- Ba da. Odată l-am auzit: „Desfrânarea este sora 
piericiunii. Desmierdarea, desfătarea şi destrăbălarea toată 
virtutea ţi-o sug şi te usucă precum pe copac îl sug şi-l 
usucă bureţii, vâscul şi lichenii. In viaţa-mi am putut să aflu 
că desfrânarea jos te aruncă, iar înfrânarea spre cer te 
urcă. Alege care-ţi place”... lar noi, ca tinerii: ascultam 


sfaturile cu smerenie şi făceam cum ne tăia capul şi ne da 
ghes tinereţea. 

Tăcură iar, gândind că tinereţea nu se prea împacă 
întotdeauna nici cu cumpătarea, nici cu înţelepciunea. Aşa 
a fost de când lumea. Ci dascălul leremia tresări şi vorbi 
grăbit: 

- Da, mi-am amintit că, după pieirea Costinilor, vodă a 
răpezit pe Lupu Bogdan hatmanul şi pe lordache Ruset 
vistierul, împreună cu alţi boieri de ţară, la Țarigrad, cu 
daruri multe şi cu pâri împotriva neamului Costin. La 
întoarcere, tot lordache a pus în obezi pe feciorii vornicului 
Gavriliţă, iar pe Costache l-ar fi ucis, dacă nu i-ar fi amintit 
că a jurat să nu-i atingă cu sabia pe Costăcheşti până la al 
nouălea neam. 

- Aşa-i, dascăle. Constantin vodă m-a trimis chiar pe 
mine, lon Neculce, să vestesc pe cămăraşul Pătraşcu 
Costin, feciorul lui Miron, că a stricat logodna cu domniţa 
Safta. 

- Cea pe care, nu mult după asta, a măritat-o cu 
Mihalache Racoviţă, care-i domn acum, adaose jupâneasa 
Maria. Adică i-a fost întâia soţie, că acum o are pe a doua, 
doamna Ana, cum îi place să-şi zică. 

- Uciderea Costinilor a micşorat mult dragostea 
norodului pentru Constantin vodă Cantemir, grăi şi maica 
Daria. Mult mă întristam şi sufeream, ca răzeşiţă şi 
silişteancă, auzind cântecele izvodite pe sama măriei sale. 

- Ţi le mai aduci aminte, maică Daria? Eu le-am uitat, 
zise jupâneasa Maria. 

- Deşi mă dor, le spun, jupâneasă Maria: „Cantemir 
este un domn / De treabă şi bun ca om; / Dar ca să prindă 
nadă/ Moldova rău o pradă. / Ci noi te mai rugăm aşa: / 
„Milos fii măria ta: / Cu paharul îndeseşte / lar cu birul mai 
răreşte”... 

- Adeveresc, o sprijini lon Neculce, învârtind pana între 
degete, parc-ar fi vrut să scrie stihurile. Şi eu am auzit acel 
cântec ori bocet la nişte ţărani de pe lângă Cernăuţi şi din 
Boian. lar lui Constantin vodă i l-a şoptit beizadea 
Dumitraşcu, adică i l-a cântat în şoaptă, însoţit de cobză, 


chipurile, întru veselire. Ci l-a înfuriat aşa de tare pe măria 
sa, încât a poruncit să fie ucişi acei clevetitori şi urzitori de 
cântece măscăricioase. Dimitrie s-a speriat: una a vrut şi, 
uite, ce poznă a ieşit! Dintr-o şagă, omor. Isteţ fiind, s-a 
folosit însă de un şiretlic: a luat asupră-şi grija pedepsirii şi 
a lăsat făptaşii să se ascundă în codru, până a trecut mânia 
măriei sale. Pe urmă am aflat că au intrat în cetele 
căpitanului Constantin Turculeţ, care, cu multă cutezare, 
loveau caravanele otomane în drum spre Camenița, şi 
vârau spaima-n tătărime. Dar lordache Ruset, zăpsind asta 
prin iscoadele lui... 

- Unii ziceau că el anume ar fi pus pe ţărani să cânte, 
ca să audă vodă şi să înţeleagă ce primejdioşi au fost 
Costinii. Ca doar la Velicio a auzit întâia oară asemenea 
ocară. 

- S-ar putea, Maria, pentru că, prinzând doi cântători 
de stihuri ocărâtoare, vistierul i-a osândit, cu de la sine 
putere, la ştreang. Dar Dimitrie i-a scos de la moarte şi pe 
aceştia, trimeţându-i tot la cetele lui Constantin Turculeţ. 
Apoi, a stăruit cu povaţa pe lângă vodă până l-a convins că 
lordache Ruset nu era altceva decât matca tuturor rău- 
tăţilor în Moldova. 

- Cum se face că totuşi între Cantemireşti şi Ruse- 
teştii-Cupăreşti a fost totdeauna o strânsă legătură? 

- Cred că a fost legătura dintre zi şi noapte, Daria, 
dintre bine şi rău, filozofă dascălul leremia cu mâhnire. 

- In fapt, de asta ne-am adunat aici: să aflăm ceea ce 
nu ştiam. Dar, pot spune de pe acum, că puterea 
Ruseteştilor m-a mirat şi m-a speriat şi pe mine. Acum însă, 
gândind mai bine, înţeleg, dascăle leremia, că tocmai 
moartea silnică a celor doi boieri mari a vârât spaima în toţi 
boierii şi i-a făcut pe Cupăreşti atotputernici în Moldova. Pe 
Neculai Costin, feciorul lui Miron, l-au ajuns arnăuţii la 
Bârlad, l-au întors din drum şi l-au închis. Dacă nu se punea 
Dimitrie pentru dânsul, îl ucideau oamenii lui lordache, fără 
să mai afle vodă. „Va fi un cărturar de mare faimă, măria 
ta”, l-a lăudat beizadea, rugându-se pentru viaţa lui. Şi nu 
s-a înşelat. Vodă s-a înduplecat întru iertare, cu toate 


ponosluirile lui lordache. lar cât priveşte pe feciorii lui 
Gavriliţă Costache, eu i-am ajutat să treacă în Ţara 
Românească, sub ocrotirea lui Brâncoveanu. În schimb, 
după scurtă vreme, Constantin vodă l-a pus vistiernic mare 
pe lordache Ruset: adică vodă, cu voinţa lui tot mai slăbită 
de ani, i-a dat, zic, cheia ţării pe mână. Ştiut este că acel 
care are vistieria hotărăşte şi ocârmuirea. l-a mai dat satul 
Drăgăşani şi târgul Şcheia. Pe frate-su Manolache l-a pus 
staroste la Putna, în locul lui Miron Costin. lar pe ceilalţi trei 
fraţi: Scarlatache, Lascarache şi Mihalache i-a trimis 
capuchehăi la Țarigrad, după ce i-a dăruit cu moşii de-ale 
Costinilor. Domnia a trecut de la Costineşti şi Costăcheşti 
sau Gavrileşti la Cupăreşti. Ci mult a greşit Constantin vodă 
Cantemir: vrând să înfrunte pre marii boieri, a doborât pre 
Costini, adică pe aceia care voiau să scoată ţara de sub 
stăpânire otomană cu ajutorul lui lan Sobieski. Fără Costini, 
Constantin vodă a ajuns unealta Ruseteştilor, greci de 
obârşie şi foarte plecaţi sultanului. Drept aceea zic şi voiesc 
a scrie aşa: „[ine-te săracă, ţară Moldovă, de acum înainte 
de jacurile şi de mâncăturile a toţi aceşti tustrei feciori a 
Cupariului cel bătrân, cari nu se sătura unul cu câte o sută 
şi două de pungi!” 

Se făcu iar tăcere. Jupâneasa Maria, cu mişcări şi priviri 
prieteneşti, calde, îşi invită musafirii să mai guste din 
bunătăţile de pe masă. Cel care a pornit iar vorba a fost 
dascălul leremia : 

- Ci, după câte îmi amintesc, viaţa beizadelei 
Dumitraşcu a curs mai departe, în veselie, desfătări şi 
năzbâtii fel de fel. 

- Adevăr grăieşti. Tinereţea uită repede. Sau se face a 
uita. Dimitrie Cantemir îmbina viaţa întru desfătare cu cea 
mai osârdioasă citire din cărţi şi învăţare a limbilor greacă, 
latină, turcă. Aşa-i, Silioane? 

- Intocmai. Trei-patru zile dobora cinci-şase armăsari în 
goană nebună, îi întrecea pre toţi la halca; apoi deodată şi 
câte alte trei-patru zile nu ieşea din citanie. Atunci era chita 
mea: mă umflam de somn! Că, în celelalte, nu lipeam 
geană de geană: trebuia să-l păzesc să nu facă bâca în vreo 


râpă, când se îmbăta prea deochiat. Atunci şi pentru 
asemenea îndeletnicire, Scarlatache Ruset... 

- Tovarăâş de pozne şi şolticării..., spuse Neculce. 

- Adică alt tovarăş, loane, că unul trebuie să fi fost tu, 
râse jupâneasa Maria, punând mâna pe umărul lui, cu 
dragoste şi cu oarecare mândrie. Ce zici că făcea 
Scarlatache? 

- Am vrut să spun că-l poreclise „Alifâstâc care face 
bâldâbâc: se îmbată-n Beilic şi se-neacă în Ciric”... Ce de-a 
pozne şi năzbâătii!... Şi ce de mult s-au tâmplat... Eram în 
laşi, la şcoală, înnodă iar lon Neculce firul povestirii, când a 
trecut spre Soroca Mustafa Daltaban, paşa Silistrei. Şi fiind 
vreme rea, de iarnă, s-a bolnăvit foarte rău... 

- A, da, sări dascălul leremia, lasă-mă să povestesc eu. 
Ştiindu şi oleacă doftor, chematu-m-a întru tămăduire. Pe 
când cătam cu mare silinţă leacul, beizade Dumitraşcu 
şugui: „Dă-i apă de izvor, descântată de dor de-o fată 
sprinţară, la vreme de sară...”; „Cum să-ndrăznesc, măria 
ta”, m-am făcut eu a mă mira. „Apa ţi-o aduc eu; tu o 
amesteci cu pulbere de cridă şi i-o dai, fără teamă. Dacă 
moare în chin, va fi cu un tiran mai puţin; dacă scapă, 
spălat cu apă pe dinlăuntru, tu, dascăle leremia, cîştigi mia. 
Şi cât ai clipi îţi dă nume de Kakim-effendi, adică jupân 
doftor cu clonţ de cocor şi cu gheară de gaie care boliştea 
moaie...” Aşa râdea şi nu m-a lăsat până n-am dat 
bolnavului acea apă descântată. Întâi l-a cuprins o 
fierbinţeală mare, aşa de mare că nu-i puteam ţine mâna 
pe frunte. Aiura, gemea, se zbuciuma paşa, ca pus pe 
grătar. Aşa, trei zile şi trei nopţi. „Poznă!” ziceam şi 
socoteam pe unde ar fi bine să fug şi să mă ascund dacă 
moare paşa. Dar minune! în a patra zi Daltaban a început a 
se răcori. În a şasea zi era tămăduit. 

- Da, adevărată minune, se rosti jupâneasa Maria, care 
pricepea ceva la doftorii şi descântece, dacă nu cumva 
acea cridă va fi fost niscai doftorie nemţească, necunoscută 
nouă. 

- Poate. Dar iaca aşa, drept mulţumire, i-a poftit 
Daltaban paşa pe măria sa şi pe beizade Dumitraşcu la 


masă. Am fost faţă şi mi-a crescut inima ca o pâine bine 
dospită, văzînd ce iscusit ucenic am crescut. 

- Povesteşte, dascăle, cum a fost acolo, în cort, unde 
aţi ospătat împărăteşte şi-aţi băut popeşte, ferindu-vă a vă 
îmbăta... porceşte, râse căpitanul Silion, grăind în felul lui 
Dimitrie Cantemir. 

- Da, erau poftiţi şi Scarlatache Ruset şi... 

- Şi eu! îl întrerupse lon Neculce. 

- Da, da... Stăteai pe un taburet verde, în dreapta. 

- Mă cam ameţisem, dar mă bucuram foarte că paşa îl 
lăuda pe Dimitrie, prietenul meu, în slăvi ridicându-l că ştia 
să cânte, să spună snoave hazlii, învăţate de la doica lui, 
Maria, de la prisecarul Moţoc şi de la lăutarul Gheorghieş. 

- Da, îmi amintesc că s-a amestecat în vorbă şi 
Scarlatache, zicând: „Ehei, mărite paşă, Alifâstâc al nostru 
e cel mai deştept tânăr din Moldova. Ştie zeci de cântece 
bătrâneşti, sute de zicale şi vorbe de duh. Şi-i descurcăreţ 
cum nu-i altul în toată împărăţia. Să-l vezi cum şi din para 
focului iese nebetejit, ca salamandra.” „Taci, nu mă linguşi, 
a hohotit Dimitrie, tu, lighioaie pe pântece târâtoare. Nu 
uita că ubi plurimum calliditatis, ibi minimum, felicitatis. 
Sau ca să înţeleagă toţi: unde-i prea multă viclenie, acolo-i 
prea puțină fericire." „Ştii bine latineşte?” întrebă Daltaban. 
„Invăţ, să ştiu şi mai bine. Dar mai vorbesc greceşte şi 
italieneşte. M-am apucat de ruseşte, franţuzeşte şi 
arăbeşte. Învăţ Biblia şi vieţile sfinţilor creştini. Cunosc câte 
ceva din filozofia lui Thales, Platon, Aristotel şi Seneca. 
Citesc istoriile lui Plutarch, Dio Cassius şi Tukidide.” „Nu te 
lauzi?” se uimi paşa. „Nu, răspunse tânărul meu spudeu, 
care se dovedea şi un bun ritor. Întâi pentru că nu-i nevoie: 
marfa-i de faţă şi-o puteţi cerca, dacă preţuieşte ceva au 
ba. Al doilea pentru că ştiu vorba: minciuna are picioare 
scurte şi, chiar de-o hrăneşti cu dulci turte, tot şchioapătă 
până la Curte. Al treilea, întru totul crezare dau lui 
Sallustius care, în De conjuratione Catillinae, îl slăveşte pre 
Cato care zice: «Cată mai degrabă să fii decât să pari bun şi 
înţelept.» Şi-apoi, în al patrulea rând, poate adeveri şi 
dascălul meu leremia, al cărui rod duhovnicesc sunt, ce ştiu 


şi ce nu. Zburd prin viaţă, zburd prin cărţi, ca un armăsar 
tânăr, sirep şi nedomolit.”; „La laşi a învăţat cu mine, cum 
am mai spus. La Şcoala patriarhiei din Constanntinopol a 
avut dascăli vestiți, mult mai vestiți ca mine.” larel, 
Dimitrie, a adăugat: „De pildă, pe Alexandru Mavrocordat 
Exaporitul, care m-a învăţat filozofie şi medicină. La dascălii 
Vlasie, Antoniu şi Sandoni am deprins geometria, gramatica 
şi retorica. Dionisie leromonahul m-a pus să buchisesc fizica 
şi teologia.”; „Dar Coranul?” surâse paşa Mustafa, între 
mirare şi admiraţie. „L-am citit cu multă băgare de samă şi 
l-am pus faţă în faţă cu Biblia. Cunosc, deci, viaţa şi 
poruncile profetului Mahomed. De asemenea am învăţat 
matematica lui Saadi-effendi. Am citit şi pe Nefi Ogli, care 
aşa de bine cunoaşte istoria şi obiceiurile otomane... Şi mai 
am timp să învăţ: abia am împlinit optsprezece ani”; „Ce-i 
mai turuie gura lui Alâfâstic, râse Scarlatache Ruset, 
parc-ar fi la procitanie în faţa didascălilor de la Țarigrad! Zic 
şi eu în stihuri: mai rar, beizadea, cu poveţele şi mai des cu 
ulcelele. Că poveţele-s amare, iară vinu-i dulce tare: te 
îmbată, te-ameţeşte cât ai zice peşte”; „Ştii, nouă 
otomanilor ne place mult poezia”, se înduioşă Daltaban 
parcă de sine însuşi. „Şi mie mi se încălzeşte inima când 
rostesc stihuri, nu se lasă Dimitrie mai prejos. De pildă 
scrisa lui Miron Costin, vel logofătul nostru: «A lumii cânt cu 
jale cumplită viaţa, / Cu griji şi primejdii cum este şi aţa / 
Prea subţire şi-n scurtă vreme trăitoare, / O, lume hicleană, 
lume-nşelătoare»...” 

lon Neculce se bucură: 

- Da, da, mi-am amintit, dascăle, ce bucurie am simţit 
auzindu-l spunând stihuri, ticluite de cel ucis din slăbiciunea 
părintelui său. lar Daltaban l-a întrebat: „Dar stihuri turceşti 
ştii?” Beizadea a rămas o clipă într-un fel de îngăimeală, 
apoi a spus frumos: „Sufletul mi s-a luminat de bucurie 
citind Golestan, grădina de flori, izvodită de prea înțeleptul 
Saadi. Am învăţat cum zice, şoltic, într-un loc:...«C-ai ajuns 
de râs şi de ocară, / Cu ce-i vinovată o fecioară? / 
Dragostea-i giuvaergie: / Cum să găureşti, când n-ai habar / 
Şi când mâna-ţi tremură piftie — / Un neprihănit 


margăritar?>-... Ştiu să le şi cânt, însoţit de tambură... 
Silioane dă-mi cobza cea turcească!” 

- Da, i-am dat-o repede, c-o purtam cu mine, în spate. 
Şi a lămurit pe Daltaban paşa: „Am învăţat în Istanbul, cât 
am fost zălog acolo, să cânt tristeţile şi să-mi jeluiesc 
bucuriile.” Şi cu degete agere, repezi, mlădii, prinse a pişca 
strunele cobzei, dezlănţuind şi potolind sunetele, ca să 
scoată melodia dorită şi mult plăcută oaspetelui, care la 
urmă a bătut din palme, încântat şi mulţumit; apoi a 
poruncit unui slujitor ce-i sta alături: „Adă câte un contăş de 
soboli pentru Constantin vodă şi pentru beizade Dimitrie. 
Merită!” Atunci vodă şi-a înclinat fruntea, grăind: 
„Mulţumire adâncă, mărite paşă!”... Şi ar fi vrut să se 
încline adânc, dar n-a putut, că prea băuse mult şi s-ar fi 
vărsat vinul din el, ţâşnind drept pe straiul cel scump al 
paşei, care-i punea un contaş pe umeri. Aşezându-l pe 
celălalt pe umerii lui Dimitrie, a zis: „Eu, Mustafa Daltaban, 
paşa Silistrei, ca musliman adevărat, respect învăţătura la 
oameni de orice lege. Şi talantul îl cinstesc!” 

- Eram bucuros, dascăle leremia, că-mi laudă prie- 
tenul, interveni Neculce, dar nu uit că Scarlatache Ruset a 
râs, vânăt: „Uite cu ce s-a ales beizadea Alifâstăc, pentru 
nişte măscări spuse în stih”...; „De ce-l porecleşti aşa... 
Alifâstâc?” a întrebat Daltaban. „Pentru că aşa i-a zis o 
turcoaică în Istanbul, pe o uliţă dosnică, unde învăţam 
tainele dragostei, răspunse Scarlatache fără sfială. Şi-apoi 
pentru că suntem buni prieteni. Împreună am învăţat nu 
atât filozofia lui Platon, cât vicleniile Fanarului. Impreună 
ne-am chinuit cu logica lui Aristotel şi mai ales ne-am 
mângâiat cu... ştie el cu ce.”; „Da, încuviinţă Dimitrie; cheia 
meşteşugului meşteşugurilor de a descuia lacătele minţii şi 
adevărul a-l afla. Prietenul Scarlatache este un dialectic. 
Adică ştie să se poarte după canoanele logicei lui lăuntrice. 
Numai că, uneori, e atât de dialectic încât se schimbă de nu 
se mai cunoaşte şi nu mai samănă nici cu sine însuşi.”; 
„Nici vântul, nici nourul, nici lumina nu sunt la fel în 
veşnicie; de ce-ar fi omul? râse Scarlatache. lar eu mă 
schimb, după cum se schimbă tot ce-i în jur. Aşa mă învaţă 


şi logica: în jur se vorbeşte filozofie? Filozof mă fac. Pic la o 
nuntă? Nuntaş îmi zic. Şi mă cernesc lângă cei care 
înmormântează pe cineva, chit că eu habar n-am cine a fost 
răposatul. Imbrac blană de lup şi-mi zic lup între lupi şi 
mieluşel cu blana mielului între miei”; „De ce te porţi aş?”, 
a cercat paşa să afle mai multe dintr-ale schimbăciosului. 
„Pentru că aşa mi-i firea, mărite paşă... Şi pentru că nu 
voiesc să se afle, nicicum, ce-i înlăuntrul meu.”; „Ei, dacă-i 
aşa, zise Dimitrie, nu te mai numesc dialectic, ci Cameleon. 
Adică jigania care nu-i niciodată ea însăşi.”; „Cameleon? se 
înţepoşă Scarlatache. /atan ilha basma - nu călca şarpele 
când doarme, tu, Inorogule, jiganie care nu te-asemeni cu 
nimeni.”; „Hazliu tineret ghiaur! se veseli Daltaban paşa, şi 
el cam trecut cu dedeochiul la numărul cupelor cu vin. Mai 
adă, agă, douazeci şi patru de caftane pentru douăzeci şi 
patru de boieri valahi!” Văzând atâta cinstire şi bucuros că 
vodă, copleşit de bucurie şi de băutură, nu mai era în stare 
a deschide gura să slobozească vreo prostie, Dimitrie s-a ri- 
dicat şi a cuvântat: „Din inimă îţi mulţumesc, mărite paşă. 
Şi multă laudă îţi aducem, că ţii cuvântul lui Osman, cel 
dintâi sultan, care şi-a sfătuit urmaşul aşa: „Cultivă 
adevărul şi fă din el podoaba vieţii... Ridică pe învăţaţi în 
dregătorii de mare cinste. Oriunde vei auzi că se află om 
dăiruit ştiinţei, cinsteşte-l şi respectă-l. Numai aşa 
stăpânirea la va fi binecuvântată de Alah şi de oameni 
lăudată. Ca învățații, cărturarii, poeţii sunt sarea 
pământului şi lumina omenirii»...” Auzind asemenea cuvânt 
înalt şi maestrit, Daltaban paşa s-a ridicat, l-a îmbrăţişat şi 
sărutat pe Dimitrie, pe amândoi obrajii: „Jur să-ţi fiu, toată 
viaţa, prieten şi sprijinitor!” 

Vorbirea dascălului leremia se opri aici. Toţi ascul- 
taseră cu luare aminte şi cu plăcere. Mistuiau în gând, în 
linişte şi tăcere, toate acele amintiri trezite şi răscolite din 
culcuşul lor zidit în vremile de altădată. lon Neculce şi 
jupâneasa Maria gândeau că asemenea priveghi ori sin- 
drofie istoricească da rod bun. Işi aminteau multe din cele 
acoperite de colbul uitării şi adăugau întâmplări noi, numai 
bune pentru scris în letopiseţ. Ci, în tăcerea acelor clipe, 


răsună glas puternic de cocoș, ca o trâmbiţă a pământului 
îndreptată spre miezul cerului. Grăi gazda: 

- Zic să oprim priveghiul nostru aici, mulţămindu-vă şi 
pentru povestire şi pentru ascultare. 

- Cum vrea gazda vrem şi noi, surâse dascălul leremia, 
bucuroşi că n-am moţăit povestind şi n-am adormit 
ascultând. 

Îşi urară somn uşor şi se resfirară fiecare spre iatacul 
său. Cerul încărcat de stele sclipitoare picura linişte şi 
răcoare. Satul se umplu de glasurile cocoşilor, parcă ar fi 
ţinut sfat, vesţindu-şi unul altuia bucuria fiinţării şi nădejdea 
revederii în zori. Apoi peste conacul din Prigoreni se lăsă 
liniştea cea mare din a doua parte a nopţii, când şi stafiile 
dorm. 


SEARA A DOUA sau: 
p CANTEC ŞI DESCANTEC PENTRU O FATA DE 
RAZEŞ 


Se aşezară fiecare în jilțul lui, ca în prima seară. 
Asfinţitul era roşu-portocaliu, aşa cum sunt de obicei 
asfinţirile de toamnă în Moldova. Mireasma merelor coapte 
se amesteca din când în când cu cea a nucilor decojite şi a 
dumitriţelor, a vâzdoagelor, a cimbrului, a busuiocului şi a 
mentei umezite de rouă. Masa era încărcată cu aceleaşi 
bunătăţi ca în prima seară. Şi ca şi atunci oaspeţii gustară 
din fiecare, mulţumind gazdelor şi pământului acesta bun 
unde au rodit. Ca plăcerea să fie deplină, jupâneasa Maria 
ridică de lângă piciorul mesei un ulcior mare, gros, 
bârdăhănos, şi zise: 

- Avem aici olecuţă de vin de la Cotnar, păstrat de 
îngrijitorul podgoriei încă din 1700. 

- Vin de douăzeci şi trei de ani, socoti vel hatmanul 
Neculce. M-a aşteptat să mă întorc din pribegie. A suferit şi 
el; şi, suferind, şi-a întărit inima şi duhul, mireasma şi tăria. 
Poftiţi, gustaţi-l! îndemnă turnând în ulcele. 


Toţi gustară şi-l lăudară foarte, simţindu-l în trupuri, 
furnicând ca o împărtăşanie. 

- Numai bun pentru dezlegarea limbilor şi trezirea 
aducerilor aminte, se rosti dascălul leremia, întinzând ulcica 
să-i fie iarăşi umplută. 

- Deci să pornim iar povestirile din priveghiul nostru, 
grăi lon Neculce. Aşa... Şi am să încep tot eu. De la cele 
istorisite aseară au trecut doi ani. Eram, deci, în primăvara 
anului 1693. In tot ăst timp, beizadea Dumitraşcu s-a arătat 
a fi întru totul asemeni nouă: vesel, libovnic de muieri 
frumoase, băutoriu de vin bun, nelipsit de la zaiafeturi cu 
lăutari, cântăreţ cu chefliii, îndemânatec în mânuirea 
spadei, greu de întrecut în alergările cu calul şi, mai cu 
samă, izvoditor de năzbâtii, de-a valma săvârşite. Adică 
neţinând sama, întru nimic, că-i cocon domnesc. Unele 
copilăreşti, altele boacăne. De pildă, odată, când îl 
însoţeam pe Mustafa Daltaban paşa, împreună cu Lupu 
Bogdan, cu zahereaua spre Cetatea Cameniţei, făcut-am o 
poznă de pomină şi voiesc a v-o istorisi. Stam, în popasul 
de-amiază, pe câmp. Era primăvară şi cald. În jur, câmpul 
covor verde, împestriţat cu bumbişori albi şi păpădii de aur. 
Lăsasem caii să pască, slobozi, şi ne-am întins, pe contăşe, 
la soare. Beizadea Dimitrie, lângă mine, mustăcea a 
nemulţumire: „Mi-i ciudă că măria sa a dăruit lui Daltaban 
un armăsar ager şi nărăvaş, frumos şi focos. Cal de zmeu!” 
„Ce l-ai mai fi încălecat, măria ta!”, am zis eu, stârnindu-i 
ciuda. „Ehei!... Hai să-l păcălim pe paşă.”; „Ci născoceşte 
măria ta ceva, poznaş; eu te urmez.”; „Îndemnăm călăreţi 
s-alerge după un iepure, iar careva din noi să strige că vine 
mare podghez, sub porunca lui Turculeţ.” Trebuie să spun 
că, pe-atunci, acel căpitan Constantin Turculeţ da iama 
printre turci şi mari pagube făcea caravanelor în drum spre 
Camenița. „Dar dacă ne prinde cu minciuna şi ne taie 
capul?” se sperie Antioh Cantemir, aflat între noi. „Întâi să 
nu ne prindă. Apoi crezi, frate, că acele scăfârlii ce stau pe 
umeri, ca nişte ulcioare cu gura în jos, goale, ori ca nişte 
bostani fără miez şi sâmburi, n-ar fi mai bine să nu fie? C-o 
măciucă bună le aleluieşti pe toate.” Peste un sfert de oră, 


când îl auzi pe beizadea Antioh sforăind, strigă: „Sări, frate! 
Ne-atacă Turculeţ... Turculeţ!”; „Unde-i?... Unde-i?”..., se 
buimăci beizadea Antioh. „Uite cel pâlc de călăreţi cum 
fuge... Vesteşte-l pe Daltaban paşa... Repede! Repede!...” ; 
„Alerg!...” 

Încălecă în grabă, gâfâind, că era gras şi greoi, cum 
ştiţi. Vestit de primejdie, Daltaban paşa s-a azvărlit într-o 
goană turbată. Nu s-a oprit până la laşi. Noi, după dânsul. 
Dar pas să-l mai ajungem: călărea doar pe armăsarul dăruit 
de vodă. Ne-am întors, am pus strajă tare la caravana cu 
zaherea şi-am galopat şi noi până la laşi. Vodă îl poftise pe 
Daltaban paşa la masă, căutând să-i potolească spaima. 
Zicea otomanul: „Numai profetul şi armăsarul dăruit de 
măria ta m-au salvat.” 

După ce-l firitisi c-a scăpat, Dimitrie Cantemir vorbi, cu 
făţarnică durere în glas: „Mult îmi pare rău, mărite, dar 
ne-am speriat zădarnic: călăreţii aceia nu fugeau de spaima 
lui Turculeţ, ci alergau după un iepure... lar cel care a 
strigat, adică fratele meu, trezit din somn cu o glumă, s-a 
îngrozit şi ne-a vârât şi pe noi în spărieţi.”; „Cum? 
Păcăleală?”; „Da, mărite paşă; taie-mi capul pentru că...”; 
„Da? Capul? Dar mie, care v-am crezut şi de ocară m-am 
făcut, cine mi-l taie?” râse Daltaban şi roti privirea în jur, să 
dezgheţe obrazele îngheţate de destăinuirea beizadelei. 
„Mărite paşă! strigă Dimitrie, am fost sigur că n-ai să te 
superi şi ai să judeci precum ai judecat . Deci jur că n-are 
profetul, n-are padişahul şi nici împărăţia otomană slujitor 
mai înţelept!”; „Şi nici Hristos un mai neruşinat izvoditor de 
pozne ca tine: isteţ, deştept, îndrăzneţ, tânăr şi frumos. 
Meriţi să te dau gealatului.”; „Aşa am zis şi eu; dar nu 
înainte de a gusta împreună ceva pastramă de porc, udată 
cu o bardacă de Cotnar. Că una-i să mori sătul şi alta lihnit 
de foame şi de dor de muiere tânără.”; „Nu se cuvine a mă 
spurca i dumicând bucate ghiaure!” râse paşa. „Zic, cu 
jurământ, că-i căprior ori berbec, oleacă mai gras, şi 
feciorelnică apă din izvorul de la Timişeşti, oleacă mai dulce 
şi la limbă pişcătoare. Cât priveşte muierile, le folosim şi 
noi, ghiaurii, după legea Coranului, că Evanghelia ne cam 


a- 


pune botniţă.”; „Fie şi aşa... Că pe urmă, drept grăieşti, 
întru o mai repede dăsăvârşire a păcatului, poftesc trup de 
tânără muiere. Dar, ca să nu jur prea strâmb, picură câțiva 
stropi de apă în cupa asta cu vin. Numai într-asta!”; „Ei, 
mărite, nu-i păcat mai mare ca acela de a spurca vinul cu 
apă! Cine iubeşte mult apa chioară se face fântânar, podar 
ori sacagiu şi nu paşă şi mare vizir.” După ce sorbi pocalul 
până în fund, cu sete şi plăcere mare, Daltaban îşi şterse 
mustaţa neagră şi-şi netezi barba deasă, spicată cu ceva 
fire argintii; apoi întoarse cuvântul, şuguind: „Aici nu sunt în 
împărăţia otomană, deci pot bea apă pişcătoare la limbă şi 
stârnitoare de veselie şi poftă de viaţă.” l-a răspuns 
Dimitrie, cu filozofie şoltică: „Sfântul Augustin zice: 
«Păcatul... trupul îndulceşte şi sufletul otrăveşte». Ci, cum 
inima ni-i amărâtă de câte vrem şi nu putem face, măcar 
trupul să ni-l îndulcim. Slujitori, pastramă şi Cotnar!” Paşa a 
mai sorbit o cupă şi-a întrebat, foarte serios: „De unde ştii 
c-am să ajung... mare vizir? Citeşti în stele?”; „Când beau o 
bardacă de Cotnar capăt putere de prooroc.”; „Beizadea, 
eşti o comoară!” îl lăudă paşa, bând încă un pocal plin cu 
vin bătrân. „După ce mănânci şi bei bine, te răsfeţi, întru 
hodină, la cald şi catifelat sân de muieruşcă tânără. lar 
poimâine ieşim la vânătoare de cerbi, în codrul Bârnovei. 
Caravanele ajung şi fără domnia ta la Cameniţa.”; „Nu-mi 
place pădurea. Am copilărit în Mesopotamia, unde-s numai 
ierburi şi pustiu. lar cerbii din Bogdan Eflak sunt aşa de 
frumoşi că mi-i milă să-i ucid.”; „Ai dreptate, mărite paşă, 
zâmbi Dimitrie. Cerbii, cu vremea, vor pieri pentru că-s 
buni, gingaşi şi fără apărare. Vor pieri, ca şi inorogii.”; „Ce 
fel de animal este... inorogul?” „Un animal ciudat cu care- 
mi place să mă asamăn”, râse Dimitrie, lăsându-ne în nedu- 
merire. 

- Vel hatmane, grăi dascălul leremia, domnia ta 
povesteşti nu numai ca unul care a văzut şi auzit totul, ci 
parc-ai întrupa, pe rând, pe fiecare dintre vorbitori. 

- Da, admiră şi maica Daria: eşti când Dimitrie, când 
Daltaban, când Scarlatache. 


- Le-am trăit pe toate şi adânc în minte mi s-au 
întipărit, aşa cum ştiu că le-ai trăit şi domnia ta, dascăle. 

- Asta înseamnă ca toţi să povestim într-acest fel? 
întrebă căpitanul Silion. 

- Bine ar fi, dragi oaspeţi, zise vel hatmanul. Dar mai 
întâi, rogu-vă mai îndemnați a gustare din Cotnar, că-i vin 
de viaţă lungă şi un adevărat răscolitor de amintiri. 

- Poftiţi, poftiţi! îndemnă şi jupâneasa Maria; şi turnă 
fiecăruia din ulcior, iar pe talere le aşeză felii de cozonac 
proaspăt. Apoi zise: lon a povestit despre pozne şi 
zaiafeturi, despre petreceri desfătarnice. Eu pot să spun că 
şi fetele şi femeile îl căutau pe beizade Dumitraşcu ca pe-o 
iarbă de leac şi ca pe-o minune a firii. Cinstit să spun, multe 
şi-l doreau prieten şi chiar ibovnic. Un ceas petrecut in 
preajma lui era ca o împărtăşanie cu înţelepciune şi 
frumuseţe. Căci vorba-i era caldă, curgătoare, încărcată de 
gând înalt, izvoditoare de bucurii, de veselie, de bună voie, 
aşa cum putea fi şi muşcătoare, batjocoritoare, rea. La 
învăţătură neîntrecut era şi fără pereche. Citea cu osârdie, 
cum s-a spus, zile şi nopţi la şir. Cap bun avea, ţinea minte 
tot. Tot. Aşa că, deşi foarte tânăr, douăzeci de ani, adânc 
din cărţi ştia. Doar mitropolitul Dosoftei şi acel Neculai 
Milescu spătarul, poreclit Cârnul, dacă i-ar mai fi fost pe 
potrivă. 

- Aşa-i, Maria; ne împrietenisem şi ştiu că, printre 
petrecerile cu tinerii şi fetele de-o samă cu noi, aveam 
răgaz şi de citit, de povestit. Îi plăcea să mă audă istorisind 
întâmplări din bătrâni, cu voievozi şi viteji. lar eu nu mă 
lăsam prea mult rugat. 

- Mult te rog, cinstite vel hatmane, se înclină maica 
Daria, dă-ne o pildă de asemenea istorisire. Aşa o să 
înţelegem şi mai bine ce fel de suflet avea Dimitrie şi cât de 
mult iubea această ţară a noastră. 

- Bucuros, dacă îngăduie şi ceilalţi oaspeţi la serile 
priveghiului. 

- Îngăduim! Îngăduim! se rostiră toţi, nerăbdători. 

- lar în privegherea noastră atari istorisiri sună ca nişte 
cântări de slavă, crezu jupâneasa Maria că-i bine să spună. 


- Dealtfel, povestindu-le mi le împrospătez în minte, ca 
să le scriu mai uşor şi în fruntea letopiseţului să le punDe 
pildă, i-am povestit că Ştefan vodă cel Bun, bătându-l turcii 
la Războieni, au mărs să intre în Cetatea Neamţului. Şi fiind 
mumă-sa în cetate, nu l-au lăsat să intre şi i-au zis că 
pasărea in cuibul său nu piere. Că să se ducă în sus, să 
strângă oaste, că izbânda va fi a lui. Şi aşa, pe cuvântul 
mâne-sa, s-au dus în sus şi au strâns oaste... Şi cum 
istorioara asta l-a mişcat prin tâlcul ei, Dimitrie m-a rugat 
să-i mai povestesc şi altele. Ci eu, cu plăcere i-am împlinit 
voia. „Te laud pentru câte ştii şi pentru felul cum le 
povesteşti” , a zis Dimitrie, cu veliglas, tremurat de o 
adâncă bucurie lăuntrică. Şi eu i-am spus multe întâmplări 
aflate de la bunica mea Alexandrina Cantacuzino, 
lordăchioaia cea bătrână. lar ea le auzise din om în om, de 
la oameni vechi şi bătrâni. lară Dimitrie a zis: „Sunt 
întâmplări vrednice a fi ştiute; ele întăresc cugetul şi bucură 
inima cu licoarea nădejdilor, îndeosebi când ţara e în 
suferinţă, oropsire şi umilinţă ca acum. Şi dacă în letopiseţ 
nu sunt scrise, bine ar fi, loane, să le scrii tu.” Atunci am 
râs, cu nepăsare şi neîncredere; ce-mi trebuiau mie scrisori, 
buchisire de slovă şi letopiseţ când tânăr eram şi ca un 
mânzoc zburdam? Dar Dimitrie m-a pus să caut letopiseţele 
lui Grigore Ureche şi Miron Costin, să le copiem şi să le 
cetim împreună. Aşa am prins şi eu încă mai mare dragoste 
pentru istorisiri. 

- Ci, în estimp, luă cuvântul căpitanul Silion, Constantin 
vodă mult se căina pentru moartea Costinilor. L-am văzut 
adesea plângând singur şi blăstămând pe cei care l-au 
îndemnat de i-a tăiat fără judeţ. 

- lar când auzea cântecul: „cu paharele îndeseşte, dar 
cu birul mai răreşte”, lacrimile i se prelingeau în barbă, ca 
ploaia la streaşină, adaose Daria, cu durere mare în glas. 

- Cântecul zicea adevărul, se aspri glasul lui Neculce; 
că după ce au legat frăţie, cum am mai spus, Constantin 
vodă a lăsat pe lordache Ruset şi pe ginerele său Lupu 
Bogdan să chivernisească ţara, dar mai ales s-o mănânce 
cum le era voia. 


- Ei, loane, nu grăi cu păcat şi cu patimă, râse 
jupâneasa Maria. Lupu Bogdan mi-a fost părinte, iar ţie 
socru şi... 

- Am zis, Maria, „chivernisea” şi „mânca”. Adică socrul 
meu, cap înţelept şi gospodar harnic, strângea şi se îngrijea 
de avuţia ţării, iar lordache Ruset o jefuia, pentru neamul 
lui lacom, rău făcător şi mereu nesătul de avere. 

- Mi-aduc aminte, vorbi căpitanul Silion, că era 
primăvară timpurie, iar vodă Constantin, bătrân şi bolnav, 
şedea în cerdacul casei lui din Silişteni. Sta în jilţ, învălit în 
blănuri de hulpe. În faţă-i se aflau mitropolitul şi hatmanul 
Lupu Bogdan, ginerele măriei sale şi părintele domniei tale, 
jupâneasă Maria. Grăia vodă cu mâhnire, parcă s-ar fi 
spovedit. Eu, în ogradă, cu beizadea Dimitrie, chiar lângă 
cerdac, buciumam şi ţeselam caii şi auzeam vorbirea: 
„Multe greşeli săvârşit-am, înalt prea sfinţite, zicea vodă. 
Dar mai ales uciderea lui Miron Costin îmi roade şi-mi arde 
cugetul, cum oţetul roade şi arde piatra de var. Şi usturime 
mare îmi căşunează. Dar, martor mi-i cerul! am vrut doar 
să curm sfada între marii boieri. Blestem pe capul celui 
care...”; „Să n-audă lordache vistierul, măria ta, că nu ne 
mai spălăm cu toată apa Prutului de ocara şi ponosul lui”, 
se temu hatmanul. „Da, toţi i-am luat frica, fiul meu, se 
ridică mitropolitul, binecuvântând. Mă rog pentru măria ta 
şi trei molifte mari voi face, în trei săptămâni, întru liniştirea 
cugetului.”; „Dar să-mi guşti din colivă cât mai târziu, înalt 
preasfinţite!...”; „Amin!” s-a rugat mitropolitul şi a plecat, 
împreună cu Lupu Bogdan. Atunci te-ai ivit tu, Daria şi-ai 
aşezat jilţurile, ai netezit faţa de masă, macaturile „cu 
blândeţe şi gingăşie de înger”, cum spunea beizadea Di- 
mitrie. 

- Hm..., surâse cu melancolie Daria. Aşa mă vedea el. 
Dar vodă m-a întrebat, măsurându-mă din cap în tălpi: „Câţi 
ani ai, Daria?”; „Optsprezece, măria ta, alaltăieri împliniţi.”; 
„Taică-tu-i bucuros când te vede?”; „Nu, măria ta. Ar fi vrut 
un flăcău, un Dragoş. Imi zice... nedorita Daria.” Se făcu o 
clipă de tăcere. Măria sa mă privi cu multă luare-aminte şi 
iar mă întrebă: „Vrei să-ţi dărui o moşioară şi să te ridic în 


rang boieresc?” M-a uimit întrebarea şi-am amuţit. Când aş 
fi putut răspunde, pe deal s-a auzit doina: „Că noi te rugăm 
aşa: Fii bun, măria ta! Cu paharul îndeseşte, / Dar cu birul 
mai răreşte...” Obrazul măriei sale s-a întunecat de-o 
mâhnire lăuntrică. Am vrut să-i mulţumesc, să îngenunchi şi 
să-i sărut mâna. Dar în clipa aceea ai intrat domnia ta, vel 
hatmane, împreună cu Dimitrie, veseli, sprinteni, îmbrăcaţi 
de călărie. Beizadea a vorbit măriei sale între şagă şi ironie, 
cum îi era feleşagul: „Sărut mâna, tată! Ai scăpat de 
cârtiţoiul cel bătrân?”; „De ce-l sudui, Dimitrie?”; „Pentru că 
tu i te spovedeşti, iar el, în loc să păstreze sfânta taină a 
spovedaniei, croncăneşte pârâturi la lordache Ruset.”; „De 
unde ştii?” întrebă vodă foarte supărat. „Tată, mie oamenii 
îmi spun mai multe decât ţie.”; „Ştii să le câştigi inima, 
spuse vodă cu laudă, dar şi cu amărăciune. Dacă nu eşti 
prea ostenit, te rog să-mi ceteşti ceva.” „Am alergat două 
poşte, am sărit douăzeci de garduri, am ascultat cântarea 
la trei răzeşi codreni, dar ostenit nu-s”. 

Neculce tresări şi zise cu zâmbet: 

- Bine faci că povesteşti asemenea întâmplare, din 
care se poate înţelege ce mult îşi iubea Dumitraşcu părin- 
tele şi neamul. In Rusia, ca să fie primit în rândul principilor 
de rangul cel mai înalt, şi-a născocit obârşie străveche, 
precum că s-ar trage din hanul Temir sau Timur, de unde 
numele Han Temir sau Cantemir. lar dacă prin soţie s-a 
înrudit cu Cantacuzinii, care se trag din lon Cantacuzino 
împăratul de la Bizanţ şi din Mihail Cantacuzino, pe care 
turcii l-au poreclit Şaitanoglu, adicătelea fiul dracului, 
ambiția şi înfumurarea lui au fost îndestulate, iar cnejii ruşi 
l-au primit în tagma lor şi ţarul l-a făcut senator. 

- lertare, vel hatmane, îl apără Daria, ci cred că într- 
asta nu i se cuvine numai osândă. Mi se pare că acolo, în 
Rusia, mai de preţ este să fii neam de han tătar decât răzeş 
din Silişteni. 

- Ai dreptate, Daria, îi întinse jupâneasa Maria o cană 
cu must; fără asemenea obârşie nici ţarul nu l-ar fi primit în 
Senat, nici principesa Trubeţkoi nu l-ar fi primit soţ. 

Dar lon Neculce nu se lasă răpus: 


- Eu sunt nepotul lui lordache Cantacuzino, cel aşa de 
mult lăudat de Miron Costin. Până la cincisprezece ani m-a 
crescut bunica mea, Alexandrina Cantacuzino, femeie 
straşnică, a multe ştiutoare, ambițioasă, aspră, dar foarte 
cinstită şi dreaptă, cunoscută în toată ţara ca „lordăchioaia 
cea bătrână”, şi vestit de înţeleaptă. Şi totuşi, cu atare 
înrudire înaltă, tot Cantacuzină, nu mă laud şi nici tronuri 
împărăteşti nu râvnesc. 

- Adevărat, vel hatmane, tronuri nu râvneşti, dar de 
lăudat... 

- Bine faci, Daria, că-l dojeneşti, râse jupâneasa Maria; 
uneori cam scapă şi dumnealui caii trufiei în păşunea 
vecinului, fără a băga de samă. 

Toţi râseră. Afară de Daria; ea zâmbi subţirel şi po- 
vesti: 

- Aduceam, pe o tipsie, o chisea cu dulceaţă. Dimitrie 
luă o carte de pe poliţa de sub icoane, se răsuci repede şi 
ne întâlnirăm faţă în faţă, gata să ne ciocnim. Ne am privit 
şi ne-am învăpăiat amândoi. Ne simţeam răsuflarea 
fierbinte. Şi poate, ameţită, aş fi scăpat tipsia jos, dacă 
Dimitrie nu mă sprijinea, iar voievodul nu vorbea, întrebând 
cu nevinovăție copilărească: „Or fi înflorit lăcrămioarele, 
Daria?”; „Înflorit, măria ta... Şi viorelele... Aduc îndată un 
bucheţel”, m-am grăbit eu cu făgăduiala, ca sa nu simtă 
măria sa taina dragostei de foc dintre noi. „Bine c-am 
apucat şi primăvara asta” suspină vodă, după ce gustă 
dulceaţa şi sorbi apa rece din pahar. Tot urmărindu-mă, 
Dimitrie se aşeză în jeţ, bău un pahar de apă de pe tipsia 
adusă de mine, deschise cartea şi citi:... „«Un om fugea de 
teama unui inorog»“... „Ce-i acela... inorog?” a întrebat 
voievodul. Şi l-am auzit şi eu descriind inorogul aşa: „Un 
animal fantastic, adică zămislit de închipuirea oamenilor. 
Sau poate va fi trăit cândva. Mai ştii? Oricum, o plăsmuire 
din cele mai îndrăzneţe şi mai pline de înţelesuri. Se 
înfăţişează ca un armăsar alb, frumos, uneori chiar înaripat, 
cu cap de cerb, cu nări lărgite parc-ar sorbi tot văzduhul. 
Din mijlocul frunţii izbucneşte drept înainte, ponciş, un corn 
lung, răsucit, cu vârf foarte ascuţit. De aceea se mai 


numeşte şi unicorn sau licorn. La firea lui se închipuie 
nedomolit întru sălbăticie, neasemuit întru îndrăzneală şi 
necugetat de pătimaş întru ale dragostei. Il ispiteşte 
mireasma de fecioară şi nebuneşte îi place să doarmă în 
poala fetelor neprihănite. Aşa îl află vânătorii, îmbătat de 
fericire, şi lesne îl ucid... «Deci alergând, acel om căzu într- 
o prăpastie foarte adâncă. Şi-ar fi pierit, dacă nu s-ar fi 
prins de-o geamănare de copac. O clipeală crezu că va 
avea pace. Dar, cătând în jos, văzu doi şoareci mari, unul 
negru şi altul alb: rodeau rădăcina copacului să-l surpe. In 
fundul prăpastiei zări târându-se un şarpe foarte lung şi 
groaznic la vedere: se zvârcolea, se încolăcea şi împroşca 
flăcări pe nări, iară cu gura căscată s-aţinea să-l înghită pe 
cel agăţat de copac. Dar, deodată, pe creanga pe care sta, 
acel om zări patru aspide: ieşeau din scorburi şi porneau 
târâş spre el. lar dacă îşi ridică ochii în sus, văzu picurând 
de pe frunze oleacă de miere. Câteva picături doar. Ci, 
uitând toate amărăciunile, răutăţile şi primejdiile de moarte 
care-l pândeau, se întoarse spre dulceata mierii s-o sugă, 
măcar că şi departe şi puţină era...»“; „Ce parabolă 
adevărată şi înţeleaptă...”, oftă vodă. „Cu pilde de-acest fel 
dascălul Varlaam pre ucenicul său loasaf îl povăţuieşte, 
înţelepţindu-l.”; „Dar şi cum le ticluieşti tu, încă mai 
înțelepte par. Mâine să-mi tălmăceşti iară din predicile cele 
pline de dulceaţă ale fericitului loan Gură de Aur.”; „Prea 
bine, părinte, măria ta. O picătură de miere într-atât amar 
îndreptăţeşte trăirea noastră pe ist pământ.” Câteva 
minute, vodă se adânci în gânduri; apoi se rosti rar: „Cu 
toate că Antioh este mai gospodar, totuşi pre tine te vreau 
urmaş. Eşti de o sută de ori mai deştept decât el şi de o mie 
de ori mai învăţat. lar dacă te lepezi de zburdălniciile 
tinereţii, fi-vei un voievod înţelept şi iubit de ţară, cu 
gânduri măreţe de slobozenie, cum am trăit cândva.”; 
„Tată, eu sunt inorog, un nedomolit în toate... Şi război sunt 
în stare a face pentru a ţării libertate.” 

Pentru că avea gura plină de boabe de struguri pe care 
le spărgea în dinţi, dascălul leremia ridică mâna stângă, 
semn că vrea să vorbească: 


- A zis aşa: „...eu sunt un inorog”, Daria? 

- Întocmai, dascăle. L-am auzit de mai multe ori 
zicându-şi... inorog. De ce pui întrebarea asta? 

- O să aflaţi ceva mai târziu. 

- Bine... Şi-a mai zis Dimitrie atunci către părintele său: 
„...Sunt însetat de ştiinţă, iar mintea mea-i pornită a se 
revărsa asupra multor tărâmuri. Uite, acum învăţ poloneza, 
cu un căpitan leah. l-am scris lui Antonio Maria del Chiaro, 
care-i secretario la Brâncoveanu, să-mi trimită un italian 
care să mă ajute a învăţa italiana. Ochii mi-s lacomi a 
pătrunde tot ce se află în lume. Mintea pofteşte să aştearnă 
pe hârtie puhoiul de gânduri ce adesea mă năpădesc, iar 
degetele mi-s nerăbdătoare să îmbrace gândurile şi 
simţămintele în straiul slovelor. Căci nu mă satur înghițind 
carte după carte, ci însumi vreau să scriu cărţi, ca nişte 
comori de înţelepciune. Patima asta nebiruită va să mă 
mistuie dacă n-o împlinesc.” 

- Da, aşa vorbea, îşi aminti şi Neculce; dar se arăta tot 
mai nerăbdătoriu şi mai mânios, zlobiv, adicătelea zglobiu, 
cu neînfrânare, şi începea să-i iasă nume de om rău. Cer 
iertare că te-am întrerupt şi te rog înnoadă firul şi coasă 
pânza povestirii mai departe, aşa cum s-a ţesut în inima ta. 

— Cos, deşi mă doare amintirea că boerii cei mari îi 
scoteau nume de om rău. Erai cel mai bun prieten al lui, dar 
cunoaşte, vel hatmane, că eu mai mult ca oricine puteam 
şti ce-i adevăr şi ce-i scornitură în pătarea cu negru a bunei 
faime pe care o merita... Ci, atunci, la Silişteni, vorbind cu 
coconul său aşa de iubit şi de înzestrat cu înţelepciune, 
vodă a zis, mai departe : „Dimitrie, Ruseteştii Cupăreşti m- 
au cam îngenunchiat, procleţii...”. „Nu-i omori pe toţi, tată. 
Scarlatache mi-i prieten.”; „Ştiu, fiule. Ci-i batjocoresc 
pentru că nu mă lasă a boieri mai mulţi răzeşi. Ginerele 
Lupu Bogdan mă mai sprijină, dar celălalt ginere, Mihalache 


Racoviţă-i mai mult sluga Ruseteştilor decât...”; „Te apăr 
eu, măria ta! l-a încredinţat Dimitrie. De asta m-am întors 
de la Istanbul.”; „Mă jelui şi plâng amar c-am risipit neamul 


Costinilor; dac-ar trăi acum, aş avea temei în harţagul cu 
Ruseteştii.”; „Nu te mai frământa, măria ta. Costinii erau 


prea bogaţi şi, cum zice fericitul Augustin: „Greu este să nu 
fie bogatul trufaş.” Şi apoi Miron Costin a zis: „Nu-s 
vremurile sub oameni, ci bietul om sub vremi.” Eu aş 
adăuga: el, Costin, a fost bietul om trăitor într-o biată 
vreme ca aceasta, a noastră.” Vodă tăcu o vreme, 
îngândurat şi alb la faţă, apoi suspină: „Sunt foarte slăbit, 
Dimitrie. Aud mereu, ca un bocet: „Ci noi te rugăm aşa: /Fii 
bun Măria ta! /Cu paharele... ”; „Tată, aşa-i norodul: îi place 
să cârtească. Asta-i mai uşurează amarul.”; „Nu-i cârtire, ci 
adevăr, fiule. Am greşit multe. Trebuie să îndrepte cineva 
greşelile. După mine, te urci în scaunul domniei, Dimitrie... 
Drept aceea, lui Antioh i-am poruncit să plece îndărăt, la 
Țarigrad, să-ţi fie capuchehaie.”; „Uite-l că vine..., surâse 
Dimitrie, arătându-l pe Antioh cum urca treptele, greoi. 
Pofteşte-l s-audă din gura măriei tale hotărârea asta. Din 
gura măriei tale şi în faţa mea.” Înfruntarea dintre părinte şi 
fraţi a fost aşa: „Ai dormit cam mult, fiule,” cercă vodă o 
undă de dojană. „De ce n-aş dormi? răspunde Antioh, 
întrebând cu obidă şi ciudă în glas. La Țarigrad n-am tihnă: 
e prea mare tevatură... Şi-apoi aici ce să fac? De arat, ară 
țăranii, îndemnați de fratele meu mai mic, Dumitraşcu. De 
chefuit chefuieşte fratele meu mai mic, Dumitraşcu; 
chefuieşte toată noaptea, printre zurbagii şi zăluzi. Cu 
moşnegi şi babe tăifăsuieşte tot fratele meu mai mic, 
Dumitraşcu. De la răsăritul soarelui şi până-n asfinţit tot 
fratele meu Dumitraşcu tălmăceşte cărţi din şapte graiuri. 
lar în amurg, cine se drăgăleşte cu răzăşiţele în luncă? Tot 
beizadea Dumitraşcu, fratele meu cel firoscos. Şi-apoi, cum 
să nu fie dragul tatei, iar eu, Antioh oropsitul? Cum să nu-l 
pizmuiesc?”; „Bravo, frate! râse Dimitrie, fără dram de 
supărare. Mânuieşti zeflemeaua mai dihai decât Aristofan şi 
Horaţiu.” „M-am săturat de mofturile tale cărturăreşti: 
Ovidie, Verghilie, Horaţie... Dimitrie, Arzac, tot un drac!”; 
„Ei, ce n-aş da s-ajung a mă prenumăra printre aceşti mari 
învăţaţi şi poeţi ai lumii... Să fiu «tot un drac» cu ei...”; „N- 
ajungi, că te-ncurcă răzăşoaicele!” hohoti rău Antioh, iar eu, 
de ruşine, gata să intru în pământ. Mă usturau vorbele, dar 
nu mă puteam mişca din loc. Noroc că vodă a cercat să 


oprească sfada şi a grăit, cu mare greutate: „Rogu-vă, fără 
gâlceavă!... Vedeţi mai bine că împilarea otomană se 
aspreşte mereu, ne înăbuşă orice gând de slobozenie, ne 
apasă până la strivire. Că patimile cele dezlănţuite 
înveninează şi risipesc puterea ţării. Drept aceea simţul 
meu de părinte şi chibzuiala mea de domnitor îmi 
poruncesc să-l las pe Dumitraşcu urmaş. Şi tu, Antioh, fiule, 
eşti băiat vrednic, bun la inimă, socotit în treburi, dar numai 
el, cu ştiinţa şi înţelepciunea lui, va şti să stâmpere 
hicleniile boierilor, poftele şi răutăţile muslimanilor. ŞI... 
poate chiar şi mai mult.” Antioh s-a tras trei paşi îndărăt şi 
s-a răzimat cu spatele de un stâlp al cerdacului, vorbind cu 
mânie abia stăpânită: „Aşa... Bine... Mi-ai mai spus-o. Dar 
te întreb: crezi că, dintr-o plesnitură de deget, firoscosul 
meu frate mai mic va săvârşi ceea ce măria ta n-ai putut în 
opt ani de domnie?... Cum uiţi, părinte, că eu sunt fratele 
mai mare şi am drept înaintea lui? Că ţara n-are nevoie de 
firoscoşi, ci de oameni gospodari, cumpăniţi? Că firoscoşii 
pot nenoroci o ţară cu... filozofia lor?”; „Zi-i frate, zi-i cu 
înţepăturile, că doar vii dintre grecii din Fanar. Dar de 
parabola talanţilor ai auzit?”; „Nu!”; „Zice învățătorul: 
«Bine, slugă bună şi credincioasă peste puţine ai fost pus, 
peste multe te voi pune>...”; „Nu..., nu înţeleg. Sunt gras şi 
moliu şi mă porecleşti...”; „Filul sau elefantul!”; „Tu, 
sprinten şi ager ca un spiriduş şi-ţi zici...”; „Inorog!”; „leri 
te-ai întrecut cu slujitorii cu spada, cu lancea în halca. Pe 
toţi i-ai biruit! Eu...”; „Admiră-mă, că n-a fost uşor. Silion e 
tare şi mlădiu ca oţelul şi ocheşte cu flinta parc-ar pune cu 
mâna glonţul în ţintă. lar Ştefan Luca mă întrece la galopul 
calului. Sare peste şapte armăsari, ca Dediul spătarul.”; 
„Da, ştiu. Ci eu n-am atâtea însuşiri. Drept aceea vreau 
domnia! Înţelegi? Să am şi eu ceva! Se răsti cu întrebarea şi 
izbucnirea: Vreau domnia Moldavei!” Dimitrie s-a stăpânit 
şi-a rostit vorbă blândă, paşnică: „Dosoftei scrie: «Cât iaste 
petrecerea de bună/ Când lăcuiesc fraţii împreună»...”; 
„Vreau domnia Moldovei! strigă Antioh. Mi se cuvine!” ; „Ai! 
„.„. Inima... Mă lasă, feţii mei... Inima...”, se jelui măria sa, 
îngălbenindu-se şi tremurând ca frunza plopului. Dimitrie se 


apropie repede şi-l sprijini: „Odihneşte-te, măria ta; de asta 
ai venit la Silişteni.”; „Ba am venit, să mor aici, de unde-am 
fugit din pricina sărăciei şi de răul tătarilor.”; „Da, că acum, 
după opt ani de domnie, tare mai eşti bogat...”, cârti cu 
nemilă Antioh. „Am dat cincizeci de pungi patriarhului de 
Rusalim să le amistuie, pentru voi, când n-oi mai fi”, 
destăinui vodă cu mândrie şi îngrijorare. „Cincizeci!? se 
înfurie Antioh. Ce să faci cu ele, neştiutorule, când 
Constantin Duca plăteşte sute de pungi pentru domnia 
ţării? Ai uitat că ai pe lângă două fete şi doi feciori? Ai băut, 
ai mâncat bine şi-ai lăsat ţara s-o jupoaie boierii!”; „Antioh! 
a”; „E-adevărat: lui Dumitraşcu i-ai lăsat ca zestre o minte 
ascuţită şi bogată în învăţătură. Ba i-ai cumpărat şi o casă 
la Ortakioi, cu 25 000 de taleri... Totul, lui; mie, osânză, 
pizmă şi ură, atât mi-ai lăsat moştenire!” ; „Antioh, fiule, nu 
te ponegri singur şi nu te lăsa otrăvit de năpârca 
deznădejdii, a pizmei şi a urii. Ai câteva moşii bune.”; „Prea 
puţin! Vreau domnia. Domnia!”; „Fiule, fiule, nu-mi amări 
clipele de pe urmă..., îl rugă măria sa, cu mare durere în 
glas. Apoi, încet, tremurând: Parcă mi se întunecă privirea... 
Mi-i frig... foarte frig... Duceţi-mă în iatac, la căldură...”; 
„Da, tată..., sări Dimitrie, cu dragoste şi îngrijorare. Ajută- 
mă, Daria!”. L-am ajutat. După ce l-am ridicat în picioare, 
vodă a mers singur, încet şi şovăielnic, dar a respins 
sprijinul nostru. Din urmă, Antioh îl pocni cu încă o vorbă 
răutăcioasă: „Aşa-ţi trebuie, băutor din bardacă mare! În 
loc să strângi averi, ca Brâncoveanu... Tu, beiul bardacei; 
el, beiul aurului, Altânbei!” Vodă se poticni din mers şi, prin 
semne, ceru iar ajutorul nostru. L-am aşezat în pat şi l-am 
acoperit, să se încălzească şi să se liniştească. Intors în 
cerdac, Dimitrie a cercat să mai domolească învrăjbirea 
fratelui. Eu am coborât în grădină să culeg un bucheţel de 
lăcrămioare pentru măria sa. Culegeam flori şi auzeam 
cearta dintre beizadele, acolo în cerdac. Zicea Dimitrie, cu 
vorbe din inimă smulse: „Frate Antioh, să ne înţelegem, 
spre binele nostru şi al ţării. S-o facem ca o poiană cu ape 
dulci şi repede curgătoare, ca o livadă de toată poama 
roditoare, ca o grădină cu flori în tot chipul de frumoase. 


Ajută-mă, frate, să zdrobesc capul viperii înainte de a 
muşca şi să ridic ţara asta, aşa de jos căzută. Nu doresc să 
fiu domn, ci dator sunt a împlini voia părintească. Ajută-mă, 
ca să biruie binele, libertatea şi pacea!” Vorbea cu atâta 
cutremurare de suflet, cu atâta căldură, cântec şi dulceaţă 
în glas, încât şi eu lăcrămam sub puterea unui simţământ 
fierbinte, izvoditor de bucurie şi de încredere în bine şi 
frumos. Gândeam: „Beizadea Dimitrie, ţie toate florile din 
lume...” Dar Antioh, după ce a tăcut un minut, a pornit să 
coboare din cerdac, boscorodind: „Nu ştiu... să ajut. Vreau 
să domnesc. Eu!” Şi după ce ajunse jos, în ogradă, privindu- 
| pe Dimitrie dintr-o parte, cu dispreţ, rosti îngăimarea: „Mă 
întreb: firoscos eşti ori măscărici? Frate ori duşman?” „De- 
amândouă câte-oleacă, frate..., i-a surâs cu tristeţe. Că 
filozofii sunt măscărici, nu-i pagubă mare; mai rău e când 
domnii sunt măscărici, iar fraţii duşmani între dânşii.” Am 
urcat în cerdac, am împărţit în două bucheţelul de 
lăcrămioare: o parte i le-am întins lui Dimitrie, cu o 
plecăciune adâncă, aşa cum am făcut întâia oară când l-am 
văzut şi i-am căzut dragă. El le-a primit, cu stânga, iar cu 
dreapta m-a prins de braţ, vânjos, şi m-a ridicat sus, 
aţintind ochii într-ai mei. Abia în clipa aceea am văzut ce 
ochi mari, negri, adânci şi frumoşi avea. M-a vrăjit şi-am 
simţit că mă topesc, toată, în dulcea lor adâncime. Nu ştiu 
de unde am găsit putere să mă smulg din strânsoarea lui şi 
s-o zbughesc spre iatacul măriei sale; mă temeam să nu mă 
sărute, cum îşi făcuse obicei, şi ne simtă măria sa. Se vede 
că eram tare îmbujorată şi zăpăcită, că vodă a deschis 
ochii, m-a privit cu mirare şi-a întrebat: „Ce s-a întâmplat, 
răzăşiţo? Ai trecut prin flacără?” ; „Am... Ti-am adus un 
bucheţel de lăcrămioaree, măria ta, precum ai dorit”, m-am 
grăbit cu răspunsul, bâlbâindu-mă. „Florile se aduc cu 
linişte nu cu furtună... Furtuna le rupe”, surâse şi-mi făcu 
semn să i le apropii, întru amirosire. Mireasma i-a plăcut 
mult şi parcă l-a înviorat: „Pume-mi-le într-un pahar, ici, 
aproape, ca la căpătâiul unui răposat.” l-am împlinit dorinţa 
şi am ieşit. În cerdac, Dimitrie, răzimat de-un stâlp, gusta 
mirozna lăcrămioarelor, in tihnă. 


Toţi priveghetorii din pălimarul de la Prigoreni ascultau 
foarte atenţi, dar maica Daria se opri, surâzând cu 
stingherire: 

- lertare, prea cinstiţi oaspeţi, abia acum, povestind, 
îmi dau sama că asemenea neînsemnate întâmplări n-au ce 
căuta... în letopiseţ. 

- In letopiseţ, nu, se împotrivi jupâneasa Maria. Dar 
intră adânc în inimi şi se aşează acolo, ca nişte scumpătăţi. 
Aşa că, te rugăm, povesteşte mai departe. 

- Mă sfiiesc, dar dacă domniile voastre doriţi... 

- Dorim! se grăbi Neculce. 

- M-am ţinut departe de dânsul, dar nici de fugit n-am 
fugit. Nici n-aş fi avut putere să fug. Şi ca să nu par fricoasă 
ori proastă, am grăit în şoaptă: „Te cam pizmuietşe 
beizadea Antioh, măria ta.”; „Adevărat. Ci vreau să-l 
înţelepţesc şi să mi-l fac prieten.”; „Mult m-aş bucura! am 
zis, tare, din toată inima. Fraţi sunteţi!” După o clipa de 
tăcere, m-a întrebat: „Ci, ştii, Daria, că-s logodit, de-acum 
şase ani, cu Casandra lui Şerban Cantacuzino, fost domn la 
Ţara Românească?”; „Aşa-i obiceiul la domni: să-şi unească 
odraslele de mici, ca să nu se amestece cu fete de rând.”; 
„Prost obicei! Şi urât. Şi nedrept. Chiar păgânesc.” „Nu se 
cade să-l judec eu, o biată răzeşiţă... Ci unde se află 
acum... domniţa Casandra?” „Urgisită de Brâncoveanu, s-a 
adăpostit la Braşov cu maică-sa, doamna Maria, în 
surghiun.”; „Te înrudeşti deci cu stirpea Cantacuzinilor, 
domnii cei mari, de viţă împărătească?”; „Da. Logodna asta 
însă înteţeşte şi mai abraş vrajba între noi, Cantemireştii, şi 
Brâncoveanu, adăugându-se la ura dintre Cantacuzini şi 
Băleni.”; „Rău îmi pare pentru vrajbă... Dar dacă domniţa-i 
frumoasă, cum sunt de obicei domniţele, repede ai să uiţi, 
măria ta, cărarea spre casa răzăşiţei, măcar că acolo ai 
petrecut ceas de dulce bucurie.”; „Niciodată, Daria... Jur! 
Niciodată n-am să...”; „Nu jura strâmb, Dumitraşcu, măria 
ta... Ştiu bine ce se poate şi ce nu. Sunt ibovnica ta şi nimic 
mai mult. Nu-i beizadea fără ţiitoare. Eu însă te iubesc ca 
lumina soarelui. Căci ursită şi dăruită-ţi sunt, cu totul şi 
pentru totdeauna.”; „Din braţe leagăn îţi fac şi nu mă 


părăsi: culcă-te-n leagănul braţelor mele şi fii totdeauna în 
preajmă-mi.” 

Mă prinsese de mână şi mă ţinea strâns; privirile 
noastre se înfruntau într-o vrăjit de frumoasă şi de plăcută 
luptă. Dar în clipa aceea s-a auzit vaiet pe dealul dinspre 
răsărit, iar Dimitrie a tresărit şi a întrebat, supărat şi 
speriat: „Ce s-aude?”; „Se vede că zapciii au intrat în 
Costişa”, am răspuns eu, retrăgându-mi mâna dintr-a lui. 
„Cumpărătura lui lordache Ruset?”; „Da, măria ta: un 
nesătul de avere.” Abia sfârşisem vorba, când trei răzeşi au 
şi intrat în ograda casei domneşti. Îi cunoşteam. Văzându-l 
pe Dimitrie, şi-au scos căciulile, iar cel mai în vârstă, 
Manea, a făcut un pas înainte şi a cuvântat: „lertată fie-ne 
îndrăznirea, ci dorim a grăi măriei sale.” Dimitrie ar fi vrut 
să le întoarcă spatele, dar s-a ruşinat de privirile mele şi a 
poruncit: „Străjeri, îngăduiţi-le intrarea!... Măria sa se 
hodineşte; grăiţi-mi mie”, a zis cu glas aspru, înţepat de 
supărarea că ne-au rupt vorbirea. „Ne frige Cupariu, 
adicătelea jupân Iordache, vistierul Ruset, măria ta. Ne ia 
moşia. Ne robeşte. Cu toate că ne-am plătit datoria toată, el 
încă ne smulge pământurile cu zapciii şi arnăuţii”, a vorbit 
Manea, cu obidă. „Cu toate că numai noi trudim şi scoatem 
pâinea, laptele şi mierea ţării”, adăugă altul, pe care-l 
chema Anton. „Cu toate că numai noi plătim birurile către 
domnie, dăjdiile către boieri şi angaralele către înalta 
Poartă”, îl urmă al treilea, zis Badea, rânduindu-se la 
cuvânt, anume ca să arate cât sunt de hotărâți a stărui 
întru dobiîndirea dreptăţii. „Peşcheşurile şi ruşfeturile, 
haraciul şi corvezile tot numai de la noi se ridică”, grăi iar 
Manea. „Şi noi ce-avem pentru toate-aiestea? întrebă cu 
durere Badea. Numai împilare, umilire, bătăi şi robie.”; 
„Cercăm dreptatea în judecăţi, se aspri Anton. Ci pentru că 
o împart boierii, la noi ajunge tare strâmbă şi ponosită.” 
Dimitrie asculta, cu sprânceana zgârcită de mâhnire. Nu-i 
plăcea, dar n-avea încotro: „Acum măria sa-i cam bolnav... 
veniţi poimâine.”; „Pâna atunci arnăuţii sparg satul. Şi noi 
ce facem? Ne ducem în codri ori la cetele lui Turculeţ?” ; „Și 
ce să faceţi acolo?” vru să ştie Dimitrie. „Păi..., să plătim 


celor nesătui, mâncători de răzeşi, care sug, istovesc şi 
sugrumă ţara asta, în prieteşug cu otomanii cei mari.”; 
„Auzi, măria ta, cum jelesc şi strigă femeile şi copiii 
noştri...” Beizadea Dimitrie a ascultat câteva clipe, 
îngândurat şi nehotărât. Eu am cutezat să-i iau bucheţelul 
de lăcrămioare din mână şi să-i şoptesc: „Tătuca zice că 
jupân lordache-i cel mai mare mâncător de răzaşi. E 
pardosul..., matca tuturor răutăţilor.” Şi mare mi-a fost 
bucuria când am auzit glasul limpede, hotărât, încălzit la 
focul omeniei din el: „Merg cu voi, răzeşilor, să văd ce se 
întâmplă în sat! Daria, rogu-te ai grijă de tata...” 

Dascălul leremia se foşni în jilţ şi grăi: 

- lertare că te întrerup, maică Daria, dar voiesc să aflu 
dacă tu l-ai numit pe lordache Ruset pardos. 

- Da. dascăle leremia. l-am zis pardos, adică leopard, 
că seamănă cu fiara asta. De ce vrei a şti? 

- O să aflaţi ceva mai târziu, în curgerea priveghiului 
nostru. Şi-acum istoriseşte mai departe, tot aşa, cu belşug 
amănunte. 

- Da... Dimitrie a ieşit din ograda casei domneşti, 
însoţit de cei trei răzăşi. Eu am rămas să deretec prin 
cerdac. Ci, când am luat de pe masă bucheţelul de lăcră- 
mioare lăsat de dânsul, ochii mi s-au umplut de lacrimi 
şi-am început să plâng, mut şi zguduit. Nu l-am auzit pe 
beizadea Antioh când s-a ivit în cerdac. M-a pândit şi mi-a 
zis cu batjocură, râzând înciudat, şfichiuindu-mă necruţitor: 
„Te-a părăsit ibovnicul, de te smiorcăi aşa, răzăşiţo?” Mi-am 
trecut repede mâna de la ochi, strivind lacrimile, şi-am dat 
răspuns răspicat: „Eu nu mi-aş bate joc de durerea nimănui, 
beizadea Antioh! Şi-apoi eu mă mândresc că-s răzăşiţă!”; 
„Nu mai spune!” m-a zeflemisit. „Spun, beizadea, pentru că 
şi părintele măriei tale se trage din răzeşi, ca noi. Şi-i place 
a veni aici, întru hodină.”; „Dacă-i domn, nu mai e răzeş.”; 
„Sîngele apă nu se face.”; „Nu ţi se pare că eşti prea 
îndrăzneaţă?”; „Nu, pentru că vorbesc din inimă, cu respect 
şi dragoste pentru...”; „Pentru Dumitraşcu!” ; „...Pentru toţi 
Cantemireştii şi, mai ales, pentru Dumitraşcu! am dat 
răspuns, cu tărie şi am urmat: Din dragoste şi respect i-am 


spus şi măriei sale, voievodul: trebuia să-l iei, măria ta, 
sfetnic pe Miron logofătul Costin şi să te fi sprijinit pe noi, 
răzeşii şi ţăranii, ca să scapi ţara de asuprirea sultanului.”; 
„Mare poznă! Uite cine dă sfaturi lui vodă?!” mă stropşi 
Antioh, dar eu tot nu m-am lăsat, ci am dat răspuns dârz, 
cu înfruntare: „Şi pe măria ta te povăţuiesc să nu-l mai 
urăşti pe beizadea Dumitraşcu, pentru că-i cel mai învăţat 
şi mai bun om din ţara asta. Îl întrece pe Neculai Milescu 
care a fost spătar. Aşa spun toţi. Nu-l uri, deci, ci ajută-l 
întru împlinirea domniei.”; „Ei, straşnic apărător are 
Dumitraşcu!”; „Ţara toată îl apără. Şi dacă i te împotriveşti 
de râs te faci şi de mascara.”; „Muiere, taci! a ţipat la mine. 
Ori poate-ţi închipui c-ai să ajungi doamnă?!” ; „Nu-mi 
închipui, măria ta... Deşi Irina a ajuns soaţa lui Petru 
voievod, cu toate că fusese roabă.” Văzându-se răpus, 
Antioh tăcu câteva clipe, pregătindu-mi un răspuns nimici- 
tor. Dar deodată s-au auzit gemete, horcăituri şi strigăte 
înfundate, deznădăjduite: „Apă... Mooor... Aer...”; „Măria 
sa!... m-am înspăimântat eu şi-am alergat în iatac, iar de 
acolo am strigat: Lumânare, beizadea Antioh!... Repede!... 
Luminare!” L-am ridicat pe vodă şi l-am sprijinit între perne. 
„Il iartă sfântul? se hlizi beizadea, rumenindu-şi obrajii şi 
şoptind cu răutate: Nu, nu te teme, a mai horcăit şi altă 
dată, beat...”; „Atunci... atunci pleacă de-aici! am spus eu, 
apăsat. Ci el n-a plecat. A bodogănit: „Na!... răzăşiţă asta 
m-a cam întors pe dos... Tocmai eu să ţin lumânarea celui 
care... care-mi fură domnia.” S-a aşezat totuşi în genunchi, 
ca şi mine, lângă patul voievodului, privindu-l cum trecea în 
lumea cealaltă. Din pricina lacrimilor care-mi umpluseră 
ochii şi a durerii din inimă nu m-am mai putut nici uita, nici 
gândi la beizadea Antioh. Am simţit că se ridică, pune 
lumânarea într-un sfeşnic şi iese în cerdac, unde urcau 
boierii, în frunte cu lordache Ruset. l-am cunoscut glasul 
subţiratec, ascuţit şi viclean: „Să trăieşti, beizadea 
Antioh!” ; „Măria sa a răposat”, a zis beizadea cu glas de 
gheaţă, fără a răspunde la urarea vistierului. „Cum? Când? 
s-a înspăimântat Lupu Bogdan şi a pătruns repede în iatac, 
să vadă. Şi, văzând, s-a lăsat în genunchi, cu suspin. Şi pe 


când stam aşa, îngenuncheaţi, a sosit şi Dimitrie, ca 
furtuna. S-a aşezat şi el, în genunchi, în stânga mea, a 
plâns şi, pe furiş, mi-a prins mâna. Eu i-am mângâiat-o 
uşor. După o vreme Dimitrie se ridică şi ieşi în cerdac. L-am 
însoţit cu sfeşnicul cu lumânarea aprinsă, l-am aşezat în 
prag, iar eu am îngenuncheat şi am pus fruntea, pe podea, 
suspinând: „Dumnezeu să-l ierte!...”; „Dumnezeu să-l 
ierte”, scânci subţirel şi lordache Ruset. „Să-l ierte pentru 
câte păcate l-ai îndemnat să facă!” scrâşni Dimitrie. 
Prefăcându-se a nu fi auzit, lordache miorlăi ca un motan 
care vede o păsărică pe ram: „Ce ţi-i şi cu soarta... Bine le 
potriveşte: o răzeşiţă i-a ţinut lumânarea... A murit deci 
între ai lui, împăcat. De-acu' n-o să se mai caine că i-a 
căsăpit pe Costini. Poate chiar i-o întâlni pe lumea cealaltă, 
să le cerşească iertare.”; „li pângăreşti numele şi amintirea, 
vistiere? întreabă, cu răstire, Dimitrie. Neruşinatule!” Şi s-ar 
fi luat la harţă, cu pumnalele, dacă dinspre Costişa nu s-ar fl 
auzit iar strigăte, vaiete, blesteme, tot mai puternice. «Ce 
se întâmplă? întrebă Lupu Bogdan. Se răscoală satele?” 
Boierii se priviră cu mirare. Vistierul cercă să-i liniştească: 
„Nu vă temeţi; satul e al meu. Răzeşii mi-s datori până 
peste urechi. Când voi veni în faţa divanului... Deocamdată, 
pentru că sparg satul, am trimis zapciii şi... ţipă, ticăloşii, în 
loc să...”; „Vistiere, îl opri Dimitrie, aşezându-i-se în faţă. Cu 
limbă de moarte tata m-a lăsat urmaş. Până la ungere, sunt 
caimacam !” ; „Beizadea, noi, boierii, adică sfatul domnesc, 
vrem să hotărâm ce şi cum.”; „Straja e în mmâinile mele, 
faceţi ce vreau eu! Este, Antioh?” Beizadea Antioh nu putu 
înfrunta privirea lui Dimitrie, dar nici nedumerirea boierilor. 
Şi l-am auzit grăind: „Urmez povaţă părintească şi mă- 
nvoiesc a te ajuta, Dimitrie, să urci în scaunul domniei.” | se 
alătură Lupu Bogdan: „Ştiu că asta a fost dorinţa măriei 
sale, slăvitul meu socru.”; „Plec iar la Țarigrad să-ţi tocmesc 
domnia!” hotărî Antioh, spre uimirea lui lordache Ruset. Ci 
această uimire dură doar o clipă, că-şi schimbă gândul, se 
răsuci spre Antioh, făgăduindu-i, cu multă bunăvoință: „Te- 
ajută si fraţii mei, Manolache şi Scarlatache”. Dimitrie se 
bucură de împăcarea fratelui, dar nu-i plăcu amestecul 


vistierului şi hotărî: „la-l şi pe Ştefan Luca; e călăreț iute. 
Antioh, de-a dreptul la Daltaban paşa! De ţeremonia 
înmormântării mă grijesc eu.” „Să grăbim spre laşi! hotărî 
lordache Ruset. Şi să chemăm sfatul domnesc, pentru 
încuviințarea noii domnii.”; „La drum, hatmane!” porunci 
Dimitrie. Lui lordache nu-i convenea amestecul lui Lupu 
Bogdan, dar nu voia să se descopere potrivnic şi veni cu 
sfatul: „Tăinuim moartea voievodului, până ajung cărţile 
sfatului la Țarigrad.” Şi pe când boierii se perindau prin 
iatacul răposatului, vistierul lordache se apropie de urechea 
lui Antioh şi-i şopti: „N-ar fi mai bine ca beizade Dumitraşcu 
să plece la Țarigrad şi măria ta să urci în scaunul ţării? 
Parcă aşa ne-a fost vorba cu măria sa: feciorul cel mai mare 
să-l moştenească.”; „Aşa am hotărât, aşa rămâne!” grăi 
Antioh, neînduplecat. „Păcat...”, cârti lordache şi-şi roti 
ochii în cap, parc-ar fi vrut să citească, pe feţele boierilor şi 
ale beizadelelor toate gândurile care nu se spun. Boierii 
plecară, înşirându-se câte unul pe scară, să ajungă la cai ori 
la trăsuri. lordache Ruset se grăbea, cred, şi pentru că 
strigătele răzeşilor sporeau şi se apropiau. Rămaşi numai 
noi, Dimitrie m-a prins de mijloc şi a stat aşa mult, pe 
gânduri: parcă asculta strigarea răzeşiilor, parcă se gândea 
la părintele său, ori poate la greutăţile domniei. Ci zise cu 
durere: „S-ar fi cuvenit să fie aici surorile mele. Dar, iată, şi 
fratele meu Antioh s-a dus... Numai tu... Ah, şi strigătele 
răzeşilor... Cum s-apropie... Glas de bucurie nicăieri nu mai 
aud, fără numai răget de mânie, muget de durere, suspinuri 
de obidă, văietări otrăvite de moarte. Numai de acestea s- 
adună, se apropie, se năpustesc din toate părţile asupra 
noastră... Urgie!... Şi-n asemenea împrejurări la douăzeci 
de ani îmi încep domnia?! Nu, nu pot! Noi, Cantemirii, 
suntem prea săraci ca să izbutim a cumpăra şi a ţine tronul 
Moldovei. Ales că-l avem potrivnic pe Constantin Duca, pe 
doamna Nastasia şi pe vodă Brâncoveanu. Cum să 
domnesc încălecat de boieri haini şi răi, de osmanlâi cruzi şi 
sălbatec de lacomi? Cum să ocârmuiesc cu stafia Costinilor 
în minte? Cum potolesc mânia răzeşilor care se apropie? 
Cum, Daria?”; „Cu iscusinţa, cu dreptatea, cu blândeţea, 


măria ta. Şi eşti iscusit, drept şi blând. Nu te speria de greu, 
Dumitraşcu. Nu şovăi, măria ta. Ci fii, cutează a fi Dimitrie 
vodă Cantemir, ocârmuitor înţelept, care va să ridice ţara şi 
s-o mântuie de jug otoman.”; „Doamne, toată învăţătura 
dobândită până acum m-a făcut nu mai cutezător, ci mă 
sileşte să-mi pun zeci de întrebări, şi să şovăi: bine-i? rău 
e?”; „Pentru mine fericirea ar fi dacă ai râmâne precum 
eşti: beizadea Dumitraşcu. Aşa mi te-aş păstra ibovnic de 
taină, în cămara şi în inima mea. Ci dacă te ung domn, te- 
am pierdut de istov. Trebuie să mă închid în mânăstire. 
Altminteri aş fi ocărâtă, pizmuită şi hăituită de toţi... Dacă 
aş fi boieroaică m-ar îngădui pe lângă tine. Răzeşiţă fiind, 
toţi mă hulesc.”; „Te fac boieroaică!” a strigăt. „Nu, măria 
ta! Nu isca vorbe şi urzeli. Nu trezi patimi şi nu-ţi începe 
domnia cu un fapt izvodit dintr-o neîngăduită poveste de 
dragoste. Că doar atât aşteaptă Cupăreştii, şi mitropolitul, 
şi alţii. Soarta şi înţelepciunea îmi poruncesc să mă trag în 
umbră şi să mă pierd în necunoscut, ca pe numele tău să 
nu se işte nici o pată.” N-a mai spus nimic. N-a mai avut 
când: câteva zeci de răzeşi, cu topoare, sape, furci, coase 
intrau în ograda casei cantemireşti, mânioşi, ameninţători. 
Dimitrie m-a lăsat în mijlocul pălimarului şi a păşit până în 
capul scărilor. Cu privirea şi cu mâna dreaptă ridicată sus, a 
oprit ceata răzvrătiţilor şi-a grăit limpede: „Răzeşi, 
Constantin vodă Cantemir a răposat acum un ceas. 
Ocârmuirea a căzut în seama mea. Cunosc pricina supărării 
şi mâniei voastre. Stau chezaş cu numele, cinstea şi 
tinereţea mea că vă voi face dreptate. Nu spargeţi satul. 
Întoarceţi-vă împăcaţi acasă. Vistierul lordache nu se va 
mai atinge de voi!” Cu căciulile în mână, răzeşii ascultară 
cuvântul lui Dimitrie, apoi îngenuncheară şi se rugară 
pentru iertarea păcatelor lui Constantin vodă Cantemir. 

Se făcu tăcere în pălimarul Prigorenilor. Toţi parcă se 
pregăteau să închidă în sipetul inimii giuvaericaua aleasă a 
povestirii rostită de maica Daria. Toţi socoteau că această a 
doua seară de priveghi trebuia să se sfârşească aici. 
Dealtfel jupâneasa Maria grăi. cu glas uşor tremurat, de 
emoție. 


- Mulţumim. Daria, pentru gingaşa ta istorisire. Se 
cunoaşte că ţi-ai amintit de întâmplări, de oameni iubiţi şi 
despre fapte trăite în dulceaţă şi amar. Să ne hrănim cu 
frumuseţea lor şi să ne răspândim în iatacurile noastre, la 
hodină. 

- Nu înainte de a lăuda cuminţenia şi înţelepciunea ta, 
Daria, adaose vel hatmanul Neculce, surăzând. Dacă ai fi 
cerut precum doreai, Dimitrie Cantemir te făcea doamnă. 
Dar, după cum bine ai gândit, boierii şi mai ales boieroai- 
cele ţi-ar fi otrăvit viaţa. Căci dacă Irina zisă Botezata a 
scăpat de bârfă, in schimb Aniţa, ibovnica lui Dumitraşcu 
vodă Cantacuzino, a stârnit multă supărare şi zavistie în 
tagma boierească. Acel Dumitraşcu vodă Cantacuzino era 
nestătător la voroavă, viclean, amăgitor, ca unul ce fusese 
geambaş de cai în Fanar. Şi după toate astea mai era şi 
bătrân, şi curvar. Şi-a luat ca ţiitoare pe Aniţa, fată de 
rachieriţă de pe Podul Vechi din laşi. Era tânără, frumoasă 
foc şi se sulemenea cu meşteşug. lar vodă o purta la 
vedeală, între toată boierimea, îmbrăcată cu haine de 
şahmarand sau brocard, cu işlic de sobol, cu sălbi de gal- 
beni şi cu multe adoare împodobită. O ţinea în braţe şi-o 
săruta între boieri, la zaiafeturi. Ba o trimitea şi la plimbare 
pe uliţi cu careta domnească, la feredeu, pe la podgorii ori 
mânăstiri, silind boieroaicele s-o însoţească. 

- Halal! râse dascălul leremia. Numai că Daria n-ar fi 
fost din acelea. 

- De asta v-am povestit, adaose Neculce, ca s-o 
înţelegeţi şi mai bine pe Daria şi ca să ne despărţim cu 
veselie. Noapte bună. 

Toţi se ridicară şi se răspândiră spre odăile lor. Numai 
Daria, adânc mişcată de câte îşi amintise şi de cum le 
reînviase şi le împărtăşise şi celorlalţi priveghetori, n-avea 
hodină. Rămase în pălimarul lui Neculce, care acum i se 
părea aidoma celui din Silişteni. În liniştea nopţii gândi cu 
vorbele lui Dimitrie Cantemir: „O, fericită tăcere!... 
Totdeauna în împărăţia ta ascultăm şi învăţăm multe. Căci 
privind în fântâna tăcerii aflăm izvorând cuvântul în- 
ţelepciunii. Totuşi, rar în viaţă şi în natură se nimereşte a fi 


linişte şi tăcere desăvârşită. Atunci când privighetorile tac, 
încep a ţârâi greierii, iar când şi glasul greierilor amuţeşte, 
prind a se auzi stelele cântând, în necuprinsele lor 
depărtări”... 


SEARA A TREIA sau : 
DULCE-I DOMNIA LA MOLDOVA 


Deşi se culcase târziu, la răsărita soarelui Neculce se 
afla cu năvodul pe lac, pe o mică luntre, împreună cu un 
pescar. Dăduseră de vreo zece ori şi prinseseră paisprezece 
crapi şi cinci ştiuci cu solzi ca de argint. 

Jupâneasa Maria, ajutată de bucătăreasă, a gătit rasol, 
plachie şi crap prăjit cu mujdei, aşa cum ştia că-i place 
dascălului leremia şi, mai ales, soţului său. 

S-au întâlnit la masă şi-au vorbit despre gospodărie, 
despre proviziile pentru iarnă, despre povidle şi perjele 
uscate pe lozniţă, despre brânza bătută în putinee şi în 
burdufe, despre păstrămurile de gâscă, batal, capră ori 
căprioare aşezate în fumători. Nici un cuvânt despre cele 
povestite seara, deşi când o priveau pe Daria, dreaptă, 
liniştită, blândă, cu broboada neagră cu subţire tiv alb, cu 
ochii mari, căprui, luminoşi, buni, tuturor le venea s-o 
întrebe: „Daria, chiar nu-ţi pare rău că n-ai putut fi 
doamnă?” Ori s-o admire: „Ce doamnă frumoasă ar fi avut 
Moldova... Mult mai încântătoare decât Ana Racoviţă, 
doamna de acum”... 

Seara, în pălimar, au găsit jilţurile şi masa aşezate ca 
de obicei, la locul lor; doar coşul cu mere şi cel cu struguri 
dacă erau mai încărcate. Neculce o rugă pe jupâneasa 
Maria să toarne vin ori must în ulcele şi, ridicându-se în 
picioare, cuvântă: 

- Să închinăm aceste ulcele cu vin în sănătatea Dariei 
şi încă o dată să-i mulţumim pentru povestirea din 
priveghiul de aseară. Am fost aşa de mişcat, de înduioşat, 
de îndurerat chiar, încât am cercat să vă înveselesc cu o 
povestire care, în fapt, n-a stârnit hazul pe care mi-l 
închipuiam că-l va stârni. Şi, în sinea-mi, am fost aşa de 
încântat, încât am uitat să-i închin Dariei un pocal pentru că 
ne socoate desăvârşit prieteni şi ne deschide sufletul 


povestind nepovestirea. Să trăieşti, Daria, şi mereu aşa 
blândă, înţeleaptă şi frumoasă să te păstrezi! 

După ce băură toţi, se aşezară în jilţuri, iar Neculce 
urmă: 

- La înmormântarea lui Constantin vodă Cantemir m- 
am rânduit printre dregători, în preajma lui Dimitrie. Am 
aflat atunci că n-au viclenii vad mai bun ca înmormântările 
să-şi arate meşteşugul întru țesutul intrigilor şi zavistuirea 
cugetelor. Cât trupul voievodului a stat în sicriu, pe năsălie, 
nu s-a pomenit să se şoptească vreo vorbă rea ori 
potrivnică despre domnia lui sau de a cârti împotriva urcării 
lui Dimitrie în scaunul domnesc. Dar îndată ce ţărna l-a 
acoperit pe bătrân, s-au şi stârnit zâzania şi gâlceava. În 
sfatul domnesc mulţi dintre boierii cei mari au început să 
înşire cusururile lui Dimitrie: că-i prea tânăr, că-i 
nerăbdător, pripit, zlobiv la beţie, rău. Am înţeles repede că 
boierii care aveau legătură cu vodă Brâncoveanu de la Ţara 
Românească cereau domn pe Constantin Duca, feciorul lui 
Gheorghe Duca vodă cel bătrân. Degeaba au strigat 
prietenii Cantemireştilor că-i mai tânăr decât Dimitrie, că-i 
meşter întărâtător de urzeli ticăloase, că-i lacom de averi 
ca şi tătine-su, iar mumă-sa, doamna Nastasia, îl 
epitropiseşte întru pofta căpătuielii; ei strigau că-l vor 
domn. Domn şi gata! Spuneau că au şi trimis solie la 
Țarigrad să-l aducă repede. Dar auzindu-se în laşi că sfatul 
nu-l vrea voievod pe Dimitrie, ci pe odrasla celui care a 
secătuit ţara, norodul foarte s-a burzuluit. A năvălit în uliţi 
şi-a început a striga tare că nu-i trebuie altul să-i fie domn, 
fără numai Dumitraşcu beizadea. Au sărit şi toţi slujitorii cu 
armele şi-au strigat pentru Dimitrie. Aşa, în tot laşul, s-a 
iscat horboră şi tevatură mare, aproape o răsmeriţă. 
Temându-se de mânia norodului, sfatul domnesc şi 
mitropolitul au chemat la Curte pe un vizir care tocmai se 
afla în laşi, în trecere dinspre Camenița. Ci din pricina 
tulburărilor de pe uliţi n-a îndrăznit a veni însuşi la Curtea 
domnească, ci a trimis un agă, însoţit de o ceată de spahii, 
să pună caftan de domnie pe umerii lui Dumitraşcu 
beizadea. Tot ţeremonialul a fost mai deosebit ca la alţi 


domni. Norodul a intrat în Curtea domnească strigând 
bucuros: „Trăiască!” Slujitorii trăgeau din sineţe şi tunarii 
din tunuri. Toate clopotele oraşului au sunat mai ceva ca la 
înviere. Muzici şi lăutari cântau pe ulii şi în ogrăzi. Oameni 
de toate vârstele, neguţători, băcani, răzeşi, ţărani, slugi se 
prindeau în horă în piaţă, în faţa bisericilor, în Curtea 
domnească. Atunci am înţeles şi eu că, în ciuda tinereţei şi 
a birfirii unor boieri, Dimitrie Cantemir era mult îndrăgit de 
norod. În doi ani de când se afla în ţară, deşi petrecuserăm 
tinereşte, în jocuri, cântece şi vânători, cu popasuri prin 
sate şi pe la hanuri, chefuiserăm pe la nunti, dar făcuserăm 
şi o samă de judecăţi şi de hotărniciri despre care s-a dus 
vestea printre răzeşi şi ţărani. lar rodul acestei purtări se 
vedea acum: pe Dimitrie îl iubeau cei de jos şi-l urau cei de 
sus, boierii cei mari. Eu mă aflam în mare încurcătură şi 
nedumerire: obârşelnic din neamuri de cele mari şi prieten 
cu cel urcat în scaun de cei mărunţei. Aşezat în scaunul 
domnesc, boierii au trecut şi i-au sărutat mâna, după 
datină. Cel dintâi, lordache Ruset i-a urat: „Intru mulţi ani, 
cu pace să domneşti măria ta!” Au urmat apoi Lupu 
Bogdan, Mihalache Racoviţă, Scarlatache Ruset, Ilie Ţifescu 
Frigevacă şi alţii. Când s-a sfârşit firitisirea, iar surlele au 
tăcut, Dimitrie s-a întors către aga şi l-a întrebat, cu 
zâmbet: „Văd că nu te bucuri, cinstite aga. De ce?”; „Ei, 
dacă aveam aici două mii de ieniceri... spulberam 
prostimea asta ca fumul la vânt.”; ..Ei, agă, agă, aici nu-i în 
Asia. N-am oaste, dar straja mi-i atât de credincioasă încât 
nici cu zece mii nu mă doborai uşor.”; „Şi dacă ascultam 
boierii şi nu-ţi puneam caftanul pe umeri?”; „Te prindeam şi 
te trimiteam sub pază până la Măcin.”; „Nici un ghiaur n-a 
cutezat a vorbi aşa unui dregător otoman.”; „Dar toţi au 
gândit şi gândesc la o ţară slobodă.” Vorbirea eu 
împunsături grele s-a oprit aici pentru că printre boierii 
divaniţi s-au strecurat trei fete răzeşiţe siliştence. Cea din 
frunte a zis: „Din toată inima, toate siliştencele îţi urează 
domnie rodnică şi fericită, măria ta!” lar tânărul voievod: 
„Mulţumesc, Daria!... Vezi, cinstite agă? Şi fetele au trimis 
solie întru firitisire. lar dănţuitorii din Curtea domnească şi 


de pe uliţi tot urări de domnie lungă, rodnică şi încărcată de 
voie bună îmi aduc. O domnie lungă nădăjduiesc toţi şi cred 
în ea, fiind eu om tânăr; am vârsta lui Ştefan voievod cel 
Mare, care a domnit patruzeci şi şapte de ani...” Lupu 
Bogdan, ca rânduitor al ţeremonialului, a poruncit tuturor 
să încalece şi cu mare alai de boieri, strajă şi muzici să 
mergem la biserica sfântului Nicolae pentru moliftele şi 
ungerea domniei. Să ne fi văzut călărind sprinteni, sub 
glasul sărbătoresc al clopotelor şi în veselia lăutelor, în 
strigarea înaltă a surlelor, în cântarea buciumelor şi în 
uralele mulţimii... Alai înaripat, la domn tânăr... 

- Poate nu era prea măreț alaiul, îşi aminti dascălul 
leremia, dar avea ceva tineresc, voios, ca o izbucnire a 
tuturor nădejdilor. 

- Ai dreptate, dascăle. Dimitrie avea darul de a 
complica vorbirea şi gândurile când scria, dar atunci când 
făptuia era foarte pe şleau şi de-a dreptul. 

- Eu aş mai adăuga ceva, vorbi cu sfială Daria. 
Mitropolitul a slujit fără chef, ca şi mulţi dintre boieri, dar 
slujitorii şi norodul au îngenuncheat şi s-au rugat fierbinte 
pentru domnia cea nouă, care se vestea fără haraci şi fără 
temeneli în faţa marelui vizir şi a sultanului, fără daruri şi 
peşcheşuri. De aceea o săptămână, norodul a adus danii la 
Curtea domnească, fiecare ce şi cât putea. 

- Intocmai. Ci fiind eu, de neam, printre marii boieri 
vedeam că nu-l primeau cu drag. Începeau chiar să-l 
poreclească „domn al prostimii” ori „al mojicilor”. Chiar şi 
pe mine mă ocărau rudele din partea mamei că m-am 
amestecat şi l-am sprijinit pe acest tinerel să urce-n scaun 
de domnie. Se temeau, mai ales, că norodul îl socotea un 
fel de Făt Frumos ajuns voievod şi aştepta de la el isprăvi 
de basm. lar tinerii, încurajați de mulţime, pot săvârşi cine 
ştie ce năzbâtii şi chiar războaie... 

- Deci, aşa a început întâia domnie a lui Dimitrie 
Cantemir, zise căpitanul Silion: mai mult din vrerea 
norodului şi a slujitorilor, decât a sfatului boierilor. 

- Da, încă din ceasul încoronării, lordache Ruset a 


răspândit zvonul că paşa şi aga aflaţi faţă erau, de fapt, 
împotrivă. Că îl căftăniseră de teama mulţimii. lar dintre 
boieri se împotriveau, tot mai făţiş, Costăcheştii şi Costinii, 
adică urmaşii celor ucişi ori prigoniţi de Constantin vodă cu 
doi ani mai în urmă. 

- Părintele semănase vânt, iar feciorul culegea furtună, 
zise jupâneasa Maria. Ştiu că a trimis sol pe cumnatul 
nostru Ştefan Luca la Neculai Costin, cu laude pentru 
învăţătura lui cea multă, cu poftirea de a cerceta împreună 
letopiseţul şi celelalte scrieri ale logofătului Miron, cu 
frumoase vorbe de prietenie, dar cel poftit a zis că-i cam 
bolnav şi a tot amânat înfăţişarea la curte. Işi căuta Dumi- 
traşcu vodă prieteni printre boieri şi nu-i afla. 

- Aşa-i, Maria. Atunci prea puţini ştiam că împotri- 
vitorul cel mare, din umbră, era lordache Ruset. Scarlata- 
che Ruset i se arăta foarte binevoitor şi gata să-l slujească 
fără cârtire. Numai mie nu-mi plăcea că vorbea fără 
cuviinţă: „Alifâstâc, măria ta, să facem şi să dregem... Că a 
noastră-i puterea, a celor tineri. Şi n-ar fi rău dacă i-ai tăia 
pe cei doi Costini: Pătraşcu şi Neculai. Ţi-ai curăți cărările 
de pociumbi şi curse.” 

- Şi eu, vel hatmane, zise dascălul leremia, am aflat 
atunci că lordache Ruset îl voia domn pe Antioh Cantemir. 
Şi pentru asta uneltea în taină. L-a trimis chiar pe frate-su, 
Manolache, la Țarigrad, cu misiunea să-l aducă domn, 
căftănit gata. 

- Intre lordache Ruset şi Dimitrie Cantemir se 
izvodise vrajba mai de mult; acum se desăvârşea. Mă aflam 
şi eu, zise lon Neculce, în spătaria mică, la sfat cu Lupu 
Bogdan, când Dimitrie l-a chemat pe lordache Ruset şi i-a 
poruncit: „Vistiere lordache, slobozeşte răzeşii din 
Costişa!”; „Am cumpărat satul cu bani! s-a împotrivit 
Cupariul, cu sfidare. Şi fără judecata divanului nu...”; 
„Divanul sunt eu! Logofete Dumitraşcu Ceaurul, pleci sol la 
Constantin vodă Brâncoveanu şi-l îmbii cu prietenia 
noastră. Spune-i că l-am slobozit pre Ursache, iuda 
Cantacuzinilor, că am trimis om la Nicolae Costin pentru 
împăcare, că am gând curat, fără umbră de vicleşug ori 


ascunziş în cuget. Că vreau să mergem braţ la braţ în toate 
planurile noastre cele mai de taină. Ai înţeles, logofete?”; 
„Da, măria ta, a răspuns Ceaurul. Şi bucuros foarte sunt că 
vrei măria ta să curmi vrajba asta între fraţi, nefirească şi 
adânc păgubitoare tuturor. Şi ţărilor, mai ales.”; „Logofete, 
te îmbrăţişez şi te sărut... Aşa! Apoi l-a privit drept în ochi: 
Trebuie să găsim pacea şi unirea veşnică între fraţi. Între 
fraţi şi între ţări surori.” L-am auzit atunci pe Scarlatache 
Ruset şuguind, în felul lui. Zic şuguind, dar s-ar fi putut lua 
drept batjocoră. Dimitrie însă, din multa-i prietenie ce-o 
avea pentru el, îi îngăduia: „Uite că măria sa... Alifâstăc 
pricepe domnia: pe unul îl struneşte şi-l supune, pe altul îl 
dăruieşte cu dragostea lui. Mi se pare, frate lordache, că ți- 
ai găsit naşul. Dar aşa-ţi trebuie, prea ai fost tare şi-ai făcut 
ce-ai vrut cât a trăit răposatul. El a băut, tu ai strâns averi.” 
Dar mie mi se părea că tânărul nostru prieten şi voievod îşi 
schimba firea. Devenea alt soi de om. Poate îşi descoperea 
însuşiri de ocârmuitor şi voia să fie mai dârz decât părintele 
său. Şi, drept să spun, îmi plăcea. Mai ales că de mult 
sufeream, în sinea-mi, că lordache Ruset încălecase 
armăsarul ocârmuirii lui Constantin vodă şi dacă n-ar fi fost 
Lupu Bogdan hatmanul să-l mai ţină în frâu, Cupăreştii ar fi 
otrocolit Moldova şi-ar fi jăcuit-o după a lor poftă. Ziceam în 
sinea mea: „Bine vă face, nesătuilor şi hiclenilor”... Dar 
Dimitrie nu bănuia gândurile mele; sfătuia cu hatmanul 
Bogdan despre oaste. Îi vorbea nu ca unui cumnat, ci ca 
marelui dregător care are datoria să facă o oştire nouă şi 
mare, după nevoile oricărei ţări şi a oricărui voievod care 
vrea să fie stăpân pe cârma ţării. Îi aminti că l-a cunoscut 
pe Constantin vodă Cantemir şi în vremea când era 
orânduitor şi conducător de oaste. „Da, n-o să uit, zise Lupu 
Bogdan, că m-a scăpat din temniţa unde mă azvărlise 
Gheorghe Duca. Am fost, precum ştii, şi pribegi împreună, 
în Ţara Românească, la Şerban vodă Cantacuzino. lar acolo 
tot la treaba oştilor am fost puşi şi-am învăţat multe.”; „De 
aceea să mă ajuţi să ne alcătuim o oaste mare, ca pe 
vremea lui Ştefan cel Mare şi Petru Rareş. Ai comandat 
oastea noastră în bătălia de la Zărneşti, de acum doi ani, şi 


ştiu că ai dovedit pricepere.”; „Da, măria ta, dar pentru 
oaste trebuiesc bani. Şi visteria-i goală.” ; „Aşa-i, vistiere 
lordache?”; „Da, cam... cam goală”, a mârâit vistierul, 
rânjind. „De ce? Şi cum se poate? s-a răstit Dimitrie. Că 
părintele meu a trăit paşnic şi modest, fără doamnă, fără 
marafeturi de curte cheltuitoare, strălucită.”; „Dar... 
birurile, angaralele, peşcheşurile şi... Aurul vine greu şi fuge 
repede.”; „Lipitoare! Pardos! De ce nu te-a tăiat Macrei pe 
tine?” s-a dezlănţuit mânia tânărului voievod, cum nu-l 
văzusem nicicând. Am crezut că lordache Ruset o să prindă 
a urla, ca un lup lovit de suliță. Dar nu: a folosit o blândeţe, 
o zeflemea subţire şi-o linguşire cu adieri de batjocoră. 
„Macrei trăieşte, măria ta... Porunceşte-i să mai izbăvească 
de umilirea şi ocara ce îndur acum.” ; „Nu vreau să fiu 
unealta domniei tale! Bani să te faci, pentru oaste!... Şi află 
că satul Costişa e sat de răzeşi slobozi!”; „Eu îi pot sili cu 
zapcii, cu arma să...”; „Vistiere, unde domneşte dreptatea, 
armele n-au ce căuta, pentru că ea-i mai tare ca orice 
armă. Şi-apoi, să ştii că avem împotriva cui folosi armele!” 
Temându-se de sfadă şi de ura lui lordache Ruset, Lupu 
Bogdan, cap întreg şi cunoscător al oamenilor, a glăsuit, 
împăciuitor: „Nu-i vreme de gâlceavă şi sudalmă, vistiere şi 
măria ta. Numai pacea şi înţelegerea dintre noi ne scoate 
din greu.”; „Ai dreptate, hatmane. Să întărim ţara. S-o mai 
uşurăm de cele poveri. S-o îndrumăm cu chibzuială şi 
înţelepciune.” Apoi, după cât mi-aduc aminte, ţi-a poruncit 
ţie, Silioane, să-l însoţeşti, într-o cercetare... 

- Da, la casa slujitorilor; şi-a aflat că sunt prost 
îmbrăcaţi, fără arme, flămânzi. Batjocoră, nu ostaşi. Eu am 
rămas în spătărie şi l-am auzit pe lordache Ruset: „Se 
zvoneşte că măria sa vrea să slobozească vecinii”. Toţi 
boierii s-au înspăimântat: „Cine mai munceşte pământul? 
Ce ajung moşiile noastre? Paragină!” In adevăr aşa se zvo- 
nea. lar zvonul acesta îi făcea pe mulţi să-şi amintească de 
zburdălniciile, răsfăţurile şi desfrânările, de beţiile şi 
năzbâtiile săvârşite de noi, adică de Dimitrie, de mine, de 
Scarlatache, şi parcă se încredinţau că tânărul cilibiu şi mult 
şcolit nu putea fi decât un domn nechibzuit, tiran şi rău. li 


găseau vină şi pentru că sfătuia cu moşnegii şi babele prin 
sate şi învăţa de la ei cântece bătrâneşti, doine, 
descântece, colinde, zicale şi strigături. 

- Da, aşa-i, întări Daria. Boierii începeau să-l urască şi 
din pricina mea. Avea ţiitoare o răzeşiţă care-i da sfaturi 
împotriva boierimii. 

- Se prea poate, Daria. Dar parcă-l aud pe lordache 
Ruset: „Înţelepciunea porunceşte să fim cu grijă şi dragoste 
faţă de domnie tânără. Că-i fragedă la minte şi nehârşită cu 
viaţa, furioasă pentru orice şi mai nimica.”; „Furia-i legiuită, 
a zis Lupu Bogdan. Eşti vinovat de sărăcirea ţării. Vinovatul 
cel mare.”; „Şi tu, hatmane?... Ei, nu-mi tăiaţi voi buricul 
aşa uşor... îl am pe Manolache la Țarigrad şi... buric grecesc 
care rupe custura voastră cât ai zice «peşte»!” S-a oprit 
aici, dându-şi samă că vorbeşte cu ruda măriei sale şi că-l 
aude un prieten al Cantemireştilor. De la odăile slujitorilor, 
Dimitrie s-a întors încă mai mânios şi a zis, cu răstire: 
„Jupân vistiere, ai să dai socoteală! în ştreang!”; „Sfatul, 
măria ta, sfatul domnesc n-a dat bani, a cercat Ruset să se 
dezvinovăţească. Şi-apoi hatmanul Lupu Bogdan ce-a 
păscut? Nu era datoria ta, Lupu Bogdan, să te grijeşti de 
oaste? Ori te-ai bizuit că eşti ginerele răposatului şi 
cumnatul tânărului şi inimosului nostru domn? Unde ţi-a 
fost capul, dacă nu la oaste?” îl învinuia şi-l judeca pe Lupu 
Bogdan, ca pe-un nimica. Eu mă simţeam ca opărit. Nici 
hatmanul nu-şi venea în fire. Ci tot Dimitrie a stat 
împotrivă-i cu răspuns: „lordache Ruset, numai eu, domnul, 
am drept de dojană!... Domnia ta-să împlineşti porunca: 
bani, ca în trei luni hatmanul să îmbrace bine slujitorii, să 
adune şi alte steaguri noi, bine armate. S-a înţeles?” N-am 
auzit răspunsul celor doi dregători, că a intrat Ştefan Luca 
furtunos şi a strigat: „Să trăieşti, măria ta!” şi-a tras 
răsuflarea ca să-şi potrivească glasul pentru o vorbire într-o 
cameră strâmtă precum spătăria mică şi-a aşteptat o clipă, 
în nedumerire şi teamă. „Grăieşte!” a poruncit voievodul, in 
frigurile nerăbdării. „Veşti de taină, măria ta”, a zis, cu glas 
moale Ştefan Luca. „Te-am trimis la Țarigrad cu ştirea 
sfatului; dregătorii au dreptul să afle ce holdă ai cules 


acolo.” Ştefan ne privi cu mare îngrijorare şi, cu amărăciune 
multă în glas, grăi, scuturând pletele-i negre ca pana 
corbului: „Daltaban paşa nu era în Țarigrad, măria ta. 
Patriarhul lerusalimului, afurisitul, în loc să ne ajute, a 
dezvăluit marelui vizir că are de la Constantin vodă 
cincizeci de pungi în păstrare şi, aflând, acela i-a luat banii 
pentru sine, ca de la un domn mazil, nu răposat”. Eu am 
ametit ca lovit c-o măciucă în creştet. Nici voievodului nu-i 
era mai uşor: i-am cunoscut suferinţa după glas: „Doamne, 
cum ai dat harul păstoririi unui atare proclet?... Mai 
departe, Ştefane! Varsă toată desaga ştirilor, oricât de 
amare.” Solul a lăsat privirile in pământ şi a grăit şi mai cu 
durere: „Lupu Gavriliţă a pârât la Poartă că vodă 
Constantin, pe căi nelegiuite, ar fi smuls ţării o mie de 
pungi. Aşa că...”; „O, dacă avem acum aceşti bani, ce oaste 
înfiripam!... Câte arme!... Tată, te-ai desfătat cu pocale de 
Cotnar şi-ai lăsat pe alţii să strângă averi. lar aceşti... alţii, 
mari mişei fiind, acum te pârăsc, îţi fură agoniseala, şi-ţi 
urgisesc urmaşii!” Eu tăceam, lipsit de puterea şi 
limpezimea judecății. Dar vistierul Iordache se linguşi, în 
batjocoră: „Câtă dreptate ai, măria ta...” Ca să nu-l mai aud 
pe marele vistier, l-am îndemnat prin semne pe Ştefan Luea 
să spună ceea ce mai avea de spus. Şi avea, în adevăr, 
ceva înfiorător: „Vine capigibaşa Cerchez Mehmet paşa, cu 
mazilia...” Vorbea Ştefan cu mare frângere de inimă, iar eu 
am zărit în ochii lui lordache Ruset o scăpărare de 
sălbatecă bucurie. „Domn a fost pus Constantin sin Duca 
vodă”, a urmat solul. Mă aşteptam ca Dimitrie să urle cu 
mare mânie, să se facă furtună şi vijelie. Dar nu. A surâs 
amar, ca şi cum ar fi ştiut: „Hm... Dacă Antioh, fratele meu, 
n-ar fi râvnit domnia, dacă m-ar fi iubit cât de cât şi dacă ar 
fi fost ceva mai isteţ, îl găsea şi pe Daltaban şi pe alţii de 
ajutor... Constantin Duca-i cu trei ani mai mic decât mine... 
Are cap bun. Ştie multe: o zestre mare de învăţătură. li 
lipseşte doar cinstea şi omenia.” 

- Îl ştia bine din şcoală, c-au învăţat o vreme împreună 
chiar sub oblăduirea mea, sprijini dascălul leremia 
povestirea lui Neculce. 


- Erau şi rude, întări jupâneasa Maria. Ana, născută 
Bantaş, muma lui Dimitrie, era nepoată după mumă a 
Anastasiei doamna, soţia lui Gheorghe Duca vodă şi muma 
lui Constantin vodă Duca. 

- Da, aşa-i. Dar una-i rubedenia şi alta domnia. Şi 
parcă-l aud pe Dimitrie, urmând în mânia-i: „Din pricina ta, 
Constantin Duca, mi-am făcut nume de ocară în cronica 
ţării, c-o domnie de două săptămâni. Ce ruşine!” Cel dintâi 
Lupu Bogdan a dat sfat: „Linişteşte-te, măria ta. Ne 
ascundem în Cetatea Neamţului şi ne apărăm până vine 
riga leah să ne scoată şi intrăm în pribegie.” Atunci am 
băgat de samă că şi pe chipul lui lordache Ruset se scriau 
semnele spaimei, în locul bucuriei. Dimitrie însă s-a 
împotrivit vajnic: „Nu, cumnate! Oare de-aceea a strigat 
mulţimea şi m-a chemat să-i fiu oblăduitor, ca să mă vadă 
fugind? Fugind ca un mişel?” Am simţit atunci cum boierii, 
în cap cu lordache Ruset, se lepădau de Dimitrie Cantemir. 
A şi zis, cu vicleană umbră de sfat, dar fără bucurie: „Da, 
bine-i să fugi, măria ta. Că dacă nu, te ucid. Sau, de bună 
samă, te surghiunesc la Alep ori la Eghipet. Şi-i mai bună 
pribegia la leşi decât...”; „Mai bine mor decât să fug din 
faţa primejdiei!” s-a împotrivit cu îndărătnicie şi cu putere 
Dimitrie, iar Ruset a şoptit: „Eu plec! Fug din calea lui 
Mehmet Cerchez, capugiul. E cel mai mare ticălos. Crud ca 
o fiară. Are plăcerea nebună de a chinui oamenii: a ucis zeci 
de creştini cu mâna lui! Zeci şi sute!...”; „Umblă sănătos!.. 
Eu rămân cu ţara. Ce zici, prietene Neculce?” Am răspuns 
că are dreptate şi am alergat la Ştefan comisul să-l întreb 
de nu-l cunoaşte pe capugiu, că şi el e tot cerchez de neam. 
Ci Ştefan comisul nu ne-a făgăduit nimic. Îl ştia pe Mehmet 
Cerchez ca pe-un tiran cumplit; creştin apostat, trecut la 
legea Coranului. Atunci am stat şi eu cu sfatul, schimbându- 
mi gândul: „Păcat să-nduri osândă pentru ce n-ai făcut, 
măria ta.” Dar l-am auzit suspinând tare, cu jale şi frângere 
de inimă: „Vai, Moldovă, ce ruginit e paloşul tău... Unde 
eşti, Ştefane, şi tu, Rareş? N-aveaţi mai mulţi ani ca mine, 
dar ce spadă ageră strângeaţi în pumn! Ce spadă şi ce 
pumn! Ce pumn şi ce cap!...”; „Ei, măria ta, şi Miron Costin 


a vrut, dar..., m-am trezit eu pomenind un nume, fără să 
vreau. Cine ne ajută?” „Aşa, mustră-mă cu ăst nume! 
Mustră-mă, loane, că eram faţă şi n-am oprit săvârşirea 
nelegiuirii.”; „El a înţeles că ţara-i mică şi potrivnică celor 
mult prea tari. A crezut în riga Sobieski, dar acesta nu ne-a 
ajutat, măria ta, cum a crezut logofătul.”; „Pentru că, în 
fapt, voia Moldova pentru el, nu pentru noi.” Aşa ne 
tânguiam noi, iar boierii se depărtau şi, unul câte unul, 
ieşeau din spătărie. Se petrecea ceva aşa de trist şi de 
mişelnic, încât mi-am pierdut graiul şi nici de judecat nu 
mai puteam judeca. Mi se înceţoşase mintea. Ci atunci, 
neaşteptat, ai intrat tu, Daria. 

- Da, Silion îmi spusese ce nenorocire se întâmpla, se 
îngândură Daria. Şi am venit cu o propunere copilăroasă. 
Am zis: „Hai la Silişteni, măria ta. Nimeni nu te ştie. Am 
strai țărănesc şi doi cai buni”... Am îngenuncheat şi l-am 
rugat; dar n-a primit sfatul, ci a zis: „Mulţumesc, Daria, dar 
dator sunt să înfrunt primejdia şi urgia până la capăt. Dacă 
norodul stă pe loc, unde să fugă domnul? Să vină 
neprietenul şi să mă smulgă cu rădăcină cu tot. Am stat 
odată, la o vânătoare, cu acest prieten al meu lon Neculce, 
în munte, la Ceahlău, pe o vijelie fioroasă; vântul ne 
învăluia-n vâltori smintite şi ne învirtea năuc. Ci noi ne-am 
agăţat de stînci şi am stat, îndurând, aşteptând liniştirea 
stihiilor. lar acum să fug? Nu, Daria. Ridică-te şi 
adăposteşte-te la Silişteni, departe de vânzolelile 
ocârmuitorilor.” 

Daria a tăcut. Dascălul leremia a uitat să mai întindă 
mâna după un măr rumen, cum avusese gând şi poftă 
adineaori. 

- Ci n-a trecut nici un pătrar de ceas, reluă lon Neculce 
povestirea, că Mehmet Cerchez a şi intrat, trufaş şi 
groaznic. Parcă îl văd şi acum, cu ce mânie şi dispreţ a pus 
pe umărul lui Dimitrie o basma neagră, urlând: „Mazil!”... 
Încremenisem întru neputinţă şi vânătă deznădăjduire. 
Capugiul mi se părea trimisul satanei, iar în urmă.-i, cei 
zece-doisprezece ieniceri, drept draci curaţi. Târziu am 
văzut că se iviseră şi câţiva boieri, dintre care am cunoscut 


pe feciorii lui Gavriliţă Costache. Nu mă aşteptam la o 
împotrivire. Înşine nu gândisem la asta: nici n-am avut 
când. În câteva minute Curtea domnească s-a umplut de 
spahii. Şi mai veneau încă dinspre Trei lerarhi. Dimitrie a 
vorbit răspicat, cu neînfricare: „Câtă vreme o să mai 
batjocoriţi c-o spurcată cârpă neagră şi cu o vorbă slută, un 
domn cerut de ţară?” Capugiul a tresărit auzindu-l pe 
Dimitrie vorbind atât de bine turceşte; dar, după o sclipire 
de mirare, şi-a încruntat şi mai tare fruntea, că- trănindu-se 
spre batjocorire: „Cutezi să mă-nfrunţi, când n-ai nici o 
armă?”; „Armă mi-i dreptatea! Şi ştiu că tirania este o 
mască a nedreptăţii. lar dreptatea este inima vie a lumii: nu 
piere. Niciodată!” Deşi inima mi se făcuse ca măzărichea de 
frică, în sinea mea m-am bucurat că Voievodul sta mândru 
în faţa trufiei tiranice. Numai că, în spatele capugiului am 
auzit glas dogit, şi înspăimântat, şi ameninţător: „Vai-de- 
mi... Şi-de-mine! Ce vorbă necugetată... lartă-l, slăvite: e 
tânăr şi s-aprinde la mânie.” Dar voievodul se îndârji mai 
avan: „llie Ţifescu, apără-mă arătând că-s copt la minte şi 
am dreptul să înfrunt samavolnicia. Am datoria sfântă să 
apăr ţara!” După ce i se tălmăci spusa, capugiul Mehmet 
Cerchez se grozăvi încă mai tare: „N-ai aflat încă, ghiaur 
spurcat, că legea împărăției noastre e jaful şi 
samavolnicia?”; „Am aflat. Dar întreb: au noi nu suntem 
oameni? Asta nu-i ţară? Până când să ne jefuiţi şi să ne 
călcaţi în picioare?”; „Taci, măria ta, vai-de-mi-şi-de-mi..., S- 
a căinat Ţifescu. Lasă-te mazilit şi du-te cu pace... Nu-ţi 
iscăli hrisovul morţii.” Nu ştiu dacă vorba Ţifescului, căruia 
noi îi ziceam Vulpea, ori teama de moarte schimbă purtarea 
lui Dimitrie: „Mehmet Cerchez, te întreb: cum om înţelept 
ca tine te-ai tocmit slugă la... templul Lăcomiei, capiştea 
samavolniciilor, biserica ticăloşiei, izvorul urgisiţilor şi 
începătura nenorocirilor?” Capugiul s-a cam descumpănit: 
parcă şi-ar fi adus aminte că până acum cincisprezece ani a 
fost creştin. A zis: „Ciudat : toţi domnii maziliţi până acum 
s-au milogit pentru iertare. Tu...”; „Domni? Cârpe, nu 
domni! lar eu ca şi ei: umărul îmi pătezi, cinstea îmi ruşinezi 
cu cârpa neagră a tiraniei şi cu nume de mazil mă sudui. lar 


eu trebuie să tac. Să tac!”; „Prea multă vorbă! s-a 
închiorcoşat iară capugiul. Hai!”; „Dacă n-am spadă, mă 
apăr cu voroava, capigi başă. Pentru că n-am cu ce-ţi 
vătăma trupul, cerc să-ţi înfig în cuget o ţeapă de vorbă 
care să te doară. Ai fost de-ai noştri şi te-ai hainit ca un 
spurcat, te-ai făcut trădător şi ucigaşul fraţilor tăi, 
ticălosule!” Spumegând de mânie, Mehmet paşa Cerchez |- 
a lovit cu latul iataganului în spate, iar cu muchia peste 
umărul drept. „Te ucid!” a urlat otomanul, asemeni ursului 
cu tălpile puse pe jăratec. Voievodul s-a încreţit la chip de 
durere, s-a clătinat, dar n-a căzut. Eu am crezut că i-a şi 
tăiat capul. Şi parcă mă miram că-l văd întreg, strângând 
pumnii şi fălcile, fulgerându-l cu privirea pe asupritor şi 
tăcând, împietrit. Mehmet Cerchez a poruncit să-l pună in 
cătuşe. Un ienicer a sărit cu laţul şi, cât ai clipi, i-a legat 
braţele. Boierii tremurau de spaimă, ca mlădiţa de lozie în 
vânt. Eu nu mai ştiam ce fac: mă simţeam mic, ruşinat, ne- 
volnic, strivit. Doream să se despice pământul, să mă 
înghită şi să se sfârşească totul, cât mai repede. Nu ştiu 
dacă spaima noastră, bicisnicia şi mişelia în care căzusem 
ori demnitatea tânărului voievod, frumos şi mândru, l-a 
făcut pe capugiu să-şi moaie iar glasul şi să zică: „Au nu 
bănui că te duc de-a dreptul în „Groapa Sângelui” de la 
Edicule? Ce te mai grozăveşti şi mă mai superi?”; „Ba da, 
bănui, a răspuns Dimitrie, lungind vorba. Dar mai cunosc şi 
zisa unui filozof: Omul drept şi înţelept poate cădea de 
şapte ori pe zi, că tot de atâtea ori se va ridica şi pe 
asupritori în picioare-i va călca. Deci nu mă tem, mă ştiu 
drept!”; „Nici dacă-ţi spun că am primit mulţi bani anume 
ca să te ucid, tot nu te sperii?” ; „Ba da, mă sperii, a surâs. 
Indrăcit mă sperii întrucât, pentru aur, ştiu bine că voi 
musulmanii tăiaţi mii şi mii de capete pe zi. Dar atâta timp 
cât voi fi pe pământul ţării mele te voi înfrunta.”; „Dacă te 
ucid pe drum şi-n Dunăre te-arunc, marele vizir îmi dă casa 
ta de la Ortakioi.” Vedeam limpede cum în făptura lui 
Dimitrie se săvârşea o schimbare. Trufia şi ura i se 
ascundeau, undeva, înlăuntrul lui, iar trupul i se făcea 
mlădios, ca atunci când ne întreceam la călărie ori la halca. 


A prins să vorbească rar, cu glas cald, melodios: „Şi de ce-l 
trimite sultanul tocmai pe Constantin Duca?”; „Pentru că el 
plăteşte peşcheşuri grase; tu, ioc!” Dimitrie Cantemir s-a 
gândit câteva clipe, apoi: „Il cunosc bine, de când eram 
colegi la şcolile din Țarigrad. Ştie multe lucruri. Cam 
încâlcite, dar multe. Câtu-i de tânăr, pregăteşte cărţi în 
limbra greacă. Scrie despre teologie. Se bate cu 
catolicismul şi cu erezia lui Arie. Dar ca domn va fi sub 
epitropia hapsânei sale mume, doamna Nastasia. Deci un 
domn rău, hrăpăreţ, jefuitor de ţară.” „Nu-mi pasă! a hărâit 
Cerchez. Implinesc porunca şi m-aleg cu o casă frumoasă, 
cu bani şi cu faimă de om credincios sultanului. ; „N-ai tu 
nevoie de casa mea din Ortachioi... Şi ştiu că nu mă ucizi 
pentru bani. Ai destui. lar faima...”; „Ba te uci !” ; „N ! Întâi, 
pentru că, deşi te-ai turcit, eşti totuşi om de inimă. Al 
doilea, pentru că, dacă totuşi îţi plac banii, de la Constantin 
Duca, în numele căruia mă mazileşti, poţi stoarce mai mulţi 
bani dacă mă laşi viu, în chip de primejdie veşnică pentru 
tronul lui. Ai aflat şi tu că aur se poate mulge de la 
domnitorul care nu vrea să fie mazilit, de la cel mazilit care- 
şi teme viaţa, de la cel care plăteşte ca să mazileşti şi de la 
cel care vrea să-l mazilească pe mazilitor. Şi tot aşa, la 
nesfârşit.”; „Te ucid!”; „De ce, paşă? Ca să vin noaptea, în 
casa de la Ortakioi, în chip de strigoi, să-ţi sug sângele şi să 
te sugrum?”; „Eşti nebun!” s-a cam speriat Mehmet 
Cerchez. „Cine nu-i oleacă nebun, nici înţelept nu-i atât 
precât se crede.”; „Indrăcită gură ai!... Şi-o nemaipomenită 
îndrăzneală, îndrăzneală ori prostie? Dibăcie, iscusinţă ori 
putere de vrajă? în loc să turb de mânie şi să-ţi retez 
scăfârlia, te-ascult cu un fel de... plăcere.”; „Aşa se 
întâmpla şi lui Daltaban paşa, surâse Dimitrie cu un fel de 
descântec în priviri şi în glas. Mă roagă să-i vorbesc şi m- 
ascultă.”; „Te cunoaşte?” se îngrijora capugiul. „Suntem 
prieteni. Deşi s-a născut musulman, e altfel de om. De 
omenie. Tu, cum te-ai musulmănit, l-ai şi urât pe părintele 
meu aşa de mult, încât vrei să-i ucizi feciorul, nevinovat, 
numai ca să capeţi un hârb de casă... Ai uitat pe Constantin 
Cantemir, cu care făcut-aţi multe vânători şi zaiafeturi? Ai 


uitat că bun prieten ţi-a fost şi din multe primejdii te-a 
salvat?”; „Adevărat...”, se îmblânzi turcul pe neaşteptate. 
„Nu-i aşa că, dac-ar fi după inima ta, prea frumosule paşă, 
m-ai lăsa pe mine domn, şi n-ai da ţara pe mâna unuia mai 
tânăr ca mine, în numele căruia, cu nemilă, mumă-sa va 
jăcui-o? Ales că şi în vremea Ducăi vodă cel bătrân tot ea a 
jăcmănit-o şi a cârciumărit toate bunurile, ca averi peste 
averi să strângă. Pe când eu vreau să conduc ţara asta 
numai pentru că o iubesc. Nu-i aşa, cinstite Cerchez 
Mehmet, că-s mai potrivit a fi eu domn? Spune cinstit.”; 
„Da; dar eu trebuie să împlinesc porunca marelui vizir. 
Plecăm!” a poruncit capugiul, iar tu, Daria, ai îngenuncheat 
şi-ai zis cu glas înlăcrămat: „Să te-ntorci sănătos, măria ta! 
Noi te aşteptăm. Am sădit în grădină numai crăiţe. Să nu 
întârzii, că de sântămărie înfloresc, măria ta. Infloresc!...” 

- Nu ştiu de ce mi-a venit în minte floarea de crăiţă, 
dar ştiu că simţeam nevoia să spun ceva care să 
tălmăceaşcă încrederea mea că va scăpa cu viaţă, din acea 
groaznică primejdie. 

- Da, l-ai privit ca pe-o icoană şi lacrimi mari ţi-au 
ţâşnit din ochi. Plângeai cu atâta durere, că m-ai făcut şi pe 
mine să lăcrămez. Cred că şi Mehmet Cerchez s-a înduioşat 
oleacă. L-am auzit grăind: „Uite ce fată frumoasă se laudă 
că-l aşteaptă, iar eu va să-l dau hrană la peşti, în Dunăre! 
Nu poţi fi capugiu dacă ti-i inima slabă...” Dimitrie Cantemir 
a aflat răspuns şi la suspinarea asta: „Bine-i totuşi că te-au 
trimis pe tine. Altul m-ar fi spintecat de la întâiul cuvânt de 
înfruntare. Tu eşti om bun, paşă. Te încredinţez că loviturile 
de iatagan le voi uita, dacă între noi se va înfiripa măcar o 
umbră de prietenie... Prietenie!” Şi aşa l-a scos din Curtea 
domnească. Toţi îi temeam zilele. Şi eu, îndeosebi. Nu se 
afla nici un mijloc de a-i mântui zilele. Şi pentru ce i se 
cuvenea moartea? Pentru că domnise două săptărnâni, 
împlinind voia celor mulţi şi înfruntând pe unii boieri din cei 
mari. 

- Aşa-i, cinstite vel hatmane, încuviinţă Daria. Ci 
îngăduiţi, dragi privighetori, să povestesc ceva neştiut de 
nimeni, afară de vărul meu Silion. 


- Povesteşte, Daria, o rugă jupâneasa Maria, dornică să 
afle fapte neobişnuite. 

- Până l-au scos pe Dimitrie din Curtea domnească, m- 
am îmbrăcat rob ţigan şi am pornit, cu straja lui Mehmet 
Cerchez spre Galaţi. Eram un rob mut, tuns chilug, mânijit 
cu cărbune, priceput să adape caii, să-i ţesale şi să tragă cu 
urechea la vorbirea dintre capugiu şi Dimitrie Cantemir. Am 
luat cu mine tambura, cu care mă întovărăşeam în câteva 
cântări învăţate de la Dimitrie. Multe din cele auzite atunci 
le-am repetat în gând de niii şi mii de ori, aşa că le ştiu ca 
pe „Tatăl nostru”. Când, la Bârlad, paşa i-a spus: „În seara 
asta te căsăpesc!”, Dimitrie a surâs cu nevinovăție: „Nu 
cred. Eşti, paşă Mehmet, bărbat frumos, cilibiu. lar 
frumuseţea totdeauna-i bună şi dreaptă. Lege! 
Omuciderea-i cea mai slută faptă. Groaznică! Nu pot să 
cred că om frumos ca tine ar fi în stare a săvârşi o crimă 
prostească şi urâtă şi cumplită. Frumuseţea şi bunătatea, 
cinstea şi dreptatea sunt semnele lui Dumnezeu, florile lui 
sădite în sufletul oamenilor. Poţi tu, credincios al profetului, 
să le spurci?” Descântat parcă, paşa a mai amânat 
împlinirea osândei: „Ca să nu vărs sânge, te-nec în 
Dunăre.” Şi la Galaţi, în adevăr, l-au luat slujitorii şi l-au dus 
la malul apei. Gata: scăpare nu mai era! Mă ţineam după 
dânsul, roabă nevolnică. Ştiam că nu-l pot salva; gândeam 
doar să-l pescuiesc din valuri şi să-l îngrop în pământul 
nostru, cu mâinile astea mormânt făcându-i. Pregătisem 
chiar o barcă şi un barcagiu, să umblu pe apă. Era o seară 
de primăvară, cu mireasmă de arin şi brustur prelinse pe 
apă. Şi eu plângeam cu lacrimi şiroaie, de-mi spălau 
funinginea de pe faţă. Mă încredinţasem: Dimitrie a înţeles 
că nu mai avea nici o scăpare. Hotărâse a se lăsa ucis. Dar, 
descoperind frumuseţea priveliştii în scalda primăverii şi 
auzind cântarea privighetorilor, foşnetul lin şi murmurul 
apei, s-a răzgândit. „Străjer, a zis cu glas blând, spune-i 
măritului paşă Mehmet Cerchez că, înainte de a muri, 
voiesc să-i destăinui ceva foarte, foarte însemnat. Te rog, 
vesteşte-l!” Slujitorul i-a împlinit dorinţa. Când se ruga el, şi 
baierele cerului se deznodau. Şi Mehmet Cerchez însuşi a 


venit la malul Dunării: „Ce vrei să-mi mărturiseşti?” a 
întrebat, cu mânie şi răstire aşa de înaltă, că privighetorile 
din preajmă au tăcut, speriate ca de croncănitul corbului 
răpitor. „Paşă, mult îţi pare rău că ucizi om nevinovat... îţi 
plânge inima.”; „Nu-i adevărat! Mă bucur că...”; „Dacă te-ai 
fi bucurat ai fi venit aici, să vezi cum mă îneacă în Dunăre, 
cu piatra legată de gât... îţi pare deci rău, pentru că ştii că 
am în cap şi în inimă o comoară care-ar putea împodobi 
împărăţia. Îl am prieten pe Daltaban paşa; iar el, ca orice 
bun osman, cinsteşte pe cărturari, pe stihuitori, pe 
cântăreţi. Te-ai încredinţat că eu am aceste însuşiri de 
cărturar şi cântăreţ. Dacă mă pierzi, pierzi şi prietenia lui 
Daltaban şi a tuturor celor care-s prieteni cu învățații. Eşti 
puternic, paşă; şi tocmai de aceea nu dispreţuieşti pe cel 
slab. Ştii bine că dacă n-ar fi ei, becisnicii, n-ai putea fi nici 
tu cel tare. Nu mă laud, dar sunt cărturar bun, am însă 
suflet încărcat de păcate. Nu-i bine ca, în drum spre rai, să 
te împovărezi eu ele, împlinind o poruncă fără noimă, 
absurdă. Aminteşte-ţi că ucigaşul ia asupră-şi toate 
păcatele ucisului. Ameninţându-mă mereu, mă faci să sufăr 
şi să mă tem îngrozitor. Dar, fără voia-ţi, mă ajuţi, totodată, 
să înţeleg ca durerea-i cea mai folositoare dintre 
simţămintele omeneşti. Durerea-i iscusitul dascăl al 
cugetului nostru. Şi pentru asta îţi mulţumesc. Zicând 
mereu că mă ucizi, îmi pricinuieşti durere, iar durerile mă 
întăresc. Ucide-mă şi-ai să vezi că stafia mea te va urmări 
toată viaţa. Într-un fel, prin tine, eu voi fi martir, adică 
nemuritor. lar tu, un ucigaş mişel încărcat de păcate, 
păcate de care nici focul gheenei nu te curăţă.” Vorbea cu 
glas de aramă. Nici nu ştiam dacă vorbeşte ori cântă. Imi 
venea să-l întovărăşesc cu tambura. Capugiul îl asculta în 
nemişcare. Doar ochii îl urmăreau, cu luare-aminte. Mi s-a 
părut că şi buzele i s-au mişcat într-un fel de surâs. Apoi a 
răsucit capul, a privit Dunărea cu oarecare nelinişte. Parc-ar 
fi vrut să numere valurile şi n-ar fi izbutit: fugeau şi se 
pritoceau prea lepede. „Paşă, a zis iar Dimitrie, viaţa-i val şi 
fum. Trece repede. Şi de la sine. Grăbind această 
repeziciune a trecerii nu câştigi nimic. Aurul cu care 


neprietenii mei îţi umplu buzunarele va fi grătarul pe care 
va să ţi se frigă inima cât vei mai trăi, şi-n usturime mare să 
te chinui. Căci cine ucide un nevinovat, ştiind că-i 
nevinovat, e ticălosul ticăloşilor, mişelul mişeilor, ucigaşul 
ucigaşilor ...”; „lar mă înfrunţi? a mârâit paşa. lar mă ocă- 
răşti?”; „Te-am şi lăudat, paşă, pentru cele meritate. Ci îţi 
spun, cu toată tăria: teme-te ca de foc de ocările acoperite 
cu florile laudei.” Paşa iar a tăcut, lăsând privirea sa i-o fure 
valurile. Dimitrie i-a simţit şovăirea şi, cu o blândeţe dincolo 
de omenesc, a grăit în şoaptă: „Mehmet Cerchez, dacă ai 
înţelege filozofia curgerii valurilor, ţi s-ar alina pornirile cele 
rele şi ucigaşe. Veşnicia pe care o urmărim cu deznădejde a 
o dobândi după moarte, în fapt trăieşte în fiece clipă a vieţii 
pe care cu nepăsare şi prostie şi sălbătăcie o risipim. 
Valurile sunt mii, milioane, miliarde, ci izvorul, izvorul este, 
totdeauna, unul singur; ceva care seamănă cu lacrima... 
Lacrima începutului pentru plânsul cel mare al sfârşitului...” 
N-am ştiut prea bine, ci mai mult am ghicit, am bănuit ce-a 
vrut Dimitrie să spună. Destul că paşa Cerchez s-a răsucit 
repede şi mânios spre stânga şi a plecat, fără cuvânt. 
Slujitorii au deşirat funia şi au prins să-l lege burduf ca să-l 
urce în barcă şi în valuri să-l arunce. Barcagiul se ridicase în 
picioare, să-l primească şi să-l ducă. Piatra, mare şi grea, 
era în barcă, pregătită din vreme. O vedeam şi mă 
îngrozeam. Am făcut semn barcagiului meu să se gătească 
a porni la vale, să-l prindem din valuri. Nu ştiam nici cum, 
nici dacă-i cu putinţă o treabă ca asta. Ci, în clipa aceea de 
deznădejde şi groază, când slujitorii îi legau picioarele, iar 
mâinile îi erau încă slobode, i-am aruncat tambura. A prins- 
o, cu stânga. A dus-o la piept şi cu dreapta a început să-i 
mângâie strunele. A scos un cântec ciudat de trist: poate 
bocet, poate doină de jale, poate rugă, poate psalm de 
veşnică pomenire. Slujitorii, mişcaţi şi ei de frământul şi 
frumuseţea cântecului, au oprit legarea şi parcă s-au ru- 
şinat că erau călăi. Slobodă, funia începea să se dezvârtă. 
lar strunele tamburei sunau tot mai zguduitor, 
amestecându-se cu şopotul valurilor, cu foşnetul vântului, 
cu cântarea privighetorilor, cu sclipirea razelor din asfinţit. 


Mehmet Cerchez paşa s-a oprit: asculta. Simţeam că 
începuse să lucreze cântecul în el. Şi, deodată, furios fără 
de măsură, s-a răsucit spre Dimitrie şi a strigat, răstit foarte 
şi răguşit, o poruncă pe care n-am înţeles-o. Nici slujitorii n- 
o înțelegeau; dar începură să-l lege iar în funie. Legat, îl 
brânciră spre barcă. Cântarea s-a oprit, dar tambura n-a 
lăsat-o din mână. Dealtfel, într-un fel de milă şi de ne- 
dumerire, călăii i-o îngăduiră. În necuprinsa-mi durere, 
tambura, cântarea şi această îngăduinţă stăruiau în cugetul 
meu ca nişte sclipiri de lumină. Paşa s-a mâniat şi mai tare: 
s-a întors cu grabă, a tras iataganul şi s-a repezit asupra lui 
Dimitrie. Am strâns pumnii. Am întors capul. Am închis 
ochii. Am ţipat. Şi m-am prăbuşit. M-am izbit de-o piatră, iar 
durerea nu m-a lăsat să leşin. M-am târât în genunchi, cu 
gând să urlu către paşă o rugă de iertare. Ci, deschizînd 
ochii, am văzut minunea: paşa nu străpungea trupul lui 
Dimitrie, ci tăia funia, slobozindu-l. Spunea ceva, încet, 
bolmojit, ca un geamăt. Nu înţelegeam nici ce vorbeşte, nici 
ce face. Şi mă miram, cu atât mai mult cu cât vedeam că-l 
ia pe Dimitrie la braţ şi porneşte spre gazdă. Nu auzeam ce- 
şi spuneau, dar m-am încredinţat că, din clipa aceea, au 
devenit prieteni. Cei mai buni prieteni... Aceea a fost clipa 
când am trăit minunea. Şi, de fericire, mi-am pierdut 
conştiinţa... 

Maica Daria se opri aici. Îşi înghiţi lacrimile, iar 
zâmbetul trist i se slei pe buze. leremia, dascăl şi duhovnic 
al lui Dimitrie Cantemir, şi vel hatmanul lon Neculce, vechi 
prieten, stătură în nedumerire şi mirare. 

- De ce n-o fi povestit niciodată asemenea minune? se 
întrebă jupâneasa Maria. 

- Nu ştiu. Poate şi pentru că eu l-am rugat să păstreze 
taină. 

- Dar de ce nu l-ai urmat până la Țarigrad? iscodi 
jupâneasa Maria. 

- Dintr-o pricină pe care numai eu o ştiu. 

- N-o poţi destăinui nici acum, după atâţia ani ? 

- Pot, cinstită gazdă. Cum stam în genunchi şi mult mă 
bucuram în necuprinsa tristeţe din mine, am simţit, în 


pântece pruncul, mişcându-se întâia oară. Îl aveam pe 
Dimitrie ca pe-un muguraş de viaţă nouă, zămislit în mine. 
Când m-am trezit din leşin m-am spălat de funingine în apa 
Dunării şi m-am întors acasă, în Silişteni. Eram cea mai 
nefericită şi cea mai fericită făptură din lumea asta... 

Se făcu tăcere. Gâcind parcă întrebarea din cugetul 
ascultătorilor, Silion vorbi rar: 

- Nu ţi-am spus, Daria, că Dimitrie l-a rugat pe capugiu 
să-ţi îngăduie a ne însoţi la Țarigrad. Dar el s-a împotrivit: 
„Dacă-i urâtă, n-ai ce face cu ea; dacă-i frumoasă ţi-o luăm 
cadână, iar dacă mai nădăjduieşti să te mai ajute încă o 
dată, află că rar se mai pot găsi dregători buni şi slabi de 
înger ca mine.” Auzind, Dimitrie mi-a poruncit să te rogate 
întoarce acasă. N-a mai fost nevoie: plecaseşi singură. 

Povestirile privighetorilor se opriră aici. Dinspre Hârlău 
se ridicau nouri mari, ca nişte munţi vineţii, în repede 
creştere. Fulgerele începeau să brăzdeze întunericul şi tu- 
netele să duduie la marginea zării dinspre miazănoapte. 
Jupâneasa Maria, care din pruncie se temea de trăsnet, mai 
ales când se dezlănţuiau în puterea nopţii, se lipi de soţul 
său, câtând ocrotire. Tăceau, ascultând gemetele cerurilor. 
lar când un fulger orbitor a împroşcat cuprinsul cu lumină şi 
un trăsnet asurzitor a despicat ulmul din vârful Dealului de 
lut, Neculce i-a zis, mângâindu-i creştetul, aşa cum obişnuia 
în ceas de supărare ori de cumpănă. 

- Nu te speria, Maria... Intră în casă, aprinde lumă- 
narea de la înviere şi pune-o în fereastră. Eu cobor în 
ogradă să înfig toporul în pământ, să se scurgă trăsnetul şi 
casa să ne-o ocolească. 

In câteva minute, tot cerul s-a umplut de nouri, vân- 
zoliţi, sfirtecaţi de fulgere, ca nişte iatagane de flăcări 
şerpuitoare. În sclipirea luminii, luciul lacului din vale 
strălucea ca oglinda şi parcă sălta în sus, să se îmbine cu 
nourii furtunii. Vântul, tot mai furtunos, mai vânzolit, mai 
răscolitor, vălmăşind potop de apă vărsată parcă de la 
toate râurile ţării. Vijelia smulgea paie din girezi şi draniţă 
din acoperişurile bătrâne ale grajdurilor. Clopotele din 


clopotniţa bisericii începură să sune, ca nişte gemete de 
durere ori de spaimă. 

In cerdac era însă adăpost, iar gazda, ca şi oaspeţii, nu 
se îndurau să-şi părăsească locurile de unde puteau privi 
urieşeasca putere a firii dezlănţuite. Când furtuna se 
depărtă spre miazăzi, observară că, dinspre răsărit, zarea a 
rămas roşie. 

- Arde laşul! s-a temut lon Neculce. 

Priviră cu toţii spre răsărit şi se spăimântara. 

- O fi trăsnit vreo casă şi-a luat foc, îşi întregi gândul. 
Se vede că acolo-i mai mult vântoasă, cu trăsnete. Bine că 
aici a turnat din cer ca din poloboace... Mâine va să mă duc 
până la laşi, să văd ce şi cum. 

- Mă tem că se va fi aprins şi pe uliţa noastră, se 
îngrijoră jupâneasa Maria. Şi toată casa-i de lemn, veche. 

Când o răpăială din coada despletită a ploii prinse a 
împroşca şi în pălimar, traseră jilţurile lângă perete, la 
adăpost, şi intrară fiecare în iatacul său, la hodină. 


SEARA A PATRA sau: Ă . 
ROADA ÎNVĂȚĂTURII ESTE CEA MAI BUNĂ ROADĂ 


În zoii cerul era senin, spălat de ploaie, ca o tipsie de 
cleştar albastru. Pământul mirosea proaspăt, reavăn. Pe 
dealurile din jurul Prigorenilor otava era mai verde ca ieri, 
un verde auriu, primăvăratec. Lacul de sub dealul conacului 
se liniştise deplin şi numai arare câte un crap ori o mreană 
spărgea oglinda în cercuri largi, uşor tremurătoare. In sat 
era linişte şi pace. Doar ulmul trăsnit, paiele răvăşite şi 
bucăţile de draniţă azvârlite pe ici, pe colo mai aminteau de 
furtuna de la miezul nopţii. La răsărit însă, deasupra laşului, 
se ridica un fum gros, vânăt-negru. 

Neculce, însoţit de Silion şi de doi slujitori, a alergat 
călare spre cetatea de scaun, să afle pe ce uliţi s-a năpustit 
pojarul. La prânz, umblând pe străzi, a văzut că au ars 
multe curţi boiereşti şi mânăstiri: a bătut vântul aşa de 
cumplit că nimeni nu s-a putut apropia de pârjol. Au ars şi 


curţile domneşti, cu vâlvătaie aşa de mare, că oamenii n-au 
putut scoate nimica din mistuirea flăcărilor. Vodă Mihail 
Racoviţă s-a adăpostit, cu toată familia, în casele din 
Cetăţuia. 

Vel hatmanul Neculce ar fi vrut să rămână în oraş. Dar 
cum în casele lui de pe uliţa domnească, scăpată de pârjol 
ca prin minune, şi-a adăpostit rudele, începând cu Ştefan 
Luca, s-a întors la Prigoreni, împreună cu Silion. A ajuns pe 
înserat, când jupâneasa Maria aşeza iară jilţurile şi masa 
priveghiului, împodobind-o, ca şi altădată, cu roadele 
toamnei culese din livezi şi podgorii. Îngrijoraţi şi trişti, 
oaspeţii se adunară iar în pălimar. Vel hatmanul a povestit 
despre cele văzute în laşi, despre pagubele cele mari 
pricinuite de foc, despre crămăluirile bieţilor ieşeni, despre 
boala din spaimă şi amărăciune a voievodului. Apoi, aşa, cu 
încetul, au trecut la domnia lui Constantin Duca, amintindu- 
şi cum l-a pus doamna Nastasia să înfrumuseţeze Curtea 
domnească, multă cheltuială făcând. 

- Boierii l-au cerut domn în locul lui Dimitrie Cantemir, 
având sprijinul lui vodă Brâncoveanu, zise Neculce. Dealtfel 
s-a şi grăbit să şi-l facă ginere, anume ca să aibă cuvânt în 
ocârmuirea amândorora ţări. In adevăr, după pilda tătâne- 
su şi după pofta doamnei Nastasia, Constantin Duca vodă 
ne-a pricopsit cu spurcate obicee şi biruri grele, ca de pildă 
văcăritul. Deci domnia lui de doi ani, până la leat 1695, s-a 
pogorât peste noi cu sumedenie de nenorociri. Plângea şi 
blăstăma norodul în gura mare: „Vai, vai, săracă Moldovă, 
ce zile amare ai ajuns a trâi”..., auzeam adesea peuliţi şi 
prin case. Zice o vorbă veche că lacrimile nici vântul nici 
soarele nu le pot usca. Din pricina podgheazurilor leşeşti şi 
mai cu samă ale acelui Constantin Turculeţ, de multe ori 
zahereaua adică aprovizionarea nu ajungea la cetatea 
Cameniţei, cum era porunca, să hrănească otomănimea cea 
multă, de strajă acolo. Având deci pre mulţi împotrivă-i, 
Duca vodă cel tânăr nici o treabă n-o putea chivernisi bine. 
Că sultanul pretindea, vizirii şi paşalele cereau, ienicerii 
jefuiau, iar familia prea tânărului domn: mamă, surori, 
cumnaţi, veri, vere, nepoți, nepoate, toţi şi toate pofteau 


bani, mulţi bani, lucruri scumpe, viaţă în răsfăţ şi desmăţ. 
Urgie, nu domnie! 

- Eu mă aflam atunci la Silişteni, în mare durere şi 
suferinţă, folosi Daria pauza lui Neculce în vorbire. Şi, ca să- 
mi mai ostoiesc amarul, mă străduiam să-l înduplec pe 
răzeşul Manea să se ascundă de urgia zapciilor. El se căina 
că n-are unde, făr numai să se ducă la Turculeţ. Un agă 
domnesc s-a năpustit asupră-mi, mi-a sfâşiat cămaşa şi-a 
prins să mă bată cu biciul, cu plumbi în şfichi. 

- De ce? Ce-avea vodă cu tine? 

- Zicea, cinstită jupâneasă, că, de vreme ce sunt 
ibovnica lui Dimitrie, trebuie să ştiu şi unde şi-a ascuns 
averile. Bătându-mă, m-a umplut toată de sânge. Ci eu, 
având prunc, în luna a şasea, m-am strâns covrig, să nu-mi 
atingă ţâţele şi pântecele. 

- Mult ai suferit, Daria..., o compătimi jupâneasa Maria. 

- Mult, pentru că am vrut prunc în felul lui. Şi când 
credeam că-l am, l-am pierdut. Ci nu m-am lăsat, bolnavă 
precum eram, până nu l-am trimes pe Manea la Țarigrad 
să-l caute pe Dimitrie şi să-i spună că Duca vodă a făgăduit 
zece pungi celui care-l omoară, cât mai repede. 

- Da, da, adeveri Neculce, mare năpastă căzuse pe 
ţară şi asupra Cantemireştilor. Hatmanul Lupu Bogdan şi 
lordache Ruset nu s-au putut apropia de Constantin Duca, 
de rău ce era, şi s-au închis în Cetatea Neamţului. Grele 
timpuri şi slute. Îmi aduc aminte că Daltaban paşa, seras- 
chierul de atunci, a poruncit lui Constantin Duca să vâre 
provizii în Camenița, cât mai multe. Că se temea sultanul să 
n-o atace leşii. 

- Dar pentru că tot acel nămol de provizii se scotea de 
pe spinarea bietei ţări, jăcuită şi urgisită, oamenii noştri l-au 
vestit pe haiducul Constantin Turculeţ, surâse Daria, iar el, 
haiducul, cu ai lui, a prădat zahereaua toată şi-a împărţit-o 
sărăcimii: de la ţară luată şi iarăşi ţării dată. 

- Aşa a fost, iar turcimea din cetate a început să piară 
de foame. 

- Deci vodă o cam sfeclise cu Daltaban paşa, pentru 
nevrednicie. 


- întocmai, Daria. Însuşi paşa l-a pârât pe Duca în faţa 
sultanului. Dar mazilirea i-a venit mult mai târziu. 
Brâncoveanu ungea bine osia la carul domniei, acolo, în 
Ţarigrad, că ginere şi-l făcuse pe Constantin Duca vodă. 
Cuvine-se a povesti că am fost nuntaş la cununia lui vodă 
cu domniţa Maria, fiica Brâncoveanului. Boierimea din 
amândouă ţările a venit la nuntă făloasă ca aceea, cu mare 
strălucire şi cu feluri de muzici şi pehlivănii, de mirare în 
târg la laşi. Cum am zis, atunci eram şi eu tânăr postelnic şi 
păşeam cu alţi postelnici, cu toiegele în mână, pe jos, 
înaintea domnului, cu mare alai, de la Curtea domnească, 
până la Golia, în biserică, unde i-a cununat însuşi patriarhul 
Ţarigradului. Ei, ce mai desfăşurare de lux şi petreceri a 
fost atunci, că nuntirăm trei săptămâni, fără hodină. 

- Că plătea tata socrul, care avea ambiţii crăieşti şi 
domn se voia peste amândouă ţările române. lar avere, 
gârlă. 

- Precum şi era, Maria, surâse dascălul leremia. Şi 
avea! 

- Şi ce spor de „vai şi-amar” a coborât după aceea 
peste biata ţară, jelui Daria, aşa precum ai spus şi domnia 
ta, vel hatmane, ba încă şi mai şi. 

- Mi se pare că a sosit rândul meu la povestire, îşi 
netezi leremia barba. Că în acea vreme mă aflam când la 
Bucureşti, când la Țarigrad. L-am văzut pe Antioh Cantemir, 
aşezat în casa de la Ortakioi. Neştiutor de cele care se 
petreceau în ţară, îşi vedea de mâncare, băutură şi somn 
tihnit. Din când în când petrecea cu Scarlatache Ruset. Aşa 
şi-a aflat Dimitrie fratele trimis capuchehaie, adică grijitor al 
domniei pe lângă marele vizir. L-a dojenit, dar fără vreo 
izbândă. Ci trebuie să spun că, îndată ce a sosit la 
Constantinopol, întreg şi nevătămat, Dimitrie i s-a înfăţişat 
lui Daltaban paşa şi a povestit cum a fost mazilit şi prin ce 
minune a scăpat cu zile. Dregătorul cel mare l-a chemat pe 
Mehmet Cerchez şi l-a firitisit: „Mare bine ai făcut: şi mie că 
ai cruțat zilele unui bun prieten, şi ţie că ţi-ai câştigat un 
prieten, şi poate şi măritului padişah că n-ai lipsit împărăţia 
de un mare cărturar, care, deşi foarte tânăr, va împodobi cu 


înţelepciunea lui împărăţia noastră.” N-a durat mult şi 
Dimitrie Cantemir a izbutit sa-şi facă prieteni dintre creştini 
şi dintre musulmani. Alexandru Mavrocordat Exaporitul, 
Dositei Notara patriarhul lerusalimului, Ahmed paşa Calaili, 
marchizul de Ferriol, solul franţuz, contele Tolstoi, 
ambasadorul Rusiei îi vizitau în casa de la Ortakioi şi-i vizita 
la dânşii acasă. Ştia multe, era vesel, glumeţ, cu mult 
farmec, cânta din tambură şi putea petrece bine, zile şi 
nopţi, şi de aceea toţi il iubeau şi-l voiau tovarăşi. 

- Trebuie să adaug că, asemeni obiceiului din Moldova, 
întrerupse Silion, după zile şi nopţi de petreceri, dormea 
câte o zi şi-o noapte, fără să se trezească, apoi, câte-o 
săptămână-două şi chiar câte o lună-două, citea şi scria cu 
patimă, doar cu câte două-trei ceasuri de odihnă. 

- Aşa-i. Antioh se zbătea, în felul lui, să scoată banii 
daţi în sama patriarhului lerusalimului; se zbătea, dar fără 
vreo izbândă. Eram într-o zi în casa de la Ortakioi, când a 
venit Mehmet Cerchez paşa. Dimitrie mi-a spus: „Stai cu 
noi, dascăle leremia, să-mi cunoşti mai bine prietenul.” Am 
stat şi l-am auzit vorbindu-i: „Dacă m-ai lăsat în viaţă, 
mărite paşă, vreau să adâncesc studiul filozofiei şi al 
istoriei, al muzicii şi al religiei musulmane, să cunosc cât 
mai bine lumea otomană şi obiceiurile ocârmuitorilor ei.”; 
„Da, foarte bine, prietene, s-a rostit paşa. Impărăţia 
sultanului are mare nevoie de oameni învăţaţi şi de ştiinţa 
lor. Şi, drept să-ţi spun, şi pentru asta ţi-am cruțat zilele.” 
Dimitrie Cantemir l-a privit cu duioşie, amestec de tristeţe 
şi bucurie: „O, prietene Cerchez, n-ai să ştii nicicând câtă 
spaimă am îndurat în acele zile din aprilie, când m-ai mazilit 
şi m-ai luat din laşi să mă îneci în Dunăre. Vinovaţi eram 
amândoi: tu că mă smulgeai din casa şi din ţara mea ca pe- 
un măr viermănos, iar eu că te înfruntam cu nechibzuială şi 
obrăznicie, cu nesăbuită îndrăzneală.”; „Şi acum mă mai 
întreb, cum de nu te-am sugrumat totuşi?”; „Cum de nu m- 
ai azvârlit, bâldâbăc, în Dunăre? Cum nu m-ai jupuit de viu, 
când tot drumul te-am înfruntat? Prosteşte te-am suduit.”; 
„Dar m-ai şi desfătat cu ştiinţa, înţelepciunea şi talentul 
tău. Deşi mă urai de moarte. Şi te uram de moarte.” ; „Cum 


să nu te urăsc când, cum am spus, m-ai smuls dintre ai mei 
ca pe un tânăr încrezut în sine, fluşturatec şi fără apărare? 
Şi cum să nu te iubesc că, după opt zile şi nopţi, în care am 
văzut moartea de o sută de ori, m-ai lăsat a trăi şi m-ai 
aşezat ici, în Țarigrad, ca pe un bărbat cuminte, înţelepţit, 
cu judecata coaptă. De atunci dospeşte în cugetul meu 
gândul mare al împăcării, al stingerii vrajbei dintre români 
şi dintre toţi oamenii, veri de ce neam şi de oriunde.”; 
„Dimitrie, ştii că am mai săvârşit ceva cu totul neobişnuit?”; 
„Incă o minune?”; „Am înapoiat banii celui care mă plătise 
să te ucid. Şi mă plătise gras. lar pentru un musulman aurul 
e mai tare ca Allah.” Foarte emoţionat, Dimitrie s-a ridicat 
din jilţ şi l-a îmbrăţişat ca pe un frate: „Prietene! Asta-i 
minune mai mare decât aceea a neuciderii mele. Ştiu vreo 
şapte limbi, dar afară de cel latin sub/imus, nu aflu alt 
cuvânt cu care să te blagoslovesc, după merit, şi să te 
laud.”; „Sublimus nu sunt eu, ci acela care a stins în mine 
setea de omor şi teama de a nu călca porunca mai marilor. 
Şi le-a stins doar cu vorba când înţeleaptă şi cuminte, când 
duioasă şi prietenoasă. Cu vorba şi cu struna de tambură.”; 
„Hai să-ţi cânt româneşte, paşă. Meriţi! Ascultă, te rog, a zis 
şi a luat tambura din cui, cercându-i struna; apoi a prins a-i 
zice cu glasul lui cald, armonios, pătrunzător până în 
adâncul sufletului: Foaie-a dorului, / A dorului şi a codrului, / 
Inimă a omului / De ce te faci amară / Din zori până-n 

sară? / Floare a dorului / Din inima omului / Fii împăcarea şi 
binecuvântarea, / Fii tihna şi pacea / Visată de ea, / De 
Daria mea... / Fii prietenia / Şi omenia / Visate de ea, / De 
Daria mea...” Paşa Cerchez a ascultat, cu surâs cuminte, iar 
inima i s-a muiat precum ceara la soare şi a zis: 
„Mulţumesc, Dimitrie. Nu ştiu româneşte, dar mi se pare c- 
ai spus ceva frumos, pentru cineva drag.” ; „Da, cântec 
pentru fata care mi-a dat tambura, acolo pe malul Dunării, 
a lămurit. A tălmăcit apoi cântecul în turceşte şi l-a mai zis 
încă odată, cu şi mai multă înflăcărare şi duioşie. „Să-l cânţi 
şi mâine la Daltan paşa”, a adăugat Mehmet ridicându-se 
să plece. 


Jupâneasa Măria îşi îndemnă priveghetorii să guste 
must, vin, nuci, mere, struguri. Toţi îi împliniră invitaţia, iar 
Silion cuvântă: 

- Mi se păre că-i trebuitor să amintim iară despre felul 
cum muncea Dimitrie Cantemir, citea, scria, învăţa limbi 
străine. Stătea ceasuri şi zile la masa încărcată cu fel de fel 
de cărţi. Dar tocmai asta nu-i plăcea defel lui Antioh. Parcă-l 
aud boscorodind mânios ori întrebând cu glas răguşit de 
alergătură fără spor: „Tot mai scrii?” ; „Tot”, răspundea 
Dimitrie, scurt. „S-ar cuveni să-ţi smulg pana şi s-o arunc în 
foc!”; „Poftim, arunc-o, a zis odată, cu zâmbet trist. Dar îmi 
cumperi alta, că asta s-a tocit. Una de gânsac, pasăre 
năroadă; una de şoim, pasăre vitează şi una de cocor, 
pasăre înţeleaptă care cunoaşte calea lumii dreaptă: pleacă 
toamna la Eghipet şi se-ntoarce primăvara, la cuib, în 
Moldova, că-i arde inima de dorul acestei ţări, cum arde a 
mea, acum...”; „Aşa! Dor... Ardere... Eu mă zbat să capăt 
banii de la patriarh şi de la vizir iar tu voroveşti într-aiuri. 
Ardere!”; „Cu pană de gânsac nerod trudesc ist izvod spre a 
minţii tale şlefuire, desfătare şi înţelepţire. Uite, ici: 
«Divanul sau gâlceava înţeleptului cu lumea, au giudeţul 
sufletului cu trupul»... Voiesc să arăt că lumea mincinoasă 
şi deşartă este...”; „Eşti cam stricat la cap?! În loc să...”; 
„Nu, frate! Scriu acest «divan» să te fac a vedea că 
frumuseţea sufletului e mai adevărată decât a aurului şi 
mai folositoare omului.”; „Taci !” a răcnit Antioh, silindu-l 
pe Dimitrie să schimbe vorbirea uşor batjocoritoare, cu alta 
mult prietenească şi caldă. „Pe drept eşti furios, frate: ştiu 
că n-ai putut scoate decât cincisprezece pungi.”; „Ţi-a spus 
paşa Cerchez?”; „Ştiu de mult că împărăţia otomană 
însamnă lux şi strălucire pentru ocârmuitori, întemeiate pe 
nedreptate, stoarcere, jaf şi omor pentru ţări şi noroade.”; 
„Taci, că te-o auzi careva..., se îngrijoră Antioh. Suntem 
săraci! Săraci şi fără noroc. Constantin Duca are acum 
golomoz de aur. Ne striveşte sub mulţimea şi greimea 
pungilor.”; „Şi sub țesătura intrigilor. Dar noi, zău, frate, 
avem o bogăţie nepreţuită: mintea! lată: Mustafa Daltaban 
şi Mehmet Cerchez lucrează pentru nostra causa. Pe Ferrari 


Hassan paşa va să-l atragem curând de partea noastră. 
Marchizul de Ferriol...” ; „Da, dar, tocmai acum, o sultană a 
născut doi gemeni şi muftiul a poruncit sărbătoare.”; 
„Donanma! Ehei! Sărbătoare cu dezlegare pentru vin: prilej 
ca musulmanii să bea pe ruptele, să se destrăbăleze şi să 
mai uite de războaie.” „Dar noi nici nu putem ieşi din casă: 
oamenii lui Duca vodă ne pândesc cu gând ucigaş, după 
fiece colţ.”; „Ştiu... Ca să mă plimb prin Istanbul, nevoit 
sunt să mă îmbrac turceşte. Noroc că, măcar din când în 
când, ne apără Scarlatache, suveica asta îndrăcită care 
umblă pretutindeni: la laşi, la Bucureşti, în Fanar, în tot 
Constantinopolul. Umblă şi ţese mreje din umbră, ca 
paingul, să prindă muştele şi fluturii şi gândacii cei graşi şi 
lacomi. Azi, de-o pildă, mi-a adus ştirea că prea iubitul 
nostru dascăl leremia a trecut de partea lui vodă 
Brâncoveanu, parc-ar fi uitat că a stat atâţia ani în casa 
părintelui meu şi m-a învăţat multe din scripturi şi din viaţă, 
între care cinstea şi prietenia.” 

Aici, dascălul. leremia tuşi, semn că avea de spus 
ceva. şi zise: 

- În adevăr, am plecat la Bucureşti, Am fost şi sunt om 
sărac: trăiesc din munca dăscăliei. lar vodă Brâncoveanu, 
cel mai bogat voievod din câţi au avut vreodată românii, 
mă ajută să trăiesc, negoţându-mi singura marfă pe care o 
am: ştiinţa şi meşteşugul de a învăţa şi pe alţii. Cinstiţi 
priveghetori, adevărat: l-am slujit pe Brâncoveanu, dar 
niciodată împotriva Cantemireştilor. 

- Aşa-i, dascăle, adeveri vel hatmanul Neculce. Nu l-am 
auzit niciodată pe Dimitrie învinuindu-te pentru asta. 
Dimpotrivă: te lăuda că-l ajutai a mai domoli mânia lui vodă 
Brâncoveanu împotriva lui Antioh, care umbla să vină 
domnitor la Moldova. 

- Întocmai ştiu şi eu, căută Silion să-şi urmeze 
povestirea. Antioh părea că doreşte să-i spună ceva foarte 
însemnat, dar Dimitrie nu-l asculta cu toată luarea-aminte, 
ci lucra mai departe: „Ci lasă pana ceea odată! a strigat, 
furios. Nu mai mâzgâli hirtia de pomană.”; „Ti-am spus adă- 
mi o pană de cocor din capul unghiului. Că, iată, iar e 


primăvară şi mă sting de dor de ţară.”; „Mai încet că-ţi 
părleşti aripile în flacăra uneltirilor lui Duca şi Brânco- 
veanu.”; „Ce frumos ai spus asta: ...«lţi pârleşti aripile în 
flacăra uneltirilor»... Antioh, elefantule, poţi fi şi poet!”; 
„Lasă-mă dracului! Am vrut să fiu domn şi...” , „Nu pot să te 
las, că trebuie să-nvăţ a urzi cele mai viclene intrigi, ca să 
răpun neprietenii şi să-ţi pot spune: măria ta, eşti domn la 
Moldova! Antioh voievod Cantemir.”; „Când? Când?” se 
frământă Antioh, năduşind de nerăbdare. „Indată după 
donanma. Dar, fără pană de cocor, nu, nu pot nimic! Căci 
pana-i şi punga şi spada mea de acum. Totuşi... pe când tu 
te zbăteai pentru cele cincisprezece afurisite pungi, eu, 
ajutat de Daltaban, am pătruns la marele vizir. Inţelegi?”; 
„Frate! Nu mă amăgeşti? At vorbit despre...”; „Nu te pripi. 
Vizirul vrea douăzeci de pungi, iar noi avem doar 
cincisprezece. Ne trebuie aur!”. „Ai ajuns la vorba mea?”; 
„Ajuns... Şi m-am poticnit în plasa intrigilor, pe ale căror 
laţuri nu le poţi tăia decât cu foarfece de aur. Constantin 
Ducă a dat douăzeci şi cinci de pungi... Sunt iar ca inorogul 
care încă nu ştie cum să folosească marea şi minunata 
putere a cornului său cel ascuţit şi răsucit. Deocamdată zic 
precum evanghelistul: gol am ieşit din pântecele maicei şi 
în ţărână gol voi intra...”, „Eu ard de ambiţie şi tu te 
destrăbălezi cu pilde din scripturi!”; „Vând şi eu ce am. Ştiu 
că limbuţia-i mai rea ca beţia, dar nu pot tăcea. Am scris lui 
Silim Ghirai, hanul tătar, şi i-am amintit c-a fost prieten cu 
părintele nostru: deci să pună cuvânt bun pe lângă marele 
vizir. Am fost şi la Daul lusuf effendi: i-am spus şi lui că, 
fiind domn mazil, viaţa mi-i primejduită în fiece clipă. Nu 
pot trece pragul. Numai domnia m-ar...”; „Nu cumva vrei 
iară domnia pentru tine?” se temu Antioh. „Sprintenă-i 
iuţimea inorogului şi grea greimea elefantului...”; „Nu mă 
răsuci pe mine cu vorbe filozofeşti! Spune, vorbeşte pe 
şleau.”; „Au crezi că dac-ai să fii tu domn, elefantule, de pe 
mine se şterge ponosul de... mazilit? Aşa cum lordache 
Ruset poartă pe frunte semnul cetluirii scris cu foc, tot aşa 
port şi eu pe suflet pecetea mazilirii. Şi-or să mă îngroape 
sub porecla asta: Dimitrie Cantemir mazilitul, care a domnit 


douăzeci de zile...”; „Nu ştiu dacă te caini, dacă-ţi baţi joc 
ori dacă vrei domnia pentru tine.”; „Nu mă cain, ci mă laud, 
şi încă, vai, ce laudă!, că-n fiecare clipă pot fi ucis cu aurul 
unui terchea-berchea doi gologani perechea.” Apoi povesti 
ce ştiri i-am adus din ţară, eu, Silion, despre jecmănirile lui 
Constantin Duca vodă. „Deh, a râs. Ţaşca nu sare departe 
de trunchi. Şi-apoi... să-l credem şi pe el, are casa grea: 
şapte surori, şapte gâşte potcovite, adaos doamna 
Nastasia, cea sulemenită-n aur. Deci lupoaica flămândă şi 
puiul său vidra cea lacomă. lar la domnie a venit încărcat 
de datorii la toţi cămătarii cei mari ai Ţarigradului...” Îl 
vedeam pe Antioh foarte încurcat. Mai ales că Dimitrie a 
luat tambura şi-a zdrăngănit în derâdere, grăind: „Frate 
Antioh, află că fiecare vizită a mea la Daltaban paşa, la 
Ferrari Hassan ori la Mehmet Cerchez pe Duca vodă îl costă 
câte o pungă de galbeni.”; „Cum adică?” se nedumiri 
Antioh. „Aşa: plăteşte pe cei care mă spionează şi pe cei 
care va să-l mazilească.”; „Ar trebui, dacă-i aşa, să-i vizitezi 
zilnic, până când...”; „Aş face-o, dacă n-aş şti că banii îi 
smulge de pe spinarea bietei ţări...”, se amări Dimitrie, 
scoțând din tambură un scâncet trist. Antioh m-a întrebat 
ce alte veşti mai aduc din ţară; iar eu am spus că domniţa 
Ileana, sora voievodului, s-a căsătorit cu Neculai, fiul lui 
Miron Costin, pe care l-a şi înălţat în rang de hatman. „Ah! a 
tresărit Dimitrie. L-am pierdut! Om burduf de carte...”; „Era 
pierdut de când tata şi lordache Ruset...”; „Vinovaţi suntem 
noi, că n-am grăbit împăcarea cu Costinii. Tată, multe 
trebuie să îndur şi chiar să mint ca să te spăl de sângele cu 
care te-a mânjit lordache Ruset.” ; „Vorbeşti de împăcarea 
cu Costinii şi uiţi că eşti sortit a te căsători cu Casandra 
Cantacuzino.”; „Când mă duc să-mi văd logodnica?” întrebă 
dureros de serios. „Eşti teafăr? Te hăituiesc oamenii lui 
Duca şi te toacă precum o căpăţână de curechi la praznic 
de hramul sfântului Neculai.”; „Căsătoria cu o Cantacuzină 
preţuieşte mai mult ca o domnie”. „Părăseşte asemenea 
gând! Nu-ţi vâri cap sănătos sub evanghelie. Ori vrei, cu 
orice preţ, domnia Moldovei? Ce-ţi trebuie?”; „Ştii cum zice 
turcul? Gai/esiz baş bostanda biter -cap fără griji doar la 


bostan creşte. Dar şi Horaţiu spune: Beatus ille qui procul 
negotiis, fericit e numai cel care se fereşte de orice fel de 
griji.”; „lar mă ameţeşti cu zicale din filozofi?” se burzului 
Antioh. „O fac ca să afli, Antioh, iubit frate al meu, ce mare 
gâlceavă-i toată făptură mea: bunicul răzeş, tata domn, eu 
logodit, din pruncie, cu fiica lui Şerban vodă Cantacuzino. 
Deci ursit a fi domn Ţării Româneşti. lar dacă-mi zic: ginere 
de Cantacuzin, mă şi pot închipui chiar împărat la Bizanţ... 
Măcar atât să-mi aducă acea Casandră, poate slută, poate 
bătrână, poate mută, proastă şi tâmpă.”; „Mă ameţeşti, 
închipuitule, ori şuguieşti?” ; „Dulcele şi becisnicul meu 
frate Antioh, au nu pentru că în tainiţele cugetului meu 
râvnesc tronul din Bucureşti mă străduiesc a-ţi face ţie loc 
pe cel din laşi?” ; „Taci, c-o auzi vreun om al 
Brâncoveanului. Mare primejdie!”; „Ştie vodă Brâncoveanu. 
Şi-apoi eu mă călăuzesc după vorba lui Virgiliu: Lupus non 
curat numerum ovium - lupului nu-i pasă că oile-s 
numărate.” ; „lar? Turb! Turb că nu pricep dacă vorbeşti 
serios ori vrei să râzi de...” ; „Mă laudă toţi dascălii de la 
Şcoala Patriarhiei şi însuşi Stolnicul Constantin Can- 
tacuzino a aflat precum c-aş fi foarte învăţat şi isteţ, isteţ 
nevoie mare... Adaos: prin Scarlatache Ruset, Duca vodă 
mi-a trimis vorbă că încearcă a-şi convinge socrul, pe 
Brâncoveanu, să-ţi dea o fată de soţie. Pe Bălaşa, că-i 
cuminte şi frumoasă. Ce zici? O iei tu sau mi-o laşi mie?” 
Antioh a făcut ochi mari, de mirare, de bucurie şi de părere 
de rău: „Ei, cu ajutorul lui aş dor... aş domni liniştit.” Se 
ruşină că era cât pe ce să zică „aş dormi”, se întristă, apoi 
tresări, bănuitor: „Dar când a fost Scarlatache la tine?”; 
„Chiar azi.”; „Numai pentru... vestea asta?”; „Ba mi-a cerut 
şi cinci pungi.”; „Şi i-ai dat?” ; „Nu puteam refuza un 
prieten, chiar dacă are unele păcate.”; „Unele? Multe! 
Bucşit de păcate şi ticăloşii. Şi de unde le-ai luat?” ; „Le-am 
împrumutat de la cămătar.”; „Nu le mai vezi în vecii 
vecilor!”; „Nu-i singurul rău platnic din lume. Şi-apoi se 
însoară cu o grecoaică de-a mai mare dragul, aproape tot 
aşa de frumoasă ca Aniţa Dediului Codreanu din Galaţi.”; 
„Şi ce te-ncălzeşte pe tine frumuseţea ei? E bogată?”; 


„Forma-flos, fama-flatus: frumuseţea-floare, faima-adiere 
de vânt. Şi ce fire simţitoare nu se bucură de-o... floare?” 
Aşa tăifăsuiau, cam împoncişindu-se, cam glumind, când 
intră în casă Daul lusuf, cu multă îngrijorare pe chip: „In 
jurul casei voastre, câţiva oameni înarmaţi şi ameţiţi de 
băutură. Nu ştiu ce vor, dar caută harţag cu oricine.” O 
clipă, în casă s-a făcut tăcere de gheaţă. Pe Antioh l-am 
văzut tremurând, iar obrazul i s-a albit ca varul. Dimitrie, in 
schimb, a poruncit slujitorilor să se aşeze la locurile de 
luptă. Apoi a mulţumit lui Daul lusuf effendi că l-a înştiinţat 
de primejdia ce-i pândea. „O datorie de prieten”, a surâs 
turcul, cu oarecare viclenie. „N-o să te uităm niciodată, îl 
încredinţă Dimitrie. Binefăcătorule!”; „Nici eu nu uit casa 
unde pot asculta cântec de tambură, pot auzi vorbire 
înţeleaptă şi pot bea o cupă cu vin bun. Că între noi, 
otomanii, nu vorbim şi nu facem alta decât să ne pregătim 
de război.”; „Poftim! se grăbi Antioh să-i toarne o cupă. De 
la Moldova.” Daul lusuf o urcă sus, în zare, să cerceteze 
auriul băuturii, sporit de străveziul de cleştar al cupei, cu 
sclipiri argintii, apoi o duse la buze şi la nări, să-i soarbă 
mireasma: „Când văd şi amiros vinul, cred mai mult în 
Omar Kayam decât în Coran. Şi mă simt frate bun cu 
ghiaurii, nu cu musulmanii.” Dimitrie îi dădu răspuns, 
rostind stih din acel prea luminat stihuitor numit Omar 
Kayam, aşa de drag unor otomani. „Zici că nu e bine să 
bem vin? Palavre! Vinu-i duh de gheaţă pentru al gurii 
foc!”; „„Aşa-i, prietene, râse Daul. Toate le ştii şi repede le 
zici, la moment potrivit. Şi ridicând cupa, ură: Noroc, drac 
împieliţat!...” Dimitrie ciocni, bău şi vorbi: „Decât toată ziua 
gâra-mâra cu versete din Coran, mai bine pe calea 
înşelătorului şarpe până la ieşirea sufletului din hoit, că-n 
năpastă tot rânduiţi suntem a cădea, încă de la Adam 
cetire.” După ce depărtă cupa de la gură, Daul lusuf 
întrebă: „Ce făceaţi, Cantemirilor? Cu ce vă 
îndeletniceaţi?”; „Îl ascultam pe Silion venit cu veşti din 
ţară, a dat răspuns Dimitrie. Ne dai voie să-l ascultăm mai 
departe?”; „Eu am cupa şi mă îndeletnicesc cu ea”, a râs 
turcul. „Atunci zi-i mai departe, Silioane! mi-a poruncit 


Dimitrie. Faţă de Daul lusuf paşa nu avem taine. Şi chiar 
de-am avea, tot le-ar afla.” Am povestit că, în Moldova, 
Constantin Duca vodă prigoneşte cu asprime pe toţi 
boiernaşii ridicaţi de părintele măriei sale. Le zice „neamuri 
proaste”, „mojici”, „sărăntoci”, îi întemniţează şi cumplit îi 
bate cu buzduganul. Le-a luat toată averea, multă-puţină 
câtă o aveau. Melinte, luga, Gavrilă, Costache şi încă vreo 
şapte au înnebunit de durerea şi ruşinea schingiuirilor, în 
temniţă şi chiar pe uliţi.”; „Vezi? Vezi? a strigat Antioh, cu 
glas subţiat de mânie. lar tu bâigui nătâng despre 
împăcare. Nu-i cu putinţă!”; „Este, elefantule! glumi 
Dimitrie filozoficeşte. Că viaţa-i ca un opus tripartitum, ca o 
lucrare în trei ipostaze: din gâlceava dintre trup şi suflet se 
toarce viaţa omului; din înfruntarea dintre zi şi noapte iese 
timpul; din disputa dintre minciună şi adevăr se făureşte 
ştiinţa. Toate se frământă, se gâlcevesc, se-ncaieră, se 
ciocnesc, se luptă şi iese altceva: trăirea sau pieirea! Asta-i 
toată taina lumii.”; „Mare filozof, Dimitrie Cantemir..., se 
clătină Daul. Nu mă lăsa singur în piscul ăstor gânduri 
înalte, că ameţesc. Întinde-mi mâna cu o... cupă plină, să 
mă sprijin.”; „Nu te las, râse Dimitrie, turnându-i vin în 
cupă. Şi dacă-i aşa, de ce din vrajba dintre noi şi Constantin 
Duca, sprijinit de Constantin Brâncoveanu, n-ar ieşi şi o 
împăcare? Cea mai frumoasă împăcare şi cu rodul cel mai 
înalt: Unirea ţărilor române, cu Transilvania cu tot, Unire 
spre care râvneşte Brâncoveanu, precum Mihai Vodă, şi 
Petru Rareş, şi Vasile Lupu au râvnit. De ce n-ar rezulta 
măcar domnia lui Antioh Cantemir în Moldova şi a lui lo, 
Dimitrie Constantin voievod Cantemir, ginerele lui Şerban 
vodă Cantacuzino, în Ţara Românească? De ce nu?”; „Zi-i, 
că-i zici bine, îl încurajă Daul, turnându-şi de data asta 
singur şi sorbind din cupă, cu mare poftă. Mai ales că 
Transilvania noi o pierdem la austrieci.” ; „Nu te potrivi, 
Daul effendi. Dimitrie o ia răzna cu filozofia, se împotrivi 
Antioh, supărat. Şi cele politiceşti lucruri le vede tot ca un 
filozof, adică stâlcit.” Dimitrie înţelese pricina tainică a 
supărării fratelui şi vorbi după ce trase un zdrang! pe 
coardele tamburei, de care nu se despărţise nici când 


vorbise filozofie ori politică: „Şi totuşi se poate. Trebuie să 
se poată! Că românii sălăşluiesc, din veci, în toate aceste 
ţări, care la început una a fost: Dacia. Dacia despre care 
scriu şi Herodot, şi Strabon, şi Dio Cassius şi Plinius şi...”; 
„Opreşte-te, firoscosule! strigă Antioh. Şi către mine: 
Povesteşte, Silioane, mai departe! Nu-ţi pese de dăscăleala 
firoscosului..., pricopsitului, filozofului.” Cunoşteam de mult 
hârâiala dintre fraţi. Şi, cu mare bucurie, îl ascultam pe 
Dimitrie. Am urmat totuşi porunca şi am povestit că Duca 
vodă a jefuit tot ce a găsit în casele hatmanului Lupu 
Bogdan, iar acum schingiuieşte soțiile şi chiar slugile, doar- 
doar o afla unde-s ascunşi banii şi odoarele scumpe ale 
Cantemireştilor şi ale rudelor lor. Auzind, Dimitrie a sărit în 
sus. A strigat foarte, cu vorbe urâte şi sudălmi împotriva lui 
Duca vodă. A cerut să-i torn vin. A băut furios şi-a izbit cupa 
în perete, ţăndărind-o. Intrase într-atâta mânie, încât greu 
ne-a fost să-l domolim, să-l aşezăm în jilţ şi să-i luăm 
tambura din mână, să n-o spargă. 

Aici Daria a vrut să spună ceva, dar Silion şi-a urmat 
povestirea, fără să-i dea rând: 

- Antioh s-a arătat nerăbdător, ca şi Daul lusuf, şi au 
întrebat amândoi odată dacă au găsit bani şi giuvaericale. 
Le-am răspuns că au găsit, mai ales giuvaericale, amistuite, 
după obiceiul pribegilor, pe la prieteni. Le-au găsit şi le-au 
făcut pe numele lor, cum se spune. „Bogăţiile acelea erau 
acum aici, se întunecă Antioh, în teşchereaua mea, dacă 
tata... Ah, zgârciobul şi nepricopsitul! Risipitorul şi beţivul!”; 
„Pe jupânese le-au surghiunit întâi la Focşani, am continuat 
eu, ca să rup firul batjocorii. Apoi, în căruţe proaste, cu cai 
răi, cu hamuri de tei, le-a purtat, pe drumuri grele, pe la 
Hangu, prin munţi, până la soţii lor ascunşi în Cetatea 
Neamţului, cu gând c-or ieşi dumnealor întru întâmpinare şi 
i-or prinde.” 

- Aşa-i, Silioane, adeveri hatmanul Neculce. Le-am 
văzut acolo, mai mult moarte decât vii, nadă pentru băr- 
baţii ori părinţii lor. 

- Le-am spus şi asta, urmă căpitanul Silion. Dimitrie o 
căina pe soră-sa, soţia lui Lupu Bogdan, suspinând: „Săracă 


Ruxandra... norocul tău cel nenorocit... Ci aflu că mult 
şcolitul Duca ştie prea bine a răzbuna moartea Costinilor... 
Ehei, ai uitat, voievoade, când buchiseam împreună stihuri 
din Horaţiu? Fortuna labilis - norocul nestatornic, am 
învăţat atunci. Ştiam deci de atunci că roata mereu se 
roteşte: ce-i sus coboară, ce-i jos urcă. Mă credeam ino- 
rogul care ziua sub deasă umbra pomilor se aciuiază şi la 
loc neclătit se aşează, iar noaptea la cărţi lucrează. Şi când 
colo... Precum stihuia Miron Costin: «Caută la ce l-au dus 
înşelătoarea roată.» Adică roata lumii care se-nvârte 
mereu-mereu, fir-ar a naibii de roată.”; „De ce-l lauzi pe 
acest Costin? vru să afle Daul. Parcă aţi fost...”; „Ca să mă 
necăjească pe mine”, se-ncruntă Antioh. „Ba vinovată-i cea 
care mi-a trimis copii după scrierile lui. Şi, cu cât le citesc, 
cu atât înţeleg că greu se va mai naşte om înţelept, 
cărturar deplin şi bun român ca acela...” Când am spus că 
şi pe tine, Daria, cumplit te-au bătut zapciii, cerându-ţi să 
spui uncle-s îngropate averile Cantemireştilor, Dimitrie a 
urlat de furie: „Mişelie! Turb! Ce vinovată-i fata asta că eu... 
îl sufoca mânia. Când se mai linişti, filozofă: Constantin 
Duca, oare nu suntem noi cei care am învăţat că avuţia-i 
fum şi pulbere, desfătările colb spulberat în vânt, iar slava 
în defăimare şi ocară se poticneşte? N-am auzit, de atâtea 
ori, la dascălii noştri, că omenia-i averea cea mai de preţ? 
Cea mai scumpă giuvaerica - bunătatea? Constantin vodă 
sân Duca... dacă nu râd: Ha-ha-ha... înnebunesc de multa 
nepotrivire dintre gândul, idealul omului şi purtarea cea 
adevărată. Şi întreb iară: de ce mai învăţăm ce este binele, 
dacă toţi întru săvârşirea răului ne înglodăm? Dacă numai 
de glasul ticăloşiei ascultăm?” Pişcă tare strunele tamburei 
şi şopti, vorbă numai de mine auzită: „Trebuie să mă duc s- 
o văd... Jur!... Altminteri pier.” Nu ştiu dacă a împlinit acest 
jurământ. Dar l-am auzit pe Antioh glăsuind cu neobişnuită 
duioşie: „Ci tu, Dumitraşcule, eşti mult mai deznădăjduit 
decât pari. Tu plângi râzând, măi Alifâstâc...” „Lovitu-m-au 
drept în inimă! se răzvrăti Dimitrie din toată făptura-i şi se 
zbuciumă: Doamne, cum scăpăm de colții vrăjmaşi ai 
ogarilor, dulăilor şi ai şacalilor? Cum îi răpunem? Cu 


dreptatea? Cu isteţimea? Cu dibăcia? Cu intriga? Cu 
cinstea? Cu ticăloşia? Cu sabia? Cu răbdarea? Cu ce? Și 
cum? Cum? Şi când?” ; „Neilen? Sbirilen...” (Cu ce? Cu 
răbdarea), surâse Daul cu o zicală otomană. „Cu răbdarea? 
Hm... Ai dreptate, prietene Daul lusuf effendi. Şi ca 
răbdarea să fie mai puternică, frate Antioh, te rog trimite 
peţitori la doamna Năstasia: să ţi-o dea soaţă pe domniţa 
Maria. Să ne înrudim cu neprietenii de acum, să le scoatem 
din mâini ucigaşele arme şi otrava din sticluţe. Şi pacea 
între noi s-o aşezăm.” Întâi Antioh a holbat ochii mari; apoi 
a grăit: „Da-da... Chiar aşa s-ar cuveni să fac. Mai ales că 
tata m-a logodit cu Maria de când eram zălog aici, la 
Istanbul... Dar nu, nu se poate! se răzgândi repede. Dacă 
mă înrudesc mai îndeaproape cu Duca nu-l mai pot izgoni 
din scaun niciodată.”; „Ce-i mai de preţ: mărirea şi domnia 
ori frăţia şi omenia?” întrebă Dimitrie. „Domnia! Numai 
domnia! De-o sută şi de-o mie de ori domnia!”; „Elefant 
ambiţios..., surâse blajin Dimitrie. Văd că-n zădar îmi răcesc 
gura cu filozofia. Alerg, zălude poftitor de mărire, alerg 
pentru tine la Cerchez şi la Ferrari să-i rog, ca printre 
neîncetata pregătire a războaielor, să afle o clipă de răgaz, 
în care să te-ajute a lua domnia. S-o iei! lar peste doi ani 
măritul padişah să te batjocorească şi pe tine cu o cârpă 
neagră pe umăr şi să-ţi zică: mazâl! Adică nevolnic ori 
potrivnic puterii lui.” Antioh s-a îngrijorat dintr-odată 
văzându-l că se pregăteşte de plecare: „leşi din casă? Dacă 
te ucid?”; „Mă îngropi la Silişteni...”, a râs Dimitrie. Daul 
lusuf a golit cupa, sorbind cea din urmă picătură, şi a zis: 
„Te însoțesc, Dimitrie. Am atâta vin în mine că de cutează 
careva să te-atace suflu asupră-i şi-l îmbăt turtă într-o 
clipită...” M-a întrebat dacă-l însoțesc, iar eu m-am repezit 
cu vorba: „Până la mormânt, măria ta!”; „Ce mormânt? 
Puşchea pe limbă-ţi... Numai până la prietenii mei otomani 
şi-napoi, de-o mie de ori, până-l fac pe frate-meu domn la 
Moldova. Căci am să-l fac! Nu-i aşa, Daul lusuf?” Mie mi se 
părea că-şi bate joc, dar lui Antioh nu-i păsa: „Eşti mai 
deştept decât mine şi deci trebuie să mă ajuţi.”; „Prinde-mi 
spada, Silioane, mi-a poruncit, şuguind. Aşa! Dă-mi şi 


tambura. Să creadă toţi că sărbătoresc gemenii sultanului 
cu cântare de slavă. La nevoie, cânt pe subţirică strună de 
tambură şi prohodul potrivnicului: veşnica lui pomenire...” 
Şi lovi, cu degetele dreptei, strunele tamburei, tare, apăsat: 
zdrang!... zdrang!... zdrang!... cântând fornăit, ca 
ţârcovnicii, veşnica pomenire. „Nu ţi-aş îngădui, zău, 
dacă...”, se arătă Antioh îngrijorat. „Ştiu: dacă nu ti-ar lăsa 
gura apă după domnie, elefantule! Află şi tu: cine-i sfânt pe 
aşternut moale nu doarme. Ci, mai ales, nu uita pana: de 
cocor! Cocor din capul unghiului, în zbor spre ţară: la 
Suceava şi Cotnar, la Suceviţa şi Neamţ, la Putna şi la 
Silişteni... S-alerg după cerbi şi căprioare, după lună, după 
soare, după mândrele fecioare, după recile izvoare, dup-a 
dragostelor floare.”; „Ba după o anume răzeşiţă...”, cârti 
Antioh, cu invidie şi ciudă. „Răzeşiţă, gingaşă floare, de- 
albastră cicoare, în cărare aşezată, de soare scăldată şi de 
mine sărutată...” 

Silion se opri aici, parc-ar fi ostenit povestind. În fapt, 
amintirile începeau să-l doară şi căută să se liniştească 
gustând din ulcică must dulce. Daria folosi această pauză şi 
zise: 

- De mai multe ori am vrut să spun, cinstite gazde, că 
Dimitrie a venit atunci la Silişteni să mă vadă. Era îmbrăcat 
cu straiele lui Silion. A umblat singur. Doar prin laşi l-a 
însoţit Manea, răzeşul, trei zile. A stat cu mine două 
săptămâni, până m-am însănătoşit deplin. Manea mi-a spus 
că s-a întâlnit, la Cetăţuia, cu domniţa Maria. Că i-a vorbit 
mai bine de un ceas, numai între patru ochi. Se vede că 
fără izbândă, de vreme ce n-a povestit nimănui nimic. 
Dealtfel, cred c-a fost bucuros c-a scăpat cu viaţă. 

Se aşternu iar liniştea. Lucrau doar creierele, întipă- 
rindu-şi, ca sub pecete, povestirile. Se vedea că, deocam- 
dată, Silion a ajuns la un capăt şi voia să dea altcuiva vad 
de istorisit. Cel dintâi dascălul leremia se ridică din jilţ, îşi 
dezmorţi ciolanele, făcu câţiva paşi prin cerdac, privi 
picurarea stelelor şi inspiră adânc aerul tare, îmbălsămat cu 
toate miresmele toamnei, apoi grăi: 


- Căpitanul Silion s-a oprit, cred, pentru că nu vrea să 
se laude cu isprăvile săvârşite atunci, în drum spre casa lui 
Mehmet Cerchez. Drept aceea am să spun eu că i-au atacat 
oamenii tocmiţi de Duca vodă, iar ei s-au apărat cu săbiile, 
zgâriind vreo patru dintre acei lotri. Mai ales Silion s-a bătut 
vitejeşte, pân-au luat-o la fugă. Teferi şi biruitori, au ajuns 
la Cerchez Mehmet paşa, unde mă aflam şi eu. Eram foarte 
dornici să petrecem, în aceasta donanma, cu prieteni 
iscusiţi şi veseli, surâse dascălul leremia, aşezându-se iar în 
jilţ. Ne aflam într-o cameră mare, bogat mobilată după 
gustul otoman, cu mesuţe mici, în şase laturi, încrustate cu 
sidef. Pe jos, moi covoare de persida, cu înflorituri roşii, 
verzi, galbene, albastre, castanii. După ce s-au îmbrăţişat şi 
s-au firitisit, după cuviinţă la asemenea mare sărbătoare, s- 
au arătat amândoi foarte dornici de sfat bun lângă un pocal 
cu vin şi cu o tambură alături. Dealtfel, chiar de la intrare, 
paşa l-a întrebat, cu mirare, dar şi cu bucurie: „Ce-i cu tine? 
Spadă şi tambură?”; „Scule pentru ceasuri vesele şi zile 
amare, iubite prietene, a răspuns râzând şi a poruncit: 
Silioane, aşează colo celelalte... unelte.”; „Vin?” a întrebat 
Mehmet Cerchez, între mirare, indignare şi vinovată 
bucurie, fără să-şi poată desprinde privirile de pe butelii. 
„Din care-am gustat un... aconto, a răspuns Daul, luând-o 
înaintea lui Dimitrie Cantemir. Doar o dată-i donanma.”; 
„Din Cotnar, din anul naşterii mele: cu cât se învecheşte cu 
atât se-nverzeşte şi mai straşnic veseleşte”, descântă 
Dimitrie. „Te-mbată numai mirosul.”; „Cu voia lui Allah, şi 
profetul se împărtăşeşte din licoarea lui.”; „Şi face raiul mai 
frumos!” îl lăudă Daul. lar Dimitrie nu se lăsă mai prejos: 
„Dacă profetul se împărtăşeşte cu vin de la Moldova, 
Nicoreşti, Odobeşti, Huşi, Berheci, face muntele de pilaf mai 
mare şi cresc cadâne cu pielea ca petala trandafirilor din 
Golestanul lui Saadi. Că dacă prea măritul nostru sultan a 
binevoit să zămislească doi gemeni în pântecele unei 
singure sultane, unul Selim şi altul Ibrahim, şi dacă 
luminatul muftiu a dat această binecuvântată donanma, noi 
pre ea s-o cinstim cu vin, cu pastramă de berbece şi cu 
cântece mai frumoase ca-n Cântarea Cântărilor...” Eu le 


spun pe româneşte, dar în turcește, prin glasul vrăjit al lui 
Dimitrie sunau nepovestit de felurit, de frumos. Lui Mehmet 
Cerchez i se păru însă că-i ia pe toţi la vale şi-l opri: „Dacă 
n-aş simţi un iz de batjocoră gâlgâind viclean în glasul tău, 
aş zice că vorbeşti taman ca un musulman.” „Deştept eşti, 
paşă Cerchez, şi adânc pătrunzi cu mintea şi cu simţirea, nu 
se lăsă oprit, ci urmă: Şi mult mă bucur că pricepi ironia şi 
nu te superi, ci o preţuieşti ca pe o dovadă a 
deşteptăciunii.” Dimitrie turnă vin în cupe, tuturor. Ci abia 
acum zări că, într-un colţ tainic, se mai afla un oaspete. Se 
închină adânc: „Iertare, Calaili Ahmed capudan paşa... Te-ai 
adăpostit în umbră şi nu te vedeam, pirat de-al lui Kairedin 
Barbăroşie.” Şi, cu în- demânare de pehlivan, cu eleganţă 
de prinţ îi întinse cupa cu vin. Capudan paşa, mai marele 
peste corăbiile sultanului, se veseli: „Moţăiam în acest 
ungher. Noroc că m-a trezit mirozna vinului.”; „Să bem! 
îndemnă Dimitrie. Că nicăieri nu se bea mai mult ca acolo 
unde-i oprit... În sănătatea fiilor padişahului! Să trăiască o 
mie de ani! Să se umple de bani, bani buni de cheltuială şi 
dragoste de căpătuială. Să le dea Allah cât mai mult aur, ca 
să nu mai jupoaie nici un ghiaur,”; „lar? îi făcu gazda cu de- 
getul, dojenitor. Batjocoră?”; „Cum mi-aş îngădui? De-ajuns 
că, iată, cu făptura mea de ghiaur spurc casa unui proaspăt 
închinător al profetului.”; „Ai noroc că-i donanma, zise oţetit 
Cerchez. Adică slobozenie în toate. Altminteri, cum se zice 
în ţara ta...”; „Ştiu: m-ai ciomăgi, m-ai hăcui, cu toporul, cu 
cosorul...” A turnat iar vin şi-a îndemnat să bea. Apoi, 
pentru îndreptăţire: „Gâlceava noastră şuguitoare îşi are 
pricina în prietenia noastră şi-n ocrotirea, chiar în răsfăţul 
de care mă bucur aici, în Istanbul. incât, iată, mă mir cum 
eu, Cantemir, aici, în Serai, ajuns-am, vai! alintătură 
ghiaură, bună de gură şi făr' de măsură.”; „Te-am... pârât şi 
marelui vizir că vrei domnia la Bogdan Eflac” pentru...”; 
„Mulţumesc! Mulţumesc!... Pentru asta mai torn vin şi vă 
îndemn a bea, ca să vă pot zice şi cu tambura: ...Celui ce 
înţelege, ţânţarul îi e trâmbiţar; celui ce nu înţelege şi tobe 
şi surle-s în zădar...” Apoi cu Mehmet Cerchez, într-un glas: 
„Annaiana, bir sivrisinec sazdir, annaiana daul zurna 


azdir...” (Celuia ce înțelege, tântarul îi e trâmbiță; celuia ce 
nu înțelege, nu-i ajung tobe şi surle) Şi tot el, cu o oarecare 
dojană: „La noi, ghiaurii, asemenea petrecere cere şi femei. 
Aici, ioc!”; „Ei, Cerchez, n-ai cadâne?” întrebă Daul. „Am, 
dar...”; „A, ştiu: să nu ne-audă dervişii, că ne sfâşie”, se 
temu Dimitrie. „Habotnici şi întunecaţi la minte, ocări Calaili 
din colţul lui. Dar eu poruncesc slujitorilor s-aducă de la 
mine, din harem.”; „Dervişii sunt apărători ai dreptei 
credinţe musulmane”, îi apăra Cerchez cu zel de neofit, 
temător de cele sfinte, şi ar mai fi zis ceva dacă un enuc n- 
ar fi anunţat musafiri noi şi n-ar fi intrat dascălul cel mare, 
Alexandru Mavrocordat Exaporitul, însoţit de Vlasie, alt 
dascăl al lui Dimitrie, de Charles d'Argental marchiz ele 
Ferriol, ambasadorul Franţei. Ivirea acestor feţe mari şi 
simandicoase a schimbat brusc atmosfera. Şi cum să nu se 
schimbe când Alexandru Mavrocordat era dragoman al 
Porții, adică mai marele treburilor din afară. Pentru că era 
nalt şi deşirat, încă de pe când îi era spudeu, Cantemir îl 
poreclea Camilopardul, adică girafa. Cunoscător a foarte 
multor taine din împărăţia otomană, i s-a zis Exaporites. 
Iscusit diplomat, cu mare trecere în faţa sultanului, a 
marilor dregători otomani şi chiar a femeilor din harem, a 
fost cel mai de seamă negociator al păcii de la Karlowitz, 
din 1699, după cum veţi fi auzit. 

- L-am cunoscut şi eu, zise Neculce; foarte mare 
învăţat. li iubea pe români. Zicea chiar că se trage, după 
mamă, din voievozii noştri, de la Alexandru cel Bun. 

- Şi pe domnitori îi iubea... dacă-l plăteau cu aur, râse 
dascălul leremia. A fost plătit mai ales de Brâncoveanu, 
mulţi ani, ca să-l ocrotească înaintea marelui vizir şi a 
sultanului. Pentru trecerea în faţa dregătorilor, pentru darul 
proorocirii, pentru „farmece”, cum spunea Dimitrie 
Cantemir amestecurilor lui în treburile ţărilor române, era 
temut de toţi. De toţi, afară de Dimitrie. 

- Multe daruri primea de la domnii noştri, îşi aminti 
Neculce, ca să aibă grijă de scaunul lor. Într-un fel avea 
grijă ca aceste ţări să nu sărăcească de tot, pentru că de 
mult voia să-şi pună feciorii domnitori la laşi şi Bucureşti, 


precum s-a şi întâmplat. Am şi avut domni pe Nicolae şi lon 
Mavrocordat. De la el, de la Exaporitul, se trage obiceiul 
acesta greu că ne vin domni mai ales din Fanar. 

- Da, vel hatmane... Şi, cum spuneam, continuă das- 
călul leremia, în acea zi, intrând în casa lui Mehmet Cer- 
chez, Exaporitul s-a închinat şi a grăit cu solemnitate: „Te 
firitisesc din toată inima, cinstite paşă, cu prilejul acestei 
mari sărbători şi doresc ca împărăţia să aibă sultani mai 
viteji ca Baiazid Ildărim, mai pricepuţi ca Mahomed el Fatih 
şi mai glorioşi ca Soliman Magnificul!”; „Mulţumesc toarte 
mult”, a răspuns Cerchez, cu o adâncă temenea şi cu 
ceremonie neobişnuită între prieteni. „Felicitări şi din 
partea mea, zise de Ferriol, închinându-se după moda apu- 
seană, rotind pălăria, încărcată cu pene de struţ, ducând un 
picior oleacă înapoi, plecând uşor fruntea, ambasador al 
preamăritului Ludovic, prea nobilul şi prea strălucitul rege 
al Franţei, totdeauna dornic de prietenie cu slăvitul 
padişah.” După ce gazda mulţumi franţuzului, se rândui la 
închinare şi firitisire dascălul Vlasie, cu cele mai alese urări 
de bine din partea lui şi a celorlalţi prieteni filozofi 
peripatetici, trăitori în Țarigrad. „Mă bucur mult, a răspuns 
Cerchez, iubesc filozofia ca şi religia.” După ce se aşezară 
pe covor, cum e datina otomană, Mavrocordat întrebă, cu 
zâmbet prietenesc: „Ce mai face fostul nostru spudeu 
Dimitrie Cantemir?”; „Mulţumesc, cu adâncă plecăciune, 
chir didascalos. Pot a grăire că bine, dacă acest cap, în care 
binevoit-ai a turna un dram de matematicească învăţătură, 
se află la locu-i, pe umeri, şi nu sub o lespede de 
mormânt.”; „Ai niscai supărări?” a vrut să ştie Vlasie. „Am, 
chir teologos. Mulţumesc lui Dumnezeu, am destule. Drept 
aceea ţin a mă hrăni cu a cincea poruncă a stoicilor : 
«Toate cele potrivnice bine le socoteşte, afară de cele care 
din sminteala sau greşeala ta ţi se vor întâmpla.” Şi eu 
multe greşeli săvârşit-am şi sâvârşesc încă, din păcate.” 
Marchizul de Ferriol îl privi cu mândrie, dar îl dojeni: „Te 
credeam mai curajos, prinţe, cavaler, nu tânguitor.”; 
„Homo, non deus sum, îi răspunse latineşte. Curiozitatea 
mă domină, iar sufletul meu hodină n-are până nu află 


adevărul, oricât de trudnică ar fi calea lui şi oricât de 
nărăvaş ar fi armăsarul care mă poartă.”; „Şi de unde 
porneşti ca să-l afli?” îi bătu în strună de Ferriol. „De la 
nosce te ipsurn - cunoaşte-te pe tine însuţi. Necunoaşterea 
propriei noastre făpturi trupeşti şi duhovniceşti este pricina 
tuturor relelor de care suferim.”; „Înţelept şi frumos 
grăieşte ucenicul meu!” se mândri Mavrocordat. „Domniile 
voastre mi-aţi dăruit învăţătura, mi-aţi descuiat mintea, mi- 
aţi deschis zările şi mi-aţi împrumutat făclia logicei, mi-aţi 
deprins retorica şi măestria scrisului frumos. Vă sunt adânc 
recunoscător. Şi, ca ucenic a domniilor voastre, mult aş 
vrea să fiu mai cu dinadins înţelept în fapte decât în vorbe. 
Imi zic mereu, ca Horaţiu: Neve putes alium sapiente 
bonoque beatum - să nu cred că se află om fericit afară de 
cel înţelept şi bun. Şi, totuşi, dacă aş putea să mai fiu, cu 
adevărat voievod în ţara mea, m-aş strădui cu sârguinţă s-o 
slujesc spre folosul norodului şi al principilor prieteni 
românilor. Dacă nu eu, măcar fratele meu Antioh, om drept, 
cinstit, bun gospodar, cumpătat în toate şi credincios înaltei 
Porţi.”; „S-ar putea, dacă..., se opri Exaporitul privind, 
roată, spre cei trei dregători otomani. Nu mai este nici o 
taină că marele vizir şi chiar înaltul padişah sunt foarte 
supăraţi pe Constantin Duca vodă. Întâi pentru că nu-i 
vrednic să ducă provizii în Camenița, tocmai acum când 
polonii lovesc cetatea cu mare putere... Domnia ta de ce 
taci, capudane?” În adevăr Calaili tăcea, în umbră, gustând 
din cupă, arare. Plescăi din limbă, îşi netezi barba şi 
răspunse: „Pentru că voi, ghiaurii, cu cât sunteţi mai 
firoscoşi, cu atât mai guralivi vă-nfăţişaţi. Obositor de 
vorbăreţi. Şi, drept urmare, tac şi gândesc cum să vă mai 
umilesc”; „Au crezi, cinstite capudane, că nu suntem 
îndeajuns de obijduiţi şi de călcaţi în picioare?” se grăbi 
Dimitrie cu întrebarea, ca să nu rămână dator. Dar nici 
Calaili nu se lăsă răpus, ci se îndârji: „Dacă ajung mare 
vizir, vă silesc, pe toţi, să purtaţi numai straie negre, 
grosolane, să vă roadă pielea ca piatra de tocilă. lar la ba' 
ca să vă osebiţi de musulmani, să purtaţi un clopoțel legat 
de gât.”; „N-ar fi mai potrivit un zurgălău, ca armăsarii, ori 


o talancă, precum bivolii?” râse tare, batjocoritor, Dimitrie. 
„Nu, la... la mână... ori la picior...”, se poticni Calaili. „Îmi 
pare rău, râse şi Alexandru Mavrocordat, dar n-o să-ţi fac 
plăcerea să mă vezi cu clopoțel: am feredeu acasă, al 
meu.”; „lar eu, Dimitrie Cantemir, fost domnitor la Moldova, 
mai bine mă scald şi iarna în Bosfor decât să vin la feredeu 
cu zurgălău.” Pentru că vorbirea se cam asprea, fie din 
pricina ideilor fie a paharelor, era rândul gazdei s-o mai 
astâmpere: „Capudan paşa glumeşte. Nimeni nu-i 
ameninţat de o asemenea ocară.”; „Nici nu-i de crezut 
osândă ca asta”, întări Daul lusuf. Dimitrie Cantemir mai 
turnă vin în cupe şi închină, grăind: „lubiţi prieteni, 
îngăduiţi-mi a spune că noi, românii, ne tragem din romanii 
descălecaţi in Dacia de Traian împăratul, care, acum o mie 
şase sute de ani, straşnic s-a luptat cu Decebal, regele 
dacilor. Venirea romanilor a fost descălecarea cea dintâi a 
poporului român în Dacia. Despre asta a scris, cu pricepere 
şi dragoste, Miron Costin logofătul. lar acum, după cât am 
ştiinţă, scriu Constantin stolnicul Cantacuzino şi Nicolae 
Costin. Letopiseţul lui Grigore Ureche şi cele ale altor 
cronicari munteni povestesc despre descălecarea a doua, 
cu Dragoş voievod la Moldova şi Negru vodă la Ţara 
Românească. Voi ne ziceţi valahi; noi, români. Amândouă 
numele înseamnă romani. Dovadă limba noastră 
coborâtoare drept din limba latină. Romanii ziceau panis, 
noi pîine, ei carnis, noi carne... Ci eu cutez a zice că ne 
tragem din Enea, iar strămoşii noştri au fost Cezar şi August 
şi Traian.”; „Atunci suntem rude, printe, se ridică marchizul 
de Ferriol în picioare. Cezar a cucerit Galia şi, colonizând-o 
cu romani, ne-am născut noi, francezii. lar limba noastră e 
dovedit că se trage din cea latină.”; „Sunt limbi surori, 
marchize. De aceea mie mi-i uşor să învăţ franceza. Suntem 
fraţi buni, de la celălalt capăt al împărăției romane. Şi eu 
cutez a vorbi aici, între prieteni otomani, de neînvinsul 
neam romano-moldo-valah. De aici şi până la Eufrat, până 
la Nil şi dincolo, până la Dunăre şi dincolo, toţi s-au supus 
osmanlâilor. Până şi urmaşii sciţilor, tătarii cei cumpliţi, care 
l-au avut pe Ginghishan şi pe Batu han şi pe Subutai han, vi 


s-au plecat şi vi se gudură şi acum la picioare ca nişte câini 
credincioşi. Dar armiile lui Baiazid, ale lui Mahomed, ale lui 
Sinan paşa au fost înfrânte de români şi înecate în apele 
Nistrului, Prutului, Siretului, Bârladului, Neajlovului, Dunării. 
Şi chiar când Bogdan cel Chior vi s-a închinat, voi i-aţi 
primit închinarea călcând poruncile Coranului primitoare la 
cei învinşi. Adică n-aţi nimicit nici statul, nici pe 
conducători. Ne-aţi lăsat aşa cum am fost, aproape între 
hotarele noastre, vechi de peste un mileniu şi jumătate. 
Suntem în monarhia otomană şi ascultători sultanului, dar 
nici ocârmuirea, nici slobozenia nu ne-aţi luat-o în 
întregime. Şi după multe sângeroase războaie, cu ungurii, 
cu leşii, cu voi, musulmanii şi cu cei de-o fire cu vo, tătarii, 
ca războinici cinstiţi şi viteji ce sunteţi, ne-aţi recunoscut 
vitejia şi dragostea de trai slobod şi niciodată nu ne-aţi 
putut scoate din hotarele noastre, ci înfipţi am rămas. Bise- 
ricile şi legile, judecăţile, obiceele nesmintite şi nebetejite 
le-am păzit. lar dacă azi plătim haraci, iar alegerea dom- 
nilor stă mai mult în voia înaltei Porţi decât într-a 
lăcuitorilor, înseamnă că românii au vrut aşa. Cum s-ar zice, 
acvila romană şi-a dăruit pana ca să înaripeze săgeata care 
avea s-o rănească. Acum plătim mult aur, dar cu aurul 
nostru, ca şi cu sângele vărsat în secolele trecute, noi am 
răscumpărat de la sultan, am plătit libertatea Europei. Vă 
mulţumesc că mă ascultați şi vă rog să mă credeţi: am 
vorbit cinstit, rostind adevărul. Prieten îmi este Eneas 
Silvius, prieteni iubiţi îmi sunteţi voi toţi; dar mai prieten mi- 
i adevărul. Şi de nu l-aş rosti nevrednic aş fi de prietenia 
voastră.” Toţi am ascultat cu luare-aminte şi cu uimire, cu 
interes, dar şi cu teamă zisele lui Dimitrie Cantemir. Cel 
dintâi Alexandru Mavrocordat a cuvântat: „Se cunoaşte că 
ai învăţat elocinţa de la dascălul leremia Cacavelas, care de 
acolo, din ungherul lui, te priveşte cu mânarie şi cu plăcere. 
Eşti ucenicul strălucit al celui care a predat în şcoala 
noastră meşteşugul retoricesc al lui Cicero.” N-am găsit 
ceva mai bun de spus decât să-i mulţumesc pentru laudele 
aduse mie şi ucenicului meu întru meşteşugul retoricii. Deşi 
cele spuse de Dimitrie nu erau retorică ori elocinţă, ci 


adevărul curat, rostit fără înconjur. Putea să supere foarte, 
dar putea să-l şi înalțe în ochii tuturor. Şi cred că l-a înălţat. 
Măcar pentru câtăva vreme. Căci Alexandru Mavrocordat a 
zis: „In loc de umilire, cinstiţi dregători, un asemenea popor 
merită o soartă mai bună. Şi cred că veţi face un fapt 
vrednic de laudă, dacă veţi pune domn la Moldova un 
Cantemir.”; „Da, ai dreptate cinstite dragoman”, i se 
alătura Daul lusuf. Mehmet Cerchez, care mai de mult 
părea că doreşte să spună ceva foarte însemnat, se hotărî: 
„Lui Constantin Duca i s-a pregătit mazilirea.” 

Toţi priveghetorii au ascultat cu mare luare-aminte pe 
dascălul leremia, ca şi cum faptele şi disputele s-ar fi 
petrecut acolo, în cerdacul casei de pe botul de deal al 
Prigorenilor şi nu în casa lui Mehmet Cerchez din Istanbul. 
Neculce se îndreptă în jilţ şi cuvântă: 

- Ştiu şi eu că atunci asupra lui Constantin Duca se 
adunaseră multe pâri. Se spunea că a despecetluit nişte 
scrisori de taină ale marelui vizir. Că l-a scăpat pe Con- 
stantin Turculeţ şi l-a lăsat să risipească toată aprovizio- 
narea pentru Camenița. Că doamna Nastasia săvârşeşte 
răutăţi şi nelegiuiri, din cale afară de multe, căutând să 
strângă aur şi iar aur, supărând foarte boierimea şi storcind 
țărănimea, de istov. 

- Bine faci, vel hatmane, că spui astea, îl lăudă le- 
remia. Aşa se întregeşte chipul şi povestea lui Dimitrie 
Cantemir. Pentru că nu puteau ieşi din casă de răul der- 
vişilor burzuluiţi, musafirii lui Mehmet Cerchez au sporit 
pocalele şi au întețit petrecerea. Dimitrie Cantemir se do- 
vedea neobosit şi sprinten înveselitor. Eunuci şi slujitori au 
adus bucate şi le-au aşezat pe măsuţele hexagonale, 
încrustate cu sidef. Cadâne tinere şi baiadere mult învăţate 
a se purta cu bărbaţii s-au strecurat în cameră, 
zbuciumându-şi sânii şi mişcându-şi desfrânat şoldurile, 
întru ispitire. În urma lor, muzică. Noi mâncam, beam, 
cântam, dănţuiam. Mă rog, petrecere la toartă. Petrecere 
de donanma şi de pomină. A grăit Dimitrie: „Abia acum 
pricep că, pentru sprintene picioare ele baiaderă, pentru 
sânii lor, hulubiţe gingaşe cu sfârcurile ispititoare spre noi, 


pentru ochii cei focoşi şi şoldurile lor plinuţe şi rotungioare, 
pentru braţele lor ca aripile pescăruşilor, trecut-ai la legea 
islamă, prietene Cerchez. Te-ncredinţez că făcea, fire-ar-să- 
fie de socoteală, cu ispită şi momeală, făcea să laşi 
Evanghelia pentru Coran.”; „Glumeţ Cantemir!” îl laudă 
Mavrocordat. „Îmi îngăduiţi, cinstiţi dascăli, să cânt?” se 
înclină cu prefăcută umilire Dimitrie. „Dacă logica rangului 
nu te opreşte, zise dascălul Vlasie, ştiu că tinereţea şi 
farmecul istor baiadere şi cadâne mult te-ndeamnă cântare 
să-i zici.”; „Marchizul de Ferriol mi-a spus că prinţul Charles 
d'Orleans a fost mare poet şi trubadur cunoscut în toată 
Europa. Şi totuşi nu şi-a pierdut rangul. lar, după mine, un 
prinţ care cântă e mai vrednic de acest titlu decât unul care 
stă morocănos şi încruntat, ca să-i ia supușii frica. Saadi 
poetul zice: «Strânşi la sărbătoare, prieteni şi prietene, / 
Stăm sub lună plină - vin şi râs desfete-ne! / Focul bucuriei 
scapără-n priviri / Şi-n obrajii tineri scoate trandafiri-...” 
Cânta frumos, cald, din inimă, minunat, întovărăşit de toate 
strunele tamburei. Exaporitului i se umeziseră ochii. Lui 
Daul i se scria bucuria pe faţă. De Ferriol bătu uşurel din 
palmele-i înmănuşate cu mănuşi albe, semn că-i plăcea. Eu 
îmi pierdusem glasul. Două baiadere, uşoare ca fulgul, 
prinseră a dănţui după cântarea lui Dimitrie şi după tactul 
strunelor. „Minuat! exclamă Cerchez în numele tuturor. Mai 
cântă!” Cantemir îi împlini voia, surâzând şi pentru că era 
bucuros de plăcerea ce-o izvodea în noi, dar şi pentru că 
musulmanii, cu câte un semn, îşi chemară câte o cadână 
alături, întru mângâiere şi dezmierdare. Se vede că şi 
muzica-i mai dulce, mai vrăjită, când sub palmă simţi piele 
catifelată şi caldă de muiere... 

- Vorbeşti cu... păcat, dascăle şi călugăre! râse 
jupâneasa Maria. 

- Acuma, nu. S-au stins toate pornirile şi ispitele din 
mine, după ce m-au dulce chinuit, ca pe sfântul Anton, 
atunci, la Mehmet Cerchez în casă şi când Dimitrie urma 
cântarea-i vrăjită, zicând: „Cântecele noastre-n iureş de 
petrecere / Cu privighetoarea se luau la-ntrecere, / Vesele 
refrenuri triluiau în cor... / Sta un moş deoparte - atoate- 


ştiutor...” ; „Asta-s eu? întrebă Calaili efendi şi strigă la o 
cadână: Ei, roabă, vino!” „,Ba poate despre mine-i vorba, 
efendi, râse Exaporitul. Numai că, dacă o mână de ghiaur s- 
atinge de-o femeie din harem, capul îi zboară de pe umeri, 
retezat de iatagan.” Ca să spulbere izul de invidie ce s-ar fi 
putut isca în inima noastră de ghiauri, Dimitrie a zis, cu 
struna, şi din rubaiatele lui Omar Kayam: „lute-aduceţi 
vinul! Vreme n-am să dorm! / În obraz cu roze, şi-un pocal 
enorm — / Slavă Primăverii! - Babă Raţiune, / Vin ţi-azvârlu- 
n faţă, hâdo, să te-adorm!”... Sau un alt rubaiat: „Sfânt mi-i 
râsul vesel, beat fiind sau treaz! / Nu-s pios, dogmatic, nu 
cad în extaz! / Soart-am întrebat-o: «Drag de cine-ţi este?» / 
Ea mi-a spus: «De omul veşnic plin de haz!»“ Cele două 
stihuri de la urmă, Dimitrie le-a spus împreună cu Cerchez 
şi cu Daul lusuf. Nu ştiu până unde ar fi sporit veselia, 
pentru că, în clipa aceea, imbrohorul Cuciuc intră grăbit, 
gâfâind de emoție şi grabă, strigând către grazdă: „Paşă!” 
Mehmet Cerchez, ameţit de vin şi de veselie, se clătină şi 
întrebă cu oarecare spaimă: „Ce-i năvala şi horbora..., hâc! 
asta, imbrohoare? Ce s-a întâmplat?” ; „Două! strigă A 
Cuciuc. Una, bucurie: domnul de la Bogdan Eflak, mazăl. In 
locu-i - Antioh Cantemir!” Toţi încremenirăm. Numai Calaili 
nu-şi putu stăpâni un sughiţ şi zise: „La mine să vină cu 
pungile! Că eu l-am... hâc!” ; „Ba la mine!” săriră, înălţând 
mâinile, Cerchez, Daul şi Mavrocordat, toţi trei odată, parcă 
s-ar fi produs o explozie în ei. Şi râdeau, râs mânzesc, mai 
ales că şi Cuciuc ridică pretenţie: „Dar cum? Oare im- 
brohorul care a adus vestea nu merită un peşcheş? Unul 
gras, că fără mine...”; „Întâi spune a doua veste, zise 
Cerchez, şi-om vedea dacă meriţi.”; „A doua: spaimă! se 
cutremură imbrohorul. Dervişii s-au răsculat împotriva 
sultanului.”; „Nu mai spune!?” ; „Eşti smintit?” întrebară 
sau se minunară Daul şi Cerchez. „Jur că spun adevărul! 
Ascundeţi-vă că ticăloşii se năpustesc prin case să afle 
unde se-nfulecă porc şi se bea vin. Auziţi-le urletele, ca 
smintiţii.”; „Adică sunt împotriva donanmalei? se înfurie 
Mehmet Cerchez. Îi astâmpărăm noi, cu iataganele! Să vină 
deci!” Şi măcar că erau bine ameţiţi de vin, tustrei 


înşfăcară iataganele. Cadânele şi baiaderele se topiră, 
furişându-se în celelalte odăi. Zaiafetul s-a spart înainte de 
vreme. Alexandru Mavrocordat, văzându-l pe Dimitrie că 
tace, nici speriat, nici bucuros, îl întrebă: „Cantemir, cum îţi 
vesteşti fratele?”; „Însumi mă voi duce să-l vestesc.”; „Te 
prind dervişii.” Dimitrie îşi recăpăta veselia şi râse: „Mă 
gândesc că dacă se spune ululla cum lupis, eu pot să... urlu 
cu dervişii. Plănuiesc să mă vâr între dânşii şi, până la 
Ortakioi, de voie de nevoie, strig: Moarte călcătorilor legii! 
Strig cât m-or ţine bojogii, să nu mă bănuiască... 
donanmanist. Şi-o fac pentru că nu vreau să pier înainte de 
a-mi vedea fratele domn şi ţara scoasă din nevoi.” După ce 
porunci slujitorilor să stea de pază la porţi şi la uşi, după ce 
îşi linişti oaspeţii, Cerchez veni lângă Dimitrie şi, sprijinindu- 
se în iatagan, întrebă, dovedindu-mi că eu nu ştiam multe 
din cele care se ţeseau şi se tocmeau în Țarigrad, deşi vodă 
Brâncoveanu mă trimisese aici anume ca să le aflu: „Mult 
mă mir de ce n-ai vrut să iei tronul?”; „De obicei, cum scrie 
un cronicar al nostru, se spune: «Dulce-i domnia la 
Moldova, dar obezile sunt grele»... Precum ştii, am gustat şi 
dulceaţa şi obezile. Pentru o picătură de miere era zilele să- 
mi pierd. lar acum, înţelepţit fiind, mai dulce-mi pare roada 
învăţăturii. Şi-apoi, drept să-ţi spun, sunt la laşi mulţi boieri 
care nu mă vor voievod.”; „Dar Scarlatache Ruset mi-a spus 
că eşti mult lăudat, de toţi.”; „Nu, Cerchez prietene. Poate, 
în felul lui, Scarlatache îmi vrea binele. Dar printre lăudători 
sunt prea mulţi făţarnici. Şi mai ales Ruseteştii. Şi-mi 
amintesc cum spunea doica mea, Maria: cel care pe faţă te 
laudă, iar pe din dos te defaimă javră se numeşte.” 

- Hm..., zâmbi vel hatmanul Neculce. Văd că trebuie să 
spun aici un lucru: eu mă număr printre cei care l-au sfătuit 
să nu vină domn. lordache Ruset sta între boieri şi amintea 
mereu de purtarea-i zlobivă, de petrecerile la nunţi şi 
cumătrii, la vânători şi desfătări cu muieret şi, mai ales, de 
îndătinarea de a boieri răzeşi şi a slobozi vecinii. întreba 
chiar: „Cum o să fie domn unul care cântă cu... lăutarii?” Cu 
asta i-a sporit numele de om rău: necumpătat şi 
nechivernisitor ţării. Pe Antioh Cantemir l-au primit ştiind că 


nu-i firoscos precum fratele său, dar e bun gospodar. Și- 
apoi, e bine s-o ştiţi: boierilor noştri le place mai mult un 
domn blajin, cumsecade, o matcă fără ac, decât un voievod 
dârz, neînfricat, ambițios şi râvnitor spre lucruri mari. Matca 
fără ac îi lasă să-şi facă voile; domnul cu vrere tare şi 
gânduri înalte le strică socotelile, le tulbură tihna lâncedă 
şi-i pune la treabă. Le strică tabietul. Ori asta multora nu le 
place. 

Priveghiul acestei seri sfârşea aici. Nu erau obosiţi şi ar 
mai fi avut multe de povestit, dar îşi făcuseră obicei să nu 
treacă de miezul nopţii. Şi acum cocoşii stârniră strigări de 
trâmbiţe sparte. 

- Să mergem la culcare, îşi pofti gazda oaspeţii, iar 
dascălul leremia răspunse cu o zicală dintr-un poet latin: 

- Hoc est vivere bis, vita posse priore frui - a te bucura 
de zilele trecute însamnă a trăi de două ori. Deci să 
mulţumim gazdelor că ne-au poftit la acest priveghi, să ne 
amintim de cele ce au fost cândva, să ne bucurăm că le-am 
mai trăit odată şi să ne dorim somn odihnitor. 


SEARA A CINCEA sau: 
MINTEA ÎN GÂLCEAVĂ CU INIMA 


În ziua aceea hatmanul lon Neculce a lucrat în gos- 
podărie: împreună cu trei argaţi, a curăţat uscăturile din 
livada de meri, apoi, împreună cu prisecarul, a scos mierea 
de la şase ştiubeie. După-amiază a mers călare până la 
ogoarele de grâu, să vadă de-au fost bine semănate. S-a 
oprit o jumătate de oră pe malul lacului, să vadă cum prind 
pescarii peştele şi racii porunciţi de jupâneasa Maria pentru 
cuhnie, să gătească o plachie de crap, un rasol de şalău şi o 
mâncare de raci cu mujdei. Ştia demult că dascălul leremia 
era mare iubitor de asemenea bucate. Vorbind cu Ifrim, 
pescarul cel bătrân, acesta îşi aminti că iscusitul dascăl a 
mai fost de câteva ori prin Prigoreni, a pescuit în lac, a 
vorbit cu ţăranii şi a sărvâşit unele pozne ori a izvodit vorbe 


de duh, pentru care i-a rămas faimă între români, de grec 
poznaş şi hâtru. 

- El e cel care la multe treburi o nimerea cu oiştea-n 
gard. 

- Ifrime, dascălul leremia e mare cărturar. A învăţat la 
şcolile cele vestite din Lipsca şi Viena. Ne-a învăţat şi pe noi 
multe din ştiinţa lui. Şi, mai ales, pe Antioh şi Dimitrie 
Cantemir i-a învăţat. A slujit, ca strălucit profesor, la Şcoala 
domnească din laşi şi a scris multe cărţi înțelepte, 
folositoare sufletului şi minţii oamenilor. 

- Bine faci, vel hatmane şi stăpâne, că mă înveţi. Şi-ţi 
mulţămesc. Că noi, cei de-aici, de pe malul lacului din 
Prigoreni, ştim prea puţine. Privim noaptea la cer şi nu ştim 
de ce cad stelele. Ne speriem de trăsnet şi ne minunăm de 
curcubeu, zicându-i brâul lui Dumnezeu... lar dacă râdem, 
nu râdem de dascălul leremia, ci de înţelesul ce-l are 
numele lui grecesc în limba noastră: Cacavela, să iertaţi... 
Din pricina asta ne-am îngăduit a şugui. Cică, atunci când a 
nimerit cu oiştea-n gard, leremia a întors vorba celor ce 
râdeau, făcându-l nătâng, şi a zis: „Ei, dacă-i aşa m-aşez ici, 
la hodină, în umbra gardului, pân-o veni vreun prost să-l 
înjug la car, să mă scoată din încurcătură”... lar după ce s-a 
hodinit, s-a suit pe căruţă şi-a cules perje din perjul aflat 
drept în gard. A ieşit stăpânul furios, c-o prăjină lungă, şi s- 
a răstit: „Ce faci acolo, Cacavela?”; „Nu vezi? Ospătez”. 
„Din perjele mele?” „Ale tale sunt cele din livadă; crengile 
din drum rodesc pentru călători”. „Pleacă de-acolo, că te- 
otânjăsc cu prăjina asta!”; „Tu eşti răzeş?” l-a mai întrebat 
dascălul Cacavela. „Răzeş, de bună samă!” s-a trufit cel cu 
prăjina. „Am înţeles, a zis Cacavela; eşti acel răzeş 
zgârciob, acel zgârie-brânză, acel linge-blide care s-a făcut 
vestit pentru că a alergat şapte hotare cu prăjina după o 
cioară, să-i ia perja furată. Da, tu eşti acela: te cunosc după 
prăjină.” Asemenea vorbă l-a cuminţit pe răzeşul nostru. 
Ba, cică, spre a dovedi că nu-i nici măcar rudă cu cel 
împricinat, că n-are nici în clin, nici în mânecă cu asemenea 
mate fripte, i-a dăruit dascălului leremia Cacavela un paner 


încărcat de perje, pe alese. L-a şi rugat să nu mai spuie 
snoava asta şi altora, c-o aud ţăranii şi râd de răzeşi... 

S-au adunat în cerdac când asfinţea soarele. Felurite 
păsărele, poposind în drumul lor spre miazăzi, se îngânau în 
cântec şi strigări prin copacii din livadă, prin răchitele şi 
arinii de pe marginea lacului. Jupâneasa Maria şi maica 
Daria au pus pe masa din pălimar plăcinte calde, într-un 
coşuleţ de lozie împletite cu meşteşug, şi ulciorul cel 
bârdăhănos cu vin rece, proaspăt scos din zămnic. 

- Ca să avem... stuchit la furcă? a întrebat dascălul 
leremia, care nu ducea la ureche. 

Cu degetele-i subţiri de om care se îndeletniceşte cu 
pana de scris şi nu cu sapa, luă plăcinta din coşuleţul auriu, 
o gustă, îi lăudă frăgezimea pufoasă, dulceaţa şi mireasma 
de mirodenii şi o mestecă încet, cu dichis şi mare plăcere, 
apoi o udă cu vin din ulcică, sorbit câte un strop, 
plimbându-l încetişor prin cerul gurii, ca să-i simtă toată 
bunătatea şi să-i soarbă toată mirozna. 

Povestirea a început-o tot vel hatmanul Neculce, luând- 
o de unde o lăsaseră asară. 

- Constantin Duca vodă nimica nu ştia despre acea 
mazilire. Făcea şenlic, adică petrecere mare, cu surle şi 
tunuri, cu jocuri şi hore, cu pehlivani hindici, când în poarta 
Curţii domneşti s-a ivit capugiul, ca un corb cu basmaua 
neagră-n cioc. Bine zice norodul: „Cine sapă groapa altuia, 
însuşi cade-n ea”. Aşa a început, la leat 1695, domnia lui 
Antioh Cantemir vodă. Boiernaşii făcuţi de tătâne-su din 
răzăşi ar fi putut să se bucure că le-a venit omul şi vremea. 
Ci mulţi pieriseră, iar cei care mai trăiau erau aşa de bătuţi, 
de stâlciţi şi de jăcuiţi, cât rămăseseră cu pieile, de n-aveau 
nici cu ce ieşi înaintea lui Antioh vodă, să-i facă alai, să-i 
ureze bun venit şi să-l roage pentru dreptate. Toţi boierii cei 
mari l-au slăvit, l-au linguşit pe Antioh vodă. Slobozit din 
Cetatea Neamţului, lordache Ruset s-a lipit de noua 
domnie, precum căpuşa în blana berbecului. Şi s-a lipit la 
gât, acolo unde-i gras dobitocul... 

- Am aflat şi eu despre asta, îşi aminti dascălul 
leremia, de la Dimitrie, care rămăsese capuchehaie în 


Istanbul, să studieze, să scrie mai departe şi să străjuiască, 
să privegheze ca domnia fratelui Antioh să curgă cât mai 
lină şi mai îndelung să dăinuiască. Mă aflam în casa de la 
Ortakioi, de vorbă cu Dimitrie, care zicea: „Mă bucur pentru 
Antioh, dar mă cearcă durerea că mi-a murit sora, Safta, 
măritată cu Mihalache Racoviţă.”; „lerte-o Domnul! mă 
închinai eu, adăugând o întrebare: Ce fel de ome 
Racoviţă?” ; „Om neînsemnat, răspunse, cârmind din nas, 
vădind că deşi era mare şi ager descâlcitor al firii omeneşti, 
se mai înşela câteodată, dar bărbat mândru, înalt, voinic, 
cu o faţă deschisă, cu barba neagră, deasă, frumos 
tuşinată, cu buze groase şi rumene, cu ochi mari şi frunte 
lată, cu mâini puternice şi mlădii. Tata nu l-a ales ginere 
pentru deşteptăciunea lui ori pentru neamul lui ales, ci 
pentru frumuseţea lui... Mă străduiesc să-l împac pe Antioh 
cu Brâncoveanu. Că sfada dintre noi înghite multe pungi, ne 
primejduieşte capetele şi îmbogăţeşte câţiva maghistani 
de-aici, din Istanbul. Ci, mai ales, sfada asta secătuieşte şi 
umileşte ţările noastre. Sfada dintre noi e pieirea noastră, a 
românilor”; „În adevăr, pârile s-au dezlănţuit, vijelie, odată 
cu numirea lui Antioh ca domn”, i-am spus şi eu, iarela 
înşirat: „Ruseteştii îl învinuiesc pe Ştefan Luca, pe Dabija şi 
pe Zmucilă c-ar fi mijlocit fuga lui Turculeţ din închisoare.”; 
„Da, i-am dat eu dreptate; lovind în prietenii tăi, în tine 
lovesc. Şi lovesc fără cruţare.” A stat câteva clipe în 
cumpăna gândurilor, apoi ţi-a poruncit, căpitane Silion, să 
pleci in grabă la laşi şi să-l rogi pe măria sa să trimită 
peţitori la Brâncoveanu, să-i ceară o domniţă de soţie şi 
doamnă; domn fiind, nu-l poate refuza. 

- Aşa-i, chir didascalos. lar eu l-am întrebat, cu 
îngăimare, ce să fac, dacă nu mă crede? După ce mi-a 
zvârlit o vorbă de ocară, mi-a scris repede pitac către 
Antioh vodă şi m-a lămurit, cu supărare în glas: „Cu Duca 
suntem veri de-al doilea. De ce n-am fi şi cumnaţi, prin 
soţii?” 

Hatmanul Neculce crezu nimerit să spună: 

- In ziua mazilirii, când Constantin Duca pornea din laşi 
cu calabalâcul, doamna sa, Maria, tânără şi dezmierdată 


precum o ştiţi, blăstăma şi bocea în gura mare: „Aoleo, 
aoleo, că va pune taica pungă de pungă din Bucureşti până- 
n Țarigrad şi, zău, nu ne va lăsa şi iar ne vom întoarce cu 
domnia îndărăpt.” 

- În adevăr, asta era râvna Brâncovenilor: stăpânirea 
ambelor ţări. Dar când a aflat că ginere-su, Constantin Duca 
vodă, prea făcea voile doamnei Nastasia şi prea se-ndulcise 
la domnie, nu l-a mai sprijinit. 

- Aşa-i, vel hatmane, dar nici doamna Nastasia nu se 
lăsa: avea nevoie de domnie ca de aer şi de soare, 

- Las-o-ncolo, dascăle, că prea le făcea boacăne, râse 
jupâneasa Maria. Era femeie trecută cu vârsta, mamă a opt 
copii, doamnă a ţării de mai multe ori... 

- A amândurora! Că Gheorghe Duca a domnit şi la 
Bucureşti, iar dumneaei s-a ţinut cu frumosul Şerban 
Cantacuzino. 

- Adevărat, dascăle leremia. Straşnică femeie şi ne- 
sătulă! Punea pe ea câte-o oca de aur, în cercei, inele, 
salbe şi brățări, se-mbrăca numai in atlasuri şi mătăsuri, se 
măxuia cu sulimanuri franţuzeşti, da mese-mbelşugate ca 
să ispitească pe cei tineri şi voinici, să-i aleagă şi să-i fie 
ibovnici. 

- Dimitrie, adăugă Silion, îi cânta: „Se ţinea tot de 
iubit, / nu căta c-a-mbătrânit. / In iatacul dumneaei, / tot 
bărbaţi tineri şi holtei, / pentru trup mângâiere, pentru 
inimă plăcere.” ...lar odată, când m-a întrebat dacă n-ar fi 
bine să se ducă la dânsa, în casa din Fanar, unde se 
adăpostise după mazilirea feciorului, eu mi-am îngăduit o 
şagă obraznică: „Du-te, măria ta. Că, frumos cum eşti şi 
plăcut în toate, poate faci aşa fel ca banii ei să nu mai 
ajungă la cei tineri greci din Fanar, ci în pungă româ- 
nească.” 

- Şi nu s-a supărat? întrebă Daria. 

- Mi-a zis: „Silioane, eşti mult mai necuviincios decât ți- 
i îngăduit”, dar nu s-a supărat. Şi trebuie să mai spun că, 
fiind capuchehaia lui Antioh vodă, Dimitrie Cantemir ţinea 
casă deschisă, primea prieteni şi neprieteni. Se sfătuia cu 
Scarlatache Ruset care venea adesea prin Țarigrad, tot 


căutând grecoaice frumoase şi bogate cu care să se 
însoare. Aşa-i spunea lui Dimitrie: „Alifăstăc, am ajuns 
peţitorul cel veşnic; nu-mi găsesc perechea.” „li fi... 
turturicoiul care piere fără turturică”...; „Lasă că şi tu te 
cam topeşti după răzeşiţa ta, Alifâstâcule! Parcă eu nu 
ştiu”... 

- Vreau să vă spun că printre musafirii din casa de la 
Ortakioi mă aflam adesea şi eu, dascălul leremia. Il ajutam 
să înveţe bine greceşte. Chema profesori de limbă arabă şi 
persană. Buchisea zile şi săptămâni, fără a ieşi din casă. In 
vremea asta ştirile despre întâmplările din lume i le 
aduceam eu ori alţi musafiri, dar mai ales Scarlatache 
Ruset. Într-o zi, când citeam împreună un manuscris al lui 
Vincențiu Cornaro, cu titlul Erotocrit, şi ne încălzeam 
amândoi de duioasa poveste de dragoste dintre Erotocrit şi 
Aretuza, un slujitor ne-a vestit că au sosit marchizul de 
Ferriol şi Mehmet Cherchez paşa. „Ce mai faci, voievoade, 
frate de voievod?” a întrebat paşa. Dimitrie a făcut o 
temenea adâncă în faţa musafirilor şi a dat răspuns: 
„Mulţumesc de întrebare. Făuresc planuri din cuțite şi 
pahare în vederea împăcării ori a războiului cu 
Brâncoveanu.”; „Ce idee?! se miră Cerchez, cu oarecare 
batjocoră în glas. Vrei să împaci apa cu focul?”; „Trebuie să 
încerc; mai ştii de unde sare... porumbelul păcii, pe care de 
mult îl caut?” Îmbrăcat după moda ţării sale, de F&rriol, 
ambasadorul Franţei, îşi scutură zulufii bogaţi ai perucii 
albe, îşi aşeză cu grijă manşetele şi guleraşul de dantelă ca 
spuma înfoiată de vânt, îşi netezi tunica din mătase 
albastră, se aşeză în jilt şi, punând picior peste picior, făcu 
să se vadă mai bine pantalonaşii scurţi, bufanţi, tot albaştri, 
şi ciorapii de borangic gălbui, bine întinşi şi lipiţi strâns de 
piele, bine potriviţi la culoare cu pantofii portocalii, din piele 
moale, de căprioară, lucraţi la Cordoba. Surâse şi vorbi 
melodios, parc-ar fi cântat. Dimitrie îl asculta cu luare- 
aminte, să deprindă cât mai bine limba franceză. Numai 
când se discuta filozofie vorbeau latineşte. Zise de Fe&rriol: 
„Noi ne-am plimbat cu barca pe Bosfor şi pe Cornul de Aur 
şi, trecând pe lângă Ortakioi, ne-am permis a intra să te 


întrebăm de sănătate şi omagii să-ţi aducem, ilustre 
principe şi cărturar. Că de vreo două săptămâni nu te-am 
mai întâlnit la vizite.”; „Sunt fericit că nu m-aţi ocolit şi din 
inimă vă mulţumesc. În adevăr, două săptămâni sunt de 
când... stau cloşcă pe nişte cărţi în limba persană şi arabă. 
Când obosesc ori mă satur de... clocit în arabă, cercetez şi 
învăţ muzica musulmană. Incerc chiar să compun. Dar, 
iată... parc-am început a mă lăudare. lertaţi-mă.”; „Am 
bănuit că aşa s-a întâmplat, zâmbi Cerchez. Dealtfel nu-i 
asta întâia oară când te cufunzi în studiu. Ci te întreb: când 
te apuci de cercetat istoria împărăției otomane?” ; „Am şi 
început, prietene. Voiesc a scrie o istorie a puterii 
otomane.”; „Ti-am fi recunoscători... Ştii că domnul marchiz 
de Ferriol şi-a cumpărat o barcă mare şi luxoasă, aproape la 
fel de mare, de împodobită şi de scumpă ca a sultanului?”; 
„Cu coviltir de mătase purpurie, înflorată cu fir de aur, pe 
stâlpi auriţi”, se lăudă ambasadorul Franţei. „Numai să nu 
ai bocluc cu padişahul, îi surâse Dimitrie. După câte ştiu, 
nici marelui vizir nu-i este îngăduită o barcă asemenea cu 
a...”; „Tii! Uitasem primejdia asta... se prefăcu Cherchez 
îngrijorat. Ba m-am şi plimbat cu o barcă... sultanică.” De 
Férriol parcă atâta aşteptase: vad întru slobozirea laudelor, 
că nu degeaba Dimitrie îl poreclea „Cocoșul Evropei”. „Eu, 
aici, în măreţul Constantinopol, capitala Marelui Turc, îl 
reprezint pe strălucitul şi atotputernicul rege Ludovic al XIV- 
lea. Mă port deci conform rangului şi demnităţii stăpânului 
meu şi a ţării mele. Eu aici sunt Franţa şi măritul ei 
suveran.”; „Ai dreptate, încuviinţă Dimitrie, cu bucurie, dar 
urmă să atragă luarea-aminte: Ci în Istanbul sunt nişte 
obicee, ilustre prietene, de care, dacă nu ţinem sama, ne 
aşteaptă «groapa sângelui» din Edicul€.”; „Cine s-atinge de 
mine, de regele Franţei s-atinge.”; „Da, aşa-i, se întristă 
paşa Cerchez. Dar acum asupra împărăției vin nouri negri. 
In Ungaria, pe Dunăre şi pe Tisa, suferim înfrângeri tot mai 
grele. Şi dacă n-ar fi regele Franţei, care să-i mai amenințe 
dinspre apus, nemţii, cu acel general al lor Eugeniu de 
Savoia, ne-ar prăpădi de tot. Aşa că sultanului nu-i mai arde 
de întrecerea trufaşă cu alţi monarhi. Chiar de se simte 


jignit, tot tace şi-nghite nodâlcă amară.” Dimitrie a simţit că 
vorbirea a lunecat pe o pantă tristă şi vru s-o înveselească, 
fără a o opri însă: „În Iliada se spune că Paris a făcut război 
pentru mângâierea ochilor şi a cosiţelor Elenei, prea 
frumoasa muiere a lui Menelaos. Dar Paris era bărbat falnic 
şi voinic şi vânjos luptător, pe când de Savoia aud că-i mic, 
pipernicit şi boţit la faţă ca o babă. Ce Elenuşă îl trage spre 
războaie şi biruinţe?”; „Eu l-am cunoscut pe Eugeniu de 
Savoia, zise de Ferriol, că a fost în slujba Franţei, dar regele 
meu nu l-a ţinut pe lângă sine, că prea era mic de statură, 
un homunculus. N-a ştiut că are geniu militar. Curtea din 
Viena l-a primit, l-a închiriat, l-a făcut de curând prinţ şi-i 
câştigă victorii cu priceperea organizării şi cu îndrăzneala 
atacurilor.”; „Întrebai ce... Elenuşă îl trage încoace? vru să 
lămurească Mehmet Cerchez paşa. Istanbulul spre care 
tindeţi şi după care tânjiţi voi, toţi ghiaurii? Dar n-o să-l mai 
aveţi niciodată! Vă jur!”; „Dacă habsburgii ar ajunge aici, la 
Constantinopol, Franţa şi-ar pierde toată faima pe care atât 
de greu a câştigat-o în Europa. De aceea regele meu stă cu 
spada spre coasta de apus a Împărăției habsburgilor şi 
prieten bun e cu Marele Turc, fără de care n-ar putea face 
războiul pentru moştenirea tronului Spaniei. Război lung şi 
greu, în trei direcţii.” Lehemetuit de vorbirea asta, Cerchez 
paşa îşi aminti de o nenorocire mai apropiată: 
„Deocamdată aflaţi că aici, pe malul Bosforului, s-a ivit 
ciuma. Şi ştiţi cine a murit de molima asta?”; „Cine?” 
întrebai eu, aproape fără să vreau, foarte îngrijorat. 
„Doamna Maria, soţia lui Constantin Duca.” Era gata să 
strig, cuprins de spaimă şi părere de rău, dar m-am oprit: 
să nu mă bănuie că-mi dau coatele cu Brâncoveanu. „Uite 
cum îmi strică, blăstămata ciumă, bunătate de cumnăţie cu 
neamul brâncovenesc”, se căină Dimitrie, între glumă şi 
durere. „Cum adică?” se nedumiri Cerchez paşa. 
„Plănuiesc, iubite paşă, să-l însor pe Antioh cu frumoasa, 
bogata şi înţeleapta Balaşa Brâncoveanu. Să joc hora în 
casa cea măreaţă de la Mogoşoaia. Nu-i aşa că mă ajuţi 
într-asta, dascăle leremia? Şi pe Scarlatache Ruset l-am 
trimes în peţit. Şi poate, la nunta asta, vine şi logodnica 


mea Casandra Cantacuzino. Şi, aşa, înfăptuim înrudire şi 
împăcare între toţi: Cantemireşti, Brâncoveni şi Cantacuzini. 
Ar fi frumos, nu? Foarte frumos!”. Înveselit foarte de visul 
lui, a poruncit băutură, baclavale, sarailii, cafele, că era 
după-amiază, iar musafirii se aflau cam flămânzi, după o 
plimbare îndelungă pe mare. Apoi îi stârni la voroavă 
despre filozofie, căci îşi făcuse obicei să arunce, aşa, pe 
neaşteptatelea, câte o piatră în fântână, lăsându-i pe 
înţelepţi a se căznire s-o scoată. 

lon Neculce se răsuci în jilţ, să-l privească din faţă pe 
dascălul leremia, şi luă cuvântul, zicând: 

- În adevăr, Antioh vodă Cantemir a trimis sol la 
Constantin vodă Brâncoveanu pe cumnatu-său, Lupu Bog- 
dan hatmanul, întru peţire şi împăcare. Voievodul muntean 
a făgăduit fata şi împăcarea, dar i-a cerut, în schimb, să se 
lepede de Cupăreşti şi chiar să-l piardă pe lordache Ruset. 
Eram şi eu în spătăria mică, la ceasul când Antioh vodă a 
vestit răspunsul lui vodă Brâncoveanu şi a întrebat: „Ai 
auzit, vel vistiere lordache, cât îţi preţuieşte ist cap al 
domniei tale, bine cetluit de tata?” lordache a făcut ochi 
mari, holbaţi, cum făcea în clipele de spaimă. Se temea 
grozav, dar nu voia să arate. Zise: „Brâncoveanu face voia 
Cantacuzinilor, iar Cantacuzinii mi-s duşmani de moarte.”; 
„Odată Costinii au stat chezaşi pentru domnia ta, a surâs 
vodă cu buzele-i groase de om pofticios la mâncare şi la 
săruturi. Acum cine mai stă?”. lordache n-a şovăit, ci a 
răspuns cu vicleană linguşire: „Numai măria ta, cu râvna-ţi 
spre dreptate, cu omenia de care inima ti-i plină, cu datoria 
de a-ţi apăra supuşii.”; „Nu umbla cu şiretlicuri!” ; „Jur că 
spun numai adevărul, măria ta. Şi-apoi căsătoria cu o 
brâncoveancă însamnă să-ţi pui un necruţător epitrop în 
cap. Sultanul e departe, iar Brâncoveanu, ici, peste gârla 
Milcovului. Eşti om deştept: cum crezi că o mofturoasă şi 
îngâmfată odraslă brâncovenească preţuieşte cât un cap de 
sfetnic ca al meu? Chiar de-ar fi bucşită cu aur, tot n-ar face 
nici două parale. Şi-apoi, ai avea, măria ta, inimă să-ţi 
întemeiezi fericirea pe... hoitul unuia care, viu, îţi este 
sfetnic credincios?” Antioh vodă chibzui o vreme în tăcere; 


apoi cuvântă întrebnd: „Dar... Dumitraşcu vrea să mă 
împac cu Brâncoveanu, cu orice preţ.”; „Eu sunt un preţ 
prea de preţ, măria ta. N-ai să dobori măria ta unul ca 
mine, stâlp al ţării, pentru un trup de muieruşcă. Beizade 
Dumitraşcu nu ştie cât am suferit pentru măria ta: am fost 
închis în Cetatea Neamţului, casele prădate şi multă pri- 
goană a îndurat neamul meu, apărându-i pe Cantemireşti. 
Să adeverească şi Lupu Bogdan, c-am îndurat prigoana 
împreună. Pentru măria ta, pentru neamul Cantemir, fraţii 
mei îşi primejduiesc viaţa în urzelile cele ucigaşe din 
Țarigrad. Şi-apoi, ce-ar zice fratele măriei tale, prea în- 
văţatul Dimitrie Cantemir, auzind că l-ai trimis la moarte pe 
fratele celui mai bun prieten al său, Scarlatache Ruset? Nu-i 
cu putinţă, măria ta!”; „Sfârşeşte odată cu ţintuirea!”; „Nu 
sfârşesc, măria ta, pentru că mi-i milă de viaţa pe care va s- 
o duci cu Brâncoveanca. Între voi va stărui veşnic stafia 
mea. Spânzurat de Brâncoveanu, mă fac strigoi şi noaptea 
vin să vă sug sângele. lar când vă veţi îmbrăţişa, cum e 
datina între soţi, ca să zămisliţi coconi, eu, ca vampir...” 
Antioh vodă a făcut semn repezit cu mâna să tacă şi i-a 
întors spatele. Dar lordache tot a mai zis: „Ar fi cea mai 
mare dobitocie să mă schimbi pe-o mireasă bicisnică şi 
năzuroasă, crescută numai în puf, mătasă şi aur. De ce? Ca 
să-ţi scoată ochii toată viaţa ca s-a cununat cu un urmaş al 
unui răzeş herghelegiu la cai şi lefegiu la leşi?” Văzând 
îngăimeala lui vodă, Lupu Bogdan hatmanul, cumnatul 
fraţilor Cantemir, om înţelept, sănătos la minte, cumpănit la 
vorbă, cunoscător al oamenilor, a grăit: „Eu nu vă iubesc, 
Ruseteştilor, dar ştiu că sunteţi mulţi, foarte vicleni, destul 
de bogaţi şi prin asta foarte puternici la Ţarigrad.”; „N-am 
zis eu asta, surâse lordache micşorând privirile. Dar dac-ai 
adus vorba, aflaţi că Mavrocordat Exaporitul ni-i prieten. Că 
ne sprijină cel puţin cinci paşale, care au datorii la cămă- 
tarul cel mare al Ţarigradului. lar acesta ni-i rudă şi prieten. 
Şi să nu te miri dacă, îndată ce se află despre târgul cu 
Brâncoveanu, beizadea Dumitraşcu se şi vede plutind pe 
Bosfor, într-un sac azvârlit pe fereastră din casa de la 
Ortakioi...”; „Ne ameninţi?” se sperie Antioh vodă. „Numai 


dacă-i nevoie... mormăi, rău, lordache. Şi mulţumesc 
hatmanului Bogdan că mi-a deschis ochii. Eu... nu mă 
gândeam.” ; „Haida-de! râse Bogdan. Drăceasca domniei 
tale minte tocmai asemenea gând să nu fi izvodit? Cine te 
crede?”; „Deci vă temeţi de noi, Ruseteştii; adică ne preţuiţi 
de frică. Nici nu vrem ceva mai mult. Neamul nostru 
rosteşte rar cuvântul dragoste. Şi când îl rosteşte se 
gândeşte doar la aur.” Auzind asemenea filozofie, m-am 
cutremurat. Cred că acelaşi simţământ de spaimă l-a cercat 
şi pe Antioh vodă, deoarece l-am văzut tăcând, galben la 
obraz, ca într-un târziu să strige: „Nu-mi trebuie 
Brâncoveancă! Insoară-se frate-meu cu gingaşa şi frumoasa 
Balaşa... Dar, dacă-i aşa, cu cine mă însor? Că doamnă îmi 
trebuie. Îmi trebuie!”; „Dacă măria ta întrebi, eu voi 
răspunde cu un sfat de aur, se gudură lordache. O ştiu pe 
Catrina, fata logofătului Dumitraşcu Ceaurul. E frumoasă şi 
deşteaptă. O cunoşti bine şi măria ta, că doar te-ai rotit prin 
preajmă-i când erai beizadea, şi-ţi plăcea foarte.” Antioh 
vodă stătu oleacă în uimire, dar repede se lumină la faţă şi 
se bucură, semn că lordache Ruset pusese degetul pe rană: 
„Da, da... Frumoasă ca o zână. Şi mi-a fost dragă.”; „Vezi? 
întrebă cu un fel de părintească duioşie şi înţelepţie 
vistierul: Vezi, măria ta? Eu la toate mă gândesc. Zi şi 
noapte mă gândesc numai întru fericirea măriei tale.”; 
„Afurisitule! se răsuci Lupu Bogdan. O aveai în buzunar!” ; 
„Ce?! rânji lordache. Voiai să-l las pe măria sa să-şi 
împovăreze cugetul cu stafia mea, cum şi-a încărcat şi 
otrăvit părintele măriei sale inima cu moartea Costinilor? Şi, 
gândiţi-vă, ce palmă ar fi pentru neamul Cantemir dacă, 
după ce mă căsăpeşte pe mine, Brâncoveanu se 
răzgândeşte sau adaugă altă cerere? De pildă, ca Dimitrie 
Cantemir să renunţe la căsătoria cu Casandra 
Cantacuzino?” Vodă încremeni o vreme în gânduri. Se 
vedea că se luptă cu sine, cu încurcate probleme politiceşti, 
cu încâlcite mreje de intrigi, cu dragostea de frate. Şi cum 
nici mintea, nici firea nu-l ajutau să se încumete la lucruri 
mai îndrăzneţe, grăi cu glas slab şi şovăitor, dar care se 
întărea pe măsură ce rostea cuvintele: ,„.Da... M-am hotărât. 


Hatmane Bogdan, pofteşte-l la curte pe logofătul 
Dumitraşcu. Vezi cum îi vorbeşti: eşti peţitorul meu... ÎI 
aştept în iatac.” După ce ieşi vodă din spătăria mică, 
lordache aşteptă câteva clipe, parcă temându-se ca vodă 
să nu se răzgândească. Apoi îşi chemă fraţii, aflaţi toţi, întru 
acel ceas, în Curtea domnească. Le zise sau mai degrabă le 
porunci: „Lascarache şi tu, Mihalache, la Istanbul! Faceţi de 
petrecanie Brâncoveanului. Să ne ţină minte! Tu, 
Scarlatache, te duci la Bucureşti, cu aceeaşi treabă, printre 
Cantacuzini. Dar treci prin Braşov mai întâi.”; „Braşov? se 
miră Scarlatache. De ce?”; „Vinzi două turme de boi şi 
cumperi odoare, rânji drăceşte lordache. Astea aşa, de 
scornitură. De fapt te duci să le vezi pe doamna Maria lui 
Şerban vodă Cantacuzino şi pe domniţa Casandra..., rudele 
noastre.”; „Ei, de mult n-am mai avut de-a face cu nişte 
Cantacuzinoaice”, se prefăcu Scarlatache a înţelege ceea 
ce nu pricepea. „Nu te trimit în peţit, nepricopsite, se 
încruntă lordache şi rana de pe frunte i se învineţi. Ci 
pentru învinuit, pentru ponegrit.”; „Da? se bucură Scar- 
latache. Şi pe cine mai... boiesc în negru, viperă procletă? 
Că, pentru tine, două muieri sunt bagatel, o nimica: două 
porumbiţe-ntr-o cuşcă şi două grăunţe de otravă. Ajung! Pe 
cine mai bârfesc?”; „Nici bârfă, nici defăimare, nici hulă, 
rânji iar lordache. Spui doar ce bine ştii că-i adevărat: că 
beizadea Dumitraşcu-i un fluşturatic fiu de herghelegiu, 
deci de neam prost, cu totul nevrednic a se înrudi cu 
neamul împărătesc al Cantacuzinilor. Că, dacă s-ar face 
căsătoria dintre Casandra şi Dimitrie, ciolanele împăratului 
lon Cantacuzino s-ar răsuci în mormânt de ciudă, de mânie 
şi de ruşine. Şi dacă tot nu se sperie adaogă, lucru bine 
ştiut de tine, prietenul lui...”; „De aceea îi sunt bun prieten, 
ca să-l pârăs ?” „Nu frate, ci ca să-i afli slăbiciunile şi 
păcatele. Şi aflându-i-le să le trâmbiţezi, întru tămăduire. 
Că noi, ca la carte: nu vrem pieirea păcătosului, ci 
îndreptarea lui. Ştiţi doar că-i zurbagiu. Bea. Cântă cu 
tambura, împreună cu cadânele, ca un lăutar mişel. Uită că- 
i fecior de domn. Adică nu uită, ci îşi bate joc. După 
ceasurile de destrăbălare, se face ursuz, acru, zburlit. Se 


poartă parc-ar avea ţepi de arici. lar când îl apucă 
damblaua scrisului, nu mai iese din iatacu-i câte trei-patru 
săptămâni. Ei? Spui vreo minciună? Născoceşti ceva? 
Huleşti?”; „Nu. Aşa-i, întocmai..., Alifâstăc! râse Scarlatache 
Ruset. Dar, de ce să spunem atâtea adevăruri despre... un 
prietenă ?”â ; „N-ar trebui să mă întrebi, ci să judeci şi să-ţi 
dai sama ce s-ar întâmpla cu noi, Ruseteştii, dacă fiica lui 
Şerban Cantacuzino ajunge doamnă aici, la laşi?” se răsuci 
lordache, cu chip îngrijorat, spre cei trei fraţi ai săi, 
cântărindu-i din priviri. „Da, nu mai avem loc nici în ţările 
române, nici în Istanbul. Plec la Braşov!” se hotărî 
Scarlatache, cu un fel de iluminare pe chip. 

Maica Daria se foşni în jilţ şi tuşi uşor, ca să poată 
întreba: 

- Chiar aşa de vicleni şi de răi erau Cupăreştii? 

- Da, încuviinţă Neculce, mă înspăimântam şi eu. Că 
eram printre ei şi nu-şi ascundeau prea tare urzelile. Sau 
poate nu se fereau anume, pentru că, ştiindu-mă prieten cu 
Dimitrie, aveam să-i destăinui planurile lor. Ci, drept să vă 
spun, n-am crezut că le vor putea înfăptui. Ziceam în sinea- 
mi: mâţa cu clopoței nu prinde şoricei. Eram mai tânăr şi nu 
credeam că mă aflu printre urzitori de vrajbă fără sfârşit, 
dar iată că învrăjbitorii, precum viespile şi tăunii, mişună 
prin lume şi înţeapă-ntruna, întruna, fără popas. 

- Da, vremea, cumplita vreme a învrăjbirilor, zise şi 
dascălul leremia, întinzând mâna spre ulcica de vin. Şi, 
după ce-o sorbi până în fund: lar în vremea asta Dimitrie 
Cantemir, ucenicul meu, cerca mereu împăcarea. 

- O cerca... uneltind şi el, râse hatmanul Neculce. 

- Adevărat dar nu se afla altă cale. Însumi, trecând la 
Curtea domnească din Bucureşti, înţelegeam că în viespar 
nu poţi trăi decât înţepând şi muşcând. Astă învăţătură o 
dobândise şi Dimitrie in Istanbul. Ci, tocmai de aceea, se 
preocupa mult de îndreptarea oamenilor, de îmblânzirea 
lor. Şi, mai cu samă, pentru întărirea cugetului fratelui său 
Antioh se străduia de zor să sfârşească „Divanul sau 
gâlceava înţeleptului cu lumea”. L-am văzut atunci de 
multe ori. În juru-i, numai cărţi: Dioptra şi Van Helmont, 


Miron Costin şi Historia Alexandri Magni, Persicarum rerum 
historia, Biblia, Varlaam şi loasaf, Vissovatius şi multe altele 
pe care parcă mi-i greu să le mai înşir. Ştiu, de asemenea, 
că a scris la câţiva mari cărturari din Berlin, Padova şi Paris, 
cerându-le sfat şi ajutor întru scrierea cărţii. Ştiu că de trei 
luni nu ieşise din casă, dintre cărţi şi nu lăsase pana din 
mână. 

- Deci, într-un fel, lordache Ruset avea dreptate, râse 
jupâneasa Maria. 

- Avea dreptate numai când spunea că se-nfunda în 
iatac, între cărţi şi scria; dar ursuz nu era defel. Am lucrat 
multe săptămâni împreună, în casa de la Ortakioi. 

- Parcă-l aud şi acum, intră în vorba şi căpitanul Silion: 
„Altă pană, Silioane!.. Bine ascuţită... Eşti cam stângaci, 
băiete! Ascuţirea penelor e treabă gingaşă, pe care numai 
Daria o împlinea cu iscusinţă. Pana primită din mâna ei 
luneca pe hârtie ca într-un dant vrăjit. Dar ea-i acolo, iar 
eu... Ştiu că ţi-ar plăcea mai mult, Silioane, să ne batem în 
spadă, să ne întrecem în halca, să bem prin crâşme ori să 
ochim muieri pe la balcoane, ca să ne poftească înlăuntru şi 
nu ca să ne ascută... penele de scris. Dar toate la vremea 
lor, flăcăule! Nu-ţi pierde răbdarea: vin ele iară şi 
desfătările. Numai să sfârşesc pustia asta de carte, ce-mi 
stă pe suflet ca o piatră de moară, când rece ca gheaţa, 
când ca jeratecul arzător... Să ştii totuşi că şi pana poate fi 
o spadă. Tăioasă. Ascuţită. Foarte ascuţita. Şi chiar otrăvită, 
cu suc de ură, de batjocoră şi de moarte... Roagă-l pe 
dascălul leremia să vină aici, să-i spun că...” 

- Sunt aici, Dumitraşcu, am zis eu, ridicând fruntea de 
pe cartea pe care o citeam. „Am sfârşit cartea, dascăle!” 
izbucni Dimitrie cu mare bucurie.”; „Bine c-a dat 
Dumnezeu, m-am veselit şi eu. Că te-ai sălbăticit de tot, de- 
atâta şedere-n casă şi-n pustnicie.”; „Nu mă compătimi, 
dascăle al meu. M-am desfătat scriind... gâlceava asta. Nici 
nu-ţi închipui ce înaltă şi subţire şi aleasă desfătare. Pentru 
că gâlceava-i în mine, cu mine însumi. E frământarea, 
izbirea, ciocnirea, bătălia între alb şi negru, între da şi nu, 
între cald şi rece, între deşteptăciune şi prostie, între bine şi 


rău, între întuneric şi lumină...” ; „Da, aşa spune 
dialectica”, l-am oprit eu, cu o oarecare teamă.”; „Uite, am 
desenat aici şi stema ţării. Şi stihuri am ticluit, voind s-o 
înalt până-n ceruri: ...«Herbul ţării s-au fost ales bour, 
/Numele vestindu-şi ca tunul prin nour»... Am pus, la urmă, 
şi Stoicorum percepta X — cele zece porunci ale stoicilor, 
după Stimuli virtutum al lui Wissowatius.” ; „Şi tălmăcirea în 
greceşte?” „Am terminat-o! Ce crezi, dascăle?! Când mă 
aşez la treabă, nu mă las până nu ajung la capăt. lată, 
iscălesc cartea de închinăciune lui Antioh voievod şi 
epistola către cetitor.” Am citit multe pagini din manuscris 
şi iară i-am lăudat priceperea, hărnicia, stăruința şi talentul. 
„Cei drept, am muncit pe brânci, a surâs oleacă întristat de 
oboseală. Nici la nunta fratelui meu n-am avut răgaz să mă 
duc. Am uitat de uneltirile din Fanar ori din Serai. M-a 
subjugat cartea asta şi râvna de a o dărui oamenilor, să 
înveţe a fi mai înţelepţi, mai socotiți, mai buni. lată şi 
desenele: herbul ţării, înțeleptul şi lumea, roata lumii... Cel 
care scrie cărţi trebuie să ştie a coborâă până în adâncul 
fiinţei omeneşti şi a urca până în înaltul cel mai înalt al 
gândului. lar gândul să-i zboare până dincolo de stele.”; 
„Foarte adevărat, am încuviinţat eu, bucuros, şi am în- 
trebat: îngădui să-i adaug şi eu o scurtă epistolă?”; „Ce 
bine-mi ghiceşti gândurile, dascăle leremia! m-a prins de 
umăr. Chiar de asta te căutam: să te rog pentru o epistolă 
ca o precuvântare. Tu eşti doar plugarul care, cel dintâi şi 
cel mai mult, ai ostenit pentru holda minţii mele.”; „lară 
pământul fiind bun, roadă înmiită a dat. Mâine ai epistola!” 
am făgăduit cu dragoste şi voiam să-l rog a nu părăsi pana 
pentru prea multă vreme. Să nu fie ispitit a se tăvăli în 
valurile vicleşugurilor din Fanar şi să nu cerce a înota „prin 
marea relelor socoteli”, cum obişnuia să spună, când ai 
intrat tu, căpitane Silion, să ne vesteşti că un galion foarte 
mare, necunoscut, pluteşte pe Bosfor, agale ca o lebădă 
uriaşă. 

- Da, dascăle leremia, venea dinspre Marea Neagră. 

- Am sărit amândoi la fereastră. In adevăr, o corabie 
mare, nouă, înzestrată cu catarge şi pânze uriaşe, umflate 


de vânt, înainta spre miazăzi. „După steag, pare a fi ru- 
sească”, am zis eu. „Rusească? Cum adică? Ţarul Petru 
abia a ocupat Azovul. De unde asemenea falnic galion? Ei, 
poznă! se plesni cu palma peste frunte: Imi da mie a 
înţelege ceva contele Tolstoi... Dacă-i aşa, dacă ruşii au 
corăbii în Marea Neagră, se schimbă calimera pentru aceste 
părţi din Europa. Vine stăpân nou spre cetatea lui 
Constantin cel Mare.” Nu scăzuse cu nimic mirarea noastră, 
că a şi intrat contele Tolstoi, ambasadorul Rusiei, însoţit de 
ambasadorul franţuz, marchizul de Ferriol, şi vorbi cuprins 
de o bucurie clocotitoare: „Ei, prinţe, cucerim Bizanțul?” ; 
„Vă firitisesc din inimă pentru acest măreț galion, i-a strâns 
Dimitrie mâna, dar c-o rândunică primăvara nu se face.”; 
„Nici eu n-am zis că-i primăvară chiar acum, ci doar că 
poate fi, s-a mai stins bucuria contelui, iar ambasadorul 
francez a întrebat ceva mai tare, părând că laudă: 
„Ambiţios ţarul Petru, şi iubitor de farse: a construit acest 
galion la Voronej, pe Don, şi l-a aruncat în mare, ca pe-o 
jucărie, ca pe-o năzbâtie, drept în poarta Seraiului, ca să 
sperie hulubiţele şi cadânele?”; „llustre marchiz, măritul ţar 
nu se joacă de-a...” ; „Nici când călătoreşte incognito? Nici 
când se dă drept sergent ori matelot? Nici când rade bărbile 
boierilor? Nici când întemeiază oraş într-un ţinut pe care 
nici nu ştie de-l va putea stăpâni?” ; „Invaţă de la alte ţări 
cum să conducă Rusia mai bine! urmă contele Tolstoi foarte 
serios. Noi ruşii trebuie să facem un salt mare, ca să 
ajungem la nivelul Apusului. Ţarul Petru este atletul care 
ajută Rusia să se ridice într-un sfert de veac cât altele în 
două secole.”; „Şi ce model şi-a luat ţarul?” ; „Cneaz 
Dimitrie, mai multe, în frunte cu slăvitul rege Ludovic al 
Franţei, care a sporit industria şi meşteşugurile, a 
modernizat armata şi-a construit palatele cele minunate de 
la Versailles. Noi abia acum deschidem o fereastră la 
mare.”; „Dacă aş fi monarh, interveni Dimitrie, eu ca ţarul 
Petru aş lucra.”; „Foarte bine! îl lăuda Tolstoi. Dar să plec 
repede că, de bună samă, mă caută marele vizir să-i dau 
explicaţii despre galionul minune.”; „Ca să-ţi faci un locuşor 
la Edicule, râse Dimitrie, întreabă-l şi pe el... «Când cucerim 


Bizanţul?»“; „Ai auzit ceva, cneaz Dimitrie? Crezi că s-ar 
putea să mă...”; „De trei luni n-am ieşit din Ortakioi, 
precum ştii.”; „Se zvoneşte că, în urma acestui 
impresionant galion, ar naviga o flotă de cincizeci de 
corăbii, încărcate cu soldaţi”, informă de Ferriol, ca să vadă 
cât creşte spaima contelui Tolstoi; „Cu tunuri cât turnul 
Galatei!” râse Dimitrie Cantemir; „De unde ştii? se miră de 
F&rriol”, înciudat că el nu aflase; „Am glumit... ieri cu 
Scarlatache Ruset; o glumă cam nesărată, dădu Dimitrie 
vina pe unul care se dovedea tot mai mult un scornici şi 
schimbător după bătaia vântului. Mi se pare că el a ştiut 
înaintea noastră despre venirea acestui faimos galion.”; ,Să 
ştii că el a făcut din ţântar armăsar şi-a umplut Ţarigradul.” 
„Se prea poate! se lumină Dimitrie. Eu îl prepun pe Scarlat 
Ruset cu Cameleonul, jiganie asemănătoare broaştei, fără 
grumaz, iar gura ca de lacherdă îi ajunge, spintecată până 
la umeri, picioarele de dinainte seamănă cu labele 
maimuţei, ochi gălbui mici cât un grăunţ de mac, are coadă 
lungă cu care prinde prada şi cu care se spânzură de crăci 
şi se leagănă; are o limbă tot atât de lungă cât şi coada, iar 
vârful ei are un clei sau vâsc de care se lipeşte orice 
muscă...” ; „Dimitrie, l-am întrerupt eu, îngrijorat că îşi 
lehemetuieşte musafirii, mi se pare că ai cam luat-o razna.” 
Dar nu; oaspeţii mai aveau chef de vorbă. De Ferriol îi lăudă 
închipuirea bogată, cu înclinare spre lucruri caraghioase. 
Socoteam că Dimitrie avea o minte bine împodobită cu 
ştiinţă, în stare a urzi felurite chipuri monstruoase, la care 
nici ziditorul lumii nu s-a gândit. „Există şi un desfrâu al 
închipuirii şi al inimii, care făptuieşte pozne şi năzbâtii, a zis 
Dimitrie. Ci pe mine mă încântă acest Scarlatache Ruset, 
pentru că nu ştii niciodată ce culoare sufletească va 
îmbrăca, pentru că, de obicei, asemeni Cameleonului, se 
văpseşte repede în culoarea firii, a locului unde se află într- 
un moment dat.”; „Deşi nu eşti Cameleon, cneaz Dimitrie, 
pofteşte cu noi să vedem bucuria creştinilor şi spaima 
musulmanilor.”; „Merg bucuros, conte Tolstoi, deşi eu nu 
mă schimb de dragul schimbării, ci numai din nevoia de a 
nu pieri... Şi pentru că simili simili cognoscitur, îngăduiţi-mi 


să mă îmbrac europeneşte.”; „Intri iar in vâltoarea cea 
politicească?” am întrebat eu; „De ce nu? se veseli Dimitrie. 
Am terminat cartea, prieteni!” ; „Bravo! îl lăudă de Ferriol. 
Te rog să ne-o înfăţişezi şi nouă, cu cel dintâi prilej. Şi eu 
am să-ţi aduc cartea lui La Bruyere, tipărită mai anii trecuţi 
şi intitulată «Caracterele». Foarte îndrăzneață carte, 
plăcută şi nouă, aristocraților, deşi ne înţeapă adânc. Ne 
biciuie, dar spune adevărul. De pildă, citeam azi-dimineaţă 
o frază: «...gentilomii, strâmtoraţi, s-au împăcat cu 
burghezii şi au încetat să mai ceară dovada celor patru 
strămoşi aristocrați şi şi-au căsătorit odraslele cu odrasle de 
burghezi bogaţi; mai ales feciori cu fete burgheze».” 
Asemenea vorbire filo- zoficească, plăcută celor doi, 
ameninţa să uite de strălucitorul galion rus apărut, netam- 
nesam, în Bosfor. Dar tocmai atunci, parcă l-ar fi chemat 
cineva, s-a ivit Scarlatache Ruset şi a întrebat pripit şi 
foarte îngrijorat: „Pleci, măria ta?” „Cu prietenii, 
Scarlatache! l-a întâmpinat cu bunăvoință şi cu oarecare 
părere de rău. Vreau să văd cum se simt musulmanii când 
în Bosfor răsare, din valuri, corabie creştină.” Rotindu-şi 
ochii lui cât un grăuncior de mac, Scarlatache s-a apropiat 
de mine şi de Dimitrie şi a şoptit: „Aflat-am că Brâncoveanu 
l-a rugat pe împăratul nemtesc să nu îngăduie domniţei 
Casandra să plece din Braşov. S-o facă prizonieră.” Mă 
miram şi-l admiram pe Dimitrie cum sărea în sus, cu o 
tinerească vioiciune, cântând şi jucând: „Mă duc s-o răpesc! 
S-o scot din primejdie... Da! Mâine plec cu armia sultanului 
Mustafa spre Belgrad. Pe drum, mă abat pe la...”; „Să nu 
faci vreo poznă, Dimitrie”, am cercat eu să-l potolesc. „Ar 
trebui să fiu un voievod poznaş, râse, trăgând cu coada 
ochilor la Scarlat Ruset. Şi cum... voievod nu mai sunt, va 
să rămână doar poznaşul, lotrul de fete, de domniţe 
frumoase.” Cât a durat şoapta lui Scarlatache, Tolstoi şi de 
Férriol au privit pe fereastră galionul rus şi mulţimea care 
căsca gura şi se minuna de asemenea nemaivăzută 
corabie. „Chiar vrei să te faci părtaş la Campania din 
Ungaria? întrebă contele Tolstoi, cam supărat. Adică vrei să 
vezi cum sultanul cucereşte Viena?” ; „Daltaban-paşa mi-a 


obţinut învoirea. Şi nu văd de ce aş renunţa.” ; „Nu-i prea... 
războinic padişahul?” îngăimă de Ferriol. „Vrea să răzbune 
înfrângerile de la Viena şi Buda. Să ocupe cât mai mult din 
Europa creştină.” ; „Va izbuti? întrebă Scarlatache, foarte 
dornic să afle părerea lui Dimitrie Cantemir. A făcut 
pregătiri uriaşe, pe cât ştiu,”; „Mira-m-aş! nu şovăi acesta 
să-şi spună părerea, lămurind: Sultanul porneşte cu un sfert 
de milion de spahii şi ieniceri, bine armati, dar şi Eugeniu 
de Savoia-i mare general. Nu-i aşa, marchize de 

Ferriol?”; „„Aşa-i, dar Franţei nu-i convine o Austrie prea 
puternică.”; „S-ar putea, totuşi împăratul din Viena a prins 
curaj şi ai lui împing din răsputeri, împreună cu leşii şi cu 
ruşii, să facă Dunărea hotar. Suntem la răscruce de vremi. 
Întâmplările se prăpăstuiesc peste noi, ori se înalţă 
ameţitor. Ludovic al Franţei străluceşte printr-o curte fără 
pereche, pizmuită de toţi monarhii lumii. In Suedia s-a 
ridicat acel Carol al XII-lea, care, săvârşind minuni de 
vitejie, începe a fi numit Alexandru Machedon al miezului 
de noapte. Victoriile lui din Polonia şi din părţile Mării 
Baltice ţin lumea cu respiraţia oprită.”; „Da, prinţe Dimitrie, 
adeveri de Ferriol; dar pe când lumea toată priveşte spre 
nord la isprăvile lui Carol, împăratul Leopold şi ţarul Petru 
îşi întind stăpânirile lor spre miazăzi, mai încet, dar mai cu 
temei şi mai cu folos decât suedezul, ale cărui victorii mie- 
mi par focuri de artificii: orbitoare, dar repede pieritoare.”; 
„Sunt de părerea domniei tale, marchize.”; „Eu cred în 
soarta bună a Rusiei mele. Ţarul Petru este un fenomen 
cum rar se iveşte în istorie. El ridică ţara mea la rangul de 
mare putere în Europa. Adică a şi ridicat-o.”; „S-ar putea, 
dacă nu l-ar avea potrivnic pe suedez.”; „Carol suedezul 
este un geniu militar, straniu şi neastâmpărat, surâse 
Tolstoi. Dar n-are temelie puternică. Pe când ţarul meu...”; 
„Nu se ştie, îl opri de Ferriol; nici Alexandru Machedon n-a 
avut o ţară mare, şi ce imperiu a cucerit...”; „Oricum, 
prieteni, eu mă duc să văd cum se înalţă steaua lui Eugeniu 
de Savoia sau cum se prăbuşeşte în noaptea înfrângerii şi a 
uitării.”; „Da? se îngrijoră Scarlatache. Şi te bucuri? De 
ce?”; „Tu nu? Au nu vezi cum decade împărăţia otomană? 


Se prăbuşeşte în propria ei lăcomie, se îneacă în propriul ei 
belşug şi lux. Şi asta tocmai când, cu laudă multă şi zgomot 
mare, porneşte să cucerească Europa.”; „Imi vine în minte 
o caracterizare din «Caracterele», cartea lui La Bruyere. 
«Un suveran fastuos şi luxos este asemenea unui păstor 
înveşmântat în aur şi nestemate, ţinând în mână o nuieluşă 
de aur; câinele lui are zgardă de aur şi e legat cu un lănţişor 
de aur şi mătase. La ce foloseşte turmei atâta aur, când se 
năpusteşte lupul asupră-i?»” Toţi găsirăm cuvintele 
franţuzului foarte adevărate şi parcă nu puteam să nu ne 
bucurăm: Tolstoi, că stăpânul lui dispreţuia luxul şi muncea 
ca un dulgher, ca un fierar şi chiar ca un ciubotar. 

- Aşa-i, îşi meştereşte singur ciubotele, spuse cu 
mirare Neculce. Am văzut cu ochii mei cum le cârpea, în 
cort. 

- Dimitrie şi cu mine în taină ne bucuram. Dar 
Scarlatache Ruset a bănuit: „Şi eu... mă bucur, dar nu făţiş. 
Că nu ştii nicicând cine-i coadă de topor.”; „După câte văd, 
schimbă Dimitrie vorba, fratele meu se descurcă bine cu 
domnia. Ţara prosperă în tihnă şi linişte.”; „Te are pe tine 
capuchehaie, Alifăstâc! Cum să nu se descurce? Dar are şi 
potrivnici, duium. Vezi să nu-ţi scape de sub priveghere.”; 
„Ştiţi cum a trecut proviziile peste Nistru, la Camenița? a 
întrebat Dimitrie. A legat boii de la căruţe de cozile cailor 
tătăreşti şi aşa i-a silit să înoate prin şuvoi... Deci Antioh 
vodă e... aliatul Franţei, marchize.”; „Dacă-i ajută pe turci 
împotriva leşilor, este! Dar trebuie să ştiţi că nici Franţei nu- 
i convine un Imperiu Otoman prea puternic.” Râseră toţi, 
fără o pricină anume. Poate pentru că se gândeau ce 
neînsemnat era acel ajutor dat de moldoveni Cameniţei. 
Dar Dimitrie se opri şi zise: „Nu vorbind de miere ţi se face 
gura dulce... Şi eu socot că o ţară mică, pentru a trăi, 
trebuie să fie prietenă cu toată lumea. Altminteri o înghit 
chiţii cei mari, tari şi lacomi. Domniile voastre, care veniţi 
din două ţări mari, greu înţelegeţi sufletul oamenilor 
zămisliţi în ţări mici. Oricum, poimâine intru în alaiul 
sultanului şi-l însoțesc până la locul bătăliei. Nu să lupt, ci 
să văd, să cercetez şi să scriu.”; „Cneazule, eşti 


neastâmpărat ca vântul, îl lăudă contele Tolstoi, în felul lui. 
Dar ce-ţi trebuie tabără, război, bătălie?”; „M-am născut 
într-o ţară aşezată în calea furtunilor şi, cu cât mă vântur, 
mă rotesc şi mă scutur, cu atâta sunt statornic pe-acest 
pământ. lar Horaţiu spune: Misce stultitiam consiliis 
brevem, amestecă în înţelepciunea tu şi un grăunte de 
nebunie.” Au plecat toţi; Tolstoi, de Ferriol, Dimitrie şi 
Scarlatache. Colindând prin oraş, au aflat că lumea se 
împărțea în două: unii se bucurau că vine o schimbare în 
lumea otomană; alţii se temeau, proorocind că în curând 
Istanbulul va suferi de foame. După ce a făcut o vizită la 
marele vizir, liniştindu-l asupra apariţiei galionului rus, 
Tolstoi, împreună cu Dimitrie Cantemir şi cu Scarlat Ruset 
s-au îmbrăcat ca negustori greci şi au chefuit o zi şi o 
noapte în crâşma unui armean. Ştiu că rusul bea de 
stingea, iar Dimitrie mai prejos nu se lăsa. Şi, iertat să fiu, 
nici muierile nu le lipseau şi câteva dănţuitoare indiene, 
baiadere, foarte frumoase şi pătimaşe femei. Nu-i aşa, 
Silioane, că nu se află privelişte mai vrăjită ca o muiere 
frumoasă? 

- Aşa-i, dascăle, răspunse căpitanul. Am fost cu dânşii 
la crâşmă o zi şi o noapte. Nici nu l-am putut trezi în ziua 
când trebuia să plecăm la tabăra sultanului de la 
Adrianopol. Noroc că plecarea taberei s-a amânat cu cinci 
zile. Aşa că Dimitrie Cantemir a avut timp să se pregă- 
tească, să vadă pe unii din dregătorii cei mari şi să afle 
lucruri pe care puţini le ştiau. Însoţindu-i în tabără, cinstiţi 
veghetori, voiesc a vă povesti două întâmplări, dacă mai 
aveţi răbdare în seara asta. 

- Avem, căpitane, îl încredinţă hatmanul Neculce. 

- Dar mai întâi amintiţi-vă şi de poamele din paneraşe 
şi de vinul ori mustul din ulcioare şi ulcele, îmbie Maria 
Neculce. 

După ce se înfruptară din acele dulci roade ale bunului 
pământ moldovean, ridicându-se din jilţuri şi mai dezmor- 
ţindu-şi ciolanele, după ce priviră sclipărul stelelor şi ne- 
cuprinsa înălţime a cerului, se aşezară la locuri şi aşteptară 


ca Silion căpitanul să urnească povestirea din răgazul în 
care poposise. 

- Mi-aduc aminte că ne aflam cu tabăra lângă Sofia şi 
Dimitrie Cantemir îl căuta de zor pe Mustafa Daltaban paşa. 
Îl pândi când era singur în cort, privi grijuliu să afle dacă nu 
cumva îl vede careva. Mă puse pe mine să străjuiesc la uşă, 
iar el intră, se închină cu grabă şi-i şopti: „Mărite paşă şi 
prietene, fugi! Fugi acum, fără zăbavă...”; „Ce-i cu tine, 
Dimitrie? Ce ai? Ce ţi s-a întâmplat?” se mira paşa; „Mie... 
nimic. Măriei tale! Am văzut fetva pentru surghiunul măriei 
tale. Fugi! Nu mai întreba”; „Surghiun?! s-a crucit paşa. De 
ce? Vino-ţi în fire, tinere.”; „Marele vizir şi seraskier te- 
nchide la Bickia, loc ciumat. Are poruncă.”; „Cu ce-s 
vinovat?” întrebă paşa, cu râs batjocoritor; „Cu nimic, 
făr'numai că marele vizir e om îngâmfat, pizmătăreţ, 
linguşitor, prost şi se teme că-i întuneci faima. Te-a pârât că 
eşti prieten cu ghiaurii şi vrei să treci, în timpul bătăliei, de 
partea lor.”; „Grăieşti adevărul, Dimitrie? se schimbă 
nedumerirea şi bat- jocora paşei într-un început de spaimă. 
Nu-i vreo şotie de-a ta?” Dimitrie Cantemir îngenunche şi-şi 
făcu cruce: „Jur c-am văzut porunca iscălită. Adăposteşte-te 
în Moldova, până se potoleşte mânia padişahului. Fugi, nu 
mai întârzia nici un minut. În Cetatea Neamţului, Antioh...”; 
„Deşi mă ştiu cu totul nevinovat, iată, ai început să mă 
nelinişteşti, să mă pui pe gânduri... A, dar stai! tu, în 
Moldova, m-ai păcălit, cândva, straşnic. Şi-acum...”; „Jur, în 
genunchi, jur că nu-i şagă. E adevăr crud!” Pentru că i-am 
vestit că vine Mehmet Cerchez paşa, Dimitrie i-a sărit în 
faţă cu o rugă fierbinte: „Cinstite paşă şi prietene, doresc 
să mă abat două săptămâni până la Moldova, să-mi văd 
fratele. Roagă-l, rogu-te, pe marele vizir să-mi îngăduie.”; 
„Îl rog eu chiar pe sultan”, a zis, binevoitor Daltaban paşa; 
„Nu! Te rog nu, nu te duce la... Nu mai plec!”; „Ce-i cu tine, 
omule? s-a mirat, cu iz de supărare otomanul. Mă duc la 
padişah.” ; „Prietene Cerchez, roagă-l şi domnia ta să nu se 
ducă!” Dar Mehmet Cerchez l-a apucat de mână şi l-a tras 
cu faţa spre dânsul. „Eşti bolnav? Nu te-am văzut niciodată 
aşa de zăpăcit, de aiurit.”; „Zice câ...”; „Nu! Te conjur, 


paşă, nu! s-a frământat Cantemir. Taci! Tăcerea-i de aur, 
vorba, mormânt.”; „Hm... pari o bisactea cu mistere, se 
miră Cerchez, rcnunţind parcă de a descâlci pricina 
zăpăcelii lui Dimitrie Cantemir. Şi când vrei să pleci în 
Moldova?”; „Poimâine..” Paşa Cerchez nu s-a aşezat pe 
taburetul pus în faţă-i de un eunuc, ci porni spre ieşire: 
„Aşteaptă-mă aici; vin cu răspunsul marelui vizir.” 
„Mulţumesc! se bucură Dimitrie Cantemir; apoi, în şoaptă, 
după plecarea lui Cerchez: îmbraci straiele mele, Daltaban 
paşa. Te călăuzeşte omul meu, Silion, până la mânăstirea 
Caşin, ori Cetatea Neamţului.”; „Tii aşa de mult la mine, 
Dimitrie?”; „Îmi iubesc prietenii ca pe mine însumi. 
Ascunde-te, repede!”; „Mulţumesc, dar eu sunt Mustafa 
Daltaban paşa, pacificatorul Rumeliei, nu un oarecine... Am 
merite mari. Şi nu mă tem, nu fug din faţa primejdiei. Mai 
ales că nici nu pricep de ce m-ar învinui marele vizir.”; 
„Ascunde-te până-ţi poţi dovedi nevinovăția ori până...”, 
stărui tot mai frământat Cantemir. „ŞI... dacă-i aşa, nu ti-i 
frică să salvezi un... proscris?”; „Ba da, dar pentru mine 
prietenia-i sfântă. Pot muri pentru ea.” ; „Mă duc totuşi la 
sultan.”; „In genunchi, te rog, nu! Nu!”; „M-am încredinţat 
de dragostea ta, Dimitrie, şi-ţi mulţumesc. Dar îţi spun, încă 
o dată, că nu mă tem de-un om mărunt, mic la suflet, urcat 
într-un rang mare. Marele vizir e un prost îngâmfat. Dacă tu 
m-ai prevenit, am să mă păzesc.” Căpitanul Silion s-a oprit 
aici şi şi-a dres glasul cu o ulcică de vin şi cu un măr 
domnesc, rumen şi dulce-acrişor. Ca să curme tăcerea, 
dascălul leremia a grăit, tălmăcindu-şi gândul: 

- Da, aşa era Dimitrie: iubea prietenii de orice neam, 
păgân sau creştin. 

Jupâneasa Maria umplu ulcelele cu must şi cu vin şi 
întrebă: 

- Ce s-a întâmplat cu Daltaban paşa, atunci, în tabăra 
de la Sofia? 

- Voi povesti la vremea cuvenită, făgădui Silion. 

- Bine, surâse hatmanul Neculcea. Eu ştiu că de la 
Sofia, cu cai de olac, Dimitrie a zburat până la laşi. Fratele 
său, Antioh vodă, şi tânăra doamnă Catrina l-au primit cu 


bucurie. La masă, în spătăria mică, fost-am chemat şi eu, 
cu toate că era doar o masă în familie. Mă poftise pentru 
prietenia mea cu Dimitrie. Numai că, de la acea masă, aşa 
de intimă, nu lipsea lordache Ruset, cutra. Am povestit, cu 
veselie ori cu tristeţe, cu şart ori stângaci. Dimitrie rostea 
parcă numai vorbe de duh, amestecate cu stihuri, cu zicale, 
strigături şi frânturi de psalmi, tălmăciţi de Dosoftei 
mitropolitul. Dar, spre sfârşitul mesei, tăcu şi dintr-odată 
căzu în mâhnire: „De ce te-ai întristat, frate?” întrebă 
Antioh vodă. „Mi-am amintit de Daltaban paşa... Ce-o fi 
făcut? O mai fi viu?”; „Turcii cei mari se răfuiesc adesea 
între dânşii cu iataganul”, cugetă Antioh vodă. „lar noi 
rămânem fără prieteni, se căină Dimitrie. Dealtfel pe 
Daltaban paşa, pe Cerchez, pe Daul, pe Cuciuc eu mi-i cred 
prieteni ca şi pe Scarlatache Ruset, lon Neculce. Cu ei mă 
înţeleg şi mi-s mai cu priinţă decât Brâncoveanu şi decât 
Cantacuzinii.”; „Ce suflet mare! îl admira lordache Ruset. 
Cuget înalt, de filozof...”; „Am alergat până aici, frate 
Antioh, să te rog a tipări, cât mai repede, «Divanul sau 
gâlceava înţeleptului cu Lumea», o carte a împăcării şi a 
înfrăţirii, pe care, după multă trudă, am sfârşit-o acum o 
lună. M-a călăuzit cuvântul Eclesiastului: «Funia întreită 
anevoie se rumpe». Vreau să zic că, pentru binele ţării şi al 
neamului Cantemir, să fim uniţi, împletiţi strâns într-aceeaşi 
simţire. Şi aceste trei ţări ale noastre, române, trebuie să 
alcătuiască una singură, bine îngemănată, mare, sub 
aceeaşi ocârmuire, ca nebiruită să fie şi toţi s-o cinstească 
şi s-o admire. Thales filozof, unul din cei şapte înţelepţi ai 
lumii, mulțumea zeilor pentru trei lucruri: că l-au făcut om 
şi nu animal, bărbat şi nu femeie, grec şi nu barbar. La fel şi 
eu, cumintele şi cinstitul meu frate, pentru trei lucruri înalt 
slavă Celui de sus şi părintelui nostru: că nu m-a făcut 
musulman, ci român, că nu mi-a dat o fire tristă, ci una 
veselă, că nu mi-a dat alt frate, ci mi te-a dat pe tine, 
Antioh.” ; „Cumnate, înţelepţeşte şi minunat grăieşti, îl 
lăudă doamna Catrina, învăpăiată la obraz ca bujorul de 
emotie; şi fiindcă Dimitrie îi zâmbi, cu bucurie şi mângâiere, 
îndrăzni să urmeze: Glas vrăjit, vorbe alese, gânduri înalte, 


iar eu, ascultând, parcă mă plimb pe cărări împodobite cu 
flori şi respir miresme sfinte.”; „Catrino, draga mea 
cumnată, nimeni până acum nu mi-a adus asemenea laude 
şi cer iertare că n-am văzut, înaintea fratelui meu, 
frumuseţea făpturii şi gingăşia sufletului tău. M-am 
încredinţat, încă o dată, că nu se află privelişte mai 
încântătoare, mai izvoditoare de bucurie şi fericire decât o 
femeie frumoasă.”; „Îl auzi, doamnă Catrina? întrebă 
lordache Ruset. Spun şi eu că n-are Răsăritul om cu capul, 
talantul şi sufletul lui Dimitrie Cantemir. lar măria sa Antioh 
vodă să fie fericit de frate firoscos şi cărturar, cu multă 
trecere la musulmanii cei mari.” Laudele doamnei Catrina l- 
au luminat pe Dimitrie; ale lui lordache l-au înnegurat şi a 
răspuns: „Mulţumesc, vistiere; dar, auzindu-te, nu ştiu de 
ce îmi vine să spun: poţi lăuda dojenind şi bârfind lăudând. 
Degeaba mă linguşeşti vel vistiere, dacă uiţi că ţi-am fost 
domnitor...” ; „Doar trei săptămâni”, a clipit, încurcat, 
lordache. „Destul ca sa te fi dat pe mâna călăului şi să nu- 
mi pară rău acum. Gândind asupra trecutului mă 
încredinţez tot mai mult cât a greşit părintele nostru 
urmându-ţi sfatul. Costinii meritau nu numai să trăiască, 
dar să fie cinstiţi, până în înalturi, pentru înţelepciunea şi 
marea lor dragoste de ţară.”; „Ce-i ţara fără noi, boierii?” 
Ca să nu se asprească disputa, Lupu Bogdan a grăit, cu 
vorba-i cumpănită, cuminte, înţeleaptă: „Te rog, Dimitrie, 
nu mai răscoli greşelile uitate.”; „Lasă-l, Lupule, surâse 
mieros lordache. Nu mă supăr. Mi-a spus, altădată, vorbe 
mult mai grele. Dar am zis: ne întrece pe toţi în învăţătură, 
în deşteptăciune, în proorocire, în...” ; „Te rog, vel vistiere! 
îl opri Dimitrie. Şi, iertare, dar laudele în gura domniei tale 
se boiesc în defăimare. Ştiu bine ce sunt şi cât preţuiesc. Şi 
ţi-am mai spus: nu iubesc nici linguşirea, nici făţărnicia. lar 
pe mincinoşi îi dispreţuiesc. Mă călăuzesc după o povaţă a 
lui Horaţiu: Neve putes alium sapiente bonaque beatum — 
să nu crezi că există om fericit în afară de cel înţelept şi 
bun.”; „Drept grăieşti, măria ta! am zis eu, fără voie; mă 
furase sinceritatea lui Dimitrie Cantemir. Dar după ce am 
rostit acele vorbe, mi-am dat seama că am greşit. Am privit 


chipul lui Antioh vodă şi am înţeles că-l supăra foarte 
slăvirea fratelui mai mic. Îl pizmuia şi se temea de el. Chiar 
laudele aduse doamnei Catrina îl necăjeau: era soţia lui şi o 
iubea fără tăgadă. Poate se mai gândea că Dimitrie pleacă, 
iar el rămâne cu Ruseteştii. Drept aceea a îndemnat să 
ciocnim cupele şi a cârmit vorba pe alt făgaş, crezându-l 
mai prielnic: „Precum m-ai rugat şi într-o scrisoare, 
Dumitraşcule, m-am îngrijit şi de tine. Moşiile rămase de la 
tata...” Dar Dimitrie îi făcu semn cu mâna să se oprească: 
„Cu două rugăminţi m-am abătut pe-aici: să-mi tipăreşti 
cartea şi să-mi aduci logodnica la laşi. Atât! Celelalte le-om 
hotări altă dată.” Antioh vodă a rămas cam descumpănit: 
nu ştia ce să mai spună. Pe el îl urmărea gândul moştenirii 
mai mult ca orice. Dar doamna Catrina îl scoase din 
încurcătură, grăind cu surâs îngeresc: „S-a zvonit că-i urâtă, 
rea şi proastă. Firesc era să ne încredinţăm de adevăr. Şi 
trimis-am pe dumnealui lon Neculce, s-o vadă.” Mi-a venit, 
acum, mie rândul să vorbesc, lucru mult dorit de mine, încă 
din clipa când îl văzusem pe Dimitrie. Şi am zis: „Chiar 
aseară m-am întors de la Braşov.”; „Şi? s-a repezit Dimitrie 
cu nerăbdare. De-ar fi măcar un sfert frumoasă şi deşteaptă 
ca tine, Catrina, n-aş mai sta pe gânduri.”; Asemenea 
cuvinte mi-au dat apă la moară şi-am urmat, cu vorbă 
cuminte, aşezată, anume ca să mai potolesc jarul patimei 
care ştiam că se izvodeşte în prietenul meu, totdeauna 
când se pomenea numele unei fete. Nu te superi, Daria, dar 
am să repet tot ce-am spus atunci despre logodnica lui, de 
mult prepusă. 

- Nu mă supăr, vel hatmane, deşi ştiu că va să mă 
doară. Ci trebuie să îndur, cu înţelepciune, pentru că soarta 
mea s-a numit jertfa întru dragostea pentru un bărbat care 
nu putea fi, întreg şi pentru totdeauna, al meu şi numai al 
meu. Se întâmplă şi aşa. 

- Deci îmi îngădui, Daria, să spun şi acum precum am 
spus şi atunci: „O făptură aleasă, domniţa Casandra, 
gingaşă, cu ochi mari, negri, visători, sub fruntea înaltă, cu 
sprâncene îmbinate, cu chip prelung, oacheş, atrăgător, cu 
nas drept şi nări subţiri, uşor înfiorate de un surâs bun, ca 


nişte aripi de pescăruş alb, zveltă, cu mijloc subţirel... In 
totul ei tot - frumoasă!” S-a făcut tăcere. Ochii tuturor 
sclipeau, parc-ar fi avut-o în faţă şi-ar fi prubuluit-o în 
însuşirile pomenite de mine. Ci Dimitrie a întrebat, cu 
vechea lui teamă, să nu fie nevoit a se însura cu o... 
husară: „E înaltă?” Eu am tăcut câteva clipe, lăsându-l să 
fiarbă în nelinişte, apoi am zis, aţintindu-l cu privirea şi 
încredinţându-l: „Nu, măria ta: oleacă mai mărunţică decât 
tine. Aşa că-i eşti logodnicul cel mai potrivit. Vorbeşte bine 
trei limbi; iar glasul, plăcut şi dulce ca un cântec, dezmiardă 
urechile şi inima, ca un stih din Cântarea Cântărilor. 
Vorovind am observat la lordache Ruset o foşneală: vroia să 
cuvinte ceva. Atunci nu ştiam ce anume ar fi vrut să spună. 
Ci acum ştiu că el era izvoditorul zvonurilor denigratoare. Și 
Dimitrie se îndoia de adevărul spuselor mele şi mă întrebă 
răstit: „loane, nu cumva înfloreşti? Nu cumva mă 
amăgeşti?”; „Nu, măria ta! m-am împotrivit. Când ai s-o 
vezi, în ciuda multor bârfeli şi ponegriri - afurisit fie cel ce 
le stârneşte! - ai să zici că talentul meu de povestitor e 
mult prea sărăcuţ faţă de model.” Dimitrie a închis ochii 
câteva clipe, parc-ar fi vrut să strivească chipul logodnicei 
izvodit din zvonuri, ca să-l schimbe cu cel încondeiat de 
mine. Apoi a zis cu mare şi neaşteptată veselie: „Deci tu, 
loane, mi-ai fost peţitor! Cuvine-ţi-se un galben şi o batistă 
cu flori, ca la nunta aceea din Prigoreni, unde am petrecut 
noi de-a minune şi unde am ascultat oraţiile acelea de 
neuitat ale lui moş Trofin... «Soarele căta / După sora sa. / 
Junele grăia: / Cată unde vrei, / Dar sama să iei / Şi tu să 
caţi / Stolul să nu-l baţi, / Că-i de hulubei / Şi-s cam 
sprintenei, / Şi de vor zbura, / Fi-va vina ta!...»” ; „Da, măria 
ta: «Soarele pe fată-aducea / Flăcăul i-o pândea / Şi o cu- 
nuna; / Soarele cânta şi se minuna»... lar acum după oraţie, 
rogu-te să nu uiţi darurile, că numai aşa căsătoria se 
întemeiază bine şi durează, întru fericire, cât veacul.” A 
scos repede din pungă un galben şi mi l-a pus în palmă, 
zicând: „Batistă n-am acum, dar mâine, poimâine voi îm- 
plini şi datina asta...” În adevăr, peste o săptămână, mi-a 
trimis batista printr-un slujitor. 


- Se află şi acum în casa noastră, mărturisi jupâneasa 
Maria. E cusută cu flori minunate, de o mână măiastră. 
Cusută cu mătase şi cu dragoste. 

Maica Dana ar fi vrut să întrebe ceva, dar se opri. Şi 
pentru că pornise mişcarea, a luat ulcica şi a sorbit tot 
mustul, cu sete, până în fund. Neculce a înţeles că suferă şi- 
a căutat să scurteze povestirea. 

- A mai zis Dimitrie Cantemir atunci: „Dacă mă însor, 
poate mai scăpăm de colții cei vrăjmaşi ai ogarilor tocmiţi 
de Cantacuzini. N-or să-şi mai urgisească... ruda.”; „Nu 
cred, măria ta, se rosti lordache Ruset. Dacă se-mbunează 
Cantacuzinii se-nvrăjbeşte Brâncoveanu în schimb.” Vorba 
vistierului m-a silit să-i spun lui Dimitrie şi altele, pe care, 
cum am zis, aş fi vrut să le tac. Am cuvântat, cu oarecare 
durere în glas: „Mă sfiesc a spune, dar trebuie să ştii că, 
atunci când i-am vorbit despre măria ta, domniţa Casandra 
a început a plângere şi a se blăstămare. Jura că nu vrea să 
se mărite cu un tânăr dintr-un neam de răzeşi, zănatec, 
zurbagiu, destrăbălat şi...”; „Cantacuzină trufaşă, din 
împărătească stirpe! o ocări lordache Ruset. Să moară fată 
mare, neruşinata! Cine o să ia o surghiunită sărăntoacă?”; 
„Şi ce-a mai zis?” vru să afle Dimitrie, parcă n-ar fi auzit 
ocara Cupărescului. N-am avut încotro şi mi-am dus vorba 
până la capăt: „A auzit ca eşti urât, pipernicit, o stârpitură, 
rău la inimă şi beţiv. Că te crezi mare cărturar, dar în fapt 
n-ai nici un căpătâi: sărac ca vai de lume, disprețuit de 
voievozi şi urât de boieri.”; „Vezi, măria ta? Vezi ce face 
Brâncoveanu? se hărnici întru învinuire lordache. Se teme 
să nu-i surpi scaunul domniei.”; „Trebuie s-o văd!” a sărit 
Dimitrie, drept în picioare. „Cum? întrebă Antioh vodă. Că 
împăratul nemtesc n-o lasă să plece din Braşov.”; „Tot 
Brâncoveanu, câinele! nu se lăsă lordache Ruset. Da, da... 
mâna hrăpitoare şi gândul lui înveninat.” Dimitrie îl aţinti cu 
privirea: „Uite, tocmai pentru că dumneata vrei să mă în- 
vrăjbeşti, eu de aceea stărui pentru împăcarea cu 
Cantacuzinii şi Brâncoveanu. Frate, măria ta, trimite la 
Braşov, rogu-te, încă un sol, cu bani, să mituiască pe 
guvernator, pe burgmeşter şi s-o scoată pe domniţa 


Casandra de sub puterea nemților. S-o scoată şi s-o aducă 
la laşi.”; „Să plece Vasile Purece, vornicul dinspre doamna”, 
se înghesui lordache cu sfatul, parcă nu pe dânsul l-ar fi 
certat Dimitrie. „Prea bine”, a încuviinţat, cu pripeală 
Antioh vodă, dând curaj vistierului să vină cu o nouă 
propunere: „Îngăduiţi să le găzduiesc în una din casele 
mele. Că, precum ştiţi, suntem oleacă rubedenii.”; „De asta 
Şerban vodă Cantacuzino a voit să-ţi taie capul, vistiere?”; 
„Îl iert! rânji lordache. Şi asta aşa, numai ca să vezi cât mă 
străduiesc a vă fi pe plac domniilor voastre, Cantemirilor!” 
Dimitrie nu-l mai luă în seamă. Surâse cu melancolie şi 
cobori în el însuşi: „Hotărât-am deci să mă însor... Nu pot să 
mă bucur în destul. Şi nici să nu mă întristez nu pot. Binele 
în rău şi răul în bine-l simt, căci amândouă sunt în mine şi 
din mierea vieţii veninul cel amar prea adesea îl gust.” Ci n- 
a stat multă vreme în aburul tristeţei şi a zis: „Se cuvine a 
înveseli tristeţea cu glume!” 

- Dum licet, obducta salvatur fronte senectus, îşi 
aminti şi rosti dascălul leremia zicala în latineşte. Era vorba 
pe care o spunea el ori de câte ori îl învăluia câte o umbră 
de mâhnire. 

- În adevăr, cinstiţi oaspeţi şi priveghetori, cele cinci 
zile, câte a numărat în laşi, numai de petreceri şi de veselii 
ne-am ţinut, în răsfăţ de fericire. Zicea mereu: „Să-mi fac 
de cap acum, cât mai sunt holtei, că, după ce mă însor, 
trebuie să fiu cuminte ca un mitropolit... fără ibovnică.” Am 
mers, ca şi altădată, la o nuntă, la iarmaroc, la crâşmă. Am 
povestit multe şi am vorovit despre ţările noastre, despre 
obiceiurile românilor, despre satele şi oraşele, cetăţile şi 
mânăstirile noastre, despre râurile şi munţii noştri. M-a pus 
să-i spun multe din istoriile auzite din bătrâni şi, mai ales, 
de la mătuşa mea, lordăchioaia cea bătrână. Atunci a 
stăruit el, a nu ştiu câta oară, să le scriu într-o carte şi să i 
le dau să le pună şi într-o istorie a împărăției otomane pe 
care se pregătea, încă de pe atunci, s-o scrie. Mi-aduc 
aminte că am fost şi la nunta lui Mihalache Racoviţă, dom- 
nitorul nostru de acum. După moartea Saftei, sora 
Cantemireştilor, văduvoi fiind, Racoviţă şi-a găsit altă soaţă, 


cea care azi e doamnă. Venise la acea nuntă, nu să 
petreacă ori să-şi arate prietenia faţă de fostul cumnat, ci 
se nuntea ca s-o vadă pe mireasă, fata Dediului Codreanu 
din Galaţi. O ştiam ca pe-o fiinţă osebit de frumoasă. A zis 
Dimitrie: „Racoviţă al nostru a ales bună şi frumoasă 
mireasă. Bună de prăsilă. El e bărbat frumos, dar cam 
beteag în mădularele lui. Surorii noastre Safta nu i-a putut 
zămisli cocon. Dar dacă mă uit mai bine la Ana Dediului - 
mai bine decât atunci când îi cântam sub fereastră, în 
Galaţi - înţeleg c-o să-l procopsească, fără îndoială, cu o 
ogradă de prunci. Zvârlugă isteaţă, focoasă şi drăgăstoasă 
ca o hulubiţă, albă la trup ca halgea, frumoasă şi 
împodobită ca o păuniţă, băgăreaţă ca o nevăstuică fiind, 
afla-va dumneaei calea de a naşte prunci chiar şi cu un 
bărbat sterp. Cu farmecele frumuseţei, vrăjeşte pe unul să 
se creadă, iar pe altul să fie tată. Aşa că, în casa lor seva 
ivi roadă-mbelşugată: având de nu va avea şi neavând de 
va avea.” „Nu pricep”, am clipit eu din ochi, cu nedumerire. 
„Nu-i greu: el sterp fiind, ea copii născând!” râse făcându- 
mi cu ochiul. „Dediul are şi avere mare”, am zis eu, mai 
mult ca să nu tac. „Averea-i başca! Nihil est nocentius 
novicio divite...” Când i-am cerut să-mi tălmăcească, m-a 
dojenit: „De ce nu înveţi şi tu latina? E limba strămoşilor 
noştri. Am spus: nu se află neruşinat mai mare ca 
îmbogăţitul peste noapte.” În a şasea zi, cu strai schimbat, 
însoţit numai de tine, Silioane, a călătorit spre tabăra 
sultanului. Antioh vodă se temea ca nu cumva 
Brâncoveanu, auzind despre asemenea vijelios olac, să nu-i 
căşuneze vreun rău. Deşi îşi gonea armăsarul ca un zmeu, 
abia după douăsprezece zile a ajuns la acea tabără. 

- Aşa-i, vel hatmane; dar nu ştii de ce? a întrebat 
Silion. 

- Nu cumva a trecut pe la Silişteni? a surâs lon 
Neculce. Ori poate chiar pe la Braşov, s-o vadă el însuşi pe 
domniţa Casandra. 

- Şi dacă ar fi trecut prin ambele părţi, ce s-ar fi 
întâmplat, cinstite vel hatmane? 


- O, nimic, căpitane Silion! l-aş lăuda şi mai mult inima 
pe care i-o ştiam încărcată de dragoste. Şi mintea-i, uşor 
lunecândă spre năzbâtii! Că aşa era el: trecea, repede, de 
la cele mai duioase şi mai calde simţăminte la poznele cele 
mai neaşteptate, mai ciudate, ca să nu zic rele. Dar dacă a 
vizitat-o pe Daria, faptă osebit de înduioşătoare, zic că-i era 
dator, pentru că, aşa cum am auzit, acolo, pe malul Dunării, 
ea i-a aruncat tambura, ca să-şi izvodească pe strunele ei 
minunea mântuirii de la moarte. Numai că întâmplări ca 
acestea, trecute în letopiseţ, boierii noştri nu le-ar privi cu 
ochi buni. Eu, dacă le-aş scrie, le-aş aduna la „o samă de 
cuvinte”. Ce zici, maică Daria: Cum a fost? 

Mai sfioasă şi mai tristă ca oricând, maica Daria şi-a 
deschis inima glăsuind încet, rar, şoptit, cu acel amestec de 
durere şi de bucurie pe care-l trăieşte cineva când trebuie 
să povestească despre ceva drag, pe care l-ar fi vrut să fie 
doar comoara lui lăuntrică. A lui şi numai a lui: 

- Da. A trecut pe la Silişteni. M-a găsit în cerdac: 
cuseam o batistă de mătasă cu flori de trandafir. Mai 
aveam doar câteva împunsături de ac. Când l-am văzut, am 
încremenit. Nu m-am putut ridica din jilţ. M-a smuls el, 
îmbrăţişându-mă şi sărutându-mă cu furtunoasă patimă. 
Cusând, suspinasem tristă, îngânasem cântec pentru Di- 
mitrie cel mic, cum îi ziceam copilului meu, care avea trei 
ani şi se juca pe covor. Visasem la ce ar fi putut să fie. Nu 
eram nefericită. Nu. Eram doar tristă. Şi parcă-mi plăcea să 
fiu aşa: muma unui prunc frumos, al meu şi al lui. Şi, 
deodată, el!... Nu puteam crede. Amuţisem. Cercam să-i 
mângâi obrajii, părul; dar mâinile îmi tremurau aşa de tare, 
că nu izbuteam să tălmăcesc nici a mia parte din bucuria şi 
duioşia, din dragostea şi fericirea, napristan izvodită în 
mine. El m-a aşezat din nou în jilt, mi-a spus vorbe 
învăpăiate de dragoste, a îngenuncheat la picioarele mele, 
a luat copilul în braţe, l-a strâns la piept, l-a găsit frumos şi 
voinic. Era fericit. A povestit multe, multe. Unele cu haz. 
Altele cu lacrimi. Unele bune, altele... Trei zile şi trei nopţi 
am fost soţia lui şi el bărbatul meu. Zicea: „Dragostea nu-i 
joc, e palaiaie şi foc!” Nicicând n-am cutezat să-mi închipui 


că poate fi şi încăpea într-o făptură omenească atâta 
bucurie şi atâta plăcere, pe lumea asta. În a treia noapte, 
printre pătimaşele noastre îmbrăţişări, mi-a spus, cu clocot 
mare în glas, izvodit în întreaga făptură: „Daria, primeşte a 
fi soţia mea legiuită! Dragoste sfântă, curată, viaţă lină, 
nevătămată.” Ardeam amândoi în focul cel negrăit de dulce 
al iubirii şi amândoi ne fericeam foarte că ne-a răsărit în 
minte asemenea gând. Mă făgăduiam, cu jurământ, să-i 
stau într-ajutor la munca lui într-ale ştiinţelor, într-ale 
scrisului, să mă îngrijesc de gospodărie. „Mă pricep binişor. 
Am talant la asemenea îndeletnicire. Şi am să învăţ... mă 
socoteam în gând. Tu să scrii cărţi vestite, eu să le copiez şi 
să le răspândesc în lume.” Parcă mi-ar fi cetit gândul, el a 
grăit: „Daria, fără dragoste, viaţa-i pacoste.” Ci, mai pe 
urmă, într-o clipă de răgaz în îndeletnicirile dragostei, 
Dimitrie ca din adâncul făpturii lui, glăsui cu suspin: „Eu 
vreau şi trebuie să fiu domn! Să adun ţările române în una 
singură. Şi s-o dezbat de sub stăpânirea otomană. Acesta-i 
rostul vieţii mele şi marea mea visare. Nu ştiu cum, dar va 
trebui să aflu şi s-o împlinesc. Altminteri am trăit degeaba. 
Mă ajuţi, Daria?” Ci auzindu-l, m-a săgetat săgeata morţii. 
M-am făcut roşie ca focul, apoi, ca alămâia, palidă şi 
scăzută de puteri. Când am putut gândi şi vorbi, am zis: 
„Vei fi, Dimitrie! Aşa se cuvine... Altcum nu se poate. Tu te 
tragi din răzeşi. Dacă te cobori la mine, pierzi treptele 
cucerite cu atâta strădanie de părintele tău, Constantin 
vodă. Ca să poţi fi domn, trebuie să te însoţeşti cu cineva 
de rangul tău de acum. Cu cineva care să te înalțe”; „Daria, 
nu vreau asta!”; „Trebuie, Dimitrie. Şi nu te-aş iubi pre cât 
te iubesc, dacă ţi-aş pricinui fie şi cel mai mic necaz, cea 
mai neînsemnată piedică în urcuşul tău, cea mai mică 
ştirbire a vrerei tale de a urca în stepena măririlor.” A tăcut 
îndelungă vreme, sub puterea unui frământ lăuntric. Apoi 
mi-a spus că se duce la Braşov s-o vadă pe domniţa 
Casandra şi că se teme că va fi urâtă şi deci i se va sfişia 
inima după mine. Cred că numai dragostea cea făr' de 
măsură pe care i-o port m-a îndemnat a vorbi precum am 
vorbit, fără să urlu, fără să plâng de durere şi umilinţă: „Nu- 


i firesc ca o femeie să lase alteia locul cald pe care l-a 
cucerit, şi cu ce jertfe!, în inima unui bărbat. Dar eu zic, 
Dimitrie, precum zicea doica ta, Maria: Nu-i bună nici mila, 
nici dragostea cu sila. Şi mai zic: de va fi urâtă şi nu vă veţi 
potrivi, mă leg cu jurământ să-ţi slujesc ca ibovnică de 
taină. De va fi frumoasă şi-ţi va plăcea, mă închid într-o 
mânăstire”. Am vorbit cu o hotărâre de nestrămutat. Nu 
ştiu cum am găsit atâta putere în mine, dar l-am înduplecat 
şi l-am pus să jure că va ţine acest jurământ. La despărţire 
m-a îmbrăţişat cu înfocată patimă şi dor. leşind din casa 
noastră a spus şapte cuvinte latineşti: „Omnia vincit amor, / 
Et nos cedamus amori...” Deşi nu ştiam ce înseamnă, le-am 
îngânat, în şoaptă, până le-am învăţat şi nu le-am mai uitat 
nici azi. Şi-o să le ştiu şi dincolo de mormânt. Mă 
încredinţam că două nepreţuite daruri am primit de la 
dânsul: pe Dimitrie cel tânăr şi... Omnia vincit amor. Orice 
mi-a dat şi mi-ar mai fi dat după aceea erau nimica. 

- Dar... de ce n-ai întrebat ce înseamnă acele vorbe 
latineşti? a vrut jupâneasa Maria să afle. 

- N-am vrut să ştiu ce spun, în adevăr. Îmi ajunge că le 
am de la el şi pot închide în ele, ca-ntr-o casetă de aur, tot 
ce simt şi gândesc despre el. 

S-ar fi cuvenit ca priveghiul să se oprească aici, în 
seara asta. Era aproape de miezul nopţii şi se depănaseră 
destule întâmplări. Dar priveghetorii, mânaţi de dorinţa de 
a şti, nu simțeau oboseala şi voiau să mai audă ceva. Ce? 
Jupâneasa Maria întrebă: 

- Doresc să ştiu: în drum spre tabăra otomană, Di- 
mitrie a mai trecut pe la Braşov în adevăr ori... 

- Da, jupâneasă Maria, cuvântă căpitanul Silion. A treia 
zi după plecarea din Silişteni, ne aflam pe o stradă îngustă 
din Cetatea Braşovului, îmbrăcaţi în strai apusean. Am uitat 
să spun că gonisem într-acolo mai mult cu răvăşirea şi cu 
focul inimii, decât cu copitele cailor. De la domnia ta, vel 
hatmane, ştiam casa unde se adăpostise Maria Cantacuzino 
şi ne învârteam, încolo şi-ncoace, pe acea uliţă, aşteptând 
să vedem pe cineva ieşind. Am aşteptat preţ de-un ceas. 
Poate mai bine. Vremea era senină, călduţă, iar neguţătorii 


şi meşterii saşi zoreau spre treburile lor. Au trecut şi două 
ţărănci din Şchei, cu trăiştile în spate: duseseră lapte la 
prăvălia sasului din capul uliţei şi acum, în drum spre casă, 
ocărau pe cineva care le necăjiseră. Deodată, din casă, s-a 
ivit o fată îmbrăcată în albastru, cu pălărie albă. Părea o 
călugăriţă foarte tânără. Dimitrie a sărit în faţă-i şi-a oprit-o, 
întrebând: „Domniţă, rogu-te, pe unde pot ieşi spre 
Tâmpa?”; „Pe poarta sfântul Andrei; uite-o colo!” ; 
„Mulţumesc... Eşti româncă?”; „Da.”; „Şi cantacuzină ?” ; 
„Da... Dar care ti-i dorinţa?”; „Iertare, ci am auzit că părinţii 
te-au logodit, fără voia-ţi, cu un fecior de domn de la Mol- 
dova.”; „Străine, eu...”; „Nu-s străin, ci un voitor de bine... 
Şi-ai auzit că logodnicul e urât, mojic, neînvăţat, beţiv, 
destrăbălat?”; „Aşa am... aflat de la un boier moldovean, pe 
nume Scarlet Ruset. Dar cine eşti? De ce-mi zgândări rana? 
Ce vrei?”; „Ştiu că eşti domniţă de neam mare, foarte 
învățată şi osebit de cumsecade. Te văd frumoasă şi 
încântător de gingaşă. Nu ştiu cum va fi fost sora domniei 
tale Smaranda, cea vestit de frumoasă, dar cred că nu eşti 
cu nimic mai prejos. Ţi s-ar potrivi un soţ aşa, ca mine, 
umblat prin lume, ştiutor a şapte limbi, cunoscător al 
filozofilor...”; „Străine, te rog să pleci!... Fereşte din cale- 
mi...”; „Îmi pare rău, dar dacă ai fi fost hâdă, găseam 
singur... poarta sfântul Andrei, însă ceva, ca o vrajă, mă 
pironeşte în calea măriei tale, domniţa mea frumoasă.”; 
„Îmi frigi inima cu îndrăzneala, cu obrăznicia şi mă uimeşti 
cu vorbirea-ţi aleasă şi chiar cu înfăţişarea, care...”; „Spune 
drept! îţi plac? Măcar oleacă, o ţâră, un dram?”; „La ce-ar 
folosi să afli?”; „La cererea în căsătorie.”; „Te rog, nici un 
cuvânt mai mult!”; „Datoria mea este să te cer în căsătorie, 
pentru că mă numesc Dimitrie Cantemir şi sunt logodnicul 
măriei tale, domniţă, juruit de când eram prunci, de nişte 
părinţi cărora, abia în clipa asta, văd că trebuie să le 
mulţumesc în genunchi.”; „Vai... nu se poate!”; „Nu mă 
respingi, nu-i aşa?” ; „Dacă eşti un... amăgitor, un vrăjitor... 
un zburător?”; „Am fugit anume din tabăra sultanului ca să 
te văd, domniţă Casandra”. „Dimitrie Cantemir, în adevăr 
domnia ta eşti?”; „Eu. Şi te peţesc acum şi aici.”; „Nu eşti 


prea... îndrăzneţ?”; „Dragostea îmi dă curaj. Şi mă bucur că 
intriganţii n-au avut dreptate. Şi mulţumescu-ţi că ai primit 
a sta, măcar o clipă, de vorbă cu mine. Eşti cea mai 
frumoasă domniţă pe care am văzut-o.” Astea le-am auzit 
eu, căpitanul Silion, slujitor al lui Dimitrie Cantemir. 
Domnita Casandra l-a poftit în casă şi l-a înfăţişat doamnei 
Maria. Am stat în Braşov două zile. Părea când foarte fericit, 
când foarte nenorocit. Şi trecea dintr-o stare în alta, cum 
trece şi se schimbă vremea în zilele lui april. Mie atâta mi-a 
spus: „Să ştii, Silioane, că în căsnicie am noroc cu carul.” 

- Da, l-am auzit şi eu vorbind aşa, adeveri hatmanul 
Neculce. Se bucura, deşi ştia că, prin căsătoria cu o 
cantacuzină, intra în marele viespar din Istanbul, de unde 
rar scapă cineva întreg şi cu zile. 

Părându-i-se că maica Daria s-a întristat mai mult ca 
oricând, jupâneasa Maria a rugat priveghetorii să oprească 
povestirea aici. Dealtfel şi dascălul leremia, care mâncase 
cam multişori raci cu mujdei şi povestise mai puţin, se cam 
lupta cu somnul. Toţi se ridicară din jilţuri şi porniră spre 
iatacurile lor, când gazda se întoarse cu batista de mătase 
trimisă de Cantemir drept plată pentru peţit: 

- Asta-i..., i-o întinse Dariei, zâmbind. Şi, înțelegând că 
i-i dragă, zise: Ţi-o dăruiesc. 

- -Mulţumesc... E aceea la care cuseam când a venit la 
mine. l-am pus-o în sân, la plecare... Acum mi se-ntoarce 
darul înapoi. 

Toţi veghetorii povestaşi s-au amistuit în iatacurile lor. 
Singură maica Daria a mai rămas în cerdac, întru 
privegherea amintirilor. Ţinea strâns în mâini batista lucrată 
acum peste un sfert de veac. Voia parcă să-i mai 
împrumute ceva din căldura de atunci, când a scos-o din 
sânul ei, clocotind de dragoste, şi i-a vârât-o lui în sân, în 
dreptul inimii. Şi-a răzimat tâmpla de stâlpul pridvorului şi a 
stat aşa, dreaptă şi mută, în strai mai negru ca noaptea. 
Poate s-a bucurat. Poate s-a rugat. Poate a plâns. N-a văzut 
nimeni. Nici jupâneasa Maria, care nu mai ştia dacă a făcut 
bine ori rău dându-i acea batistă. A băgat de seamă că 
degetele netezeau şi mângâiau uşor mătasa şi trandafirii, 


cusuţi cu douăzeci şi cinci de ani în urmă. A lăsat-o, cu 
gândurile şi simţămintele ei, răzimată cu tâmpla de stâlpul 
cerdacului, cu faţa spre lacul Prigorenilor, întins jos, în vale, 
lucind argintiu sub lună, şi a intrat în iatacul ei. Daria a 
privit, îndelung, desfăşurarea priveliştilor, până se 
pierdeau, departe, departe, în nesfârşire, unde se topesc şi 
se pierd toate: şi gândurile şi simţămintele şi viaţa însăşi. 


SEARA A ŞASEA sau : 

DESPRE O MARE BĂTĂLIE, DESPRE O NUNTĂ SI, 
MAI ALES, DESPRE NIŞTE APRINSE DEZBATERI 
POLITICEŞTI 


Deşi se culcase târziu — mult după miezul nopţii — 
maica Daria s-a trezit cea dintâi. A mers la cuhnii şi a rugat 
bucătarul să-i coacă trei colaci pentru pomeni. La prânz, a 
mers cu ei în biserica din curtea conacului şi a rugat preotul 
să cânte veşnica pomenire pentru Constantin, Dimitrie, 
Dimitrie... Apoi a împărţit colacii la trei femei vadane, 
împreună cu câte o cârlană albă, ţigaie şi le-a zis: 

- Să nu-l uitaţi pe Dimitrie vodă Cantemir. Cu evlavie 
să-i pomeniţi numele. 

Seara, la priveghiul amintirilor, a venit cu un ghem de 
lână şi cu un colţun, împletit cu andrelele până la jumătatea 
căputei. Jupânesei Maria îi părea rău că nu poftise mai mulţi 
oaspeţi la asemenea puţin obişnuită sindrofie. Ar fi avut 
multe de povestit şi Scarlatache Ruset şi Savin Zmucilă şi 
chiar vodă Racoviţă şi doamna sa, Ana cea prea frumoasă, 
care chiar dacă nu-i umpluse ograda de coconi, îi născuse 
trei odrasle care nu semănau nici cu vodă, nici între dânşii. 
Când toţi s-au aşezat în jilţurile lor, Ilon Neculce a deschis 
vorbirea: 

- Aseară nu v-am spus, dar eu, împreună cu Vasile 
Purece, am răpit-o pe doamna Maria şi pe domniţa 
Casandra din Braşov. Am cumpărat cu aur gazda. Ele s-au 
îmbrăcat ţărănci şi am trecut munţii pe valea Nerujei, în 
Tara Vrancei. Dar abia acum, după povestirea lui Silion, am 


priceput de ce nu s-au împotrivit, nici nu s-au speriat de 
răpire, ci s-au pregătit cu osârdie şi au îndurat fără cârtire 
toate greutăţile şi primejdiile drumului. Mai ales domniţa 
Casandra trăia chiar cu un fel de bucurie şi spaimele, şi 
primejdiile. 

- Am băgat de samă şi eu asemenea simţăminte, 
ascultând-o povestind despre acel drum prin munţi, adaose 
dascălul leremia. 

- Deci am văzut eu bine. Când a venit Dimitrie 
Cantemir la laşi, să facă nunta cu Casandra Cantacuzino, 
aflat-am de la dânsul multe despre bătălia cea mare, din 11 
septembrie 1697, de la Zenta, pe râul Tisa. Acolo unde 
sultanul Mustafa a suferit o cumplită înfrângere. Le-a 
povestit la masa rânduită de Antioh vodă în cinstea solului 
leah Rafael Leszczynski, care a trecut pe aici, prin Moldova, 
în drum spre Istanbul. Făcuse Antioh vodă mare cinstire 
solului polon. Pentru că noi românii foarte ne bucuram, 
auzind că acel sol mergea la Țarigrad pentru întărirea păcii 
cu sultanul. Ne bucuram auzind de pacea veşnică, fiind 
pământul ţărilor noastre, de mai bine de un sfert de veac, 
de când otomanii au ocupat Camenița, islaz pentru 
războaie. Ne supărau, fără încetare, podghiazurile şi 
pustiirile leşeşti, tătăreşti ori turceşti, pe lângă marea 
câtime de provizii pe care trebuia să le dăm şi să le cărăm 
pentru uriaşa strajă a acelei cetăţi. Că aşa ni-i nouă dat, să 
ne strecurăm printre otomani, nemți, leşi, tătari, care, toţi, 
ca hămesiţi, se năpustesc asupră-ne spre a ne stăpâni. Mai 
ales, de vreo jumătate de veac, războaiele se duc tot pe 
biata noastră moşie, pe sărmana spinarea noastră, a multe- 
ndurătoare. 

- Zicea şi Dimitrie Cantemir, precum psalmistul: 
înconjuratu-m-au tauri mulţi şi graşi... 

- Aşa-i, dascăle leremia. Cum am spus: la acea masă, 
în spătăria mare, m-au poftit şi pe mine, lon Neculce. Solul 
polon Leszczynski a fost aşezat între fraţii Cantemir. 
Voroava lui Dimitrie, în latineşte, îl uimea pe leah, iar 
tinereţea, vioiciunea şi frumuseţea îl încântau. Cât era el de 
mândru, de încrezut şi plin de sine, cum sunt îndeobşte 


panii, nu cuteza să vorbească prea mult, ci doar arare 
punea câte o întrebare. Spun drept: am stat şapte ani în 
Polonia şi am avut de a face cu sute de leşi, din toate 
stepenele, dar numai atunci şi numai în faţa lui Dimitrie 
Cantemir am văzut un pan polon nemândru şi chiar sfios. Ci 
Dimitrie povestea cam aşa: „...La Zenta, Eugeniu de Savoia, 
acel omuleţ de-o şchioapă, s-a dovedit cel mai bun general 
al vremii. Mai cu cap decât Carol al Suediei, cu care 
domniile voastre, polonii, vă cam înfurcaţi şi greu îl răzbiţi. 
lar sultanul, ce să mai spun?, un neisprăvit, înconjurat de 
nerozi îngâmfaţi. Neamţul, cu cincisprezece, şaisprezece 
mii, a ştiut să-i înşele atât de bine şi să-i sperie aşa de tare 
pre musulmani, să-i pună pe fugă ori să-i silească a se 
omorâ unul pe altul, între dânşii, într-o vălmăşeală de 
sfârşit de lume, încât greu îşi poate închipui cineva 
prăpădul. A folosit, cu o drăcească pricepere, câmpia şi 
mlaştina, apa şi lunca, tunurile şi săbiile, cavaleria şi 
pedestrimea, înflăcărarea şi spaima, buna rânduială şi 
neorânduiala, lumina şi întunericul, încât marele vizir n-a 
putut să întreprindă cu puhoiul lui de ieniceri şi spahii nimic 
şi i-a lăsat a fi măcelăriți. Au pierit, în acea bătălie încâlcită 
şi sălbatică, peste 200 000 de musulmani. S-au topit în 
smârcurile Tisei nu mai puţin de treizeci de paşale. Dintr-o 
sută de otomani, dacă a scăpat unul. Mulţi, cum am spus, s- 
au tăiat între ei, ca turbaţii: ca să scape de sabia nemților, 
îşi deschideau calea, printre ai lor, cu iataganele. Dealtfel, 
oştenii lui de Savoia erau aşa de puţini, că le-ar fi fost cu 
neputinţă să răpună atâta nămol otoman. Rămas-au 
înglodate în mlaştină o sută de tunuri mari şi toate 
harabalele cu praf de puşcă şi cu bucate, cu arme, corturi şi 
straie. Marele vizir s-a înecat în Tisa. Nemţii au capturat nu 
numai tezaurul taberii, ci chiar şi cortul sultanului. Cu 
cadâne cu tot! Pentru că măritul, atotputernicul şi nebiruitul 
padişah s-a speriat aşa de tare, şi de nemți şi de furia 
dezlănţuită a propriei sale armii, încât a fugit, fără a mai da 
vreo poruncă, şi s-a ascuns în cetatea Timişoarei. A stat 
pitit şi neştiut acolo, două săptămâni, până s-au mai potolit 
spaima, furia, neorânduiala şi nebunia otomanilor înfrânți. 


Adică până i-au prins sau i-au măcelărit soldaţii lui de 
Savoia. Şi pornise din Istanbul să cucerească Buda şi Viena! 
„„„ Când mi aduc aminte ce a fost acolo, câte grozăvii s-au 
petrecut, conte Leszczynski, mă cuprinde scârba. Ne uram 
şi ne vânam unii pe alţii mai cumplit ca lupii. Dacă nu mă 
pricepeam a mânuli bine spada, muream în înghesuiala 
smintită, înţepat de suliţi, sfârtecat de iatagane şi strivit în 
copite.”; „Tot ce povestiţi, prinţe, îmi sporeşte încrederea în 
izbânda soliei mele”, trase polonezul învăţătură pentru 
sine. „Tocmai cu acest scop am şi povestit, surâse Dimitrie: 
să ştii, conte, că a sosit ceasul cel bun al păcii. Otomanii 
sunt zdrobiţi şi sufleteşte. Am văzut vitejii ieniceri şi spahii, 
cei care au vîrât spaima în omenire, cum fugeau îngroziţi, 
ca apoi să rătăcească, de colo-colo, năuci, chinuiţi de foame 
şi de sete, îngroziţi de spaima morții. Seceta, căldura, 
goana din faţa primejdiei ne istoveau. Şi dacă hrană mai 
furam de ici-de colo, apă nu găseam nicăieri! Când dam 
peste vreo mocirlă, oricât de puturoasă, ne îmbulzeam ca 
dobitoacele; ne năpusteam şi ne sfâşiam între noi, ca 
jigăniile arse de cea mai sălbatică ură.” Toţi ascultam cu 
uimire şi spaimă. Antioh vodă însă nu se dumirea: „Dar tu, 
tu cum ai scăpat teafăr?”; „Am galopat şi eu, cu Silion lângă 
mine, până la Timişoara. Aici am avut noroc: mi-am aşezat 
cortul într-o livadă, deasupra unei fântâni părăsite. 
Impreună cu Silion, am curăţat-o într-ascuns şi am avut apă 
pentru oamenii şi caii mei. Dar, într-o dimineaţă, am trimis 
un slujitor să ducă o oală cu apă bucătarului...”; „Şi l-au 
văzut otomanii”, ghici Antioh. „Întocmai. l-au băut apa şi i- 
au pus hangerul în piept: «De unde-ai luat-o?» A spus: «Din 
cort.» În câteva minute, sute de ieniceri, cu iataganele într- 
o mână şi cu câte o oală ori cofă în cealaltă, năvăliră asupra 
cortului meu. Mi l-au sfâşiat. Mi l-au dărâmat. Au răvăşit 
totul.” ; „Şi cum ai scăpat?” veni rândul solului să întrebe. 
„Tot cu spada, râse povestitorul. Cu spada şi cu o minciună: 
le-am spus că am ascuns fântâna pentru că am găsit în ea 
un hoit de câine. Şi m-am temut să nu bea vreun însetat, 
înainte de a curăţi. Când am terminat curățirea, am şi trimis 
apă bucătarului.” Fiind şi dumnealui de faţă, la acea masă, 


lordache Ruset nu pierdu prilejul de a-l lăuda cu linguşire: 
„O minciună nevinovată şi sfântă, ca tot ce iese din gura 
măriei tale.” Dar Dimitrie se făcu a nu-l auzi; îşi urmă 
istorisirea, picnind totuşi: „Mi-au mulţumit cu vorbe 
obişnuite, fără linguşiri. În acea necuprinsă nenorocire, asta 
a fost o întâmplare oarecum hazlie.” Contele leah se legă 
de-o vorbă şi zise, corectând: „Nenorocire pentru sultan, 
principe, că pentru noi, polonezii şi pentru împăratul 
Leopold al imperiului romano-german, ziua de la Zenta a 
fost o zi fastă, o zi mare, cum n-a mai pomenit istoria. 
Doborârea Semilunei, bucuria tuturor.”; „Mare dreptate ai, 
ilustre conte Leszczynski, nu se lăsă Dimitrie înfrânt. Dar şi 
mai mare ar fi fost acea zi, dacă nu pierea atâta omenire; 
dacă în locul puterilor dezlănţuite fără frâu întru urnirea 
hotarelor şi călcarea în picioare a popoarelor, în locul 
întrecerii între cei mari care să ocupe mai multe ţări, în 
locul furiei poftelor de mărire, în loc de batjocora legii, a 
dreptăţii şi libertăţii, regii şi împărații ar fi făcut din 11 
septembrie 1697 o zi a păcii, a adevărului, dreptăţii şi 
libertăţii ţărilor şi popoarelor din întreaga lume.” Contele 
făcu oohii mari, oarecum bucuros că l-a prins c-o vorbă 
greşită, şi întrebă: „Cum, adică, prinţe, nu ştii că sultanul a 
dezlănţuit acest război?” ; „Ştiu foarte bine, conte. Trăiesc 
de mulţi ani în Istanbul. Am prieteni printre musulmani. l- 
am auzit de multe ori spunând că trebuie să facă război. Şi 
se pregătesc întruna pentru asta, jefuind şi înfometând 
supuşii. Dacă nu câştigă războaie, împărăţia sultanului 
piere. In vânzoleala lumii de acum, în schimbările mari din 
apus şi răsărit, puterea otomană a încremenit într-o singură 
formă de trăire: războiul de cucerire şi jaf. De aceea pre 
sultanul Mustafa îl osândesc întâi. Văd că ori nu mă înţelegi 
ori nu-mi împărtăşeşti părerile, prea ilustre conte. Ci eu 
gândesc, simt şi vorbesc ca român. Ca să ne păstrăm fiinţa 
statului, acum în vremea decăderii împărăției otomane, în 
vremea cuceririlor, trebuie să arătăm că existăm, că avem 
drept la libertate, că nu dorim a schimba un stăpân vechi 
cu unul nou, aşa cum se întâmplă cu ungurii, cu românii din 
Transilvania, cu sârbii. Crezi oare, conte, că pentru aceste 


noroade, Leopold împăratul e mult mai hun decât Mustafa 
sultanul? Noi ştim bine, iubite oaspete, ca de sub tirania 
unui bătrân atins de neputinţă scapi mai uşor şi mai curând 
decât de sub tirania unui tânăr viguros, îmbătat de sucul 
ameţitor al cuceririlor. Nu doresc nicicum ca Polonia să fie 
călcată în picioare şi sfâşiată de cuceritorii dinspre 
miazănoapte, apus ori răsărit, după ce două veacuri v-aţi 
apărat, şi cu ajutorul nostru, de cuceritorii otomani.” A 
tăcut, lăsând solului vad de a răspunde. Ci el a dat doar din 
cap mormăind: „Mda... da...” Simţind că musafirul se afla la 
strâmtoare, Antioh vodă a ridicat cupa, închinând: „În 
cinstea măritului crai August! Trăiască întru mulţi ani!...” Şi 
în clipa aceea afară izbucniră salve de tun, zguduind 
zidurile. Când bubuiturile încetară, Antioh vodă se ridică din 
scaun şi zise: „Poftiţi în jilţuri; doamnele noastre vă invită la 
cafele.” Noi, toţi musafirii, împlinirăm poftirea voievodului, 
abia mişcându-ne trupurile prea încărcate de mulţimea 
bucatelor, gustoase, grase şi felurite, adaose cu două-trei 
feluri de vina- ţuri. Intrară doamnele, îmbrăcate după moda 
apuseană, însoţite de câte o slujnică tinerea şi aşezară 
ceşcuţele de cafea pe mesuţele din faţa musafirilor, 
înclinându-se şi zâmbind frumos. Domnița Casandra se 
înfăţişă cu o nouă slujnică, având pe o tavă un clondir 
rotund, pântecos şi pahare de cleştar şi zise: „Cine doreşte 
vin franțuzesc, dăruit logodnicului meu de marchizul de 
F&rriol, ambasadorul Franţei la Constantinopol.”; „ÎI 
cunoaşteţi pe de Ferriol?”; „Da, conte, e distinsul meu 
prieten de taclale, de pescuit, de vânătoare şi de plimbări 
pe Bosfor cu barca lui, tot aşa de luxoasă ca a sultanului.”; 
„Il cunosc, prinţe, se făli Leszczynski: om foarte iubitor de 
ştiinţă şi arte.”; „Dacă ai amintit de ştiinţă, zise Dimitrie, 
rogu-te, cinstite conte, să primeşti, în dar, cartea mea 
„Divanul sau gâlceava înţeleptului cu lumea”, proaspăt 
scoasă din teastul tiparului, în româneşte şi greceşte.”; 
„Scrii cărţi? se minună Leszczynki. Te felicit! Şi-ţi 
mulţumesc.” Şi pentru că bucuria i se izvodea mai mult din 
mireasma vinului decât din înfăţişarea cărţii, întrebă, cam 
într-o doară: „Aici scrii şi despre prietenie?”; „Mult! se 


veseli Dimitrie, aflând încă un prilej a vorbi. Ştiu că un 
prooroc zice: «Nu te încrede în prieteni, nu nădăjdui în 
povăţuitori şi păzeşte-te a încredința tainele tale chiar şi 
celeia care se culcă în pat cu tine, căci fiul necinsteşte pre 
tată, iar fiica se ridică împotriva maicei sale şi duşmani ai 
omului sunt chiar cei din casa lui»...”; „Şi nu-i aşa?” întrebă 
lordache Ruset, aproape fără să vrea. „Nu uitaţi că sunt şi 
prooroci mincinoşi, râse Dimitrie, gândind că vistierul prea 
lesne îşi dă arama pe faţă. Socot că prietenia-i cel mai 
frumos chip al dragostei de aproapele. Întrucât mulţi zic că 
lumea-i maica răutăţilor şi gazda tâlharilor, am cercetat De 
vita beata, scrisă de Seneca filozoful şi De amicitia, cea 
alcătuită de Cicero, marele retor al lumii vechi. Ei m-au 
învăţat a crede în prietenie. Dar, zic precum Seneca zice: 
«Dacă socoteşti prieten pe cineva în care nu ai încredere ca 
în tine însuţi, faci o mare greşeală şi nu cunoşti preţul 
adevăratei prietenii.»“ Antioh vodă sorbi cea din urmă 
picătură de cafea şi cercă să iasă din atâta țesătură 
filozofioească, întrebând: „Şi după ce ai aflat că... unii vor 
să-ţi ia casa din Ortakioi, tot mai...” ; „Îndeobşte, mă 
călăuzesc după cele zece porunci ale stoicilor: Tolera 
omnem iniuriam quae tibi fit cum patientia - îndură cu 
răbdare şi blândeţe orice necaz şi strâmtoare ţi se face...”; 
„Şi eu sunt prieten al stoicilor”, i se alătură solul. „Mă 
bucur! se ridică Dimitrie în picioare, parc-ar fi vrut să-l 
îmbrăţişeze. Prietenia? Cea mai plăcută muzică a vieţii. 
Împreună cu F&rriol, cu Tolstoi, cu Daul şi Cerchez, cu 
Scarlat Ruset şi cu lon Neculce multe povestim şi plănuim, 
ne îmbărbătăm în durere şi-n veselie, împreună ne 
bucurăm. La Constantinopol ascultăm adesea, împreună, 
muzică scrisă de Monteverdi ori de Lully.” ; „Lully face mare 
vâlvă la curtea franceză.”; „Numai graţie şi gingăşie toată 
muzica lui, cinstite conte. Însumi mă străduiesc să compun 
muzică pentru otomani.”; „Da? Te felicit! Trăieşti într-o ţară 
aşa de mică şi totuşi te înzestrează atâtea talente, iubeşti 
arta şi cultura şi le cultivi cu pasiune.”; „lţi mulţumesc, 
conte, din inimă. Vita nostra in hoc mundo est quasi militia 
- viaţa noastră în această lume-i ca un nesfârşit război. Ne 


batem, ne apărăm nu numai cu armele, dar şi cu vorba, cu 
isteţimea, cu răutatea, cu intriga, cu bunătatea, blândeţea, 
cumsecădenia. Şi ca să nu pierim nimiciţi de cei prea 
puternici, trebuie să ne închinăm ştiinţei şi frumuseţii, 
omeniei şi păcii.” ; „Adevărat”, recunoscu Leszczynski, mai 
mult pentru că-i era greu să înţeleagă. Dimitrie îşi da sama 
de asta, dar nu-l ierta. „In vremea noastră domină 
împărăţiile cele mari: patru ori cinci, câte sunt. Se bat între 
dânsele să cucerească şi să subjuge pe cei fără apărare. Ca 
să poată trăi, popoarele mici nevoite sunt a dovedi mare 
deşteptăciune şi îndemânare, mlădiere şi isteţime în toate. 
M-am născut şi trăiesc într-o ţară mică, între vecini mari şi 
tot mai hrăpăreţi; de aceea mă strădui pentru prietenie şi 
împăcare între oameni şi noroade, pentru pace.” Încă şi mai 
puţin înţelegea Iordache Ruset din retorica înflăcărată a lui 
Dimitrie Cantemir. De aceea se strecură cu o vorbă de-a lui: 
„Şi eu, măria ta, din acest fel de prietenie te-am găzduit în 
casele mele.” Dimitrie tresări, surâse stingherit şi-i dădu 
răspunsul meritat: „lţi mulţumesc, vistiere, pentru prietenia 
care te îndeamnă să-mi iei o chirie de trei ori mai mare 
decât face.”; „Ei, ce să-i faci, dacă viaţa-i grea”..., scânci 
lordache, strâns cu uşa. „Grea-i pentru noi, vistiere, îl 
întâm- pină domniţa Casandra, cu dojană în glas, noi care 
n-avem nici o moşie. Dumneata ai peste o sută de moşii şi 
eşti bucşit de aur.” ; „Eu, moşii? se căină vistierul. Vai de 
capul meu! Domnia ta, o cantacuzină, cu nume mare...” 
Casandra i-a retezat vorba, cu hotărâre: „Averile mi-au 
rămas, toate, în mâinile rudelor, precum bine ştii.” Şi 
Dimitrie Cantemir surâse, dându-i răspuns în felul lui: „N- 
avem averi, dar avem prieteni. lar eu nu-mi batjocoresc 
prietenii împrumutându-le merite din buzunarul meu. 
Prietenia cea adevărată se cuvine să iasă nebetejită din 
necazurile zilnice, precum salamandra din foc nevătămată 
iese. Sfatul stoic: Virtutum exempla exalliis collige - culege 
de la alţii pilde de virtute - mă călăuzeşte în viaţă. Veni 
rândul contelui leah să întrebe: „Şi cum izbuteşti, prinţe, a- 
ţi face viaţa frumoasă?”; „Procedez ca albina: din toate 
florile cele bune şi frumoase miere adun. Fac precum 


pictorul grec Zeuxes, care, spre a zugrăvi o femeie fru- 
moasă, lua câte ceva de la mai multe femei atrăgătoare: de 
la una fruntea, de la alta ochii, de la alta nasul, de la 
cealaltă gura şi aşa mai departe, până ce pe pânza lui ză- 
mislea chipul unei femei cât nu se poate mai încântătoare.” 
Punând ceaşca de cafea pe farfurioara cu floricele roşii şi 
galbene, Antioh vodă da semne de nerăbdare şi lehamite: 
„Când o dă pe filozofie, fratele meu Dimitrie scapă frâul şi 
cade în pisălogeală.” Dar, spre bucuria mea, contele 
Leszczynski îl apără: „M-am încredinţat, măria ta, că prinţul 
Dimitrie nu-i deloc mai prejos de marii cărturari întâlniți 
până acum. Şi-i înzestrat cu o educaţie aşa de aleasă, încât 
pare a fi crescut în Polonia.” Zâmbi Dimitrie, încântat, dar 
nu prea: „Mă bucur pentru asemenea laudă şi adaug că în 
Polonia au învăţat părintele nostru meşteşugul războiului, 
precum şi cărturarul nostru Miron Costin; el a avut prieteni 
câţiva pani polonezi şi chiar pe măritul rege lan Sobieski. În 
ce mă priveşte, adaug că acum studiez persana: mi-i 
trebuitoare în cercetarea ştiinţelor şi a istoriei împărăției 
otomane. Logodnica mea cunoaşte, de asemenea, trei limbi 
şi spune versuri, frumos şi cald. Deci nu suntem înapoiaţi, 
cum ne cred unii şi alţii.” ; „Da, trebuie să recunosc că 
sunteţi mult mai culţi decât bănuiam şi decât mi se 
spusese”, îşi ceru iertare contele leah. Aici vodă Antioh veni 
cu o vorbă dureros de adevărată: „Dacă n-ar fi stăpânirea 
otomană şi jaful tătarilor, războaiele nemților şi răutatea 
ocârmuitorilor, dacă vremurile ar fi mai aşezate şi dacă toţi 
cei care suntem români la un loc adunaţi am fi, într-o 
aceeaşi ţară, altă făină s-ar măcina şi la moara noastră. 
Uite, nu mai departe azi, am primit poruncă să scot armele 
şi tarhatul otoman din Cetatea Cameniţei. Ce cheltuială!... 
Ce trudă!... Ce pierdere de vreme care ar putea fi folosită în 
ceva mai bun pentru noi.” Incălzit de căldura cu care se 
apărau fraţii Cantemir, contele Leszczynski se oferi, 
mărinimos: „Cu ce v-aş putea fi de folos?” ; „Să ne ajuţi să 
alungăm tătarii din partea de jos a ţării, că ne-au furat-o, s- 
au cuibărit în ea, i-au zis Bugeac, şi necazuri multe ne fac!” 
se repezi Dimitrie, deşi s-ar fi cuvenit ca vodă să fi cerut 


asta. Solul se uită la voievod, întrebător, iar acesta zise: 
„Aşa, aşa... Asta te rugăm!”; „Că dacă nemţii opintesc să le 
fie Dunărea hotar, stărui Dimitrie, şi noi avem drept la 
ţărmul mării, pentru legătura cu lumea, aşa cum am avut-o 
pe vremea lui Ştefan cel Mare.”; „Prea bine, iluştrii mei 
prinți, făgădui Leszczynski, cu plăcere; apoi făcu semn 
slujitorului ce-i sta în preajmă: Şi, în semn de prietenie, 
primiţi aceste două pistoale şi această armă franţuzească.” 
Nespus de bucuroşi, Dimitrie şi Antioh Cantemir se ridicară 
în picioare, glăsuind amândoi deodată: „Foarte călduros îţi 
mulţumim!”; „Vorbind, am uitat oboseala, îşi frecă leahul 
mâinile cu multe inele în degete. Mi-a făcut mare plăcere. 
Dar ceremonialul cere să mă retrag.”; „Nu înainte de a 
asculta sfatul meu, conte, îl opri Dimitrie; să ceri marelui 
vizir cât mai multe şi cât mai hotărât. Otomanii sunt foarte 
înfricoşaţi, copleșiți de înfrângerea de la Zenta. Război nu 
mai pot face nici cinci ani de aici încolo. Să plece din 
Camenița! Cu totul!”; „Mulţumesc pentru sfat, prinţe.”; 
„Dealtfel, curând, vin şi eu în Constantinopol. Poate ne 
întâlnim.”; „M-aş simţi foarte onorat să-ţi cer ajutor 
diplomaticesc.”; „Şi încă o rugăminte, ilustre sol, nu se lasă 
Dimitrie: să îndupleci pe înaltul domniei tale stăpân, pe 
prea înțeleptul rege August, să binevoiască a scoate joimirii 
din cetăţile noastre. Ni-i greu, foarte greu, cu tătarii, cu 
otomanii şi cu joimirii. Crede-ne! Ne secătuiesc ţara.” 
Contele Leszczynski se înnegură la chip, dar îl laudă: „O, 
dar pricepi bine politica, prinţe Cantemir.”; „Dascăl mi-a 
fost nu Machiavelli, ci marele dragoman Alexandru 
Mavrocordat Exaporitul, pe care sultanul l-a trimis să 
încheie pacea cu împăratul Leopold. Ştie şi măria sa regele 
August că joimirii stau în cetăţile noastre de pomană. Nu ei 
pot apăra Polonia de otomani. Au decăzut, trăind trândav, 
din jaf, hrană prea îmbelşugată şi preacurvie. Sunt o 
ruşine.”; „Am să vorbesc cancelarului”, se oţări 
Leszczynski. „Atunci aminteşte-i şi de moaştele Sfântului 
lon cel Nou, luate de la Suceava de măritul rege lan 
Sobieski.”; „La ce v-ar folosi?” ; „Domnia ta întrebi? se 
ridică Dimitrie în picioare şi stărui: Sunt moaştele ocro- 


titorului Moldovei şi norodul, înţelegi prea bine, mult ar vrea 
să le aibă în ţara lui.”; „Făgăduiesc, prinţe, dar nu cred că 
pot ceva într-asta.”; „De ce-o fi oare mai uşor să se ia decât 
să se dea înapoi? Ci să ştii, conte, că noi suntem aici 
precum am fost şi precum va fi să fim. Vecinii ne pot prăda, 
dar nimeni nu ne poate smulge rădăcina.”; „Prinţe, sunt 
multe probleme care mă depăşesc.”; „Dacă înţelegi 
dreptatea şi durerile noastre, găseşti şi puterea de a ne 
ajuta. Închis în cetatea Stryi, lingă Jolkev, s-a stins 
mitropolitul nostru Dosoftei. El, de multe ori, a mustrat făţiş 
pe joimirii prădalnici şi l-a rugat pe crai să se îndure a-i 
scoate din Moldova. Se ruga, de asemenea, să-i îngăduie a 
se întoarce în Cetatea Sucevei, să fie păstor duhovnicesc 
Moldovei, cum i-a mai fost. Dar n-a primit învoire. S-a stins, 
ca în psalmul 102, tălmăcit de el: «Mi-s zilele trecătoare / 
De fug ca umbra de soare / Şi ca iarba cea tăiată / Mi-iaste 
virtutea săcată»...” Şi pentru că leahul tăcea, mestecând 
gânduri împoncişate, Dimitrie înţelese că n-a izbutit să-i 
descuie lăcata inimii şi mai cercă o dată pe struna 
înduioşării: „Ne pare rău că te mâhnim, conte. Dar noi aici, 
în curtea domnească din laşi, ca pe-un bun şi de iscusit 
prieten te primim şi din inimă îţi vorbim. Te rog, întelege- 
ne! A vorbi mai mult nu pot că, aşa cum se zice in Psaltire: 
«MIi-i virtutea ca hârbul de sacă / Limba-n gingii lipită mă- 
neacă / Şi m-ai lăsat, Doamne, în ţărna morţii / Şi câinii mă- 
ncongiură cu toţii». Noi vrem ca între toţi vecinii: poloni, 
nemți, muscali, tătari, otomani, să fie pace veşnică. Adică 
tocmai ceea ce doresc şi cei mai buni dintre panii poloni. 
Căci să ferească sfântul să-ţi fie ţara imaşul unde taurii şi 
bivolii, leii şi şacalii se-nfruntă şi se bat. Ţărna o scurmă şi 
pe oameni cu foc îi pârjolesc. Ferească sfântul ca Polonia să 
fie vreodată sfâşiată cum este ţara şi poporul român, sub 
otomani, nemti, tătari. Să nu fiţi nevoiţi a vă tângui, tot ca 
psalmistul: «Eli, Eli lama azavtani!... Dumnezeul meu, 
Dumnezeul meu de ce m-ai părăsit»...” Se aşeză tăcerea 
peste tâlcuirea suferințelor neamului românesc rostită de 
Dimitrie Cantemir, când afară se stârniră strigăte: „Trăiască 
Antioh vodă!...” ; „Să fie slobodă ţara!” ; „Să plece toţi 


străinii şi duşmanii!; „Să se care lipitorile!” Asemenea 
strigări foarte l-au speriat pe contele Leszczynski. „Ce s- 
aude?” întrebă privind în toate părţile, cătând loc de 
adăpost. „Norodul”, a lămurit vodă, şi el îngrijorat, şi m-a 
trimis să aflu ce vrea mulţimea. M-am întors şi i-am spus: 
„A aflat că vei merge măria ta să ridici din Camenița 
tarhatul turcilor şi-i bucuros că nu vom mai trimite acolo 
sodom de bucate, turme de vite şi multe altele.” Dimitrie n- 
a scăpat prilejul de a-l dăscăli pe leah: „Stă Camenița ca 
sabia lui Damocles deasupra capului nostru, iubite conte, 
aşa precum stă ca un iatagan în coasta Poloniei. Oare asta 
nu-i o cauză care să ne îndemne la unire şi prietenie?”; „Ai 
dreptate! Dar... Ei, pentru asemenea treburi merg la 
Constantinopol, a răspuns solul, apoi a întrebat: Pot pleca 
fără... primejdie?” Antioh vodă l-a încredinţat că în ţară-i 
linişte şi nimic rău nu i se va întâmpla cât va fi in Moldova. 
lar Dimitrie încă i-a mai spus, stăruind: „Cred că te-ai 
încredinţat, ilustre conte, că românii mult se bucură de 
biruinţa creştinilor şi de scăderea puterii otomane. Săltăm 
cu cântec de slavă pentru voi, polonii, care vă dobândiţi iar 
Camenița, aşa cum ne-am bucura dacă şi cetăţile noastre, 
de la hotare, de la ţărmul mării ori din lăuntrul ţării ne-ar fi 
lăsate slobode, ale noastre pentru noi.” După închinăciunile 
şi plecăciunile de rămas bun, solul leah a plecat. Nu ştiu ce 
gândeau fraţii Cantemir, dar eu ştiam că strălucitul conte 
Leszczynski nu va cheltui nici un cuvinţel pentru Moldova, 
decât doar ca s-o ceară a intra sub stăpânirea panilor din 
Cracovia. Că, aşa cum spunea şi Dimitrie Cantemir, trăim în 
veacul tuturor întrecerilor întru cuceriri de ţări şi subjugări 
de noroade, în veacul tuturor poftelor de mărire, când cei 
tari sugrumă pe cei slabi călcând orice lege şi orice omenie. 
Vorbele vel hatmanului înnegurară sufletele privighe- 
torilor. Toţi parcă aveau o cange pe inimă, iar pe gură un 
căluş. Nici de struguri, nici de nuci, nici de cănile cu must 
nu se puteau atinge. Gândeau gând greu despre adevărul 
dureros din cuvintele gazdei. Doar dascălul leremia, nemai- 
îndurând tăcerea şi vrând să spulbere întristarea, îşi aminti 


despre nunta lui Dimitrie Cantemir cu domniţa Casandra şi 
pofti să afle cum a fost. Zise vel hatmanul lon Neculce: 

- Păi, cum să fie, dascăle leremie? Nuntă domnească, 
după obiceiul domnilor, aici, la laşi: cu mulţi oaspeţi din 
afară şi cu veselie mare de mult norod. Că se bucura atunci 
ţara de oarecare pace şi chiverniseală bună, iar Dimitrie se 
purta ca al doilea domn. Numai că... 

- Ştiu ce vrei a spune, ghici dascălul leremia: că îndată 
după cununie, chiar în vremea petrecerilor, s-a stârnit 
gâlceava între fraţi, pentru moşii şi alte moşteniri mărunte. 
Şi îngăduiţi-mi să vă povestesc eu cum a fost. Că eram faţă, 
într-o după-amiază, în spătăria mea, când s-a pornit 
ciorovăiala. Focul l-a aţiţat pocitul vistier lordache Ruset. 
Apropiindu-se de Antioh vodă, s-a făcut a întreba, în şoaptă: 
„Dumitraşcu a cerut să împărţiţi moştenirea?” Antioh vodă 
s-a uitat la el cu mirare şi scârbă: „Mda... Trebuie! Au nu 
suntem fraţi?”; „Sfatul meu este să nu-i dai nimica, măria 
ta. N-are ce face cu...” Auzind asemenea sfat necerut, vodă 
a tresărit a supărare; dar îndată parcă a prins a se luminare 
la chip şi ochii a-i sticli: „De ce, mă rog, să nu-i dau?”; 
„Dacă-i dai niscai averi, într-o clipită îţi surpă domnia.” 
Vorbea cu mlădieri viclene în glas şi făcea semne şi 
schimonosituri din umeri, din cap, din ochi, milogindu-se şi 
mârâind: „Nu te supăra, măria ta, dar te-ntrece-n dibăcie, 
şiretenie şi...” Vodă-i curmă vorba cu un semn din mâna 
stângă, îşi săltă pântecele mare, tipări de câteva ori 
lespezile cu ciubotele-i groase, apoi porunci cu glas aspru, 
înfundat: „Pofteşte-l aici pe fratele meu Dumitraşcu.” Ceva 
m-a pironit pe loc: adică dorinţa de a şti, curiozitatea. ŞI l- 
am văzut pe Dimitrie intrând voios: era un mire frumos cum 
n-am văzut şi n-am să mai văd vreodată. Mândreţe de 
bărbat, îmbrăcat cu mult gust: tunică roşie cu 
brandenburguri negre, cu pantaloni negri, strânşi pe picior, 
cu cizme roşii de saftian, cu pinteni de argint, cu părul dat 
pe spate, larg vălurit, cu ochi focoşi, mari, adânc iscoditori. 
Întrebă eu un gâlgâit de veselie în glas: „Care ţi-i voia, 
frate? Au nu ştii că-n ziua nunţii mirele-i domn? Şi dacă-i 
domn, dă nu primeşte porunci.”; „Lasă şuguiala... Vreau 


să... să ştiu ce faci după nuntă?” se cam bâlbâi vodă. 
Dimitrie îl înţepă cu privirea, încruntându-se oleacă: „Păi... 
îmi petrec luna de miere, apoi plec la Ţarigrad.”; „Foarte, 
foarte bine... Dar înainte de plecare, doresc a hotărî ce 
gânduri ai cu averea rămasă de la părintele nostru.”; „Ce 
gânduri? Au nu suntem fraţi? Împărţim. Vreau să trăiesc 
liniştit. Să gândesc. Să scriu istorie, filozofie, geografie, 
muzică.”; „Ştii cât am cheltuit cu răpirea miresei, cu nunta, 
cu... N-a mai rămas nimic de la tata. Nimic!” ; „Frate, 
glumeşti?” întrebă fără să-şi dea seama că se pornea o 
sfadă fără noimă, de care nici fraţii, oricât de fraţi, nu sunt 
scutiţi. „Imi datorezi zece pungi, apăsă pe fiecare cuvânt 
Antioh vodă. Zece! Atât.” Lui Dimitrie nu-i venea a crede. 
Se vedea că nici nu gândise la asemenea cheltuieli. | se 
părea ciudat că nunta lui costase... bani. Pe el îl ameţise, îl 
orbise dragostea. Era sau părea foarte fericit că domniţa 
Casandra nu sta cu nimic mai prejos ca frumuseţe faţă de 
cumnata Catrina şi că o întrecea cu mult în învăţătură, în 
purtări, în demnitate şi mândrie, în cunoaşterea lumii. De 
aceea rosti zicală auzită la doica Maria: „Cu rudele să te 
veseleşti, iar la alişveniş să nu te întovărăşeşti.” Antioh 
vodă vorbi parc-ar fi avut răspunsul pregătit: „N-am râvnit 
eu nuntă domnească, nuntă cu fală şi cu multă cheltuială. 
Tu ai vrut-o, tu s-o plăteşti. De ce trebuia să-l pofteşti, 
neapărat, şi pe Brâncoveanu?”; „Am spus-o de o sută de 
ori: vreau să curm vrajba asta care ne macină, mocnit, ca o 
moară purtată de vântul urii suflat dinspre Istanbul. Nu m-ai 
ascultat să-i ceri o fată de nevastă. M-am gândit să caut 
altă cale. Şi am crezut că nunta asta poate fi o asemenea 
cale. Şi el e rudă cu Cantacuzinii, iar sângele apă nu se 
face.”; „Uiţi că a tras foloase de pe urma morţii neaşteptate 
a socrului tău, dacă nu se va fi chiar amestecat printre... 
puitorii de otravă?” Aici s-a înşurubat şi lordache Russet: 
„Dacă n-a venit el însuşi la nuntă, însamnă că nu-i convine 
căsătoria unei Cantacuzine cu un Cantemir. Însamnă că vă 
duşmăneşte şi mai îndrăcit.”; „A trimis pe aga lanache 
Văcărescu, om de mare încredere. Şi l-a trimes cu daruri de 
preţ şi cu o epistolă curtenitoare, încărcată de păreri de rău 


şi cu gând de bună prietenie.” Dar lordache Ruset se vâri 
din nou, cu păra: „lertare, însă fraţii mei adeveresc, cu 
probe, că răutatea Brâncoveanului n-are margini, iar 
mrejele urzelilor lui fără scăpare sunt.”; „Aşa? întrebă răstit 
Dimitrie. Atunci, Antioh, dă ştire că ierţi toţi boierii pribegi 
şi-i pofteşti în ţară, la casele lor.” lordache se miră şi se 
îngrijoră, întrebând: „Şi pe Nicolae Costin?”; „Mai ales pe el! 
E mare cărturar. Am lucra, împreună, o istorie a românilor. 
A tuturor românilor, ca temei duhovnicesc al unirii într-o 
singură ţară, sub oblăduirea unuia dintre noi.”; „Dare... 
cumnatul lui Constantin Duca”, atrase luare- aminte 
vistierul, în vreme ce Antioh vodă tăcea, încurcat. „Tocmai 
de aceea trebuie să ne împăcăm”, surâse Dimitrie. 
Inţelegând că nu-i rodeşte vrajba, lordache se dădu după 
păr: „La urma-urmelor, ai dreptate, măria ta. Să-i iertăm...”; 
„Ce prostii vorbeşti, vistiere! Să-i iertăm noi pe cei cărora 
le-am tăiat rudele, fără judecată? Noi pe ei?” 

Se urma un fel de luptă între viclenie şi cinste, care 
dura din acel noiembrie 1691; luptă în care lordache Ruset 
era mereu înfrânt şi niciodată doborât ori îndepărtat de pe 
spinarea Cantemireştilor. Ca dovadă că era aşa, aduc 
mărturia lui Dimitrie însuşi, care zicea: „lordache Ruset e 
căpuşa din spinarea noastră. Nu scăpăm de el nici în 
mormânt.” Ci atunci mintea şi întreaga fire a Cupariului s-a 
răsucit, încuviinţând totul şi negând totul: „Ai mare 
dreptate! Şi mă tem că moartea moarte cere. Căci măria ta 
pleci şi ne laşi cu duşmănia lor pe cap.” Antioh vodă se 
gândi o clipă şi se-mpotrivi, cu oarecare spaimă: „Nu, nu 
chem boierii. Să zacă-n surghiun, dacă...” Am înţeles că 
Dimitrie a văzut biruinţa fără de tagadă a vistierului asupra 
domniei. N-a mai stăruit, dar i-a zis cu dojană: „Rău faci. ŞI 
dovedeşti nepricepere politicească.”; „Te amesteci, mă 
ocărăşti, îmi dai sfaturi nepotrivite! se supără Antioh vodă, 
de-a binelea. Nu-i cu putinţă a ocârmui doi aceeaşi ţară. Ori 
tu, ori eu! Şi deocamdată eu am domnia. Mult visata-mi 
domnie!” Dimitrie se întristă, dar nu se supără: „Sau pe 
turceşte: /chi reiz bir ghemii battirir - corabia cu doi 
cârmaci se scufundă.” 


Aici, maica Daria, ridică o întrebare: 

- De ce n-o fi vrut Dimitrie, la vremea aceea, să ia el 
domnia? Mie îmi părea foarte rău. Mă încredinţam că m-am 
jertfit în darn; crezusem că, ferindu-mă din calea.-i, îl ajut a- 
şi împlini visarea cea mare: ocârmuirea ţării şi scoaterea ei 
de sub stăpânirea otomană. 

Dascălul leremia duse mâna la frunte, gândi câteva 
clipe, apoi grăi: 

- L-am auzit, de mai multe ori, spunând: „Fratele meu 
e un fil, un elefant puternic, greoi şi încăpățânat, dar 
vrednic a purta povara grea a domniei; e bun gospodar şi 
are acea înţelepciune practică. Ştie mai bine decât mine să 
aleagă binele de rău. Eu sunt un inorog înţelept şi pătimaş, 
împodobit cu puterea de a înflăcăra, de a răspândi lumină 
în cugete, dar neînstare a mă opri la vreme”. Dealtfel, 
dacă-mi amintesc bine, citise în cartea zisă „Lauda 
nebuniei”, a învățatului Erasmus de la Rotterdam, un 
cuvânt care-l dăduse gata, în această privinţă. Scria 
Erasmus: „Cine cercetează istoria se încredinţează că 
ocârmuirile cele mai rele au fost acele încăpute pe mâna 
unor oameni de ştiinţă sau a unor literați.” Şi ştiu că îndată 
i-a venit în minte acel bezmetic împărat roman, Nero, care 
se credea poet şi a dat foc Romei, ca priveliştea să-l ajute a 
scrie un poem mai zguduitor decât cântul în care Homer 
descrie arderea Troiei. 

- Dar, dascăle leremia, vru să ştie Daria, n-au fost şi 
ocârmuitori mari cărturari şi înţelepţi? Domnia ta ai citit 
istoriile şi... 

- Ba da: de pildă acel Marcus Aurelius, mare filosof, 
bărbat cinstit şi drept, cap politic şi inimă de aur. 

- Deci Erasmus n-are totdeauna dreptate. 

- În lume şi în viaţă lucrurile-s tare amestecate şi de 
toate felurile, zise dascălul leremia, cu filozofie. 

Veni rândul căpitanului Silion să povestească despre 
călătoria tinerilor soţi pe la Suceava, pe la mânăstirile 
Putna, Suceviţa şi Voroneţ. 

- Erau zile frumoase şi calde de august. S-au închinat 
amândoi la mormântul lui Ştefan vodă cel Mare de la Putna, 


au stat de vorbă cu stareţul şi cu călugări cunoscători ai 
istoriei moldovene. Şi, mai ales, mult s-a mirat doamna 
Casandra de frumuseţea zugrăvelii pe dinlăuntru şi pe 
dinafară la acele mânăstiri din miazănoaptea ţării. La 
Suceviţa a stat cinci zile. Nu se mai îndura să plece. De mai 
multe ori l-a rugat pe stareţ să-i desluşească înţelesul 
icoanelor şi mereu se minuna de frumuseţea chipurilor şi 
mai ales a culorilor. Am coborât apoi din valea Moldovei, pe 
la Cetatea şi mânăstirea Neamţului, la Hangu, în valea 
Bistriţei. Lui Dimitrie, care călătorea mai mult călare, nimica 
nu-i scăpa: sate şi stâni, privelişti şi oameni. Mult l-a 
impresionat muntele Ceahlău, cu vârful lui pierdut în nouri. 
Un bătrân, cioban de prin acele părţi de munte, ne-a 
povestit că acolo, în pisc, unde-s numai stânci prăpăstioase 
se află statuia străveche a bătrânei Dochia, înaltă de cinci 
coţi. In juru-i sunt douăzeci de stânci care n-ar fi alta decât 
mioarele Dochiei prefăcute în stane de piatră. Ciobanul mai 
spunea că din acea statuie urieşească, adică din ţâţe şi 
partea firească, ţâşnesc nişte izvoare limpezi ca aghiazma 
şi reci ca gheaţa. Am povestit astea pentru că, acum şapte 
ani, când scria cartea Descriptio Moldaviae, m-a întrebat 
dacă îmi mai amintesc de povestea despre Ceahlău şi 
despre acea bătrână ciobăniţă, care ar fi fost sora regelui 
dac Decebal, iubită de Traian împăratul. Zicea că va să 
scrie despre asta în cartea lui. 

- Şi a scris-o? întrebă Daria. 

- N-am cutezat a-l întreba; iar cartea, scrisă în la- 
tineşte, a copiat-o frumos şi a trimis-o învăţaţilor nemți din 
Berlin, la şcoala lor numită Academia. Mai ştiu că, în acea 
carte, a pus şi o hartă a Moldovei, la alcătuirea căreia m-a 
întrebat, de multe ori, unde este aşezat cutare sat ori oraş 
şi încotro curge sau unde se varsă cutare râu... Şi-mi mai 
amintesc, cinstiţi privighetori, cât de mult se mira doamna 
Casandra văzîndu-l cum vorbea cu ţăranii, cu ciobanii, cu 
oamenii de rând şi cum izbutea să-i facă a-l respecta şi 
chiar iubi. 

In curtea găilor s-auzi chirăit de spaimă. Toţi înălţară 
frunţile şi ascultară. Vel hatmanul lămuri mirările: 


- Vulpea ori dihorul!... Toma! strigă la străjerul de 
slujbă. Alungă.-l. 

În câteva minute, Toma şi un capău scoaseră un vulpoi 
mare dintre coteţele păsărilor. După asta, gustând struguri 
şi miez dulce de nucă, priveghetorii trecură iar la povestiri. 
Vorbi vel hatmanul lon Neculce: 

- În vremea călătoriei tinerilor soţi, Antioh vodă, din 
porunca marelui vizir, a ajutat la golirea cetăţii Camenița. 
Dimitrie se bucura mult, socotind că părăsirea acestei cetăţi 
s-a îndeplinit şi la stăruinţele lui pe lângă solul leah 
Leszczynski. Numai ce-l aud pe Antioh vodă, care avea 
nişte bănuieli ale sale şi dorea să le controleze: „Mă duc să 
văd cum a rânduit hatmanul Lupu Bogdan căratul tunurilor 
din Camenița până la Cetatea Albă.” Dimitrie a surâs şi a 
zis: „leri am întâlnit un ţăran, cu patru bivoli de funie, drept 
în poarta Curţii domneşti. L-am întrebat care i-i voia. Şi ştii 
ce mi-a spus? «îl caut pe cinstitul hatman Bogdan să-l ajut, 
cu ceşti patru bivoli ai mei, să ducă mai repede balimezurile 
acelea urieşeşti, că prea îndelung ca nişte pietre de moară 
şi ca nişte ţăpuşe în schinarea ţării au stat.»” Vodă se cam 
acri la chip: nu iubea dăscălirea, nici când se făcea prin 
pilde. Dar acum nu putea să nu-i dea dreptate lui Dimitrie: 
„Țara mă ajută, ştiu. Ci voi vă plimbaţi, iar eu cheltuiesc 
bani ca să car tunuri otomane, lua-le-ar dracul! Că n-au fost 
vrednici leşii să le ia.” A zis şi a ieşit, grăbit, năduşind şi 
gâfâind sub greutatea trupului său mare, greoi. lordache 
Ruset, aflându-se aproape, a văzut cum întristează Dimitrie 
şi a căutat să vâre degetul în rană şi să zgândărească: 
„Mult mă întristează zgârcenia măriei sale. Şi îndărătnicia.”; 
„Uneori... grăsimea nu-l lasă a judeca precum se cuvine, se 
rosti Dimitrie, deşi se vedea că nu asta gândea. Dar se 
lecuieşte el, n-avea teamă!”; „Nu mai cred: a căpătat 
gustul averilor şi al puterii.”; „Cu un dascăl ca domnia ta, 
vistiere lordache, nici nu era greu.”; „Eu? Eu sunt... Cine-i 
mai darnic ca mine? Făgăduit-am să fac chiar două biserici: 
la Sihăstria, în Neamţ, şi la Domnești, întru însănătoşirea 
jupânesei mele, că multă durere îndură, sărăcuţa...”; „Şi 
pe... Dumnezeu nu-l înşeli? Nu-l minţi? Nu-l trădezi?” ; „Eu 


să... Cum să-l înşel pe Dumnezeu?”; „A, nici nu te-ai gândit? 
Făgăduieşti a zidi bisericile din piatră şi, dacă jupâneasa se 
ridică teafără din pat..., înalţi două biserici dintr-un lemn. 
Ori, şi mai bine: două cuşti pentru păsări şi le-atârni într-un 
stejar bătrân. Făgăduiala ţi-ai ţinut-o.”; „Zeflemiseşti tare 
usturător, se tângui cel lovit; dar şi tare deştept.” Dimitrie 
văzu că nu-l poate supăra, totuşi urmă, curios să afle unde 
va să ajungă pe calea cuvintelor sale, începute ca o dojană 
şi ca o bănuială: „Eşti aproape tot aşa de bogat ca şi 
Brâncoveanu. Ai putea zidi trei biserici şi trei palate toate 
cu aur poleite.”; „Amar de mine... Doar dacă vii măria ta 
domn şi-mi dai cheia ţării pe mână. Măria ta ceteşti, scrii 
cărţi, te numeşti voievodul cel cărturar şi înţelept, iar eu te 
hrănesc şi-ţi poleiesc numele cu aurul bunei faime.”; „Cam 
aşa a făcut, iertat fie, părintele meu. lar domnia ta, cu 
dibăcie l-ai încălecat, cum ţi-a fost pofta inimii şi a pungii. 
Cu mine n-ai să ai prilejul, că n-am să mai fiu domn 
niciodată. lar Antioh, dacă te lasă uneori să-i sufli în borş, 
cum se zice, o face anume ca să-l poată sorbi el mai în 
lege, fără teama că se frige.” Poate ar fi trebuit ca vorbirea 
să se curme aici. Dar lordache nu se lepăda uşor de un 
gând care, bănuia el, i-ar putea aduce oarecare foloase. 
Zise: „De mult ştiu, şi voiam să-ţi spun, că măria sa Antioh 
vodă se cam teme de ascuţimea minţii măriei tale.”; „Da? 
se prefăcu Dimitrie a se mirare. Ce năzbâtii şi pozne mai 
născoceşti?”; „Chiar pe doamna Catrina o am auzit, în 
vremea nunţii: «Acum cumnatul Dumitraşcu are rude mari 
şi puternice, e cunoscut între munteni şi moldoveni: oricând 
te poate da jos de pe tron, dacă vrea.»”; „ŞI... fratele meu 
ce-a zis?”; „A zis... Nu, nu... Jură că nu mă pârăşti!”; „Jur, 
viperă intrigantă. Dar să ştii: dacă te porţi cum te porţi, vei 
muri muşcat de muşte, adică de albine, cum numesc eu 
ţăranii, aceia pe care cu cruzime îi despoi şi-i 
schingiuieşti.”; „Ai harul proorocirii?” cercă lordache să 
râdă. „Măcar uneori. Chiar şi acum, dacă-mi spui ce-a zis 
Antioh. Prefir lucrurile bine, cu de-a măruntul, şi-ţi 
proorocesc.”; „A zis, vorbind cu doamna Catrina: «Aşa ne 
trebuie, dacă i-am adus mireasa din Braşov, plătind pungi 


grele guvernatorului neamţ. Ba am mai şi găzduit-o la 
lordache Ruset... Cantacuzinoaicele vor stârni în el ambiţii 
mari şi...»”; „Deştept frate am!... lar doamna ce-a zis?” se 
arătă Dimitrie arzător a şti. „A rostit o... zicală: «Dă-mi 
Doamne mintea românului cea de pe urmă»... Adicătelea 
mai bine te însurai cu o fată din Moldova. Cu o răzeşiţă, de 
pildă. Ori rămâneai holtei toată viaţa.” Dimitrie se porni pe- 
un râs dezlănţuit şi batjocoritor, vrând să arate că n-a 
crezut şi nu crede nici o iotă din născocirile vistierului. Apoi, 
când se potoli, rosti: „Vistiere, ca să nu-ţi mai baţi gura 
degeaba, află că mă mut la Țarigrad, pentru totdeauna.”; 
„Cum? Se arătă lordache îngrijorat şi speriat: Laşi 
domnia?”; „Domn e fratele meu, Antioh. Au nu ştii, pardos 
şiret? Mă duc să-i slujesc capuchehaie. Şi fac aşa ca domnia 
lui să atârne de dibăcia mea. Mai bine să-l sfătuiască un 


frate decât un... anume vistier.”; „În viesparul Istanbulului? 
Domnia ta, un cărturar, un scriitor cu capul prin nouri? Și- 
apoi, capuchehăi sunt fraţii mei.”; „Decât fraţii domniei 


tale, mai bine... fratele măriei sale. Nu-i aşa? Tata era 
singur şi voi, Cupăreştii, patru. Acum noi, Cantemireştii 
suntem doi, cu Lupu Bogdan trei şi cu doamna Casandra 
patru. Şi mă duc acolo, în marele viespar, în Cetatea 
Lăcomiei, tocmai ca să mai potolesc vrajba pe care mulţi, 
prea mulţi o aţâţă mereu.”; „Vai, vei fi singur şi...”, îl căină 
lordache. „Mă duc, chiar de-oi fi ca un hulub între spini. Mă 
voi îndeletnici cu scrierea cărţilor, ca şi până acum, şi cu 
descâlcirea multor şi ucigaşelor gâlcevi, adesea urzite de 
fraţii domniei tale şi mai ales de fostul meu prieten 
Scarlatache Ruset.”; „De ce şi de când Scarlatache nu-ţi 
mai este prieten? De când?”; „Vai, vai, ce te mai miri, 
pardos afurisit... De când am aflat că a căutat-o pe 
Casandra la Braşov, anume ca să mă ocărască, să mă 
ponegrească. De ce? Nu ştiu.”; „Ce neruşinat făţarnic! Am 
să-l sudui ca pe el... Ai să vezi ce-am să-i fac... Eu, drept şi 
cinstit vorbind, mult aş vrea să te slujesc aici, cu neclintită 
credinţă. Căci măria ta eşti acel cap luminat care ar face 
minuni, dacă...”; „Ti-am mai spus că nu îngădui linguşirea! 
strigă Dimitrie şi plecă. Dar din uşă îl pocni, mai tare: 


Minune adevărată ar fi să scap ocârmuirea de sfatul 
domniei tale. Să-l fac pe Antioh să te surghiunească la o 
mânăstitre, în munte.” Nu ştiu ce răspuns i-ar mai fi dat 
lordache, dacă Dimitrie n-ar fi plecat. Ştiu însă că, spre a nu 
părea înfrânt, se întoarse către mine şi grăi cu răutatea 
omului care poate orice: „L-ai auzit, lon Neculce? Nici îşi 
închipuie că ar putea fi cineva mai puternic decât el, 
ginerele Măriei Cantacuzino şi cumnatul lui Gheorghe 
Cantacuzino, cel pe care Şerban vodă voise a-l lăsa urmaş. 
Dar, să ştii: Brâncoveanu are destule pricini spre a-i face 
capătul...” Voiam să-i dau răspuns, învinuindu-l că prea 
întinde năvodul multor uneltiri. Dar n-am apucat să deschid 
gura, c-a intrat Antioh vodă, răcnind către Lupu Bogdan, 
care-l urma: „De ce nu-mi împlineşti poruncile, hatmane?”; 
„Măria ta, te rog nu ţipa la mine ca la o slugă”, se împotrivi 
Bogdan, cu demnitate. „Te dau călăului, câtu-mi eşti de 
cumnat! clocoti vodă. Ai furat aur din Camenița şi l-ai 
ascuns la Neamţ.”; „Nu l-am furat, ci l-am găsit. Ori se 
cuvenea să-l las leşilor şi otomanilor? E bunul nostru, jefuit 
în cei douăzeci şi-atâţia de ani de când îşi fac drum pe la 
noi, până la Camenița. O comoară care-i a noastră!” ; „Dar 
cum ai pus mâna pe dânsa? se îmbună vodă. Cum? ;, „Pe 
când paşa Cameniţei sta la taifas cu solii leşi, îi poftea la 
şerbet şi cafea, cum este obiceiul la otomani...”; „Tu ai 
scotocit cetatea, n ? ; „Cred că n-am făcut rău, măria ta. 
Era acel ceas când turcii nu plecaseră cu totul din cetate, 
iar leşii nu cutezau să intre, de teamă să nu fi pus ienicerii 
vreun lagun, în vreun loc ascuns, să azvârle cetatea în aer 
şi să-i ucidă pe toţi. Eu am îndrăznit şi am câştigat. Dealtfel, 
trebuie să spun că tainiţa mi-a arătat-o, cu mare teamă, un 
român slujitor la un agă, acolo, în cetate.”; „Mult aur?” 
întrebă vodă Antioh, cu grabă; „Ca la treizeci de pungi.”; 
„Tălharule! strigă iar vodă. Minţi! Peste cincizeci...”; „Oho!” 
se bucură lordache, frecându-şi mâinile, în spatele lui vodă. 
„Du-te şi adă banii! porunci măria sa. Te însoţeşte Dabija 
clucerul şi Neculce vătaful de aprozi. Pleacă!” Lupu Bogdan 
ar fi vrut să mai spună ceva, dar înţelese că nu putea vorbi 
de faţă cu lordache Ruset şi ieşi, furios, zdrăngănind spada 


şi pintenii, pufuind şi fulgerându-mă cu privirea. Eu am mai 
rămas, să ascult mai limpede porunca domnitorului. Şi, 
rămânând, l-am auzit pe lordache vistierul izbucnind 
mânios: „Ce tălhar, măria ta! Şi ăsta ţi-i cumnat...”; „Nu 
cumva îi eşti tovarăş?” se răcădui vodă, cu vorbă răstită. 
„Dacă-i eram, nu ne prindeai, măria ta; aveam eu grijă să 
nu afle nimeni. Nimeni! Sunt hoţ bătrân şi dibaci, mărite 
voievoade.” Vodă a rămas pe gânduri. Mai pe urmă, când 
am aflat cum s-au petrecut lucrurile, mi-am dat seama că îl 
frământa o întrebare: cum de a ştiut lordache vistierul că 
Lupu Bogdan pusese de-o parte, pentru sine, douăzeci de 
pungi? 

- Vă rog, mai gustaţi cozonac şi vin! îndemnă ju- 
pâneasa Maria. Se lasă răcoare şi va să ne mai încălzim. Şi- 
apoi vinul ajută trezirea amintirilor: le face mai vii, mai 
spumoase. 

După ce sorbi din ulcică şi cea din urmă picătură de 
vin, căpitanul Silion scutură pletele, înălţă fruntea şi surâse: 

- Ai mare dreptate, jupâneasă Maria. Mi-am amintit o 
întâmplare de pomină, din vremea când ieşeau otomanii 
din Camenița, ca să intre leşii. Între oști s-a ivit atunci un 
urs mare, groaznic. De mirare cum poate fi o namilă atât de 
mare. Zeci de ostaşi români au sărit asupra lui şi nu-l 
puteau ucide. L-au împins, în câteva rânduri, în apa 
Nistrului, dar dihania înota mai dihai ca un marinar şi ieşea 
iar la mal. Gonindu-l pe fluviu, cu o luntre, ursul nu s-a 
speriat de suliţele gonacilor, ci, zădărât şi-nfuriat, s-a urcat 
pe luntre şi-a făcut multe grozăvii, sfâşiind oamenii. Ba încă 
şi mai cumplit: slobozind foc din puşti să-l ucidă, oştenii s- 
au împuşcat unii pe alţii în îmbulzeala de pe luntre. Vreo 
patru ceasuri s-au luptat ostaşii, până au ucis fiara aceea 
cumplită, aţâţată de mirosul sângelui. Ziceau unii că nu era 
lucru curat cu acea dihanie, de-a mirare şi nemaivăzut de 
mare şi de groaznică. Să fi fost semn că-i părea rău după 
otomanii care îşi cărau, cu luntrele, pe Nistru la vale, 
tunurile cele mari şi cumbaralele, iarba de puşcă, ghiulelele 
şi mult alt tarhat adunat în acea cetate pe care o credeau 
pe vecie a lor? Ori... 


- Dimitrie ar fi zis că era chiar întruchiparea puterii 
otomane, furioasă, rănită de moarte, ce nu vrea, totuşi, să 
fugă ori să piară, surâse Daria, bucuroasă c-a putut lega şi 
această povestire de numele şi înţelepciunea preaiubitului 
ei ursit nenuntit. 

- Da, aşa ar fi făcut, aprobă vel hatmanul Neculce şi 
urmă: Cum, spuneam, atunci n-am îndrăznit să-l tulbur pe 
măria sa din gânduri. Am aşteptat. Şi aşteptând l-am văzut 
pe Dimitrie intrând şi, cu mare bucurie, vorbi că solia lui 
pan Leszczynski a izbândit: regele Poloniei a poruncit ca 
joimirii leşi să plece din cetăţile noastre. Antioh vodă s-a 
înviorat de-o mare bucurie. Dealtfel cuvine-se a spune şi 
aici că retragerea otomanilor din Camenița a bucurat mult 
toată ţara. Aprovizionarea acestei cetăţi cu bucate, numai 
pe sama Moldovei, era o povară mai mare decât haraciul. 
Nevoiţi eram a îndestula noi, din sărăcia noastră, zeci de 
mii de soldaţi otomani. In drumul lor către Camenița zeci de 
paşale se hrăneau, cu tot alaiul lor, se ghiftuiau tot de pe 
biata noastră spinare. Acum, nemaifiind şleah de armie 
otomană, eram mai slobozi şi mai feriţi de jafuri. Aşa, ţara 
toată rămăsese în sama lui Antioh vodă. Dimitrie îşi arătă 
bucuria: „E o biruinţă a pledoariei mee. Acum grăbeşte a 
scoate mai repede şi joimirii leşi din Suceava, Neamţ, Hotin 
şi unde-or mai fi cuibăriţi, precum cucuvăile. Să avem cetăţi 
slobode, ale noastre.”; „Pe cine să trimit?” a întrebat vodă. 
„Pe Lupu Costache.”; „De ce tocmai pe... el?” ; „Odată şi- 
odată trebuie să ne împăcăm cu Costăcheştii, Antioh. Şi 
acesta-i prilej bun. Lupu Costache-i bărbat întreg, mândru, 
harnic.”; „Dar tu ai uitat că el ţine cu leşii?”; „Nu. Ci mă 
gândesc că tocmai de aceea îi va îndupleca mai uşor să 
pece mai repede, fără a strica, fără a jefui cetăţile.” 
Asemenea povaţă l-a neliniştit foarte pe lordache Ruset. A 
întrebat, cu teamă, însă bine acoperită: „Dar dacă acei 
Costăcheşti, sfătuindu-se cu leşii, vor căta să răzbune 
moartea părintelui lor?”; „Vor începe... răzbunarea cu 
domnia ta care l-ai sfătuit pe tata să se folosească de călău. 
Domnia ta, nu noi!” îl plesni Dimitrie cu vorbă aspră, 


întărâtându-l pe vistier până sări cu ocara: „Lupu Costache-i 
om de nimica: mincinos şi făţarnic!” 

- Poate ca să-şi bată joc de acest sfetnic viclean, sări 
cu vorba căpitanul Silion, Dimitrie mi-a poruncit atunci, 
răstit foarte: „Adă-l, Silioane, pe jupân Lupu Costache, să-l 
punem la cântar cu jupân lordache. În care tirizie să te- 
aşez, vistiere? A vicleşugului? A linguşitorului? A 
mincinosului? A ucigaşului? A... Ei, dar ce cântar din lume 
are atâtea talere?” Credeam că se va stârni bătaie intre 
dânşii. Mă şi pregăteam să-i despart. Dar vistierul nu se 
lăsă, ci de la mânie întărâtată trecu la milogire: „Măria ta, 
eu numai din prea marea-mi credinţă, povăţuiesc să nu vă 
încurcaţi cu Costinii şi cu Costăcheştii. Decât s-aduci 
răzbunătorii prin preajmă, mai bine boiereşte răzeşi, 
precum a făcut părintele măriei tale, să-ţi fie ajutor.”; 
„Fratele meu va avea grijă şi de asemenea boierire; dar nu 
pentru a-i înlocui pe Costini şi pe Costăcheşti, ci spre a 
întări ocârmuirea cu cât mai mulţi oameni buni şi vrednici, 
înţelepţi şi de nădejde.”; „Întocmai!” încuviinţă Antioh, cu 
tărie multă. 

Aici Neculce zise: 

- Eu eram nemulţumit pentru că nici un boier din cei 
mari şi de neam, ca mine, nu vedea cu ochi buni o năvală 
năpristană de nechemaţi, de neamuri proaste, în rangul cel 
înalt. Dar atunci n-am zis nimica. Silion a plecat şi l-a adus 
pe Lupu Costache, aşa cum i se poruncise. Când a intrat în 
spătăria mare, Dimitrie l-a îmbrăţişat, apoi l-a privit şi l-a 
admirat: „A, ce mândru arăţi, boier Costache! Sănătos? 
Voinic?”; „Mulţămesc, măria ta, a răspuns Costache, 
înălţând capul şi scuturându-şi pletele lungi, negre; cât 
între noi nu lucrează satârul, e bine. Ne păstrăm sănătatea 
şi viaţa.” Împunsătura părea că nu-l atinge pe Dimitrie, care 
vorbea şi da porunci parcă el ar fi fost domnitor: „Boier 
Costache, măria sa Antioh vodă nu crede că domnia ta ai 
binevoi să primeşti, zic cu bucurie!, porunca de a merge sol 
la riga August al Poloniei, să-i mulţumeşti c-a făgăduit să 
scoată joimirii leşi din cetăţile Moldovei şi să-l rogi să 
împlinească grabnic, cât mai grabnic, această mărinimoasă 


făgăduinţă.” Căldura, prietenia, înfocarea cu care-i vorbea 
Dimitrie îl mişcă pe Lupu Costache, îndemnându-l a cuvânta 
cu tremur în glas: „Măria ta, mult m-ar mâhni dacă ai crede 
precum că n-aş avea şi eu inimă pentru ţara asta. Joimirii 
leşi ne sunt ca nişte cuie în talpă. Asta o spunea şi bietul 
Miron Costin care a pierit pentru credinţa lui, prea mare, în 
sprijinul şi prietenia cu polonii.”; „Atunci pregăteşte-te, 
boier Costache, şi mâine vino la măria sa cu răspuns de tot 
ce-ţi trebuie ca solia să se împlinească bine şi repede.” 
Bucuros că i s-a încredinţat asemenea solie de cinste, Lupu 
Costache s-a închinat zicând: „Să trăieşti, măria ta! Vin, cu 
dragă inimă.” Ne-am uitat cu bucurie după dânsul, iar 
Dimitrie a vorbit: „Ai văzut, frate? Omul iubeşte ţara şi vrea 
s-o slujească. De ce să-l împiedicăm? Apoi urmă, trecând la 
alta: E vremea când Impărăţia otomană pârâie din 
încheieturi. Dacă suntem dibaci, ne dobândim toate 
drepturile noastre şi slobozenia întreagă. Drept aceea, te 
mai rog: străduieşte-te, de sârg, a scoate şi pre tătarii nogai 
din Bugeac. Să se ducă la Crâm, acolo unde li-i ţara, căci 
nouă ne trebuie ieşirea la mare, la Cetatea Albă şi la Chilia, 
aşa cum am avut-o pe vremea cea de slavă a lui Ştefan 
vodă.”; „Mă voi strădui, Dimitrie,” făgădui vodă. lordache 
Ruset se amestecă, împotrivitor, după feleşagu-i: „Pentru 
asta l-aţi rugat şi pe solul leah. Ne ajută ori ba?”; „Solul 
poate ne-ajută, poate nu, îl aţinti Dimitrie cu privirea. 
Oricum, lupul cu slugi nu face gâtul gros.”; „Aşa-i! strigă 
Antioh. Vreau Bugeacul înapoi, la Moldova.” „Buun!... Mă 
bucur că-mi afli sfaturile ca bune şi date din inimă. Şi acum 
mai am încă unul: adă-l alături de tine pe acel Constantin 
Turculeţ, cu cei două mii de oşteni ai lui.”; „Nu se poate! E 
un tâlhar...”, se depărta Antioh vodă, mirat şi speriat. „Da- 
da! sări lordache Ruset. Ne-a prădat, ca un... Chiar şi pe 
mine m-a jefuit. Şi acum... Să nu faci asemenea prostie, 
măria ta!”; „Taci, vistiere! se supără Dimitrie. Dacă ştim de 
ce şi pe cine a prădat, trebuie nu numai să-l iertăm, ci chiar 
să-l binecuvântăm. Căci e un român viteaz, un oştean 
priceput şi ne poate fi de mare folos în treaba dobândirii 
slobozeniei.. Că el, şi nu altul, a nimicit sute de neprieteni, 


tătari, otomani, leşi. Nu-i aşa?”; „Adevărat! am sărit şi eu 
cu vorba, nestăpânit, cum nu-mi era felul. Turculeţ a fost 
ocrotit şi de bunica mea Alexandrina, pentru că-i potopea 
pe tătari oriunde-i afla şi nu-i lăsa să se apropie de Boian.”; 
„lordachioaia cea bătrână l-a ajutat să-şi cumpere pământ 
şi casă, o pâri Ruset. Ea nici nu-i zicea tâlhar, ci haiduc, 
cum îi zicea prostimea. Ci, pentru noi, boierii, nu-i decât un 
răufăcător. Dacă ţi-l apropii, îi superi nu numai pre boieri, ci 
şi pre sultan. Că multă pagubă a făcut caravanelor în drum 
spre Camenița. Constantin Duca a fost mazilit că l-a scăpat 
pe Turculeţ din închisoare.”; „Vistiere, sfatul tău e bun, zise 
vodă. Pe Turculeţ o să-l aârn în ştreang.” Dimitrie se întristă 
şi plecând cu pas rar, grăi: „Ştiind că boierii şi sultanul fierb 
în aceeaşi oală, nu voi avea linişte în Istanbul. Dar o să 
aflaţi, mai târziu, că sfatul meu era cel bun. Antioh vodă l-a 
lăsat să iasă din spătărie, măcar că-i părea rău. Meşter 
cetitor în cugete, lordache vistierul strecură vorbă vicleană, 
frumos boită în zeamă de sinceritate: „Se făleşte, măria ta, 
către toţi, că nu-i pasă de domnie. Zice că-i aprins după 
învăţătură. Dar iată că, în fapt şi la o adică, îţi pizmuieşte 
tronul şi-ţi pândeşte averile. lertare, dar nu învăţătura este 
însuşirea lui de căpetenie, ci făţărnicia, fariseismul.”; „Cum 
îţi îngădui să-mi batjocoreşti fratele?! leşi afară!” lordache, 
gonit ca o slugă, surâse mieros şi milog: „lertare!... Ştiu că 
aşa v-aţi învoit, să vă ajutaţi la treburile ocârmuirii. Dar nu 
pot să nu spun că şi un orb vede cum te făţăreşte. Zice că 
nu se amestecă în domnie şi când colo, dă porunci chiar 
peste capul măriei tale şi-ţi pune-n cap oamenii lui. De 
aceea te povăţuiesc să nu cumva să-i dai moşiile, măria ta. 
Cum dobândeşte ceva parale, haţ!, ca pe-un măr, îţi înşfacă 
scaunul domniei. Aşa face!” 

Ajuns aici cu firul povestirii, vel hatmanul lon Neculce 
se opri. Maica Daria tuşi uşor, semn că are ceva de spus. In 
seara asta rostise prea puţine cuvinte; trăia parcă din 
izvorul celor povestite ieri seară. Ascultase, mulţumită şi 
bucuroasă că a iubit, iubeşte şi va iubi, cât îi va bate inima, 
bărbat ca acela iscusit, voitor de bine, de dreptate, de 
învăţătură, pătimaş iubitor de ţară şi de libertate. Cu 


degetele-i subţiri îşi frecă uşor fruntea, parc-ar fi vrut să 
şteargă păcla vremii şi a uitării, ca să scoată la iveală 
întâmplări vechi şi dorinţi de mult stinse, în abia vădita lor 
mijire. 

- Văd că Silion tace, deşi ştie că, înainte de a pleca din 
laşi, Dimitrie s-a întâlnit cu trei dintre fraţii Ruset. Adevăr 
grăiesc, Silioane? 

- Adevăr, Daria, adevăr. Dar uitasem. Ori poate am 
vrut să trec peste asta, tăcând. Căci eu nu l-am prea înţeles 
chiar de-atunci, când am aflat că s-a îngrezut în Cupăreşti, 
că l-a iertat pe Scarlatache pentru ponegrirea către doamna 
Casandra şi chiar a primit să-i fie ajutor, în Istanbul, 
capuchehaie, întru sprijinirea domniei fratelui. Adică să fie 
împreună „dulăii”, cum spunea el, păzitori ai scaunului 
Moldovei. Nici acum nu înţeleg cum a putut fi atât de 
încrezător în nişte oameni neoameni. Dar poate atunci nici 
lui, nici lui Antioh vodă nu le venea a crede că Ruseteştii 
puteau fi atât de schilodiţi sufleteşte de patima urzelii 
intrigilor. Cupăreştii au jurat că-i vor fi prieteni, că-l vor 
ajuta să scrie cărţi, să-şi facă prieteni printre oamenii de 
samă ai vremii, să-i împace pe Cantemireşti cu 
Brâncoveanu. Când am cercat să-i spun că nu-i bine să se 
încreadă prea mult în aceşti oameni neoameni, cum le 
ziceam, mi-a retezat vorba: „Silioane, oamenii sunt răi şi 
buni în acelaşi timp. Eu cred că prin meşteşug poţi spori 
ceea ce-i bun în oameni şi ţi-i poţi face prieteni.” Apoi, aşa 
cum obişnuia, şugui cu oarecare durere: „Ce să-i faci? Aşa 
ni-i dat: căpuşa lui Antioh - lordache; căpuşa mea - 
Scarlatache.” 

- Hm... cum ne apare acum legătura între aceste două 
familii..., se minună dascălul leremia, iar Neculce adăugă: 

- N-am ştiut de asemenea vizită, dar l-am însoţit până 
la Galaţi şi am simţit multa lui tristeţe că părăseşte ţara, că 
nu ştia când avea să se mai întoarcă. Inima îi era plină de 
griji şi de o teamă amară, că nu va putea fi aşa cum voia să 
fie, acum când nu mai era singur, ci îl însoțea o doamnă 
frumoasă şi de neam mare, o soţie care dorea să se zbată 
să-şi recapete moşiile şi averile smulse de Cantacuzini şi de 


Brâncoveanu. Mi-a spus chiar, într-un popas, dincolo de 
Vaslui: „Sunt soţul doamnei Casandra, ruda rău sfădită cu 
Brâncoveanu, care, stând mult în Braşov, cunoaşte 
legăturile cele tainice ale voievodului din Bucureşti cu 
Leopold, împăratul nemţesc.” 

- Da, se mai temea şi pentru că Brâncoveanu luase 
mulţi bani de la Şerban Cantacuzino şi se gândea că Di- 
mitrie Cantemir, soţul Casandrei, îi va cere înapoi, adăugă 
dascălul leremia. 

Asemenea completări la povestirile din seara asta o 
făcură pe jupâneasa Maria să adauge şi ea: 

- Sunt nepoata lui Dimitrie Cantemir, dar l-am văzut 
doar o singură dată. Şi pentru mine nu-i limpede: a fost el 
om înţelept, cum zic unii, ori numai un cărturar, a multe 
ştiutor? Nu cumva îi punem noi, de mult, în cârcă şi în 
inimă, gândurile şi simţămintele noastre faţă de dânsul? 

Jupâneasa Maria credea că va răspunde dascălul le- 
remia. Dar el îngăimă: 

- E greu, foarte greu de spus. 

Vel hatmanul Neculce nu se rosti nici el de-a dreptul, ci 
regretă: 

- Bine ar fi fost. Maria, să chemăm la acest priveghi şi 
pe Scarlatache Ruset şi pe alţii din cei care l-au duşmănit 
pe Dimitrie Cantemir şi mai sunt în viaţă. 

- Poate-i mai bine că nu i-ai poftit, grăi dascălul 
leremia. Dacă veneau, trebuia să vorbească despre ei înşişi. 
Şi, după câte ştiu eu, rar om care, la bătrâneţe, să se 
cunoască săvârşitor de fapte rele şi slute în tinereţe. Cu cât 
îmbătrânesc, cu atât oamenii viaţa îşi poleiesc, ar zice 
Dimitrie Cantemir. Cei care nu-s de faţă, de obicei, n-au nici 
dreptate. Se pare însă că, măcar uneori, când e vorba de 
cei morţi, lucrurile se schimbă: au totdeauna dreptate. 
Morţii nu se mai pot apăra. 

- Se poate, dascăle leremia, să ai dreptate, se rosti 
jupâneasa Maria, auzind cântarea cocoşilor, stârnită în satul 
Prigoreni. Ci pentru că mult v-aţi ostenit ascultând povestiri 
despre bătălii turceşti, despre dispute politiceşti şi intrigi 
cupăreşti... - na! c-am vorbit în felul lui Cantemir - zic să ne 


amistuim, iubiţi priveghetori, în iatacurile noastre şi să-l 
lăsăm pe acel moş Ene să umble pe la gene, să ni le închidă 
cu blândeţe şi să ne mângâie, cu tihnă şi pace până mâine, 
în zori. 


SEARA A ŞAPTEA sau: 
INOROGUL, FRATE BUN CU ŞOIMUL? 


Cea de a şaptea zi era Sâmbătă şi Mihail vodă Racoviţă 
a trimis, dis-de-dimineaţă, un olăcar să-l poftească pe hat- 
manul lon Neculce la laşi, la Curtea domnească. 

- Maria, dacă întârzii, a zis Neculce către soţia sa, ai 
grijă tu de priveghiul amintirilor. 

Dar, spre bucuria tuturor celor adunaţi în cerdacul 
conacului din Prigoreni, vel hatmanul s-a întors acasă la 
vremea asfinţitului. Era obosit de calea străbătută călare şi 
întristat de cele aflate. Cât a putut, a căutat să ascundă 
supărarea şi, pentru asta, a poruncit să aşeze în cerdac 
masă mare şi îmbelşugată, cu fripturi calde de berbec, bine 
împănate cu piper, cimbru, busuioc şi mujdei, şi sprijinite cu 
vin rece din ulcioare bârdăhănoase. Şi când toţi s-au aşezat 
la masă, cu tot dichisul şi cu belşugul dinainte, jupâneasa 
Maria a cuvântat: 

- Am adus totul aici, pe masă, fripturi, pâine, plăcinte, 
cozonac, fructe, ca să nu ne mai ridicăm până nu se gată 
privegherea, adicătelea povestirea rânduită pentru seara 
asta. 

La asemenea poftire lămuritoare, vel hatmanul Ne- 
culce avu şi dumnealui de spus o vorbă, cu iz de părere de 
rău: 

- Vă rog să ospătaţi după poftă, deşi ştiu că, de lao 
vreme, din pricina vinului, s-ar putea să nu mai înţelegem 
bine ce mâncăm şi să nu mistuim prea bine ceea ce 
povestim. Dar prea-s flămând şi însetat, ca să nu poftesc 
bucate alese şi mai ales colţunaşi îndulciţi cu miere şi 


plăcinte poale-n brâu, calde şi dulci, ca nişte fete tinerele, 
când ghilesc, vara, pânzele în râu... 

Nici unul din priveghetori nu s-a împotrivit, ci toţi au 
prins să dumice cu mare poftă. Chiar maica Daria, care, de 
obicei, ciugulea precum păsărica, acum se arăta flămândă 
şi mânca şi bea cu poftă. După ce-şi mai potoli foamea şi 
setea, vel hatmanul începu depănarea amintirilor, cu 
gândul că, îndată ce va osteni, să dea rând celorlalţi 
povestitori. Se temea oleacă pentru dascălul leremia, că 
prea sorbea cu sete ulcică după ulcică, lăudând şi friptura şi 
plăcintele şi colţunaşii. 

- Aşa precum aţi auzit aseară, mai mult sfădit cu 
Antioh vodă, s-a ridicat Dimitrie Cantemir din laşi, cu tânăra 
sa doamnă şi cu tot agarlâcul şi s-a dus să trăiască acolo, în 
Țarigrad. Ci eu, ca bun prieten, l-am însoţit până la Galaţi. 
Îmi aduc aminte că atunci când treceam prin pădurea 
Bârnovei s-a făcut mare eclipsis, adică întunecare de soare. 
Era în anul 7208, iar de la mântuirea lumii 1699, 
septembrie 12 zile, într-o marţi. Şi se întunecase lumea că 
mai nu se vedea om cu om. Şi spaimă mare a fost între 
oameni, orăşeni şi ţărani, boieri şi prostime. lar slujitorii cu 
greu au vrut să meargă mai departe, spre Vaslui: ziceau că 
a sosit sfârşitul lumii şi mai bine să-i prindă la casele lor, 
decât pe drumuri. lar Dimitrie Cantemir a stat între noi şi, 
cu pana pe hârtie, cu băţul în colbul drumului, a arătat cum 
se face eclipsa, cum umblă pământul, luna şi soarele, 
rotindu-se fieştecare, cum se întâlnesc în linie dreaptă şi se 
plimbă umbra lunii pe o parte din pământ, de se întunecă. 
Şi atunci, din desenele lui Dimitrie Cantemir, în care soarele 
era ca un bostan, pământul ca un măr şi luna ca o nucă, am 
înţeles cum se mişcă planetele şi cum se face umbra pentru 
eclipsă. Astea au fost, pentru mine, încă o dovadă că 
Dimitrie avea şi minte şi învăţătură cum noi, ceilalţi, prea 
puţină aveam, aici, în Moldova. Dacă am înţeles eclipsa 
înaintea altora dintre boierii şi slujitorii care ne însoțeau, 
trebuie să spun că un dram de teamă şi de nelinişte tot îmi 
stăruia în cuget. Şi-am întrebat: „Să fie acesta semn rău 
pentru soarta noastră?”; „N-are nici o legătură cu soarta 


noastră”, a răspuns Dimitrie. L-aş fi crezut întru totul, dacă 
n-ar fi urmat atâtea nenorociri îndată după asta... Deci 
Dimitrie Cantemir s-a mutat la Țarigrad, să fie capuchehaia 
fratelui său. 

- lertare, loane, îl opri jupâneasa Maria, dar înainte de 
a povesti despre traiul din Istanbul, mi-am amintit eu 
despre cele puse la cale aici, în laşi. Mă luase taica, hat- 
manul Lupu Bogdan, la Curtea domnească, să mă înfăţişeze 
doamnei Catrina, să-i fiu fată în casă şi, împreună cu alte 
boieroaice, să lucrăm şi să sporovăim câte-n lună şi-n stele. 
Cu urechile mele am auzit ce-a pus la cale lordache Ruset, 
vidma cea rea. A poruncit fraţilor săi aşa: „Scarlatache, tu 
ţine-te de Dumitraşcu prin tot Istanbulul. Nu-l pierde din 
ochi.”; „Alifăstăc, în sama mea! s-a bucurat Scarlatache. O 
să-l joc ca pe urs.”; „Manolache, a urmat Cupariul cel mare, 
tu ai grijă de Brâncoveanu. Zvoneşti că doamna Casandra 
vrea să dea în vileag toate tainele pe care vodă 
Brâncoveanu le are cu împăratul nemtesc. Că Dimitrie 
Cantemir unelteşte să-i ia scaunul.”; „Să afle că umblă să 
capete înapoi banii luaţi de la Şerban vodă.”; „Foarte bine, 
Manolache! Ai s-ajungi şi tu o liftă urzitoare de intrigi. Dar, 
luaţi aminte: nu cumva să-i supăraţi pe Cerchez Mehmet şi 
pa Cuciuc imbrohorul, că daţi de dracul cu mine.”; „In casa 
lor, frate lordache, Dumitraşcu merge adesea în vizită; 
cântă din tambură şi se dă-n dezmăţ, ca un păgân, cu 
păgânii”, pâri Scarlatache. „Dar cum scăpăm de el?” 
întrebă Manolache, cu nevinovăție. „Eu să te-nvâăţ, 
nepricopsite? se-nfurie lordache. Ca, la o adică, să dai vina 
pe mine? Tu faci, tu tragi! Şi folosul şi ponosul.”; „Nu văd 
decât o cale: să-l înecăm în Bosfor”, se rosti Scarlatache. 
„Omor? De ce?” se arăta Manolache nedumerit. „Nu ştiu! se 
descotorosi lordache, scuturându-şi marginea anteriului. 
Dar ştiu că punând pe Cantacuzini, pe Brâncoveni şi pe 
Cantemireşti să se macine între dânşii, stăpânim noi aceste 
ţări şi o parte din împărăție, începând cu Fanarul.”; „Dar 
Dumitraşcu nu... domneşte. De ce să-l... pierdem?”; 
„Manolache, nerodule, nu-mi eşti frate dacă nu înţelegi că, 
pentru noi, mai primejdios ca oricine este ăst căpos? E prea 


învăţat. Ştie a se face iubit. Ne ghiceşte gândurile. Ne 
cunoaşte hibele. Pricepe bine la uneltiri. E bun prieten cu 
mulţi dintre turcii cei mari. Înţelegi? Prin el şi Antioh e mai 
tare. lar nouă - poate-ai aflat şi tu! - ne trebuie un domn 
becisnic, nepriceput, fricos, prost, să-l ducem lesne de nas 
cum vrem. Cum vrem!”; „Nici pe Antioh nu-l stăpânim noi 
prea uşor, zise Manolache. Când începe să urle...”; „De el 
am eu grijă! s-a fălit lordache. Tu roagă-l pe Brâncoveanu 
să trimită un om la Țarigrad să-l urmărească şi el, pas cu 
pas, pe Dumitraşcu. Şi, mai ales, înduplecă-l s-o mărite pe 
domniţa Ileana cu feciorul meu Neculai. Înduplecă-l! Dacă 
nu, îţi iau moşiile şi aurul şi te las cerşetor la poarta Sfintei 
Sofia.” După asemenea ameninţare, Manolache Ruset s-a 
făcut mai grijuliu şi mai umilit în faţa lui lordache. „Te rog 
să-mi spui, frate, pe cine zici să trimită Brâncoveanu la 
Țarigrad să ne ajute în treaba urzelilor? Povăţuieşte-mă ca 
să-l povăţuiesc.” Iordache s-a mâniat ca un motan călcat pe 
coadă şi-a răcnit: „Nu la treaba urzelilor, nătângule! La asta 
voi sunteţi regi. Adică trebuie să fiţi regi. Dar, pentru 
atragerea lui Dumitraşcu Cantemir, zic să-l ceri pe Toma 
Cantacuzino spătarul: e dibaci, mândru, ambițios, îndrăcit, 
mai ales îndrăcit ca nimeni altul dintre Cantacuzini, neam 
de oameni straşnici. E aproape tot aşa de dornic de mărire 
ca şi Şerban vodă Cantacuzino, ierte-l Sfântul.”; „Dar e rudă 
cu Casandra şi deci şi cu Dimitrie Cantemir, se îngrijoră 
Manolache. E vărul ei.”; „De asta nu-ţi pese! se răsti 
lordache. Câinii se sfâşie pentru ciolan şi Cantacuzinii 
pentru putere. lar voi vă strecuraţi printre certurile lor şi-i 
aţâţaţi, îi îndemnați, îi zădărâţi, îi muşcaţi, îi otrăviţi, 
făţărind blândeţe, prietenie, cumsecădenie.” 

Se făcu tăcere în cerdac. Se auzeau doar sfârâitul 
lumânărilor din cele trei sfeşnice de pe masă, sunetele 
tacâmurilor în farfurii şi foşnetul mestecărilor. După ce 
aşeză pe farfurie ciolanul de pe care rosese toată carnea, 
dascălul leremia cuvântă, ştergând cu şerveţel de in alb 
musteaţa şi barba: 

- Să mulţumim jupânesei Maria pentru felul cum ni i-a 
zugrăvit pe cei trei Cupăreşti şi îngăduiţi-mi, dragi 


privighetori, să vă spun că, în Istanbul, Dimitrie Cantemir şi 
doamna Casandra au locuit, la început, tot în casa de la 
Ortakioi. Duceau o viaţă retrasă, cuminte, parcă le-ar fi fost 
de-ajuns dragostea lor şi învăţătura ori scrierea cărţilor. Ştiu 
că, mai bine de jumătate de an, ela lucrat la o scriere în 
limba latină, zisă „Imaginea ştiinţei sacre sau Metafizica”, 
pe care mi-a închinat-o mie. Doamna Casandra gospodărea 
şi-l ajuta să găsească în cărţi acele pagini de care avea 
nevoie. In estimp, o singură dată au făcut zaiafet cu 
prieteni otomani şi creştini. Încolo, n-a lăsat pana din mână. 

— E foarte adevărat, întări Silion, înghițind un colţunaş 
dulce şi botezându-l cu o ulcică de vin. De mai multe ori 
între dânsul şi doamna Casandra am auzit vorbire ca 
aceasta: „Nu vrei să te mai odihneşti puţin, Dimitrie?”; „Mai 
scriu până se sfârşeşte şi lumânarea asta,” era răspunsul. 
Ci doamna, ca să n-o chinuie urâtul lângă un soţ mereu cu 
nasul în cărţi, zicea uneori: „Ca să mai răsufili, te rog, 


povesteşte-mi despre cartea pe care o scrii.”; „Vreau să 
înfăţişez acele lucruri înalte şi sfinte care nu se pot descrie. 
Adică să particip şi eu la înfiriparea Metafizicii.”; „Pentru 


mine şi filozofia-i prea grea, darmite metafizica.”; „Nici mie 
nu mi-i uşor. Pornesc însă de la învăţătura lui van Helmont 
şi caut să lămuresc mai bine întrebările despre obârşia 
lumii. A zice: Dumnezeu a făcut lumea în şase zile, iar în 
şaptea s-a hodinit, însamnă a spune o poveste pentru 
adormit pruncii. Nici o minte iscoditoare şi cât de cât 
luminată n-o mai crede. Căci, în fapt, lumea nu s-a... făcut, 
ci a fost, este şi va fi. Adică fără început şi fără sfârşit.” 
Doamna Casandra se cam temea de asemenea gânduri 
care nu se potriveau cu cele învăţate în Scripturi şi de 
aceea întreba: „Ce zic dascălii leremia Cacavela, Meletie de 
Arta, Alexandru Mavrocordat? Îţi încuviinţează atare 
lucrare, cu atari gânduri?”; „Sporovăit-am, de multe ori, 
împreună, zile şi nopţi, fără prea mare izbândă. Nu ne 
putem înţelege. Dar nu-i supărare. Ei s-au încredinţat că am 
o minte neliniştită, neastâmpărată, răzvrătită, în necurmată 
căutare de „altceva”. Scriu şi un manual de logică, o carte 
despre laudă către filozoful van Helmont, precum şi un 


tratat de muzică turcească. Totodată, când mi se urăşte cu 
filozofia, adun cărţi şi hrisoave ca să scriu o istorie a 
împărăției otomane şi o istorie a tuturor românilor, de la 
descălecatul lor până azi. Am găsit multe ştiri peste cele 
cunoscute de Grigore Ureche sau de Miron Costin. Ceea ce 
au scris aceştia e bun şi adevărat; dar nu-i de-ajuns. Aud că 
şi stolnicul Constantin Cantacuzino scrie o astfel de istorie 
de la începutul poporului român. Mi-ar plăcea să lucrăm 
împreună. Am să-i scriu... Asta ar fi şi o cale dea ne 
înţelege între noi, toţi românii. Îl rog să ne trimită o copie.”; 
„Ei, dacă am putea să-l întoarcem pe acest unchi al nostru 
cu faţa spre noi... Om foarte luminat, mare cărturar, umblat 
prin lume, cu trecere multă între toţi muntenii, dar cam 
încărcat de ură. Mama spunea că dacă nu s-a împotrivit 
căsătoriei surorei mele Smaranda cu Gligore Băleanu, în 
schimb a râs zicând: «Şerban vodă crede că doi prunci, 
frumoşi ca nişte arhangheli, pot potoli ura a două case, 
drăceşte învrăjbite, cum sunt Cantacuzinii şi Bălenii, numai 
cu dragostea şi frumuseţea lor? Prost e fratele meu, 
Şerban, şi închipuit când crede că uciderea postelnicului 
Cantacuzino se poate tămădui cu mireasmă de busuioc.» 
lar când Smaranda a murit, cică s-ar fi bucurat: «S-a topit 
picătura de miere, cu nefireasca-i dulceaţă întru împăcare; 
s-a topit în hârdăul uriaş al urii, al urii şi al ambiţiei fireşti 
care-i stăpâneşte pre voitorii de a ajunge mari. Mari şi tari 
în aceeaşi ţară»... Dimitrie se cam înfioră: auzise multe 
despre firea dârză, aspră şi despre ambițiile Cantacuzinilor. 
Dar acum, când era înrudit cu dânşii, putea să-l cuprindă şi 
spaima. Mai cu seamă că, aşa cum era firesc, trebuia să 
dobândească zestrea doamnei Casandra, aflată în mâinile 
lor şi ale Brâncovenilor. Inţelegea, tot mai limpede, că va 
avea de furcă, mult şi greu, cu ei. „De la tine, doamna mea, 
voi afla multe despre aceşti oameni cu însuşiri strălucite şi 
cu păcate negre.”; „Să nu uiţi că şi eu am măcar un dram 
de sânge cantacuzin.”; „M-aş bucura foarte dacă m-ai ajuta 
să dobândim iară averile luate de rudele tale. O să avem 
prunci, iar sărăcia-i jumătate moarte.” Doamna Casandra 
parcă numai asta a aşteptat: în şoaptă, i-a înfăţişat, după 


câte am, bănuit, un plan întreg de lucru în acest scop. Apoi 
Dimitrie a zis tare: „Tu, doamna mea, ca o vestală, grijeşti 
de mine: îmi pregăteşti hârtia şi cerneala, ascuţi peniţele, 
mă întrebi, mă pui să-ţi povestesc ce am scris, ce doresc să 
mai scriu şi, cu asta, mă ajuţi, mă îndemni să lucrez, să-mi 
limpezesc gândurile, să le îmbrac în cuvintele cele mai 
potrivite, mai adevărate, mai alese, mai frumoase.”; „De 
multe ori te priveghez ca pe-un prunc, grăi doamna cu 
duioşie. Nu ştiu cum va fi după ce vom avea prunc, peste 
două luni.”; „Sunt încredinţat că n-ai să mă uiţi nici pe 
mine.” În adevăr, la sfârşitul lui aprilie 1700, doamna 
Casandra a născut o fetiţă, Maria, foarte drăgălaş copil. Are 
acum douăzeci şi trei de ani: e foarte frumoasă şi deşteaptă 
şi învățată. Ţarul Petru s-a îndrăgostit de dânsa şi-o ţine ca 
pe-o icoană, la care se-nchină din când in când, spre marea 
furie a țarinei Ecaterina, care, dac-ar putea, ar sfâşia-o. 

- Chiar aşa? se minună jupâneasa Maria. O iubeşte 
ţarul? 

- Şi încă eu nu cunosc totul, cinstită gazdă. Cei ce vor 
urma după noi vor afla mai multe despre dragostea dintre 
tar şi frumoasa cantemirească... Dimitrie urma să scrie, cu 
osârdie. Se simţea ocrotit şi muncea cu bucurie şi cu spor 
însutit. Îl auzeam, uneori: „Nu voiesc a ştirbi dragostea 
cuvenită Mariei, draga noastră odraslă, venită să 
pregătească leagănul unui cocon, pe care-l vom numi 
Şerban.” Doamna Casandra se arăta adesea îngrijorată; 
speriată chiar pentru acele aspre bătălii ce se încingeau în 
jurul lor şi în cugetul soţului ei. Prins în mreaja dulce a 
dragostei din familie şi de ispita cărţilor, a dorinţei de a şti 
araba şi persana, Dimitrie cam uita slujba lui de 
capuchehaie; îl lăsa pe Scarlatache Ruset să se bată cu 
intrigile lui Constantin Duca şi cu aurul lui Brâncoveanu, ca 
Antioh vodă să nu se vadă cu spurcata cârpă neagră pe 
umăr, pusă de un imbrohor obraznic, ci să domnească în 
tihnă, zise, mai departe, căpitanul Silion, vrând să arate că 
în ciuda fericirii din casă, în cugetul lui Dimitrie continua să 
fie gâlceavă şi război mare. L-am auzit într-o zi spunând că 
se zbătea să iasă din canoanele cele învechite ale religiei şi 


cu mintea mai adânc în firea şi obârşia lumii să pătrundă. 
Doamna Casandra, după ce îşi alăpta prunca, se ostenea, 
ca şi mine, să-l aducă iară cu picioarele pe pământ. Glăsuia: 
„lartă-mă, Dimitrie, dar pe când tu filozofezi despre obârşia 
lumii, asupră-ne se lasă păcla nenorocirilor, izvodită de 
nişte oameni mărunţei la suflet şi ticăloşi.”; „Cum aclică? se 
încreţi fruntea lui Dimitrie Cantemir. Ce pâclă? Ce 
nenorociri?”; „Cea dintâi, Dimitrie: lusuf effendi umblă să 
ne ia casa. Antioh nu ne-a dat nici un ban, iar verii şi unchii 
mei Cantacuzini nu vor să-şi ţină cuvântul şi să-mi 
înapoieze partea mea din averea părintelui meu, furată de 
dânşii.”; „Rău îmi pare de suflete învrăjbite şi haine. Dar ce 
să fac?”; „Acum un ceas Scarlatache Ruset mi-a vorbit de 
ura mereu crescândă a Brâncoveanului împotriva noastră.” 
Se plângea doamna, iar soţul se arăta descumpănit şi 
neştiutor: „Nu pricep: de ce şi noi ne pârâm turcilor, ca 
nişte haini? De ce le plătim pungi cu aur, ca tot ei, ca pe 
gânsacii puşi la coteţ întru jertfire de zile mari, să ne 
schingiuiască şi să ne omoare? Noi ne hărăţim între noi, ca 
fiarele, iar ei, turcii cei mari, râd, ne înhaţă şi ne dumică.” 

Se ospătau cu bucate bune şi nici vinul nu lipsea de pe 
masa pridvorului din Prigoreni, totuşi vorbele lui Silion le 
întristau inimile priveghetorilor. Mai ales vel hatmanului 
Neculce, care vedea cum se-ndătinează obicei rău, 
păgânesc de rău, că vin domnitori din Țarigrad, cum sunt 
Mavrocor- daţii sau alţii ca Mihai Racoviţă, domnul de 
acum, care n-ar fi un ocârmuitor rău, dacă n-ar fi aşa de 
plecat grecilor din Fanar şi, prin ei, sultanului, marelui vizir 
şi tuturor dregătorilor otomani. 

- Are dreptate căpitanul Silion, chibzui dascălul le- 
remia. Într-o zi din acea vreme l-am vizitat pe Dimitrie 
Cantemir împreună cu Scarlatache Ruset. S-a bucurat 
văzându-ne. L-a firitisit pe Scarlatache pentru căsătorie: se 
însurase, în sfârşit, dar el fiind foarte ocupat cu scrisul nu 
se dusese la nuntă: „[i-am văzut mireasa la patriarhie: ţi-ai 
ales, prietene, nevastă frumoasă.”; „O cheamă Victoria şi... 
are şi ceva avere”, s-a lăudat Ruset. „Imi place! Te fericesc 
şi-ţi doresc să te bucuri de tinereţele şi frumuseţile ei. Dar 


vreau să te întreb: cum de nu mi-ai spus că Duca vodă şi 
Brâncoveanu umblă să-l alunge pe Antioh?”; „Păi, tu nu ştii 
că ei uneltesc împotrivă-i, chiar din ceasul când a urcat în 
scaun? Şi-apoi, când şi cum să-ţi spun? întrebă Scarlatache, 
cu gâlgâit batjocoritor în glas. Că stai numai cu nasul în 
terfeloage. Ai uitat de prieteni, de duşmani, de uneltiri, de... 
îndatorirea de capuchehaie.”; „Dar tu ce păzeşti? îl dojeni 
Dimitrie. Au nu pe tine te plăteşte Antioh vodă să-l păzeşti, 
să-i fii... dulău? Ori tu, dormi! Fratele tău Manolache stă mai 
mult la Bucureşti, lângă Brâncoveanu, şi nu ne vesteşte 
nimic. Seamănă cu acea sălbătăciune numită râs, care, 
stând pe cracă, în pădure, te pândeşte cu ochi holbaţi, se 
hilezeşte la tine, arătându-şi dinţii parc-ar rânji ori ar râde, 
dar, în fapt, se pregăteşte să sară asupră-ţi şi să te sfâşie.” 
Scarlatache se închiorcoşi, furios: „Nu cumva cutezi a-l 
învinui pe fratele meu că... Antioh a fost mazilit?”; „Ce-ai 
spus?”; „Ce-ai auzit.”; „Ne-aţi vândut, afurisiţilor! strigă 
Dimitrie. Că nici tu nu eşti străin de această ticăloşie.” 
Auzindu-se învinuit, Scarlatache răspunse muşcător: „Pe-un 
domn mazil şi pe-o beizade cărturar nu dă nimeni nici o 
para chioară, oricât de firoscos ar fi.” Dimitrie răcni, furios: 
„leşi afară! Ticălosule, te bucuri de răul celor care îţi arată 
numai prietenie. Ţi-am împrumutat cinci pungi şi-ai uitat să 
mi le...” ; „les, dacă aşa ti-i voia, hohoti de râs Scarlatache. 
Dar să te văd unde-ai să găseşti cincizeci de pungi să-l scoţi 
pe Antioh de la Edicule.”; „La Edicule? se muie Dimitrie, 
înspăimântat. De când? De când?” Sărind, în picioare, se 
repezi la Scarlatache şi-l înşfacă de gulerul anteriului, 
zgălţâindu-l: „De când, ticălosule? De când?”; „Nu de mult, 
urmă Scarlatache cu batjocoră; de azi de pe la chindie. In 
locu-i, cu multe pungi, aşezat Constantin Duca vodă, cua 
doua domnie.”; „Şi-ai tăcut, câine! Ai tăcut, cu toate c-ai 
jurat să mă ajuţi.”; „Urlă, că până acum urechile ţi-au fost 
înfundate nu cu bumbac, ci cu năuceală filozoficească. Și- 
apoi, ştii prea bine că din Edicule nu scapă nimeni decât 
înecat în Bosfor.” ; „Nemernice!... Şi vistierul lordache de ce 
nu...”; „Ce-i mai trebuie Cantemireşti? Îşi însoară feciorul, 
pe Neculai, cu o brâncoveancă. Deci o înrudire şi cu 


Constantin Duca. Şi dacă-i pune şi lui şaua în spate, a 
Cupăreştilor e lumea. Ce zici? Se poate cinste mai mare şi 
politică mai dibace?”; „Şi va sări Brâncoveanu asupra 
noastră, a Cantemireştilor?”; „A şi sărit, zvic! Cu tot neamul 
cantacuzin împreună, ajutaţi de ruseteşti. Vă plâng de 
milă... Adică nu: mor de râs: ha! ha! ha!”; „Pardoşi şi 
cameleoni, vulpi şi ereţi, voi credeţi că vă iartă Costinii şi 
Costăcheştii? Nici eu nu vă iert. Jur!” Scarlatache rânji într- 
un dinte: „Dacă porunceşte Brâncoveanu, Costăcheştii se- 
nrudesc cu noi, cum noi ne înrudim cu el, cu Brâncoveanu, 
prinţul aurului, Altânbei!”; „Ce să fac? se crămălui Dimitrie. 
Incotro s-apuc?”; „Să nu faci nimic. Să n-apuci nicăieri, că 
nu poţi. N-ai bani, îl linişti, cu drăcească plăcere, 
Scarlatache. Ştiu că lusuf îţi ia şi casa asta. Ştiu că 
Brâncoveanu şi Cantacuzinii nu-ţi dau o firfirică. Ştiu, dragă 
Alifâstâc, că frate-tu şi-a oprit sieşi toată avuţia 
cantemirească, iar acum acea avere-i în haznaua marelui 
vizir.”; „Urât m-am înfundat aici, în templul Lăcomiei, aici în 
cazanul unde clocoteşte smoala intrigilor, aici unde tari şi 
mari sunt ticăloşii. M-am împotmolit aici, în capiştea setei 
de aur, să aflu că nu-i mai grea boală ca punga goală. 
Dar..., se însenină o clipă: împrumut bani de la Cuciuc 
imbrohorul, de la Daul paşa, să-mi scot fratele din 
primejdie. Ca şi mine, a crezut în voi; dar va să ne 
răzbunăm noi, n-avea teamă! Răzbunare...” Scarlatache 
râse şi mai tare: „Să împrumuţi? Pe ce? Pui... filozofia 
chezaşă?”; „Mişelule! Te spintec!” Se înfurie Dimitrie, 
sărind la hartă. „Domol, Alifăstâc! Fii vesel, ca de obicei. 
Mai ales că vreau să-ţi aduc aici pe Tomă Cantacuzino, 
spătarul, să te...”; „Vai, vai! Eu pentru rău numai cu bine 
te-am răsplătit, iar tu cu totul te-ai 

vândut duşmanilor mei. leşi afară, odată, nelegiuite!” 
Doamna Casandra, speriată de asemenea sfadă, întrebă, 
parc-ar mai fi nădăjduit un dram de omenie la Scarlatache: 
„De ce vrei să-l aduci pe Toma Cantacuzino la noi?”; „De 
ce? Ca să-şi împlinească mai lesne însărcinarea. Să vă pună 
junghierul sub ţâţa stângă. La amândoi. Chiar dacă-i eşti 
vară.”; „Neruşinatule! răcni Dimitrie. Trage hangerul să ne 


batem!” Grozav de înspăimântată, doamna Casandra se 
aşeză între dânşii, cătând să-i despartă şi să-l potolească: 
„Dimitrie, nu-ţi pune mintea cu o jiganie spurcată!... Nu!” 
Am sărit şi eu să-i despart, rugându-l pe Dimitrie să nu-şi 
încarce sufletul cu un omor. „Să curăţ pamântul de-o lepră! 
De-un Cameleon care azi e văpsit în verde şi mâine în 
negru. Îşi închipuie, poate, că dacă îmi place să mă asamăn 
cu inorogul, de acum am şi adormit în poala fecioarei, beat 
de mireasma fecioriei?”; „Sunt... vânătorul care-o să-ţi vină 
de hac, Alifâstâc!” 

- Doamna Casandra a înălţat fruntea şi ţi-a poruncit, 
Silioane, ţi-aduci aminte?, să-l azvârli pe uşă afară. 

- Da, dascăle leremia, chiar aşa am şi făcut, l-am 
înşfăcat de piept şi l-am brâncit cât colo. Era mult mai slab 
decât mine. Dacă-mi puneam mintea cu el, îl striveam. Ştiu 
că a mai cârtit nişte vorbe răutăcioase. Nu mi le mai aduc 
aminte: prea eram tulburat. 

Dascălul leremia se scociori în minte şi, rotind privirile, 
culese de acolo cuvintele cupărescului: 

- A zis: „Am văzut şi eu cum îşi iese din fire un 
filozof”... 

- Se poate să fi zis chiar aşa, a spus căpitanul Silion. 

- Ei, dar nu cred că ştiţi un lucru: Doamna Casandra m- 
a rugat să-l poftesc pe Toma Cantacuzino spătarul la dânsa, 
în casa de la Ortakioi, într-o zi când Dimitrie plecase peste 
Bosfor, la Brussa: îl căuta pe Mehmet Cerchez paşa să-l 
roage pentru Antioh, spuse dascălul leremia. Cu greu l-am 
înduplecat să vină. Aşa cum ştiţi, Toma Cantacuzino era 
bărbat nalt, falnic, voinic, mândru, frumos, şi aspru. 
Neînfricat se arăta în disputa cu cei de rang înalt, dar mai 
ales în bătăi intra ca-n horă. Cunoştea mulţi haidamaci şi 
marinari bătăuşi, cu care adesea se întrecea în chefuri şi 
scandale. Odată l-am văzut cum a spârcuit, cu sabia, trei 
ieniceri care săriseră asupră-i, pentru că răpise o cadână 
dintr-un chioşc şi o sărutase, spre marea ei plăcere. La 
întrecerile de halca era neîntrecut. Paşalele îl preţuiau 
pentru voinicia lui şi mereu îi cereau să intre în rândul 
spahiilor. Ci el le răspundea: „Aş intra, bucuros, dacă... 


spahiii ar lupta împotriva otomanilor.” Rânduise bine 
pâlcurile de călăreţi în Ţara Românească, iar în lupta de la 
Zărneşti a săvârşit vitejii uimitoare. Când, într-o zi, un agă l- 
a întrebat cum de s-a bătut cu atâta bărbăţie, i-a răspuns: 
„M-am bătut ca să ajut şi eu la alungarea nemților din 
Transilvania, din acea ţară românească, a treia, pe care va 
s-o unim cu celelalte două. Deci să nu intre sub jug nou, 
mai greu şi mai lung decât cel vechi.” Nu voia să-l vadă pe 
Dimitrie Cantemir: îl socotea neam prost, iar căsătoria 
Casandrei cu el, o înjosire, o batjocoră a neamului Can- 
tacuzino. Primind să vină, m-a încredinţat, cu înverşunare: 
„Călugăre, să nu-ți închipui că am să mă împac cu vara 
mea. Vreau doar s-o văd şi să aflu ce-i pofteşte inima. Şi, 
poate, ca să nu creadă că am sufletul împietrit. lar dacă 
vreau să aflu ce vrea, să nu crezi cumva că doresc altceva 
decât să-mi bat joc de prostia ei.” Am cercat să-i spun că-i 
o doamnă cuminte, înţeleaptă, iubitoare, dornică a trăi în 
pace cu toate rudele sale. „Popo, nu mă vrăji! Înţeleaptă şi 
frumoasă a fost sora ei, Smaranda Cantacuzino, dar n-a 
avut noroc să trăiască fericită, măcar că părintele ei, 
Şerban vodă, cu atâta grijă i-a căutat mire pe potriva ei, în 
frumuseţe şi înţelepciune.”; „Doamna Casandra e foarte 
frumoasă, spătare”, am cercat să-l moi. „Nu cred!... Dar, 
dac-am făgăduit, merg cu tine la Ortakioi, s-o văd. Mai ştii? 
Or fi vreo paisprezece ani de când n-am văzut-o şi poate, în 
această vreme, o fi ajuns zână şi... deşteapta lumii.” 
Batjocora din glas mă făcea să-mi pară rău c-am primit a fi 
mijlocitorul unei atari întâlniri între rude. Eram încredinţat 
că nu putea ieşi decât ori o sfadă, ori doamna Casandra să 
fie umilită, până în străfundul inimii, de acest văr sălbatic 
de trufaş. Ba începusem a mă teme că, prin asemenea 
vizită, primejduiam viaţa lui Dimitrie Cantemir însuşi. De 
unde să ştiu, dacă nu cumva spătarul Toma Cantacuzino 
vine însoţit de nişte haidamaci care... Doamna Casandra l-a 
întâmpinat, cu fetiţa în braţe: poate ca să-l îmblânzească, 
să-l silească a fi mai omenos. Spătarul a privit-o cu 
nedumerire, întrebând cu glas înduşmănit: „Tu eşti... vara 
mea Casandra? Ce pofteşti?”; „Să stăm de vorbă, ca între 


rude.”; „Sameni şi cu Smaranda şi cu Maria, mătuşă-mea.”; 
„Aşa spun toţi cei care...”; „Eşti fericită? a întrebat, cu glas 
îmblânzit, dar repede i-a dat iz de dojană şi batjocoră: Eşti 
fericită lingă un soţ... cantemiresc?”; „Da, a răspuns 
doamna, scurt, cuprinsă de sfială, dar şi de o putere pe 
care eu nu i-o bănuisem. Am împlinit voia tatei şi-am făcut 
foarte bine.”; „Hm... Mă conving că fericirea-i sulimanul 
femeilor deştepte. Porţi la sân un... Cantemir?”; „Nu, o 
Cantemiră. Deocamdată.”; „Tu, o Cantacuzină, să te măriţi 
cu un sărântoc? Cu un fecior de herghelegiu? Cu un lefegiu 
la...”; „Da, a răspuns Casandra, tăindu-i vorba. Intâi pentru 
că aşa a vrut tata, cum am spus.”; „Tată-tu, ierte-l 
Dumnezeu, trăia şi cu roabele ţigănci, iar pe Nastasia, 
doamna lui Duca vodă, şi-a făcut-o ţiitoare şi-i ardeau 
călcăile, îi sfârâiau aşa de tare, că alerga după dânsa, 
ţinând tot coama munţilor, până la Hangu, s-o întâlnească 
acolo, în Castelul Cnejilor. Aşa că să nu te miri dacă vodă 
Constantin Duca ti-ar fi un fel de frate...”; „Şi al doilea, îl 
întrerupse doamna Casandra, sunt fericită că el, Dimitrie, n- 
a rupt acea logodnă poruncită de părinţii noştri şi a venit şi 
m-a cerut în căsătorie, acolo unde eram în pribegie şi-n 
sărăcie. Că voi, mândri peste măsură de viţa voastră 
împărătească, ne-aţi luat tot. Ne-aţi lăsat doar cu straiele 
de pe noi. lar acum, jefuită de toată averea, pretindeţi să 
nu vă... înjosesc rangul? Cu ce? Cu un nume sunător, dar cu 
strai de cerşetor?”; „Adică m-ai poftit să-mi ceri ajutor ori 
să mă batjocoreşti?”; „N-aş îndrăzni, vere... Ştiu cu ce solie 
ai fost trimis aici, în Țarigrad. Solie ucigaşă. Şi te-am poftit 
spre a te ruga să nu-i mai prigoneşti pe Cantemiri. Şi mai 
ales pe Dimitrie al meu. E bărbat vrednic, de samă, învăţat, 
bun, drăgostos şi-l iubesc cu toată fiinţa mea”. Simţindu-se 
înfrânt, Toma s-a răcăduit, furios, spre mine: „Spurcăciune 
în rantie! Nu cumva ai trăncănit despre scopul cu care m-a 
trimis Brâncoveanu în Țarigrad?” Eu, de spaimă, îmi 
pierdusem glasul. Noroc că doamna Casandra a lămurit: 
„Scarlatache Ruset a strigat, aici, în gura mare, că domnia 
ta, vere, ai poruncit uciderea scumpului meu soţ. Dascălul 
leremia n-are nici un amestec în mârşăvia asta. El e doar 


solul păcii.”; „Călugăre, lasă-ne singuri! a strigat la mine, 
iar eu i-am împlinit porunca aspră, cu supunere şi teamă, 
dar şi cu bucurie. Aşa că nu ştiu ce-au mai vorbit între 
dânşii. Doar atât pot spune că, la plecare, Toma 
Cantacuzino părea mai puţin trufaş; cuminţit chiar. Doamna 
Casandra, la despărţire, i-a spus cu durere şi cu mândrie: 
„In domnia ta mi-i toată nădejdea, vere Toma. Dimitrie îţi 
spune «Şoimul>. lar eu mă voi strădui, din răsputeri, să 
dovedesc că Inorogul nu-i văr, ci frate bun cu Şoimul.”; „N- 
ai să izbuteşti! Brâncoveanu vrea domnia tustrelelor ţări 
române, aşa cum a avut-o acel Mihai vodă, la 1600. Şi, întru 
împlinirea acestei vreri, nu se dă în lături de la nimic. Şi, 
întâi urmăreşte să nimicească orice concurent. Înţelegi? Pe 
Constantin Duca îl lasă domn numai atât cât îi ascultă 
tainicele lui porunci. lar în Transilvania îşi întăreşte puterea, 
ungându-se principe al Imperiului romano-german, ctitorind 
biserici pentru români, cumpărând case în Făgăraş, Braşov, 
Sighişoara, făcând negustorie cu saşii. Înţelegi? lar fraţii 
mei Cantacuzini râvnesc a-i lua locul. Numai că aţi mai 
apărut şi voi Cantemireştii, domni în ambele ţări. 
Adevărat?”; „Vere...”; „Taci!... Nouă, Cantacuzinilor, ne 
trebuie o ţară mare care să cuprindă pe toţi românii, o ţară 
puternică, de unde să pornim întru răpunerea puterii 
sultanului.” Calm şi dârz, vorbea lucruri de taină, care doar 
în Curtea din Bucureşti dacă se mai şopteau... M-am mirat 
când mi-a cerut să-l întovărăşesc până sus, în Galata. Pe 
drum, n-a mai vorbit atât de aspru; mi-a arătat chiar 
prietenie. Dar am înţeles că, deşi doamna Casandra îl 
rugase fierbinte, el tot îşi va împlini solia: pierderea lui 
Dimitrie Cantemir. Se hotărâse asta undeva, sus, iar el, 
spătarul Toma, era doar împlinitorul acelei înalte porunci. 

Pe lon Neculce îl întristau foarte aceste amintiri, dar 
prea era dornic să afle lucruri noi, să-şi îmbogăţească mult, 
cât mai mult cunoştinţele despre un om, alături de care 
trăise şi-l cunoscuse în numeroase împrejurări. Grăi: 

- A domnit Antioh vodă cinci ani fără trei luni. Mazilirea 
a venit ca un trăsnet din senin. Era om bun şi nelacom. 
Unde se află acum altul pe potriva lui să fie? Î laşi şi în ţară 


tuturor rău le părea după dânsul şi-l pomeneau ca pe un 
domn bun, cu noroc în toate treburile ocârmuirii. Căci era 
gospodar vrednic, chibzuit şi cumsecade. Şi au fost anii 
domniei lui ani bogaţi în roade, în vite şi-n prisăci. Scăpând 
de povara proviziilor pentru Camenița, oamenii au răsuflat 
mai slobozi şi au prins chiar de oarecare avere. Pot zice că 
în vremea lui curgea lapte şi miere în ţara Moldovei. Dacă 
ar fi domnit zece ani n-ar mai fi încăput în ţară oamenii şi 
turmele de vite, atât s-ar fi înmulţit. Dar a venit Constantin 
Duca vodă cu a doua domnie, cum aţi spus. Deşi nu-i mai 
era ginere - ştiţi că doamna Maria murise de ciumă - 
Constantin Brâncoveanu l-a ajutat, totuşi, să ia scaunul 
Moldovei, tocmai pentru că, aşa precum s-a spus, râvnea, 
nevoie mare, să oblăduiască amândouă ţările. Atunci mi se 
părea amestecul lui în treburile Moldovei o silnicie. Ci văd 
că voi îl lăudaţi pentru asta. Nu ştiu ce să zic. Cred însă că 
vremea, în curgerea ei, va arăta cine a avut dreptate. Poate 
voi; că şi noi moldovenii şi muntenii şi transilvănenii se 
cheamă că tot români suntem. Ci a doua domnie a lui 
Constantin Duca a fost şi mai rea decât cea dintâi: lacom 
de bani, hapsân, prea ambițios şi tiran. Deşi crezuse că va 
avea mare trecere la noua domnie, venită, după câte 
înţeleg, şi prin intrigile fraţilor aflaţi In Istanbul, totuşi 
lordache Ruset, ca şi Lupu Bogdan dealtfel, a îndurat 
oarecare prigoană de la Constantin Duca. Şi asta, cred, din 
pricina Costinilor şi a Costăcheştilor, întorși din surghiun şi 
mult însetaţi de răzbunare. În scurtă vreme însă, lordache 
vistierul a ieşit cu bine la liman. Că, aşa cum s-a mai spus în 
priveghiul nostru, s-a încuscrit cu Brâncoveanu şi a trecut în 
tabăra lui şi a Cantacuzinilor. Dar poate ar fi bine, dascăle 
leremia, să povesteşti domnia ta ce-au mai făcut fraţii 
Cantemir acolo, în Țarigrad. Că eu, stând numai în laşi, 
multe nu le-am aflat şi deci nu le ştiu. 

- Da, vel hatmane şi dragi ascultători, în acea vreme 
m-am aciuiat pe lângă Dimitrie, cu sfatul, cu mângâierea, 
cu ajutorul. Părăsise pana şi se zbătea ca apa de maluri să 
găsească bani. Se căina: „Dascăle, nu mai răzbesc prin 
volocul intrigilor.”; „Aici fierbe cazanul satanei”, ziceam eu. 


„Te rog, du-te la Bucureşti şi sfătuieşte-i pe Cantacuzini să- 
şi potolească ura şi să curme împilarea şi urmărirea noastră 
cu omor.” Am cercat să-i dau o veste bună: „De la 
Manolache Ruset am aflat că Brâncoveanu s-ar fi sfădit cu 
Constantin Duca, pentru că nu-i este ascultător, nu-i stă sub 
epitropie, nu-i împlineşte voile şi poruncile.”; „Dacă ar fi 
adevărat, acesta ar fi ceasul hotărâtor pentru împăcarea cu 
Brâncoveanu. Că dacă şi Cupăreştii au trecut de partea lui, 
cum îmi scrie lon Neculce, însamnă că pe Antioh îl sugrumă 
la Edicule, iar pe mine...” Avea dreptate să se teamă şi să 
zică: „Uite, cum stau să pier în mrejele Ruseteştilor, care 
mi-au fost prieteni. Pier ca hulubul prost prins în laţ, pentru 
şoimi.” Am căutat să-i dau nădejdi bune şi să-l mângâi: 
„Ştiu bine că Brâncoveanu cinsteşte şi arată multă dragoste 
cărturarilor. Scrie-i o epistolă prietenească, frumoasă, 
fierbinte.” Ideea i s-a părut foarte bună şi a primit-o cu 
bucurie. Dar îndată s-a întristat din nou: „Îl are cărturar 
mare pe Constantin stolnicul Cantacuzino, pe mitropolitul 
Antim, iar cronicar, după câte am auzit, l-a tocmit pe Radu 
Greceanu. Nu-i mai trebuie şi un Cantemir, un buclucaş ca 
mine.” Nu mai aveam ce spune. Noroc că a intrat Daltaban 
paşa, vesel şi prietenos: „Ce faci Dimitrie, tu, prietenul şi 
salvatorul meu?” „Minunea minunilor!”..., m-am învăpăiat 
eu, văzindu-l viu şi nevătămat. „Teşekkur ederim! Hoş 
geldiniz! Mulţumesc... Bine-ai venit, îngerul nostru 
proteguitor!” sări Dimitrie şi se îmbrăţişară. Înţelegând, 
dintr-o ochire, că ne aflam la ananghie, paşa întrebă cu 
blândeţe: „Ce necaz te paşte, Dimitrie?”; „Puhoi! strigă, 
lungind cuvântul. Cel de sus mi te-a trimis, izbavă în ceasul 
deznădejdii mele. L-am căutat pe Mehmet Cerchez şi-i 
plecat la Eghipet, cu războiul. Sunt singur, încolţit de 


duşmani.”; „Ţi-ai primejduit viaţa pentru mine, atunci, la 
Sofia, şi ai proorocit că duşmanul meu, marele vizir...”; „S-a 
înecat în smârcurile Tisei!”; „Surghiunul mi-a priit. Am stat 


la mine, în Mesopotamia, şi mi-am văzut de moşie, m-am 
odihnit, m-am înţelepţit, cugetând în singurătate. Dar, mai 
ales, surghiunul m-a scutit de ruşinea de a fi fost faţă la 
dezastrul de la Zenta. Şi dacă au pierit acolo treizeci de 


paşale, eu puteam fi al treizeci şi unulea...” „S-au poate nu- 
| lăsai pe sultan să dea bătălia, judecă Dimitrie. Eşti om 
chibzuit, înţelept, luminat, priceput. Eşti... Vrăjitorul din păr- 
tile Mesopotamiei.” Daltaban paşa surâse, îngăduitor, deşi 
nu înţelegea bine porecla asta: „Padişahul îl numise pe el 
sraschier şi nu şi-ar fi luat cuvântul înapoi. lar el, 
seraschierul, era prea încăpățânat şi prea tâmp, ca să 
primească sfatul cuiva fără teama c-o să-i ia locul.”; 
„Adevărat! i-a dat dreptate Dimitrie. Eu am cercat să-i spun 
că săvârşeşte mure greşeală tactică făcând acel cap de pod 
peste Tisa şi ţinând armia cu nişte mlaştini, întinse ca o 
capcană, în spate. Ci m-a sictirit mai rău ca pe-o slugă care- 
ar fi îndrăznit să-şi vâre lingura în strachina lui cu pilaf. L-a 
înşelat, mişeleşte, chiar pe sultan. Vai şi-amar, ce măcel a 
fost acolo... Ce ruşine! Dacă aş şti că nu te jignesc, că nu te 
supăr, aş spune că la Zenta a început descreşterea, 
decăderea împărăției otomane.”; „Nu, Dimitrie, eu zic că a 
început de la Viena, din 1683, când lan Sobieski şi Carol de 
Lorena ne-au silit să ne retragem, să părăsim asediul şi, cu 
asta, nădejdea că vom mai cuceri vreodată Europa.”; „Bine 
c-ai scăpat teafăr şi sănătos.”; „Sănătos? Nu! se împotrivi 
Daltaban paşa. Sunt în grea cumpănă!”; „Cum? Ce ţi s-a 
mai întâmplat?” se înspăimântă Dimitrie, „Padişahul m-a 
pus mare vizir.” Dimitrie s-a făcut roşu la obraz de emoție 
şi-a sărit în picioare, strigând: „Cum? In casa mea se află 
însuşi marele vizir? Crăp de bucurie... Merhaba! Merhaba! 
Eşti singurul om drept, şi priceput din împărăţia care...”; 
„Tu m-ai învăţat o vorbă latinească despre linguşitori...”; 
„Adulatores cave! Ci eu mă prenumăr printre admiratores. 
Un admirator sincer, din inimă.” Scuturându-mă din uimire, 
m-am închinat şi eu în faţa marelui dregător, firitisindu-l cu 
vorbe alese. lar el şugui: „N-ai vreun leac, dascăle, să mă 
tămăduieşti de boala viziratului, cum m-ai tămăduit atunci, 
în Moldova?” Nu ştiu ce i-a venit să glumească într-acest 
chip şi să râdă cu tristeţe. lar apoi să întrebe: „Ci spune: ce 
năcazuri înduri, Dimitrie?”; „Fratele meu Antioh e închis la 
Edicule!”; „Am aflat, se întunecă Daltaban, marele vizir. Şi 
de asta am venit.”; „Suntem săraci, se tângui Cantemir. Din 


Moldova a venit doar cu treizeci de pungi, deşi a lăsat o 
tară îmbelşugată.”; „Alţii vin cu trei mii, zâmbi marele 
dregător. Nu vă pricepeţi să faceţi bani. Sunteţi prea 
cumsecade. Ţineţi cu oropsiţii.”; „Fratele meu e bun 
gospodar, dar e prea cinstit şi duios de naiv. Ca şi mine, 
dealtfel. Şi-acum n-avem cu ce plăti...”; „Mâine va fi slobod, 
rosti răspicat Daltaban. lar poimâine tu vei fi domn.” 
„Mulţumesc fierbinte, dar tot pe Antioh l-aş vrea.”; „Bine; 
atunci el în Moldova, tu în Ţara Românească.”; „S-ar putea? 
Visarea mea cea mare! Aşa prin doi fraţi Cantemir s-ar 
curma sfada dintre două ţări surori. Sfadă pe care însumi 
de multe ori am aţâţat-o. Uneori ca să avem şi noi, 
Cantemireştii, un folos oarecare. Alteori ca să-mi dovedesc 
mie însumi că nu-s mai puţin iscusit decât Cantacuzinii ori 
Brâncoveanu. Dar acum mult doresc cu linişte viaţa să-mi 
petrec.”; „Doresc să-ţi cunosc doamna”, surâse Daltaban. 
„Bucuros şi prea onorat!... Casandra, pofteşte a te înfăţişa 
marelui vizir Daltaban paşa.” Când se ivi Casandra, 
dregătorul se ridică în picioare, cum nu obişnuiesc otomanii 
a se ridica în faţa femeilor, şi exclamă: „O, ce tânără, ce 
nobilă şi frumoasă doamnă...”; „Sunt mumă a trei copii”, 
spuse doamna, înclinându-se adânc. „Harnică!... Adică, 
poate, mai mult Dimitrie”, glumi Daltaban. „Ne iubim, mult, 
mărite mare vizir.” ; „Vă firitisesc din toată inima! Și 
bucuros fi-voi musafiri şi prieteni să-mi fiţi.” 

Dascălul leremia opri aici povestirea. Vorbise schim- 
bând glasul odată cu fiecare cuvântător şi, prea îmbuibat 
de mâncare, da semne de oarecare oboseală. 

Văzându-şi soţul, de asemenea, ostenit, jupâneasa 
Maria socoti că pentru seara asta, a şaptea, s-au aflat 
destule. 

- Să ne mulţumim cu ce am ascultat şi să ne culcăm cu 
gândul că, măcar uneori, norocul scoate din primejdia 
morţii pe cei buni, drepţi şi nevinovaţi. Să ne aşezăm în 
paturile noastre fără acel gust amar în cerul gurii, pe care 
ni-l lăsase purtarea nesăbuită a lui Scarlat Ruset şi liniştiţi 
să dormim. 


- Noapte bună deci, dragi oaspeţi din priveghiul 
amintirilor! pofti şi vel hatmanul lon Neculce, ridicându-se 
din jilţ, luând-o pe jupâneasa Maria de braţ şi îndreptându- 
se spre iatacul lor. Dascălul leremia şi căpitanul Silion îi ur- 
mară. Maica Daria mai rămase să privească răsăritul lunii 
de după sprânceana zării, să asculte prepeliţele şi cârsteii 
din lanurile de ovăs copt şi orăcăirea broaştelor în lac, să 
numere mătăniile şi să se gândească, retrăind, atâtea 
întâmplări din viaţa prea iubitului ei Dimitrie. Se bucura 
când chipul lui, păstrat în mintea şi în inima ei, se mărea, se 
îmbogăţea cu mai multă frumuseţe şi strălucire. Şi mulţu- 
mea, în gând, lui lon Neculce că a poftit-o la acest priveghi 
al amintirilor. Se întreba totuşi: „Doamne, oare n-am greşit 
vieţuind doar în dogoarea dragostei pentru dânsul? Fost-a 
dragoste cu păcat? Cuvine-se, oare să cer iertare şi din nou 
canon să-mi iau, întru ispaşă? Aş vrea, dar nu pot. Mi se 
pare că n-ar fi drept. Dacă nici dogoarea dragostei nu-i 
sfântă, atunci, Doamne, nimica pe lume nu-i sfânt”... 

Două slujnice strângeau, cu grabă, masa din pălimar. 
Daria trecu să le ajute. Se vedea iară tânără răzăşiţă în 
Silişteni, cu nestins focul dragostei în sân. Din când în când, 
ochii i se umpleau de lacrimi şi luceau ciudat, până se stâr- 
nea vântul aspru al dojanei şi-atunci se uscau brusc. 
Uimitor de limpede îşi amintea de toate sărutările şi 
îmbrăţişările lui. Nu erau prea multe, dar luminau precum 
soarele. Şi-atunci, pe faţa-i uşor scrijelată de spinul 
suferințelor trăite de-a lungul anilor, se aşternea un văl de 
nouă tinereţe, cu liniile gingaşe, osebit de frumoase, ca 
altădată. Se simţea ea însăşi nu numai smerenie şi ispaşă, 
ci şi înţelepciune, împăcare cu sine şi cu viaţa. Era chiar 
mândră că a fost aşa cum a fost şi ceea cea fost. 


SEARA A OPTA sau : 
OSÂNDĂ ŞI OCARĂ ZĂMISLI NEBUNA TIRANIE 


Călărind pe spinarea unor nouri groși, grei şi negri, 
noaptea venea mai repede ca în serile de dinainte. Intune- 


cimea se lăţea tristă, spintecată de fulgere. Deocamdată tu- 
netele s-auzeau târziu după scăpărarea luminii şi foarte 
îndepărtat. Musafirii ajutaseră gazda la alesul merelor, 
culese de argaţi, în coşărci mari. Deşi migăloasă, era totuşi 
o treabă foarte plăcută, izvoditoare de bucurii: bucuria 
roadelor culese, bucuria culorilor calde, bucuria miresmelor 
de mere de felurite soiuri, îmbinate într-una. Adunându-se 
în pălimar sub graba furtunii, aduceau cu ei, în suflete, în 
păr şi pe straie gustul dulce şi înmiresmat al toamnei mol- 
dovene. 

Căpitanul Silion începu povestirea, mestecând muş- 
cătura dintr-un măr galben, zis „măr de Prigoreni”: 

- Bucurie mare şi multă a fost în casa din Ortakioi, 
când a ieşit Antioh-vodă, teafăr, din Edicule, fără a plăti o 
para. Toţi îl slăveau pe Daltaban paşa, marele vizir, şi-i 
ocărau pe Constantin Duca, pe Cupăreştii cei vicleni 
trădători. 

- lar eu, zise dascălul leremia, auzeam că la Curtea 
domnească din Bucureşti, Dimitrie Cantemir, prietenul ma- 
relui vizir, începea să fie socotit acum ca un om cu totul 
deosebit. Chiar Constantin Brâncoveanu mi-a spus: „Om ca 
acesta poate fi folositor neamului românesc”. lar zisa asta 
avea tâlc greu şi pentru că în Moldova Constantin Duca nu 
mat suferea epitropia fostului socru. 

- Adevărat, grăi lon Neculce. Deşi om învăţat şi 
ambițios, dornic de faimă mare, deşi avea un divan 
strălucit, alcătuit din vărul său lon Buhuş vel logofăt, din 
cumnatul său Neculai Costin hatman, Cuza vel spătar, Savil 
Zmucilă vel ban, Gavril Miclescu vel paharnic, totuşi 
Constantin Duca ocârmuia rău. Pe urmă am aflat că, în fapt, 
primea sfat doar de la vel postelnicul Panaiotache Morona, 
care te şi potrivea cu stăpânul său la fire şi la ticăloasa 
lăcomie. Şi deci, din umbră, ocârmuiau sau mai bine zis 
jăcuiau ţara doar câţiva mari boieri, precum: lordache 
Ruset, Ilie Ţifescu Frigevacă, Vasile Costache şi fostul 
cumnat al Cantemireştilor, Mihalache Racoviţă, domnitorul 
de acum. Dintru început, marii boieri au căutat să-l scoată 
pe Constantin Duca de sub epitropia lui Brâncoveanu. Și 


mai cu samă Panaiotache Morona îl sfătuia să se însoare a 
doua oară şi să-şi ia doamnă diritre moldovencele 
frumoase, cum a făcut Antioh Cantemir sau Mihalache 
Racoviţă care şi-a luat jupâneasă pe prea frumoasa Aniţa, 
fata medelniceruiui Dediul Codreanu din Galaţi, care este 
acum doamnă, precum vedeţi, milostivă şi isteaţă, 
tocmeşte şi drege multe mânăstiri şi biserici, pre oamenii 
săraci îi miluieşte şi pre fetele sărace le înzestrează şi le 
mărită. 

- Dimitrie Cantemir o numea Helgea, de la acea 
lighioaie cu blană ca omătul, albă şi frumoasă, gingaşă şi 
isteaţă aminti dascălul leremia. 

- Intocmai; ci voiesc, dragi prieteni, a vă povesti, 
despre felul cum se purtau boierii dregători şi cum îl du- 
ceau de nas pe Constantin Duca vodă, cu sfatul şi viclenia 
lui Panaiotache Morona. Eram odată în spătăria mare şi-am 
auzit vorbirea dintre boierii jăcuitori din umbră, cum am zis. 
Glăsuiau mai mult în şoaptă, nemulţumiţi că, în sfârşit, 
vodă începuse a mai strânge şurubul! Cel dintâi Mihalache 
Racoviţă se arătă îngrijorat: „Vodă a cerut catastifele 
dărilor. Ce facem?”; „Cutează?” s-a făcut a întreba lordache 
Ruset. Cel mai îngrijorat mi s-a părut socrul meu, Lupu 
Bogdan, care şoptea: „Morona răspândeşte zvon că vodă 
vrea să prindă pe unii boieri, să-i lege, goi, de stâlpi în 
piaţă, să-i ungă cu miere şi să-i lase în sama muştelor să-i 
sugă, precum a făcut şi tată-su, Duca vodă cel bătrân. ŞI 
aşa să le smulgă averile.”; „Vai-de-mi-şi-de-mi... se tângui 
Ţifescu. Mor de frică!”; „Taci, Frigevacă! îl potoli Racoviţă. 
Nu te mai crămălui, că n-aud ce spune jupân lordache.”; 
„Spun atât, se închiorcoşi lordache până i se albi semnul 
roşu de ceatlău de pe frunte: Brâncoveanu şi-a luat mâna 
ocrotitoare de pe umărul lui Duca. Îl ştie preacurvind cu 
muieri proaste, de pe la hanuri şi nu-l mai socoate rudă, că- 
i face stirpea de râs. Deci, alt domn! Altul!” Mai mult aşa, 
ca să-i audă şi să-i vadă ce zic şi ce fac, Lupu Bogdan vorbi 
cu hotărâre, ca şi cum ar fi fost adevărat: „Dacă mare vizir 
a ajuns Mustafa Daltaban, vine domn Dumitraşcu Cantemir. 
De bună samă!”; „Cumnatul tău?”; „Şi al tău, Mihalache 

Racoviţă.”; „Nuuu..., se scutură acesta. Nu se poate! De 
când a murit Safta, Dumitraşcu mă ponosluieşte-n fel şi 
chip. Zice c-aş fi neputincios, iar Aniţei îi spune Helgea şi o 
învinuieşte de preacurvie.”; „E necruţător cu păcatele 
oamenilor, dar ar fi un voievod harnic şi mult folositor ţării”, 
a zis Lupu Bogdan, aruncând o piatră în baltă, lăsând o 
droaie de... înţelepţi s-o scoată. In urmă, lordache Ruset, 
după ce gândi câteva minute, se răsuci şi propuse: „Vodă-i 
plecat la vânătoare, în pădurile Bârnovei; o săptămână va 
sălăşlui în Cetăţuia. Putem să ne strângem şi să ne sfătuim. 
Şi cum vom hotărî noi, aşa să fie.”; „Foarte bine! sări Ilie 
Ţifescu. Dar dacă ne află, vai-de-mi-şi-de-mi...”; „Şi pe cine 
să cerem domn? întrebă Mihalache Racoviţă. „Pe cine? râse 
lordache. Pe tine, nepricopsitule!”; „Nu şugui, jupân 
lordache, că s-ar putea s-audă Cantemireştii şi-mi pierd 
capul.” Şi eu m-am cam mirat de asemenea sfat, însoţit de- 
o sudalmă. Şi îndată Ilie Ţifescu, acea vulpe şireată, mereu 
în tânguire cu acel „vai-de-mi-şi-de-mi”..., ca să pară 
speriat, când, în fapt, era numai şiret şi perfid, prinzând din 
zbor planul lui Ruset, spuse cu împotrivire: „Nu-l sudui, că 
va trebui să-i săruţi poala caftanului, dacă-l ungi domn. Că 
tu, când îţi pui ceva în gând, mort-copt, îl faci.”; „Să mă 
ocărască precum i-i voia, se umili Racoviţă, numai domn să 
mă facă. Mihail Racoviţă domn al Moldovei şi al... De ce 
nu?” Mi se părea tare ciudat cum o glumă nesărată putea fi 
temeiul unui gând de domnie peste o ţară. Şi chiar peste 
două. Ţifescu întrebă cu vicleşug: „Dacă-i aşa, de ce nu m- 
ai... ocări pe mine, jupân Iordache, vai-de-mi-şi-de-mi..., 
ştii, aşa, c-o domnie de cinci-şase anişori, acolo? Sunt mai 
cu cap decât Racoviţă!”; „Prea eşti gras! râse lordache. Şi 
de te urcăm în scaunul domniei ori se frâng picioarele tro- 
nului ori începe a fierbe osânza în tine de bucurie şi-atunci 
crăpi şi-mpuţi tot văzduhul ţării.”; „Ei, parcă Mihalache 
Racoviţă-i mai breaz, vai-de-mi-şi-de-mi...”; „Da, dar el are 
măcar nevastă frumoasă şi tinerea. Rămânem toţi gură 
cască, având asemenea gingaşă doamnă şi bucuroşi ne 
arătăm a o sluji, cu înfocare şi cu patimă mare.” Dar lie 
Ţifescu nu se lasă răpus: „Uiţi, vistiere, că dacă nu eram eu, 


vai-de-mi-şi-de-mi... cu îndrăzneala şi cinstea mea, pe voi 
Cupăreştii vă dumicau fripţi Costinii? Pe voi vă tăia, vai-de- 
mi-şi-de-mi... de-l aveam pe Velicico voievod.” Lui lordache 
nu-i conveni asemenea aducere aminte: „Nu mai scurma-n 
muşuroiul trecutului!... Ci, acum, în drum spre Țarigrad, 
treceţi şi pe la Brâncoveanu. Ascultaţi şi sfatul lui. Cereţi-i 
ajutorul împotriva lui Constantin Duca. Şi mai ales împotriva 
Cantemireştilor. Împreună cu Scarlatache, căutaţi să-l 
surghiuniţi pe Dumitraşcu în ostrovul Chios, unde-i ciumă.”; 
„Păi, dacă-i ciumă, înseamnă că... vai-de-mi-şi-de-mi...”; 
„Ba, mai bine ar fi să-l cufundaţi în Bosfor. Că de ciumă mai 
scapă.” ; „De ce să-l ucidă?” i se făcu milă lui Racoviţă. 
„Aşa trebuie! se răsti lordache. Şi dacă ne pârăşti, 
Frigevacă, să ştii că în Siret te înecăm. Dar nu vă încredeţi 
întru totul nici lui Scarlatache, că el îl vinde şi pe tata din 
groapă. Apropiaţi-vă de Manolache; e mai prostuţ, dar şi 
mai puţin deochiat, mai statornic în cuvânt.”; „Dar dacă 
marele vizir...”, şovăi Racoviţă. „Am socotit: Daltaban, 
marele vizir, îl apără pe Dumitraşcu, dar în Istanbul aurul e 
mai tare decât orice prietenie. Şi încă n-am văzut 
musulman care să nu vândă un ghiaur pe un număr de 
pungi cu aur. Chiar dacă-l cheamă Daltaban şi- mare vizir.” 
Şi aşa, de la un fel de glumă măscăricioasă, m-am trezit în 
spatele unei urzeli pentru răsturnarea domniei. Spun drept 
că nu credeam şi, într-un fel îmi era ruşine. Nu înţelegeam: 
de ce să-l facă pe Racoviţă domn? Tocmai pe el?! De 
mirare, îmi venea să râd. 

- Cele povestite de domnia ta, vel hatmane, se 
potrivesc întrucâtva cu cele ştiute de mine, intră în vorbă 
dascălul leremia. Adică, tocmai când părea că răsare iar 
soarele bucuriei pentru Cantemireşti, s-au ridicat negurile 
intrigilor şi le-au întunecat zările. lată, de-o pildă, ce s-a 
întâmplat, în casă la Mehmet Cerchez paşa, într-o zi de 
zaiafet cu multă veselie. Musafirii erau marchizul de Ferriol, 
Cuciuc, Dimitrie Cantemir, Scarlatache Ruset, eu, dascălul 
leremia, şi alţi câţiva. Dimitrie a cântat cu tambura şi toţi l- 
au ascultat cu plăcere şi încântare, lâudându-l foarte. lar el 
spuse, surâzând cu sfială: „Am compus şi un Cântec al 


dervişilor.”; „Tu, un ghiaur?” se nedumeri Cerchez. „Muzica- 
i frumoasă şi sfântă sub semilună ca şi sub cruce, îl 
încredinţă Cantemir, dacă-i scrisă bine şi cântată cu talent. 
In acelaşi timp cu tratatul de logica generală am alcătuit şi 
o carte de muzică turcească. Strâng, după cum ştiţi, date 
pentru o istorie otomană pe care vreau s-o scriu în limba 
latină, că europenii cunosc foarte puţin cum s-a format şi s- 
a întins împărăţia şi puterea padişahului.”; „Scri-o şi te vom 
cinsti, Dimitrie, ca pe-un om de ştiinţă şi de artă”, l-a 
asigurat Mehmet Cerchez paşa. „Ai dreptate, prinţe: ştiinţa 
şi artele ne înalţă sufleteşte şi ne înfrăţesc, interveni 
marchizul de Ferriol. Muzica scrisă de Lully pentru tragediile 
lui Corneille şi Racine, pentru comediile lui Moliere şi pentru 
orga catedralei Notre Dame o poate cânta şi un derviş şi o 
cadână şi un arab ori indian. E o comoară universală.” Cu 
glasu-i cald, blând, uşor tremurat de emotie, Dimitrie 
Cantemir zise cu tambura cântecul ticluit de dânsul. Toţi 
ascultară cu luare-aminte şi mult îl lăudară. Doar Cuciuc se 
întrebă dacă muftiii şi dervişii ar primi vreodată să cânte 
muzică scrisă de un ghiaur: „Sunt mult prea bigoti, prea 
înverşunaţi împotriva celor care cutează a schimba o iotă 
din datina străveche a islamului. Ce nu-i scris în Coran e 
rău, spurcat şi blăstămat.” Când sfârşiră vorba despre 
muzică, tot Cuciuc vesti că peste două zile vor fi poftiţi la 
zaiafetul marelui vizir Daltaban paşa. Dimitrie se bucură: 
„Dacă face zaiafet, însamnă că a dovedit vinovăția lui Rami 
reiseffendi în încheierea umilitoarei păci de la Karlowitz şi-l 
pune la închisoare ori îl surghiuneşte în vreun ostrov 
grecesc, cu sămânță de ciumă. Ci rău mi-ar părea să-l 
osândească şi pe Alexandru Mavrocordat Exaporitul. Mi-a 
fost dascăl şi-l ştiu mare învăţat.” Mehmet Cerchez, nu-l 
prea avea la inimă. Bănuia că era sprijinit cu bani grei de 
grecii bogaţi din Fanar, ca să-şi aibă omul lor pe lângă 
sultan, aşa cum l-au avut pe Panaioti Nicussios, cel dintâi 
mare dragoman grec din împărăţia otomană. II ştia foarte 
dibaci şi înrâuritor în rândul vizirilor şi asupra sultanilor. Nu- 
| cruţă nici acum, cu toate că ştia cât de mult îl cinstea 
Dimitrie Cantemir: „N-are nici Exaporitul mâinile prea 


curate. Dacă a primit şi-a iscălit o pace în care împărăţia 
otomană pierdea paşalâcul de la Buda, Transilvania şi 
multe alte teritorii, nu se poate să nu se fi lăsat mituit de 
oamenii lui Eugeniu de Savoia şi ai împăratului Leopold.” 
Cantemir se temea ca nu cumva Cerchez paşa să aibă 
dreptate. Ştia că s-a ajuns la această pace dezastruoasă 
pentru otomani în urma înfrângerii ruşinoase de la Zenta. L- 
am auzit de mai multe ori: „Un diplomat, un dragoman, 
chiar cu talentul lui Alexandru Mavrocordat, nu putea 
şterge ruşinea pricinuită de un mare vizir şi seraskier prost 
şi încăpățânat.” Acum suspină, îndurerat: „Trebuie să-mi 
apăr dascălul de filozofie în faţa marelui vizir Daltaban 
paşa.” Dar Cuciuc paşa îi arătă că a întârziat cu asemenea 
dorinţă: „Acum, la acest ceas, cred că sultanul a şi iscălit 
fetva pentru cercetare şi osândă. Trebuie să vină vestea, 
din minut în minut.”; „În adevăr, încuviinţă Mehmet 
Cerchez, dar se şi miră: De ce-o fi întârziind prietenul Cealik 
Ahmed? De-un ceas trebuia să fie aici.”; „Ca agă al 
ienicerilor va fi primit poruncă să-l prindă pe Rami, care 
cam stă ascuns, de frică.” Mai sporovăiră despre altele şi, 
mai ales, despre cinstea şi curajul lui Daltaban paşa, marele 
vizir, lăudându-l că a îndrăznit să răscolească o problemă 
aşa de dureroasă pentru împărăție, cum era pacea de la 
Karlowitz, din 1699. Cuciuc însă nu credea că-i bine: „A 
zgândări o rană adâncă, însamnă a prelungi o boală şi o 
suferinţă grea. Mă mir că padişahul a primit sfatul marelui 
vizir, care, ştim cu toţii, că avea un dinte împotriva 
seraskierului de atunci: a vrut doar acel nevolnic să-l ucidă 
pe Daltaban şi numai datorită ţie, Dimitrie, a aflat şi s-a 
înfăţişat, cutezător, în faţa sultanului de şi-a schimbat 
porunca: în loc de spânzurătoare, surghiunul în 
Mesapotamia, la moşia lui.”; „Ei, de atunci prietenia pentru 
tine, Cantemire, s-a schimbat într-o adevărată frăţie.” 
Auzind asemenea laude, Scarlatache Ruset, care stătea 
retras într-un colţ, în tăcere, dar cu urechile ciulite şi cu 
ochii întru iscodire neîntreruptă, se apropie de mine şi mă 
rugă să-l împac cu Dimitrie Cantemir. Întâi n-am vrut. L-am 
ocărât pentru purtările-i hiclene şi m-am ferit deoparte. Dar 


el s-a ţinut după mine, lipcă, stăruind şi făgăduindu-mi bani. 
Asta m-a supărat foarte. Şi, ca să-i arăt că-nu mă las mituit, 
l-am luat de braţ şi l-am înfăţişat lui Dimitrie, zicând: 

- Voievoade Cantemir, acest fost prieten care atâtea 
vorbe grele ţi-a spus şi atâtea răutăţi ţi-a făcut, uite-l acum, 
n-are obraz şi vrea să-ţi vorbească. M-a rugat pe mine să 
pun un cuvânt bun pe lângă tine.”; „Iertare, dascăle, dar nu 
mai stau la sfat cu un cameleon ca el. Firea lui e ca vinul şi 
veninul fărădelegii, carele întâi dulce te îmbată, apoi amar 
te otrăveşte şi te îneacă până te omoară.”; „Te rog şi eu să- 
| ierţi, se amestecă şi Cerchez paşa, văzându-mă în chip de 
împăciuitor fără izbândă. S-a milogit un ceas să-l primesc 
oaspete, anume ca să stea de vorbă cu tine.” Şi-i făcu semn 
să se apropie. Scarlatache Ruset îşi zugrăvi zâmbet mieros 
pe obraz şi veni între noi. Ci Dimitrie îl înfurcă, tare, 
necruţător: „Cutezi? Suveica dracului! Eşti puţintel la trup, 
dar plin tot, burduşit de viclenie şi răutate.”; „M-am cam 
pripit atunci, cu sfada, începu el, prefăcându-se sfios. Eu...” 
Dar Cantemir nu-l lăsă a sfârşi gândirea: „Ai ajuns drăgăuş 
la căuş ori pui la cale vreo nouă mişelie?” ; „Îmi pare rău... 
Cerşesc iertare! lertare de la un prieten...” Vorbea greu, 
îndurând privirea înciudată a lui Cantemir, care-l lovi iar: 
„Lighioaie scârbavnică! Ai aflat că marele vizir Daltaban 
paşa l-a numit domn pe fratele meu Antioh?”; „Ştie tot 
Ţarigradul, scânci Scarlatache. lar Constantin Brâncoveanu 
nu-l mai sprijină pe Constantin Duca.”; „Şi-ai venit să te 
pocăieşti? râse Cantemir. Nu! Ai nămol de şiretenie în tine 
şi putere de scornire îndestul de mare, ca să-ţi faci loc în 
Cetatea asta a lăcomiei, cu văzduhul stricat, otrăvit de 
cugetele rele ale unor mişei ca tine.”; „Să ne împăcăm, 
Dimitrie, că suntem amândoi în mare primejdie. Am fost 
prieteni şi...”; „Împăcare? Cameleonule, nu-mi scapi 
nejumulit. Prieten mi-ai fost şi m-ai trădat. Deci se cuvine 
să-ţi aplic legea talionului: dinte pentru dinte şi ochi pentru 
ochi.”; „Cât vrei pentru împăcare? Cincizeci de pungi?” 
începu târgul. „Piei din cale-mi jigodie! Nu mă mâniji cu 
balele tale cleioase.”; „O sută?... Două?”; „Du-te dracului!... 
Du-te de-l mituieşte şi-l cumpără pe scaraoschi cel bătrân. 


Mituieşte tot iadul să te primească în sânul lui.” Scarlatache 
stătu câteva clipe în gânduri; apoi surâse iar, încă mai 
dulceag şi vorbi cu neruşinare: „Ştiu că-ţi place mult soţia 
mea, Victoria. E tânără şi frumoasă. i-o aduc, când vrei, 
numai să ne împăcăm şi iar să trăim în prieteşug, ca în 
Moldova.”; „Da? Mi-o aduci?... Ei, ăsta-i preţ bun, n-am ce 
zice...”; „Mă jur!., Şi ea te... place. Când? Unde?”; „Aici şi 
acum!” glăsui scurt. Dar Scarlatache nu putu înţelege dacă 
vorbeşte serios ori îşi bate joc. „Nu înţelegi? Acum şi aici!”; 
„Bine, dar, mai sunt şi alţi musafiri, se codi Scarlatache. Și- 
apoi Casandra...”; „O aduci aici! apăsă Dimitrie cuvintele, 
parc-ar fi bătut cuie. Că dacă-ţi vinzi muierea, barem vinde- 
o-n târg, măscăriciule!”; „E tânără şi cam sfioasă...”, se 
zăpăci Ruset şi se bâlbâi caraghios. „Ea o fi sfioasă ori n-o 
fi, dar tu eşti un porc neruşinat! Şi printre dinţi scrâşni: leşi 
afară! A-fa-ră!...”; „les..., ies..., se bâlbâi, pornind spre uşă, 
dar repede se întoarse, ameninţător: Nu te-nvrăjbi cu 
Ruseteştii că pieri de foame pe ulițele Ţarigradului. la sama: 
Daltaban paşa n-o să fie mare vizir o sută de ani...”; „Nu-mi 
purta grijă: am şi început să trăiesc din munca mea de 
dascăl de latină, greacă, filozofie şi muzică.” Scarlatache se 
feri în colţul lui; nu se da dus. Căta ajutor când la Cuciuc, 
când la Cerchez ori la mine. Deşi mă temeam de 
răzbunarea Cupăreştilor, spun drept, îmi plăcuse cum l-a 
şfichiuit cu pleasnă usturătoare, dârz şi batjocoritor, cu 
mândrie şi necruţare. Teama îmi era hrănită şi de cele 
ştiute de la curtea lui Brâncoveanu şi din familia 
Cantacuzinilor, care-i nesocoteau pe Cantemireşti ca pe 
nimica. Odată, când am încercat să-l povăţuiesc a se feri, 
ca de foc, de sfada cu aceşti puternici boieri munteni, 
Dimitrie mi-a spus: „Nu doresc, dar uneori împrejurările mă 
silesc a mă împărtăşi din paharul dezamăgirilor, al 
amărăciunilor şi să-mi potolesc setea cu oţetul răzbunării.” 
Ca să dreagă atmosfera sindrofiei, Mehmet Cerchez l-a 
rugat pe Dimitrie Cantemir să mai cânte. l-a plăcut 
asemenea poftire şi i-a zis, cu alean, un cântec românesc. 
Marchizul de Fe&rriol s-a apropiat de dânsul şi l-a rugat să-l 
mai cânte o dată. Dar abia a început cântarea a doua şi pe 


uşă intră Ferrari Hasan paşa, cu fesul răsucit, cu părul şi 
barba răvăşită, îngrozitor de speriat, de zăpăcit. Nu găsea 
nici cuvintele, atât era de năuc, de lovit de ciocanul veştii al 
cărei olăcar era. Gâfâia, nu respira: „Prie... prieteni! 
Oameni..., oameni buni ascundeţi-vă! Repede... Repede!”; 
„De ce? Ce s-a întâmplat? îl prinse de mână Mehmet 
Cerchez Tremuri tot. E sfârşitul lumii? Spune?” ; „Rami 
Mehmet paşa... mare vizir!” abia îşi descleşta fălcile să dea 
drumul câte unui cuvânt. „L-au prins?”; „L-au spânzurat?”; 
„Nu... L-a pus mare vizir! Padişahul l-a pus...”; „Cum? Ai 
turbat? îl brânci Cerchez. Te-a înţepat un scorpion?... Cum 
de-ai uitat că mare vizir e Daltaban paşa?”; „Daltaban? se 
miră Ferrari şi urmă rătăcindu-se printre cuvinte: Osîndit 
la... la... Osîndit la moarte!”; „O glumă sinistră ori o 
mârşăvie? interveni şi Dimitrie. Linişteşte-te, paşă, şi 
vorbeşte limpede. Ce s-a întâmplat? Ce-i cu Rami? Cine-i 
osândit?”; „Daltaban paşa..., îşi mai veni în fire Ferrari. 
Padişahul nu mai vrea cercetări privitoare la pacea de la 
Karlowitz. Zice că, dacă se judecă fapta asta, se cere 
cercetarea privind bătălia de la Zenta şi atunci... Doar el, ca 
padişah, era prin preajmă şi deci cine caută nod în papură 
dragomanilor de la încheierea păcii vor să lovească în el, în 
stăpânul împărăției şi al lumii.”; „Ah, bine-ai lucrat 
Alexandru Mavrocordat, gemu în sine Dimitrie Cantemir. 
Eşti marele geniu al intrigilor din umbră...”; „Ce-i de făcut?” 
întrebă Cuciuc. „Să fugim!” strigă Ferrari. „Să-l salvăm întâi 
pe Daltaban! se împotrivi Cantemir. E binefăcătorul 
nostru.”; „Prea târziu... călăul a şi împlinit porunca...”, se 
frânse Ferrari paşa şi căzu pe covor. Toţi îngheţară, prostiţi. 
Chiar şi pe de Férriol îl copleşi mirarea. Singur Scarlatache 
mârâi de lângă uşa unde-l prinsese vremea: „Dacă mai 
aveam răbdare zece minute şi nu mă milogeam...” Cel 
dintâi păru a se dezmetici Cuciuc. „Răsculăm Istanbulul!”; 
„Nu! cercă Ferrari să se ridice. Nu... Casa-i înconjurată de 
ieniceri, iar pe uliţi oamenii lui Rami paşa vânează prietenii 
lui Daltaban ca pe iepuri...” Toţi amuţirăm iară Doar 
Dimitrie blestema, pe româneşte: „O, cumplită capişte a 
lăcomiei, casă a ticăloşiei şi a omorului... Totul s-a răsturnat 


şi s-a prăbuşit în negre hăuri... Osândă şi ocară, groază şi 
moarte zămisli nebuna tiranie şi cu totul neînţeleasa 
răutate omenească...” Au ştiut Cantemireştii atunci că 
pierdut-au al lor cel mai bun prieten şi sprijinitor. Pierdere 
mare, jale amară. 

- Adevărat, întări şi lon Neculce. Mi-l aduc aminte cum 
l-a păcălit atunci când mergea spre Camenița şi cum l-a 
făcut să se sperie din pricina unui iepure. L-am cunoscut că 
era om deosebit şi după aceea că, deşi gluma fusese cam 
nesărată şi chiar necuviincioasă faţă de un dregător, totuşi 
nu s-a supărat. A fost un musulman, dacă se poate spune, 
drept, cinstit, înţelept, cu dragoste pentru oameni. 

- Simţul dreptăţii îl covârşea, zise Silion; vrând să facă 
dreptate şi-a pierdut capul sub satâr. Era un otoman întreg 
şi adevărat. Suferea cumplit că împărăţia-i ocârmuită de 
netrebnici şi mişei. 

Neculce se gândi câteva clipe, apoi spuse: 

- Când a fost ucis Daltaban paşa, Constantin Duca era 
mazil, dar Antioh Cantemir nu era încă numit. Atunci o 
samă de mari boieri, povăţuiţi de Brâncoveanu, au hotărât 
să se adune la Arnăutchioi, lângă Adrianopol, şi să propună 
ei un domnitor la laşi. S-au adunat, după o veche datină, de 
la moldoveni : Ilie Ţifescu Frigevacă, Lupu Bogdan, Antioh 
Cantemir, Mihalache Racoviţă, Mihalache şi Scarlatache 
Ruset şi încă vreo câţiva. lar de la munteni: Constantin, 
Mihail şi Toma Cantacuzino, Radu Greceanu, Enache 
Văcărescu, Ştefan Cantacuzino, mitropolitul Antim şi alţii pe 
care nu-i mai ştiu acum. 

- Am fost şi eu la Arnăutchioi şi-am văzut lupta dintre 
isteţime şi intrigă, dintre cinste şi corupţie, dintre dreptate 
şi abuz, surâse dascălul leremia. Cu toate că n-au fost 
acolo, totuşi Brâncoveanu şi lordache Ruset au stăpânit 
adunarea. Lupu Bogdan s-a ferit de a-l sprijini făţiş pe 
Antioh, temându-se să nu-l supere pe noul mare vizir. 
Ruseteştii s-au lepădat cu totul de Cantemireşti. ŞI măcar 
că Antioh a venit apărat de o samă de mari demnitari 
otomani, măcar că Duca vodă a împărţit aur, în dreapta şi 
în stânga, totuşi domnitor a fost propus un al treilea: Mihail 


Racoviţă, la care se gândise doar unul singur: lordache 
Ruset. Înfrânt, Dimitrie Cantemir a pornit o stăruitoare 
muncă de împăcare cu Brâncoveanu. 

- Era în vara anului 1703, stabili Neculce data, şi fostul 
cumnat al Cantemireştilor, Racoviţă, s-a trezit domnitor. Se 
prefăcea că nu i-i voia, că nu-i trebuie domnia şi nici nu-i 
place. Vorba vine! Se purta precum fecioara pofticioasă la 
măritiş, care zicea unui voinic: „Fă-te tu a mă trage, că eu 
oi merge plângând”. Îmbrăcând caftanul, şi-a schimbat 
numele: îşi zice şi acum Mihai vodă. Era atunci bărbat tânăr 
şi frumos. Aşa de frumos că se topeau muierile după el, 
leşinau numai cât îl vedeau. 

- Dar, iertată să fiu, râse jupâneasa Maria, îl părăseau 
îndată ce aflau că nu era bărbat deplin. Atunci a râs laşul, 
şi-au suduit muierile înşelate în aşteptările lor. Că frumosul 
voievod e cam... sodomic: se-mpreună cu băietănaşi 
gingaşi, nu cu femei... Ci, acum, ca să uitaţi ce v-am spus, 
vă îndemn a bea vin şi must, a vă înfrupta din plăcinta 
învârtită, pregătită de mine însămi şi muruită cu miere. Zic 
că-i mai bună ca baclavaua. 

Şi gustând din acea plăcintă învârtită şi mai îndem- 
nându-se cu ulcelele, îşi amintiră că Mihail vodă Racoviţă l- 
a pus pe cumnatu-său, Ilie Ţifescu Frigevacă, vel spatar, pe 
alt cumnat Pălade vel vistiernic, pe frate-su Dumitraşcu 
Racoviţă vel comis, pe lordache Ruset şi l-a luat sfetnic de 
taină, atoatefăcător, pe ceilalţi doi Cupăreşti i-a lăsat în 
Țarigrad, capuchehăi, să-i păzească bine scaunul de orice 
râvnitor la domnie şi, mai ales, de Cantemireşti. Aşa că ţara 
era ocârmuită pe faţă de Racoviţeşti, iar din spate şi de fapt 
de Cupăreşti şi de rudele lor, că nu mai era loc în ţară de 
răul lor, de fudulia şi jacurile lor. 

- Strângeau averi după averi, povesti Neculce mai 
departe, cumpărau sate şi robeau răzeşii, mult huet şi 
horboră făcând şi îndurerare. 

- Noroc că mai făcea oarecare dreptate medelnicerul 
Constantin Turculeţ, vestit rohmistru: prăda de la bogaţi şi 
mai cu samă de la greci şi de la otomani şi mai împărțea la 
cei săraci, ţinu maica Daria să spună, fiind dintre acele 


răzeşiţe cărora lordache Ruset le-a luat pământul şi le-a 
vecinit. 

După ce mai ceru o bucată de plăcintă învârtită şi-o 
mestecă rar, ca să-i savureze dulceaţa şi mireasma, că- 
pitanul Silion începu să prefire întâmplări din viaţa lui 
Dimitrie Cantemir, petrecută în Țarigrad, în vremea domniei 
dintâi a lui Mihail Racoviţă: 

- Uneori mi se pare că nu se află făptură mai răz- 
bunătoare ca lepădatul de rudenie: se întoarce asupra celor 
cu care se înrudise cu mânia tigrului călcat pe coadă. 
Îndată s-a ştiut în tot Fanarul şi chiar în tot Istanbulul că 
viaţa lui Dimitrie Cantemir se află în cea mai mare 
primejdie. Pe de o parte, Rami paşa, marele vizir, îl ştia 
prietenul lui Daltaban şi urmărea să-i pună capăt vieţii. Pe 
de altă parte, oamenii lui Racoviţă, înţeleşi cu ai lui 
Brâncoveanu, urmăreau acelaşi lucru: pieirea lui Cantemir. 
Deşi domn numai Antioh voia să fie, totuşi potrivnicii se 
repezeau, ca şacalii, asupra lui Dimitrie. N-am înţeles 
niciodată şi n-o să pricep până la sfârşitul vieţii ce aveau cu 
acest om bun în fapt, cu acest bărbat frumos şi a multe 
ştiutor, cu acest soţ şi părinte iubitor, cu acest cărturar cum 
nu avea neamul nostru altul atunci şi nu se ştie când va mai 
avea. Mi-aduc aminte că, odată, Dimitrie sta la sfat cu 
doamna Casandra, pe terasa casei de la Ortakioi. li 
povestea despre cele întâmplate la Arnăutchioi. Doamna a 
zis cu mare mâhnire şi durere: „Deci, între noi şi 
Cantacuzini şi Brâncoveni s-au vârât Cupăreştii cu vrajba şi 
mai adânc. Deci vărul Toma iar ne va ocoli şi ponegri.”; 
„Da, Casandra. Ne-au înfrânt, ne-au pus la pământ şi mă 
tem că ne vor hăitui ca lupii pe cerbi şi căprioare, până la 
nimicire.”; „Ce vom face, Dimitrie?”; „Încă nu ştiu. Să ne 
sfătuim între noi şi cu Antioh. Să cer ajutorul lui Mehmet 
Cerchez şi Daul lusuf. Să-l rog pe dascălul leremia Cacavela 
şi pe Alexandru Mavrocordat să ne mijlocească pacea cu 
Brâncoveanu, cu orice preţ. Dacă-l câştigăm pe el de partea 
noastră, Racoviţă, îl ştiu eu!, vine spre noi cu gudurări de 
cotei pălit peste bot... Deocamdată gândesc să scriu o carte 
cu cheie, o „Istorie ieroglifică”, în felul „Batrahomeomahiei” 


ori a „Istoriei arcana” a lui Procopius. Îmi închipui că se 
sfădeşte ţara Leului cu ţara Vulturului, pentru... 

epitropie.”; „Nu prea pricep ce vrei să faci, dar mult mă rog 
să-ţi lase răgaz.”; „O să-mi fac!... Pe Mihail Racoviţă o să-l... 
botez Struţocămila. Adică o hâdă îmbinare între patruped şi 
pasăre, ca unul ce-i moldovean şi-i sprijinit de munteni. Să 
ştii că-i bărbat frumos, că şi pentru asta părintele meu i-a 
dat-o pe Safta de nevastă. Ci eu vreau să-l zugrăvesc 
groaznic la vedere, aşa cum îi este sufletul pervers.” A şi 
înşirat câteva cuvinte din care doamna Casandra trebuia să 
înţeleagă felul cum avea să-l înfăţişeze, pe care le-am uitat. 

- Dacă n-ai să te superi, căpitane Silion o să ţi le 
amintesc eu într-o priveghere anume, a făgăduit dascălul 
leremia. 

- Cum adică... să mi le aminteşti? 

- Până atunci, taină! Pentru că nici unul de aici nu ştie 
ce-i Ţara Leului, a Vulturului ori Struţocămila. 

- Aşa-i, zise Daria. Habar n-avem. 

- Bine, îngădui Silion. Ştiu că se juca, aşa, cu vorbele şi 
le rânduia într-un fel de stihuire ca la descântec ori la 
blestem. Şi poate am uitat acele vorbe şi pentru că venisem 
cu o veste înfiorătoare şi nu ştiam, nu cutezam s-o spun. 
Am şoptit, fâstăcit de tot: „Măria ta, o vorbă de taină...” 
Doamna s-a ridicat să plece. Dar Dimitrie a oprit-o, 
surâzând: „Rămâi, Casandra; îl cunosc pe Silion bine şi 
după cum arată obrazu-i galben nu aduce veşti... trandafirii. 
Ce s-a întâmplat, prietene?”; „Mi-i tare greu să...”; „Nu mă 
fierbe, omule!”; „Marele vizir te-a surghiunit la Chios.”; „Pe 
mine?”; „Mi-a spus Cerchez paşa. Ascunde-te!”; „Ce mai 
vor de la mine?”; „Te urmăresc Manolache, Lascarache şi 
Scarlatache Ruset. Vor să...” ; „Sfânta treime a... Nu! 
drăceasca treime a mişeliei, hăţuită şi hărăţită de 
scaraoschi cel afurisit - lordache Ruset.”; „La Chios bântuie 
ciuma, Dimitrie!” se înspăimântă doamna. „Asta înseamnă 
pieirea... Ca iarba tăiată mi-i inima săcată: pizmaşii mei fac 
jurământ să mă piarză... Să mă ascund? Unde?”; „La 
Mehmet Cerchez paşa, Dimitrie. Ţi-i prieten.”; „Da. Doamnă 
pregăteşte-mi ceva straie şi schimburi. Silioane, sabia!” L- 


am văzut apoi cum singur îşi strânge cărţile şi 
manuscrisele, grăind ca pentru sine: „O, lume hicleană, 
lume înşelătoare. Nicăieri nu mai e de trăit; de duhul urii 
sunt urmărit. Nu aflu tihnă nici între fraţi... Cosţinilor, 
sunteţi răzbunaţi!... Numai părere şi visuri pe pământ, fum 
şi umbră toate sunt...” Vorbea sieşi, în stihuri, ca de obicei 
când era prea vesel ori prea trist. Acum parcă aduna 
gânduri pentru o carte a mâniei şi deznădejdii ce se cerea 
izvodită. Trecea dintr-o odaie în alta, căutându-şi cărţile, 
penele, călimara. Şi parcă-l cuprinsese un fel de nepăsare, 
de visare fugară, înşelătoare, când doi necunoscuţi, cu 
obrazare pe faţă, au sărit peste balustradă şi, trântind uşile, 
au pătruns în odaia cea mare. Dimitrie se repezi pre uşă, să 
iasă. „Nu pe-acolo! i-a strigat, cu glas de piumă, unul din 
mascaţi. Pe-aici, în Bosfor!... Bâldâbâc Alifâstăc în crailâc, la 
hagialăc...” Vorbele păreau luate dintr-un joc caraghios; 
dar, în fapt, se petrecea ceva înspăimântător, căci tâlharii 
roteau iataganele spre noi şi mai ales spre Dimitrie. M-am 
minunat văzând cum trase sabia şi se apăra, ager şi 
îndrăzneţ, cum nu-l mai văzusem de mult, de când eram în 
Moldova. A strigat: „Silioane, loveşte!... Scarlatache v-a 
trimis, nemernicilor!... Sunteţi coarnele lui Scaraoschi cel 
mare zis lordache... Mult ai greşit, tată... Dacă trăiau 
Costinii...”; „Taci! Şi... bâldâbăc!”; „...acum eram prieten cu 
Neculai, care...” Vorbea şi lovea. Ne-am apărat sărind pe 
după mese, scaune, dulapuri. Şi poate ne-ar fi răpus, că 
erau foarte voinici şi învăţaţi în bătaia cu iataganele, dacă 
doamna Casandra n-ar fi apărut în prag, cu trei slujitori 
armaţi cu suliţi. Copleşiţi cu numărul, înţepaţi, ucigaşii s-au 
tras spre terasă şi-au sărit peste balustradă, pe unde 
veniseră. l-am văzut urcând în barcă şi vâslind cu grabă 
mare, pierzându-se în întunericul de pe mare. „Dimitrie 
eşti...”, vru să ştie doamna Casandra, apropiindu-se şi 
cuprinzîndu-l de mijloc. „Teafăr, Casandra!... Uite-i cum 
fug... în barca aceea voiau să mă ducă la înec.” S-a aşezat 
jos, pe covor, turceşte, ca să-şi astâmpere spaima, a 
cuprins-o pe Calandra de mână şi a vorbit, cu durere, 
înlăcrămare şi mânie, o filozofie întreagă: „Sunt nedreptăţit 


în toate. Din ţara mea surghiunit sunt. Drepturile mi-s 
răpite şi-n picioare călcate. Ocrotitorii m-au părăsit. 
Prietenii m-au trădat. Domnitorii mă urăsc. Capuchehăile lor 
mă urmăresc, precum dulăii cerbul cel nevinovat... Dar să 
nu mă tângui, ci să zic: Au dreptate potrivnicii mei: sunt 
mult mai vrednic decât ei. Din micime şi nu din măreție le 
dospeşte pizma şi ura împotrivă-mi. Aşa de becisnici şi de 
mărunți sunt, încât prefer ura şi prigoana lor decât mila. 
Dacă nu-i împodobeşte dragostea nimeni nu-i numără 
printre oameni. Ştiu că nu-i răsur fără cusur şi râd de toate 
metehnele lor. Lovesc în prostie, mişelie, tâlhărie, lăcomie, 
minciună, trădare, viclenie. Casandra, trebuie să mă schimb 
din inorog în vulpe. Să mă prefac în omul cel mai credincios 
sultanului. Să-mi bat joc şi să râd de mişei, dacă nu vreau 
să mor fără a fi râs, adică fără a fi trăit cu adevărat. Viaţa-i 
deplină dacă începe cu o dragoste fierbinte, continuă cu 
ambiția de a săvârşi fapte mari şi sfârşeşte cu o prietenie 
dăruielnică.” Fără a se feri de mine şi de slujitorii care 
străjuiau pe terasă, Casandra îl îmbrăţişă şi-l sărută, cu 
lacrimi şiroaie pe obraz: „Cum să te apăr, prigonitul, 
nefericitul şi dulcele meu soţ?!”; „Cu dragostea ta, doamnă! 
Şi către mine: Ne schimbăm în straie turceşti şi ne 
strecurăm până la Mehmet Cerchez acasă. Tu, doamnă, 
rămâi cu pruncii şi cu slujitorii. Nădăjduiesc să vină şi 
fratele meu Antioh, să-ţi ţină de urât. Mă ruşinez că trebuie 
să fug şi să mă ascund, în loc să te apăr; dar mă ascund 
tocmai ca să te pot apăra.” Noaptea, pe uliţi dosnice, ne-am 
strecurat până la casa lui Mehmet Cerchez. Ne-a primit cu 
prietenie, dar şi cu îngrijorare. Am stat acolo trei zile şi trei 
nopţi. În a patra noapte, ne-am mutat într-o căsuţă a lui 
Cuciuc, pe malul Bosforului, între sălcii pletoase, loc 
singuratec şi aproape pustiu, Trei luni, cât ne-am adăpostit 
acolo, eu am umblat îmbrăcat turceşte. L-am păzit şi i-am 
adus hrană, pregătită de doamna Casandra care îngrijea de 
casă, de copii şi nu ostenea căutând prieteni care să-i 
scoată soţul din primejdie. Şi atunci te-a găsit şi pe domnia 
ta, vel hatmane, de mare ajutor. 


- Da? întrebă, cu mirare dascălul leremia. N-am ştiut. 
Te rog să ne povesteşti. 

- N-am făcut mare lucru, surâse lon Neculce. Cum am 
mai spus, în Moldova, mai de cinste între boierii lui Mihail 
Racoviţă, sta tot lordache Ruset. Şi poate nu l-aş osândi 
prea tare dacă n-ar fi adus în ţară mulţi greci, flămânzi, 
hămesiţi de averi, puşi pe neguţătorie, pe învârteli, pe 
căpătuială, pe înşelătorii, pe jafuri din avutul ţării. Am ajuns 
cu toţii, într-un an, să ne văietăm de răul lor, noi, toţi 
moldovenii. Că veneau tot mai mulţi şi tot mai nesătui. Aşa 
socotesc eu, cu firea mea cea proastă: când a vrea 
Dumnezeu să nu ruginească fierul şi turcii în Țarigrad să nu 
fie, şi lupii sa joace hora cu oile fără să le sfâşie, atunci şi 
nici atunci Moldova şi [ara Românească n-ar mai fi 
mâncate de aceşti greci din Fanar. Cum zicea şi Dimitrie 
Cantemir: focul îl stingi, apa o iezeşti şi-o abaţi în altă parte, 
vântul, dacă bate, te dai în lături, în adăpost, soarele oricât 
ar arde tot mai intră în câte un nour, întunericul se face iar 
lumină, dar la grec fanariot milă sau omenie sau dreptate 
sau nevicleşug nu se află, ci numai amar, fiere şi răutăţi, 
sodom! 

- loane, îl popri jupâneasa Maria, uiţi că dascălul 
leremia e grec? Te rog nu-l supăra. 

- Nu mă supăr, cinstită gazdă, că şi eu, grec fiind, sunt 
mâncat şi sătul de grecii clin Fanar, acest soi de lipitori de 
pe trupul împărăției otomane, care, amirosind că începe-a 
putrezi, cată loc de supt la alte noroade. 

- Am vorbit aşa, luă Neculce cuvântul în continuare, 
pentru că te ştiu pătimit din pricina celor de-un neam cu 
tine, dascăle. lar cine i-a cunoscut pe lordache, Manolache, 
Lascarache şi Scarlatache Ruset, pe Panaiatache Morona 
cum i-am cunoscut, îmi dă dreptate. Şi-i ştiu şi pe cei din 
Ţara Românească: am trăit doar patru ani la Bucureşti, la 
Dragomireşti şi Roşiorii de pe Vedea, la moşiile lui 
Constantin stolnicul Cantacuzino, om de vază şi mare 
cărturar cum nu-i altul în aceste părţi. Multe am învăţat de 
la dânsul, şi foarte bune. l-am cetit şi „Istoria Ţării 
Româneşti”, unde arată, fără putinţă de tăgadă, că ne tra- 


gem de la Râm şi că din vremi străvechi tot pe aceste 
meleaguri am hălăduit. Dar în jurul lui prea mulţi neguţători 
greci bonzăie ca viespile la ordiniş... Dar să mă întorc în 
Moldova şi să spun despre lordache Ruset: ce vrea şi ce 
poruncea el, aceea zicea şi făcea vodă. Vaza lui, ca domni- 
tor, foarte scăzută era. lar slugile se obrăzniciseră într-atât, 
încât intrau la domn şi cu treabă şi fără treabă, cât nici nu 
semăna curtea a domnie, ci a obrăznicie mojicească. lar 
inimoasa doamnă Aniţa numai în petreceri o ţinea, pe la 
Cetăţuia, pe la Galata, în plimbări şi musaferlăcuri, cu tineri 
şi bărbaţi de nădejde, să-i f ie bine. 

- Mă mir că tu, loane, n-ai fost... poftit, râse jupâneasa 
Maria, la acele... plimbări. 

- Ba, acum o pot spune; am fost poftit. Dar am plecat 
la Bucureşti şi la Țarigrad - poate îţi aduci aminte -, să-l 
ajut pe Dimitrie Cantemir. Lunecam, pe nesimţite, spre 
Cantemireşti. 

- Adică fugeai de... primejdia, de ispita frumuseţii? 

- Este aici şi oleacă de adevăr... De aceea zicem, şi în 
asemenea împrejurări, că fuga-i ruşinoasă dar e sănătoasă. 
Dealtfel, trebuia să mă feresc ca nu cumva să afle 
potrivnicii Cantemireştilor şi îndeosebi Cupăreştii, care 
aveau iscoade pretutindeni, ce hram port prin Țarigrad. 
Chiar şi cămătarul care-ţi împrumuta o pungă de galbeni ori 
simigiul care-ţi vindea covrigi ori bragă putea fi o iscoadă a 
lor. În acele împrejurări, zic, ai venit la mine tu, maică 
Daria. 

- Şi te-am rugat, vel hatmane, ca la Țarigrad să-l vezi 
pe cel ce-mi era drag ca soarele. Aflasem ceva despre 
alegerea lui Mihail Racoviţă şi mă temeam. Visam urât. 
Eram neliniştită, frământată, chinuită de gânduri. Ci, după 
ce te-ai întors din Țarigrad, cinstite vel hatmane, şi mi-ai 
povestit despre pătimirile lui, n-am mai putut răbda şi m- 
am dus şi eu să-l văd, povesti Daria, molcom şi cu sfială, 
oleacă ruşinată parcă de ispravă prea îndrăzneață. Adică 
am călătorit cu trei călugări care mergeau la Sfântul Munte. 
Dar ştiţi că muierilor nu li-i îngăduită intrarea în mânăstirile 
de acolo. Eu nici n-aveam gând decât să-l văd pe Dimitrie, 


să-i spun că fecioraşul împlinise zece ani, că-l las în sama 
părinţilor mei, în Silişteni, şi mă călugăresc, în chinovia 
Agapiei. La locul ascunzătorii m-a dus Silion, cu multă 
fereală şi taină. l-am îngenuncheat la picioare. A fost foarte 
mişcat: m-a ridicat în braţe, m-a sărutat şi m-a aşezat pe-un 
scaun. S-a bucurat că băiatului nostru i-am pus nume 
Dimitrie. O jumătate de zi ne-am povestit năcazurile şi 
puţinele bucurii. La plecare sfătuitu-ma să nu dau în vileag 
obârşia feciorului nostru: viaţa fiilor de domn născuţi din 
flori e totdeauna primejduită. Am înţeles că Dimitrie al meu 
se afla în starea psalmistului care zice: „Junc şi tauri mă- 
mpresoară,/ Cu căscate guri să mă omoară. /Ca leii ce 
apucă şi zbiară. /Cu gurile rânjite pre hiară, / Şi ca apa fui 
vărsat afară, /Şi oasele mi se răşchirară”... 

- Da, sunt stihuri tâlcuite de mitropolitul Dosoftei, 
tresări Neculce. Le învăţam, împreună, când eram tineri, 
nepăsători şi petrecăreţi, dar şi cu dorinţa de a şti, de a ne 
însuşi tot ce-i bun şi frumos în lumea asta... Când umblam 
prin sate, stam de vorbă cu bătrânii şi ascultam poveşti, 
snoave, zicale şi cântece... O, iartă-mă, Daria, că te-am 
întrerupt. 

- Nu mai am nimic de spus, vel hatmane. Şi chiar de-aş 
avea, îmi lipsesc cuvintele. 

Jupâneasa Maria o privi cu multă luare aminte şi 
scriindu-şi pe buze un zâmbet subţire, îndulcit cu o undă 
de bunătate: S 

- Dar ne îngădui nouă să spunem ceea ce ne mai 
amintim despre fecioraşul tău? 

- Bucuroasă sunt, prea bună gazdă. 

- Ştiu că doamna Casandra a cunoscut, încă de pe 
atunci, că soțul ei avea roadă şi în altă grădină... N-o 
spunea, dar era foarte supărată şi temătoare pe dragostele 
cele din tinereţe ale soțului. Şi, ca să se asemene cumva cu 
rudele-i Cantacuzine, a umblat şi cu niscai otravă să-l 
scoată din viaţă. 

- Adevărat, jupâneasă Maria. Silion m-a înştiinţat chiar 
atunci, căci doamna Casandra a şi aflat, a doua zi, c-am 
poposit în adăpostul de la Buiukdere. Drept aceea m-am 


temut şi mi-am ascuns odrasla în satul Caşin, la un 
siliştean mutat acolo şi uitat de toţi. 

- Dimitrie a ştiut că s-a înecat în Şiret, adaose Neculce, 
un lucru pe care aşa, pe neaşteptate, şi-l aminti. 

- Aceea a fost singura minciună cu care am venit 
înaintea lui Dimitrie. L-am rugat pe Silion, cam după vreun 
an, să-l încredinţeze, cu jurământ, că eu nu voi râvni 
nicicând scaunul Moldovei pentru feciorul meu din afara 
legii. 

- Tu, nu! râse Neculce. Dar puteai pune mâna în foc 
pentru cocon? Că orice prunc împrumută, măcar jumătate, 
din firea părintelui său. 

După câteva minute de reculegere, presărată cu 
tânguiri de cocoare în zbor înalt şi noptatec spre miazăzi, 
dascălul leremia se rândui la povestit, zicând: 

- Deci, după trei luni, când l-am întâlnit, Dimitrie 
Cantemir mi-a spus: „N-am stat degeaba în bârlogul din 
Buiukdere. Am lucrat la „Istoria ieroglifică”. Am scris la 
şapte oameni de ştiinţă din Padova şi din Berlin. Sunt însă 
foarte sărac. Trăiesc din câştigul muncii de dascăl la 
odraslele otomanilor bogaţi. Mă furişez pe uliţi ca un câine 
hăituit, până ajung la casa lui Ferrari, Cerchez ori Daul. 
Predau limba greacă şi logica. Pe copiii marelui cămătar 
Mehmet Celebi îi învăţ muzica. Am paisprezece şcolari. Dar 
cum zice Omar Kayan.:... «viaţa-i minunată-n straiul sărăciei 
şi azi pe-nţelepciune nu capeţi o para»... Am vândut multe 
din lucrurile scumpe cu care m-a înzestrat părintele. Mă 
bucur totuşi că mă ştiu ceva mai liniştit, mai slobod. Şi-ţi 
sunt recunoscător, dascăle, că ai vorbit cu Alexandru 
Mavrocordat Exaporitul. Un cuvânt al lui l-a mai potolit pe 
marele vizir. Din ţară m-au ajutat Neculce şi Lupu Bogdan, 
cumnatul meu. Vezi, aşa a ajuns un fost domn la Moldova: 
dascăl de filozofie şi muzică, lătrat mereu de dulăii tocmiţi 
de Cupăreşti şi Brâncoveanu. Am fost domnitor şi-am ajuns 
de foame muritor; cuget, totuşi, la împăcarea între fraţi şi 
plănuiesc cum să fie domnia cea adevărată pentru norodul 
românesc.”; „Prea bine”, l-am încurajat eu, mărturisindu-i 
că, în slujba lui Brâncoveanu fiind, lucrez pentru treaba 


sfântă a împăcării între boierii români. S-a mâniat pe mine 
şi m-a ocărit cu nume de mişel. Eu am tăcut, până i s-a 
domolit furia. Apoi am povestit cum am vorbit cu 
Constantin postelnicul Cantacuzino şi cu Alexandru 
Mavrocordat, stăruind să înceteze prigoana împotriva 
Cantemireştilor. S-a mai îmbunat. Ba chiar mi-a şi povestit 
ceva care i se întâmplase în meseria lui de dascăl: „Fiul lui 
Daul paşa, în vârstă de optsprezece ani, arată mare tragere 
de inimă pentru învăţătură. Dar cititul şi meditaţia adâncă l- 
a făcut fantast, închipuit până la nebunie. Într-o zi îl găsesc 
plângând: «Dascăle Dimitrie, uite, mi s-a aşezat o muscă pe 
vârful nasului şi oricât o alung, tot vine înapoi şi mă pişcă. 
O vezi?» M-am înfiorat: pe nas n-avea nici o muscă. Am vrut 
întâi să-l ocărăsc; pe urmă mi-am dat sama că i s-a pironit 
în minte un gând şi nu mai poate scăpa de el. l-am spus: 
«Ali, cunosc eu un doctor franţuz care se pricepe să ucidă 
asemenea muşte afurisite.» Peste două ceasuri am venit cu 
doctorul marchizului de Ferriol. Aşa cum ne-am sfătuit, a 
venit cu o muscă prinsă în pumn, s-a uitat, cu luare aminte, 
la nasul lui Ali, a descris musca şi l-a rugat să stea nemişcat 
că vrea s-o prindă. Şi, deodată, haşt! a dat cu mâna şi, cu 
mare iuţeală, a trecut musca adusă de acasă dintr-un pumn 
în celălalt, arătându-i-o: «Poftim! Am prins-o. Ucide-o tu.» 
Cu mare mânie, Ali a ucis-o şi, din clipa aceea, nu i s-a mai 
aşezat nici o muscă pe virful nasului...” Văzându-l iar în 
toane mai bune, am cutezat: „Ci eu te rog să stai de vorbă 
cu un om care te caută cu multă stăruinţă.”; „Cine-i? 
întrebă. Să fie pe lumea asta şi un om care-mi vrea 
binele?”; „Toma Cantacuzino, spătarul.” A rămas tăcut. 
Tăcut, nu uimit, cum mă aşteptam. Apoi a întrebat cu un fel 
de surâs silnic: „Vine să mă ucidă? Are hanger ascuns sub 
mantie? Ori poate otravă să-mi pună în bucate?” În clipele 
acelea mi se părea că seamănă cu acel ucenic Ali, care 
vedea o muscă perfidă pe vârful nasului şi n-o putea 
alunga. L-am rugat: „Încrede-te în cuvântul meu, Dimitrie. 
Am sfătuit mult, la Târgovişte, cu Toma Cantacuzino. Este 
cel mai cinstit, mai de inimă, dintre Cantacuzini. E aprig, 
aspru şi chiar grosolan uneori, dar urăşte nelegiuirea şi 


cată, ca şi tine, calea cea bună a împăcării între fraţi.” A 
stat o vreme în chibzuire. li citeam pe faţă zbuciumarea 
lăuntrică. Intrebă cu glas scăzut: „Unde-l pot vedea? Și 
când?”; „Chiar aici şi acum! am sărit eu să plesnesc de 
bucurie. L-au adus doamna Casandra şi Silion.”; „Și 
doamna? Dascăle, ce faci cu mine?” Mi-a venit bine să-i 
spun, cu toate că nu ar fi cuvenit: „E unchiul măriei tale...”; 
„Ştii mai bine ca mine că, între Cantacuzini, otrava şi 
pumnalul, satârul şi ştreangul nu prea respectă înrudirea. 
Trec uşor prin ea.” Vorba asta putea să mă încremenească. 
Şi m-a încrememenit pentru câteva clipe. Noroc că tălpile 
mi s-au dezlipit de pe podele şi am putut ieşi, ca să mă 
întorc repede cu Toma Cantacuzino şi cu doamna Casandra 
îmbră- cată în călugăriţă, cu broboada trasă pe frunte, 
peste obraji ţi bărbie, că numai nasul şi ochii i se vedeau. S- 
a repezit, şi-a îmbrăţişat soţul şi a plâns cu hohote la 
pieptul lui: „Dragul meu, de ce te urgiseşte lumea asta 
năsălnică? De ce?”; „Mulţumesc, Casandra, că ai venit!” a 
mângâiat-o şi-a 

strâns-o ţare în braţe. Toma Cantacuzino spătarul a stat 
drept şi a privit, cu împietrire, această duioasă întâlnire a 
două făpturi care mult se iubeau. Când doamna i s-a 
desprins din braţe, Dimitrie Cantemir, în picioare, drept, 
mândru, l-a cercetat pe Cantacuzin. Dealtfel, amândoi s-au 
iscodit din priviri, îndelung şi în tăcere. Dimitrie, cel dintâi, a 
dus mâna la hanger. Şi, strângându-i mănunchiul în pumn, 
a făcut semn musafirului să se aşeze în jilţ. Şi încă o vreme 
au tăcut, încruntaţi şi groaznici la chip. Nu voia nici unul să 
rostească primul cuvânt. Parcă li se pecetluiseră buzele. 
M-am temut de acea tăcere şi încruntare şi am cercat eu, 
dascălul de retorică, să dezleg limbele şi să urnesc 
graiurile: „Cinstite spătare Toma Cantacuzino, măria sa 
Dimitrie Cantemir, fostul meu şcolar, ucenic şi spudeu, a 
gândit mult asupra felului cum s-ar cuveni să se rânduiască 
domnia la voi, românii, ca ţara să fie puternică, iar poporul 
să trăiască drept şi cinstit, îmbelşugat şi sănătos, bine şi 
frumos.”; 


„Nu-mi pasă!” a slobozit cuvânt aspru şi mai rece ca 
gheaţa. „Ba mie-mi pasă! l-a înfruntat Dimitrie. lar dacă eşti 
potrivnic înţelegerii, împăcării între fraţi, de ce-ai mai venit? 
Ca să-mi afli ascunzătoarea şi să trimiţi gealaţii?”; „Am 
venit pentru că m-a rugat vara Casandra. În genunchi m-a 
rugat. Altfel nu veneam... a doua oară, de pomană.”; „Eşti 
trufaş, spătare! Dar nu uita două lucruri: că trufia se duce 
călare şi se-ntoarce pe jos.”; „Nu-mi da mie poveţe! Şi nu 
mă pildui ca 

pe-un şcolar. Sunt Cantacuzin. Auzi ori ba?”; „Am avut timp 
s-o aflu căci, ca şi Casandra, îţi sunt văr, spătare Toma 
Cantacuzino!”; „Puah! Tăgăduiesc, cu scârbă, asemenea 
înrudire. Şi plec!”; „Stai, că n-am spus cel de-al doilea lucru 
cu... învăţătură: Trufia este hrana proştilor.” În clipa aceea 
au ţăcănit hangerele. Eu am sărit asupra lui Cantemir, 
Casandra asupra vărului, ţipând „Dimitrie!... Toma!” l-am 
despărţit, şi-au lăsat hangerele în teacă. Nu ştiu ce-a avut 
Cantemir în ceasul acela: ardea mânia în el şi potop de 
cuminţenie de-ar fi venit, tot n-ar fi putut-o stinge. Toma 
Cantacuzino a ieşit, ca din puşcă, de o sută de ori mai 
trufaş şi mai înduşmănit de cum venise. 

- Dar eu ştiu, zise căpitanul Silion, că domna Casandra 
nu s-a lăsat înfrântă. A mers din nou la gazda lui Toma 
Cantacuzino, cu rugăminţi, cu vorbe hotărâte şi chiar cu 
ameninţări şi l-a mai domolit. L-a făcut chiar să tăgăduiască 
şi să jure că va veni, la o nouă întâlnire, fără „dulăi”. 
Ruseteştii, naiba ştie cum, au aflat, au căptușit jurământul 
cu fărdelege şi l-au pârât pe spătarul Toma lui 
Brâncoveanu, că-şi dă coatele cu Cantemireştii, ca un 
trădător. Totodată asmuţiră toate capuchehaile asupra lui 
Dimitrie Cantemir, pândindu-l pas cu pas. lar când ne-am 
dus la întâlnire, în chiliile unei mânăstiri din Galata, ne-au 
atacat nişte necunoscuţi. l-am numărat: doisprezece! Nu 
ne-am putut apăra. Ne-au pus în cătuşe şi ne-au închis la 
bostangibaşa. Nu ştiu ce voiau turcii de la noi... 

- Bani voiau! lămuri dascălul leremia. Bani şi viaţa... 

- Ne ţineau închişi, să mucezim, hrăniţi cu câte un 
dărab de pâine şi un ulcior de apă. A cincea zi pe mine m- 


au slobozit. Am alergat la doamna Casandra şi la Antioh 
vodă. Nimeni nu se mai îndoia că Toma Cantacuzino era un 
mincinos, un om fără ruşine, un hingher cânos şi mârşav, 
un vânzător de vieţi, pe care Dimitrie avusese nevinovăția 
să-l numească „Şoimul”. După mult umblet şi o căruţă de 
rugăminţi, cu mare greu s-a îndurat pristavul bostangiilor 
să-i îngăduie lui Antioh să-şi vadă fratele. Pe doamna 
Casandra au poprit-o la poartă. Vorbirea între fraţi am 
auzit-o, că mi s-a îngăduit să fiu de faţă, în temniţa de la 
bostangii. Tare s-a bucurat Dimitrie şi a sărit de gâtul 
fratelui său, cum face omul deznădăjduit, când vede 
curcubeul mântuirii: „Ce bine c-ai venit, frate! Mă vezi? De- 
o săptămână zac aici, în cătuşe şi de aproape un an sunt 
prigonit numai pentru că am fost prieten cu Daltaban paşa, 
iar tu ai vrut 

să-ţi redobândeşti tronul. De suspinuri şi de jele / Mi-am 
lipitu-mi os de piele... Oasele mi-s săci ca scrumul / Şi-mi 
trec zilele ca fumul...” Antioh Vodă, am uitat să spun, 
venise să-l vadă cam în silă, mai mult de ruga doamnei 
Casandra decât din dragoste de frate. Mormăia: „Eu n-am 
fost prieten cu Daltaban şi nici cu Ruseteştii nu m-am 
sfădit”. Acum i-a zis cu dojană: „Dacă te încrezi în mincinoşi 
şi hicleni, ce să-ţi fac?” Vorba asta cu iz de mustrare l-a 
izbit pe Dimitrie ca un ilău, drept în frunte. S-a rostit cu 
şovăială şi durere: „Prietenii români sunt departe, cei 
otomani, trimişi cu armia prin Asia şi Africa, iar cu 
Scarlatache Ruset am fost prieten...”; „De asta te-a vârât în 
ist bocluc? Din prietenie?”; „Nu râde, ci mai bine află ce vor 
dregătorii otomani? Cine-i insuflă? Brâncoveanu? 
Cantacuzinii? Cupăreştii? Mă orop- 

sesc pentru că i-am ocărât ori pentru că îmi ajut fratele să 
fie domn în Moldova? Căci duşmanii mei sunt şi ai tăi, iar 
cei care te urăsc pe tine mă urăsc şi pe mine”. Antioh n-a 
răspuns; sta parcă încremenit ori prostit. De aceea Dimitrie 
a urmat, cu gând să-l impresioneze: „Am încercat să fug pe 
mare, dar m-au urmărit aceiaşi dulăi şi gealaţi, aceiaşi 
crocodili care m-au atacat şi acasă. l-am cunoscut nu după 
înfăţişare, că purtau obrăzare, ci după porecla „Alifâstâc”, 


cu care mă blagosloveşte numai Scarlatache Ruset. După 
ce m-au prins în Galata, de bună samă că mă înecau în 
Bosfor, dacă nu se iveau bostangiii să mă înşface pe sama 
lor şi să mă întemniţeze aici. Sunt încredinţat deci că a fost 
lucrul diavolului sub meşteşugul Cameleonului. De aceea îl 
blestem: O, Cameleon, decât diavolul mai diavol; o jiganie 
spurcată şi decât fiara mai vrăjmaşă şi mai sălbatecă...”; 
„Despre ce Cameleon vorbeşti? se schimonosi chipul lui 
Antioh, nedumerit de vorbirea ciudată a fratelui. Nu cumva 
umilinţa şi spaima morţii te-au smintit?”; „Vorbesc despre 
Scarlatache Ruset Cupariul, prietenul nostru, n-ar mai fi 
fost. Că-şi schimbă gândurile precum cameleonul 
culoarea.”; „Aha! Ţi-am spus eu că-ţi va plăti binele cu răul? 
Să mai fii milos şi altădată!”; „Am aflat că, luând bani de la 
Brâncoveanu, a cumpărat cu daruri pe vizirul Damad 
Hassan paşa, ca să mă prindă şi să mă surghiunească la 
Chios, în ostrovul ciumat.”; „Şi-acum? întrebă Antioh şi mai 
furios. Ce faci?”; „Am izbutit să vorbesc cu aga: cere 
douăzeci de pungi ca să-mi cruţe zilele. Te rog, fă-mi rost 
de aceşti bani. Te rog!”; „Bani? De unde bani? Ştii doar ca 
n-am lescaie...”; „Imprumută de la Mehmet Celebi, 
cămătarul cel mare.”; „Cere dobândă prea pipărată şi n-are 
cine-o plăti.”; „Cum adică? fratele tău nu preţuieşte nici 
douăzeci de pungi?”; „Să-ţi dea Cantacuzinoaia; eu n-am!”; 
„Ascultă, Antioh, poimâine, dacă nu mă îneacă, bâldâbâc, în 
Bosfor, mă surghiunesc mişeii la Chios, stărui Dimitrie. 
Corabia-i gata. Şi-acolo-i ciumă, frate. Auzi? Ciumă!”; „N-am 
ce-ţi face... Dumnezeu să te aibă-n pază!...”, a făcut o 
cruce mare şi a ieşit din încăpere, cu mâinile împreunate pe 
piept, cucernic, parcă s-ar fi rugat şi Cel de sus l-ar fi izbăvit 
de datoria de frate şi de povara recunoştinţei. „M-ai amuţit 
elefantule... mişelule... frate! Crucea o faci mare că-i 
ieftină. Chiar gratuită. Banii însă... Şi fără bani nu se poate 
trăi în Cetatea lăcomiei... Când nici fratele nu te-ajută, 
dator eşti să te laşi ucis.” Tăcu o vreme, măcinând în el 
mânie şi durere. Apoi grăi într-un fel de psalmodie tristă, ca 
un descântec şi ca un blestem: „M-ai lăsat, frate,-n ţărâna 
morţii / Şi câinii mă-ncongiură cu toţii... / Mi-i virtutea ca 


hârbul de sacă, / Limba-n gingii lipită mă-neacă... / 
Munţii toţi şi codrii să grăiască de fapta blăstămată pornită 
chiar din inimă frăţească. Şi holmurile toate ca frunza de 
plop să tremure, de huetul istui blăstăm şi să se 
cutremure... Că-mi trec zilele ca fumul, / Oasele mi-s săci ca 
scrumul. lată, în temniţă-s închis / Şi mă-nec de-amar şi 
plâns... Fratele m-a părăsit. Prietenii m-au uitat aici, în 
cătuşe ferecat. Munţilor, crăpaţi! Copacilor, vă despicaţi. 
Pietrelor, va fărâmaţi... Lăcaşul meu, al Inorogului, 
cernească-se, păşunile pălească-se, grădinile vestejească- 
se, nicicând să mai odrăslească ori să înflorească sau să 
rodească... Ochiuri de cocoară voi limpezi izvoară, nu mai 
izvorâţi şi-n amar vă primeniţi!...” Îi ascultam acest blăstăm 
rostit ca un psalm şi chibzuiam în sinea-mi cum să-l ajut. 
Gândeam să te caut, dascăle leremia. Şi, împreună, să 
mergem la Mavrocordat Exaporitul şi chiar la marele vizir, 
să-i rugăm a cruța viaţa acestui om drept, cinstit, bun la 
suflet şi mare învăţat. Ci nu ştiu cum s-a făcut că în temniţă 
a pătruns şi doamna Casandra. L-a prins în braţe şi-a 
întrebat, cu deznădăjde: „În cătuşe?”; „Bine ferecat, după 
pofta cea ticăloasă a duşmanilor”, a surâs cu tristeţe mare 
întemniţatul. „Te dor mâinile? De asta strigai?”; „Nu 
cătuşele, Casandra, ci mişelia fratelui meu mă doare. 
Spune, cine te-a ajutat să pătrunzi aici, în temniţa pieirii?”; 
„Ganine, soţia lui Baltagi Mehmet paşa. A trimis un eunuc la 
bostangi başa, iar acesta mi-a deschis porţile. Cu aur, bine 
înţeles.”; „Unde-ai găsit bani? Că fără aur aici nu capeţi nici 
un zâmbet.”; „Am împrumutat de la Mehmet Celebi.”; „A 
dat unui... întemniţat?”; „Da, pe cuvântul lui Toma 
Cantacuzino.”; „Casandra, tu...”; „L-am mai îmblânzit 
puţin.”; „Sărut genunchii, mântuitoarea mea!”; „Bostangi 
başa îţi dă drumul. Are poruncă de la Daul lusuf, care va fi 
în Țarigrad peste o lună. Dar, pentru că ponegritorii sunt 
încă puternici şi te urmăresc cu gând ucigaş, te adăposteşti 
la marchizul de F&rriol.” În ziua aceea, primit cu drag de 
franţuz, Dimitrie a fost fericit. 

- Eram acolo, zâmbi vel hatmanul Neculce. Căci mă 
prenumăram printre cei care l-au rugat pe Constantin 


stolnicul Cantacuzino, pe Toma Cantacuzino şi pe Mihai 
Cantacuzino a stărui pe lângă Brâncoveanu să nu-l mai 
prigonească. Le-am dăruit şi câte o carte: „Divanul sau 
gâlceava înţeleptului cu lumea”, să citească şi să afle ce 
învăţat nepreţuit este Dimitrie. La Exaporitul n-am putut 
pătrunde, dar am vorbit cu patriarhul Hrisant Nottara şi l- 
am rugat. La Toma Cantacuzino şi la de Ferriol am mers 
împreună cu doamna Casandra. Aşa că, de faţă nimerindu- 
mă, şi eu foarte m-am bucurat când doamna i-a adus, în 
casa de adăpost, pe cele două fetiţe, Maria şi Smaranda, să 
le vadă. Le-a ţinut în braţe, le-a mângâiat, lăcrămând de 
bucurie şi povestind multe întâmplări ciudate, şuguind, 
lăudând-o pe doamna sa pentru vrednicie, stăruinţă, 
îndrăzneală şi dibăcie în lupta cu urzitorii mişeliilor. 
Căpitanul Silion povesti că Dimitrie Cantemir a stat în casa 
marchizului de Ferriol aproape patru luni. A ieşit doar o 
singură dată, îmbrăcat călugăr s-o vadă pe doamna 
Casandra, lehuză, după naşterea celui de al patrulea copil, 
Constantin. 

- Potrivnicii au mai cercat, în repetate rânduri, să-l 
momească şi să-l prindă. De pildă, au trimis un olăcar să-l 
înştiinţeze că nou născutul a murit şi că doamna Casandra, 
greu bolnavă, doreşte să-l vadă. Franţuzul însă l-a apărat cu 
îndârjire şi credinţă. 

- Adeveresc şi eu, zise dascălul leremia. L-am auzit 
odată povestind cum l-a înfruntat pe aga Osman, zicând: 
„Cinstite agă, aş fi un nelegiuit, dacă aş trăda prietenia. Aş 
păta chiar onoarea regelui meu dacă aş preda un om fără 
apărare care mi-a cerut ospitalitate.” Apoi, privindu-mă cu 
ochi de dojană, pentru că mă bănuia a fi iscoada lui 
Brâncoveanu şi a Cupăreştilor, de Ferriol a urmat vorbirea: 
„lar prinţului Brâncoveanu i-am răspuns: «Mă miră că-mi 
ceri să alung din casa regelui Franţei un oaspete de samă, 
un învăţat, un poliglot, un scriitor, un muzician, un voitor de 
bine, un prinţ. Un prinţ strălucit, care nu vrea decât binele 
ţării şi poporului său. Regele meu, marele Ludovic al XIV- 
lea, apară pe cei asupriţi.» Aşa cum m-ai rugat, prietene, i- 
am scris că, dacă i s-ar întâmpla nenorocirea de a fi 


surghiunit din ţara lui, alteţa voastră m-ai ruga să-l 
găzduiesc şi pe dânsul, ferindu-l de mânia neprietenilor.” 
Aşa a vorbit de Ferriol, ca un om de inimă, ca un prieten 
adevărat. Mişcat până în adâncul sufletului, Dimitrie a zis: 
„Încă o dată îţi mulţumesc, marchize, şi-ţi rămân veşnic 
îndatorat şi recunoscător.” Atunci am găsit şi eu, dascălul 
leremia, prilejul să grăiesc întru spulberarea bănuielilor 
căzute asupră-mi. Că sunt eu grec, dar nu-s viclean şi nici 
rău ori răzbunător nu sunt. Am spus că toată viaţa-mi am 
slujit ocârmuirile ţărilor române. Că l-am slujit şi pe 
Constantin vodă Cantemir şi pe Şerban vodă Cantacuzino şi 
pe Constantin vodă Brâncoveanu. l-am ajutat să rânduiască 
şcoli şi să tipărească, la laşi şi la Bucureşti, cărţi folositoare 
cugetelor române. Pe sute de români i-am învăţat logica şi 
retorica. lar pe Brâncoveanu totdeauna l-am povăţuit să nu 
mai creadă născocirile viclene ale Cupăreştilor, să se 
ferească de ei şi să-i cruţe pe Cantemireşti. Le-am amintit 
că tot eu 

l-am sfătuit, de mai multe ori, pe Toma Cantacuzino pentru 
împăcare şi prietenie. Şi cred că l-am înduplecat a fi 
omenos şi înţelegător cu Cantemireştii. Dimitrie m-a 
îmbrăţişat, mi-a mulţumit şi mi-a spus: „Privighetoare 
bătrână, cu glas dulce, ca din strune de aur şi argint”. Vă 
închipuiţi că am fost foarte fericit. 

- Da, dascăle leremia, zise căpitanul Silion, şi Dimitrie 
era foarte bucuros că dascălul lui nu l-a vândut, pe arginti, 
precum luda. 

- Ca să arate că ne-am împăcat, adaose leremia, într-o 
zi mi-a tălmăcit dintr-o carte împrumutată de la de Fe&rriol şi 
scrisă de Blaise Pascal: „Omul nu este decât o trestie, cea 
mai plăpândă din întreaga fire; dar este o trestie 
gânditoare.” „În gândire stă măreţia omului, zicea. Nu-i 
nevoie ca întreg universul să ia armele spre a-l zdrobi: un 
abur, o picătură de apă ajung pentru a-l ucide. Dar chiar 
dacă universul l-ar nimici, omul ar fi deasupra celor care-l 
ucid, fiindcă el ştie că moare, pe când universul nu şi 
cunoaşte izbânda”. Şi am ţinut minte aceste filozoficeşti 
cuvinte, pentru că se potriveau de minune cu starea lui de 


atunci, stare mult asemănătoare cu a mea: călugăr 
rătăcitor şi dascăl cu ucenici uituci şi nerecunoscători. 

- In vremea aceea a venit mare vizir Calaili Ahmed 
paşa, cunoscut lui Cantemir, spuse, cu bucurie, căpitanul 
Silion. S-ar fi cuvenit să se întoarcă Dimitrie acasă. Dar 
dulăii Ruseteştilor îl mai pândeau încă. Zicea: „Apele dorm, 
iară neprietenul nu doarme.” Din adăpostul lui, cu trimişi, 
cu scrisori către Daul, către Cerchez care se întorseseră in 
Ţarigrad, cu rugăminţi la marele vizir Calaili, Dimitrie a avut 
noroc: a izbutit să-şi pună duşmanii cu botul pe labe. Măcar 
pentru o vreme. 

- Cu câteva zile înainte de a părăsi casa lui de Ferriol, 
un valet a anunţat că au sosit doamna Casandra împreună 
cu Antioh vodă şi doresc să-l vadă pe Dimitrie, povesti 
căpitanul Silion. De Ferriol i-a primit, sculându-se în picioare 
şi poftindu-i, cu bucurie şi căldură, să se aşeze în scaunele 
lui micuţe, subţiri, elegante, aurite şi căptuşite cu mătase 
albastră. Dimitrie scria ceva de taină, aşa cum scrisese şi în 
adăpostul de la Buiukdere; scria şi nu arăta la nimeni. Când 
l-am înştiinţat că are musafiri, a lăsat pana şi a venit, dar a 
încuiat uşa cămăruţei unde lucra. Văzându-l, doamna 
Casandra s-a repezit şi l-a îmbrăţişat, ca şi altădată în atare 
împrejurare; apoi, printre lacrimi, a zis către gazdă: „Mă 
ierţi, marchize de Ferriol...”; „Doamnă, fericit sunt că vă pot 
fi de folos”, s-a înclinat franţuzul. După ce au mai schimbat 
câteva cuvinte de politeţă, înțelegând că au de vorbit ceva 
numai între dânşii, de Ferriol a ieşit din încăpere. Doamna 
Casandra s-a aşezat în scaun; şi-a ferit uşor gulerul de 
blană al mantiei şi a grăit, cu buze tremurate de bucurie; 
„Aduc o veste mare: Toma Cantacuzino a izbutit să încheie 
o înţelegere între noi şi Brâncoveanu. L-au ajutat 
Constantin stolnicul Cantacuzino, patriarhul Nottara şi, mai 
ales, Alexandru Mavrocordat Exaporitul.”; „Cea mai bună 
veste ce mi se putea aduce! a strigat Dimitrie, săltând prin 
odaie, ca un copil căruia i s-a făcut un dar nepreţuit. 
Şoimule, eşti un om şi jumătate!... lartă-mă că te-am 
asămăluit cu un... prost.”; „lar eu am izbutit să capăt din 
nou domnia”, se lăudă Antioh. „Da? Ferice de tine şi fie-ntr- 


un ceas bun! Mă bucur că Daul, Cerchez şi Calaili mi--au 
împlinit fi această rugăminte.” „Şi tu ?... Şi cumnata 
Casandra? Toţi v-aţi zbă... zbătut pentru mine...!”, se bâlbăi 
cu multă mirare Antioh, vădind că-i copleşit de bunătatea şi 
omenia fratelui „Ei, frate, poate aşa afli şi tu că prietenul la 
nevoie se cunoaşte! îl dăscăli Dimitrie. Deci şi aici 
împăcarea a dat roadă, deşi frăţietatea ta-i cam prea 
negustorească.” Antioh n-a mai avut încotro: a 
îngenuncheat în faţa lui: „Ai avut dreptate, Dimitrie. 
lertare...”; „Hm..., a surâs şi-a grăit fratele biruitor: Uite 
cum, îngenunchind, uneori eşti mai mare decât când te 
trufeşti, te umfli de răutate şi te crezi buricul pământului... 
Mă pui capuchehaie ori îi laşi tot pe Ruseteşti?” Antioh se 
ridică în picioare şi-şi scutură capul parcă l-ar fi supărat o 
muscă: „Te-aş pune, dacă nu te-ai afunda în cărţi, lăsând 
potrivnicii, Duca ori Racoviţă, să-şi facă mendrele... Dacă 
nu ne-ai copleşi pe toţi cu batjocora, cum îţi vine la gură: 
unu-i şacal, altul cameleon, unu-i corb, eu elefant...”. 
Înţelegând că nu-l vrea, Dimitrie îl urmă cu multă batjocoră 
în glas: „Mai sunt şi vulpea, şi brehnacea, şi şoimul, şi 
pardosul, şi struţocămila ...”; „Nu ştiu ce vorbeşti... Nu 
pricep vorbirea asta-n dodii. Şi-apoi prea ai trecere la mulţi 
dregători musulmani. Şi... ştiu eu ce-ţi mai trece prin cap?”; 
„Nu-mi trebuie domnie! Dacă voiam o luam înaintea ta, ştii 
prea bine.” După ce-l cercetă câteva clipe, să-i 
descâlcească gândurile, Antioh zise: „Pentru treburile 
domniei în Moldova nu mă pot lipsi de Ruseteşti.”; „Darei 
au vrut să-ţi ucidă fratele?”; „Au primit şi ei poruncă... 
Acum s-au cuminţit.”; „Deci iartă-i Doamne pre ei, ucigașii 
mei... Şi-aşează-i în raiul Moldovei, de-a dreapta domnului”; 
„Dacă-i împăcare, împăcare să fie!”; „Dar cum să fac spre a 
nu-l mai auzi pe lordache vistierul zicând că, dacă-i dai 
mâncare şi băutură, Antioh vodă, merge oriunde-l tragi, 
precum asinul?”; „Te poftesc să nu mă mai ocărâăşti... Sunt 
domn!”; „Frate, frate!... O carte despre înţelepciune, despre 
fapte mari şi bune, ţi-am închinat în darn. Dar pe asta pe 
care cu trudă o scriu acum n-am să ţi-o pot arăta 
niciodată... Ţi-am vorbit, de multe ori, cu înfocare şi 


dragoste mare, de cumsecădenia românilor; deşi săraci, ei 
totuşi fac bună primire drumeţilor străini, găzduire şi hrană 
le dau şi vin din veche vrană le place a bea cu orice 
oaspete, om de rând ori de rang, vreme de trei zile. Unii 
chiar aşteaptă cu masa întinsă până se iveşte un drumeţ 
flămând, ca să nu mănânce singuri, gândind că sunt pe 
lume atâţia flămânzi şi nenorociţi. lar tu, iată, te porţi hain 
şi cu fratele care...”; „Firoscosule! Zici că nu umbli să-mi iei 
domnia, în schimb vrei să mă ţii sub călcâi. Ori eu tocmai 
asta n-o vreau!” Dimitrie a vrut să strige, furios; dar şi-a dat 
seama că se află în casa unui prieten prea bine primitor, se 
stăpâni şi vorbi, glumind dureros: „Noroc că mesieur de 
Férriol, Cocoşul Europei, ne-a lăsat să ne răfuim în familie... 
Dac-ar fi fost aici, aş muri de ruşine că am frate ca tine, cu 
gânduri atât de becisnice şi simţăminte aşa de păgâne. Ci 
eu ştiu că nu-s ale tale: le-ai împrumutat de la Cupăreşti şi 
ţi-ai vândut frăţia pe doi-trei ani de domnie, bolnavule de 
putere şi mărire... Du-te sănătos în ţară; lasă-mă aici, în 
cetatea Lăcomiei, unde mă pândesc samsonii, mă latră 
coteii, mă gonesc ogarii, mă muşcă dulăii cei turbaţi şi 
numai străinii dacă mă mai apără... Dar şi mila străinului e 
ca umbra spinului.”; „Dimitrie, nu te mai amări, te rog...”, 
glăsui doamna Casandra cu înlăcrămare. El privi chipul alb 
al doamnei, necuvântat de tristă, şi parcă toate lumile din 
adâncul cugetului i se tulburară: durerea lui o îndura, 
acoperind-o cu spuză de retorice vorbe, cum învățase de la 
domnia ta, dascăle leremia. Pentru tristeţea doamnei n- 
avea leac tămăduitor. Şopti totuşi, cu năduf: „Ochiuri de 
cocoară, voi limpezi izvoară în amar vă primeniţi şi mult, 
mult mă otrăviţi... Apoi, ca şi cum s-ar fi răzgândit: Dar 
măcar de-ai face ţara mai bogată şi mai slobodă, frate 
Antioh...” 

Căpitanul Silion se opri aici, încredinţat că privegherea 
în această seară s-a sfârşit. Dar hatmanul Neculce mai avea 
ceva de cuvântat: 

- Aici se cuvine să amintesc că Antioh vodă, care n-a 
găsit, la zilele lui, douăzeci de pungi ca să-şi scoată fratele 
din închisoare, şi-a pregătit o ceremonie strălucitoare la 


urcarea-n scaun, cu mare cheltuială. Eram acolo, în 
Țarigrad, şi-apoi în laşi, şi am văzut. După ce marele vizir l- 
a primit cu „Hosi gheldin, beg!”, adică „Bun venit, _ 
doamne”, a îngenuncheat şi a urat sănătate padişahului. In 
picioare a ascultat, cu smerenie slugarnică, sfaturile 
marelui vizir: să arate recunoştinţă faţă de mare mila 
sultanului, să ocârmuiască supuşii cu îndurare, să apere pe 
cei drepţi, iar pe ticăloşi să nu-i sufere, să se mulţumească 
doar cu veniturile pe care legea şi obiceiurile ţării le 
recunosc domnului, să nu ia nimic cu sila de la supuşi. 
Padişahului însă, să-i trimită, şi la vremea poruncită, 
haraciul şi peşcheşurile hotărâte. ...„Dacă vei face 
altminteri să ştii că sfârşitul tău nu va fi într-alt fel decât 
nenorocit, a încheiat marele vizir, apoi a scos tuiurile, 
steagurile şi însemnele domniei. Încă şi mai strălucită a fost 
intrarea în laşi. Asemenea ţeremonii, plăcute mulţimii, 
iubite de o samă din boierime şi măgulitoare pentru 
voievod, costă bani, nu şagă: straie blănuri, cai, trasuri, 
bencheturi, danii, pomeni, daruri şi câte şi mai câte. Drept 
este că şi în domnia a doua Antioh vodă s-a purtat bine: 
nelacom nici la sânge, nici la bani. Nu asculta la minciuni şi 
linguşiri. Era parcă şi mai iubitor de dreptate. Pe lordache 
Ruset l-a cam dat deoparte. Deşi fusese supărat pe 
cumnatu-său, pe Lupu Bogdan hatmanul, pentru că nu-i 
luase apărarea la Arnăutchioi, totuşi şi l-a luat sfetnic de 
taină. Şi cum era cap bun, luminat, om drept şi priceput, a 
fost domniei de mult ajutor. A ocârmuit doar ceva mai mult 
de doi ani, dar şi azi mulţi bătrâni zic: „Rar domn a fost şi-a 
mai hi ca el în Moldova.” Că vedeţi, cinstiţi privighetori, în 
trebile ocârmuirii se întâmplă uneori că acolo unde crezi că 
va fi năpastă să fie noroc şi belşug, iar acolo unde 
nădăjduieşti numai bine să fie ori tiranie ori nepricepere şi 
râsul lumii. E-adevărat, însă, că la noua urcare în scaun a 
făcut cheltuială fără treabă şi fără ispravă. 

Se ridicară toţi, socotind că priveghiul din a opta seară s-a 
sfârşit. Şi pe când îşi aşezau jilţurile şi straiele acoperitoare, 
să le aibă pe a doua zi, jupâneasa Maria a întrebat dacă 
Dimitrie Cantemir a fost aşa de înţelept precum iese din 


amintirile priveghetorilor ori se amăgesc, punând de la 
dânşii, făurind un alt Cantemir, aşa cum cred ei că a fost 
sau ar fi trebuit să fie. Răspunse maica Daria: 

- În Dimitrie erau doi, cusuţi în aceeaşi piele: unul 
neştiutor şi uneori chiar nătâng de da-n gropi, cum se zice; 
celălalt într-atât de deştept, de iscusit, de dibaci, de învăţat 
că-l uimea şi pe Dumnezeu şi-l păcălea şi pe diavol, oricât 
ar fi fost el de îndrăcit. 


SEARA A NOUA sau 
PACEA DINTRE INOROG ŞI CORB 


În acea zi de septembrie, în podgoria lui lon Neculce 
din Prigoreni a început culesul. Ciorchinii, încărcaţi în 
coşărci şi prăvăliţi în tescuitoare, răspândeau o mireasmă 
înviorătoare ca o ardere de busuioc, vâzdoagă, nucă, tran- 
dafir şi smirnă. Fetele, zvelte şi vesele, urcau în tescuitoare 
să calce strugurii, în dănţuire sprintenă, după arcuşul 
neastâmpărat al lăutarului şi struna subţire a cobzei, 
zgândărită îndrăcit de cobzar. Flăcăii răsturnau coşărcile în 
blidane şi îndemnau lăutarii să zică hore şi sârbe cât mai 
repezi şi mai săltate, ca fetele vesele şi neobosit să ţopăie, 
iar vinul să curgă, şipot, în lin. 

În seara asta, a noua, jupâneasa Maria aşezase pe 
masa acoperită cu un macat galben, cu înflorituri castanii- 
roşcate, un paneraş din nuiele albe de lozie, încărcat cu 
struguri cu boabă maşcată, chihlimbarie şi altul cu nuci abia 
scoase din coaja cea verde. În dreptul fiecărui jilt sta, ca de 
obicei, ulcica de lut cu smalţ verde, roşcat ori gălbui. In 
jurul fiecărei ulcele rânduise, ca nişte cununi, perje, pere şi 
mere, din cele mai ochioase. Acoperite cu şervete albe din 
in, două tăvi cu plăcintă aşteptau să fie descoperite şi 
gustate. Jos, pe podea, în străchini adânci, poposiseră, tot 
ca de obicei, cele două ulcioare pântecoase, pline cu vin şi 
must dulce. Mai era ceva care dovedea gingăşia sufletească 
a gazdei: în fiecare ulcică se afla câte un fir de busuioc şi 
câte o crăiţă aurie. Sporovăind despre întâmplările zilei, 


despre vinul de viaţă lungă care începuse a curge din linuri 
în zăcători, înmiresmând cuprinsul Prigorenilor, ciuguliră 
boabe de poamă, cojiră miezurile de nucă, le îmbinară cu 
perje stânjenii la coajă şi deschiseră priveghiul aducerilor- 
aminte. Mai întâi, dascălul leremia: 

- Impăcarea cu Cantacuzinii şi cu Brâncoveanu a îm- 
bunătăţit starea avuţiei şi a adus oarecare linişte în cugetul 
lui Dimitrie. Doamna Casandra a dobândit stăpânirea a trei 
moşii din Ţara Românească şi oarecare pungi de bani 
pentru averile cele înstrăinate şi irosite ale părintelui său. 
Cu aceşti bani Dimitrie Cantemir a construit, după planurile 
şi gustul lui, o casă pe Sangeakdar lokusi - Dealul 
Stegarului - pe ţărmul Bosforului. Aici, într-un salon mare, 
frumos mobilat, primea prietenii creştini, ca lon Comnen 
sau ca domnia ta, vel hatmane Neculce, ca marchizul de 
Férriol ori contele Tolstoi, ambasadorul Rusiei, iar dintre 
musulmani pe Mehmet Cerchez sau Daul lusuf. 

- Şi domnia ta, dascăle leremia, erai printre oaspeţii 
casei din Dealul Stegarului. 

- Da, căpitane Silion. Şi tocmai despre o seară cu 
asemenea oaspeţi aleşi voiesc a povesti acum. Privind pe 
fereastră lucirea portocalie a mării, în asfinţita soarelui, 
contele Tolstoi zise: „Vrăjită privelişte! Sunt încredinţat că 
aici e cel mai frumos şi mai plăcut loc ce-şi poate dori 
cineva a sălăşlui. Cine l-a ales?; „Şerban vodă Cantacuzino, 
socrul meu, a răspuns Dimitrie. A fost un bun cunoscător al 
Ţarigradului, al locurilor şi al oamenilor.”; „Şi mai ales al 
muieretului, am adăugat eu. Când apărea pe uliţi, femeile 
ieşeau la balcoane şi-l petreceau cu privirea până se 
pierdea în zare.”; „Adevărat, surâse doamna Casandra, 
urmând a lămuri, firesc, fără trufie: Aici, un strămoş al 
nostru, Constantin al IX-lea Paleologul, cel din urmă împărat 
al Bizanțului, a fost decapitat, odată cu unul din stegarii lui. 
De aceea oamenii au zis acestui loc Dealul Stegarului, pe 
turceşte Sangeakdar lokusi. Tata a zidit aici o casă, anume 
ca să-i amintească de acea deznădăjduită, dar eroică 
bătălie cu cotropitorii.”; „Interesant, a ridicat de Ferriol din 
sprânceana stângă, aşa cum făcea ori de câte ori auzea 


ceva mai deosebit şi voia să ţină minte, îmbinaţi amintirile 
istorice cu splendoarea peisajului. Loc mirific, unde, prinţe, 
te poţi dedica în voie studiului, ştiinţei, poeziei, muzicii şi 
traiului tihnit.” Bucuros că i-a descifrat bine gândurile, 
Cantemir i-a zâmbit cu dragoste: „Nicicând n-am avut 
condiţii aşa de bune si caut să le folosesc din plin.”; 
Doamna Casandra adăugi cu dragoste şi admiraţie: „De 
cinci luni, de când am terminat casa asta, învaţă şi scrie 
întruna. Doarme cel mult patru ceasuri pe noapte.”; „Aţi 
învăţat persana?” întrebă de Ferriol. „Şi araba, marchize. 
Cât am stat sub prigoană am învăţat cu îndârjire. Chiar în 
cătuşe am vorbit cu mine însumi şi cu un temnicier 
arăbeşte. Tălmăcesc din cei mai buni poeţi persani. Dar nu- 
s mulţumit; mi se pare că merge prea încet şi prea greu. 
Vreau să fac multe şi nu izbutesc nici pe sfert. Mă roade 
nemulţumirea de mine însumi.” Ca să-l oprească din 
lunecuşul spre mărturisiri triste, doamna Casandra vorbi 
despre amintiri istorice: „Tata grăia adesea despre 
refacerea Bizanțului şi, în taină, lucra pentru asta, 
îndemnând toată creştinătatea să-l ajute a scoate de sub 
stăpânirea sultanului aceste minunate locuri.” Vorba asta 
lăsă tăcerea stăpână, oarecare vreme. Toţi ne privirăm 
îndelung şi nici unul nu ne îndemnam la cuvânt. Poate din 
sfială. Poate de teamă. Poate pentru că, îndeobşte, despre 
gândurile cele mari se vorbeşte puţin, Dimitrie, cel dintâi, 
îşi aminti: „În 1683 socrul meu a fost la asediul Vienei, în 
tabăra lui Cara Mustafa.”; „Dar, ca să-i ajute pe creştini, 
încărca tunurile cu paie în loc de bombe, să nu vatăme 
zidurile cetăţii, îl apără Casandra. El a îndemnat pe 
apărătorii Vienei să nu capituleze, dându-le ştire că le vin în 
ajutor Carol de Lorena şi regele lan Sobieski.”; „De-ar trăi 
acum, s-ar alia cu Eugeniu de Savoia, urmă Dimitrie. Dar... 
Românii au mare nevoie de-un ocârmuitor priceput, 
inimos... îndrăzneţ şi de ajutor prietenesc, ca să-şi 
dobândească libertatea.”; „Şi de unde poate veni 
asemenea ajutor?” se miră de Ferriol. „Bună întrebare, îşi 
îngroşă Dimitrie glasul, şi greu de răspuns. Noi ne-am 
încredinţat că nemţii nu mai ies din ţările unde pătrund. 


Schimbă stăpânirea otomană cu a lor, care-i încă mai rea. 
Otomanii nu ne-au înfrânt niciodată de istov. Ne-am 
închinat noi, când ei au fost prea puternici, şi ne-am 
răzvrătit iar, când erau slabi. Nemţii au zis că, dacă alungă 
pe otomani din Ungaria, o lasă slobodă. Dar, iată, au uitat 
făgăduiala şi-au subjugat-o mai rău decât sultanul. Au pus 
stăpânire şi pe Transilvania.” Ştia de ce vorbea aşa: să 
audă ce zic diplomaţii, oameni ai marilor monarhii. Dar de 
Férriol, senin la chip, tăcea aşteptând s-audă ce va cuvânta 
contele Tolstoi. lar acesta se făli: „Ţarul Petru, stăpânul 
meu, e singurul monarh priceput, viteaz, mare iubitor de 
oameni, care ar putea ajuta popoarele de la Dunăre să-şi 
capete libertatea.” Dimitrie nu lăsă să-i scape prilejul şi 
urmă povestirea: „Străbunii mei au apărat ţara cu ascuţişul 
spadei, eu voiesc s-o apăr cu ascuţişul minţii... E-adevărat 
că imperiul otoman este un stat învechit, obosit, ros de 
moliile tuturor viciilor. Dar...”; „Opreşte-te, prinţe! îl frână 
de Ferriol. Că, după câte ştiu, ai mulţi şi buni prieteni 
printre otomani.”; „Da, am. Vin, acuş, Ferrari Hassan paşa 
şi Mehmet Cerchez. Dar şi ei cunosc bine, mai bine decât 
mine, slăbiciunile şi răutăţile împărăției lor. Ne sfătuim, 
uneori, cum s-o scăpăm de primejdii.”; „Şi ai vrea s-o scapi 
de... primejdii cu ajutorul ţarului şi al împăratului din 
Viena?”; „Da, marchize de Ferriol. Şi chiar cu al măritului 
rege Ludovic al Franţei. Căci, vă încredinţez: în ciuda 
acestor mari slăbiciuni, imperiul sultanului este încă foarte 
puternic. Are armată, dacă nu bună, în orice caz multă, 
osebit de sălbatecă, de crudă, de fioroasă, dedată la 
omorurile cele mai groaznice. Are încă generali foarte 
ambiţioşi, ca de pildă Baltagi Mehmet paşa, care, până la 
urmă, vor învăţa meşteşugul de luptă al lui Eugeniu de 
Savoia, care-i bate de mulţi ani, fără a reuşi să-i zdrobească 
de istov. Împărăţia asta s-a născut, a trăit, s-a întins şi 
trăieşte din pradă. Prada o ia de la cei cuceriţi. lar cuceririle 
le face armia. Deci nu-i o ţară care are o armată, cio 
armată care are o împărăție. Şi împărăţia asta fiinţează 
atâta vreme cât armata ei cucereşte noi ţinuturi şi pradă 
nouă aduce.”; „Aici ai dreptate,” adeveri de Ferriol. „Dar, 


totodată, găsi Dimitrie loveală bună să spună, sultanii mai 
ştiu încă să-şi facă prieteni şi în afară... Au învăţătură de la 
Soliman Magnificul, care l-a avut aliat pe regele Francisc al 
Franţei.”; „Mă aşteptam să ridici şi această cauză, râse de 
FeErriol. Dar nici regelui meu, nici Poloniei, nici chiar ţarului 
Petru, nu le convin o Austrie prea puternică. Noi vrem, 
deocamdată, un echilibru european. Şi în această politică 
imperiul otoman trebuie să existe.”; „Da, ca un iatagan în 
spatele nemţilor...”; „Şi dacă ţarul Petru ajunge aici, în 
Constantinopol? întrebă, foarte serios, contele Tolstoi. Ce 
veţi zice?”; „Să-l vedem aici şi-atunci vom sta de vorbă, 
cum vor cere împrejurările”, îi dădu franţuzul un răspuns 
scurt şi tot atât de serios. „Politică foarte dibace, domnule 
marchiz, zâmbi Dimitrie. Ci eu am început să scriu o istorie 
a creşterii şi descreşterii puterii otomane. Pentru că, de la o 
vreme, se vor ridica popoarele supuse şi vor desitrăma 
împărăţia asta mult învechită. Adică se vor elibera singure, 
primenindu-şi ocârmuirile cu unele noi, ale lor. Vad asta ca 
o lege a firii: copacii bătrâni să cadă şi alţii tineri să se 
ridice.” Oaspeţii erau cuceriţi de vorbirea lui Cantemir, dar 
nu cutezau să-i dea dreptate. Poate nici nu le convenea. 
Contele Tolstoi zise, cârmind vorbirea: „Cneaz Dimitrie, te 
rog, ajută-mă să cunosc mai adânc puterea otomană şi 
starea popoarelor de la Dunăre.”; „Bucuros! Asta doresc şi 
eu: să fac cunoscută lumii împărăţia otomană, în adevărata 
ei stare...” 

- Da, da! tresări lon Neculce, îmi amintesc că în acel 
moment am intrat şi eu în casa cea nouă a lui Dimitrie 
Cantemir şi m-am înfăţişat oaspeţilor după obiceiul nostru, 
românesc: „Sunt lon Neculce, mare spătar al lui Antioh 
vodă de la Moldova, care trimite multă sănătate fratelui său 
Dumitraşcu”... Dimitrie s-a ridicat sprinten şi m-a 
îmbrăţişat: „Mă bucur că te văd, loane! Ce vânt te-aduce? 
Ce se mai întâmplă prin ţară?”; „Pot grăi aici şi acum?” am 
întrebat eu. „Sunt prietenii mei buni: marchizul de Ferriol şi 
contele Tolstoi, ambasadorul Rusiei.”; „Mă închin cu 
plecăciune către înaltele feţe...” Apoi am tăcut; Dimitrie m- 
a cunoscut şi a întrebat, cu îngrijorare: „Aduci o veste 


rea?”; „Am această tristă solie: a murit Lupu Bogdan, 
hatmanul, cumnatul măriei tale şi socrul meu.”; „Cum?... 
Om de mare credinţă şi foarte priceput în treburile 
ocârmuirii. Ce-a avut, că era tânăr? S-a stins unul din 
adevărații mei prieteni. Prieten şi apărător.”; „De când vodă 
Racoviţă l-a poftit în spătăria mică şi i-a dat o cafea, s-a 
simţit tot mai slăbit, mai bolnav. A bolit o jumătate de an, 
iar acum două săptămâni... Geaba doftori şi descântece. 
Cât era de zdravăn şi de voinic, rămăsese piele pe os.” Deşi 
vorbeam româneşte, musafirii au înţeles că s-a petrecut 
ceva dureros şi s-au ridicat în picioare. Cu voce scăzută, 
Dimitrie Cantemir le-a tălmăcit, pe scurt, vestea rea. 
Amândoi diplomaţii s-au înclinat, au spus câteva cuvinte de 
mângâiere şi-au cerut iertare şi-au plecat. Gazda, cu 
sufletul cernit, i-a rugat să nu se supere şi să poftească a-l 
vizita peste şapte zile, când va ieşi din doliu. 

- În adevăr, întări dascălul leremia; era foarte trist şi 
amărât. Îşi jelea cumnatul şi deplângea soarta jupânesei 
Ruxandra, văduvă lipsită de ajutorul unui soţ aşa de 
vrednic. Dar şi soarta ţării şi a lui Antioh îl îngrijora: fără un 
stâlp puternic, domnia lui uşor se putea prăbuşi. 

- loane, a zis jupâneasa Maria, ai uitat să spui că, mai 
pe urmă, s-a aflat că otrava a fost pusă din îndemnul lui 
lordache Ruset. 

- Adevărat, Maria. După vreo zece zile, stând noi la 
sfat, am spus lui Dimitrie că, fără un bun sfătuitor, măria sa 
Antioh vodă, ca să se apere de Ruseteşti, intră sub puterea 
lui Ilie Cantacuzino şi a lui Panaiotache Morona, oameni răi, 
iuți, mândri, făţarnici, mincinoşi, care, de fapt, nu-s decât 
scule viclene tot ale lui lordache Ruset. „Zice proverbul: 
calul râios găseşte copacul scorţos.”; „Da, Dimitrie; ştiam 
că Antioh vodă urăşte minciuna şi strâmbătatea, m-am 
întărâtat eu la mărturisiri, ca să-mi sărez inima, ştiam că 
iubeşte adevărul şi dreptatea, dar văd că anume sfetnici i- 
au cam răsucit, i-au stricat şi otrăvit firea cea bună. A 
început să pună biruri mari, strivitoare, cu tot legământul şi 
blestemul făcut în faţa capilor bisericii. In ceasul acesta 
măria sa se află la Tighina, să grăbească lucrul la cetate.” ; 


„l-am spus de-atâtea ori să se lepede de Ruseteşti; de ce 
nu mă ascultă?”; „Aha, sub acest sfat l-a închis pe vistierul 
lordache, dar l-a slobozit îndată ce a plătit zece pungi şi a 
jurat credinţă.”; „Acum înţeleg de ce şi Scarlatache Ruset, 
cameleonul şi suveica dracului, după ce atâta vreme m-a 
ocărât în fel şi chip, după ce a umblat de atâtea ori să mă 
piardă şi să mă ucidă, după ce s-a lăudat că-mi azvârle 
fratele din scaunul domniei ca pe-o măsea putredă, acum 
se gudură şi iar îmi trimite vorbe linguşitoare. Dar ce 
însamnă zece pungi? Nimica!” Eu am urmat să-mi spun 
teama: „Ruseteştii sunt cei mai bogaţi boieri din Moldova. 
Şi..." „Stiu... Ci, iată, la vreme vin prietenii mei Mehmet 
Cerchez şi Ferrari Hassan.” Inţelegeţi că, în acel minut, au 
intrat cei doi mari dregători otomani. M-am bucurat de felul 
cum s-a luminat Dimitrie la faţă, lepădând îngrijorarea şi 
scârba de adineaori. Şi a zis: „Foarte mă mândresc că vă 
am oaspeţi!”; „Şi noi ne bucurăm că ne eşti amfitrion, a zis 
Cerchez. Dumnealui vine din Moldova?”; „Da, mărite”, am 
răspuns eu, cu puţina turcească pe care o ştiu. „Cum e pe- 
acolo?” a vrut dregătorul să afle. „Vodă lucrează de sârg ca 
să plătească haraciul şi credinţa să-şi dovedească faţă de 
măritul padişah”, i-am întâmpinat eu cu un răspuns 
obişnuit. O vreme vorbirea s-a resfirat despre treburile cele 
multe şi grele ale împărăției. M-am tras deoparte şi-am 
ascultat. Şi încă o dată am văzut cât de adânc cunoştea 
Dimitrie Cantemir multe din cele ce se petreceau în lumea 
otomană. Imi părea rău că nu ştiam mai bine turceşte să 
înţeleg tot. Ci iată că a intrat şi doamna Casandra, 
închinându-se, cu o tavă cu cafea aburindă, în ceşcuţe de 
porțelan chitait. 

- Da, surâse căpitanul Silion, doamna cu cafeaua, iar 
eu cu ciubucele, că învăţasem a le dichisi mai ceva ca un 
ciubucciu. lar când Ferrari paşa a poftit cântec din tambură, 
Dimitrie a spus că a ticluit unul nou şi-l cântă cu plăcere. 
Dar, ca să pară cântarea plăcută, bine ar fi să guste, pe 
lângă searbăda cafea, şi o cupă două de vin, adus de 
prietenul Neculce tocmai de la Huşi, din ţara Moldovei. Ci 
Mehmet Cerchez a râs: „Ştii, Cantemire, noi musulmanii...”; 


„Ştiu, şi vă întâmpin cu un rubaiat scris de Omar Khayam: 
«Toţi: - Nu bea, Khayame! scrie şi-n Coran / Vinul e 
Credinței aprigul duşman» / «Eu: Duşman Credinței? Pentru 
Allah sorbi-voi / Sângele din viţă - sânge de duşman»...” 
După ce ascultă, cu plăcere, veselindu-se, Ferrari paşa zise: 
„Aşa... îndrugă poetul? Alunei daţi-mi astfel de... sânge 
duşman, cu sete să-l sorb.” Aşa petreceam şi glumeam, 
când sosiră musafiri noi: contele Tolstoi, mare iubitor de 
vin, şi foarte dichisitul marchiz franţuz de Ferriol. Cantemir 
îi primi cu paharul plin, închinând: „Bu Bardak şevifinize dir! 
... Astă cupă cu vin, prieteni, v-o închină !” Doamna 
Casandra nu se lăsă mai prejos şi, având ca apărători doi 
bărbaţi cunoscători ai vieţii europene, a spus stihuri dintr- 
un stihuitor persan. Nu mai ştiu numele lui, dar îmi 
amintesc că Cerchez a râs şi a zis: „Cu tâlc şiret, ne-ai spus 
încântătoare stihuri.” 

Dascălul leremia îşi răsuci, cu două degete, câteva fire 
din fuiorul bărbii, îşi apropie pleoapele şi vorbi: 

- Trebuie să fi fost din Golestan al lui Saadi, din care 
ştiu că Dimitrie îi tălmăcea: ...„furnicile unite-n furnicare, / 
rup chiar pielea leului cel tare...” 

- Întocmai! Marchizul de F&rriol, cu multă curtoazie 
faţă de gazde, a rostit cuvinte ca acestea: „Aici, în casa 
prinţului Cantemir, se îmbină, cu iscusinţă, gingăşia mo- 
latică a voastră, a orientalilor, cu rafinamentul nostru, al 
occidentalilor.” Dând două pahare pe gât, repede şi cu sete, 
contele Tolstoi se rosti în franţuzeasca lui, care mult îl 
veselea pe de Ferriol: „De aceea eu, adept neşovăitor al 
reformelor ţarului Petru, mă simt aşa de bine aici, în casa 
unde se întâlnesc două lumi şi vin bun...” Obrazul lui 
Dimitrie se rumeni de plăcerea laudelor: „Vorbiţi prea 
frumos slăvindu-mi casa. In adevăr, e tare frumos aici, pe 
Dealul Stegarului. Văd şi Cornul de Aur şi Seraiul şi Sfânta 
Sofia şi Moscheia albastră şi Suleimaneia, cu pădurea lor de 
minarete, care sparg bolta cerului ca nişte ţepuşe. Văd şi 
ulițele forfotind de lume pestriță, într-o curgere fără 
sfârşit... Totuşi tânjesc după ţara mea. Jinduiesc priveliştea 
câmpiilor şi dealurilor, a râurilor şi munţilor ei. Munţii 


Moldovei mi se par minuni ale firii. Cel mai înalt dintre ei, 
Ceahlăul, dacă ar fi intrat în povestirile celor vechi, ar fi azi 
tot atât de vestit ca şi Olimpul. Mijlocul lui e acoperit de 
zăpezi veşnice, iar vârful n-are pic de nea, fiindcă se înalţă 
deasupra nourilor. Drept în vârf are o stâncă, o statuie 
străveche, înfăţişând, se spune, o băciţă, Dochia, cu 
douăzeci de mioare în jur... De-aceea vă rog mult să-mi 
ajutaţi fratele să domnească în pace, să facă a rodi această 
ţară de care noi, Cantemireştii, avem mai multă grijă şi milă 
decât alţii şi, mai mult ca oricare, ne pricepem a o 
gospodări cu dragoste.” Când sfârşi mărturisirea asta 
mişcătoare, Mehmet Cerchez îl întrebă, cu un surâs ciudat: 
„De ce tocmai acum ne faci asemenea rugăminte?”; 
„Pentru că am o presimţire, iubite paşă: iar ne pârăsc 
nesăbuit Ruseteştii şi parcă iară ne cam clătinăm.” In acel 
moment s-a lăsat o tăcere ciudată, frământată de bănuieli. 
Am băgat sama că Ferrari şi Cerchez paşa şi-au schimbat 
priviri cu înţeles. După ce şi-a netezit de câteva ori, cu 
mişcare lină, gulerul de blană al caftanului, Ferrari a grăit: 
„lertare, Dimitrie, dar nevoit sunt a-ţi spune că Antioh iar e 
mazil.”; „Şi-n locul lui marele Vizir a pus pe Mihail Racoviţă, 
cu a doua domnie”, adăugă Cerchez, încredinţat că Dimitrie 
Cantemir avea să îndure lovitura cu stoicism. „Aşa de 
repede? m-am mirat eu, zăpăcit, cu desăvârşire încurcat. 
Acum două săptămâni nici vorbă de aşa ceva. M-oi fi 
întâlnit cu imbrohorul pe cale şi... habar n-am avut...” Mă 
miram, cu spaimă, uitând că Dumitraşcu era cel mai 
îndurerat din toată adunarea. M-am oprit, aşteptând să 
zbârnâie furia lui, ca de obicei. Dar nu: grăi calm, ca şi cum 
asemenea veste ar fi aşteptat-o demult: „Ştiam că aşa o să 
se întâmple cât timp Mihail Racoviţă se află aici, în 
Țarigrad, cu doamna Aniţa, din a cărei frumuseţe se 
împărtăşeşte şi Scarlatache Ruset... Din nou acest om de 
nimic hotărăşte soarta ţării”; „Impreună cu lordache 
vistierul Ruset, vicleanul cel fără margini”, am zis şi eu. „Ce 
vrea el să se facă, făcut este şi în Moldova şi aici, în 
Țarigrad. Dar n-avem încotro. E mai tare decât mine la 
uneltiri parşive. Acum, cinstiţi dregători, ne trebuiesc două 


harabale de aur ca să-i doborâm pe Ruseteşti. Şi, cum n- 
avem atâţia bani, trebuie să îndurăm prigoana. S-o 
îndurăm, măcar până vom născoci vreo năzbâtie, ceva, ori 
vom convinge prietenii că merităm a ocârmui Moldova 
vreme îndelungată, spre binele norodului şi al padişahului.” 

În clipa de tăcere aşezată în pălimarul conacului din 
Prigoreni, a răsărit cu vorba Silion căpitanul: 

- Eu m-am mirat mult de purtarea celor doi dregători: 
au adus vestea şi au plecat. Am crezut atunci, şi cred şi azi, 
că şi în chimirul lor sunau ceva galbeni primiţi de la 
Racoviţă, ca să se prefacă a nu şti nimic înainte de îm- 
plinirea mişeliei... La vreun ceas după ce am închis poarta 
în urma lui Ferrari şi Cerchez, cine bate clopotul şi cere 
intrare? Îţi aminteşti, vel hatmane Neculce? 

- Da, căpitane: Scarlatache Ruset cerea învoire să-i 
vorbească lui Dimitrie Cantemir. Am crezut să te va pune, 
cu slujitorii, să-l dai afară, pe brânci. Dar nu, parcă s-a 
înveselit: „Vorbim de lup şi... Cameleonul la uşă. Să intre, 
suveica dracului! Că de acest şarlatan cu o mie de feţe nu 
scăpăm nici in iad.” A intrat trufaş şi a vorbit obraznic, 
povesti mai departe lon Neculce: „Ei, ce zici, domn mazâl, 
frate de domn mazâl?” Se cunoştea că venise anume ca să- 
şi bată joc, să-l scoată din sărite pe Dimitrie şi să plece 
hohotind de râs, ca un drac mişel şi scârbavnic. „Voi, Ruse- 
teştii, sunteţi cei mai tari din lume întru viclenie, a zis 
Cantemir. Semănaţi cu şacalii, cu pardoşii, cu cameleonii.”; 
„Aseamănă-ne cu orice! s-a fandosit Scarlatache. Destul că 
l-am scos pe Antioh din Moldova, l-am adus şi l-am închis în 
Edicule”; „lar? Când, Dumnezeule?” se cruci Dimitrie, cu 
îndurerare. „De două ceasuri stă la răcoare Mâine - 
călăul!”; „Ce v-a făcut, nemernicilor?”; „A cutezat să-l 
închidă pe fratele nostru mai mare.”; „Dar e... capul 
răutăţilor!”; „E un Ruset! Şi nici tu nu mai ai mult de trăit. 
Brâncoveanu nu 
te-a iertat. A poruncit lui Toma Cantacuzino să nu te mai 
cruţe.” ; „Doamne, cum poate încăpea în inima voastră 
atâta răutate şi ură? Trântorii trăiesc sugând miere, iar voi 
fiere!”; „Aşa suntem noi... Ne hrănim cu fiere ca să izvodim 


intrigi veninoase.”; „Eu totdeauna m-am străduit pentru 
înţelegerea şi pacea între fraţi.” ; „Nouă, dimpotrivă: ne 
prieşte dezbinarea. Silindu-vă să vă măcinaţi între voi, noi 
ne păstrăm averile şi chiar le sporim.” 

- Nemaiîndurând fălirile şi trufia, Dimitrie Cantemir mi- 
a poruncit să-l dau afară, surâse căpitanul Silion. l-am şi 
numărat câţiva ghionţi în coaste. Lăsând totul baltă - lucra 
la o carte foarte însemnată -, Dimitrie alergă la prietenii lui 
mari dregători; pătrunse chiar la marele vizir. Aşa, a treia 
zi, în ciuda intrigilor Ruseteştilor, Antioh Cantemir era 
slobod. Dar credeţi că Scarlatache s-a lăsat înfrânt? Ferit-a 
Sfântul! La vreo două săptămâni după asta, într-o după- 
amiază, pe când se plimba cu doamna Casandra prin Bazar, 
pe Dimitrie l-au înconjurat cinci haidamaci, l-au burduşit şi 
l-au luat pe sus. A strigat. A dat cu pumnii... Zădarnic! L-au 
vîrât, cu de-a sila într-o casă din Fanar. Doamna s-a ţinut 
după răpitori. Acolo l-a întâmpinat Scarlatache Ruset, 
zicând cu hohotire de râs: „Eşti în mâinile noastre şi scapi 
numai dacă dai cincizeci de pungi şi juri că nu mai umbli 
după domnie. Nici tu, nici fratele tău Antioh!” Deşi îl păzeau 
haidamacii şi-l ţinteau cu priviri de spaimă, Dimitrie l-a 
înfruntat cu mândrie: „Scarlatache, nu jur chiar dacă ştiu că 
mă tai bucățele şi mă dai la câini”; „Atunci..., a râs Ruset cu 
hohote, s-a sfârşit cu tine, Alifâstâc!” Dar, colac peste 
pupăză, cum se zice, n-a trecut nici un sfert, de ceas şi s-a 
şi ivit Toma Cantacuzino. Scarlatache l-a întâmpinat cu 
întrebarea, 
oarecum îngrijorat: „Ce facem cu acest încăpățânat? ÎI 
sugrumăm ori îl vârâm în sac şi-l aruncăm în mare? După 
felul cum s-au privit între dânşii, cum i-a învăluit cu 
căutătura ochilor pe Dimitrie şi pe doamna Casandra, am 
înţeles că erau vorbiţi între dânşii, cum şi ce să facă. Toma 
Cantacuzino însă a vorbit cu un fel de moleşag în glas: Păi, 
ce să facem? Il aruncăm în mare, ca să nu vărsăm sânge. 
Dacă-i încăpăţânat...”; „Toma! a strigat, cu rugare, doamna 
Casandra. Cum poţi, după ce ne-am împăcat şi-am jurat 
pace, să vorbeşti mai ticălos ca un călău?”; „Casandra, am 
poruncă să-i dobor pe Cantemireşti şi mai ales pe soţul tău 


cu orice mijloc. Şi cum ştim că numai morţii nu se mai 
împotrivesc...” Atunci Dimitrie s-a ridicat în picioare şi a 
făcut semn haidamacilor să se ferească mai departe, să nu- 
i împiedice mişcarea. Lui Scarlatache i-a poruncit să stea în 
scaunul în care sta, apoi s-a răsucit către Toma 
Cantacuzino, l-a măsurat, din cap în picioare, de câteva ori; 
apoi, oprindu-şi privirile într-ale lui, a grăit domol, sfătos: 
„Eu, cinstite spătare şi vere, m-am aflat de mai multe ori în 
faţa morţii, aproape ca acum. Şi am scăpat. L-ai putea 
întreba despre asta pe Mehmet paşa Cerchez, care acum 
mi-i prieten şi, 

dac-ar şti în ce primejdie mă aflu, ar sări cu o sută de 
slujitori şi m-ar scoate.”; „O să afle numai după ce nu vei 
mai fi !” a crâşcat Scarlatache Ruset. Dimitrie a urmat 
vorba ca şi cum nu l-ar fi auzit: „Înainte de a împlini 
mişelnicele planuri, care, ştiu, nu sunt ale domniei tale, află 
gândurile mele despre moştenirea de la Şerban vodă 
Cantacuzino şi despre soarta ţărilor române. Sfada dintre 
noi Cantemireştii şi voi 

s-a stârnit din pricina pârilor unor boieri haini, cum sunt 
Ruseteştii şi s-a întețit odată cu căsătoria mea cu Casandra. 
Pe drept, soţia mea cere moştenirea ce i se cuvine de la 
părintele său Şerban vodă Cantacuzino, moştenire care mi 
se cuvine mie, că mi-i socru, nu lui vodă Brâncoveanu, care 
este lui Şerban vodă doar nepot de soră. Asupra acestui 
lucru 

ne-am înţeles acum doi ani şi am şi primit o mică parte din 
ceea ce ni se Cuvenea. E limpede?”; „Da, aprobă Toma 
spătarul. Mai sunt ceva odoare şi proprietăţi aici, în 
Istanbul, pe care...” ; „Deşi voi aveţi averi de o sută de ori 
mai mari, iar Brâncoveanu e... Altânbei, eu m-am sfătuit cu 
Casandra să ne lipsim de ele, numai de dragul împăcării 
între rude şi români. Şi împăcarea ne este trebuitoare nu 
numai pentru viaţa noastră, ci, mai ales, pentru liniştea 
ţării. lar ţara n-o putem ridica din cădere decât îndepărtând 
cât mai mult şi mai repede amestecul străin. Şi se cerea a 
începe cu înlăturarea de la cârma ţării a boierimii decăzute, 
hrăpăreţe şi desfrânate, aşa cum au făcut regele Franţei şi 


ţarul Rusiei. În locul lor să ridicăm sfetnici noi, dintre răzeşi. 
Adică să împrospătăm pătura ocârmuitoare şi să mai 
dezrobim ţăranii, punându-i să slujească ţara, nu să 
robească numai pentru boierime. Tatăl meu, Constantin 
vodă a încercat să pună dregători dintre răzeşi, întru 
înnoirea sfatului cu minţi noi, mai viguroase, mai cu priinţă 
norodului. Dar domnii care au venit au stricat asemenea 
început de rânduială. Acum, de pildă, lordache Russet, cel 
mai mare mâncător de răzeşi, sfădit întru totul cu 
dreptatea, cinstea şi omenia, face tot ce vrea. Şi vrea 
numai răul. Este, Scarlatache?”; „jJupân spătare, nu-l lăsa să 
mai pălăvrăgească! a strigat furios. Dar Toma Cantacuzino 
i-a făcut semn să tacă. Semn aspru. „Pârâturile lui şi ale 
tuturor Ruseteştilor atrag asupra ţării umilinţă, jaf, groază şi 
omor. Austria, Polonia şi Rusia lovesc islamul cât ce pot; iar 
noi, în loc să ne unim întru scuturarea jugului, ne sfâşiem 
între noi. Nu, nu mai poate merge aşa! Avem nevoie deo 
altfel de ocârmuire. Voievodul trebuie, neapărat, să 
cuminţească marii boieri, să-i îngenunche şi să facă din ei 
sfetnici ascultători. Numai în acea ţară înfloreşte bogăţia şi 
binele unde ocârmuitorii arată înţelegere şi milă pentru 
norod, judecă şi ceartă cu dreptate, iar supuşii ascultă şi 
slujesc cu dragoste. Ce zici, spătare?”; „Zic că ai dreptate”, 
a spus încet Toma Cantacuzino, mirându-se în sine cum de-l 
ascultă şi încă îi mai dă şi dreptate. „Atunci eşti încredinţat 
că-i de o mie de ori mai bine să fim prieteni decât duşmani. 
Au nu suntem fraţi?”; „Da, români suntem! O ştim prea bine 
că ne tragem din aceeaşi tulpină”. „Scrie şi Constantin 
Cantacuzino, că Traian împăratul ne-a descălecat, ne-a 
răsădit pe pământul unde trăim. Şi orb ori duşman este cine 
nu vede că avem acelaşi grai, aceleaşi obicee, aceeaşi 
credinţă şi noi moldovenii şi voi muntenii şi transilvănenii.” 
Uitând cu totul unde se aflau, vorbeau parcă s-ar fi adunat 
pentru un sfat de căpetenie, într-o casă primitoare. Şi 
doamna Casandra zise: „Am stat în Braşov, Făgăraş, Cluj şi, 
în afară de puţini saşi şi unguri, tot numai români am 
întâlnit.” Toma Cantacuzino, cu totul cuminţit şi îmblânzit, 
întoarse spatele lui Scarlatache Ruset, zâmbi şi vorbi: „Auzii 


lucruri foarte rele despre tine, Cantemire.”; „Se prea poate, 
spătare. C-o mai dau uneori prin şperlă, cum se zice; că nu 
dispreţuiesc plăcerile acestei vieţi; că, deşi sunt fiu de 
voievod, cânt din tambură. Şi chiar dăscălesc copiii celor 
bogaţi şi puternici din Țarigrad. E-adevărat că...”; „Dar de la 
profesorii din Şcoala Patriarhiei, îl întrerupse spătarul, aflai 
că eşti fireş, înţelept şi foarte învăţat. Şi asta în nepotrivire 
cu cei care te numesc făţarnic şi rău, nestatornic şi 
fluşturatec, uneltitor şi răzbunător.”; „Toţi au dreptate: sunt 
om, nu înger. Dar aceia care mi-au sporit şi îngroşat 
cusururile, te încredinţez, spătare, că m-au împroşcat cu 
otravă din cugetul lor de năpârci nelegiuite. Aşa-i, 
Scarlatache, cameleoane?” Ruset a pufnit mânie pe nări; a 
vrut să-l poreclească Alifâstăâc, dar buzele nu i s-au supus şi 
a tăcut, lăsându-l pe Toma spătarul să zică: „M-am 
încredinţat, în sfârşit, că bârfitorii vorbesc cu păcat, ca nişte 
ticăloşi ce sunt.”; „Fericit aş fi dac-ai rămâne la această 
credinţă. De mai bine de cincisprezece ani, de la moartea 
Costinilor, trudesc şi mă zbat să împac fraţii. Zic: în loc să 
ne pândim şi să ne pârâm, parcă anume ca neprietenii să 
ne taie capetele mai uşor şi în Bosfor să le-arunce, hrană 
pentru lighioile mării, n-ar fi mai nimerit şi mai bine să ne 
amintim că unirea face puterea? Stăpânii ne aplică 
învăţătura divide et impera, iară noi uităm că sângele apă 
nu se face.” Dimitrie se opri aici. Îi certase şi-i hărăţise 
îndestul pe cei doi împotrivitori şi aşteptă răspunsul lor, ca 
să ştie încotro să-şi îndrepte un nou val de dojană. „Nu pot 
gândi aidoma cu tine, Cantemire, grăi cu glas înseninat 
Toma Cantacuzino. Cobori din răzeşi. Eu sunt Cantacuzin: 
pogor din Împărații Bizanțului. Ci acum gândesc că 
înrudirea cu tine împrospătează spiţa noastră, lărgeşte 
neamul. Dacă vrei în adevăr împăcare, se arătă spătarul 
domolit şi chiar binevoitor, care-ţi sunt cererile?”; „Zic: 
nimeni dintre boierii munteni şi moldoveni să nu mai aţâţe 
zâzania din pricini şi pentru lucruri mărunte între voi 
Cantacuzmii şi noi, Can- temireştii.”; „Întocmai gândesc şi 
eu. Dar asta s-o facă întâi şi s-o ţină vodă Brâncoveanu, că 
el e capul ţării şi are trecere pe tot întinsul pământului 


românesc. Mă leg să-i vorbesc şi să-l înduplec. Altceva?” ; 
„Eu, glăsui cu hotărâre doamna Casandra, cer ca rudele 
mele să recunoască legiuitul drept al Cantemireştilor la 
domnia Moldovei.”; „Atât?” întrebă, cu mirare spătarul. 
„Mai sunt şi altele, pe care le-aş dezvălui doar într-o 
întâlnire fără cameleoni de faţă. Că, dacă Scarlatache tace 
acum, o face numai pentru că nu ştie în ce boia să-şi 
boiască pielea-i de cameleon. E uimit, auzindu-ne vorbind 
omeneşte. Vorbind numai între noi, spătare, de bună samă 
că din oţetul vrajbei spre dulceaţa dragostei inima ţi-aş 
întoarce.”; „Prea bine! Te încredinţez că mă cucerişi. Venii 
ca osânditor şi mă despart de tine prieten, vere Dimitrie.” 

In cerdacul conacului se aşezară tăcerea şi liniştea. 
Tuturor le părea bine că au văzut asemenea împăcare, 
vădit durabilă, dacă nu chiar veşnică. Cea mai bucuroasă 
era Daria. Privea siluetele întunecate, de aramă, sub lună, 
ale şirurilor de nuci din vale, rânduite pe marginile drumului 
până la zidurile conacului şi la poarta cea mare şi grea, ca 
de cetate, şi trăia, a câta oară?, despărţirea aceea de la 
Silişteni: Omnia vincit amor... 

Numai când prin ogradă trecu o bufniţă, fâlfâind uşor 
din aripi moi, lon Neculce porni iar harabaua povestirilor: 

- În adevăr aşa s-a întâmplat: încă o dată, Dimitrie a 
ştiut să facă dintr-un vrăjmaş înverşunat un prieten bun. lar 
dacă Scarlatache Ruset a tăcut şi a rânjit, el s-a purtat 
precum e firea ciudată a unora: se prefac a primi azi ceea 
ce gândesc să respingă şi să calce în picioare mâine. 

- Dimitrie spunea că uneltitorul găsise boiaua cu care 
să-şi vopsească pielea, râse dascălul leremia; era boiaua... 
împăcării. Dar, sătul de urzeli şi neaşteptate răsturnări, s-a 
retras din vâltoarea luptelor politice. S-a dăruit învăţăturii 
scrisului, filozofiei, muzicii, poeziei. A adunat cronici şi 
documente despre trecutul împărăției otomane. Casa lui de 
pe Dealul Stegarului a devenit o adevărată academie, în 
care acum, pe lângă Cerchez, Daul, Ferrari, pe lângă 
ambasadorii Franţei şi Rusiei, veneau şi loan Comnen, fraţii 
Nicolae şi lon Mavrocordat, feciorii Exaporitului, patriarhul 
Hrisant Nottara şi prietenul Toma Cantacuzino. Pentru că şi 


eu, dascălul leremia Cacavela, am fost de multe ori poftit în 
această casă, pe care lumea a început s-o numească 
„Palatul Inorogului cel înţelept”, aş vrea să vă înfăţişez o 
atare întâlnire. De obicei doamna Casandra se afla printre 
noi, ca o adevărată Aspasia pe lângă înțeleptul ei soţ 
Pericles. Într-o zi, când eram faţă numai contele Tolstoi, 
Toma Cantacuzino, domnia ta vel hatmane, doamna 
Casandra, Dimitrie şi cu mine, a venit vorba despre domnia 
în ţările române şi despre suferinţele poporului, mereu 
jefuit şi călcat în picioare. 

- De multe ori şi mult m-am mirat eu, zise vel 
hatmanul Neculce, cum cuteza să vorbească Dimitrie 
Cantemir despre puterea otomană, arătându-i cusururile, 
proorocindu-i prăbuşirea, ocărând-o, adesea de faţă cu mari 
dregători otomani. 

- Acesta era, în fapt, puterea, meşteşugul şi taina lui: 
arăta toate slăbiciunile şi păcatele dregătorilor celor mari, 
iar ei erau încredinţaţi că le vrea binele, îi mulţumeau şi 
chiar îl lăudau. 

- Putere? Meşteşug? Vrajă? se întrebă Neculce. Greu 
de răspuns. Oricum şi eu am trăit lângă dânsul, astfel de 
stare de cuget şi astfel de împrejurări. 

- La una din aceste sindrofii ale înţelepciunii, urmă 
dascălul leremia, doamna Casandra a povestit despre vizita 
la Ganine, soţia lui Baltagi Mehmet. A fost creştină şi, în 
taină, a rămas. Doamna îi ducea anaforă şi aghiazmă la zile 
mari. Şi atunci era Paştele. De la ea am aflat că Baltagi va 
fi, curând, mare vizir şi că va porni un război mare. Doamna 
Casandra era bucuroasă că viaţa se desfăşura lină, fără 
urzeli şi fără ură, fără ameninţări cu moartea. Deci războiul 
o speria. O îngrijora şi vorba despre domnia la Moldova. 
„Ce-ţi trebuie domnie şi putere? zise doamna, zâmbind. 
lată, Racoviţă a stăpânit doi ani, amărâţi şi-acum...”; „Tot 
sub epitropia lui lordache Ruset, se rosti Dimitrie. Dar nu 
mi-i de el, ci de ţară: geme sub poveri tot mai grele. Şi-apoi 
se aşează un obicei nenorocit: românii nu-şi mai aleg ei 
domnul, îl trimite marele vizir dintre grecii din Fanar. Şi iată 
aşa cum a fost voia Exaporitului, domn e acum un grec: 


Nicolae Mavrocordat, prietenul nostru. Om învăţat şi bun, 
dar necunoscător al ţării, deşi zice că, după mamă, se trage 
din Alexandru cel Bun.”; „Am auzit că l-a întemnițat pe 
lordache Ruset”, am zis eu. „Da?” s-a mirat aşa, de formă, 
iar eu l-am întrebat: „Nu te bucuri, Dimitrie?” iar el a dat 
răspuns scurt: „Prea mă doare inima pentru câte îndură 
ţara, ca să mă veselească pedepsirea unui ticălos.”; „După 
biruinţa de la Poltava, se făli contele Tolstoi, suedezul Carol 
al XII-lea s-a ascuns la Tighina, sub protecţia sultanului. 
Ţarul Petru gândeşte să-l urmărească şi să-l prindă.” Aici îi 
veni bine lui Toma Cantacuzino să grăiască, fără oprelişte: 
„De multe ori, între noi, grăim despre scuturarea stăpânirii 
otomane, conte Tolstoi. Ci singuri nu putem. Ne ajuţi?”; 
„Făgăduiesc, sub jurământ! se repezi rusul. Dar în cea mai 
desăvârşită taină.”; „Fără-ndoială!” zise Toma, iar Dimitrie: 
„Şi află, conte, că Baltagi Mehmet pregăteşte o armie mare 
să lovească Rusia.”; „Nu se poate!... Eu ştiu că armia 
padişahului porneşte împotriva Austriei, să şteargă 
amintirea înfrângerii de la Zenta.”; „Şi eu ştiu, vorbi Toma 
Cantacuzino, că vodă Brâncoveanu a primit poruncă să 
strângă provizii şi să facă poduri peste Dunăre şi peste 
râuri.”; „Ei bine, prietenii mei, hanul tătar din Crimeea ştie 
că ţarul Petru adună oşti cu faţa spre miazăzi, iar oamenii 
lui umblă să facă alianţă cu Polonia şi cu Austria.”; „Cneaz 
Dimitrie, se îngrijoră Tolstoi, nu cumva să sufli o vorbă 
despre asta prietenilor turci.”; „Nu-i nevoie: de la dânşii o 
ştiu. Va fi război mare şi greu. Rău îmi pare că această 
furtună va să se desfăşoare pe pământ românesc. Deşi n- 
au nici o vină românii, ei vor suferi cel mai mult.”; „Asta vi-i 
soarta...”; „Soarta noastră are trei, dacă nu chiar patru 
feţe: împăratul nemților, riga polonilor, ţarul moscalilor şi 
sultanul otomanilor. Oricum, dacă oastea ţarului ajunge la 
Nistru, românii, toţi câţi înţeleg starea în care se află, se şi 
ridică împotriva...”; „Dacă-i aşa, cneaz Dimitrie, îl şi vestesc 
pe măritul ţar.”; „Sultanul l-a trimis domn pe Nicolae 
Mavrocordat, tocmai ca să ţină ţara departe de voi, ruşii.”; 
„Ştiu, cneaz Dimitrie, dar măritul ţar Petru nu se împiedică 
de un domn grec!” vorbi contele, cu trufie. „Care nici nu 


cunoaşte ţara şi oamenii... Uite, prietenul nostru lon 
Neculce poate adeveri că Nicolae Mavrocordat, deşi este 
om învăţat şi bun cărturar, se descurcă greu cu domnia.” 
„Se poartă aspru cu boierii, am urmat eu, lon Neculce: îi 
închide în temniţă şi-i bate cu toiegele la spate, până leşină. 
In schimb, apără ţăranii şi mojicimea.” ; „Asta însamnă că 
boierimea cea mare nu-l va suferi multă vreme în scaun, a 
zis Dimitrie. Va trece de partea ţarului. Şi parcă anume ca 
să nu spună prea multe, schimbă vorba: Eu mă străduiesc a 
scrie istoria românilor, a tuturor românilor; în fruntea ei pun 
îndemnul unui erou grec: „Luptă-te pentru patrie”. Vreau să 
dovedesc şi eu, mai bine de cum au putut-o face Ureche, 
Costin şi Constantin Cantacuzino, că ne tragem din romani, 
şi să slăvesc strămoşii daci că s-au bătut pentru libertate 
până au pierit, cu toţii.” Tolstoi s-a uitat la dânsul cu 
admiraţie şi cu oarecare milă: „Mult ţi-i dragă ţara, cneaz 
Dimitrie. Numai că voi, românii, sunteţi prea puţini, ţară 
măruntă.”; „lertare, conte, dar am spus-o de mai multe ori 
că Transilvania este tot românească. Şi-apoi, acum un 
mileniu şi jumătate, Moldova, Ţara Românească şi 
Transilvania alcătuiau o singură ţară - Dacia. Vremurile şi 
stăpânii străini au sfâşiat-o în trei, ca mai uşor s-o poată 
călca în picioare şi oropsi.”; „lar noi asta vrem: să le unim la 
loc, precum au fost, şi slobode să le facem”, s-a rostit, cu 
putere, Toma Cantacuzino. „Frumos şi nobil gând.” Şi 
Tolstoi s-a oprit aici, căci tu, căpitane Silion, ai deschis uşa 
şi ne-ai vestit că a sosit Cerchez Mehmet. În adevăr, 
dregătorul otoman a intrat vesel cu un : „Șag olun, fii 
sănătos!” ; „Hos geldiniz, fii bine venit!” i-a răspuns, cu o 
temenea adâncă Dimitrie, foarte stăpân pe sine, ca şi cum 
până atunci ar fi vorbit numai despre binefacerile împărăției 
otomane. „Tuturor, sănătate şi voie bună, a urmat Cerchez 
cu urările. Dimitrie Cantemir, înaltul pndişah te pofteşte în 
Serai.”; „Pe mine? Câtă cinste!... Dar oare de ce?”; „Nu ştiu. 
Mergi chiar acum, cu mine”; „O fi aflat înaltul padişah că 
mă pregătesc să scriu „Sistema religiei mahomedane”? 
Ori... ceva rău? Vreo pâră mişelească?”; „Când e... ceva 
rău, sultanul trimite un călău, nu un paşă, râse într-un 


dinte, Mehmet Cerchez. Îmbracă-te! Repede. Fără zăbavă.”; 
„Mă tem de urzelile lui Scarlatache Ruset”, şopti doamna 
Casandra, ca pentru sine. „Nu-i în Istanbul”, cătă dregătorul 
s-o liniştească. Dar doamna şi mai tare se îngrijorează: 
„Ăsta muşcă, precum scorpionul, cu coada.”; „Oricum şi ce- 
o fi să fie, paşă Mehmet, prietene! Ci, înainte de plecare, să 
ne înfruptăm din licoarea oprită de Coran, ca să putem 
striga mai cu inimă: Padişah yaşasin! Trăiască padişahul!” 

- Aşa s-a întâmplat! Chiar aşa! adeveri Neculce. In 
acea zi, de 14 noiembrie 1710, am rămas cu doamna 
Casandra în aşteptare şi în multă îngrijorare. Am cercat în 
felurite chipuri şi ne-am gândit la pricina chemării în Serai, 
dar nu i-am dat de rost. Am aşteptat o jumătate de zi, dar 
nouă ni s-a părut un veac. 

- Veac mi s-a părut şi mie care l-am însoţit, dacă-ţi 
aminteşti, şi l-am aşteptat la poarta Seraiului. 

- Când l-am văzut intrând, mai degrabă uimit decât 
vesel, ne-am ridicat în picioare. S-a oprit în mijlocul salo- 
nului şi-a întrebat: „Mă vedeţi? Sultanul m-a numit domn la 
Moldova. L-am rugat, cu înlăcrămare, să nu mă împovăreze 
cu o îndatorire aşa de grea. Să-l pună pe Antioh şi să mă 
lase aici, în tihnă, să scriu cărţi. Atunci a strigat: «Poruncă!» 
Şi însuşi m-a îmbrăcat cu caftanul cel mare, cu soboli!” Am 
încremenit toţi, în nedumerire şi mirare. Doamna Casandra 
cea dintâi a scos sunet, stins: „Nu se poate...”; „Ba, iaca, se 
poate! s-a închinat Dimitrie în faţa ei şi a vorbit cu mândrie 
ciudată: Aşa vin minunile sorții: când nici nu visam, iată-mă 
în hilat fachire, domn al Moldovei: domn din poruncă! De la 
sultan am trecut la marele vizir Baltagi Mehmet, care mi-a 
dat firmanul de numire.”; „E mâna lui Cerchez Mehmet 
paşa ori a lui Ganine? a întrebat doamna. Ales că-i şi 
ibovnica sultanului.”; „Mâna tuturor prietenilor otomani, de 
bună samă, a răspuns Dimitrie, cu un fel de tristeţe ciudată. 
Marele vizir m-a firitisit pentru încrederea de care mă bucur 
în faţa sultanului şi i-am sporit-o cu povaţa pe care i-am 
dat-o: să pornească, fără zăbavă, război împotriva ţarului.”; 
„Măria ta!...”, am tresărit eu de asemenea ameţitoare 
schimbare la faţă. „Nu te speria, mi-a zis; am dat povaţa 


asta numai când m-am încredinţat că totul era hotărât. 
Când am înţeles că numai în vederea şi din pricina acestui 
război m-a pus domn în Moldova. Sunt un voievod... numit 
ca şi Mavrocordat. Căci Sultanul are nevoie acolo de un om 
de mare încredere, de temei, dintre pământeni şi pe placul 
ţării. Se teme ca nu cumva, în cazul războiului cu Rusia, 
domnul, povăţuit de Brâncoveanu, să treacă de partea 
ţarului. Şi a socotit că eu, în marea mea credinţă faţă de 
sultan, nu voi face niciodată aşa ceva...” Nu ne veneam în 
fire. Nu înţelegeam: de unde a luat bani pentru peşcheşuri? 
De ce a primit tocmai acum, când se simţea aşa de bine, de 
liniştit, în afara treburilor politiceşti? A răspuns cu o 
încredere uimitoare în el însuşi: „Da, domn fără să plătesc 
mai marilor nici un gologan. Şi mărturisesc, cu mâna pe 
inimă, că am jurat credinţă sultanului, fără nici o şovăire. O 
putere cerească mi-a insuflat tărie şi credinţă fără abatere. 
Ci, mai pe urmă, pe drum, am început să mă tem şisă mă 
cutremur de sarcina pe care mi-am luat-o, de calea pe care 
am apucat. Şi, ca să-mi întăresc curajul, îmi încep domnia 
cu această poruncă: prietene Neculce, aleargă la contele 
Tolstoi. Să se ascundă! După asta grăbeşte spre ţară: să mă 
intâmpine toţi boierii, dar nu cu alai, ci cu încredere şi 
prietenie. Mai ales să fie faţă Costinii şi Costăcheştii, că 
Ruseteştii vor veni, de bună samă, şi nepoftiţi.”; „Alerg!” 
am strigat eu, cuprins 

de-un fel de patimă şi bucurie smintită. Ci Dimitrie m-a 
oprit: „Stai să-ţi dau zapis la mână: îl scoţi, din porunca 
mea, pe lordache Ruset din închisoarea unde l-a pus 
Mavrocordat şi pune-l caimacam!”; „Caimacam? m-am 
crucit eu. E matca tuturor răutăţilor!” ; „Da!... Zbori! Dar să 
nu te simtă nimeni, înţelegi? nimeni că treci pe la Tolstoi. 
lar în Moldova trebuie să arătăm că-i vrem pe toţi prieteni. 
Pe toţi!...” 

Vorbi căpitanul Silion: 

- După aceea, rămânând numai cu doamna şi cu mine. 
Dimitrie a zis: „Casandra, doamna mea, deşi-i mare taină, 
ţie trebuie să-ţi spun: vizirul mi-a poruncit ca, îndată ce 
ajung în Moldova, să-l prind pe Brâncoveanu şi să i-l trimit 


viu şi nevătămat. M-a ispitit chiar cu domnia Ţării 


Româneşti, dacă...”; „Şi... ce-ai să faci?” a întrebat doamna 
cu spaimă. „Am făgăduit... Dar n-o să împlinesc niciodată 
făgăduiala asta.”; „Dar cum?... Te vor sili!”; „Deocamdată l- 


am sfătuit pe marele vizir să-i ceară Brâncoveanului un 
împrumut de 500 de pungi. Până-l plăteşte... prea iscusitul 
Voievod îşi mântuie viaţa, iar noi ne împlinim gândul nostru 
cel de taină.”; „Dar el, Brâncoveanu, ce va face? Te-ai 
gândit?”; „Unele gânduri i le cunosc de la Toma 
Cantacuzino. Altele i le bănui. Unele le voi insufla. Altele le 
va săvârşi el însuşi. E foarte dibaci. Şi fiind vorba de ţară va 
înţelege şi mai bine ce are de făcut. C-o fi având el multe 
cusururi, dar ţara o iubeşte ca nimeni altul.” Făptură 
deprinsă cu hărţuielile vieţii, doamna Casandra îi arătă că 
n-o să fie uşor, iar gândurile lui tainice o cam speriau. 
Dimitrie căută s-o liniştească: „Ai dreptate, Casandra. 
Tocmai când ne găsisem viaţa tihnită, iată-ne aruncaţi, 
nebuneşte, într-o mare vijelie. Stai lângă mine, ajutor de 
nădejde. Că voi întâlni droaie de şovăitori, puhoi de fricoşi 
şi haite de aprigi împotrivitori. O săptămână cât mai rămâi 
aici, arată cea mai mare prietenie dregătorilor otomani. 
Viziteaz-o pe Ganine şi vorbeşte-i despre ţara noastră, 
despre dragostea de care mă bucur în faţa poporului şi 
despre credinţa nesmintită eu care voiesc a-l sluji pe 
padişah.”; „Prea bine, Dimitrie!”; „Dascălul leremia să ţină 
însă legătura cu contele Tolstoi, mai ales dacă sultanul îl 
pune în temniţă, să nu-l părăsească.”; „Nu-i prea greu şi 
prea mult pentru o femeie cu patru copii?”; „Pentru o 
Cantacuzină, nu! Pe Maria o iau cu mine, măcar că-i asupra 
iernii.” Doamna a dat să spună „nu”, dar s-a răzgândit: 
„Cum crezi c-ai să ocârmuieşti cu Ruseteştii în coastă?”; 
„Am poruncit imbrohorului să nu-l supere, să nu-l vatăme 
cu nimic pe Nicolae Mavrocordat. Pe urmă, voi vedea. Dator 
sunt să încerc.” Ci atunci te-ai întors domnia ta, vel 
hatmane Neculce, cu vestea că ambasadorul rus a şi fost 
întemnițat. 


- Întocmai. „Îmi pare foarte rău, a suspinat Dimitrie. 
Casandra, dascălul leremia să caute a dobândi legătura cu 
dânsul... Când sultanul mi-a pus caftanul pe umeri parcă 
m-a acoperit cu un sloi de gheaţă. Apoi, îndată, l-am simţit 
pe mine ca o flacără... A mai fost oare cineva în istorie, în 
asemenea stare?”; „Nimeni”, am zis eu, Neculce, deşi nu 
înţelegeam prea bine ce voia să spună. „Poate părintele 
meu, la Viena, când încărca tunurile cu paie”, m-a lămurit 
ceva mai mult doamna Casandra, iar Dimitrie a zis: 
„Casandra şi loane, cine-o să mă ierte c-am jurat strâmb? 
Căci am jurat; a trebuit să jur, fir-ar dracu-al dracului!...”; 
„Cine? întrebă doamna şi tăcu o clipă grea, dureroasă. 
Ţara, Dimitrie. Ţara şi norodul ei, care vrea slobod să 
trăiască...” 

Nimănui nu-i era somn. Ar fi putut priveghea până 
dincolo de miezul nopţii, ca să-şi amintească toate 
întâmplările din acel neaşteptat vârtej, în care nu numai 
Dimitrie, ci şi ţara şi tot poporul românesc s-au aruncat 
atunci, în noiembrie 1710. Dar jupâneasa Maria a socotit că 
era mai bine dacă se retrăgea fiecare în iatacul său, să 
gândeasca la cele ce aveau să le depene la priveghiul de 
mâine seară. Al zecelea. 

Cu toate că nu păreau obosiţi, totuşi toţi au adormit 
repede. Numai maica Daria, care nu povestise nimic în 
seara aceasta, a vegheat până la răsăritul luceafărului de 
dimineaţă. A ascultat vaierul cocorilor călători spre miazăzi, 
bătaia de ornic a unui cariu în perete, cântecul cocoşilor 
dinspre ziuă, şi a depănat amintiri. Nu mai ştie când a 
trecut din visare în somn. Când s-a trezit, iatacul se afla 
scăldat în lumină galbenă ca mierea. 


SEARA A ZECEA sau: A 
INOROGUL CITIT IN „ISTORIA IEROGLIFICA” 


În seara asta, a zecea, dascălul leremia a adus, din 
odaia lui, o carte despre care pomenise de mai multe ori în 
cursul priveghiurilor. O carte groasă, de peste trei sute de 
pagini, legată în tartaje din piele castanie. Între filele ei 
pusese multe tăsmăluţe din cordele albe de mătase veche. 
A ţinut-o pe genunchi, până s-au aşezat toţi în jilţuri, au 
gustat, după obicei, din mere, pere şi strugurii de pe masă. 
După aceea ceru slujnicei să-i aşeze, în stânga, un sfeşnic 
înalt din lemn încrustat, cu o lumânare groasă în taler, 
pâlpâind uşor. Apoi tuşi, întru dregerea glasului, semn că 
doreşte să deschidă el priveghiul. Când văzu că toţi 
aşteptau, numai ochi şi urechi, îşi netezi barba şi porni cu 
vestitu-i meşteşug de retor: 

- Să ne închipuim, iubiţi priveghetori, că, în vreme ce 
Dimitrie Cantemir călătoreşte, în plină iarnă, de la Țarigrad 
la laşi, noi facem un soi de... rezumat al întâmplărilor trăite 
de el şi amintite de noi aici, în primitorul pridvor al 
conacului din Prigoreni. Ştiu de mult că domnia ta, vel 
hatmane Neculce, cinstită gazdă şi rânduitorul acestui în- 
semnat şi prea frumos priveghiu, nutreşti plăcută patimă 
pentru cărţi de istorie. Ştiu că însuţi, împreună cu prea 
înţeleapta-ţi soaţă te desfeţi, ades, copiind cronici. Şi ştim 
acum, cu toţii, că doreşti a scrie un letopiseţ al Moldovei. 
Drept aceea de la Istanbul n-am venit cu mâna goală, ci am 
adus o carte mai deosebită, alcătuită de bărbatul şi 
cărturarul foarte iscusit despre care povestit-am în cele 
nouă seri de priveghi, petrecute în acest prea primitor 
pridvor. Este o copie a cărţii scrisă de Dimitrie Cantemir, 
copie pe care cu mare trudă şi migală însumi am făcut-o, cu 
învoirea autorului. Poftiţi şi citiţi-i titlul: „Istoriia ieroglifică în 
doaisprădzece părţi împărţită, aşijderea cu 760 de sentenţii 
frumos împodobită, la începătură cu scară a numerelor 
dezvăluitoare, iară la sfârşit cu a numerelor străine 
tâlcuitoare”. Vă place cum se numeşte? 


Toţi depărtară macaturile de pe genunchi, se ridicară 
din jilţuri şi-l înconjurară pe dascăl, curioşi şi dornici să vadă 
cartea asta cu un titlu cam ciudat. 

- Rogu-vă, acum, urmăriţi cu luare aminte cuprinsul ei, 
vorbi călugărul, cu îndătinatu-i obicei de dascăl. E vorba de 
o lungă poveste cu oameni înveşmântaţi în nume de păsări 
şi animale... înainte de zidirea Vavilonului şi înainte ca 
regina Semiramida să fi orânduit acele grădini spânzurate 
pe stâlpi de piatră, atunci s-ar fi aflat două monarhii sau ţări 
surori: una, monarhia Leului, locuită de jigănii sau 
dobitoace cu patru picioare, şi alta monarhia Vulturului, 
cuibar de păsări, de zburătoare de toate soiurile. Epitrop 
sau ocârmuitor în ţara Leului era Vidra; în ţara Vulturului 
stăpânea Corbul. Dar iată că, din pricina nesuferitelor ei 
tiranii, Vidra a fost scoasă din epitropie. Pentru asta, Corbul 
a făcut daruri şi ofrande la capiştea sau templul Pleonexiei, 
adică al Lăcomiei. Era deci nevoie de un alt epitrop. Pentru 
alegerea lui, s-au adunat dregătorii şi solii din amândouă 
ţările, într-un loc ales din împărăţia peştilor. Au venit 
dregătorii împărţiţi pe tagme şi s-au strâns în sfat mare. 
Caimacam sau locţiitor în monarhia Leului s-a aşezat 
Pardosul sau Leopardul. In ţara Vulturului, cel mai de frunte 
sfetnic al Corbului era 
Brehnacea, adică Şoimul cel mare şi puternic, foarte 
iscusită zburătoare, care vânează şi iepuri. De Brehnace, 
Corbul epitrop ascultă ca de un părinte al său. 

- Deci un fel de poveste cu animale, întrerupse lon 
Neculce. 

- Ori poate o fabulă, ca-n Esopia, crezu Daria. 

- Da şi nu, se rosti dascălul. E o poveste adevărată, cu 
oameni adevăraţi, dar înveşmântaţi, cum am zis, în nume 
de animale şi păsări. Ascultaţi: pentru asemenea alegere de 
epitrop, Corbul, care vrea să aibă cuvânt şi în monarhia 
Leului, cere bunăvoința Camilopardului, adică a Girafei, 
jiganie foarte cu multă trecere în împărăţia peştilor. Cu 
ajutorul lui, Corbul va să pună epitrop peste dobitoace o 
jiganie ciudată: Struţocămila, o de necrezut îmbinare de 
pasere şi dobitoc pe patru picioare. Intru asemenea 


pidosnică alegere sfătuieşte şi Pardosul, adică mai mult 
aţâţă şi îndeamnă din umbră. Ca să îmblânzească fiarele 
cele mai fioroase, adică Pardosul, Ursul, Lupul, Vulpea, 
Mâţa sălbatecă, şi să capete ajutorul lor, Struţocămila se 
căsătoreşte cu Helgea sau Nevăstuica, vietate osebit de 
frumoasă şi de... adulmecată de partea bărbătească. Cu un 
cuvânt numai bună pentru treaba îmblânzirii fiarelor fio- 
roase. Pentru că, trebuie, să vă mai spun că jigăniile se tem 
de răzmeriţa muştelor, a supuşilor: albine, trântori, viespi, 
cele care hrănesc, de fapt, ţara cu lapte şi miere. lar dacă 
se răzvrătesc şi nu mai muncesc, toată puterea ţării pe apa 
sâmbetei se duce: jigăniile, cât sunt ele de mari şi de 
groaznice, sărăcesc şi pier de foame. 

- Hai, dascăle, că-ncepe să-mi placă povestea asta, 
ciudat de adevărată, râse căpitanul Silion. 

- Da, e ciudată şi deci atrăgătoare... Şi ce fac jigăniile 
cele fioroase? Se întovărăşesc cu zburătoarele de pradă, 
cum sunt: Brehnacea, Hăreţul, Uliul, Cucunozul, iar preţul 
întovărăşirii se cheamă alegerea Struţocămilei ca epitrop, 
aşa cum vor Corbul şi Pardosul. Totul ar fi mers cum ar fi 
mers, dacă nu s-ar fi ivit Liliacul, cu pretenţia de a fi el 
epitrop şi dacă printre jigănii nu s-ar fi aflat unele dornice 
să-l aibă epitrop pe Fil sau Elefant, fratele Inorogului. Dar 
treburile se încurcă şi mai tare când o altă jiganie, 
Cameleonul, care îşi zice prietenul Inorogului, îi pârăşte pe 
aceşti fraţi înaintea Corbului, precum că, din împărăţia 
peştilor, ei ar fi adevărații uneltitori împotriva Corbului şi a 
Struţocămilei. Auzind de asemenea tărăşenie, Corbul 
trimite Şoimul în cetatea Pleonexiei să-l prindă pe Inorog şi 
să-l ucidă. Dar, înzestrat cu simţul primejdiei şi iscusit fiind 
foarte, Inorogul dezvăluie adevărul despre pricinile 
neînţelegerii dintre el şi Corb. Le înfăţişează cu atâta 
pricepere şi dibăcie, încât din călău ucigaş, Şoimul se 
preschimbă în apărător şi prieten. Dar Cameleonul nu se 
lasă: printr-un vicleşug, îl prinde pe Inorog şi-l dă în sama 
crocodililor, să-l ucidă, 


- Încep să mă lămuresc, zise Neculce. Aste jigănii şi 
aste păsări răpitoare sunt obrăzarele sau măştile unor 
oameni anume. Este? > 

- Ai răbdare, vel hatmane! Şi ascultă: Inorogul îl roagă 
pe Fil să-l ajute. Doar i-i frate. Dar Filul vrea, cu orice preţ, 
epitropia pentru el şi nu doreşte să se pună rău nici cu 
Corbul, nici cu Pardosul, nici cu vrăjitorii cei mari din 
împărăţia peştilor. El crede că Struţocămila e un dobitoc 
atât de prost şi de caraghios, încât sfatul jigăniilor nu-l va 
alege. Îl cunoaşte bine, că doar i-a fost rudă, înainte de a se 
însura cu Helgea. Socoteşte că scaunul de epitrop i se 
cuvine fără tăgadă lui şi nu altuia: el e fiul şi urmaşul 
Monocheroleopardalisului, 

- Mono... chero... leopardalis! Vai, îmi stâlcesc limba, 
râse lon Neculce. 

- Ajutat de vrăjitorii cei mari şi de Cocoşul Europei, 
Inorogul fuge dintre crocodili şi se ascunde. Şoimul îl ajută 
să scape de urmărirea Cameleonului şi caută să-l împace cu 
Corbul. Folosind toată puterea şi trecerea, plătind multe 
plocoane, Corbul izbuteşte să pună Struţocămila epitrop în 
monarhia Leului. Pe Şoim îl pedepseşte, înlocuindu-l cu 
Uliul, trimis în cetatea Lăcomiei anume ca să-l prindă totuşi 
pe Inorog şi să-l omoare. Dar, osebit de înţelept şi drept 
fiind, acesta îl câştigă şi pe Uliu de partea sa. Văzând aşa, 
Corbul trimite Brehnacea, Camilopardul şi Bivolul să 
înfăptuiască împăcarea lui cu Inorogul, adică împăcarea 
dintre jigănii şi paseri, dintre ţara Leului şi ţara Vulturului. 

- Înţeleg deci că ţara Leului e Moldova, iar a Vulturului 
e Ţara Românească, zice căpitanul Silion. 

- Deci ai şi început a dezlega înţelesul parabolei, 
surâse dascălul leremia. Să vă ajut acum a da pe faţă şi 
alte ieroglife. Doriţi? 

- Adică să dăm numele cel adevărat oamenilor pe care 
Dimitrie Cantemir i-a îmbrăcat cu chipuri de paseri, de 
dobitoace şi de alte lighioi închipuite, făurite de mintea lui 
iscoditoare şi poznaşă. O să vedeţi că adunarea întru 
alegerea epitropului este o înfruntare nesăbuită de patimi şi 
interese, de deşteptăeiune şi prostie, de ambiţie şi 


modestie, de vrajbă şi împăcare. A scris-o în anii 1704 - 
1705. 

- În timpul marei prigoane, cum am povestit. 

- Da, maică Daria. Şi a ticluit-o ca o cronică a adunării 
obşteşti de la Arnăutchioi, din 1703 - vă amintiţi? -, când 
trebuia să se aleagă alt domn la Moldova, în locul 
mazilitului Constantin Duca. Am zis cronică, dar, de fapt, a 
ieşit o satiră cu rol de catarsis, de alinare a durerilor, 
amărăciunilor şi veninului adunat în inima lui Dimitrie 
Cantemir, de când a deschis ochii asupra lumii. Şi, mai ales, 
o povestire cu cheie despre cele petrecute la Arnăutchioi. 
Model i-a stat Batrahomyomahia grecească, pe care am 
cetit-o împreună, precum şi, aşa cum observa şi Daria, 
fabulele lui Esop. Povestind, dojeneşte şi biciuie pe mulţi 
ocârmuitori din vremea lui. Simţind şi văzând cât de altfel, 
cât de rău, se ticluieşte lumea faţă de visările sale cele 
bune şi înalte, cât de netrebnici, de lacomi, de tâlhari, de 
hapsâni, de vicleni, de ticăloşi, de neoameni sunt prea mulţi 
dintre oameni, prigonit fiind de mai marii zilei, trădat de 
prieteni şi chiar de fratele său, amăgit, minţit, ameninţat cu 
moartea, amestecat în intrigi fără sfârşit, Dimitrie Cantemir 
a scris o carte ciudată. Nu-i o carte de mângâiere şi laudă, 
de cântare şi slavă, ci una de dojană, de ocară necruţă- 
toare. O înfăţişare şi o biciuire a năravurilor, a patimilor ce-i 
înjuguie pre mulţi: lăcomia, hotia, zgârcenia, bârfirea, 
înşelăciunea, curvia, minciuna, necinstea, viclenia, tră- 
darea, mişelia, omuciderea. O carte ca un bici de flacără, 
scrisă cu gând a lovi cu nemilă în ticăloşia omenească. Ci 
lovind adesea în oameni de samă şi puternici, el, 
zămislitorul cărţii, s-a temut de mânia lor. Sau, cum însuşi 
scrie, domoli dascălul paşii cuvintelor şi deschise cartea la 
una din tăsmăluţe, citind la lumina sfeşnicului: ...,„de 
betejirea inimilor foarte ferindu-ne, dezvăluind le acoperim 
şi acoperindu-le le dezvăluim”... 

- Şi cum a scăpat de asemenea teamă? a vrut să ştie 
Neculce, gândind că şi unii dintre boieri din Moldova s-ar 
putea supăra pentru cele ce însuşi avea de gând să scrie în 
letopiseţ. 


- Cum? Am spus: cu un meşteşug ritoricesc. A 
înveşmântat numele oamenilor, al faptelor, al locurilor cu 
nume de împrumut; le-a îmbrăcat în haine de simboluri, de 
întruchipări în alt soi de vieţuitoare, cu care au, dintru 
început, oarecare asemănare. 

- Cum adică? nu se lămurea jupâneasa Maria. 

- Adică aşa, precum am arătat: fiecărui om i-a dat 
nume de dobitoc cu patru picioare sau nume de pasăre. 
Dobitoc sau pasăre cu care i s-a părut lui Cantemir că acel 
om se asamănă la chip ori la însuşiri sufleteşti. Titlul cărţii l- 
a luat de la vechea scriere eghipiţiană, cu semne numite 
ieroglife, nu slove. Deci „Istoria ieroglifică”. 

- Dar cetitorul poate afla numele adevărat al omului 
ascuns sub nume şi chip de... altă lighioaie? 

- Da, maică Daria. Dimitrie a adaos la scrierea sa o 
„Scară a numerelor”, adică a numelor şi a „cuvintelor 
ieroglificeşti tâlcuitoare”. Din această scară aflăm, de-o 
pildă, că Leul e socotit „dobitoc platonicesc” şi că închipuie 
a fi Moldova, iar Vulturul, aşa cum aţi auzit, însamnă Ţara 
Românească. Împărăţia peştilor este împărăţia otomană. 
Ţarigradul l-a numit Cetatea Pleonexiei, a Lăcomiei, locul 
unde se înfruntă ambițiile şi patimile, poftele cele nesătule 
de putere şi mărire, unde jigăniile şi pasările doritoare de 
domnie îşi irosesc banii, puterile şi chiar viaţa. In 
întunecoasa capişte a Lăcomiei nu arde untdelemnul păcii. 
În schimb, fumegă feştilele vrajbei. Mai ales noaptea, după 
ce se închide ochiul cerului. Zeița aceasta, povesti dascălul 
leremia, deschizând cartea la o altă tasmăluţă, are „sub 
picioare cuptoraş de aramă”, „sprijeneala lăcomiei în 
avuţiia trecătoare”. Împărăţia peştilor se întemeiază doar 
pe bunuri materiale, vremelnice, nu pe bogății spirituale, 
veşnice. Zeița Pleonexia are „chip veşted”, deoarece 
„lăcomia de râvna tuturor boleşte”, adică îi invidiază pe toţi 
şi suferă; iar „boala împărătească” este „gălbănarea”. 
Pleonexia este o ipocrită: se face a nu şti că i se aduc 
daruri, dar se bucură când sosesc şi le înfulecă în graba 
mare. Aici, în Cetatea Lăcomiei, „chipul lumii”, adică 
noroadele subjugate, cântăreşte în talerul dreptăţii mai 


puţin ca „bobiţa strugurelui”. Filozofii sunt, după cheie, 
vizirii, iar Vrăjitorii, dregătorii otomani care slujesc zeiţei 
Lăcomiei. Fanarul din Țarigrad l-a numit Marginile gârlelor. 
Eufratul Europei e Dunărea... Şi acuma, dacă aste numiri 
ciudate şi răsucite nu v-au ameţit cu totul, să vă tălmăcesc 
cheia câtorva nume de vieţuitoare. 

- De-abia aşteptăm, surâse lon Neculce. Dar mai întâi 
să gustăm câte o ulcică de vin, să ne limpezim şi să ne 
agerim mintea. 

- Ai dreptate, cinstită gazdă, râse dascălul. Toate bine 
le vezi şi le ticluieşti. Aşa că, jupâneasă Maria, umple 
ulcelele cu licoare binecuvântată, că în sara asta va trebui 
să-nduraţi neîntrerupta-mi dăscălire. Sunteţi prada mea şi a 
acestei cărţi cu totul deosebite. 

După ce gustară din ulcele vin sau must, fiecare după 
dorinţă, după ce se minunară de culorile cele multe şi 
nepomenit de frumoase stingându-se încet în asfinţitul cel 
de la marginea zării, leremia trase cartea spre piept şi porni 
iar: 

- Deci, cu învoirea dumneavoastră, să scot obrăzarele 
de pe chipul celor mai de samă jigănii şi orătănii care se 
înfruntă în „Istoria ieroglifică”. Şi începem cu Corbul, 
epitropul, monarhiei Vulturului. Puternic, răpitor, negru, 
croncănitor adesea cu mânie şi supărare, îl întruchipează 
pe Constantin vodă Brâncoveanu. Cantemir îl înfăţişează ca 
pe o pasăre foarte deşteaptă, foarte dibace la intrigi, cam 
tiranică şi primejdioasă. II vânează pe Inorog, fără încetare, 
cum prigoneşte pre mulţi din cei care nu-i fac voile şi nu-i 
împlinesc poruncile. În schimb, pentru ţara şi casa lui se 
vădeşte cel mai priceput chivernisitor. Corbul face şi 
desface totul în monarhia Vulturului şi vrea să fie stăpân şi 
în ţara Leului. De mai multe ori îl zugrăveşte cu asprime: 
„precum pe din afară neagră, aşa-i şi pe dinlăuntru”. Ca pe 
orice pasăre de pradă, îl roade pizma şi-l înghimpă mânia; 
de aceea „tuturor dobitoacelor moartea le pofteşte”... 

- Aici, cam aşa-i, clătină din cap lon Neculce. Chiar pe 
Constantin Duca, fost ginere, când a aflat că nu-i mai 
împlineşte voile, l-a pârât marelui vizir că s-ar pregăti să 


fugă la ţarul Petru. Şi aşa, pe asemenea prepus, bineînţeles 
după ce a mai primit şi ceva pungi cu aur, marele vizir l-a 
mazilit. 

- Nici domnia ta nu-l iubeşti pe Brâncoveanu, vel 
hatmane. 

- Imi pare rău, dascăle, dar nu m-am împăcat cu 
asprimea lui. Dacă i-aş fi fost dregător şi treceam de partea 
nemților ori a ruşilor, precum am şi făcut-o, îmi agăța 
ţeasta-n prepeleac, precum a făcut cu a lui Bălăceanu. 

- Unele purtări i-au fost greşite, zicem noi. Dar cu 
vremea o să se vadă că mult şi mare bine a făcut acestor 
ţări. 

- Aşa spunea şi Dimitrie Cantemir, îşi aminti jupâneasa 
Maria, şi, întru desăvârşirea împăcării, a sfătuit ca Radu, fiul 
lui Constantin Brâncoveanu, s-o ia în căsătorie pe Aniţa, 
fata fratelui Antioh. 

- Întocmai. lar în această „Istorie ieroglifică” po- 
vesteşte cum a cumpărat, a mituit multe jigănii, încă de pe 
când erau bejenite la curtea sa, ca să le folosească întru 
întărirea puterii sale. 

- Şi pe mine a vrut să mă cumpere, a râs vel hatmanul; 
ci nu m-am vândut. În preajma adunării de la Arnăutchioi l- 
a cumpărat pe lordache Ruset, care parcă asta aştepta, cu 
nerăbdare: să se vândă pe un blid de linte. 

- Prea furios a croncănit Corbul când Filul, adică Antioh 
Cantemir, a luat din mâinile Vidrei epitropia Leului. Pe 
atunci mai trăia... Mreana, odrasla Corbului... Na! Am 
început să vorbesc... ieroglific. Aşa a botezat-o Dimitrie 
Cantemir pe Maria doamna, fiica Brâncoveanului şi soţia lui 
Constantin Duca: Mreana. Dar, ştiindu-l pe Fil mult prea 
greoi, iar pe Inorog o jiganie cu prea multe însuşiri, umbla 
mereu să-l trimită pre lumea cealaltă. Inorogul este însuşi 
Dimitrie Cantemir, după cum vă amintiţi. 

- Dacă Mreana este doamna Maria Duca, atunci Vidra 
nu poate fi decât Constantin Duca, jiganie osebit de 
înzestrată. Deşi trăieşte pe uscat, are puterea de a vieţui şi 
în apă, adică în împărăţia peştilor. Asta va să însemne că-i 
moldovean, din neam mare, domnesc, cu multă învăţătură 


şi cu mare trecere în Cetatea Lăcomiei şi în monarhia 
Vulturului. 

- Da, dar... trecerea asta s-a lustruit, s-a poleit şi cu 
aurul... Corbului, vorbi lon Neculce, făcând haz, 

— Aşa-i. Dimitrie Cantemir laudă Vidra pentru învă- 
tătura din capul ei, dar o şi ocărăşte, zicându-i jiganie cu „o 
voroavă vicleană şi cu un obraz ce nu ştie a se ruşina”, citi 
iar dascălul leremia, deschizând cartea la o altă tăsmăluţă. 
Scrie cum că Vidra „prostia în evghenie” o preschimbă, 
„două vicleşuguri” aşterne „şi cu două răutăţi” se acoperă. 
Deci foarte deşteaptă şi iscusită vietate, foarte învățată, 
dar şi căptuşită cu şiretenie şi cruzime, săvârşitoare a 
multe silnicii şi jafuri, cu un drăcesc duh al născocirilor întru 
cele rele. Cât îi trăieşte soţia, Mreana, adică Maria, fiica lui 
Brâncoveanu, Corbul îl ajută să fie epitrop în ţara Leului. 
Dar, din zi în zi, „a sufletului vitejie” scade prin 
„Vicleşuguri”, îngăimele de amăgele şi fapte pline de 
răutate precum sunt sicofandiile (intrigile), clevetele 
(ponegririle), „minciunile” şi alte „lucruri de ocară şi 
blăstămâăţeşti”. Pentru toate astea rasă a fost Vidra „din 
tabla neamului”, adică scoasă din epitropie, alungată în 
împărăţia peştilor. La Arnăutchioi, Vidra s-a ridicat 
împotriva Corbului, suduindu-l urât. Ba a învinuit şi 
adunarea de tiranie. Dar a fost părăsită de toţi şi lăsată 
„prin adâncurile apelor orbăcăind”, adică a plecat în 
surghiun. Corbul susţine acum la epitropia Ţării Leului pe 
Struţocămilă, nume izvodit de Cantemir pentru Mihail 
Racoviţă. 

- Struţocămilă? întrebă jupâneasa Maria. Ce fel de 
lighioaie-i asta? 

- O dihanie alcătuită din două părţi: cămilă şi struţ. 
Deci, precum cămila e un dobitoc „în patru picioare 
mergătoriu şi din fire spre ridicarea sarcinei rânduită”, 
creaţă „la păr, dar moale ca bumbacul”, Struţocămilă 
este... „cămilă nepăsărită şi pasăre necămilită”, „pasăre 
mare, cu pene, pedestră şi nezburătoare”, „la grumaz lungă 
şi întoarsă, la picioare înaltă şi la genunchi botioasă”, „la 
cap mică”, împodobit nu cu plisc de pasăre, ci cu bot de 


dobitoc. Struţocămila a fost o jiganie de frunte în vremea 
Vidrei, dar apoi s-a sfădit rău cu dânsa. A pribegit prin 
monarhia Vulturului, unde-o pârăşte pe Vidră pentru tiranie. 
La Arnăutchioi, cum am zis, capătă epitropia în monarhia 
Leului. Cantemir nu-l cruţă nicidecum. Îi ticluieşte un chip 
cumplit. Ascultaţi, invită dascălul, deschizând cartea: ... 
„strâmbe şi cârjoabe lucrurile norocului, ghibul, gâtul 
flocos, pieptul, botioase genunchele, catalige picioarele, 
dinţoase fălcile, ciute urechile, puchinoşi ochii, suciţi 
muşchii, întinse vinele, lăboase copitele”... 

Dascălul leremia se opri să răsufle. Apoi surâse: 

- Chip de groază... O himeră a păsărilor şi a jigăniilor, 
„pasere dobitocită şi vită păsărită”. Pentru dobândirea 
epitropiei, îl ajută şi Cucunozul. 

- Cine-i şi orătania asta? nu mai avu răbdare căpitanul 
Silion. 

- Este Mihai Cantacuzino, spătarul. În mai multe 
rinduri, Cantemir înfăţişează Struţocămila ca pe-o jivină 
proastă şi lacomă de putere. Pune pe unul din gloată s-o 
facă de râsul întregii adunări. Dar pentru buna ei faimă se 
zbat şi Vulpea şi Cameleonul, puşi la cale de Pardos. lar, 
până la urmă, dobitoacele se duc în Cetatea Deltei, adică la 
Adrianopol, şi cumpără „cap de bour” de la vrăjitori, în 
nădejdea că „pe cap de Struţocămilă corn de bour să 
crească”. Aşa o pun epitrop în ţara Leului. Şi ca să arate 
cine va ocârmui, de fapt, ţara, Cantemir pune Pardosul să 
poarte Struţocămila de căpăstru, iar Râsul îl urmează în tot 
locul, în munţi şi în codri, să-i caute coarne de taur şi cap 
de bour, dar nu-i găseşte. Scrie: „Pardosul pe Cămilă de 
căpăstru purta şi Râsul după dânsa, ca gândacii prin baligi i 
să plimba. Căci la Râşi ca aceştia, căcăraza Cămilii mai de 
preţ ieste decât căstanul la gliganii (adică la uriaşii) 
muntelui Olimpului”. Alaiul din serbarea ungerii 
Struţocămilei ca epitrop e înfăţişat aşa: ...„jigăniile şi 
dobitoacele toate urmând Struţocămilii la sălaşul monarhiii 
sale sosiră şi în obicinuitul şopron băgând, pilituri de fier 
vărsară”, drept hrană, care „mai mult crunţia decât 
mistuia”. Ca epitrop, Struţocămila nu poate împiedica 


jigăniile de carne mâncătoare a săvârşi tot felul de cruzimi. 
Trebuie să amintesc iară că, pentru îmblânzirea do- 
bitoacelor împotrivitoare, Struţocămila s-a căsătorit cu 
Helgea sau Nevăstuica, fata Guzinului Orb sau Cârtiţa, care 
nu-i altul decât medelnicerul Dediul Codreanul, jiganie din 
orânduiala a doua, dar foarte stimat de toate jigăniile 
tinere, nu atât pentru însuşirile lui, cât pentru frumuseţea 
Helgei. 

- După cât înţeleg, e porecla doamnei Ana, se lumină 
jupâneasa Maria. Şi-atunci e-adevărat. Este necuvântat de 
frumoasă. Îmi amintesc că şi Antioh Cantemir ar fi luat-o 
soţie, dacă nu l-ar fi speriat prea multa-i frumuseţe şi 
teama că asemenea minunată floare nu poate fi păzită de 
ciugulirea sutelor de bondari ce roiesc in juru-i, cercându-i 
mierea buzelor şi sucul dragostei. 

- Adevărat, întări şi lon Neculce; pe mulţi dintre tinerii 
boieri moldoveni ne-a buimăcit cu frumuseţea ei. 

- Şi Dimitrie Cantemir scrie că „În dragostea a multor 
jigănii intrasă şi a multora minţi de frumuseţea ei să 
nebunisă”, măcar că părintele ei „din fire orb şi slut era”. 
De asemenea, în opoziţie cu hâzenia Struţocămilei, pe 
Helge Cantemir o înzestrează cu obraji „precum roa 
trandafirilor”, cu „trup suleaştec”, adică foarte gingaş, „cu 
albă pielita, cu negri şi mângâioşi ochii, cu subţiri de- 
geţelele, cu iscusit mijlocelul” ...,„ Toţi ibovnicii şi pătimaşii 
dragostei Helgii” mureau şi înviau de zeci de ori de... dorul 
ei. Pentru că o măritară după Struţocămilă, Cantemir o 
caină foarte şi înfăţişează pe mire cu vorbe de ocară: „O, 
dreptate sfântă, puneţi îndreptariul şi vezi strâmbe şi 
cârjoabe lucrurile norocului... O, noroc orb şi surd, o, tiran 
nemilos şi păgân fără lege, o giudeţ strâmb şi făţarnic, 
pravilă strâmbă fără canoane... Ascultaţi morţilor şi priviţi 
viilor: Cămila cu Helgea să împreună, filul cu şoarecele să 
cunună şi dealul cu valea să iau de mână”. La nunta lor vin 
toate vietăţile şi cântă: „ţânţarii cu fluiere, greierii cu surle 
şi albinele cu cimpoi”; prin văzduh dănţuiesc muştele şi pe 
pământ furnicile, iar broaştele şi buratecii cântă în versuri: 
...„O, Helge fecioară, frumoasă nevastă, / Nevastă fecioară, 


fecioară nevastă... / Peste şase vremi roadă să-i coboară, / 
Fulgerul, fierul, focul mistuiască. / Patul nevăpsit nu să mai 
slăvească”... 

- Nu prea înţeleg, se plânse jupâneasa Maria. 

- Adică..., la nuntă, mirele a văzut cu amar că mireasa 
nu era fată mare, patul nu s-a... pătat de sânge feciorelnic. 
lar pruncul s-a născut în a şasea lună de la căsătorie, dădu 
dascălul leremia lămuriri largi şi pricepute. 

- Las' că şi el era un văduvoi cam trecut, râse Neculce, 
lar cât priveşte roada casei o vedem îmbelşugată: doamna 
Ana a înzestrat-o cu şapte coconi. Măria sa ne-ar cam 
scurta de capete, dac-ar afla de ce râdem. Dar îmi pare că 
s-a luat după o vorbă înţeleaptă: ce se naşte în ograda 
mea, al meu este. 

- În „Istoria ieroglifică”, urmă dascălul leremia 
povestirea, scrie că, sub epitropia Struţocămilei, jigăniile 
cele fioroase, în cap cu Pardosul, au săvârşit numai 
samavolnicii, asupriri şi jafuri; bietele muşte rămaseră doar 
cu sufletul: „Tot ochiul ce le privea cu lacrimi de sânge le 
tânguia. Între dânsele undeva glas de bucurie sau viers de 
veselie nu se simţiia, fără numai răget, muget, obide, 
suspine, văitături şi olecăituri în toate părţile şi în toate 
colţurile să audzia”. 

- Dascăle, întrebă căpitanul Silion, ai pomenit de 
Pardos. Cine-i? 

- Da, de Pardos sau Leopard am mai pomenit în pri- 
veghiul nostru. Cu asemenea jiganie Cantemir l-a asemănat 
pe vicleanul lordache Ruset, lămuri leremia. Adică fiara 
care pândeşte prada cu răbdare şi prefăcătorie, ca să sară 
napistan asupră-i, doborând-o şi sfâşiind-o cu colții, cu 
ghearele, cu botul. Pardosul e vărgat la suflet ca şi la blană. 
E frate cu „Râsul cu negru picat”, care-i porecla lui 
Manolache Ruset, şi frate cu Cameleonul, numele de jiganie 
al lui Scarlatache Ruset. Deci neamul Cupăreştilor sau 
treimea: Pardosul vărgat, Râsul cu negru picat şi 
Cameleonul cu toate boielile pictat, adică împrumută 
culoarea celor din jur. Capul uneltirilor e Pardosul; el 
păcăleşte pe mulţi şi cu vorbe meşteşugite îi împinge tot la 


fapte rele. De pildă, umblă cu scrisori mincinoase şi ades 
jignitoare despre Corb, deşi se înrudeşte cu el, şi face tot ce 
vrea sub epitropia Struţocămilei. Numai Lupul, dintre jigănii, 
şi Brehnacea, dintre păsări, îndrăznesc să-l arate ca pe o 
vietate rea şi intrigantă, vicleană şi ucigaşă. 

- Dar cine-i Lupu ? întrebă jupâneasa Maria. 

- Vorba ceea, râse dascălul, întreb de lup şi... Lupul în 
uşă. Căci nu-i altul decât Lupu Bogdan, părintele domniei 
tale. 

- Adică chiar... taica?! Şi cum mi ţi-l zugrăveşte? 

- Bun, înţelept, adevărat filozof; dar la adunarea de la 
Arnăutchioi se poartă prea prudent. Nu se rosteşte asupra 
alegerii Struţocămilei. Lasă lucrurile să curgă de la sine. 
Dimitrie e supărat pe dânsul că nu ia apărarea 
Cantemireştilor, aşa cum s-ar cuveni unui cumnat. 

- Mi-am cunoscut bine socrul, grăi lon Neculce. Era în 
adevăr foarte chibzuit. Făcea lucruri temeinice şi curajoase, 
atunci când credea el că trebuie şi se pot face. Dar mai ales 
ştia să-şi păzească pielea. 

- Pentru că trăise multe şi ştia că prea adesea a 
mărturisi adevărul e cu primejdie, îl apără jupâneasa Maria. 
De aceea, dacă mai marii ziceau că-i albă, iar el vedea că-i 
neagră, tăcea şi aştepta ca şi ochii mai marilor să vadă 
adevărul: albul alb şi negrul negru. 

- Ai dreptate, cinstită jupâneasă Maria. Cantemir îl 
pune să zică : „Unde răcneşte Leul, nu mai urle Lupul”. Ca 
să-l ispitească, să-l silească a se rosti pentru Struţocămilă, 
Vulpea povesteşte două întâmplări, două isprăvi din care se 
vede că Lupul era curajos, iscusit, şiret şi chibzuit în tot ce 
face. Când s-a surghiunit la curtea Corbului a propus ca 
Filul sau Inorogul să fie epitrop în monarhia Leului, 
încredinţându-l că numai aceşti fraţi ar putea ţine legături 
prieteneşti şi paşnice între cele două ţări. Şi în adunarea de 
la Arnăutchioi Lupu apără pe Fil şi pe Inorog, 

- Dascăle leremia, adevărul este că Lupu Bogdan 
hatmanul n-a fost faţă la acea adunare, îşi scociori Neculce 
în sacul cu amintiri. Ştiu că l-a oprit Brâncoveanu în 
Bucureşti, anume ca să nu-l sprijine pe Antioh Cantemir. 


- Atunci să ştiţi că Dimitrie Cantemir l-a pus în carte 
anume ca să arate că şi Moldova are oameni deştepţi, dârji, 
drepţi, cinstiţi şi viteji. 

- Dascăle leremia, ai pomenit numele păsării răpitoare 
numită Brehnacea, grăi maica Daria. Pe cine întruchipează? 

- Brehnacea, adică Şoimul cel mare care vânează ie- 
puri, întruchipează pe marele boier Constantin stolnicul 
Cantacuzino. O pasăre mare, de rangul întâi, care se bucură 
de multă cinste în monarhia Vulturului. Dimitrie Cantemir o 
descrie aşa, deschise dascălul cartea şi citi: „Brehnacea 
bătrână carea în multe ştiinţe şi meşterşuguri era deprinsă 
(că mult să îndreptează cu învăţătura tinereţele, dară şi 
ştiinţa mult creşte şi să adaoge cu bătrâneţele)”. Ca toate 
pasările mari, de pradă, „nu mai puţin decât altele de 
vărsatul sânge nevinovat ca de-o privală prea frumoasă să 
veseliia şi de toată carnea proaspătă nu să oţărâia, nici să 
scărăndăviia, însă de multe ori când sfaturile grele să 
zbătea şi lucrurile mari să dârmoia... totdeauna spre cele 
mai bine şi odihnite lucruri învăţa şi îndemna”. Deci, deşi 
era lacom şi hrăpăreţ, ca sfetnic a fost înţelept şi doritor de 
împăciuire. 

- Aşa-i, dar dacă Brehnacea e stolnicul Constantin 
Cantacuzino, zise Daria, foarte rău a greşit pârându-l pe 
Brâncoveanu şi dându-l pe mâna gealaţilor lui Gin Ali, că 
peste doi ani şi el şi feciorul său, Ştefan vodă Cantacuzino, 
fost-au spânzurați în Istanbul. laca, sunt de-atunci şase 
ani... 

- Eram în Țarigrad, adeveri dascălul leremia, şi ştiu ce 
cumplite împoncişări şi sângeroase răzbunări s-au 
săvârşit atunci. Dar, cum tot Dimitrie scrie: „Cine face, 
face-i-să.” 

- Ştiţi, cinstiţi priveghetori, vorbi Silion, când a auzit de 
moartea cumplită a Brâncoveanului şi a Cantacuzinului, 
Dimitrie Cantemir a plâns cu lacrimi amare şi multe zile n-a 
ieşit din casă! Mie mi-a spus: „De zeci de ori aşa era să mi 
se întâmple şi mie şi fratelui meu Antioh... Şi-o să se 
întâmple asemenea groaznice omoruri cât timp ţările 
române vor fi sub epitropia sultanului.” 


- În „Istoria ieroglifică”, se întoarse dascălul leremia la 
povestirea lui, Brehnacea îşi dovedi înţelepciunea atunci 
când povăţui ca muştele, adică albinele, viespile, bondarii, 
răzvrătite împotriva jigăniilor mari şi a păsărilor răpitoare, 
să nu fie ucise, ci făcute prietene. Cu vorbe alese împiedică 
pe Corb a se răzbuna împotriva Inorogului şi chiar ascultând 
povaţa Şoimului, propovădui împăcarea între cele două 
monarhii. 

- Dascăle, nu ne-ai spus cine-i Cucunozul? 

- Mai spun o dată, jupâneasă Maria. Cucunozul, nu- 
mele unui soi de şoim, nu-i altul decât Mihai Cantacuzino 
spătarul, pasăre răpitoare, foarte trufaşă. El hotărăşte ca 
Vidra să fie izgonită, iar Struţocămila să capete epitropia 
asupra jigăniilor. Ştie că, în adunare, potrivnicul cel mai de 
samă al Struţocămilei este Lupul. Învinuieşte Brehnacea de 
laşitate şi sfătuieşte pe Şoim să vină în monarhia Vulturului, 
încredinţându-l că nu i se va întâmpla nimic, adică nu va 
îngădui Corbului să se răzbune pe el, pentru că umblă să 
rânduiască pacea cu Inorogul. Cantemir îşi cam bate joc de 
el scriind: „Această pasăre, dară, cu mare mânie, mai mult 
din stomahul tulburat decât din rostul fără sfat, într-acest 
chip cuvintele deodată cu balele îşi stropiia”. 

- După cât bag samă, pe Cantacuzini i-a botezat cu 
nume de pasări din neamul şoimului. 

- Da, vel hatmane. Şi cred că ghiciţi acum cine este 
Şoimul în „Istoria ieroglifică”, ales că de multe ori l-aţi auzit 
pe Dimitrie numindu-l aşa. 

- Nu poate fi decât Toma spătarul Cantacuzino, 
răspunse jupâneasa Maria, cel care acum e general la ţarul 
Petru. 

- A ajuns bine: dacă nu împărat, măcar slujitor la un 
împărat, se veseli căpitanul Silion. 

- Precum ştiţi, este feciorul agăi Matei Cantacuzino, văr 
primar cu Constantin vodă Brâncoveanu şi cu doamna 
Casandra, soţia lui Dimitrie Cantemir, se dovedi jupâneasa 
Maria bună cunoscătoare a înrudirilor Cantacuzine 

- Cantemir l-a pus pe Şoim mai mare peste dulăii care-l 
urmăresc pe Inorog în Cetatea Lăcomiei. E o vietate 


puternică şi hrăpăreaţă, dar când se încredinţează de 
cinstea Inorogului şi-l face frate de cruce. 

- Dascăle leremia, îl opri Neculce, ne-ai cam ametit cu 
atâtea nume născocite. Ca să te mai putem urmări, se cere 
să ne limpezim iară mintea cu un pahar de vin, să ne 
îndulcim cu câte o căniţă de must şi cu ciorchine de 
struguri dulci şi-nmiresmaţi. lar plăcinta învârtită, cu brânză 
de oi umplută şi cu miere îndulcită, iată, vă aşteaptă, caldă, 
sub şervete de in, ţesute de însăşi jupâneasa mea. 

- Prea bine! se ridicară toţi, răsuflând uşuraţi, 
despovărându-se de grija de a ghici şi a ţine minte toate 
numele astea ciudate, născocite ele duhul cel năstruşnic al 
lui Dimitrie Cantemir. 

- Nu-mi închipuiam că v-am pregătit un priveghi atât 
de greu, se dezvinovăţi dascălul, aşezând cartea în jilţ, pe 
locul său, şi păşind prin cerdac, întru dezmorţirea oaselor. 

Gustară din plăcinta şi din poame, se îndulciră cu 
mireasma binefăcătoare a mustului şi a vinului. Silion îşi 
aminti că Dimitrie Cantemir iubea mult strugurii din Huşi, 
precum şi perjele bine coapte, împănate cu miezuri de nucă 
nouă şi că de multe ori cerea să i se aducă asemenea roade 
de la Silişteni, cumpărate de la „răzeşii cei perjari, vânători 
de tătari”, cum îi plăcea să-i poreclească. 

- Şi când stam la Harcov mult le ducea dorul şi le 
pomenea des. Şi doamna Casandra, când era bolnavă, 
suspina: „Mi-i poftă de nuci din ţara noastră” 

- Hm..., se întristă vel hatmanul Neculce, aşezându-se 
în jilţ şi făcând semn şi celorlalţi să se cuibărească în 
locurile lor. Ne-a fost doamnă doar opt luni şi n-a apucat 
nici o toamnă moldoveană ca asta... Dascăle, zi-i mai 
departe, rogu-te, cu povestirea şi citania „Istoriei 
ieroglifice”. Că ne dezvălui o faţă necunoscută a 
Cantemirescului. 

Incuviinţând, dascălul se apropie de jilţul său şi o văzu 
pe Daria prefirând filele cărţii. Când îl simţi alături tresări 
şi-şi ceru iertare, apoi îndrăzni: 

- Dascăle leremia, mult te rog, împrumută-mi-o s-o 
copiez. 


- E greu, foarte greu de înţeles, maică Daria. 

- Tocmai de aceea, cinstite dascăle: Copiind-o, ur- 
măresc mai pe-ndelete gândul scriitorului şi-l pătrund. 

- Bine, Daria; ţi-o împrumut, dar nu mai mult de trei 
luni. Că în preajma Crăciunului voiesc a pleca la Bucureşti şi 
trebuie s-o am cu mine. Aşa... V-aţi aşezat toţi? Buun... 
Mare însemnătate dă Cantemir Vulpei. Bănuiţi cine-i? 

- Dacă ne întrebi ca pe şcolari, râse Neculce, să cerc a 
răspunde eu. Vulpea e jiganie, înţeleg deci că nu poate fi 
decât porecla unui boier din... monarhia Leului, din 
Moldova, care să fie foarte şiret şi viclean, rău, dar nu făţiş, 
ci din umbră. Şi pentru că ai spus că, în „Istoria ieroglifică”, 
lui lordache Ruset i-a dat nume Pardos, ca Vulpe l-aş 
prepune pe llie Enache Ţifescu, zis Frigevacă. 

- Întocmai! Şi mult mă bucur că l-ai desluşit din 
mulţimea... jigăniilor. Asta însamnă că ai început a descâlci 
„Istoria ieroglifică” ; dar, mai ales, că ţi-ai cunoscut bine 
contemporanii: îi ghiceşti şi sub numele vietăţilor cu care 
doar sufletul li se asamănă. 

- Să fiu cinstit, dascăle, înălţă vel hatmanul fruntea, de 
multe ori l-am auzit pe Dimitrie Cantemir zicându-i lui 
Frigevacă „Vulpea cea hicleană”, marele meşter al făţăr- 
niciei, cumpănind orice vorbă şi socotind fiece pas... 

- Dar ştim că Ilie Ţifescu era cam gângav, zise ju- 
pâneasa Maria. Era chiar caraghios repetând mereu „vai- 
de-mi-şi-de-mi”... 

- Poate tocmai de aceea, Dimitrie Cantemir l-a pus să 
vorbească drept ca un retor, să povestească mult, pe larg, 
snoave şi pilde cu tâlc. Vulpea are mare dragoste pentru 
Corb, din prânzul căruia de multe ori s-a înfruptat. 
Urmărind, cu şiretenie, să atragă ura asupra Filului şi a 
Inorogului, ca şi asupra Lupului, Vulpea îl aţâţă pe acesta 
din urmă a vorbi în faţa adunării despre Struţocămilă, 
despre Fii şi Inorog. De ce? Pentru că ştie bine: despre 
Struţocămilă nu va putea vorbi de bine, ci numai de rău, 
întrucât îl cunoaşte din vremea când i-a fost cumnat, iar pe 
Fil şi pe Inorog nu-i va putea ocări nu numai pentru că-i 
sunt cumnaţi şi-i cunoaşte foarte bine, dar şi pentru că îi 


iubeşte ca pe nişte fraţi. Şi într-un caz şi în altul, Lupul s-ar 
fi pus rău cu Corbul, ceea ce el nu dorea defel; dar, în 
schimb, doreau Pardosul şi Vulpea. 

- Mare şireclie! exclamă jupâneasa Maria. Frigevacă a 
fost scula lui lordache Ruset în uciderea Costinilor. 

- Da, cinstită jupâneasă. Jiganie din rândul întâi printre 
cele „de sânge mâncătoare”. Dar lucrează numai din 
umbră, cum s-a zis, numai cu şiretenia. Se numeşte a fi 
prieten cu Pardosul, căruia îi împlineşte poruncile tainice. 
Pare a fi în slujba Corbului, din masa căruia se înfruptă 
adesea, dar numai ca să adulmece, cu mirosu-i iscusit, tot 
ce-i aduce foloase. Nu arată, dar iubeşte duhoarea greţoasă 
a stârvurilor. Chiar căinarea cu „vai-de-mi-şi-de-mi”... nu-i 
decât o făţărnicie care-i îndulceşte inima, ca şi cum ar fi 
uns-o cu miere. Şi asta, deoarece ştia că, în curând, cel 
căinat n-avea să mai fie. E o lighioaie „pre pântece 
târâtoare”, de sânge fierbinte ca şi de „stârvurile împuţite” 
nesăturată. A vânat totdeauna din umbră, din întuneric. 
Gâcea, simţea, se călăuzea după miros; dar nici văzul nu-i 
era prost: vedea înlăuntrui dobitoacelor, le citea duhul. 
Proorocea soarta celor care se apropiau de moarte şi făcea 
ce făcea ca să le dea brâncirea cea de pe urmă. l-a reuşit 
socoteala asta în uciderea Costinilor, nu în a lui Lupu 
Bogdan... 

- Dar dacă el, Ilie Frigevacă, a strecurat otrava în 
cafeaua pe care vodă a dat-o hatmanului Bogdan? întrebă 
jupâneasa Maria. 

- Vulpea, zice Cantemir „sau de sula zavistiii împunsă 
sau de vicleşugul şi răutatea firii sale împinsă şi preste 
simţirea ei adevărul atinge”. În adunarea de la Arnăutchioi 
îndeamnă pe alţii să se ridice împotriva Corbului: de pildă 
pe Lup şi pe Şacal. Pe Şacal îl ademeneşte împotriva 
Struţocămilei, învinuind-o că nu-i jiganie adevărată, ci-i o 
îmbinare hidoasă între dobitoc şi zburătoare. Nefiind nici 
numai patruped, nici numai pasăre, nu poate stăpâni peste 
ţara Leului, ci trebuie aruncată în nicăieri. Pe Lup, Vulpea îl 
socoteşte o „jiganie filosoafă” şi cearcă să-l atragă în cursă, 
să-l scoată din tăcere a prudenţă şi să spună dacă este 


pentru sau împotriva Struţocămilei. Şi pentru că Lupul 
tăcea, Vulpea a vrut să dovedească adunării că, în fapt, 
este o jiganie iscusită. Şi-atunci a povestit, cu agerime şi 
viclenie, cum Lupul a păcălit un om sărac şi dulăii lui şi a 
sărit, împreună cu alţi lupi, peste gard, în ocol şi 
„fietecarele mielul său luă” şi se veseliră să „dea foamei 
potolire”. Sau, în a doua povestire, cum Lupul a păcălit pe 
un herghelegiu „carile precât era de bun păzitoriu, pre 
atâta era la vin tare bău- toriu”, şi i-a mâncat un armăsar. 
Nu iubea Struţocămila, dar a povăţuit Coşcodanul, 
Papagaia, Coțofana de Europa şi chiar pe Maimuţa Liviei s-o 
aleagă epitrop în ţara Leului. 

- Cine-s toţi aceştia? întrebă Neculce, cu oarecare 
paimă. 

- La rând : lenache Văcărescul, vistierul lui 
Brâncoveanu, lon Comnen, acel retor vestit care l-a convins 
pe Brâncoveanu să se înţeleagă şi să se împace cu 
Inorogul; el vrea, ca şi mine, să se unească muntenii cu 
modovenii, iar acea unire să se facă sub epitropia Corbului. 
Ca o pasăre foarte învățată ce este, Papagaia socoteşte că 
Struţocămila şi râvna ei spre epitropie sunt adevărata 
pricină din adunare. Scrie Cantemir, în cartea asta, că 
„Vulpea, precum din fire ieste bună adulmecătoare”, mare 
grijă „purta ca nu cumva adevărul să grăiască şi 
vicleşugurile acum ascunse vreodată să se dezgolească” şi 
cu dânsul să se piardă. Ca să-şi bată joc de Vulpe, spune 
că, în vremea epitropiei Struţocămilei, şi-a dat duhul 
sufocată cu un pui, pe care a cercat să-l înghită întreg, din 
lăcomie. 

- Bine-a făcut! se bucură căpitanul Silion. Asta merita. 

- Mare însemnătate dă Cantemir Cameleonului care, 
precum de multe ori am spus, este Scarlat Ruset, cel cres- 
cut, cum aţi mai auzit, ca şi Dimitrie Cantemir, la Şcoala 
Camilopardului... 

- A lui Alexandru Mavrocordat Exaporitul, adăugă 
Daria, bucuroasă că şi-a amintit această poreclă. 

- Da, maică Daria. Cameleonul este îndrăcit de isteţ, în 
toate şi harnic numai la cele rele, schimbător ca vântul şi 


după stăpânii pe care-i slujeşte ori îi trădează, dar mai ales 
după cum îi porunceşte câştigul cel mai mare de arginţi. 
Deşi, în fapt, avea chip de bărbat frumos, Dimitrie Cantemir 
l-a zugrăvit după firea lui cea urâtă şi ticăloasă. O jiganie 
pocită: cu gura spintecată până la umeri, fără gât, cu 
spinare ca a porcului, grebănoasă şi gârbovă, dar mai ales 
limba, a mirare de lungă, în vârf dăruită cu un clei sau vâsc 
cu care prinde musca, o vâră în gura-i cât un hău şi-o 
dumică. Asemenea chip hidos se potriveşte sufletului său 
de uneltitor, de născocitor de intrigi, cu purtări urâte, 
neomeneşti, de o strivitoare neobrăzare. Are totdeauna 
părerea celui cu care stă de vorbă sau care-l plăteşte mai 
bine. Este întruchiparea mincinosului, a fariseului neruşinat, 
a secăturii care stă adesea cu... dosul în două luntri şi 
pescuieşte în apă tulbure, murdărită de spurcatele lui bale. 

- Apă pe care, adesea, el o tulbura, cu meşteşug mare, 
ca să prindă peştele cel mai de preţ, spuse Silion, 

- Aşa-i, căpitane. Impreună cu Râsul şi cu dulăii, îl 
pândesc şi-l caută întruna pe Inorog, să-l vâneze, cu otră- 
vite săgeți. 

- Cine sunt dulăii? întrebă Daria. 

- Sunt oamenii Corbului trimişi în Țarigrad ca, 
împreună cu ogarii şi coteii, să iscodească toată Cetatea 
Lăcomiei, să-l apere pe stăpânul lor şi să încolţească pe 
neprietenii lui. Dulăi, ogari şi cotei au şi hrănesc în Cetatea 
Lăcomiei toţi epitropii celor două monarhii. între do- 
bitoacele pomenite .In „Istoria ieroglifică” este şi Bivolul de 
Cina sau de China. Aşa i-a zis lui Dositei, patriarhul 
lerusalimului, pe care Corbul l-a rugat să ajute la împăcarea 
cu Inorogul. Dimitrie Cantemir îl descrie aşa: ...,„la trup ieste 
negru, la cap alb, la picioare pag, la coamă comos precum 
caii de Schitiia, la isteciune din vulpe nu rămânea. lară 
hirişiia cea mai. chiară îi este totdeauna a răgi şi nepărăsit 
a mugi”... 

- Dascăle, Dimitrie-i prea răutăcios cu acest prelat 
foarte învăţat, care multe slujbe şi învățături a adus orto- 
doxiei şi scrieri însemnate a tipărit la Bucureşti şi la laşi, 


spuse vel hatmanul, după ce leremia închise cartea din 
care citise. 

- Adevărat, vel hatmane: îl înfăţişează cam caraghios 
şi strâmb; dar „trup negru” tălmăceşte rantia neagră, 
„picioare page” va să spună că poartă călţuni albi, iar „cap 
alb” închipuie bătrâneţea lui. 

- De unde ştii că-i aşa? nu voia Neculce să creadă. 

- Tălmăceşte Cantemir însuşi: a scris doar o carte cu 
cheie. Trebuie să spun că şi eu, dascălul leremia Cacavela, 
sunt cuprins în „Istoria ieroglifică”. Mă numeşte 
Privighetoarea. 

- A, frumos! se bucură Daria. Nume foarte potrivit 
pentru harul domniei tale de retor, cu vorbă înaripată şi 
glas melodios. 

- Te-a iubit mult, dascăle, surâse căpitanul Silion. 

- Da, m-a iubit; dar a fost şi supărat pe mine că l-am 
slujit şi pe... Brâncoveanu. Era să zic pe... Corb. Drept 
aceea mă cam înţeapă cu ironia. Zice că sunt o vietate cu 
„limbă lată şi voroavă neîncetată”... 

- Ei, dacă te-ar auzi în sara asta, şugui Neculce, ar 
zice: „Ci bine l-am văzut şi adevărat zugrăvitu-l-am”. 

- Da, da; dar iată ce mai scrie: ...„pentru ce aşa mult 
ritoriceşte, nici ea nu poate şti”. Ba chiar că „în cuvânt 
vreodat a să osteni nu ştie”. Şi-mi zice aşa pentru că mă 
cunoaşte ca zămislitor al multor cuvântări. Era însă supărat 
pe mine că un retor iscusit ca mine, în adunarea de la 
Arnăutchioi, nu m-am ostenit să-l apăr pe Fil sau măcar să 
flocăiesc Struţocămila, făcând-o de râs. Ba, mai mult, mă 
învinuie că în acea adunare am căutat să ticluiesc din 
„lexicoanele etimologhiceşti” numele Struţocămilei. 
Asemenea îndeletnicire i-a supărat foarte pe Inorog şi pe 
Fil. Drept aceea iar mă ocărăşte, zicând „că voroava lungă 
şi tot aceea, de multe ori poftorită, adică repetată, de-ar fi 
cât de dulce şi de frumoasă, până mai pre urmă să arate 
greţoasă şi săţioasă”... Nădăjduiesc că în sara asta de 
priveghi n-am trecut măsura. 

- Nu, dascăle, că nu te lăsăm noi, îl încredinţă Neculce, 
râzând. Cum începem a moţăi, te oprim şi poftim a gustare 


must şi vin întru alungarea somnului şi împrospătarea 
puterilor. 

- Vă mai sunt dator cu tălmăcirea numirii de muşte 
Adică albine, viespi, bondari, trântori. Vreţi să ştiţi pe cine 
numeşte aşa? 

- Vrem, dascăle! râse jupâneasa Maria. Că între atâta 
norod de jigănii şi orătănii n-o fi foc de-om mai afla şi 
despre nişte biete gâzuliţe nevinovate... 

- Albinele închipuie ţăranii de dajdie, plătitorii de bir şi 
angarele. Ele adună mierea şi fac belşugul şi luxul 
dobitoacelor şi păsărilor din amândouă monarhiile. Viespi le 
zice seimenilor, dărăbanilor şi tuturor lefegiilor, iar trântorii 
sunt scutelnicii. Muştele se răzvrătesc, burzuluite, că n-au 
fost întrebate în alegerea epitropului. Ele vor să se păstreze 
străvechiul obicei de a fi faţă la alegerea ocârmuitorului. 
Cantemir scrie: ...„albina sămânţa şi sulița, mierea şi fierea 
tot într-un pântece poartă”. Băâzâitul lor îl tălmăceşte ca pe- 
o chemare la bătălie: „Sculaţi fraţi şi mergând, viespilor 
ştire să dăm, pre tăuni şi pre gărgăuni împreună să ridicăm 
şi cu toţii la prisaca albinelor să ne adunăm, unde, de obşte 
sfătuindu-ne, să alegem şi să căutăm cu ce privileghie” 
(drept). Văzând asemenea răscoală, monarhia Vulturului şi 
a Leului „de mânie, ca beşica de vânt se umplură.” Şi 
porunci nimicirea lor: „curând dară în unghi să-i fărâmaţi, în 
colţi 
să-i zdrumicaţi, în labe să-i spintecaţi şi cu lutul şi ţărna să-i 
amestecați şi ca pravul şi pulberea în vânt să-i aruncaţi”. 
lar războiul fioros dintre păsări, jigănii şi muşte e descris pe 
larg şi cutremurător. De pildă: „Jiganiile săriia, să trântiia, 
suspina, strămuta, capul li să învârtejiia, greata li să 
scorniia, iară altceva nici procopsiia, nici îşi folosiia (că 
precum mâniia naşte izbânda, aşa izbânda nedobândită 
naşte dosada, cu care mâniia singură ca cu laţul său să 
sugrumă)”. Dintre păsările răpitoare, Brehnacea vorbeşte în 
faţa întregii adunări şi apără muştele, cum am mai spus, 
sfătuind pe epitropi să caute „frăţia” şi nu „veciniia” lor. 

- Cred că acum te-ai apropiiat de sfârşit, dascăle. 


- Da şi nu, vel hatmane. Dar, rogu-vă, nu vă pierdeţi 
răbdarea. Aţi înţeles că Filul este Antioh Cantemir. 

- Căruia şi în faţă îi spunea „Elefantule”! îşi aminti 
Silion. 

- Şi eu l-am auzit poreclindu-l aşa. Dar, în fapt, „Istoria 
ieroglifică” este povestea păţaniilor, a suferințelor 
Inorogului, „jigania cea vestită şi de colții a tuturor dulăilor 
aşa mult dorită”. O poveste cu meşteşug ticluită, cu 
pricepere şi multă fantezie înfăţişată, cu filozofie si ironie 
amestecată, cu îngăduinţă pentru unii şi cu necruţare 
pentru alţii ticluită şi cu mult har scriitoricesc scrisă. Cum 
am mai spus, la Arnăutchioi jigăniile şi păsările s-au adunat 
să se sfătuiască pentru alegerea epitropului din monarhia 
Leului. Dar sfatul s-a preschimbat într-o vajnică şi 
necurmată gâlceavă. Pricina? Mai multe jigănii şi păsări de 
pradă voiau să-şi impună epitropul său. Tărăboiul se aţâţă 
când se iveşte un al treilea pretendent: Liliacul. În vâltoarea 
tărăboiului, printre fulgerele învinuirilor şi trăsnetele 
amenințării cu moartea, pe Inorog îl vânează multe păsări 
de pradă şi o parte, adică în fapt cele mai fioroase dintre 
jigănii. Il apără, cu multă prudenţă, Lupul, Brehnacea cea 
bătrână şi câţiva dintre Şoimi. Chiar de la început, cartea 
povesteşte cum Corbul a prins scrisorile dintre Inorog şi 
Lup, în care se vedea că, în locul Vidrei, cereau să pună 
epitrop pe Fil. Râsul cu negru picat... 

- Adică Manolache Ruset! sări jupâneasa Maria. 

- Da, el, a rostit o cuvântare, înfăţişându-l pe Inorog ca 
pe o fiară primejdioasă, nedomolită, rea şi vicleană. Aşa 
fiind, trebuia, neapărat, să fie vânat şi surghiunit într-un 
ostrov, unde bântuie molima ciumei. Dar Molia din blane... 

- Vai de mine! se căină Neculce. Cine-o mai fi? 

- A, e Athanasie Papazoul, omul, iscoada Inorogului în 
adunare. El îl vesteşte despre învinuirile şi ponegririle 
Râsului. Ajutat de vrăjitori, de dregătorii otomani, Inorogul 
izbuteşte să rupă cursele şi să farme capcanele întinse 
împotrivă-i şi să scape nevătămat. Numai că Filul a venit la 
adunare cu gând rău aşupra fratelui său, Inorogul, crezând 
că poate pune mâna pe epitropie, cu sprijinul jigăniilor cu 


care a lucrat în epitropia dintâi. Vede însă, cu amărăciune, 
că nici Corbul nici Leopardul, adică Pardosul vărgat, nici 
Râsul nu mişcă un deget pentru dânsul. Şi-atunci se 
întoarce la Inorog, căit şi cu fruntea plecată, destăinuind şi 
osândindu-şi nemernicia cu care şi-a batjocorit fratele. 
Increzător în sine şi în Vrăjitorii cei mari prieteni... 

- Mehmet Cerchez, lusuf Daul... 

- De bună samă! Cu ei cearcă a înfrânge nesăbuinţele 
şi tiranicele ambiţii ale păsărilor răpitoare. Dar Vrăjitorii, 
după ce-i făgăduiesc marea cu sarea, îşi „schimbă feţele” 
şi, într-ascuns, trec de partea Corbului. Adică, înţelegeţi?, 
ascultă de sunetul plăcut al aurului adus de Struţocămilă. 
Râsul şi Cameleonul îl prigonesc, îl hăituiesc fără încetare 
pe Inorog. Chiar Vrăjitorul cel mare intră în luptă şi curmă 
orice legătură a Inorogului şi a Filului cu monarhia Leului. 
Ba, şi mai mult, porunceşte dulăilor să-l prindă pe Inorog şi 
să-l ucidă. Dar iată că muştele se răzvrătesc împotriva 
păsărilor de pradă şi a jigăniilor fioroase, tocmai când se 
aflau la un mare banchet. Dintre toate vietăţile numai 
Brehnacea povăţuia ca Filul şi Inorogul să nu mai fie 
prigoniţi, nici surghiuniţi. Dar măcar că vorbirea Brehnacei 
ca „mărgăritariul curat la aurul nespurcat şi pietrile scumpe 
frumos cu aur alcătuită era”, n-a înduioşat inimile împietrite 
şi pizmuitoare, precum zice apostolul Pavel: „Cel bun văz, 
pricep şi laud, dară cel rău urmez.” Deci Corbul trece peste 
sfatul Brehnacei şi, ajutat de Pardos, de Râs, de Cucunoz şi 
de alte jigănii sângeroase, poruncește Şoimului şi dulăilor 
lui să-l vâneze mai departe pe Inorog, fără milă şi să-i pună 
capătul. Noroc că fugăritul află adăpost pe un munte înalt. 

- La Buiukdere! aminteşte Daria locul de refugiu, unde 
l-a văzut şi ea, în mare taină, dovadă că urmărea cu toată 
luarea-aminte istorisirea dascălului, oricât de încâlcit se 
depăna şi mereu împletită cu citiri din carte. 

- Da, maică Daria. De acolo a trecut în coteţul „Cu- 
coşului Europei"... 

- Stai că acesta nu mai ştiu cine poate fi! 

- Cine altul, vel hatmane, decât solul Franţei, 
marchizul de Ferriol. Ascultaţi cum descrie Dimitrie 


Cantemir „coteţul” Cucoşului Europei. Staţi să găsesc 
tăsmăluţa... Aşa, aici: „Cucoşul acela lăcuia într-un munte 
înalt şi mare”... 

- Adică în Galata. Acolo era palatul ambasadei 
frânceşti. 

- Da, căpitane Silion... „Lăcaşuri avea multe şi mari, 
din toate părţile bine întărite şi cu tot feliul de copaci rodi- 
tori (de sub a căror rădăcini ape răci curgători ieşiia), 
încongiurate şi înfrâmseţate era, atâta cât la bunătatea 
locului câte s-ar cerca, una măcar nu lipsiia.” Încredinţat că 
nu-i vrednic de simpatia cuiva cel care nu face nimic pentru 
ea, Inorogul scrie Cucoşului o epistolă plină de dragoste. 
Zice în acea epistolă: simpatia „fiica asămănării ieste şi din 
dragoste să naşte”, încredinţat că „din dragoste se naşte 
dragostea”, iar „prieteşugul între muritori lucru prea mi- 
nunat” este, pentru că „alt el într-altul şi alt altul în sine 
ieste, trăieşte şi vieţuieşte”. Scrie despre prigoana la care, 
fără încetare şi fără cruţare, este supus: „...În ceriu de m-aş 
sui, acolo sunt câini, în fundul mării de m-aş cobori, acolo 
sunt dulăi, în munţi cotei, în dealuri copoi, în câmpi ogari, în 
stuhuri sampsoni 
şi-n tot locul fălci deschise, guri găscate şi colţi rânjiţi ca şi 
cum ar fi sămânţaţi pretutinderea împănaţi sunt”... 

- Dascăle leremia, îl opri jupâneasa Maria, ne cuprind 
fiorii groazei. 

- Pe drept cuvânt, cinstită gazdă. Ci asta dovedeşte că 
Dimitrie Cantemir are mare talent de a povesti ceea cea 
trăit, gândit şi simţit. Spunea de multe ori: „Poezia, ca şi 
adevărul, este o trebuinţă a sufletului”... Şi încheia epistola: 
...„Deci supt acoperământul dragostei tale, aciuindu-mă, 
voi rămânea, ca şi eu, în vreme ce fortuna îmi va sluji, 
răsplătire precum voi putea să fac, datoriu să fiu.” 

- Ştia limba franceză? întrebă jupâneasa Maria. 

- Da, ştia bine, încuviinţă leremia. Dealtfel şi aici, în 
Istoria asta, scrie : ...„căci Inorogul în glasul Cucoşului a 
cânta ştia”. Uitând binefacerile cu care l-a bucurat, Ca- 
meleonul s-a preschimbat din prieten în dulău, în cel mai 
vajnic vânător al Inorogului. De aceea Dimitrie Cantemir îl 


înfierează cu vorbe arzătoare, tăioase şi cu mult oţet 
amestecate, zicându-i: „organul fărădelegii, vasul otrăvii, 
lingura vrăjbii, tocul minciunii, sulița amăgelii, cursa vi- 
cleşugului, văpsala strâmbătăţii şi vânzătoriul dreptăţii”. 
Jiganie fioroasă şi crudă care „pentru bine cu rău răsplă- 
teşte”. Sfada, harta, pâra, bătălia, încăierarea par a nu se 
mai sfârşi. Cameleonul cată să scoată pe Inorog, cu orice 
preţ, din adăpostul lui tainic, ca să-l prindă dulăii ori 
crocodilii. 

- Nu mai ştiu dacă ai spus ori am uitat eu: cine-s 
crocodilii? 

- Sunt pristavii bostangiilor otomani. Ca să-i dea de 
urmă, Cameleonul îl întărâtă mereu pe Şoim împotriva 
Inorogului. Se preface iar prieten, voitor de bine şi izbuteşte 
a pune la cale o întâlnire între dânşii. În această întâlnire, 
ca să-l convingă de cinstea lui, Inorogul povesteşte 
Vulturului istoria neamului său. Povesteşte despre moartea 
părintelui său, Monocheroleopardalis. 

- Numele acesta ciudat şi pompos, observă lon Ne- 
culce, e încă un fel de laudă a părintelui său. Că avea 
Dimitrie această trufie. 

- Eu am stat lângă măria sa Constantin vodă Cantemir, 
simţi Daria nevoia să-l apere. Ştiu că a săvârşit multe 
isprăvi şi vitejii, că primise zeci de răni, iar semnele lor 
adânc îi erau săpate pe trup. Şi eu ştiu cât a suferit din 
pricina omorului spre care l-a împins duhul răului, numit 
lordache Ruset. Se căina, plângea în barbă, când îşi 
amintea şi rău îi ocăra şi-i blăstăma pe povăţuitorii 
nelegiuirii, pârâşi şi uneltitori. 

- Aşa o fi, dacă ziceţi. Ci eu voiesc să mă întorc la 
Inorog, şi să spun că, după ce a vorbit cu amintiri şi filo- 
zofie, Şoimul, ascultând, îşi schimbă părerile şi zice: Ino- 
rogul este o făptură deosebită şi merită a trăi pentru binele 
românilor. El cere Cameleonului să nu-l mai prigonească, 
să-l lase în pace. Dar mult prea schimbătoarea jiganie se 
preface a primi porunca şi sfatul ca, pe sub ascuns, să-l 
pârască pe Şoim Corbului că s-a vândut Inorogului, pentru 
bani. 


- Multă încurcătură şi zavistie a mai zămislit şi acel 
Scarlatache Ruset, se înclină Neculce. Dator sunt să vă dau 
dreptate şi domniei tale dascăle leremia si ţie Daria. Aşa 
am să-l înfăţişez şi eu în letopiseţ. 

- Mai greu va fi, vel hatmane, cuvântă căpitanul Silion, 
să-l înfăţişezi pe Dimitrie Cantemir aşa cum l-am văzut eu, 
amărât şi otrăvit, lângă un Scarlatache căinat şi spăsit, de 
jurai că om mai cumsecade ca dânsul nu se mai află pe faţa 
pământului. 

- Am cetit de mai multe ori vorbirea dintre Inorog şi 
Şoim, urmă dascălul leremia. l-a povestit despre scurta 
epitropie, de câteva săptămâni, în monarhia Leului, după 
stingerea Monocheropardalisului. Despre felul cum Vidra şi- 
a cumpărat epitropia, cu ajutorul Corbului, care i-a dat tron, 
bani şi pe Mreana de soţie, cu zestre bogată. El, Inorogul, 
nevoit este să fugă în Cetatea Lăcomiei şi să se aşeze la 
Grumazii-Boului. 

- Ce loc e acesta? 

- Bosforul, vel hatmane... Ca epitrop, Vidra jefuieşte cu 
nemilă, după voie şi poftă, monarhia Leului, secătuind-o de 
toate bunătăţile. Văzând aşa, Inorogul adună jigăniile 
bejenite, face solia cu jalbă la Vrăjitorii locului, la marii 
dregători şi, plătind „50 de sângeroase”, adică de pungi 
adunate cu sudoare şi sânge, dobândeşte pentru Fil 
epitropia în monarhia Leului, iar el rămâne de strajă în 
munţii de la Grumazii-Boului... 

- Cum am zice, capuchehaie. 

- Intocmai, Daria. Inorogul se călăuzeşte după în- 
văţătura lui Seneca filozoful, care zice: Gloria fugientes 
magis sequitur, adică faima mai de grabă se ţine după cei 
ce fug de ea. Dar Corbul, clocotind de mânie, face „mare 
descântec”, tot cu... „sângeroase”, îl mazileşte pe Fil şi 
urcă pe Vidră, pentru a doua oară, în scaunul de epitrop în 
monarhia Leului. Ca să-i fie bine Vidrei, prigoneşte, vânează 
pe Inorog şi pe Fil, silindu-i să se ascundă în locuri tari şi 
tainice, adică în casele unor mari dregători. Din ascunzişul 
lui, Inorogul izbuteşte a-i îndupleca pe Lup, Urs, Vulpe, 
Şacal şi Struţocămilă, pribegi în monarhia Vulturului, să 


pârască Vidra la Corb, ca pe-un sângeros jefuitor al ţării şi 
al norodului. Aflând că ginerele său e tiran, hapsân, hulit de 
toţi şi că, prin asta, îi ştirbeşte şi lui faima cea bună, Corbul 
îl cheamă pe Lup şi-l roagă să mijlocească împăcarea cu 
Inorogul şi cu Filul. Dar iată că află Pardosul, Cameleonul şi 
Râsul. Ei îl sfătuiesc pe Corb ca, în adunarea de la 
Arnăutchioi, să sprijine Struţocămila, jigania pocită, ocrotită 
de ei. Alegerea ca epitrop se face după multă zăbavă, 
ciorovăială şi zurbavă, dar lumii se vesteşte în felul 
pehlivăniilor la iarmaroc, bătând tobele, strigând şi urlând 
asurzitor: „lată că Struţocămila de titlul vredniciei şi 
stăpânirii vrednică ieste! lată că mare să află însămnarea 
numelui ei!” Dar toţi ştiu că a fost aleasă nu pentru merite, 
ci pentru că: „Aşa porunceşte Vulturul (adică padişahul), 
aşa va Corbul, aşa îndeamnă şi sfătuieşte Cucunozul”... De 
bucurie că li s-au împlinit voile, păsările răpitoare şi jigăniile 
cele fioroase fac ospăț mare, împărătesc. Dar cum alegerea 
Struţocămilei a cerut multă cheltuială, iar banii s-au scos 
prin „a multora multă asupreală şi mare înăduşală”, a celor 
mici, a muştelor: albine, viespi, gărgăuni, țânțari, suferinţa 
lor coace ca un „cărbune ardzătoriu şi foc pârjolitoriu”. 
Drept aceea, viespile aţâţă pe albine, pe trântori şi tăuni, 
pe gărgăuni, pe furnici şi țânțari la răscoală. Şi, în adevăr, 
se răscoală şi se năpustesc peste ospăţul cel împărătesc 
tocmai când jigăniile şi păsările se ospătau mai abitir şi se 
desfătau „cu tot felul de dezmierdări”, tocmai când beau 
pahar după pahar şi, „cu aburul vinului” în cap, îşi lăudau 
căpeteniile cu vorbe „negândite”. Astfel, scrie Dimitrie 
Cantemir, neamul muştelor „tot într-un suflet şi într-o inimă 
sculându-se şi mai mult cu focul inimii decât cu aripile 
zburând... ca focul în paie şi ca scânteia în iarbă pucioasă 
intrară”. Cuprinşi de spaimă, mesenii „de mânie, ca beşica 
de vânt se umplură” şi cu „urgie porunciră” să fie nimicite 
toate muştele: ...,„In colţi să-i zdrumicaţi, în labe să-i 
spintecaţi şi cu lutul şi ţărna să-i amestecați şi ca pravul şi 
pulberea în vânt să-i aruncaţi!” Aşa începe „războiul 
lighioilor mici cu cele mari”, care va să însănme răzvrătirea 
norodului şi potolirea lui, cu mare vărsare de sânge. Descrie 


apoi „meidianul bătăii”, unde păsările şi jigăniile „cu mare 
îndârjire ieşiră” împotriva muştelor. Ascultaţi: „Iară după ce 
Puhacele (adică bufniţele) din puşcile cele mari şi 
Cucuvaiele din cele mici sămnul războiului dederă, îndată 
sunet, buhnet, trăsnete, plesnete, vâjiituri şi duduituri 
preste tot locul să răsunară... Mânie ca aceasta vărsară, 
vrăjmăşie ca aceasta arătară, gătire ca aceasta făcură, 
tunară, detunară, trăsniră, plesniră, răcniră, piuiră şi din 
toate părţile cu mare urgie marile acestea jigănii asupra 
micşoarelor musculiţe se repeziră”... Făţărnicia Cameleo- 
nului, descoperită a treia oară, îl face pe Inorog să-l pe- 
cetluiască şi să-l suduie iară cum îi vine la gură sau cum îi 
cade sub pană: „mreaja dracului şi paianjenul tartarului”, 
„răutatea răutăţilor şi vicleşugul vicleşugurilor”, „răutatea 
peste răutate şi păcat peste păcat a grămădit”, „lanţul 
dracului şi undiţa demonului”, „haina vicleşugului curând să 
vecheşte şi în toate părţile destrămându-să, ruşinea i să 
dezgoleşte”, „jiganie spurcată şi făţarnică”... 

- Iscusită pană a avut Cantemir, dascăle! 

- Da, jupâneasă Maria, foarte iscusită şi uneori 
ameţitor de năstruşnică. Nu cruţă pe nimeni. La a doua 
întâlnire, cucerindu-i simpatia, Inorogul dezvăluie Şoimului 
nestatornicia Corbului, dovedindu-i că-i plin de otrava răului 
si vrea, neabătut, să-l piardă. Uimit de câte aude, Şoimul 
face un fierbinte jurământ de prietenie către Inorog, zicând: 
„lară pre mine în catalogul adevăraţilor prieteni 
numărându-mă... cu toată adeverinţa inimii mă giur că în 
viaţa mea de bine voitoriu să-ţi fiu şi oricând şi în orice a-ţi 
sluji voi putea că nu mă voi lenevi cuvânt îţi dau”. Apoi, 
auzind ocările Şoimului asupra Corbului, Inorogul îl 
asemăluieşte pe acest stăpân şi epitrop în monarhia 
Vulturului cu porcarul pe care senatorii l-au ales rege numai 
pentru că, aşa cum glăsuia jurământul, în ziua aceea, a 
intrat cel dintâi pe poarta cetăţii. Norocul şi nu alta l-a 
săltat în locul cel mai înalt, aşa cum spune şi cuvântul : 
„Sara ghiogar, dimineaţa spătar”... 

- Aici n-are dreptate! se împotrivi Neculce. Nici eu nu 


l-am prea iubit pe Brâncoveanu, dar ştiu că se trăgea din 
spiţă veche basarabească. Drept aceea îşi zicea chiar 
Constantin Basarab Brâncoveanu. lar snoava cu porcarul 
parcă se potriveşte mai repede Cantemireştilor... 

- Sunt de aceeaşi părere, vel hatmane; dar „Istoria 
ieroglifică” nu ţine să spună tot adevărul. Sau, dacă vreţi, 
scrie despre adevărul văzut de ochii lui Cantemir, înţeles de 
mintea, inima şi închipuirea lui. Şi vreau să vă mai cetesc 
ceva: după împăcare, Inorogul şi Şoimul, până noaptea 
târziu „pâlduind şi vorovind, să sculară şi, amândoi 
îmbrăţişându-să şi sărutându-să..., să giurară ca până la 
moarte prieteni nedespărţiţi şi în toate primejdiile unul 
altuia popreaua răzimării şi mâna sprijinirii să-şi fie şi 
dragostea vecinică şi neimată (adică neîntinată) să ţie”. 

- In ieroglifica asta nu scrie că au jurat să lupte, pe 
orice cale, împotriva stăpânirii otomane? întrebă Daria. 

- Nu, maică. Am cetit cartea asta, cu toată luarea- 
aminte, de trei ori, din tartaj în tartaj, dar n-am întâlnit 
asemenea jurământ. De altminteri, dacă a fost, nu putea fi 
decât cu desăvârşire tainic; primejdiile îl împiedicau a-l 
pomeni chiar într-o scriere cu cheie. 

- Dascăle leremia, grăi jupâneasa Maria, când ne aflam 
închişi în Cetăţuia, iar soţii se băteau cu otomanii la Prut, 
doamna Casandra mi-a povestit că între Dimitrie Cantemir 
şi Toma Cantacuzino a fost asemenea jurământ tainic. 

- S-ar putea, socoti şi lon Neculce. Mai ales că, în 1711, 
cum vom arăta, Toma Cantacuzino l-a părăsit pe 
Brâncoveanu şi a venit la ţarul Petru, ca şi Cantemir. 

- Şi dacă-mi amintesc bine, vorbi iar jupâneasa Maria, 
doamna Casandra mi-a istorisit cum Dimitrie Cantemir s-a 
tocmit mult cu Toma Cantacuzino, rugându-l să astâmpere 
gâlceava dintre români şi să se unească, luptând, împotriva 
vrăjmaşilor. 

- Femeie cantacuzină, cu har, cu osebită pricepere în 
treburile cele politiceşti. 

- Şi eu sunt încredinţat de asta. 

- Aşijderea adeveresc şi eu, zise căpitanul Silion, că 
doamna i-a fost sfetnic de taină, înţeleaptă, luminată, 


înţelegătoare, dar şi foarte stăruitoare şi dârză. 

- Mai departe, în „Istoria ieroglifică” scrie că, în- 
torcându-se, pe apă, de la întâlnirea cu Şoimul, Inorogul a 
fost prins de crocodili şi închis în bârlogul lor, adică la 
bostangi başa. Uneltitorul acestei mişelii - tot Cameleonul! 
- îl dă pe sama crocodililor ca pe un „vânat gras, mare şi 
frumos”. Faptă izvorâtă din „puturoasă hulă”. Cameleonul 
„minciuna în haina adevărului şi vicleşugul în cămaşa 
dreptăţii s-ar îmbrăca” spre a-l nimici; dar şi Inorogul s-a 
apărat cu „marea şi minunata putere a cornului” său. In 
închisoare i-au venit fel de fel de gânduri, de „sunete 
jalnice, eleghii căialnice şi traghiceşte”. Gândeşte la 
sfârşitul lumii, aşa cum a citit în cărţile despre Sibile, când 
toate semnele zodiacului, toate constelaţiile se vor 
răsturna, se vor încurca, se vor preface în haos. Citesc, ca o 
pildă de asemenea mânioase gânduri şi blăsteme: 
„Clătească-se ceriul, tremure pământul, aerul trăsnet, 
nourii plesnet, potop de holbură, întunerec de negură 
vântul să aducă”... Mult am stat asupra acestor pagini de 
jelanie scrise în felul apocalipsei: „lată, munţii strigă, văile 
răsună, iată dealurile grăiesc, câmpii mărturisesc, iată 
pietrile vorovăsc, lemnele povestesc, iată iarba cu 
galbenirea şi florile cu vestedzirea arătând”. De bună 
scriitură găsesc că este şi blăstămul Şoimului azvârlit în 
obrazul Cameleonului: ...„Hameleoane, bălaur mic şi zmău 
în venin, Hameleoane, domnul diavolului şi dascălul 
Cacodemonului, Hameleoane, fundul răutăţilor şi vârvul 
vicleşugurilor, Hameleoane, mreaja dracului şi paianjina 
tartarului”... Şi mai departe: „Piei de-aicea, o, jiganie 
spurcată şi făţarnică... Că într-adevăr cel dinceput ai fost, 
tot acela eşti şi tot acela vei fi, până când, ca căpuşile de 
sânge umplându-te, ca cârceii beşicându-te, plesnind, vei 
trăpa”... Trebuie să vă spun, la cheie „căpușşile de sânge” 
sunt tâlcuite „pungi cu galbeni” ; deci îl blastămă să piară 
săturat, sufocat de aur. Povesteşte apoi cum nu l-a ajutat 
nimeni, nici chiar fratele său, care şi-a văzut doar de pofta 
lui de domnie. Inorogul împotriva atâtor vrăjmaşi are doar 
un corn, în loc de armă, şi patru picioare de fugă împotriva 


atâtor gonaci. În carte scrie că liniştea şi belşugul din 
sălaşul Cucoşului îl ajută să lucreze şi să gândească. lar 
când Vrăjitorul cel mare din ostroavele mediterane... 

- Cine-i? întrebă Neculce. 

- Calaili Ahmed capudan paşa, marele vizir; el rupe 
toate vrăjile jigăniilor potrivnice şi-l apără pe Inorog, care se 
întoarce la casa lui unde, cu ajutorul Şoimului, lucrează de 
sârg la împăcarea cu Corbul. Îi scrie şi statornicesc 
condiţiile împăcării şi ale legării unei bune prietenii, ca între 
fraţi români. Se zbate până mazileşte Struţocămila şi pune 
epitrop în monarhia Leului pe Fil. După multe întâmplări, cu 
amestecul folositor al Camilopardului, căruia Corbul „toată 
plinătatea puterii” i-a dat, cu ajutorul Brehnacei bătrâne şi 
al Bivolului de Cina se înfăptuieşte, în sfârşit, împăcarea 
dintre Inorog şi Corb. Împăcarea se pecetluieşte în /ăcaşul 
Bivolului, adică la Patriarhie, „unde toţi dulăii, ogarii, coteii, 
împreună cu Brehnacea adunându-să, pre cinstea numelui 
şi pre credinţa cuvântului legământul păcii aşedzară... Apoi 
cu toţii sculându-să, cu capetele plecate, copitele Inorogului 
sărută. Inorogul însăşi îmbrăţişându-i precum i-ar săruta şi 
sămn de pace le-ar arăta, cu cinste îi priimea.” 

- Mutate în rândul animalelor acele întâmplări trăite de 
noi, mi se par acum mai uşor de înţeles, se bucură că- 
pitanul Silion. 

- Aşa-i, căpitane... Înfrânt, chinuit de visuri groaznice şi 
de mustrări de cuget, temător să nu-şi piardă viaţa pentru 
toate prostiile şi ticăloşiile săvârşite, Cameleonul cu mare 
umilinţă vine la Inorog şi se milogeşte: „Milostiveşte-te, 
milostiveşte-te asupra ticăloşiei mele” (adică a nenorocirii 
lui). Se tânguie că l-a istovit foamea, l-a pârjolit focul, l-au 
părăsit puii, încât a ajuns „pierit şi prăpădit”, fără nici o 
nădejde pe lume. Striga: „Agiutoriu, agiutoriu! cornul 
plecându-ţi, din otrava ce mă putrezeşte, mântuieşte-mă!” 
Cum era firesc, Inorogul îi răspunde cu vorbe de batjocoră 
şi blăstăm: ...„Ce precât a socoti pociu, receta leacului tău 
acesta ieste: cornul cămilii, coama şarpelui, ochiul guziului 
orb şi unghile peştelui luând, în laptele aspidei le fierbe, 
până la dzece ocă, dzece dramuri vor rămânea, carele în 


chipul alefiilui făcându-să, când soarele ca luna va scădea 
cu o parte pre la rane te unge, iară cu altă parte la sfârşitul 
soarelui, apă din fărmuşuri de marmure şi din pilituri de aur 
storcând, o amestecă, şi în chipul şerbetului făcând-o, o 
bea, şi aşa leacul îţi vii afla”... 

- Uluitoare închipuire! 

- Şi usturătoare batjocoră... 

- Da. Astfel sfârşeşte îndelunga sfadă între neamuri. 
Durase 1700 de ani. 

- Cum 1700? se miră Daria, clipind des din ochi. 

- La cheie scrie că-i vorba de şaptesprezece ani, între 
1688 şi 1705, adică de la moartea lui Şerban vodă 
Cantacuzino, până în anul când a scris cartea aceasta, unde 
povesteşte toată gâlceava de pe calea împăcării. Şi 
împăcarea asta este socotită ca o dorinţă, ca o râvnă, cao 
visare a multora. Şi, mai ales, ca o mare izbândă a 
Inorogului cel înţelept. 

- Imi pare rău, şugui Neculce, dar aşa de bine au ţinut 
această pace, precum ţin câinii vinerile. Zăzaniile s-au 
stârnit iară, după câţiva ani. 

- Nu din vina lui Cantemir, îl apără Silion. 

- Şi cred că ar trebui să mai socotim ceva, observă 
Daria; că într-o sfadă aşa de înverşunată, aţâţată de atâtea 
ciocniri de ambiţii şi de pofte de mărire, n-a căzut totuşi un 
cap, nu s-a pierdut nici o viaţă. Dimitrie, care trăise durerea 
uciderii Costinilor, nu mai vroia sânge. Nici gâlceavă. Nici 
pâră la... Vrăjitorul cel mare. Ci frăţească împăcare. 

- Mare adevăr ai grăit, Daria. Dar, din pricina Brân- 
coveanului, sânge a curs în cei zece ani care-au urmat. 

- Mai mult ca Dimitrie Cantemir, domnia ta, vel hat- 
mane, îl nedreptăţeşti pe Brâncoveanu. A fost, am mai 
spus-o, un voievod cu voinţă tare, mândru şi dornic de 
mărire, lacom de averi, poruncitor şi uneori chiar tiran. Dar 
nimeni n-a îmbogăţit ţara ca dânsul, n-a înfrumuseţat-o mai 
mult ca el. Am stat mulţi ani în preajmă-i şi l-am ajutat, pre 
cât m-am priceput, încredinţat că era bărbat înţelept şi 
voievod strălucit. A domnit mult. Şi toţi cei deprinşi cu 
schimbările dese în ocârmuire s-au învrăjbit şi-au ajuns a-l 


duşmăni de moarte. Şi mai cu samă rudele lui, Cantacuzinii, 
în frunte cu Constantin stolnicul. Eu, iubiţi priveghetori, 
bătrân cum sunt, n-aş dori nimica mai mult decât să mă 
aşez la Hurez şi să mai trăiesc în tihna şi frumuseţile de- 
acolo măcar cinci ani, şi-apoi să mă mut în lumea nefiinţei, 
bucuros că am văzut frumuseţea şi m-am înfruptat din 
dulcea ei minune. 

Văzând atâta dragoste pentru cel pe care Dimitrie 
Cantemir îl poreclise Corbul, lon Neculce a zâmbit şi a 
cuvântat: 

- Te cred, dascăle leremia. De aceea în letopiseţ voi 
scrie că s-a făcut pace între fraţi, cu jurământ înaintea 
patriarhului, ca să nu se mai pârască la Poartă unul pe 
celălalt, să-şi strice ţările cu multe cheltuieli şi haraciuri, ci 
încă să se ajute unul pe celălalt cu prieteşugul. 

- Aşa să scrii, cinstite vel hatmane, te rog, îşi împreună 
Daria mâinile. Căci înfrăţirea, unirea şi pacea între români a 
fost visarea cea mare a lui Dimitrie. Şi, să fim drepţi, şi a 
noastră, a tuturor. 

- Daria, vino să te-mbrăţişez pentru vorba asta, se 
ridică jupâneasa Maria în picioare şi o îmbrăţişă, sărutând-o 
pe amândoi obrajii. Toţi se bucurară de cuvintele şi 
prietenia Dariei. Şi iar se părea că priveghiul avea să 
sfirşească aici. Ci Silion întrebă cu oarecare nedumerire: 

- lertare, dar eu nu prea înţeleg ce fel de carte este 
această „Istorie ieroglifică”. Mi-i greu s-o pricep: întâmplări 
adevărate şi chipuri fantastice. 

Dascălul leremia zâmbi: 

- E o carte arţăgoasă, bătăioasă, muşcătoare. O satiră 
îndreptată împotriva nemernicilor mişunători într-o lume ca 
asta în care trăim. Şi nu-i uşor nici să scrii, nici să înţelegi o 
atare carte. Grea, dar ispititoare. Vorba latinului: difficile est 
saturam nori scribere. 

- Impreună cu Dimitrie Cantemir, se destăinui Neculce, 
în tinereţe am săvârşit multe năzbâtii şi pozne. Cred că aşa 
a vrut să facă şi în scrierea asta: o ghiduşie, o poznă, ceva 
de care să se minuneze lumea. 


- Era în adevăr om şugubăţ şi-i plăcea să vadă şi să 
râdă de tot ce-i strâmb. Dar aici a scris o carte larg cuprin- 
zătoare: ştiinţă, filozofie, istorie, politică, satiră, glumă, 
poezie. Prea mulţi l-au oropsit, l-au prigonit, prietenii l-au 
minţit şi înşelat. Chiar eu l-am mai părăsit uneori, că era 
prea pătimaş. Dar el n-a fost om care să se tânguie prea 
mult împotriva nedreptăţilor săvârşite. A luat pana şi ne-a 
zugrăvit pe fiecare. S-a răzbunat râzând de lipsurile noas- 
tre, de cusururile trupeşti şi duhovniceşti, de prostia tutu- 
ror. Ne-a înfierat necinstea, necredinţa, lăcomia, nepăsarea, 
trândăvia, mişelia, minciuna şi trădarea, toate acele păcate 
de care suntem încărcaţi, ca arborii de omizi, şi suferim. 

- Dacă ar fi ştiut de această carte, grăi căpitanul Silion, 
mulţi boieri l-ar fi otrăvit, iar marii dregători otomani l-ar fi 
sfâşiat. 

- De bună samă! întări vel hatmanul. Şi nicicum nu i-ar 
fi dat domnia. 

- A încercat, cu multă strădanie în cartea asta să 
lucreze, să mlădieze, să şlefuiască limba română, aşa cum 
au făcut toţi scriitorii cu graiul norodului lor, de la Homer la 
Virgilius, de la Herodot la Machiavelli şi de la Pindar la 
Petrarca. A vrut să arate că şi limba română poate tălmăci 
ştiinţa şi religia, matematica şi logica, retorica şi fizica, 
filozofia şi poezia. O spune asta un dascăl grec, care l-a 
învăţat pe Dimitrie Cantemir greceşte şi latineşte, iar el pe 
mine româneşte. În cartea asta Cantemir a dovedit că limba 
română-i potrivită, e bună şi demnă pentru retorică, 
asemeni latinei sau elinei. 

- Din câte ne-ai cetit, dascăle, şi din câte mai ştiam şi 
eu de la dânsul, am înţeles că Dimitrie Cantemir voia să 
scrie cărţi într-o vorbire, într-o limbă, într-un stil, cum se 
mai zice, deosebit de vorbirea zilnică a norodului. 

- Da, un scris în felul scriitorilor, istoricilor şi filozofilor 
latini, care vă sunt străbuni vouă, românilor, şi care v-au 
lăsat o limbă ca o fiică iubită. El, Cantemir, a voit să vă 
reamintească această înrudire şi să facă limba română mai 
aproape de cea care i-a fost mumă, limba latină. 


- Nu pot spune acum de-i bine ori rău, dar ştiu că şi 
Miron Costin a vrut cam acelaşi lucru. Mie însă mi se pare 
limba asta greu de înţeles pentru cei neşcoliţi, 

- Mi-a spus de mai multe ori, cinstite vel hatmane, încă 
de pe când îl aveam ucenic, că râvnea să scrie în felul 
ritoricesc. Zicea că românii, trăind multă vreme despărțiți, 
graiul lor a ajuns să rostească unele cuvinte în chip 
deosebit. De pildă voi moldovenii ziceţi pâne, muntenii 
pâine, iar transilvănenii pită. Ştiind el aşa de bine limba 
latină, muma cea de faimă a limbii române, a voit să scrie 
într-un grai unic, pentru toţi românii de pretutindeni. 
Spunea: „Să dau poporului român o limbă cate să-l unească 
şi mai strâns, fără nici cea mai mică deosebire. Să scriu 
într-un stil ritoricesc, mult mai împodobit ca până acuma. 
Să înşir metaforele şi epitetele ca hurmujii pe aţă. lar 
verbul, ca-n latineşte, îndeobşte, la sfârşit să-l pun. Fac 
acest lucru pentru că, aşa cum alte popoare din Europa au 
scrieri mari şi multe de poeţi talentaţi ticluite, noi încă nu 
avem. Doar Miron logofătul Costin şi Dosoftei mitropolitul 
ce-au mai scris, din cugetul şi inima lor ori tălmăcind. Și 
scriind eu, mă împrumut, mă înfrupt din ce a cântat şi 
cântă, a povestit şi povesteşte poporul pe la nunţi, pe la 
şezători, pe la colindeţe şi pe la înmormântări, adică doine, 
cântece bătrâneşti, urături, descântece, blăstăme, strigături 
ori zicale. Aşa vreau să contribui şi eu la alcătuirea limbei 
române pentru toţi românii. Că aşa au făcut Dante pentru 
italieni, Ronsard pentru franţuji, Cervantes pentru spanioli... 
Vrednic ca aceia şi eu aş vrea să fiu”... 

- Poate să aibă dreptate, îngădui vel hatmanul lon 
Neculce. Ci eu nici ştiu, nici pot scrie aşa. Povestind despre 
fapte, întâmplări şi oameni, ca să zic aşa, de toată ziua, de 
aici de la noi, folosesc şi vorbe şi vorbire de toată ziua, de 
aici de la noi. O scriere într-un strai sărbătoresc 
deocamdată ar fi cam greu de înţeles de tot norodul. Când 
toţi românii se vor şcoli vor folosi şi un grai sărbătoresc. 
Asta-i părerea mea. 


- Aşa să scrii, cinstite vel hatmane, cum ti-i voia, îl 
povăţui dascălul leremia. Că numai aşa scriitura ro- 
mânească îmbogăţi-se-va. 

- Atunci, se ridică lon Neculce, dragi oaspeţi şi 
priveghetori, să mulţumim din inimă dascălului leremia 
pentru marea osteneală de a face din priveghiul acestei seri 
ceva cu totul deosebit. Adică, aidoma ca un dascăl, ne-a 
dăscălit, iară noi, precum şcolarii cuminţi, cu plăcere mare 
l-am ascultat. 

După gazdă, fiecare a simţit porunca lăuntrică de a 
mulţumi dascălului leremia şi de a-l firitisi pentru răbdarea 
şi adâncimea cu care a cercetat această carte scrisă cu 
cheie, greu de descâlcit. 

- Da, o carte ca o bătălie şi ca o joacă, o legănare între 
haz şi năcaz un fel de ornitozoomahie în grai român, 
precum a fost Batrahomyomahia grecească... Ci n-am 
vorbit decât despre o carte a lui Dimitrie Cantemir. Ar mai fi 
cele de filozofie, de religie musulmană, de muzică şi mai 
ales cea numită Descriptio Moldaviae. Dar pentru asta ne-ar 
trebui multe seri de priveghi... Noapte bună! 

Toţi se resfirară în odăile lor să gândească la ciudata 
carte cantemirească şi la vietăţile năstruşnice, scornite de 
mintea zămislitorului. 

„..„Scornite? se întrebă Daria, citind la luminare, în 
cămara ei. Nu. N-a scornit nimic: a văzut doar mai cu 
pătrundere, mai cuprinzător, mai adânc”... Şi citi până auzi 
clopotele de utrenie la bisericuţa din curtea conacului, iar 
pe la ferestre începură să treacă strigând: „Rămas bun!” 
lăstunii, în calea lor spre acelaşi miazăzi mai cald. 


SEARA A UNSPREZECEA sau: 
CEASUL MARILOR SPERANŢE 


S-au adunat înainte de asfinţit în pălimarul larg, 
adăpostit de lujerii de viţă încărcaţi cu struguri rubinii. O 
melancolie greu de definit umpluse, ca o mireasmă tristă, 
inima tuturor. Printre vrejii de viţă cu frunze aurii, apusul se 


boia roşu-portocaliu, parcă soarele ar fi împroşcat cu mii de 
mături uriaşe milioane şi milioane de stropi de culoare, 
furaţi din cazanele şi hârdaiele ascunse dincolo de 
marginea zării. Îi aşteptau, pe talere roşii înflorate cu alb, 
galben şi verde, felii subţiri de cozonac cu miez de nucă şi 
sămânță de mac. Slujea căpitanul Silion, amintindu-şi de 
vremurile când era omul de casă şi de mare credinţă al 
Cantemireştilor. Jupâneasa Maria îi admira, în gând, 
îndemânarea cu care împărțea fiecăruia din bunătăţile de 
pe masă. Vorbirea o începu dascălul leremia, după ce se 
aşezară toţi în jilţuri şi dădură semn din capete că-s gata de 
priveghi. Povesti cum a copiat letopiseţul stolnicului 
Constantin Cantacuzino şi cronica lui Radu Popescu din 
Ţara Românească, şi făgădui să i le împrumute şi lui lon 
Neculce, să-şi facă şi el câte o copie. 

- Mă ajută şi jupâneasa Maria, se mândri vel hatmanul. 
îi place să migălească mai ceva ca un diac copist. 

- Copierea manuscriselor, lucru de răbdare ca şi 
ghergheful ori cusutul altiţelor. Pentru mine slovele sunt 
floricele cusute cu pana. 


- Se cuvine a cunoaşte adânc istoria ţărilor noastre. 
Miron Costin a tălmăcit pre acel Toppeltin, care scrie despre 
istoria Transilvaniei. Numai că istoricul sas prea puţin 
vorbeşte despre români. Pentru că ei lipsesc din ocârmuire; 
trudesc doar la munca ogoarelor, la creşterea turmelor şi în 
văile munţilor, scoțând sare, argint şi aur. 

- Vei vedea că stolnicul Cantacuzino pomeneşte de 
boierimea română din Transilvania care s-a ungurit, ca să 
fie primită părtaşă la ocârmuire, adăugă dascălul leremia. 
Şi din Ban a ajuns Banfy, din Drag Dragfy, din Cânde 
Kendefy. 

- Şi urmaşul lui lancu Corvinul de la Hunedoara, Matei, 
după ce a împrumutat legea papistaşă, a ajuns rege în 
Ungaria... Ehei, multe mai au istoricii de scris, ca să le ştie 
norodul român ce a fost, ce este şi ce va să fie... Mă întreba 
odată oarecine de ce mă înverşunez într-atât împotriva 
stăpânirii padişahului, rări cuvintele Ilon Neculce, apăsând 
pe fiecare. Să lămuresc: întâi pentru că mi-a fost dat a 
cunoaşte, din istorie, nesfârşitul şir de asupreli, umiliri, 
suferinţe şi dureri îndurate de această ţară şi de acest 
norod românesc. Al doilea pentru că sunt nepotul 
Alexandrinei, lordăchioaia cea bătrână, care din pruncie m- 
a hrănit cu povestiri despre vitejiile de altădată; pe acelea 
vreau a le scrie ca „O samă de cuvinte” şi să le aşez în faţa 
letopiseţului ce gândesc a-l ticlui. Al treilea pentru că m-am 
născut aici, în Prigoreni, în 1672, anul când Georghe Duca a 
înăbuşit, cu mare vărsare de sânge, răscoala lăpuşnenilor şi 
a orheienilor, ocârmuiţi de Hâncu şi Durac, răscoală a cărei 
pricină adâncă zace tot în stăpânirea otomană. Al patrulea 
pentru că, din spaima ienicerilor care ne-au prădat casa, 
muma mea Catrina m-a născut înainte de soroc. Acei 
ieniceri erau din armia cea mare a sultanului Mahomed IV, 
când a trecut prin Moldova şi a cucerit Camenița de la 
poloni. Şi m-a născut muma drept în ceasul când Duca vodă 
îl primea pe padişah cu măreț alai, iar muezinul, urcat în 
turnul de la sfântul Neculai, a strigat rugi în numele lui 
Allah. Asemenea ruşine şi betejire a credinţei şi demnităţii 


noastre nu se mai pomenise. Se vede că mumă-mea, şi mai 
ales bunica, mi-au insuflat, încă din pruncie cum am zis, şi 
teama şi ura împotriva cotropitorilor. Al cincilea pentru că 
eu am ascultat multe din cele ştiute de Dimitrie Cantemir 
despre scăderea puterii otomanilor şi despre strădaniile 
împăraţiilor creştini, şi mai ales ai Austriei şi Rusiei, de a-i 
goni din Europa, de istov. Al şaselea pentru că mulţi 
cărturari din veacul în care m-am născut, şi mai cu samă 
Miron Costin, s-au zbătut în fel şi chip să afle calea 
scuturării jugului otoman. Gândind la câte am tras, îmi vine 
să strig tânguire ca pelinul mai amară: Oh! oh! oh! săracă 
ţară ce nărocire de stăpâni ca aceştia ai avut! Ce sorţi de 
viaţă ti-au căzut! Că mă mir cum de-a mai rămas om trăitor 
în tine şi n-au pierit cu toţii de istov... Dară să ne întoarcem 
la priveghiul nostru şi să ne amintim, cum spuneam 
alaltăseară, că s-a deslănţuit iureşul cel mare şi repede, 
mult prea repede, al domniei lui Dimitrie vodă Cantemir. 
Cele petrecute atunci în Moldova le cunosc eu bine, că le- 
am trăit şi adânc s-au scris în inima mea. Dator sunt a 
spune că s-au întâmplat unele lucruri neobişnuite cu acea 
domnie. Întâi că Dimitrie n-a plătit nici un ban pentru 
dobândirea ei. Apoi că nu s-a făcut nici un fel de ţeremonie. 
Poate pentru că mai domnise o dată şi nu socotea 
trebuitoare o a doua ungere. Dealtfel, lui Dimitrie nici nu-i 
plăceau ţeremoniile pompoase şi ipocrite. Şi-apoi războiul 
bătea la uşă: nu era vreme de sărbători şi risipă de bani. 
Era nevoie de oameni care să înţeleagă vremurile şi să 
hotărască repede ce şi cum. Din partea padişahului, 
Dimitrie vodă Cantemir primise trei porunci, grele: întâi şi- 
ntâi să fie omul lui împotriva ţarului Petru, a doua, să-l 
prindă pe vodă Brâncoveanu, despre care se aflase că 
umblă cu fofârlica, precum se zice, şi a treia, să ia tot el şi 
domnia în Ţara Românească. 

- Ar mai fi una, vel hatmane, zise căpitanul Silion: să 
fie voievod puternic, neclintit şi să nu ţină sama de sfatul 
boierilor, dacă nu-l crede bun. 

- Adevărat, căpitane. Ci eu, lon Neculce, om de 
încredere al măriei sale, sosind în ţară, cu carte anume l-am 


scos din închisoare pe lordache Ruset. Şi deşi el mult se 
temea c-o să-l urc în ştreang, iaca, l-am pus caimacam. L- 
am privit în scaunul de locţiitor al domnului: cât era el de 
şiret, de rău la inimă şi pestrit la mate, cât se ştia de hârşit 
cu lumea, tot îl buimăcise, îl prostise nedumerirea şi 
uimirea, cumsecădenia lui Dimitrie şi mărirea în care-l 
înălţasem. Mereu mă întreba: „Cum? Nu se răzbună?”; „Ce 
răzbunare mai usturătoare decât să-l primeşti domn? am 
râs eu. Vorba ceea: nici să văz vreodată drac, nici cruce de 
el să-mi fac.” Şi pe când alţi domnitori, după ce se mazilesc, 
fug unul de altul ca naiba de tămâie, fug de le sfârâie 
călcăile, Dimitrie Cantemir mi-a poruncit să nu se-atingă 
nimeni de cinstea lui Neculai vodă Mavrocordat, să am grijă 
de el ca de un domn, să mă grijesc de tot ce i-ar trebui la 
pornirea din laşi, iar pe drum nimica să nu-i lipsească şi nici 
o primejdie să nu-l atingă. Ba, lucru şi mai neobişnuit, 
domnul care pleca - Mavrocordat - şi cel care venea - 
Cantemir - s-au întâlnit la Galaţi şi au sfătuit câteva 
ceasuri, numai ei între ei, despre ocârmuirea ţării şi despre 
alte lucruri tainice. Şi chiar jurăminte ca, spre binele ţării, 
să nu se pârască la Poartă. Precum ştiţi, se cunoşteau bine 
din Țarigrad şi s-au înţeles cu prietenie, ales că Dimitrie nu 
ceruse el domnia, ci i se dăduse, i se impusese, cum aţi 
auzit de la Dimitrie însuşi. 

- Aşa am ştiut şi eu, adeveri dascălul leremia. lar 
Dimitrie i-a dat povaţă: Sustine ei abstine, adică rabdă şi 
înfrânează-te. 

- Incepea deci nu o domnie nouă, ci un clocot, o 
nedomolită furtună de două sute patruzeci de zile. Deci, la 
10 decembrie 1710, cine-l primea în fruntea sfatului de 
boieri şi dregători? 

- lordache Ruset, vel vistierul, Pardosul, fratele Ca- 
meleonului şi ai Răsului! surâse jupâneasa Maria. 

- Eram acolo şi l-am auzit cu glas subţiat de bătrâneţe 
şi tremurat de spaimă: „Să trăieşti, măria ta!... Bine-ai 
venit... Mult mă bucur că...”; „Bine v-am găsit, cinstiţi 
dregători! a strigat vodă vesel, voios, prietenos. Nu vă 
aşteptaţi să mă vedeţi domn. Nu-i aşa?”; „Drept sa spun, 


nu...”; „Nici eu, vistier lordache, nu mă aşteptam să am 
prilejul de a te aşeza în fruntea dregătorilor.”; „Neculce m-a 
scos din temniţă şi...”; „Eu i-am poruncit, vistiere.”; „Să 
trăieşti, măria ta! Jur că...”; „Taci! Nu jura nimic: că de vreo 
patruzeci de ani tot jurăminte calci. Gura şi inima coclite ţi-s 
de multele minciuni rostite, ca malurile gârlelor măâlite.”; 
„Măria ta, sunt boier bătrân...”; „Îmbătrânit în rele şi 
ticăloşii!” Temându-se foarte de asemenea sfadă, 
mitropolitul Ghedeon, care de fapt trebuia să rostească 
urarea de bun venit, prinse curaj, în sfârşit, şi, cu glasu-i de 
buhai hrănit cu trifoi şi urluială, s-a rugat pentru strălucitul, 
îndurătorul şi binefăcătorul domn Dimitrie Cantemir, ca 
bunul Domnul şi Dumnezeul nostru să-i dea sănătate, viaţă 
lungă, să-l păzească de primejdii, să-l înzestreze cu tăria 
trebuitoare spre a pune sub picioarele măriei sale pre toţi 
potrivnicii, răii, nelegiuiţii şi vrăjmaşii. Vodă a ascultat 
urarea, încruntând uşor sprâncenele şi zâmbind trist. Apoi a 
zis: „Boieri, n-am venit să huzuresc şi nici să mă 
căpătuiesc, ci să îndreptăm cele strâmbe, să îndepărtăm 
cele rele şi să scoatem ţara la liman.” Noi, toţi, am dat din 
capete şi am zis, cu veliglas: „Aşa va fi, măria ta!” Singur 
lordache Ruset a îndrăznit a întreba, cu iz de dojană: „Dar 
nu... boiereşti boierimea, măria ta, după datină?”; „Chiar 
acum, vistiere, dacă eşti aşa de grăbit. Neculai Costin să fie 
vel logofăt, Lupu Costache vel vornic în Ţara de Jos, Antioh 
Jora hatman, lon Neculce vel spătar, Ştefan Luca vistier...”; 
„Dar noi, Ruseteştii! se îngălbeni lordache Ruset, iar 
ceatlăul de pe frunte i se făcu vânăt-negru. Noi... unde?” ; 
„Deocamdată la hodină. Prea mult aţi... trudit asupra ţării, 
fără milă jăcuind-o.”; „Te-nconjori de Costini şi Costăcheşti 
măria ta, un Cantemir?” s-a subţiat şi a zbârnâit glasul lui 
lordache Ruset, ca o strună de cobză dogită. Vodă i-a tăiat- 
o scurt: „Vreau să dreg greşelile cele mari săvârşite cândva 
şi să sting vrajba în ţară. Vreau să mă port blând cu toţi cei 
drepţi şi cinstiţi. Dar mai ales drept voiesc a fi cu norodul. 
Aşa că stai liniştit, bivel vistiere lordache Ruset. Nu trimite 
scrisori lui Scarlatache să mă pârască marelui vizir; că, în 
loc să fiu înecat în Bosfor, cum ai cercat de atâtea ori, iată- 


mă urcat în scaunul domniei, ca bărbat de mare încredere 
al padişahului.”; „O să te pârască alţii”, nu se lăsă lordache 
biruit. „Aha! Tot mai crezi, ca şi Scarlatache, că... Alifâstâc 
va face bâldâbâc în Bosfor la hagialâc?” a răsucit vodă spre 
şagă, iar Ruset: „Ferească Dumnezeu să mai cred aşa 
ceva...” ; „Noi, Cantemireştii, 

ne-am împăcat cu Brâncoveanu de acum cinci ani. Cu Ma- 
vrocordat sunt prieten... Boieri, bucuros, cu inima deschisă, 
fără pic de trufie, primesc orice sfat bun; dar de hotărât 
numai eu hotărăsc. Pentru că ştiu o zicală otomană: în 
ograda cu mulţi cocoşi se face ziuă târziu.” După câteva 
clipe de tăcere, vorbi logofătul Neculai Costin: „Vara a fost 
secetoasă, măria ta, iar acum o molimă necruțătoare 
seceră turmele de vite. Nu mai biruie oamenii nici să le 
jupiască pielea, nici să le-ngroape. Dările-s multe şi grele.”; 
„Le scad pe toate, logofete Costin! Darea pe ştiubeie o 
desfiinţez. Mânăstirile Tazlău, Probota şi Bistriţa, cele mai 
înzestrate, precum ştiţi, le scot de sub închinarea către 
Patriarhia Ierusalimului: veniturile lor să rămână ţării.”; „Ce 
va zice patriarhul Hrisant Nottara?” a întrebat logofătul 
Costin. „Se va supăra. Dar îi va trece îndată ce va vedea la 
ce folosim acele venituri, îl linişti vodă. Rogu-vă, daţi ştire 
să se întoarcă la casele lor toţi boierii şi căpitanii pribegi.”; 
„Faci... oaste?” a întrebat făţarnic îngrijorat lordache Ruset. 
„Da. Porunca marelui vizir Baltagi paşa. Câţi lefegii putem 
strânge, Jora?”; „Vreo patru-cinci steaguri”, a îngăimat 
acela. „Zece! Să-mi strângeţi, cât mai repede, zece 
steaguri. Neculce, caută oamenii şi căpitanii lui Constantin 
Turculeţ.”; „Dar aceia s-au bătut cu... turcii”, se nedumeri 
Costin. „Insamnă că au avut pe pielea cui învăţa războiul, a 
râs fără sunet voievodul. Le dăm spadă cu două tăişuri...” 
în loc să spună, cum se cuvenea: „Am înţeles, poruncă”, 
Antioh Jora s-a pripit cu o întrebare neavenită: „Am vrea să 
ştim: noi cu cine mergem? Cu ţarul ori cu sultanul?”; 
„Hatmane, întreabă-ţi cugetul şi-ai să afli răspuns drept, s-a 
întunecat vodă la faţă. Gata!... Mulţumesc, boieri. La 
treabă! Rămân Neculce, Costin şi Ştefan Luca, să vorbim 
despre casa unde să-mi găzduiesc doamna şi coconii. 


Aşa...”. După plecarea boierilor, vodă ne-a cuprins cu 
braţele, prieteneşte, pe după mijloc şi a cuvântat cu glasul 
lui bun şi cald, care te ungea la inimă: „Suntem 

de-o samă, nu?”; „Eu cu câţiva ani mai mare”, a răspuns 
Neculai Costin cu oarecare asprime în glas. „Vă sunt domn, 
dar vreau să fim şi prieteni. Buni! Avem de împlinit 
poruncile sultanului. Multe şi grele. Să ne purtăm aşa fel, 
încât să nu se ivească nici un soi de bănuială. Nici una!”; 
„Prea bine”, am zis eu, cu convingere multă, dar privirea 
mi-a fugit spre Costin logofătul. „Neculai Costin, logofete, a 
vorbit măria sa, cântam când mă aflam flăcău: Lung e 
drumul şi cotit, /Mă dor ochii de privit... Dacă nu se 
întâmpla o mare nenorocire noi am fi fost acum cumnaţi. 
Adevărat?”; „Da, măria ta, îmi pare rău că...”; „Au trecut 
de-atunci douăzeci de ani. Nu cer să uiţi. Nici să ierţi: ar fi 
peste puterile unui om şi, cumva, împotriva firii. Te rog însă 
ca, după atâta vreme, să ai înţelegere şi bunăvoință a lucra 
împreună, uniţi, întru binele ţării. Eşti bărbat învăţat, ca şi 
mine. Ai cetit, ca şi mine, şi-ai scris istorie: te-ai încredinţat 
că, din pricini mărunte, se săvârşesc rele mari, de neiertat, 
pe care apoi, din fericire, vremea le şterge. Nu cred în 
zicala otomană care zice: lumea trece, ura rămâne. Îl cred 
însă pe Cicero: Nullus dolor est quem non longinquitas 
temporis minuat ac molliat: nu se află durere pe care 
trecerea timpului să n-o micşoreze şi să n-o facă uitată. Eşti 
mare cărturar şi ştii că nu-i omeneşte să răspunzi răului cu 
rău, decât după ce te-ai încredinţat că făcătorul relelor n- 
are leac. Pentru omul înţelept piatra de încercare este 
bunătatea. Vreau, doresc, poruncesc şi vă rog ca voi trei să- 
mi fiţi ajutorul în toate. Ştiu că pasărea nu poate zbura cu o 
singură aripă şi fără coadă. Voi, trei dregători, fiţi aripile şi 
coada plutitoare ale celui care şi-a luat răspunderea 
zborului spre libertatea acestei ţări înrobite şi a acestui 
norod asuprit. Juraţi că-mi veţi fi de credinţă şi că nu veţi 
dezvălui nimica din ce hotărâm, între noi, de taină.” 
Inflăcărată, vorbirea măriei sale a topit gheaţa din inima lui 
Neculai Costin. Şi-a strigat într-un glas cu mine şi eu Ştefan 
Luca: „Jurăm!” Măria sa ne-a strâns şi mai aproape, mai 


tare, şi-a grăit: „Ne purtăm aşa fel, cu toată dibăcia, încât 
sultanul, marele vizir şi orice dregător otoman să vadă că-i 
suntem cele mai credincioase slugi. Dăm ajutor paşei la 
Tighina. Strângem provizii pentru armia sultanului. Ne silim, 
cât putem, să-l prindem pe Brâncoveanu. ÎI înştiinţăm pe 
sultan şi pe marele Seraschier Baltagi Mehmet despre tot 
ce face ţarul Petru. Şi, mai ales, ne străduim a trimite ştirile 
înaintea oricui. Totul ca să ne întărim credinţa faţă de... 
stăpâni. In acelaşi timp, în desăvârşită taină, logofete 
Costin, preschimbat în călugăr, pleci la Târgovişte şi-i spui 
lui vodă Brâncoveanu, numai lui!, că marele vizir mi-a 
poruncit să-l prind şi să-l trimit legat la Ţarigrad...”; „Măria 
ta, mă uluieşti!” s-a speriat Costin. „Îl încredinţezi că n-am 
s-o fac pentru nimic în lume: e român ca şi mine şi, ca şi 
mine, vrea binele acestei ţări române.” Pe chipul logofătului 
s-a stins uimirea şi-a înflorit o bucurie adâncă: „Am înţeles, 
măria ta: aşa voi face.” Incredinţându-se că l-a câştigat trup 
şi suflet, Dimitrie vodă s-a răsucit către Ştefan Luca şi i-a 
zis tot cu dragoste şi vorbă aprinsă: „Ştefane, prietene, 
zilele acestea petreci, bei, te-mbeţi, cânţi, faci tărăboi mare 
prin laşi...” Ştefan a holbat ochii, năuc; apoi s-a gângăvit: 
„Măria ta... sunt cumnatul lui Neculce şi de râs... de râs mă 
fac...”; „Stai!... Pălmuieşti un călugăr ori un negustor turc 
din Beilic. Şi, beat fiind, cerci a sparge uşa la mănăstirea 
Golia.”; „Măria ta, eu sunt... sunt boier”, căută Ştefan Luca 
să înţeleagă. „Ştiu, Ştefane: boier cu vază şi om cuminte! 
Dar tocmai de aceea săvârşeşti o poznă ca eu să te pun la 
închisoare. laşul află că ai căpiat, iar eu te-am osândit să 
stai într-o chilie la Secul, în munte.”; „Na! am păţit-o!”; „În 
vremea asta, pleci sol de mare taină la ţarul Petru. Până 
atunci îţi pregătesc hârtiile şi îndreptările.”; „Atunci, a 
suspinat, a lămurire, cumnatul meu Ştefan Luca şi a primit, 
judecând: ca s-o fac bine pe... nebunul, se cere să nu pun 
picătură de vin în gură.”; „Ştefane, ai înţeles ce vreau?”; 
„De mult, din Țarigrad, când te-am văzut la sfat de taină cu 
Toma Cantacuzino şi cu contele Tolstoi, în casa măriei tale 
de la Sangeakdar lokusi.” „Casa mea... suspină vodă şi 
ochii i-au lucit, înlăcrămaţi. Cum vor mai prăda-o tâlharii... 


Şi cărţile, cum or să mi le ardă...”; „Ai ţara, în schimb, 
măria ta, am zis eu, spre mângâiere. Şi nu se poate casă 
mai mare, mai împodobită, mai frumoasă.” Vodă m-a privit 
îndelung şi-a grăit: „Ai dreptate... Zice Hafiz stihuitorul: „Mi- 
ai atins doar inima uşor, / Şi s-a sfărâmat în mii de inimi; / 
O, cu mii de inimi mă-nfior — / Dar mi te iubesc cu mii de 
inimi”... Pentru cea pe care o iubesc cu mii de inimi, cerc 
acum să urlu cu lupii. Auziţi prieteni? U//u/a cum lupis... 
până ne atingem țelul cel mai scump, pe care, în clipa asta 
nici a-l rosti nu cutez...” laca aşa nm intrat în vâltoare. 
Ştefan Luca a săvârşit năzbâtiile poruncite. Eu am avut grijă 
să-l duc legat în munte, la Secul, iar pe drum l-am făcut 
scăpat. In locu-i am surghiunit un slujitor, bucuros să stea o 
vreme la hodină, pe trai bun şi huzur. Cu îndreptările 
asupra-i, Ştefan a ajuns la ţarul Petru. Ştiam că Rusia 
pregătea mare război împotriva sultanului şi că-i avea aliaţi 
pe nemți şi pe leşi. Că oştile creştinilor, de trei ori mai mari 
decât armia otomană, aveau să lovească dinspre răsărit, 
miazănoapte şi asfinţit. Din vorbirile şi sfaturile de taină cu 
boierii, vodă a înţeles că, în cea mai mare parte, erau de 
părere să intrăm în acea horă. Să nu pierdem prilejul. Cu 
arma în mână, să arătăm lumii că vrednici suntem de trai 
slobod. Aşa se gătea a face şi Brâncoveanu. Aşa gândeau şi 
românii din Transilvania. A venit la noi, în laşi, solie de 
preoţi şi ţărani să-i ajutăm, precum îi ajuta Brâncoveanu, să 
nu-i strivească noua stăpânire, cea nemţească. Vădit lucru: 
tara se voia slobodă. Dar cum so nimerim să fie bine? Câte 
se puteau întâmpla... Vodă se temea că-l va simţi oarecine, 
îl va pări la Poartă şi sultanul îl va căsăpi. Se temea că, 
mergând întru întâmpinarea ruşilor la Nistru, l-ar putea lovi, 
din coastă, tătarii. Se întreba, cu nelinişte şi durere: „Dar 
oare ţarul va putea ajunge până la Nistru peste pământ 
stăpânit de poloni? Şi dacă ne împreunăm cu oastea ţarului, 
despre care aflu că-i cam înceată la mers, tătarii ne-o iau 
înainte şi ne jefuiesc ţara? Mai ales că hanul tătar a jurat 
pentru mine, iar acum mă urâăşte, vrea să se răzbune, mă 
prinde şi în ţapă mă trage. Căci răzbunarea tătară foc şi 
pârjol se numeşte.”; „Măria ta, i-am spus: pricep că numai 


dacă eşti cu adevărat Inorogul cel înţelept poţi scăpa teafăr 
din furtuna asta. Drept aceea singure iscusinţa şi taina, di- 
păcia şi meşteşugul purtării, al mlădierii după întâmplări ne 
pot duce la biruinţa gândului. Dar cine se poate bizui pe 
credinţa Cupăreştilor! Că pe faţă se jură că-s cu ţara, dar pe 
sub ascuns... Cine-i în stare a le ceti în cugete? Cine şi cum 
le putem împiedica mişeleasca trădare? Ales că Scarlatache 
şi Mihalache se află când la laşi, când la Bucureşti, când la 
Tarigrad...” Înţelegeţi, deci, că eram în grea cumpănă. 

- Cu ajutorul meu, îi veni rândul dascălului leremia a 
grăi, Dimitrie a izbutit să vâre şi să scoată scrisori, în 
temniţă la Edicule, pentru contele Tolstoi. Cu asemenea 
slujbă dobândi mare încredere la ţarul Petru. 

- Întocmai, dascăle. În acelaşi timp însă dam de ştire 
marelui vizir despre unele lucruri ce se petreceau dincolo 
de Nistru. Bineînţeles, fără a căşuna vreun rău ţarului. Ne 
sileam, mai ales, ca ştirile să ajungă in Serai înaintea celor 
trimise de paşa Tighinei. Aşa, Dumitraşcu vodă îşi făcea 
nume bun la două mari împărăţii, aflate în război 
diplomaticesc. La sfârşitul lui faur 1711, ţarul Petru a 
răspândit o proclamaţie în limba latină, arătând la ce cazne 
şi suferinţe supun otomanii pe români, bulgari, sârbi, greci, 
şi declara război împotriva duşmanilor creştinătăţii... În 
toată iarna şi primăvara aceea, eu, ca spătar şi apoi ca 
mare hatman, în locul lui Jora, m-am străduit pentru oaste: 
s-o strâng la steaguri şi s-o învăţ meşteşugul luptei. Lupu 
Costache aduna provizii de hrană şi îmbrăcăminte. Neculai 
Costin, logofătul, tocmea scrisori meşteşugite către vecini. 
Dar pe toate le priveghea măria sa întru toată buna 
rânduire a ţării şi a legăturilor cu ţarul Petru şi cu marele 
vizir. Căci, precum înţelegeţi, amândoi veneau, cu 
armatele, către Moldova: unul de la miazăzi, altul de la 
miazănoapte. Veneau ca două furtuni, cu nouri groşi, negri, 
vijelioşi, din ciocnirea cărora, socoteam noi, va ţâşni 
fulgerul luminos al izbăvirii din robie ori trăsnetul negru al 
morţii celei de pe urmă... 

În clipa de tăcere tristă, coborâtă odată cu sfârşitul 
vorbirii vel hatmanului, Silion turnă vin în ulcele. Era nevoie, 


pentru toţi, să poată înghiţi nodul amar şi ghimpos izvodit 
în cerul gurii. Jupâneasa Maria povesti: 

- Doamna Casandra, cu coconii, a sosit în ajunul 
Crăciunului. A adus multe ştiri din Țarigrad, în folosul 
domniei. 

- Multe le-am cules eu, se făli dascălul leremia. 

- Domnița Maria a stat sub privegherea mea, aici la 
Prigoreni. O îngrijean mai bine ca pe copiii mei, dar tânjea, 
copila, după maică-sa. Cu doamna Casandra m-am 
împrietenit repede. Nu era defel mândră, cum mă 
temusem. Era o Cantacuzină cu firea rudelor din Moldova, 
nu a celor din Ţara Românească. 

- Sămăna cu bunică-mea, Alexandrina. 

- Da, loane. Şi, împreună cu alte boieroaice şi fete din 
casă, am ajutat soţii, îmbârbătându-i întru biruinţa 
gândului. Doamna Casandra se temea cum nu se mai 
poate, dar înţelegea totul foarte bine şi se stăpânea cu 
multă putere, răspândind în juru-i încredere şi voie bună. 

Neculce mulţumi soţiei că n-a uitat a vorbi despre casa 
lui vodă Cantemir, îşi aşeză mai bine macatul pe genunchi 
şi urmă povestirea ca în letopiseţ: 

- În primăvară, armia otomană a început să treacă 
Dunărea pe la Isaccea şi pe la Brăila. În acelaşi timp, 
corpuri de armată rusă se îndreptau spre Nistru. Înfruntarea 
cea mare se apropia, iar nouă ne ţâţâia inima de 
neastâmpăr şi teamă. De-a călare goneam prin ţară după 
oşteni, după arme, după căpitani... Într-o clipă de hodină, în 
acele zile zbuciumate, Dumitraşcu vodă şi doamna Ca- 
sandra se plimbau prin grădină, că era soare, cald şi linişte. 
Eu mă aflam acolo, cu măriile lor. Şi acum povestesc cele 
auzite atunci, ca să arăt că vodă Dimitrie se sfătuia 
totdeauna cu doamna Casandra. Zise măria sa: „Să ştii şi 
tu, doamna mea, că mitropolitul Ghedeon şi hatmanul Jora 
mă pârăsc foarte rău ţarului Petru. Zic că sunt mai rău ca 
un turc: şiret, viclean, adevărată sculă a necuratului, în 
neclintita slujbă a sultanului.”; „Asta-i bine?”; „Da. Adică 
poate fi şi bine. Ştefan Luca l-a văzut pe ţar la Luţk. L-a 
convins să iscălească tratatul, aşa cum l-am alcătuit eu. 


Oastea noastră va să se alăture armatei ruse, îndată ce va 
trece Nistrul. Domnia să fie încredinţată, pe veci, familiei 
Cantemir. Puterea să fie, toată, în mâna domnului, iar 
boierii datori să asculte fără cârtire. Oastea rusească va 
putea rămâne în ţară numai cu învoirea domnului. Ţara să 
aibă hotarul la Nistru, iar Bugeacul, cu toate cetăţile, 
Tighina, Chilia şi Cetatea Albă, stăpânite de Alexandru vodă 
cel Bun, de Ştefan cel Mare şi Petru Rareş, tot ale noastre 
să fie precum au fost.”; „Şi dacă, ferească Dumnezeu...”, se 
întristă doamna, „Ne tragem în Rusia”, surâse voievodul, 
vrând să arate că nu vede că s-ar putea întâmpla aşa ceva. 
„Casa noastră de pe Dealul Stegarului...”; „Ne facem noi 
alta, ici în laşi, la Suceava ori la Agapia.”; „Ce-o fi făcând 
cumnatul Antioh?”; „Nu vrea să vină în ţară... Dar cum să-i 
spun că-l pândeşte închisoarea? Toma Cantacuzino se 
străduie, din răsputeri, să-l aducă pe vodă Brâncoveanu 
alături de noi. În semn de prietenie, ţarul mi-a trimis cinci 
blăni de sobol şi un medalion cu chipul lui, încrustat în 
diamante. Le ţin ascunse...”; „Vom izbândi?”; „De n-aş 
nădăjdui, mărită doamnă, n-aş porni. Dar ştiu că în lume şi 
în viaţă totul se aseamănă şi totul se deosebeşte, totul e 
folositor şi totul păgubitor, grăitor şi mut, cuminte şi 
smintit. Ceea ce ştim despre multe lucruri e împotrivitor. De 
aceea-i greu, foarte greu, mărită doamnă, a alege calea, a 
şti încotro.” În minutul acela, pe uliţi s-a stârnit huiet de 
glasuri şi strigăte de mulţime mânioasă. Am ascultat, ciu- 
lind urechile şi clipind din ochi. „Ce s-aude?” a întrebat 
doamna, cu îngrijorare. Strângeam din umeri a nedumerire, 
când te-ai ivit tu, căpitane Silion şi-ai lămurit. 

- Da, am vestit că balagiii, neguţătorii turci cumpă- 
rători de miere, făceau tărăboi: cereau ca măria sa să se 
alăture armiei otomane. Să nu mai amâne nici un ceas. lar 
vodă mi-a poruncit: „Vătaful de aprozi să cerce a-i linişti cu 
vorba. Să le spună că vornicul Lupu Costache stă cu 
proviziile gata în valea Siretului, să le înfăţişeze la poruncă. 
lar la noapte, pe câte unul, să-i întemniţeze: să nu le mai 
aud boncăluirea.” 


- Întocmai aşa a poruncit, prieteni, întări Neculce. Apoi 
a vorbit către doamna: „Casandra, mă străduiesc a 
răspândi ştirea că pornesc împotriva armatei ţarului, la 
Nistru, şi totodată ne mutăm, cu toată curtea, la Cetăţuia. 
În acelaşi timp, dobor ceata agăi despre care se spune că 
vine cu mazilirea.”; „Te-a pârât iar lordache Ruset?”; 
„Pardosul cel vărgat a mai făcut o săritură şi a mai muşcat 
încă o dată, cu dintele-i otrăvit ce-l are împotrivă-mi.”; 
„Cum vom ieşi, Dimitrie, din toată tevatura şi blăstămăţia 
asta?”; „Cu spada! De-acuma, numai cu spada. Ori birui, ori 
pier. Şi nu pier, dacă ţara-i cu mine. Dacă Petru vine măcar 
cu o sută de mii. Deocamdată i-am cerut trei mii cinci sute 
de călăreţi şi cu 
ce-am încropit ne apărăm de orice atac otoman, 
napristan.”; „Vijelio, ce mult îmi eşti drag!...”; „Mă arunc în 
furtună, să deschid porţile slobozeniei pentru ţara asta!” 

Neculce se opri parcă spre hodină; vorbise cu aprin- 
dere mare, aşa cum îşi amintea că auzise atunci. Când 
nimeni nu se aştepta, pentru că toţi priveghetorii trăiau 
povestirea vel hatmanului, Daria şopti, din adâncul inimii, 
ca o rugă de slavă: 

- A fost un cutezător, un mare cutezător... 

- Ai dreptate, a încuviinţat dascălul leremia. 

- Şi iaca aşa, printr-un om care, de fapt, întruchipa 
voinţa ţării, totul a intrat în vijelie. Generalul Şeremetiev, cu 
zece mii de soldaţi, a trecut Nistrul şi noi voiam să facă 
tabără la Ţuţora. Dar îndată o parte dintre boierii cei mari, 
prieteni cu Ruseteştii, ne-au părăsit. S-au ascuns pe la 
moşiile lor. În schimb, ţăranii şi orăşenii se ridicară la luptă, 
cu sutele, cu miile, armându-se fiecare cu ce putea. 

- leşenii au prădat prăvăliile turcilor, aminti jupâneasa 
Maria, şi au vărsat pe uliţi stafide, smochine, portocale, 
lămâi şi roşcove, de le strângeau copiii şi babele. Ba chiar 
băteau în otomani ca-n fasole. Şi ieşeau în calea ruşilor cu 
pâine şi sare, cu icoane şi prapuri. 

- Mi-aduc aminte! se învoi maica Daria, prinzând o 
frunză de viţă galbenă, desprinsă de pe vrej şi căzută în 
poală, într-o legănare uşoară. Ţara toată intrase într-un 


neastâmpăr pătimaş, dezlănţuit. Mânia şi bucuria se 
amestecau şi alcătuiau un fel de putere izbucnindă, mai 
ceva ca iarba de puşcă. Toţi nădăjduiam că vom scăpa de 
asuprirea stăpânirilor străine. Ne însufleţea o hărnicie o 
îndrăzneală şi-o arzătoare dorinţă de dăruire pentru ţară 
cum nu se mai văzuse pe la noi demult, tare demult 

- Întocmai, aprobă Neculce. Şi ca dovadă aş povesti 
ceva şi despre tine, maică Daria. Intrasem în sala cea mare 
din Cetăţuia, unde doamna Casandra, cu fete din casă, 
pregătea cele trebuitoare câmpului de bătaie. Cum mă zări 
veni şi-mi şopti: „loane, nu mai spune voievodului că Antioh 
vodă s-a hăinit şi l-a pârât sultanului. Cruţă-l.” M-am crucit 
şi tare 
m-am amărât în inima mea. Ci am zis: „Cum porunceşti, 
doamnă... Deocamdată, ţara se ridică, toată, împotriva 
stăpânirii otomane. Şi asta-i foarte bine.” Mă pregăteam să 
plec, când ai intrat tu, cu trei răzeşi din Silişteni. 

- Da. Erau Manea, Badea şi Anton, neamuri cu mine. 

- Şi spune, te rog, cum ai zis. 

- Mă plec în faţa măriei tale, înaltă doamnă. „Care ţi-i 
dorinţa, maică?” a întrebat doamna, privindu-mă cer- 
cetător. „Am însoţit aceşti bărbaţi care vor a spune măriei 
sale că răzeşii din Silişteni, Costişa, Berheci, Huşi, Fălciu, 
tineri şi vârstnici, vin la steaguri să lupte pentru libertate.”; 
„Vrem să ne batem şi noi pentru ţară, a zis Manea, 
plecându-se în genunchi. Toţi vrem, într-un gând!”; „Di- 
mitrie vodă se grijeşte de noi, de norod, a cuvântat Badea. 
Cuvine-se a-l ajuta întru plinirea gândului cel bun şi nalt, 
priincios tuturor.”; „Rău ne pare că ne-a uscat şi secătuit 
seceta, s-a jeluit Anton, şi 
n-avem bucate să dăm pentru oştire. Dar om dărui tot ce 
mai avem, şi vieţile, vieţile noastre.”; „Ba pe la noi a mai 
dat şi pacostea lăcustelor...”; „Cunoaştem năcazurile, 
răzeşilor, ai zis domnia la, vel hatmane. Vă mulţumesc că 
vă strângeţi lingă măria sa şi vă străduiţi a fi cu noi, la ceas 
greu şi de cumpănă mare.”; „Să fie cu izbândă!” s-au 
închinat răzeşii. 


- lar tu maică Daria ai mai spus: „Noi, călugărițele din 
mânăstirea Galata, venim să oblojim rănile oştenilor. Am 
pregătit, până acum, douăzeci de saci cu scamă şi cinci cu 
feşe.”; „E rândul meu să mulţumesc, maică”, s-a ridicat în 
picioare doamna Casandra. Răzeşii s-au plecat a 
închinăciune şi-au ieşit, urând: „Să trăiască măria sa şi să 
ne ducă la biruinţă!”; „Aşa să fie!” am strigat eu. lar acum, 
Daria, vrei să povesteşti şi despre întrebarea doamnei 
Casandra? 

- Da, cinstite vel hatmane şi gazdă. M-am mânarit, 
totdeauna, c-am fost a lui şi nu a altuia. M-a întrebat 
doamna: „Eşti din Silişteni?”; „Da. Şi am fost la inima măriei 
sale.” 

- Acum cincisprezece ani..., am căutat eu să-l... 
dezvinovăţesc pe Dumitraşcu vodă, temându-mă de 
privirea asprită a doamnei. Ci tu ai urmat: „Şi cât voi fi vie, 
nu-l uit...”; „Mă plec, cu smerenie, mărită doamnă,” am 
spus eu, cu mare cutremur din inimă, şi am plecat. Şi peste 
două zile te-ai înfăţişat cu un tânăr, Dimitrie. 

- Da, feciorul meu... Al meu şi al lui. 

- Şi mi l-ai încredinţat ca pe-o comoară, zicând că, deşi 
e tânăr, va să fie bun oştean. Apoi m-ai rugat ca, în luptă, 
să-l aşez în preajma voievodului. 

- Da: să se apere unul pre altul, precum un părinte cu 
feciorul său... 

Glasul Dariei tremura, înfiorat de plâns. Ar fi vrut să 
mai spună ceva, dar nu mai găsi vorbele tălmăcitoare ale 
simţămintelor din acea clipă. Ca să nu se lungească prea 
mult tăcerea şi să se brumeze cugetele cu întristare, vel 
hatmanul vorbi: 

- Dealtfel, viind cu a doua domnie, nu ştiu dacă vârsta 
ori zbuciumările vremii, sau poate înţelepciunea anilor 
trăiţi, că Dumitraşcu vodă arăta acum nespus de bun şi de 
blând, de cumsecade şi de înţelegător. Tuturor, uşa 
deschisă. Şi nemăreţ, ca alţi domni, ci vorovea cu toţi copiii. 
Nu era lacom nici de fel, dar poftea ca poruncile lui să fie 
aidoma şi fără cârtire împlinite, iar faptele să-i fie lăudate... 
Şi acum, dacă nu v-a doborât osteneala şi somnul, de istov, 


să vă povestesc despre sfatul domnesc, ţinut în aceeaşi 
sală mare din Cetăţuia. A intrat măria sa în strai de 
războinic, cu coif şi sabie şi a grăit cu mare frământ: 
„Cinstiţi dregători, o parte din oştirea ţarului Petru a trecut 
hotarul şi se apropie de Prut.” Noi îl ascultam cu mare 
luare-aminte. Straiul ostăşesc îl făcea încă mai vioi, mai 
frumos, mai impunător, deşi nu era nalt. Toţi îl simţeam 
neînfricat, însufleţit de gânduri măreţe, viteaz. Văzându-l şi 
auzindu-l ne însufleţeam şi noi. Dar Antioh Jora a întrebat, 
netam-nesam: „Şi noi, noi ce facem?” Vodă a răspuns calm, 
dar foarte hotărât: „Ceea ce ne porunceşte cugetul şi 
legea! Cinstiţi dregători, încă din aprilie am tocmit o 
învoială, o alianţă cu ţarul Petru: ne ajută cu toată oastea 
lui să ne dezbatem de sub stăpânirea sultanului.” În rândul 
sfetnicilor s-a aşezat, câteva clipe, înmărmurirea. Vedeam 
cum în unii se izvodea, încet, bucuria şi lumina; în alţii 
teama şi furia. Cel dintâi Neculai Costin tresări cu mare 
uşurare în glas şi în mişcarea trupului, a mâinilor: „Bine-ai 
făcut, măria ta! Bine-ai făcut!...” Toţi boierii, afară de 
Ruseteşti, strigară: „Foarte bine, măria ta! Să trăieşti!”; 
„Noi ne cam temeam că te-ai duce totuşi la marele vizir, se 
destăinui logofătul Costin, şi chiar ne gândeam să te 
părăsim şi să-l primim pe ţarul Petru.”; „Deci, în acelaşi 
timp, am ştiut să păstrez taina şi nu v-am înşelat gândurile 
şi simţămintele, se bucură măria sa. lar dacă-i aşa, vă rog, 
din inimă vă rog, fiţi alături de mine, că eu numai cu ist 
gând am primit domnia: să fac ţara iarăşi slobodă.”; „Prea 
bine, măria ta!” s-a alăturat logofătul Costin, fără şovăire. 
„Fiţi lângă mine, cu toată inima şi cu toată puterea!” strigă 
vodă, iar dregătorii înălţară cuşmele, fluturându-le, cu urale 
şi cu bucurie mare. Numai lordache Ruset, ca o cobe, se 
aşeză 

de-a curmezişul şi întrebă cu mult venin în glas; „De ce n-ai 
aşteptat să vezi întâi puterea muscalilor şi cum le merge 
războiul? Dacă terciuiesc ori sunt terciuiţi?”; „Ca să fim în 
adevăr slobozi, ca să merităm această libertate, trebuie să 
ne batem. S-o cucerim! Că nimeni nu ne-o dă de pomană, i- 
a răspuns voievodul, cu hotărâre mare. Beneficium accipere 


libertatem vendere est! Aşa-i, logofete Costin?”; „Da, măria 
ta: a primi un hatâr de la cineva însamnă a-ţi vinde 
libertatea.” Dar lordache nu s-a lăsat convins şi nici biruit: 
„Te pripeşti, măria ta, şi ne arunci în prăpastie. In 
prăpastie!”; „Tot hortiş, bi vel vistiere? întrebă vodă cu 
aspră dojană. Cel care se teme de ceva nu mai este liber.” 

- Qui metuit, non liber est, îl ajută dascălul leremia pe 
Neculce să-şi amintească proverbul în latineşte. 

- „Nechibzuinţa te va pierde!” prooroci lordache, cu 
îndrăzneală şi încăpățânare de cobe blăstămată. „Chib- 
zuiesc demult, lordache Ruset! De când eram zălog în 
Țarigrad. De când am văzut, în bătălia de la Zenta, că o 
armie uriaşă poate fi spulberată în câteva ceasuri. Şi-apoi, 
un adevărat voievod merge cu ţara.”; „Aşa-i măria ta! am 
strigat eu, lon Neculce. Ţara se vrea slobodă!”; „Drept 
grăieşti!” m-a însoţit Neculai Costin. „De când mă ştiu, a 
urmat Dimitrie, propovăduiesc împăcarea între fraţi şi 
scuturarea jugului otoman. A sosit vremea să făptuim aist 
gând cu spada. Că altminteri nu se poate dobândi slo- 
bozenia ţării.” Cei mai mulţi dintre boieri i-au lăudat 
cuvântul şi fapta, iar el a mai zis: „Nu cred c-o să mă 
părăsiţi. N-o să mă lăsaţi singur, acum la ceas de răscruce. 
Sfetnicii mei, fiţi una cu mine, tari! Şi libertatea va fi a 
noastră!” ; „Ce-mi trebuie slobozenie, dacă-mi pierd mo- 
şiile, cârti mai departe lordache şi aruncă vina asupră-mi: 
Ştiu eu că numai lon Neculce a rostuit nenorocirea asta, a 
noastră, a boierilor vechi şi a ţării.” Ci eu am căutat sa mă 
apăr: „Grăieşti cu năpastă, ca un pătimaş. Te faci a nu 
vedea că asta-i vrerea ţării.”; „Da, hatmane, lordache Ruset 
grăieşte ca unul care vede numai de ale sale şi nu înţelege 
nimic din durerea ţării şi a celor mai buni dintre boieri. Ni se 
alătură cu îndârjire şi logofătul Neculai Costin, zicând: „Au 
nu vezi, jupân Iordache, că tot norodul e bucuros 
moscalilor? Că-i primeşte cu pâine şi sare?”; „Brâncoveanu 
însuşi a gătit 30.000 oaste”, am destăinuit eu. „Da: a făcut 
tabără la Urlaţi, mă sprijini Costin, iar vodă îl urmă cu 
destăinuirea, foarte bucuros: „De asemenea prietenul meu 
Toma Cantacuzino spătarul, cu câteva pâlcuri de călăreţi, 


atacă acum cetatea Brăilei!”; „Şi nouă ne vin oşteni din 
toate părţile, măria ta, am stăruit eu. Sute şi mii vin şi se 
scriu la steaguri. Se adună nu numai slujitorii, ci şi 
ciobotarii, croitorii, blănarii, crâşmarii. Se strâng mai ales 
ţăranii şi răzeşii. În cincisprezece zile am făcut 17 polcovnici 
şi 170 rocmiştri, cu steaguri.”; „Slugile lasă casele boiereşti, 
argaţii îşi părăsesc stăpânii şi se strâng la oaste”, mă 
întregi logofătul Costin. Dar, spre marea-mi mirare, 
lordache Ruset, altădată mişel şi fricos, linguşitor şi viclean, 
acum se ţinea dârz, nădăjduind, poate, să atragă şi alţi 
împotrivitori ori să facă a creşte îndoiala şi teama în inimile 
noastre. Zise, morţiş, cu dispreţ: „Adunătură de golani şi 
sărăntoci! Ce faci cu ei? De unde arme?” Am căutat să-l 
înduplec, cu vorba bună: „Mulţi îşi fac sulițe pârlite şi cu fier 
în vârf. Alţii vin călări; alţii aduc merinde şi îmbrăcăminte. 
Am cumpărat şi arme de la leşi şi de la nemti. larbă de 
puşcă fabricăm noi, aici, în laşi, de vrei să ştii. Şi, decât ai 
cârti şi-ai prooroci nenorociri ca o cobe, mai bine ai veni 
aici, cu pungile cu aur, din mult belşugul pe care-l ai, cum 
au făcut toţi boierii, şi le-ai da danie pentru arme. Înţelegi 
au ba?” Se vede că l-am picnit bine, la ţintă, c-a sărit cu 
spaimă: „Boieri, nu îngăduiţi armarea prostimii! Că de-i bat 
ori nu pe turci, gloatele întorc armele asupra noastră!” 
Trebuie să spun că vorba asta pricinui spaimă şi 
încremenire la mai mulţi boieri. Vodă însă vorbi cu hotărâre: 
„Îţi faci spaimă în zădar, lordache Ruset, şi vrei şi pe alţii 
să-i înspăimânţi. Lucrezi între noi ca o coadă de topor. 
Drept aceea nevoit sunt să te închid ca pe un duşman 
primejdios.” Şi, cu inima aprinsă, zise către boierii din sfat: 
„Cinstiţi dregători, dacă mai avem răgaz două luni, ne 
armăm bine oştenii şi-i deprindem a lupta, ca oştirea lui 
Ştefan cel Mare. Înţelegeţi, sfetnicii mei, de ce zorim? Ţara-i 
cu noi. Ţara, clocotind de mânie şi tresăltând de bucuria 
nădejdilor, ne porunceşte s-o apărăm cu spada şi cu viaţa 
noastră!” Inimile tuturor tresăltară într-un soi de ciudată 
bucurie, o bucurie scurtă, repede ucisă de suliţele 
deznădejdii. 


Daria crezu că şezătorile de priveghi din pridvorul 
conacului de la Prigoreni ar trebui să se încheie aici. | se 
părea că acum, în vârtejul nebun al faptelor, în furtuna 
iscată din ciocnirea marilor împărăţii, nu se mai poate 
înţelege nimic. lar omul, idolul ei, ar ieşi mult micşorat, de 
vreme ce nimeni n-ar putea povesti, aidoma, cele petrecute 
în ţară şi, mai ales, în sufletul celuia despre care s-au 
adunat aici să povestească. 

Dar lon Neculce se voia cronicar şi avea nevoie să 
audă şi să ştie, dacă nu tot, măcar ce era mai însemnat şi 
mai neobişnuit. De aceea urmă să istorisească despre 
venirea oştirii ruseşti, ajunsă la Prut: 

- Trecând Prutul pre la Zagarance, ţarul Petru a venit 
drept în târgul leşilor, împreună cu împărăteasa lui, 
Ecaterina. Dumitraşcu vodă şi cu mine ne aflam în tabăra 
generalului Şeremetiev, pentru treburi ostăşeşti. Nu ştiam 
nimic de venirea ţarului la laşi. l-au ieşit în întâmpinare 
mitropolitul, cu tot clirosul bisericesc, boieri şi orăşeni 
bătrâni mai de cinste, frumos tâmpinându-l şi primindu-l cu 
toată inima şi i s-au închinat cu mare bucurie, ca unui 
împărat creştin, dând laudă lui Dumnezeu, că doară ne va 
cerceta cu mila sa şi ne va ajuta să ieşim de sub jugul 
turcilor. Trebuie să aflaţi că ţarul Petru Alexeevici este om 
voinic, mai nalt ca toţi, iar nu gros, ci subţiratec şi rătund la 
faţă, smead, oacheş şi întru totul chipeş. Cam aruncă din 
cap câteodată, fluturând. Nu umblă cu mărire şi fală ca alţi 
monarhi, ci, adesea, în haine obişnuite, însoţit doar de doi- 
trei slujitori. 

- Da, da, îşi aminti căpitanul Silion; aşa a intrat şi în 
laşi întâia oară. Şi fiind colbăit de drum, n-a mers în Curtea 
domnească, împreună cu împărăteasa, ci a poposit de-a 
dreptul la feredeu. Şi l-au îmbăiat băieşii, cum s-au priceput 
şi ei, ca pe-un vericine. Habar n-aveau că-i ţarul. 

- Dar Dimitrie unde l-a întâlnit? întrebă dascălul 
leremia, cu mirare. 

- Pe uliţă, îmbăiat gata. Proaspăt şi fercheş. Privea la 
prăvălii şi la biserici, la oameni şi la case. Şi unii oameni 
priveau la el: nu c-ar fi ştiut că-i împărat, ci că-l vedeau aşa 


nalt, cu două capete deasupra tuturor. Eu, cel dintâi i-am 
arătat măriei sale: „El e! Ţarul, măria ta!” am zis, cu 
îngrijorare, cu teamă şi cu bucurie. Dumitraşcu vodă nu şi-a 
pierdut cumpătul; s-a apropiat de musafir, a descălecat, mi- 
a înmânat frâul calului şi cu glas hotărât, a grăit: „Iertare, 
mărite doamne! Ţi-am pregătit cea mai aleasă primire, 
dar... n-am ştiut. Am fost la Ţuţora, la Şeremetiev, cu 
steagurile mele.”; „Am aflat, a surâs tarul. Şi-apoi mie nu- 
mi plac primirile prea bine pregătite. Fug de ele. Fug cât 
pot... Tu eşti cneazul Dimitrie?”; „Eu, slăvite!” şi i-a sărutat 
mâna. Ţarul 

l-a îmbrăţişat, ridicându-l în sus, fiind, precum ştiţi, 
Dumitraşcu vodă om scund. Apoi l-a sărutat de trei ori, 
ruseşte, cu zgomot şi râzând cu bucurie mare. „Te-ai 
hotărât deci, cneaz Dimitrie: mergi cu mine, nu?”; „Cu toată 
ţara, măria ta. Tratatul trimis prin vistierul nostru...”; „L-am 
iscălit aşa cum l-ai alcătuit”, a fluturat ţarul din cap. „iţi 
mulţumesc din inimă! s-a înclinat Dimitrie. Păşind alături de 
înălţimea ta, mi-am iscălit hrisovul slavei întru veşnicie ori 
al osândei sub satâr.” Văzându-l pe voievod îmbrăţişându- 
se cu acest bărbat nalt şi voinic, mulţimea a priceput că-i 
ţarul şi a început a şopti, a-şi da ghionţi şi a striga: „Ţarul 
Petru?!... Aista-i ţarul!... Trăiască Dimitrie vodă Cantemir şi 
ţarul Petru!... Să trăiască şi să ne scoată din robia 
padişahului!...” Adunându-se repede de peuliţi, ieşind din 
case şi prăvălii, ivindu-se la ferestre ori în balcoane, 
bărbaţi, femei, copii, oşteni au făcut un alai vesel şi 
înflăcărat. Mă aflam în mijlocul acelei mulţimi, cu caii de 
căpăstru, şi foarte mă simţeam mândru şi bucuros. 

- Intocmai mă simţeam şi eu, a venit cu vorba lon 
Neculce. Atunci, laşul şi toată Moldova au trăit câteva zile 
de mare nădejde şi bucurie. Mai ales i-a încântat pe români 
parada ostăşească din ziua sfântului Petru. 

- Era sărbătoare în cinstea ţarului, de ziua lui, povesti 
jupâneasa Maria. Ne-am îmbrăcat frumos şi-am ieşit la 
priveală. Şi văzând noi acei oşteni mândri, ţanţoşi, acei 
călăreţi in fireturi, cu săbii lucitoare şi lănci lungi, ne-am 
încredinţat că a noastră va fi izbânda. Dar... 


- Drept grăieştie Maria, surâse vel hatmanul. Căci 
multora dintre boieri şi slujitori le-a plăcut mai ales masa 
dată întru cinstirea ţarului. Mai întâi, să spun că ţarul n-a 
primit locul din capul mesei, ci l-a aşezat acolo pe Dumi- 
traşcu vodă. Au fost poftiţi canţelarul Golovkin şi o samă de 
ghenerali, precum Goliţân, Dolgoruki şi Rönne, iar dintre 
miniştri Şafirov şi Sava Raguzanski. 

- Să nu-l uităm, vel hatmane, pe Toma spătarul 
Cantacuzino. 

- Da, da, Silioane: părăsise tabăra de la Urlaţi a lui 
vodă Brâncoveanu şi se alăturase ţarului cu un pâlc de 
călăreţi. Şi-i bine că mi-ai amintit, pentru că, în acel 
moment, se înfiripa un început de unire română în faţa 
primejdiei, iar eu am înţeles cam ce jurăminte tainice erau 
între Inorog şi Şoim... Ci vreau să mai spun că la acel ospăț 
împărătesc şi domnesc am mâncat ca la praznic şi am băut 
vârtos vin de cel cu pelin de la Cotnar, de care ruşii mult se 
mirau că la noi rodeşte vin cu pelin aşa de bun. Ne-am 
cinstit bine şi frumos şi ne-a închinat însuşi ţarul cu nişte 
vin de al lui, de la franţuji, din care, îndată ce am băut, am 
şi mărmurit toţi de beţi... 

- Da, da, râse jupâneasa Maria, acolo v-aţi îmbătat că 
era dires cu mâna ţarului însuşi, iar aici, oricât le direg cu 
mâna mea, nici nu vă uitaţi la cele ulcele, pline cu must de 
Prigoreni. 

- Bine grăieşti, jupâneasă Maria, şi bine faci arătându- 
ne ulcelele. Că noi, uitându-ne în gura povestitorilor, uitat- 
am de ele şi de gustul mustului. 

Înveseliţi, toţi băură din ulcele şi mâncară câte două- 
trei felii de cozonac. Daria clipi din genele-i lungi, um- 
broase, surâse şi vorbi: 

- Îmi amintesc că a doua zi, fiind duminică, ţarul Petru 
a vizitat laşul. A intrat în bisericile Trei lerarhi şi Golia. Le-a 
lăudat frumuseţea şi felul cum se îmbină meşteşuguri 
diferite, ca să iasă ceva nou şi deosebit. 

- Da, maică Daria. A lăudat mult şi caii moldoveneşti. 

- Lasă, Silioane, că nu s-a zgârcit cu laudele nici când a 
văzut femeile noastre, întări jupâneasa Maria. L-am auzit 


cum vorbea tare şi gros despre obiceiurile noastre, găsindu- 
le alese şi frumoase. Numai împărăteasa sta cam ţapănă şi 
se oţăra la chip ori de câte ori ţarul se apropia de o 
româncă mai frumugşică. lar când a privit-o pe doamna 
Casandra şi i-a lăudat multa-i drăgălăşenie, țarina a pufnit 
de mânie şi l-a suduit. 

- La masa dată în cinstea lui Dimitrie, în tabăra lui 
Şeremetiev, au fost poftiţi numai cincisprezece boieri. Ruga 
a făcut-o mitropolitul Ghedeon însăşi, cu multă evlavie. 

- Da, Silioane, ca mai pe urmă să mă-nvinuie pe mine 
de trădare şi să-mi ia averea, boaita! răbufni lon Neculce. 

- Ştiu, vel hatmane... îţi aminteşti parada ostăşească? 
Ce mai trăgeau dragonii din flinte, pe rând, foc după foc, 
repede, de jur împrejur, cum ar merge fulgerul, roată. 

- Şi din tunuri au tras. 

- Le-am numărat: aveau cincizeci şi două de tunuri. 

- Nu mai văzusem asemenea dragoni şi asemenea 
tunuri; iar asta ne-a făcut să credem, încă mai tare, că 
izbânda va fi a noastră, zise Neculce, apoi tăcu. 

Vru să guste o bucăţică de pastramă, dar se opri. Daria 
observă mişcarea şi, cu sprinteneală şi gingăşie, îi întinse 
talerul şi ulcica plină cu vin: 

- Pofteşte, cinstite vel hatmane! 

- Bine faci, Daria, că mă îndemni, zâmbi Neculce, 
pentru că, nu ştiu cum, dar parcă mi-i tare greu, e dureros 
chiar să-mi amintesc ceea ce a urmat. De aceea va să mai 
întârziem o clipă cu povestirea despre acel ospăț de la 
tabăra lui Şeremetiev. Masa au întins-o pe pământ, sub 
multe corturi aşezate unul lângă altul. Pentru slobozirea 
picioarelor în jos, soldaţii au săpat un şanţ lung. Şi parcă 
spre a nu ne lăsa bătuţi de vinul cel franțuzesc am venit cu 
belşug de Cotnar şi Odobeşti, am băut toţi, de-a valma şi 
am mărmurit toţi de beţi. Şi nici n-am ştiut cum am dormit 
în acea noapte şi ţarul şi domnul şi noi, boierii... 

- Atunci, voi... n-aţi ştiut, zise jupâneasa Maria, ridi- 
cându-se în picioare; ci acum ştim cu toţii că ni-i somn şi 
vrem a dormire. Noapte bună vă urez, cinstiţi oaspeţi şi 
privighetori! 


Toţi s-au ridicat, au mulţumit şi s-au tras spre paturile 
lor. Numai maica Daria a mai rămas să privească luna, 
cerul înstelat şi nucii cu frunza galbenă. A rămas de vorbă 
cu amintirile şi cu umbrele dragi, numai de ea ştiute. 


SEARA A DOUĂSPREZECEA sau : 
DUREREA ŞI MĂREŢIA ÎNFRÂNGERII 


În cea de-a douăsprezecea seară s-au adunat sub 
privegherea Dariei: ea a pregătit plăcinte calde, pastramă 
de gâscă şi de capră, cozonac, cafele şi vin. Pentru că aşa, 
de pe la chindie, a început să sufle un vânt răcoros dinspre 
Hârlău, a acoperit jilţurile cu macaturi, iar pe umerii 
priveghetorilor a pus şaluri şi ilice, povăţuind: 

- Să-ncălţăm colţuni de lână, să nu ne cuprindă 
răceala. 

Ştiau că-i cea din urmă seară de priveghi şi-i cerca o 
adiere de păreri de rău: se deprinseseră a cislui împreună, 
a depăna amintiri, a afla lucruri neştiute şi, mai cu samă, a 
se întâlni cu ei înşişi, cei de altădată, avându-l pe Dimitrie 
Cantemir printre dânşii, reînviat din izvoadele aducerii 
aminte prin puterea cuvântului. După ce a gustat pastrama, 
plăcinta şi vinul, foarte lăudându-le, vel hatmanul lon 
Neculce slobozi cuvânt şi zise: 

- Toate arătau, în acel sfârşit de iunie şi început de 
iulie 1711, că ziua mântuirii noastre a sosit. Sfatul domnesc 
a iscălit tratatul încheiat de voievod cu ţarul Petru. Neamul 
Cantemir era primit ca neam veşnic domnitor în Moldova. 
Coconul lui Dimitrie, Şerban, cu numele bunicului său domn 
la Ţara Românească, îi venea urmaş tatălui său. Avea 
numai cinci ani, dar era timp să crească aici, printre români. 
Toate le făceam în mare grabă, că era război. Otomanii 
veneau repede spre laşi. 

- Doamna Casandra, cu coconii şi cu o parte din 
jupânese am rămas adăpostite în Cetăţuia. cu o strajă 
poruncită de llie Abăza, vornicul dinspre doamna. 

- Pot să vă spun şi eu, intră în vorbă dascălul leremia, 
netezindu-şi barba, că seraskierul Mehmet Baltagi, marele 


vizir, grăbia tare spre miazănoapte; se temea că la ivirea 
oştirii ţarului se vor ridica toţi românii şi toţi creştinii din 
Balcani şi-i vor toca armia cea făloasă, bucată cu bucată. Se 
zvonea că Brâncoveanu, cu tabăra adunată la Urlaţi, chitea 
ceasul potrivit să treacă la moscali. 

- lar trecerea lui Toma Cantacuzino de partea noastră 
preschimba zvonul în adevăr, întări Neculce. Ziceau: şi-a 
trimis înainte mergător... Am uitat să spun asară ce mare a 
fost bucuria lui Dimitrie Cantemir şi a doamnei Casandra 
când l-au văzut pe Toma sosind cu pâlcul de călăreţi, falnici 
şi doritori de luptă. S-au îmbrăţişat şi au lăcrămat de 
bucurie şi fericire: „Suntem împreună! strigă vodă. 
Împreună, Şoimule, ca să ne dobândim libertatea.” Toma 
spătarul plecase sfădit cu vodă Brâncoveanu, dar Dimitrie 
Cantemir îl încredinţă că de-acum înainte nici acela nu mai 
are de ce şovăi. „Baltagi paşa îl prinde şi-l scurtează de 
cap. Deci, dacă dragă i-i viaţa, trebuie să vină la noi. Turcii 
cei mari ştiu că o oaste românească nu se bate împotriva 
unui împărat creştin. Au văzut asta şi la Viena.”; 
„Brâncoveanu şovăie, a zis Toma Cantacuzino, dar nu vrea, 
în ruptul capului, să se bată cu ţarul.”; „lar în îngăimare, 
printre otomani, pe Brâncoveanu nu-l aşteaptă decât 
pieirea. Vorba ceea: la o turmă de oi ajunge un casap.” 

- Eu auzeam, se vâri dascălul leremia cu vorba, că 
Toma Cantacuzino se voia domn în Ţara Românească. Dar 
mai ştiu că, sfătuit de doamna Casandra în taină, şi Dimitrie 
Cantemir se voia domn peste amândouă ţările române. 

- Şi crezi c-ar fi fost rău să se împreune, să se în- 
frăţească înţelepciunea Inorogului cu îndrăzneala şi vitejia 
Şoimului? întrebă Daria, zâmbind trist, dar strălucindu-şi 
ochii de lumina necuvântatei bucurii. 

- Văd că ţi-ai însuşit numele din „Istoria ieroglifică” şi 
le foloseşti cu tâlc şi plăcere. Dar, cum spunea Dimitrie 
însuşi: Locum virtus habet inter astra, adică sălaşul virtuţii 
e printre stele... 

- Ci, drept să spun, întoarse vorba Neculce, mie nu-mi 
prea plăcea Toma spătarul: îşi încurcase domnul în rea 
capcană, părăsindu-l pradă mâniei marelui vizir. Căci, la 


urmă, dintr-asta s-a tras, numai peste trei ani, cumplita 
moarte a Brâncoveanului şi a celor patru coconi ai lui. 

- Greu este să vezi calea cea bună când din urmă, cu 
nemilă, te brâncesc primejdiile, şopti Silion, ca pentru sine. 

- Adevărat, dădu Neculce din cap. La început noi am 
crezut că ţarul avea ca la 200.000 de soldaţi, călăreţi, 
pedeştri şi tunari buni şi tunuri multe şi alte arme noi, cum 
n-aveau otomanii. Ci, mai pe urmă, adică după bătălie, 
aflat-am că oastea era în adevăr mare, dar împărţită, 
răşchirată fără nici o socoteală, în mai multe locuri, nu 
strânsă într-un singur trup. Şi acele locuri foarte depărtate 
între ele: 80.000 la Azac (Azov), 45.000 spre Crimeea, 
40.000 spre miazănoaptea Rusiei, cu faţa la suedezi. Că le- 
ar fi trebuit săptămâni şi luni de marş ca să se adune. În 
afară de asta, riga Poloniei, deşi-i făgăduise 30.000 de 
ostaşi, nu i-a lăsat să coboare mai jos de Camenița. S-au 
strâns şi peste 10.000 de viteji sârbi, dar Brâncoveanu nu 
le-a îngăduit să treacă prin Ţara Românească. ŞI, chiar 
dacă-i lăsa, îi prindeau otomanii ca-n vârşă şi-i sugrumau 
pe toţi, cum li-i obiceiul lor cel sălbatec. Când a aflat cu ce 
puhoi de ieniceri şi spahii vine Baltagi paşa, ţarul a poruncit 
să i se adune toate ostile, dar era mult prea târziu. lar când 
au ştiut că otomanii se apropie de laşi, au gonit zile şi nopţi, 
fără popas, istovind om şi cal până la prăbuşire în tină ori în 
colb. Treabă moscălească! Aşa că în Moldova ţarul a ajuns 
cam cu 40.000, la care s-au adăugat numai cei 10.000 de 
români strânşi de noi în mare grabă. Dimitrie Cantemir m-a 
numit pe mine mare hatman în locul lui Jora, care nu voia 
să pună osul la muncă; în locul meu, mare spătar l-a pus pe 
Gheorghiţă Milescu. Aveam însă polcovnici puţini şi slab 
pregătiţi. Ne lipseau armele şi praful de puşcă: abia atunci îl 
fabricam. Ne însufleţea însă pornirea şi râvna spre biruinţă. 

- Nu din vina norodului nu eram pregătiţi, cercă Daria 
să dezvinovăţească ţara, ci a ocârmuitorilor. Că, aşa cum 
spuneam şi lui Dimitrie cel tânăr: oştirile le fac voievozii, cu 
oameni din popor, cum face olarul oale din lut. Or, în ultimii 
douăzeci de ani săbiile au ruginit de frică, în teacă ascunse. 


- Şi asta-i adevărat. Dar au mai fost şi altele. De pildă, 
aceea că împăratul Moscului nu cunoştea rândul locurilor pe 
unde trecea oastea lui. Şi mai ales locul unde avea să dea 
bătălia. lar generalii lui erau mult prea încrezători în ei, beţi 
încă de bucuria victoriei de la Poltava, câştigată cu doi ani 
mai înainte, împotriva lui Carol al XII-lea al Suediei, înaintau 
fără acoperire, vraişte şi fără teamă de vicleşug otoman şi 
tătăresc. Prea multa încredere îi zăpăcea, îi orbia. 

- Şi Dimitrie vodă era aşijderi puţin cunoscător al 
locurilor, împărtăşi Silion părerea vel hatmanului. 

- Cum să le cunoască dacă atâta vreme a stat zălog ori 
pribeag la Țarigrad? întrebă Daria. 

- lar dacă generalii păreau a nu se teme de lovirea 
neaşteptată a armiei otomane, în schimb hirea moscalilor 
îndeobşte foarte temătoare este şi bănuielnică de vicleşug. 
De aceea ţarul a dat deoparte toţi boierii români şi se 
sfătuia numai cu Dimitrie. lar pe el, pe Dumitraşcu vodă, 
prea multa încredere a ţarului îl cam hemeise, de nu se mai 
sfătuia cu nimeni. Aşa că am pornit cam legaţi la ochi cu 
multe legători. Dar de ce le mai găsesc eu vină acum, când 
toţi căzusem în beţia care ne-a furat minţile şi ne-a tulburat 
gândurile? 

- Şi turcii, ştiţi câţi erau? întrebă dascălul leremia, 
aşteptând răspuns de la Neculce. 

Răspunse însă Silion: 

- Se spunea ca marele vizir Mehmet Baltagi paşa ar fi 
trecut Dunărea cu 400.000 de ieniceri şi spahii, întăriţi cu 
400 de tunuri. 

- Mult prea umflat acel zvon, ţinu leremia să îndrepte. 
Nu avea mai mult de 120.000, la care s-au mai adăugat 
tătarii, naiba ştie câţi: 20-30.000. 

- Oricum, au intrat în Moldova de trei, dacă nu de patru 
ori mai mulţi decât moscalii, risipiţi în multe locuri. Ba şi 
generalul Rönne, cu Toma spătarul Cantacuzino, s-au mai 
răşchirat încă, năpustindu-se asupra Brăilei. 

- Şi încă două năpăşti mari! se ridică Daria în picioare, 
indignată. Seceta şi lăcustele. 


- Da, lăcustele..., seceta, suspină Neculce. Parcă le-ar 
fi trimis Baltagi paşa înainte, cu o drăcească putere, să ne 
potopească puţinele holde ce mai rodeau prin văi şi să ne 
usuce gurile de sete şi foame. Era la începutul lunei iulie, 
când pornit-am spre miazăzi. În frunte, generalul lanus, cu 
7.000 de soldaţi. La două ceasuri în urmă, ţarul Petru, 
Dimitrie Cantemir şi feldmareşalul Şeremetiev, cu 15.000 
de ostaşi. În urmă venea pedestrimea, adică grosul arma- 
tei, sub porunca generalului Repnin. Grăbeam spre miazăzi, 
spre Fălciu, unde ştiam că se afla ceva iarbă pentru cai. In 
drum, totul era ars ele secetă şi dumicat de lăcuste. 

Aici şi căpitanul Silion zise: 

- Da, mi-l amintesc pe Manea din Silişteni, văitându-se: 
„Cumplită căldură!... Arşiţă!... Pârjol!...” lar Dimitrie cel 
tânăr i se alătură: „Toate fântânile au secat, iar setea îmi 
arde măruntaiele.”; „Horhăind după apă, zise Badea, m-a 
pălit un stol de lăcuste... Gata să mă acopere şi să mă 
înăbuşe. Am călcat prin şi peste ele, ca printr-un nămol 
vâscos, puturos, greţos.”; „Oştenii aleargă înnebuniţi după 
o cofă de apă, mai spuse tânărul Dimitrie, iar caii cad şi mor 
de sete, parcă un zmeu nevăzut i-ar pocni cu leuca-n cap.” 

Zise vel hatmanul Neculce: 

- Aveau dreptate acei răzeşi oşteni. Gândise ţarul 
Petru să aştepte greimea oastei la Gura Sărăţii. Dar 
ştafetarii vesteau că, istovită de sete, de foame şi de 
căldură, pedestrimea nu mergea, ci se târa precum 
colbecul. Şi alţi ştafetari, ca şi ţăranii români, vesteau că 
turcii au făcut, în graba mare, trei poduri peste Prut şi au şi 
început a trece dincoace. Noaptea, avangarda lui lanus a 
fost retrasă la grupul Şeremetiev, adică lângă noi. 
Aşteptam pe Lupu Costache să vină cu caravana de 
proviant, hrană pentru oameni şi cai, sacale cu apă. Asta ne 
era nădejdea cea mare: să ne răcorim şi să ne întărim 
puterile înainte de bătălie. Românii mai răbdau, dar 
moscalii mai mult de jumătate erau bolnavi de căldură şi de 
sete: buzele beşicate, faţele buburoşate, ochii ieşiţi din 
orbite, mergeau care mai puteau, gâfâind, cu limbile 
scoase, ca ogarii după o goană nebună. Şi suduiau... Şi 


ocărau... Şi drăcuiau, Doamne!, cum le venea la gură. În 
sara aceea l-am văzut pe Dimitrie foarte îngrijorat. Ne-a 
vorbit în şoaptă, nouă, boierilor şi căpitanilor români: 
„Prieteni, e greu. Oştirea ţarului, răsfirată prin Ucraina şi 
Podolia, nu s-a adunat nici pe sfert. Grosul, cât este cu noi, 
înaintează foarte încet. lar marele vizir grăbeşte spre 
miazănoapte. Avangarda lui a şi trecut Prutul. Zoreşte să 
dea bătălia înainte de a ne aduna noi toţi şi a ne găti de 
luptă cum se cuvine. Afară de asta, Brâncoveanul şovăie 
încă şi nu loveşte din spate.”; „Ca de obicei, am mormăit 
eu: vrea să se strecoare prin furtună.”; „Ce facem?” a 
întrebat Savin Zmu- cilă. Tot voievodul ne-a încurajat: „Mai 
rău decât ne-a fi fost nu ne poate fi. Ţarul vrea să se 
întoarcă îndărăt. L-am sfătuit şi l-am rugat să dăm bătălia 
aici, chiar dacă suntem mult mai puţini decât potrivnicii. La 
Zenta, Eugeniu de Savoia nu avea mai mulţi. li pândim la 
trecerea Prutului şi-i doborâm, pe bucățele. În faţa 
musulmanilor cine cutează, loveşte şi stăruie întru 
cutezare, acela biruie. Dacă ne hodinim în răcoarea istei 
nopţi şi ne hrănim cât de cât, mâine-i aruncăm pe toţi în 
Prut, cum i-a aruncat de Savoia în Tisa: numai cu 16.000 a 
spulberat 200.000 de musulmani.” Il credeam, mai ales că 
şi rânduisem ca un pâlc de ţărani şi oşteni români să se 
strecoare printre străji şi să strice podurile, să nu aibă 
otomanii pe unde se mai retrage. Dar, după un ceas, ai 
sosit tu, Silioane... 

- Da, cu o veste foarte rea: că Lupu Costache, în loc să 
vină la tabără, a trimis ştire că-i bolnav şi s-a închis m 
mânăstirea Bursuci. 

- Şi proviziile? Hrana? Apa? Armele? am întrebat eu, 
lon Neculce, cu uimire şi spaimă, simțind că jungherul 
trădării mi s-a înfipt drept în inimă. 

- Le ţine acolo, închise, am mai zis eu, Silion. Se 
întreba Dimitrie Cantemir cu mânie: „Trădează? şi-mi 
porunci: Silioane, să-l aduci aici, viu ori mort!” 

- După ce ai plecat, continuă Neculce, am suspinat cu 
filozofie tristă: „Pleava se duce-n vânt...” Dar repede m-am 
încurajat singur: Ci mulţi români s-au alăturat armatei 


ruseşti pornită spre Brăila. M-am dus şi am poruncit 
oştenilor de prin partea locului să umble în noaptea aceea 
după apă şi merinde. Vodă se încuraja singur: „Norodul e cu 
noi! Ei, dacă noi ocârmuitorii n-am şovăi...” Da, mi-aduc 
aminte: am rânduit doisprezece olăcari să grăbească prin 
sate până la Focşani, la Bacău, Roman şi laşi, cu poruncă să 
strângă oamenii hrană şi repede s-o trimită la tabără. 

- lar eu, povesti Silion, cu trei călăreţi am galopat până 
la Bursuci. Nu l-am aflat pe Lupu Costache. Nici proviziile. 
Nimeni nu ştia ceva despre ele. M-am întors în zori, cu 
ştirea asta nenorocită şi cu una bună: Rönne şi Toma 
Cantacuzino, după o luptă foarte grea şi cruntă, au eliberat 
cetatea Brăilei. „Foarte bine! s-a înviorat Dimitrie. Dovadă 
că-l putem birui pe duşman. Mă duc să lupt la generalul 
lanus, la avangardă, în fruntea celor 2.000 de oşteni ai mei. 
Silioane, mă însoţeşti. Vel hatmane, ai grijă de ceilalţi. Şi... 
dacă se întâmplă ceea ce nu vreau să se întâmple, 
salvează-mi familia.”; „Da, măria ta!” am făgăduit eu, cu 
inima friptă, iar el: „Ah, seceta şi setea, întocmai ca la 
Zenta... Dar şi Prutul şi alte râuri mai au smârcuri destule. 
La luptă, căpitani!” Aşa am pornit bătălia, acolo la 
Stănileşti, în acea dimineaţă de zăpuşeală şi năpastă. 
Generalii moscali au poruncit soldaţilor să închidă tabăra în 
parcane, să ne apărăm de năvala otomană. Bătălia au 
început-o românii aflaţi în afara parcanelor. O vreme s-au 
ţinut bine, bieţii, măcar că erau oaste de strânsură, ȘI 
neînvăţaţi la război tare. Şi mai aveau şi arme proaste. În 
schimb, otomanii aveau cai buni, arme multe, tunuri cu 
care-i întreceau pe ai noştri. Dar, mai ales, îi copleşeau cu 
numărul. Eu, cu două pâlcuri, mă băteam la adăpostul 
parcanelor. Dimitrie, în afară, dar foarte aproape. Şi-acum 
parcă-l aud strigând şi gemând: „Ah!... mă arde setea... 
ciuda... mânia... ura!... Silioane, unde eşti, fricosule?”; „Aici, 
măria ta!... Am avut treabă cu nişte duşmani... Uite-i! Vin 
iară...” Şi Dimitrie a prins să lovească furios, cum nu mi-am 
închipuit că poate fi cineva. Furia nu-i stânjenea 
îndemânarea. Răcnea mereu: „lzbeşte, Manea!... Dă şi tu, 
Badea!” L-am auzit lăudându-l pe tânărul Dimitrie: „Aşa, 


viteazule!... Bine l-ai pocnit... Aşa!... Cum te numeşti, 
fecioraşule?”; „Dimitrie!” a dat răspuns tânărul, printre 
izbiri şi icnete. „Dimitrie? Şi-al cui eşti?” a mai întrebat 
vodă, într-o clipă de răgaz. „Al măriei tale... Aşa zice 
mama.”; „Da?!... Toţi cei care luptă aici sunt feciorii mei 
dragi...” 

Aici, jupâneasa Maria a observat că Daria strângea 
pleoapele ca să oprească lacrimile; buzele îi tremurau 
mărunt; mâinile i se încleştau pe genunchi, cercând să 
înăbuşe toată durerea numai în inima ei. 

Neculce n-o vedea, prin slaba lumină picurată din 
stele, printre frunzele de viţă, şi povestea mai departe: 

- L-am văzut pe Manea, răzeşul din Silişteni: s-a 
apropiat de măria sa, c-o suliță în piept, gemâna: „Sunt 
prea mulţi, măria ta, nămol...” Şi-a căzut, răpus. Ci vodă a 
strigat: „Să nu ne lăsăm!... Să nu ne lăsăm copleşiţi!... Până 
la cea din urmă picătură de sânge!... Bătălia devenea 
mereu mai înverşunată. Bubuitul tunurilor, pocnetul 
sâneţelor, izbirile săbiilor în scuturi, răcnetele războinicilor 
cutremurau văzduhul, asurzeau, năuceau oamenii, îi tur- 
bau. Ai noştri se băteau cu atâta mânie şi dezlănţuire de 
ură, într-atâta dogorire de soare şi secetă, într-atâta vălmă- 
şag de colb şi fum, de vaier şi moarte. Căldura soarelui se 
îmbina cu focul şi fumul împroşcat din tunuri şi din puşti şi 
ne ardea obrajii, braţele, plămânii. Şi, deodată, s-a vestit: 
„Retragerea!... Retragerea!” Dimitrie a strigat, cu dispe- 
rare: „De ce?... De ce?... Mai putem rezista... Ne vin întă- 
riri... Cum să părăsesc aceste locuri pe unde am copilărit, 
m-am plimbat, am vânat... Acolo era un izvor cu apă 
rece...”; „Fereşte-te, măria ta!” a strigat tânărul Dimitrie, 
văzând un pâlc de spahii cum se repezeau asupră-i. Dar 
voievodul n-auzea, nu vedea primejdia: striga şi îndemna la 
luptă, mereu: „Vor veni iar vremuri bune!... Mai bune!... Îi 
cunosc pe otomani: deznădăjduiesc repede... Au pierderi 
mari... Auzi-i cum se tânguie... Acuşi or să strige: «Aman, 
aman!...»; „Fereşte, măria ta! a mai strigat o dată Dimitrie 
cel tânăr şi a lovit spahiul care se repezise asupra lui vodă; 
dar, străpuns de sulița duşmană, a căzut, strigând: 


„Fereşte, măria ta!” Abia atunci a înţeles vodă că Dimitrie 
cel tânăr l-a apărat cu trupul lui. A suspinat: „Ah, ce flăcău 
tânăr şi frumos piere... Silioane, hai la cortul ţarului.” Se 
grăbi Silion cu povestirea, luând cuvântul de la Neculce, 
care parcă se frângea de oboseală. 

- Da; cu sabia în mână ne-am deschis pârtie printre 
potrivnici; am intrat în spatele parcanelor şi-am alergat 
până la cortul ţarului. Văzându-l plin de sânge, de funin- 
gine, de colb, Petru s-a speriat şi-a întrebat cu durere: „Ce- 
am făcut, cneaz Dimitrie? Ce-am făcut?”; „Se vede că aşa-i 
la război, mărite ţar, a zis Dimitrie. Dar trebuie să rezistăm. 
Trebuie!”; „Mă turbă arşiţa asta... s-a crămăluit ţarul. Ce 
facem?”; „E foarte greu; dar dacă stăruim îi batem. li 
batem!”; „Ei sunt prea mulţi, noi puţini. Prea puţini!... Am 
greşit. Nu trebuia să angajez lupta. Trebuia să mă retrag şi 
să-l aştept pe Baltagi paşa în Podolia, cu toţi ai mei.”; „Nu 
părăsi locul, măria ta! La Zenta creştinii erau mai puţini ca 
noi. Dacă mâine reluăm bătălia, îi fugărim până la Dunăre. 
Până la Dunăre!”; „Risc prea mare...”, s-a îngăimat ţarul. 
„Voievozii români, înaintaşii mei, adesea au biruit armii de 
trei şi patru ori mai mari. Dacă nu ne speriem şi răbdăm, îi 
biruim!” Ţarul l-a privit cu îngrijorare şi milă: „Nu-i cu 
putinţă: Suntem încercuiți. Am avut pândari puţini şi proşti. 
N-am crezut ştirile aduse de ţăranii români şi, iată, am 
căzut, ca sobolii cei chiori, în capcană otomană. lar dacă 
Baltagi paşa ar şti cât de puţini suntem şi cât de obosiţi, de 
bolnavi, ne-ar terciui în picioarele armăsarilor.”; „Dar nu 
ştie, măria ta! Crede că suntem numeroşi şi tari.”; „Şi-apoi, 
ţarina-i foarte speriată: suduie pe generali, plânge cu su- 
ghiţuri şi vrea pace.”; „Dacă rezistăm încă două zile, vin 
Rönne şi Toma Cantacuzino de la Brăila. Mai am şi eu cinci 
mii la Neamţ. Sosesc şi generalii din Polonia... Să ne batem, 
măria ta! Decât să fugim cu ruşine, mai bine să pierim, cu 
cinste.” Văzând îndârjita stăruinţă a voievodului, ţarul a 
mers însuşi până la marginea parcanelor şi a privit cum 
moscalii şi românii respingeau atacurile otomane şi, mai 
ales, cum înaintau de fiecare dată spre meterezele lor. În 
unele locuri mai aveau doar o sută cincizeci, două sute de 


paşi, până la intrarea în cuibarul otomănimei. Mă miram de 
ce nu fac şi acel salt. Că de-ar fi năvălit cum purcedeau, nici 
un musulman n-ar mai fi rămas viu. Am aflat, mai pe urmă 
de la Dimitrie Cantemir, spuse Silion: nu voia Şeremetiev. 
Se temea de spahii, care nu intraseră încă în bătălie. Zicea 
că el n-are călăreţi cu care să li se împotrivească. Suduia că 
mare parte din cavaleria moscovită se afla, cu generalul 
Rönne, la Brăila, 

- Dar mai ştiu că, tot la stăruința lui Dimitrie, ţarul l-a 
chemat pe generalul neamt Wiedemann, care striga 
împotriva generalilor ruşi, zicându-le molâi, nepricepuţi şi 
fricoşi. Acel general a cerut lui Petru să-i dea ocârmuirea 
oştirii şi, în două-trei ceasuri, o face el ce-o şti şi-o spulbera 
pe turci de nu s-o mai vedea nici picior de-al lor pe-aici. 

- Şi de ce nu i-a dat-o? întrebă dascălul leremia. 

- Ba i-a dat-o. Şi-a săvârşit isprăvi mari, însufleţind 
soldaţii la luptă, mergând în fruntea lor. Înaintau greu, dar 
înaintau. 

- Dimitrie Cantemir nu mai putea de bucurie, spuse 
Silion. Eram lângă dânsul. Părea netbiruit. Şi porni să lupte 
lângă Wiedemann. 

- Ţarul, spuse Neculce, privea prin ochian, se bucura 
ca un copil şi-l binecuvânta pe Dimitrie Cantemir că l-a 
îndemnat să continue bătălia. Numai că, înaintând în frun- 
tea soldaţilor, fluturând sabia şi răcnind, pe Wiedemann l-a 
izbit o bombă şi l-a strivit. Peste câteva minute, şi ajutorul 
lui, generalul Volkovski, a primit rană adâncă de iatagan. 
Fără căpetenii viteze, ostaşii ruşi s-au speriat au început a 
îndărăpta. Din urmă, otomanii îi loveau cu năprasnică furie. 
Ţarul a strigat, a îndemnat, a poruncit, a suduit. Zădarnic! 
Nimeni nu-l mai asculta. Privea, în neputinţă, hăcuirea 
trupurilor şi marea vărsare de sânge. Şi, deodată, s-a 
smucit, s-a zbătut, s-a răsucit în chip ciudat şi groaznic şi-a 
căzut jos, câtu-i de lung, ca un plop trăsnit. Toţi cei din juru- 
i s-au înspăimântat. Noroc de țarină, care, ştiindu-i 
beteşugul, l-a udat cu apă, i-a pus sub nări şipuşoare cu 
săruri şi l-a trezit din acel leşin. Dar acum era moale, fără 
vlagă, obosit, frânt. Când doi generali şi cu Dimitrie 


Cantemir l-au rugat să continue bătălia, că turcii nu mai 
rezistă mult, el, ţarul, a zis, cu moleşag, slăbit: „Nu. Am 
văzut mii de morţi şi m-am îngrozit. Nu mai pot îndura atâta 
omor. Nu!... Dealtfel, de aseară, am trimis sol să ceară 
pace, dar să nu se ştie că sunt aici: tratează cu 
Şeremetiev.” Apoi s-a întors către mine şi 
m-a întrebat clacă-l pot scoate din încercuire, la noapte, 
împreună cu țarina şi să-i duc, cu 300 de călăreţi, spre 
Transilvania. M-am chibzuit în sinea-mi. L-am întrebat şi pe 
Dumitraşcu vodă. Ne-am gândit că prea ar semăna fuga lui 
cu a lui Carol al XII-lea, după înfrângerea de la Poltava şi 
am îndrăznit să-i spun: „Din încercuire am putea ieşi, lovind 
tare, în puterea nopţii. Dar azi am văzut, şi-ai văzut şi măria 
ta, ce mulţi tătari au trecut, ca lăcustele, spre miazănoapte, 
iar noi nu ştim cât loc au cuprins, până unde s-au întins. lar 
mâine, pe lumină, noi, o mână de oameni, putem fi loviți de 
cei mulţi duşmani. Şi-ai fi, mărite împărate, la mare 
primejdie. Că nu eşti un om oarecare, ci împărat. Şi-ar fi 
mare, mare greşeală şi păcat să te-arunci în ghearele cele 
viclene ale vrăjmaşului. Şi mi-i teamă mai cu seamă de 
tătari, că sunt lupi apucători: pradă, robesc, bat, căznesc şi 
ucid pe români, fără teamă ori sfială de mârzacii lor. 
Mănâncă tot, şi pâine şi dobitoc, şi jăcuiesc până la un cap 
de aţă. Robesc femei, fete, copii, că rămân bieţii români 
numai cu sufletele, oropsiţi şi zdruncinaţi, cum e mai rău şi 
mai amar...” Spuneam toate astea pentru că le ştiam 
adevărate şi, mai ales, pentru că doream să-l văd luptând. 
Că şi eu credeam în izbândă... Acum, după doisprezece ani, 
pot a vă spune că şi oamenii lui lordache Ruset pândeau să- 
| prindă pe ţar şi să-l ducă legat lui Baltagi paşa. Inchipuiţi- 
vă ce faimă ar fi câştigat Cupăreştii în faţa sultanului şi ce 
vânătă ruşine ar fi căzut pe capul nostru, ca oameni şi ca 
români. De aceea 
n-am destăinuit lui Dimitrie Cantemir, nici ţarului, iar în 
letopiseţ mă doare să scriu asemenea ocară. 

- Dar dacă noi o povestim, râse Silion, şi alt cronicar, 
auzind-o, o trece la „O samă de cuvinte”? 


- Acela va fi un cronicar isteţ şi iubitor de ţară şi popor, 
îndrăgit de adevăr. Că în letopiseţ lăudate cuvine-se a fi 
cele bune, iar cele rele, cu fierul roşu înfierate. Ci eu, dacă 
nu cutez a le spune pre toate aidoma cum au fost, găsi-se- 
vor alţii, după mine, mai îndrăzneţi. Apoi urmă: Câteva clipe 
Dimitrie Cantemir a fost fericit, văzând că ţarul nu se mai 
gândeşte la fugă. Mi-a şoptit: „Bine-ai vorbit, loane... Vom 
lupta şi vom birui!” Dar ţarul a înălţat capul, a fluturat de 
câteva ori, a clipit des şi a vorbit scurt şi foarte hotărât: 
„Cer pace!” Atunci l-am văzut pe Cantemir cu desăvârşire 
deznădăjduit. A strigat: „Sunt pierdut!... Mă arunc în 
bătălie, să pier cu spada în mână!” Ţarul l-a apucat cu 
braţele lui de uriaş, oprindu-l şi încurajându-l: „Stai 
prietene! O înfrângere e ca o zi cu nor: vine alta însutită. Ei, 
câte bătălii am pierdut eu, până am învăţat să câştig 
Poltava, acum doi ani...” Dimitrie Cantemir a suspinat cu 
multă durere: „Mărite, noi aşteptăm de trei veacuri soarele 
libertăţii. De unde să mai luăm răbdare? De unde?” Ci ţarul 
n-a mai stat să asculte şi a poruncit lui Şeremetiev să vină 
solul de pace la marele vizir. Peste două ceasuri s-a şi ivit 
un imbrohor, semn că şi Baltagi Mehmet paşa dornic era 
foarte să înceteze războiul. Dar s-a întâmplat ceea ce 
nimănui nici prin gând nu i-ar fi trecut: ca imbrohor pentru 
treburile păcii să vină tocmai Mehmet Cerchez paşa, 
prietenul lui Dimitrie Cantemir. Era furios şi neînduplecat; a 
spus-o dintru început, lui Şeremetiev, cu care s-a întâlnit 
înainte de a-l vedea pe ţar în cortul lui, unde se afla şi 
Dimitrie: „Fiind aici, la marginile împărăției, pe un pământ 
care nu-i al nostru, putem încheia pacea şi fără să cerem 
întâi învoirea înaltului padişah, pe temeiul condiţiilor puse 
de marele vizir Mehmet Baltagi.”; „Şi? a întrebat ţarul. Care 
sunt acele condiţii?”; „Întâi: pe Dimitrie Cantemir, cel mai 
mare hain, să-l predai, imediat, marelui vizir şi seraskier, 
să-l judece cu iataganul, pentru mişelie, nelegiuire şi 
trădare. Al doilea, să dai măria ta îndărăt Azovul şi să 
retragi armata din Brăila, din Moldova şi din Crimeea.” 
Petru a scuturat din cap, a clipit din ochi, ca şi cum n-ar fi 
înţeles cuvintele tălmaciului, s-a făcut roşu şi a răcnit: „Nu-l 


dau pe Dimitrie voievodul Moldovei!” Mehmet Cerchez s a 
mirat de acea vajnică împotrivire şi, după ce a stat o clipă 
în cumpănă, a zis: „În ochii noştri e un trădător şi-l cerem, 
spre a-l pedepsi pilduitor. Dacă nu-l tăiem, toţi beii români 
de-aici încolo vor trăda la voi, ghiaurii. lar împărăţia noastră 
nu mai are cap de pod peste Dunăre.” În acel moment 
Dimitrie Cantemir, care asculta de după o perdea, a ieşit în 
faţa imbrohorului, grăind cu demnitate: „Aşa-i, Mehmet 
Cerchez: în ochii padişahului sunt un mişel, dar nu şi în 
ochii poporului meu. Dacă biruiam, toţi mă numeau viteaz 
şi erou. Acum, înfrânt, mă pot numi oricum. Dar oricine 
poate înţelege că, dacă nu mă răzvrăteam puteam trăi în 
tihnă şi belşug. Deci nu m-am răzvrătit întru căpătuiala 
mea, ci pentru tară: s-o fac slobodă, Mehmet Cerchez 
paşa.”; „Eşti trădător, ghiaur şiret...”; „Tu, prietene 
Cerchez, mă puteai ucide şi acum optsprezece ani. N-ai 
făcut-o. Drept răsplată petrecut-am, la Istanbul, multe zile 
bune şi frumoase, luminate de înţelepciune şi de bucuria 
prieteniei. Dar, ajuns în Moldova, n-am putut fi decât 
român. Căci tu ştii prea bine ce-am iubit şi ce iubesc eu mai 
mult şi mai mult în lumea asta. Şi dacă ştii, poate şi 
înţelegi.” Pentru că vorbeau turceşte, iar tălmaciul abia 
izbutea să îngaime câte un cuvânt două, ţarul Petru sta 
gata să se mânie, dar băgă de samă că pe obrazul lui 
Mehmet Cerchez se amesteca, în chip ciudat, furia şi 
duioşia, şi se stăpâni: „Ştiu şi înţeleg, a vorbit imbrohorul, 
cu glas moale. Mi se sfâşie inima; dar n-am încotro. Soarta 
face ca tot eu, care te-am mazilit acum optsprezece ani, să 
te duc acum la butucul călăului. Predarea ta este cea dintâi 
condiţie a păcii.”; „Dacă-i aşa, a coborât Dimitrie glasul, era 
mai bine să nu-ţi fi ieşit acum, în faţă. Am greşit; dar n-am 
putut să nu te văd. Căci eu te iubesc, prietene Mehmet 
Cerchez paşa. Şi-acum, când trebuie să împlineşti o 
poruncă preschimbată pentru tine în datorie, nu-mi rămâne 
decât să-ţi mulţumesc, încă o dată, că nu m-ai înecat atunci 
în Dunăre. Poate ar fi fost mai bine: nu mai trăiam atâtea 
întâmplări grele. Am mai săvârşit totuşi şi câteva lucruri 
bune. Aş mai fi avut încă multe de făcut. Dar se vede că aşa 


mi-a fost scris: tot de mâna ta, prietene, să pier. Voi fi 
sfâşiat de viu, cu două cămile, ca lon vodă, ori jupuit de 
piele ca Petru Cercel?” Vorbea şi întreba cu glas domol, 
blajin, dar rece, parc-ar fi fost vorba de altcineva, nu de el 
însuşi. Mehmet Cerchez tăcu o vreme, apoi grăi, cu dispreţ, 
către ţar: „De ce nu-l dai, măria ta? Au vrei să-ţi 
primejduieşti situaţia, să ţi-o înrăutăţeşti pentru un om 
care...”; „Nu! s-a îndârjit ţarul. Paşă, nu-l dau pe Dimitrie 
Cantemir! Aş putea da toată ţara până la Kursk, pentru că- 
mi rămâne nădejdea s-o recuceresc; dar nu pot nicidecum 
să-mi calc cuvântul şi să predau un principe care şi-a 
primejduit patria şi viaţa pentru mine. Căci e cu neputinţă 
să recâştigi onoarea, odată ce ai pierdut-o.” Văzând 
împotrivirea aşa de hotărâtă a ţarului, Mehmet Cerchez îşi 
schimbă gândul: „Mda... Voi comunica asta marelui vizir 
Baltagi Mehmet paşa... Ştiu de mult că Dimitrie Cantemir e 
acel soi de om care merită ocrotire şi dragoste. O mai spun 
încă şi eu, cu toate că am suferit o cumplită dezamăgire. 
Adică el e omul care cândva, cu vorba-i vrăjită şi cu struna 
de tambură, a stins în mine setea şi porunca de omor. 
Padişahul a avut nemărginită încredere în el. lar el, hain! 
Putea trăi în belşug, desfătare şi multă cinste în Istanbul. 
Ne-ar fi ajutat, în continuare, să sporim ştiinţa otomană. 
Dar, iată, a preferat să rişte totul întru împlinirea unui 
gând.”; „Da, gând de ţară slobodă...”, a zis Dimitrie şi 
s-a prăbuşit pe un taburet. De-acolo, l-ai ridicat tu, Silioane 
şi l-ai dus într-alt cort. Mehmet Cerchez s-a făcut că nu-l 
vede. Împreună cu generalul Şeremetiev, eu, lon Neculce, 
l-am ţinut pe Cerchez paşa la cort, până diecii au scris 
scrisoare către marele vizir, prin care ţarul se lega, sub 
iscălitură, să primească pacea, cu retragerea oştirii din 
Moldova, să dea înapoi ţinuturile din Ucraina până la Nipru. 
Din acele dispute aflat-am că otomanii număraseră peste 
7.000 de morți şi răniţi, iar noi, ruşii şi românii, 2.850; deci 
cam a treia parte din câţi pierduseră neprietenii. 

- Asta însamnă că Dimitrie avusese dreptate stăruind 
să nu înceteze războiul, grăi Daria cu mare durere. 


- Avusese dreptate. Dar cine l-a crezut? Şi poate ţarul 
tot ar mai fi aşteptat o zi, chiar două, dar țarina, cuprinsă 
de-o zăludă spaimă, plângea, se crămăluia, blăstăma şi 
cerea vârtos să facă ţarul pace. 

- Vezi dacă n-a primit povaţa doamnei Casandra să 
rămână cu strajă bună în Cetăţuia, adaose jupâneasa Maria. 
Şi eu am auzit cât a stăruit. Fără hachiţele şi sperietura ei, 
bărbaţii câştigau războiul. De aceea nu mă sfiesc a spune 
că o muiere fricoasă şi încăpăţânată ne-a pierdut la 
Stănileşti şi nu o înfrângere adevărată. 

- Are şi ţarul vina lui, Maria, surâse Neculce. Și 
generalii. Şi noi, cu nepregătirea şi nepriceperea noastră... 
Bănuitor fiind, ţarul n-a avut încredere în cuvânt otoman. 
De aceea l-a ascuns pe Dimitrie Cantemir într-o caretă a 
țarinei, de nu ştia nimeni, afară de Silion, însoţitorul, şi de 
mine, lon Neculce. Ţarul a plecat, tot în taină, din tabără, 
înainte de a ajunge Cerchez la tabăra otomană. Eu am 
primit porunca să mai rămân lângă Şeremetiev, până vine 
răspuns de la marele vizir. l-am ajuns pe ţar şi pe Dimitrie 
Cantemir la Vaslui. De aici, noi am pornit spre laşi, iar ţarul 
spre Zagarance, să treacă Prutul. Drumuind într-o căruţă 
ţărănească, Dumitraşcu a tăcut şi-a oftat. Numai a doua zi a 
prins a 
vorbi cu jale despre înfrângere şi despre întâlnirile cu 
Cerchez paşa, în casele lor din Istanbul, în acele vremi care 
acum i se păreau de aur. „A fost o prietenie mare, 
frumoasă; dar a trebuit să se frângă pentru gândul meu cel 
mai înalt: libertatea ţării.” 

- În adevăr o mare prietenie şi admiraţie din amân- 
două părţile, a cuvântat dascălul leremia. Şi adeveresc că, 
întrebându-l marele vizir de ce nu l-a adus pe Dimitrie 
Cantemir, Mehmet Cerchez i-a spus că nu se afla în tabără. 
La început, Baltagi paşa s-a înfuriat; pe urmă cică ar fi zis: 
„De ce să ne sfădim noi, nişte Împărați, pentru un ghiaur?” 

- În adevăr, în disputele privind pacea, n-a mai fost 
vorba de Dimitrie Cantemir, urmă Neculce povestirea. La 
laşi, în Cetăţuia, am aflat-o pe Doamna Casandra şi coconii, 
în amară durere. Unii dintre boieri, Savin Zmucilă şi 


Gheorghiţă Milescu, l-au sfătuit pe Dumitraşcu vodă să 
ucidă balgiii turci închişi în beciurile Curţii domneşti. Să mai 
răcorească inimile românilor de usturimea înfrângerii. Ci 
voievodul s-a împotrivit, cu vorbă de omenie: „S-a căşunat 
şi aşa destul omor... Şi-apoi nu mântuim ţara omorând 
câţiva balgii, nearmaţi şi nevinovaţi.”; „Trântori care sug 
mierea ţării!” a strigat Savin Zmucilă. „Ucis cuvine-se a fi 
tăunul cel mare, padişahul, Savine. Mărunţeii pier de la sine 
ori se preschimbă în harnice albine.” 

- Doamna şi noi toate aflasem de înfrângere şi ne 
gătisem pentru pribegie, grăi jupâneasa Maria. Se ţinea 
bărbată; nu plângea; ne îmbărbăta şi pe noi. Intâlnirea cu 
soţul a fost sfâşietoare. Dar repede s-a scuturat din gheara 
durerii. Am ascultat-o vorbind, având coconii în jur: „Am 
încărcat tot ce mi-ai spus când ai plecat la bătălie.”; 
„Mulţumesc, doamna mea, a glăsuit Dimitrie, redobân- 
dindu-şi stăpânirea de sine. Dar mă doare nespus că, tot 
visând tronuri nalte şi libertate, ţi-am pricinuit astă cumplită 
prăbuşire spre ruşinea casei şi ţării noastre.”; „Asta ni-i 
soarta, Dimitrie;” Ci l-am auzit atunci pe Cantemir rostind 
cele mai amare cuvinte pe care le putea rosti un om ca 
dânsul. Grăia pentru sine: „Miron Costin, am crezut că 
greşeala învechită capătă chipul iertării, ci m-am înşelat. 
Mă urmăreşti şi mă faci să văd că ni se aseamănă 
povestea. Tu ai crezut în riga lan Sobieski; eu, în ţarul 
Petru. Amândoi 
ne-am prăbuşit. Ni s-a hărăzit soarta nevrednicilor. Pe tine 
te-a ucis Macrei; pe mine, surghiunul.”; „De ce spui aşa ” a 
întrebat doamna. „Pentru că nu mai pot decât să jălui şi să 
plâng, ca o muiere, după ţara pe care n-am ştiut, n-am fost 
vrednic s-o apăr ca un bărbat...” 

Aici, Daria s-a ridicat în picioare şi a grăit: 

- Îngăduiţi-mi, vă rog, cinstiţi priveghetori, să spun ce- 
mi amintesc din acele clipe, când boierii plecau în risipă şi 
pribegie, cum putea fiecare pe la bejeniile lor. Nu vorbisem 
cu Dimitrie de când se afla în ascunzătoarea de la 
Buiukdere. Ci, ivindu-mă dintr-un ungher, cu gând să-i urez 
cale bună, el m-a zărit şi-a rămas, o clipă, ca de piatră. Apoi 


a întrebat: „Daria... Tu?... Nu mai ai tambura, să mi-o 
arunci?” Dacă nu mă cunoştea, în sutană cum eram, n-aş fi 
îndrăznit să grăiesc. Întrebarea m-a silit să rostesc ceea ce 
de mult doream să-i spun. Îmi tremurau glasul, buzele, 
mâinile, dar nu m-am lăsat biruită şi am zis: „Nu, măria ta. 
Nu mai am tambura care atunci a îmblânzit fiara. Dar am 
inima mea care te slăveşte pentru că ai săvârşit minunea 
cutezării. Mi-ai spus de mult că, de la Mihai vodă, nimeni 
dintre români n-a mai îndrăznit un ridice spada. Măria ta ai 
îndrăznit. lară cutezătorii se înalţă în faţa poporului ca nişte 
munţi tari şi nu-i clinteşte nici furtuna, nici viforul cel mai 
vrăjmaş, nici înfrângerea cea mai amară.” 

- Întocmai ai zis, încuviinţă jupâneasa Maria; iar 
doamna Casandra a făcut un adaos: „Şi dacă spada s-a 
frânt, Dimitrie, ia pana iară şi luptă cu ascuţişul ei împotriva 
neprietenilor.”; „S-o iau iar de la capăt? s-a îngăimat 
voievodul. Să urc iar bolovanul cel greu al slobozeniei 
românilor? Mai pot?” Ştiind că oamenii lui lordache Ruset, 
hanul tătar, Baltagi paşa şi alţii ne aţin calea şi ne hăituiesc 
ca pe cerbi, am tăcut. Trebuia să grăbim plecarea. Atunci... 

- Atunci am sărit iarăşi eu, Daria, şi am strigăt: „Da, 
măria ta! Scriind despre libertate aşa cum ştii să scrii, 
ascuţi paloşurile şi le ungi ca alifia nădejdii, să nu mai 
ruginească niciodată!”; „Să mai nădăjduiesc deci? Ce zici 
Neculce?”; „Eu, măria ta, mă tem de haini şi de tătari.”; 
„Vel hatmane, a surâs, măsurându-l cu privirea, o privite 
nouă, limpezită de negurile mâhnirii, odată, de mult, dar n- 
am uitat, mi-ai povestit că, după înfrângerea de la 
Războieni, Ştefan vodă a vrut să intre în Cetatea Neamţului, 
dar mumă-sa nu l-a primit. l-a cerut să lupte până la 
biruinţă.”; „Pasărea în cuibul ei nu piere...”, i-a amintit vel 
hatmanul vorba doamnei Oltea, aproape speriat de tâlcul 
acestei străvechi zicale. Mai ales că tocmai în ceasul acela 
părăseaţi ţara. Vă pribegeaţi. „Inţeleaptă şi dreaptă zicală, 
a suspinat Dimitrie. Ci eu am stat trei sferturi din viaţa-mi 
printre străini. Am prea puţini prieteni boieri, răzeşi, ciobani 
ori sihastri vrednici să-mi dea povaţă şi ajutor. lar lordache 
Ruset şi ai lui se poartă cu mine ca acel popă din Piatra 


care a vrut să-l prindă pe vodă Rareş când, de răul lui 
Soliman sultan, căta să se ascundă la Ciceu, în 
Transilvania.”; „Petru Rareş, măria ta, s-a apărat şi l-a izbit 
pre popă în oblâncul şelei. N-a vrut să-l ucidă, ci numai să-l 
sperie. l-a strigat: «Intoarce-te, popo, înapoi, nu-ţi lăsa 
liturghia nesfârşită!»”; „Aşa vom face şi noi... a îngânat 
Dimitrie, stins. Apoi, mai tare: Să cred, Daria, că tu eşti 
Daniil Sihastrul al meu?”; „Da, mărite!” am şoptit, cu 
apăsare pe cuvintele astea, din adâncul fiinţei mele; iar 
doamna Casandra, înviorată de pilduirile noastre, a întrebat 
tot întru încurajare: „Dimitrie, cum ar zice Miron Costin?” 
„Biruit-au gândul”... Şi a urma, în timp ce doamna îşi 
strângea domniţele mai aproape, iar Dimitrie îl trase pe 
Şerban lângă dânsul, ajutându-l să se îmbrace: „Să ne 
ridicăm deci şi să plecăm... Din copilărie şi din tinereţe m- 
am jucat şi m-am luptat cu furtuna, cu urgiile. Cu nimic nu 
m-au cruțat şi nici eu n-am lăsat să mă cruţe... Să răbdăm 
deci, până vom putea trage iarăşi spada... Rămâi cu bine, 
Daria! Şi să ştii 

c-am să mă topesc de dorul ţării. Şi mult aş vrea să nu mă 
topesc în pământ străin”. lar eu, Daria, am aflat în mine 
putere să-i urez, printre lacrimi: „Mergi sănătos, măria ta... 
Eu îngenunchi, sărut pe lespezi urma paşilor tăi şi pământul 
în care s-a scurs sângele fiului nostru...” 

Se părea că vorbirea Dariei a încheiat priveghiul din 
pridvorul conacului din Prigoreni. Toţi au tăcut o vreme, ca 
într-o rugă. Maica Daria s-a ridicat, a luat două lumânări, 
le-a aprins de la candela din antret şi le-a aşezat în 
sfeşnicul din cerdac. Cu ochii la flacăra jucăuşă a celor două 
lumânări, Daria a vorbit, ca pentru sine: 

- ÎI văd şi acum coborând scara din sala cea mare din 
Cetăţuia. La a treia treaptă s-a întors, a urcat iară, mi-a 
prins mâna şi mi-a sărutat-o, şoptind: „Omnia vincit umor / 
Et nos cedamus amori”... Apoi a coborât, ca o vijelie. Nu s-a 
mai uitat în urmă. Sau poate n-am văzut eu: lacrimile grele 
şi întunecate mi-au acoperit ochii şi mi-au înecat inima, 
pentru totdeauna. 


După mai multe minute de tăcere, vel hatmanul 
Neculce cuvântă: 

- Daria, tălmăceşte-ne vorbele latineşti pe care ni le-ai 
spus de două ori. Te rog. 

- lubite vel hatmane, nu ştiu ce înseamnă. Bănuiesc 
doar. Şi-mi place să le spun pentru că le ştiu de la el şi-mi 
spun tot ceea ce voiesc eu să aud şi să simt din dragostea 
pentru el. Cuvinte de gând, de simţire, de cântec şi de 
mireasmă. 

- Atunci îngădui dascălului leremia să le tălmăcească? 

- Da, cinstită gazdă. De la priveghiul acestor două- 
sprezece seri, în pălimarul din Prigoreni, nu mai am nici o 
taină. 

- Lesne mi-i a tălmăci aceste stihuri scrise de Virgiliu, 
pentru că eu l-am învăţat pe Dimitrie Cantemir: „Dragostea 
învinge toate piedicile, deci supune-te ei”... 

- Întocmai am înţeles-o şi eu, dar mai mult cu inima 
decât cu mintea, a zâmbit Daria, iar pe chipul ei, vrăjit de 
frumos, s-a aşezat o tristeţe adâncă, fără leac. 

Înfiorată până în străfundul inimii, jupâneasa Maria s-a 
ridicat din jilţ, a îmbrăţişat-o şi a sărutat-o pe amândoi 
obrajii. 

lon Neculce socoti c-a sosit timpul să spună cuvântul 
de încheiere a priveghiului din pridvorul casei sale din 
Prigoreni: 

- Uitasem, Daria, că tu ai socotit istoria drept alifia 
nădejdilor cu care tămăduim rănile înfrângerilor şi spălăm 
de rugină spada libertăţii şi demnităţii. Ci, trăind câte am 
trăit, mă cred dator a scrie letopiseţul anilor şi al veacului 
nostru. Dealtfel, deşi eram supăraţi unul cu altul, la 
despărţire, acolo în Ucraina surghiunului nostru, Dimitrie 
Cantemir tot m-a rugat să-i povestesc ceva din istoria 
noastră, întâmplări auzite la bunica Alexandrina. Plângea, 
pe dinlăuntru. Pornisem în pribegie, în acea zi de 16 iulie 
1711, cu voievodul nostru şi cu nădejdea că va să ne 
întoarcem eurând. Ne însoțeau, dintre boieri, Gheorghiţă 
Milescu marele spătar, Savin Zmucilă marele ban, Pavel 


Rugină marele comis, Ilie Abăza vornicul despre doamna şi 
încă alţi boieri. 

- Ştefan Luca mare vistier şi Sandu Sturza mare stolnic 
ne-au ajuns la Kiev, întregi jupâneasa Maria. 

- Ne-au urmat peste patru mii de suflete: oşteni de 
rând, mazili şi ţărani, mulţi cu familiile lor, în căruţe ori pe 
jos, bejenind de răul otomanilor. Cu voia ţarului şi din 
porunca lui Dimitrie Cantemir, ne-am aşezat lângă Harcov, 
în Ucraina. Cum ne-a fost traiul în acel surghiun şi cum s-a 
schimbat firea lui Dimitrie Cantemir, după sfâşietoarea 
durere a înfrângerii, mai pe larg în letopiseţ voi povesti. 
Afară de Maria, nici unul dintre voi nu cunoaşte de ce am 
plecat de lângă dânsul, după doi ani de aşteptare. La 
început am crezut că ţarul ne va ajuta să ne întoarcem 
curând şi să scăpăm ţara de stăpânirea sultanului. Dar, în 
doi ani de amânări, încredinţatu-m-am că ţarul avea pla- 
nurile lui, străine de gândurile noastre. S-a împăcat cu 
sultanul şi a uitat făgăduielile de la Prut. Şi m-aş fi întors în 
tară încă din primăvara anului 1712, dacă nu mă oprea 
dragostea pentru Dimitrie Cantemir şi, apoi, porunca şi 
chiar sila lui. Că i se schimbase într-atâta firea şi purtările, 
încât parcă uitase că ne părăsisem casele şi moşia de 
dragul lui şi din credinţa că ne va duce la biruinţă, iară nu la 
nesocotirea drepturilor noastre. Ajunsese aşa de bănuitor, 
de temător să nu-l părăsim, încât ne ţinea cu strajă lângă 
dânsul. L-am părăsit cu inima frântă. În clipa dedpărţirii i- 
am spus un cuvânt al lui Miron Costin, cuvânt cu care 
logofătul l-a povăţuit pe Duca vodă cel bătrân în ceasul 
când îl loveau nişte podgheazuri: „Să nu dăm locul, că 
pământul acesta este frământat cu sângele moşilor şi al 
strămoşilor noştri!” Mi-a răspuns: „Nu trebuia să plecăm”.. 
Apoi mi-a întins mâna, necuprins de îndurerat: „Am greşit | 
plecând. Tu te întorci, eu... Dacă s-ar putea, ţi-aş da inima, 
s-o iei cu tine”... 

- Totuşi, într-un fel, avea şi el dreptate, grăi jupâneasa 
Maria. Şapte ani fost-am nevoiţi a rătăci prin Polonia, că n- 
aveam voie a intra în ţară. Pribegeam, străini între străini. 


- Şi-apoi, câte am pătimit, după ce ne-am întors în 
ţară, cu mitropolitul Ghedeon şi cu Lupu Costache, ar trebui 
altă priveghere de douăsprezece seri, ca să le cuprindă cu 
povestirea. Unele scrie-le-voi în letopiseţ. Altele n-o fi 
pagubă prea mare de se vor uita. Ba poate c-ar fi mai bine 
să se uite. 

- Şi Dimitrie Cantemir a tânjit amar de dorul ţării, a zis 
Silion. Întru slava ţării şi de dorul ei a scris Descriptio 
Moldaviae, a însoţit-o de o hartă şi a trimis-o Academiei din 
Berlin, să afle Apusul câte ceva despre geografia şi istoria 
noastră. Scria şi la o cronică a romano-moldo-vlahilor, să 
arate că ne tragem din slăvită stirpe romană, că suntem 
fraţi toţi cei care am sălăşluit în ţara numită Dacia. Şi pe 
aceasta a tălmăcit-o în limba latină. Rău îmi pare că n-a 
sfârşit-o. Domnița Maria mi-a dat o copie, s-o aduc în ţară. 

- Mult mă bucur, căpitane! Şi abia aştept s-o citesc. 

- Până în clipa cea de pe urmă Inorogul cel înţelept a 
nădăjduit, iubiţi priveghetori, că se va putea întoarce acasă, 
în ţară... 

- Am simţit asta în toate cele douăsprezece primăveri, 
câte au trecut de când s-a pribegit, zise Daria, cu suspin. 
Nu ştiu de ce, dar îl aşteptam să vină odată cu rândunelele. 
leşeam pe prispa chiliei, le priveam cum se roteau în jurul 
cuibului regăsit sub streaşină şi întrebam: „Nu l-aţi văzut pe 
Dimitrie venind?”. Ci acum, în aceste zile de când copiez 
„Istoria ieroglifică”, mă întreb dacă, dintre dregătorii 
otomani cu care a fost prieten, Mehmet Cerchez l-a iertat în 
adevăr, dacă a înţeles că n-a trădat prietenia, ci tirania? 
Numai tirania. 

- Hm..., a zâmbit dascălul leremia. Greu de ştiut. Dar 
aflaţi că în chinovia Secului sălăşluieşte de şapte ani un 
călugăr foarte învăţat şi cuvios, cu numele Mitrofan. Acela-i 
Mehmet Cerchez, întors la vechea-i credinţă. Doar stareţul 
ştie c-a fost paşa. Dar, ca unui fiu rătăcitor, i s-a tăiat viţelul 
cel mai gras, de bucurie că s-a întors la masa omeniei. 

- Dascăle leremia, mă bucur mult că bănuielile mele 
s-au adeverit: ştii multe, foarte multe. lţi mulţumesc din 
inimă, aşa cum vă mulţumesc tuturor pentru osteneala 


acestor douăsprezece seri de priveghi. Vă mulţumesc pen- 
tru tot ce mi-aţi spus şi m-aţi învăţat, aşa după cum vă 
mulţumesc că m-aţi ascultat povestind tot ce mi-am amintit 
şi eu. Noapte bună, iubiţi oaspeţi! 

Trecuse de miezul nopţii. În Prigoreni se potolise întâiul 
ropot al cântărilor de cocoşi. Răsărea luna la marginea zării, 
dinspre laşi. Din când în când, câte o nucă, desprinsă clin 
coajă, cădea cu plesnete de frunze şi crengi, până la 
pământ. Mai tare şi mai înfundat bufneau merele, căzând. 
Numai stelele cădeau mute, ca nişte fulgerări în 
nemărginire. 

Intr-un târziu, pe sub lună, trecu un şir de cocori 
chemând, tânguitor şi trist, neatinsele depărtări. Amistuiţi 
în iatacurile lor, toţi priveghetorii celor douăsprezece seri 
de povestit amintiri dormeau. Numai Daria a rămas în jilţ, 
acolo, în pridvor. Să se roage. Să plângă: „De la bărbatul 
iubit mai mult ca orice pe lume, iată, mi-a rămas această 
carte, vorbind despre întâmplări «atrăgătoare, res- 
pingătoare, asupritoare, ridicătoare, lesnitoare, 
îngreuitoare, uşurătoare, lăţitoare, strâmtătoare»... O carte, 
deci pe care o copiez, s-o am în chilie şi s-o citesc până-mi 
va seca vederea. Ea îmi va împrospăta mereu dulcile şi du- 
reroasele amintiri, ca să le retrăiesc şi încă mai tare de 
dorul lui să mă topesc”... 

Tăcu o vreme, fără gând. Tăcu până simţi că buzele 
singure au prins a şopti o rugă, un descânt, o colindă, un 
bocet în cinstea dimineţii ivită la marginea zării, spre 
răsărit: ...„Zorilor, zorilor, / Voi surorilor, / Voi nu vă pripiţi, / 
Să nu năvăliţi, / Până şi-o găti / Dalbul de pribeag / Un car 
cărător, / Doi boi trăgători, / Că e călător, / Dintr-o lume, / 
Intr-altă lume, / Dintr-o ţară, / În altă ţară / Din ţara cu dor, / 
În cea fără dor, / Din ţara cu milă / În cea fără milă, / Zorilor, 
zorilor, / Voi surorilor...” 


